
CUVÂNT ÎNAINTE 


Manualul de Teologie Dogmatică Ortodoxă, elaborat de un grup de 
profesori universitari pe baza programei analitice pentru această disci- 
plină, aprobată de Sfântul Sinod al Bisericii Ortodoxe Române, se adre- 
sează, în primul rând, studenţilor teologi de la Facultăţile şi Departa- 
mentele de Teologie Ortodoxă din cuprinsul Patriarhiei Române. În al 
doilea rând, el este pus la dispoziţia preoţilor, a monahilor și, în general, 
a tuturor celor care doresc să aprofundeze, în mod sistematic, învăţătura 
de credință ortodoxă. 

La elaborarea lui, autorii s-au străduit să valorifice tot ce este mai 
reprezentativ în teologia dogmatică românească a secolului al XX-lea, 
dar şi în teologia dogmatică ortodoxă universală. Firul roşu care stră- 
bate manualul îl reprezintă, fără îndoială, gândirea teologică a marelui 
nostru dogmatist, Părintele Dumitru Stăniloae. Patru dintre cei cinci 
autori ai manualului au avut şansa să-l audieze pe Părintele Stăniloae la 
cursurile de doctorat de la Institutul Teologic de Grad Universitar din 
Bucureşti, cel de-al cincilea autor, cel mai tânăr, s-a ocupat de creația 
teologică a dânsului, scriind o istorie a dogmaticii românești. 

Am căutat să folosim, în egală măsură, şi contribuţiile ucenicilor 
direcţi ai Părintelui Dumitru Stăniloae, marcate în măsuri diferite de 
gândirea şi reflexia sa teologică, din dorința dea valoriza cât mai mult spe- 
cificul neopatristic şi teologia personalist-comunitară și eclesial-duhov- 
nicească ortodoxă contemporană. Am selectat, din mulțimea lucrărilor 
dogmatice ortodoxe recente, în special, pe cele considerate inspirate din 
sinteza neopatristică contemporană, cu scopul de a edifica o dogmatică 


CUVÂNT ÎNAINTE 


în concordanţă cu exigenţele misionare şi teologice de astăzi ale Bise- 
ricii Ortodoxe, o dogmatică în care adevărurile de credință, dogmele 
şi comentariile acestora să trimită nemijlocit la Hristos Domnul şi la 
Preasfânta Treime, la viața dumnezeiască descoperită şi împărtășită, 
odată pentru totdeauna, oamenilor prin întreita taină: a Întrupării, a 
Crucii și a Învierii. Deschiderea teologiei dogmatice pentru viața litur- 
gică şi pentru spiritualitatea patristică şi filocalică ale Bisericii am pro- 
movat-o cu conştiinţa că doar astfel teologia ortodoxă poate evita ispita 
secularizării, ce caută să se insinueze şi în școlile teologice. Metoda cata- 
fatică, a cunoaşterii teologice, a fost unită, de fiecare dată, cu cea apofa- 
tică, experienţial-duhovnicească, astfel încât, între dogmă și trăirea sau 
experierea credinţei, să nu mai existe o separație. Între dogmatică și spi- 
ritualitate nu trebuie să apară o distanță sau un paralelism, ci dogma este 
cea care fundamentează şi orientează experiența eclesială, personalist- 
comunitară, iar spiritualitatea dezvăluie adâncimea nesfârşită a dogme- 
lor şi face posibilă experierea conținutului lor catafatic-apofatic. Tocmai 
de aceea, adevărul de credință nu poate fi expus și interpretat decât într-o 
manieră antinomică, deoarece el uneşte în sine pe cele raționale cu cele 
supraraţionale, pe cele create cu cele necreate, pe Dumnezeu şi pe om. 
Pe această cale, teologia dogmatică trebuie să se inspire permanent din 
cuvintele revelate ale Sfintei Scripturi, dar şi din duhul și din metoda de 
teologhisire a Părinților Bisericii şi să se deschidă permanent spre spiri- 
tualitatea, viaţa și cultul Bisericii Ortodoxe. 

În abordările noastre, am încercat să depăşim metoda simbolică, 
specifică unei anumite perioade în Dogmatica Ortodoxă, printr-o afir- 
mare dialogică şi catafatic-duhovnicească a dogmelor Bisericii, în con- 
textul unei lumi secularizate, globalizate și informatizate, într-o deschi- 
dere responsabilă față de aşteptările şi provocările omului actual. 

O contribuţie specifică acestui manual poate fi considerată analiza, 
după fiecare capitol al manualului, a problematicii moderne cu care se 
confruntă teologia dogmatică astăzi, precizându-se şi soluții de depăşire 
a diferitelor provocări culturale sau filosofice. 

Volumul I al Manualului universitar de Teologie Dogmatică este 
structurat pe cinci capitole, primul dintre ele cu caracter introductiv, 

celelalte patru cuprinzând dezvoltarea unor teme majore ale Dogmaticii 
Ortodoxe: revelația, cunoaşterea lui Dumnezeu, dogma Sfintei Treimi 
şi teologia creaţiei, care include şi antropologia ortodoxă. În volumul 
al II-lea vor fi tratate celelalte cinci teme tradiționale de dogmatică, în 
unitate şi continuitate cu primele cinci, şi anume: hristologia unită cu 
soteriologia, doctrina îndreptării sau a mântuirii personale, eclesiolo- 
gia, învățătura de credință despre Sfintele Taine și eshatologia. Chiar 
dacă, din respect față de tradiția dogmatică ortodoxă, am păstrat unele 
denumiri clasice ale aspectelor constitutive ale Dogmaticii, conținutul 
lor este înnoit, în fidelitate față de Sfânta Scriptură și Sfânta Tradiţie, 
prin adecvarea limbajului teologic la cultura şi filosofia timpului nostru, 
pentru ca mesajul evanghelic şi dogmatic să fie cât mai inteligibil şi mai 
ușor asimilabil pentru credinţa şi viața duhovnicească ale celor ce caută 
adevărul mântuitor al Bisericii lui Hristos. 

Din perspectiva studenţilor teologi, am fost preocupaţi ca prin inter- 
mediul acestui manual să contribuim la afirmarea, cultivarea şi promo- 
varea unei perspective eclesiale, patristice şi experimentale în aborda- 
rea, aprofundarea şi exprimarea conținutului dogmelor. În același timp, 
ne-am străduit să asumăm, în mod creativ, exegeza biblică patristică, 
dar și pe cea contemporană, din perspectiva Tradiţiei patristice şi filoca- 
lice în înţelegerea dogmelor. Scopul urmărit de acest manual este acela 
ca studenții să aibă posibilitatea cunoaşterii şi împroprierii conținutului 
Dogmaticii Ortodoxe din perspectivă teologică, istorică și misionară, 
precum şi a formării unei viziuni unitare şi interdisciplinare în expu- 
nerea și interpretarea dogmelor Bisericii. Pe această cale, la încheierea 
studiilor teologice, ei vor deține capacitatea de a exprima şi transmite 
conținutul dogmelor în contextul cultural şi misionar actual, într-un 
autentic spirit eclesial ortodox. 

Colectivul de autori care a elaborat manualul de Dogmatică 
Ortodoxă este format din: Pr. prof. Ștefan Buchiu - coordonator şi Pr. 
prof. Sterea Tache, de la Facultatea de Teologie Ortodoxă din București, 
Pr. prof. Valer Bel, Facultatea de Teologie Ortodoxă din Cluj-Napoca, 
Pr. prof. Ioan Tulcan și Pr. prof. Cristinel Ioja, Facultatea de Teologie 
Ortodoxă din Arad. 

În calitate de coordonator al manualului și în numele colegilor coau- 
tori, mulţumim cu recunoștință Preafericitului Părinte Patriarh DANIEL 
pentru binecuvântarea acordată pentru realizarea acestui manual, care 
se alătură celorlalte lucrări deja apărute în Colecţia Cursuri, Manuale și 
Compendii de Teologie Ortodoxă. 

Alese mulțumiri Editurii BASILICA și Pr. Mihai Hau, consilier 
patriarhal, pentru cooperarea în procesul de editare și publicare a 
volumului. 


Pr. prof. dr. Ştefan Buchiu, 
Facultatea de Teologie Ortodoxă Justinian Patriarhul, 
Universitatea din Bucureşti 

NOȚIUNI INTRODUCTIVE 


1. Noţiunea, împărţirea, metoda şi scopul 
Teologiei Dogmatice Ortodoxe 


1.1. Noţiunea de „teologie” 


Termenul teologie apare în Antichitatea greacă, precreştină, el defi- 
nind efortul omului de a cunoaşte pe zei prin intermediul miturilor și al 
misterelor. Acest termen apare, pentru prima dată, în opera Republica a 
lui Platon (c. II, 379 A) şi se referă la trei tipuri de teologie: epos, melos, 
tragedia. O etapă nouă în procesul de elaborare a unei teologii, în Antichi- 
tate, are drept scop sistematizarea şi prelucrarea miturilor din perspectivă 
filosofică, proces semnalat în special la vechii greci, care au elaborat mai 
mult o filosofie a religiei sau o filosofie teologică, Orfeu, Hesiod, Homer, 
care cântau numele zeilor, fiind numiţi teologi. De acest apelativ se bucu- 
rau și unii filosofi ca Pitagora, Platon, neoplatonicii și stoicii. 

Teologia în Grecia Antică este fundamentată pe mitologie, fiind 
înțeleasă fie ca un drum de la mit la rațiune, un efort de sublimare a 
miturilor (Platon), fie ca pură ontologie filosofică, ce tratează filosofia 
fiinţei create, ignorând ființa divinității (Aristotel), fie ca o relaţie între 
teologie și mitologie — din care reiese o întreită împărțire: teologia mitică, 
teologia fizică, teologia politică (stoicii) —, fie ca o gândire filosofică, de 
nuanţă religioasă, un fel de filosofie a religiei (neoplatonicii). Scriito- 
rii creştini s-au raportat la teologia Antichității ca la o pseudo-teologie, 

fiind rezervaţi, în prima fază, să folosească termenul teologie pentru 
învățătura Bisericii, întrucât aceasta nu era fundamentată pe mitu- 
rile antichităţii, ci pe Revelația dumnezeiască ce a culminat în Iisus 
Hristos. În scrierile apologeţilor creştini, de pildă, întâlnim termenul 
teologie cu înţelesul de mitologie păgână, în timp ce învățătura dumne- 
zeiască a Bisericii poartă denumirea de adevărata filosofie. 

Distincția dintre teologia creştină şi cea păgână o fac teologii ale- 
xandrini. Dacă Clement Alexandrinul numeşte teologia creştină drept 
„teologia şi filosofia adevărată”, iar Origen înțelege teologia ca fiind cea 
mai înaltă treaptă a urcușului duhovnicesc (praxis, theoria, theologia), 
prin Eusebiu de Cezareea, termenul de „teologie” este acceptat pentru a 
desemna învățătura dumnezeiască a Bisericii. Teologia adevărată este cea 
a profeților, apostolilor și are caracter bisericesc, toţi creştinii fiind teologi. 

În secolele al IV-lea şi al V-lea, termenii teologie şi a teologhisi devin 
specifici Ortodoxiei, în controversele triadologice şi hristologice. Tot în 
această perioadă, se face distincţia dintre teologie şi iconomie (Eusebiu de 
Cezareea, Istoria bisericească 1), distincţie proprie întregii teologii bizan- 
tine. Sf. Dionisie Areopagitul introduce conceptul de teologie mistică, 
prin această sintagmă fiind intitulată una dintre lucrările sale. Tot 
Sf. Dionisie Areopagitul face distincţia dintre teologia catafatică (afirma- 
tivă) şi teologia apofatică (negativă, tainică), arătând că toate noțiunile și 
conceptele prin care încercăm să definim sau să descriem pe Dumnezeu 
sunt insuficiente, întrucât realitatea existenţei lui Dumnezeu le depășește 
şi le face inadecvate. Teologia mistică reprezintă teologia prin excelență 
şi se caracterizează prin comuniunea și unirea omului cu Dumnezeu în 
har. În acest sens, în literatura ascetică a Părinților (Evagrie Ponticul, Sf. 
Maxim Mărturisitorul), teologia semnifică treapta cea mai înaltă a vieții 
duhovnicești, înțeleasă drept contemplare a Sfintei Treimi, precedată de 
despătimire și împlinirea poruncilor. Sf. Diadoh al Foticeii subliniază 
că teologia este cunoaştere duhovnicească a tainelor lui Dumnezeu, 


! CLEMENT ALEXANDRINUL, Stromatele, V, 32, 4, în coll. Părinţi şi Scriitori Bisericeşti, 
vol. 5, trad. Pr. D. Fecioru, Ed. Institutului Biblic şi de Misiune al Bisericii Ortodoxe 
Române, Bucureşti, 1982, p. 28. 

el plasându-se între mistica intelectualistă a lui Evagrie Ponticul şi 
cea sentimentalistă a Sf. Macarie Egipteanul. În concepţia Sf. Simeon 
Noul Teolog, teologia este strâns legată de experienţa duhovnicească a 
vederii slavei lui Dumnezeu. Experiențele Sf. Simeon Noul Teolog se 
desfășoară în lumină, iar lumina este identificată cu Persoana lui Iisus 
Hristos. Această viziune se detaşa decisiv de înţelesul scolastic al teolo- 
giei, fundamentat pe filosofie şi silogisme. În aceeași linie mărturisește 
şi Sf. Grigorie Palama, care a arătat că teologia nu este un simplu discurs 
rațional despre Dumnezeu, ci, în primul rând, experienţa lui Dumnezeu 
în lumină, vederea lui Dumnezeu în lumina necreată și veşnică. Fără a 
disprețui cunoaşterea rațională, Sf. Grigorie Palama accentuează teolo- 
gia ca fiind cunoaştere a lui Dumnezeu prin asceză și rugăciunea minții 
coborâte în inimă?. 

Prin urmare, în Răsărit, teologia nu a fost redusă niciodată la o sim- 
plă ştiinţă - aşa cum s-a încercat în Apus, odată cu scolastica medie- 
vală, prin influența filosofiei aristotelice - ci a avut, în primul rând, o 
dimensiune experimentală, eclesială și profund duhovnicească, din care 
rațiunea nu a lipsit. Din această perspectivă, 


„[...] teologia este explicitarea credinţei Bisericii pentru fiecare 
generaţie şi context pastoral, în scopul de a face cunoscută oamenilor 
iubirea lui Dumnezeu față de lume (Evanghelia) şi de a-i conduce pe 
aceștia pe calea mântuirii şi a sfințeniei, adică a comuniunii de iubire 
cu Dumnezeu și întreolaltă. Trebuie precizat însă că, atunci când teo- 
logia este definită ca explicitare a credinţei de totdeauna a Bisericii, 
această explicitare nu este numai una pur intelectuală sau conceptu- 
ală, ci o explicitare multiplă şi diversă: catehetică, imnografică, icono- 
grafică, filocalică, social-caritativă, mărturisitoare [...]. În concluzie, 
putem afirma că Răsăritul creştin leagă, aproape în mod instinctiv, 
noţiunea de teologie cu aceea de viață spirituală sau duhovnicească”. 


? PF DANIEL, Patriarhul Bisericii Ortodoxe Române, Teologie și Spiritualitate, 
Ed. Basilica, București, 2010, pp. 25-34. 
> PF DANIEL, Patriarhul Bisericii Ortodoxe Române, Teologie și Spiritualitate, pp. 37-38. 

1.2. Noţiunea de „dogmă” 


Termenul dogmă vine din grecescul 6outuw, care înseamnă a 
părea, acest termen primind chiar la vechii greci sensul de „hotărâre, 
„poruncă, „decret, „lege. Dacă în Vechiul Testament îl întâlnim cu 
sensul de poruncă, decret dat de autoritatea politică (Daniel 2, 13), în 
Noul Testament se descoperă, pe lângă sensul politic, și cel religios. Sen- 
sul religios de „adevăr revelat”, proclamat într-un sinod, îl întâlnim în 
Faptele Apostolilor 16, 4: „Şi când treceau prin cetăţi, învățau să păzească 
învăţăturile rânduite de apostolii şi de preoţii din Ierusalim’, adică cele 
hotărâte la Sinodul Apostolic din Ierusalim. În teologia patristică, terme- 
nul dogmă este des întâlnit, acesta indicând învăţăturile fundamentale 
ale Bisericii. Sf. Ignatie Teoforul vorbeşte despre „dogmele Domnului 
şi ale Apostolilor”, Didahia Apostolilor vorbeşte despre „dogmele 
Evangheliei”? Sf. Vasile cel Mare face distincția între dogme (dogmata) 
şi propovăduire (kerigmata): 


„Dintre dogmele păstrate de Biserică, pe unele le avem din 
învățătura scrisă, iar pe altele le-am primit din tradiția apostolilor. 
Ambele (forme de transmitere) au aceeaşi putere pentru credință. 
Şi oricine are o inițiere, cât de mică, în chestiunile bisericeşti nu va 


ridica obiecții (împotriva acestei afirmații) ”®. 


Teologii ortodocşi moderni numesc dogmele: „definiția de credință” 
(Zico Rosis), „adevăruri descoperite, păzite, definite și explicate de Sinoa- 
dele Ecumenice” (Macarie Malinavski), „adevăruri propuse de Dumnezeu 


4 SF. IGNATIE TEOFORUL, Către Magnezieni, XIII, |, în coll. Părinţi și Scriitori 
Bisericești, vol. 1, trad. Pr. D. Fecioru, Ed. Institutului Biblic şi de Misiune al Bisericii 
Ortodoxe Române, București, 1979, p. 168. 

3 Învățătura celor 12 Apostoli, XI, 3, în coll. Părinți și Scriitori Bisericeşti, vol. 1, 
trad. Pr. D. Fecioru, Ed. Institutului Biblic şi de Misiune al Bisericii Ortodoxe Române, 
Bucureşti, 1979, p. 30. 

é SF. VASILE CEL MARE, Despre Sfântul Duh, XXVII, în coll. Părinţi și Scriitori 
Bisericești, vol. 12, trad. Pr. C. Corniţescu, Pr. T. Bodogae, Ed. Institutului Biblic și de 
Misiune al Bisericii Ortodoxe Române, Bucureşti, 1988, p. 79. 

prin mijlocirea Bisericii” (Pavel Svetlov), „proiectarea logică a unui princi- 
piu supralogic” (Serghei Bulgakov), „învățături teoretice de credință care 
se găsesc în Scriptură și în Tradiţie şi se definesc şi se dezvoltă de Biserică și 
se expun în sinoade” (Hristu Andrutsos). Autorii Manualului de Teologie 
Dogmatică și Simbolică (1958) arată că dogmele sunt: adevăruri teoretice, 
revelate de Dumnezeu, formulate de Biserică, având caracter neschimba- 
bil şi obligatorii în vederea mântuirii”. În Dogmatica românească au mai 
existat și alte exprimări cu privire la noțiunea de dogmă: 


„dogmele sunt adevăruri revelate ale credinţei mântuitoare, sunt 
păstrate, propovăduite, aplicate şi explicate de Biserică și expresii ale 
planului de mântuire şi îndumnezeire a omului”*; „dogma este forma 
conceptuală a unui adevăr revelat atemporal, atestat direct de Sfânta 
Scriptură, confirmat de Tradiţie, receptat în mărturisirea, cultul și 
disciplina Bisericii; dogma are un caracter biblic, stabil şi eclesial”; 
„dogmele sunt expresii ale Revelaţiei divine, sunt necesare pentru 
mântuire, descoperă sensul autentic al ființei umane, care năzuieşte, 
împreună cu creaţia, spre desăvârșirea spirituală în lumina Persoanei 


supreme a lui Hristos, ca Logos Creator și Mântuitor”. 


Potrivit dogmatiştilor ortodocși din secolele XIX-XX, dogmele au 
câteva note caracteristice: 

a) adevăr descoperit de Dumnezeu oamenilor, prin care acestea se 
deosebesc de învățăturile religiilor păgâne şi de cele ale filosofilor din 
Antichitate până în postmodernitate; 

b) adevărul dogmei este formulat, proclamat şi mărturisit de 
Biserică sub asistența Duhului Sfânt; 


7 N. CHIȚESCU, |. TODORAN, I. PETREUȚĂ, Manual de Teologie Dogmatică și Simbolică, 
Ed. Institutului Biblic şi de Misiune al Bisericii Ortodoxe Române, Bucureşti, 1958, p. 84. 

? Pr. Dumitru STĂNILOAE, Teologia Dogmatică Ortodoxă, vol. 1, Ed. Institutului Biblic 
şi de Misiune al Bisericii Ortodoxe Române, Bucureşti, 1996, pp. 54-56. 

° Pr. Ion Bria, Tratat de Teologie Dogmatică și Ecumenică, Ed. România creștină, 
Bucureşti, 1999, p. 11. 

1 Pr. Dumitru PopEsCU, Iisus Hristos Pantocrator, Ed. Institutului Biblic şi de Misiu- 
ne al Bisericii Ortodoxe Române, Bucureşti, 2005, pp. 70-74. 

c) adevărul dogmei este neschimbabil, ceea ce nu înseamnă con- 
servatorism sau stagnare, întrucât teologia are misiunea de a aprofunda 
necontenit dogmele; 

d) adevărul dogmei este mântuitor, pentru că stă la temelia vieţii 
creştine, la temelia vieții eclesiale. 

Biserica Ortodoxă a păstrat practica proclamării dogmelor în 
sinoade, conform practicii apostolice (Faptele Apostolilor 15, 28; 16, 4), 
fără a eluda faptul că Hristos este dogma vie, atotcuprinzătoare și lucră- 
toare a întregii mântuiri, iar fundamentul dogmelor este Sfânta Treime, 
ca structură a iubirii şi comuniunii supreme”. Din această perspectivă, 
dogmele alcătuiesc un sistem deschis şi stabil, în Hristos, ca Dumnezeu 
şi om, prin care se urmăreşte realizarea planului lui Dumnezeu cu privire 
la îndumnezeirea ființelor raționale create şi transfigurarea cosmosului. 

În ultima vreme însă, în cercetarea dogmelor se pledează tot mai 
mult pentru revenirea la noţiunea biblico-liturgică de mărturisire, în 
loc de dogmă, în contextul înțelegerii scolastice a dogmelor în Biserica 
Romano-Catolică și a viziunii teologilor protestanți asupra acestora. 
Dogmele sunt văzute ca mărturii ale credinţei apostolice, căutându-se 
astfel depăşirea doctrinarismului abstract şi speculativ, profesat de teolo- 
gia scolastică. Se încearcă o debarasare a teologiei creştine de înțelegerea 
scolastică a dogmelor, de abstractismul şi rigiditatea înțelegerii formu- 
lelor Sinoadelor Ecumenice, operate în Apus şi chiar și în Răsărit. Ast- 
fel se subliniază faptul că în cele șapte Sinoade Ecumenice nu se luau 
hotărâri asupra credinţei, ci se dădea mărturie cu valoare obligatorie des- 
pre credința apostolică, motiv pentru care Părinţii se integrau în aceeaşi 
dinamică a Noului Testament, unde putem identifica proclamarea şi 
atestarea de către Sfinţii Apostoli a misterului lui Hristos Cel răstignit şi 
înviat. Pentru argumentarea acestei viziuni, este analizată terminologia 
folosită la cele șapte Sinoade Ecumenice. 

Prin urmare, dacă Sinodul I (Niceea, 325) emite un ekthesis al 
credinţei, o expunere cu valoare de decret adresat episcopilor, Sinodul al 
II-lea (Constantinopol 381), formulează un symbolon de credință pentru 


1! Pr. D. STĂNILOAE, Teologia Dogmatică Ortodoxă, vol. |, p. 57. 


18 


TEOLOGIA DOGMATICĂ ORTODOXĂ 


uz liturgic, confirmat ca identic cu ekthesis-ul de la Niceea, impunându-se 
drept Simbol de credință cu valoare universală abia la Sinodul al 
IV-lea (Calcedon 451). Sinodul al III-lea (Efes 431) nu formulează un 
nou ekthesis, ci autentifică epistolele Sf. Chiril al Alexandriei, cu valoare 
de normă interpretativă, în timp ce Sinodul al V-lea (Constantinopol, 
553) emite împotriva așa-numitelor „Irei Capitole” o sentință de con- 
damnare încheiată cu paisprezece anateme. Sinoadele IV (Calcedon 
451), VI (Constantinopol 681) şi VII (Niceea 787) au promulgat, fie- 
care, câte un horos împotriva ereziilor, având în centru ekthesis-ul de la 
Niceea şi symbolon-ul de la Constantinopol, ori numai symbolon-ul de 
la Constantinopol, așa cum s-a întâmplat la Sinodul VII Ecumenic. În 
această privință, teologii optează pentru traducerea corectă a grecescu- 
lui horos prin bornă (terminus) împotriva ereziilor şi nu prin definiție 
(definitio) pozitivă a credinţei. Prin urmare, „obiectul horoi-lor nu este, 
deci, în chip nemijlocit, credința, ci terminologia corectă pentru expri- 
marea și interpretarea credinței”, motiv pentru care „definirile Sinoade- 
lor Ecumenice au doar valoarea relativă a unor norma normata şi pot 
fi interpretate și reformulate, norma normans pozitivă fiind credința 
apostolică atestată în Scripturi și actualizată în tradiţia liturgică a Biseri- 
cii”. De aceea, „anaforarele euharistice sunt articularea liturgică pozitivă 
decisivă, în afara polemicii antieretice (de care sunt grevate «definirile» 
sinodale) a credinței Bisericii, ilustrarea cea mai perfectă a vechiului 
principiu lex orandi, lex credendi”"?. Din această perspectivă, dogmele 
sunt neschimbabile nu atât pentru că au fost formulate de un Sinod 
Ecumenic, ci ca întrupări ale Adevărului absolut, atât proclamarea, cât 
şi receptarea lor fiind mărturii și recunoașteri ale Adevărului revelat. 
Înlocuirea termenului de dogmă cu cel de mărturisire ar însemna 
însă o diminuare a conţinutului dogmei, eludându-se responsabilita- 
tea Bisericii în definirea şi formularea adevărului de credinţă. Prin for- 
mularea dogmelor, Biserica se delimitează de interpretările arbitrare 
date textelor Sfintei Scripturi şi de ereziile care caută să dezbine şi să 


12 Pr. loan I. ICĂ jr, Canonul Ortodoxiei, vol. I: Canonul apostolic al primelor secole, 
Ed. Deisis, Sibiu, 2008, pp. 69-71. 

răstălmăcească, în sens individualist, adevărul Bisericii. Această notă 
eclesiologică a dogmei înlătură arbitrarul în înțelegerea Revelaţiei!?. 
Dogmatiștii ortodocși români din secolul al XX-lea au accentuat 
caracterul paradoxal al dogmelor, în care aspectul catafatic nu epui- 
zează conținutul apofatic al acestora. Dogmele, ca „puncte definite ale 
credinţei”, arată, în primul rând, faptul că acestea sunt formule concise 
şi paradoxale, care exprimă raportul dintre Dumnezeu infinit şi crea- 
tura finită, în drumul acesteia spre desăvârşire. Deși concise ca formă, 
dogmele au un conținut infinit și, dincolo de formula schematică a unei 
dogme, aceasta are o adâncime nesfârşită de viață, centrată în Persoana 
lui Iisus Hristos și în comuniunea Sfintei Treimi. 

Părintele Dumitru Stăniloae precizează existența a două temeiuri 
cu privire la acceptarea dogmelor şi rolul Bisericii în definirea acestora: 
a) comunicarea lor prin Revelația supranaturală; b) păstrarea, propovă- 
duirea, aplicarea și definirea lor de către Biserică. El explică: 


„Pentru că această păstrare, propovăduire, aplicare sau fructifi- 
care, explicare şi definire este mărturia experienţei aceleiaşi presiuni 
a Revelaţiei integrale concentrate în Hristos, pe care au avut-o cei ce 
au devenit primii membri ai Bisericii, la Cincizecime, prin pogorârea 
Duhului Sfânt. Revelația rămâne eficientă prin Biserică. Biserica 
este mediul de persistență a Revelaţiei în eficienţa ei [...]. Revelația 
primeşte, astfel, un aspect bisericesc, expresiile sau dogmele ei devin 


expresiile sau dogmele Bisericii”. 


1.3. Noţiunea de „dogmatică” 
Termenul dogmatică este un adjectiv derivat de la cuvântul dogmă și 
g J gma $ 


precizează modul în care dogmele sunt expuse şi aprofundate, printr-o 
înțelegere duhovnicească şi științifică, în cadrul disciplinei teologice 


B Pr. loan TULCAN, Teologia, știința mărturisitoare despre Dumnezeu, Ed. Universităţii 
Aurel Vlaicu, Arad, 1999, p. 38. 
14 Pr. D. STĂNILOAE, Teologia Dogmatică Ortodoxă, vol. I, p. 55. 

numite Teologie Dogmatică Ortodoxă, care are caracter științific- 
formativ şi duhovnicesc-raţional. Din punct de vedere istoric, sintagma 
de „Teologie Dogmatică” apare în teologia protestantă, în prima jumă- 
tate a secolului al XVIII-lea, deşi termenul de dogmatică datează din 
secolul al XVII-lea. Teologia Dogmatică Ortodoxă nu numai că expune 
simplu dogmele Bisericii, ci, unită fiind cu spiritualitatea şi cultul, pre- 
zintă într-o perspectivă experimentală, apofatic-catafatică, rațional- 
duhovnicească, datele Revelaţiei prezente în Scripturi și în Tradiţia 
dogmatică și spirituală a Bisericii. În sens larg, Dogmatica este disci- 
plina teologică ce tratează didascalia, învăţătura de credință constantă 
a Bisericii, adevărurile revelate în Scripturi şi păstrate şi transmise în 
Biserică. 

În perspectivă cultică, dogmatica indică cântarea închinată Maicii 
Domnului, de la Vecernie, în care sunt sintetizate aspectele esenţiale 
ale iconomiei divine, cu accentul pe Întruparea Fiului lui Dumnezeu 
din Fecioara Maria și din Duhul Sfânt. În perspectivă interconfesională, 
Teologia Dogmatică este în conținutul ei Ortodoxă, acest adjectiv fiind 
o combinaţie a verbului 6ontw şi a adverbului 6pOwc, 6pOwc 6oneiv 
însemnând „dreaptă credință”. Prin urmare, Teologia Dogmatică Orto- 
doxă se deosebește, în conținut și metodă, de alte Teologii Dogmatice 
specifice romano-catolicismului, protestantismului şi, mai nou, unor 
culte neoprotestante. 

În ceea ce priveşte raportul dintre Teologia Dogmatică și dogme, 
subliniem faptul că în Dogmatică sunt cuprinse și alte învățături de 
credinţă, care nu au fost proclamate de un Sinod Ecumenic, precum şi 
teologumene și chiar opinii teologice, care nu contrazic dogma. Teolo- 
gia Dogmatică Ortodoxă face distincţie între dogmă, teologumenă și 
opinie teologică. Teologumenele sunt învățături creştine fundamentate 
în Revelaţie, dar care nu au consensul unanim al Bisericii, deşi au o largă 
circulaţie (ex. timpul creării îngerilor, crearea sufletului, zilele creaţiei). 
Opiniile teologice sunt admise în Dogmatica Ortodoxă în măsura în 
care nu contrazic dogmele şi se apropie de teologumene. Cu cât teologu- 
menele cuprind, în conținutul lor, consensul Bisericii, cu atât se apropie 
mai mult de dogmă. Deşi nu sunt investite cu autoritatea unui Sinod 

Ecumenic, teologumenele fac parte din Tradiţia bisericească, cât timp 
păstrează legătura organică cu dogmele de credinţă şi se bucură de o 
largă circulaţie în Biserica Ortodoxă”. 


1.4. Împărţirea dogmelor 


În tratatele de Teologie Dogmatică din secolul al XIX-lea și înce- 
putul secolului al XX-lea, dogmele au fost împărţite în diferite moduri. 
De pildă, mitropolitul Macarie Bulgakov analizează critic diferitele 
împărțiri ale dogmelor şi sensul acestora din perspectiva Dogmaticii 
Ortodoxe: 

1) în raport cu condiţiile lor esenţiale, se împart în dogme biblice și 
bisericeşti, împărțire pe care o consideră neîntemeiată; 

2) în raport cu dezvoltarea lor, se împart în dogme dezvoltate şi 
nedezvoltate 

3) în raporturile dintre ele, se împart în dogme generale şi particu- 
lare, ultimele fiind fondate pe cele dintâi; 

4) în raport cu spiritul omului, se împart în dogme necuprinse de 
minte şi dogme înţelese; 

5) în raport cu mântuirea omului, se împart în dogme fundamentale 
şi nefundamentale - împărţire criticată de Macarie Bulgakov ca fiind 
iniţiată de protestanți şi neconformă cu teologia ortodoxă; 

6) dogme generale sau comune cu Bisericile apusene și dogme par- 
ticulare şi deosebitoare, specifice Bisericii Ortodoxe!$. Autorii Manua- 
lului de Teologie Dogmatică și Simbolică din 1958 reiau această imagine 
a împărțirii dogmelor de la mitropolitul Macarie, împărțire cu evidente 
influenţe scolastice. Această împărţire nu o întâlnim la Părintele Dumi- 
tru Stăniloae (1978) sau la părinţii profesori Ion Bria (1999) şi Dumitru 
Popescu (2005), care, în tratatele de Teologie Dogmatică, depăşesc acest 
mod scolastic de împărțire a dogmelor. 


15 Pr. D. Popescu, isus Hristos Pantocrator, p. 79. 
16 + MACARIE BULGAKOV, Introducere în Teologia Ortodoxă, trad. Arhim. G. Timuș, 
Tipografia Cărților Bisericeşti, Bucureşti, 1885, pp. 20-26. 

1.5. Împărţirea Teologiei Dogmatice 


Dacă privim la istoria acestei discipline, vom descoperi mai multe 
moduri în care Teologia Dogmatică a fost împărţită. Pentru edificare, 
vom exemplifica, în acest sens: 

a) Mitrofan Critopoulos împarte Mărturisirea de credință (1661) în 
două părți: I) Teologia simplă; II) Teologia mântuirii. În prima parte 
tratează despre Dumnezeu în Sine și în raportul Său cu creaţia, iar în a 
doua parte tratează despre Persoana şi activitatea lui lisus Hristos, des- 
pre Har, Sfintele Taine şi eshatologie. Această împărţire o descoperim 
în secolul al XIX-lea în Teologia Dogmatică Ortodoxă a mitropolitului 
Moscovei, Macarie Bulgakov (2 vol., Petersburg, 1848-1853), precum și 
în împărțirea pe care o face Hristu Andrutsos în Dogmatica sa, care tra- 
tează despre: a) Premisele mântuirii în Hristos; b) Mântuirea în Hristos. 

b) Teofan Procopovici desparte Teologia Dogmatică de Teologia 
Morală, dând celei dintâi o împărțire ce a marcat structura Teologiei 
Dogmatice Ortodoxe până astăzi: I) De Deo ad intra, în care trata des- 
pre Dumnezeu în Sine; II) De Deo ad extra, în care trata despre lucrarea 
lui Dumnezeu în afară, în raport cu creatura. Această împărţire o vom 
întâlni la o seamă de dogmatiști din secolul al XIX-lea şi începutul seco- 
lului al XX-lea, printre care amintim: Silvestru de Canev (Teologia Dog- 
matică Ortodoxă cu expunerea istorică a dogmelor, 5 vol., 1878-1898); 
Alexiu Comoroșan (Prelegeri Academice din Dogmatica Ortodoxă, 2 
vol., Cernăuţi, 1899), Iosif Olariu (Manual de Teologie Dogmatică Orto- 
doxă, Caransebeş, 1907). 

c) Mitropolitul Irineu Mihălcescu împarte studiul Teologiei Dog- 
matice Ortodoxe în două părți: I) Partea generală; II) Partea specială. 
Partea generală tratează, în cea mai mare parte, teme ale Teologiei Fun- 
damentale. Astăzi Apologetica ortodoxă este o disciplină de sine stătă- 
toare și o astfel de împărțire nu mai este funcțională. 

d) Panaghiotis Trembelas împarte Dogmatica sa în șapte părți, având 
ca idee centrală Împărăţia lui Dumnezeu: I) Dumnezeu-Unul Întreit; II) 
Dumnezeu Creatorul și Proniatorul; III) Omul, cetăţean al Împărăției 
din care a căzut prin păcat; IV) lisus Hristos, întemeietorul Împărăției 

pe pământ; V) Lucrarea de încorporare a oamenilor în Împărăție; 
VI) Tainele; VII) Eshatologia sau desăvârşirea Împărăției lui Dumnezeu. 

e) Manualul de Teologie Dogmatică și Simbolică (2 vol., Bucureşti, 
1958). Autorii acestui Manual elaborat în perioada comunistă, pentru a 
servi la Institutele de Teologie din Patriarhia Română, reprezintă, prin 
conţinutul său, un real pas înainte în abordarea şi înnoirea acestei dis- 
cipline. Acesta este împărţit în: a) Partea generală; b) Partea specială, 
având o pronunțată abordare simbolică. 

f) Părintele Dumitru Stăniloae împarte Teologia Dogmatică 
Ortodoxă (3 vol., Bucureşti, 1978) în şase capitole, urmând aspectele 
esenţiale ale Dogmaticii Ortodoxe. Deși nu depăşeşte întru totul struc- 
tura Dogmaticilor de şcoală din secolul al XIX-lea, o îmbogățește şi 
oferă o viziune inter-relațională a dogmelor, o viziune patristică, duhov- 
nicească, filocalică, experimentală, eclesială, personalist-comunională 
în conţinutul temelor abordate. 

g) Părintele Ion Bria împarte Tratatul de Teologie Dogmatică și 
Ecumenică (Bucureşti, 1999), în principal, în două părți: I) Teologia 
Dogmatică; II) Teologia Ecumenică, având o pronunțată abordare ecu- 
menică și biblic-patristică. 

h) Părintele Dumitru Popescu împarte tratatul de Teologie Dogma- 
tică intitulat Iisus Hristos Pantocrator (Bucureşti, 2005) în 11 capitole 
precedate de o Prolegomenă cu pronunțat conţinut apologetic, urmând 
capitolele clasice ale Dogmaticilor Ortodoxe, sintetizând şi expunând 
creator, în general, gândirea Părintelui Dumitru Stăniloae şi a celor 
care au elaborat Manualul de Teologie Dogmatică și Simbolică din 1958. 
Abordarea Părintelui Dumitru Popescu are o pronunțată dimensiune 
apologetică, patristică și, în unele aspecte, ecumenică. 

În acest Manual de Teologie Dogmatică, vom încerca să oferim o 
variantă îmbunătățită și clară a abordării şi expunerii învățăturii dogma- 
tice a Bisericii, printr-o viziune inter-relațională a dogmelor și o abor- 
dare unitară a acestora, din perspectiva unității dogmă - spiritualitate 
- cult, a apologiei și misiunii Bisericii astăzi. De asemenea, vom încerca 
să asumăm duhul și metoda Părinților de a face teologie, integrând în 
conținutul şi modul de abordare al temelor elementele esențiale ale 
Tradiţiei dogmatice, liturgice și duhovniceşti ale Bisericii noastre. 

1.6. Metoda în Teologia Dogmatică Ortodoxă 


Metoda folosită în elaborarea manualelor și tratatelor de Teologie 
Dogmatică Ortodoxă este variată şi a cunoscut îmbunătăţiri semnifica- 
tive în decursul timpului. Astfel, întâlnim metoda autoritativ-istorico- 
tradițională, metoda expozitivă şi imperativă, metoda scolastică. Autorii 
Dogmaticilor secolului al XIX-lea, în special, dar și cei din prima jumă- 
tate a secolului al XX-lea, apelau în argumentarea ideilor exprimate la 
o logică influențată de metoda scolastică de a face teologie, la constru- 
irea un sistem care înăbușea duhul, la o argumentare strict rațională a 
dogmelor, transformate în concepte desprinse de viața experimentală 
a Bisericii și a credincioșilor, la o masivă folosire a textelor patristice, 
dar fără a desluşi, dincolo de sistem şi raţional, duhul interior al aces- 
tor texte, care, în fond, conțineau o viziune unitară asupra dogmei şi 
experienţei, a catafaticului şi apofaticului, a persoanei și comuniunii 
eclesiale, a prezenţei lui Dumnezeu în lume, Biserică şi în viața omului, 
fără confuzie sau separare. 

De aceea, încă de la începutul secolului al XX-lea, se căuta, în inte- 
riorul 'Teologiei Ortodoxe, depășirea metodei scolastice de a teologhisi. 
Un pas important în depășirea metodei scolastice de a aborda studiul 
Teologiei Dogmatice îl constituie Congresul Facultăţilor de Teologie 
de la Atena (1936), când s-a afirmat programatic necesitatea întoarce- 
rii teologiei ortodoxe, în ansamblu, la izvoarele patristice. Ce înseamnă 
întoarcerea la Părinţi, clamată la Congresul de la Atena (1936) şi după 
aceea? După argumentările biblice şi patristice numeroase, pe care le 
întâlnim în Dogmatica profesorului Alexiu Comoroşan, a arhiman- 
dritului profesor Iosif Olariu, precum și în Dogmaticile teologilor ruşi 
Macarie Bulgakov și Silvestru Malevanski, traduse în limba română, ne 
întrebăm despre ce întoarcere la Părinţi este vorba atunci când Georges 
Florovsky şi alţi teologi ortodocși o afirmă ca necesitate imediată? Nu 
cunoșteau aceşti dogmatişti amintiți pe Părinţii Bisericii, din moment 
ce îi citează masiv, după originalul scrierilor lor? Putem reduce gândirea 
patristică doar la teologia energiilor necreate sau la scrierile Sf. Simeon 
Noul Teolog și Sf. Grigorie Palama, despre care aceste Dogmatici nu 

pomenesc sau, atunci când o fac, le oferă spaţiu limitat doar în notele 
de subsol? Ce lipseşte acestor Dogmatici ortodoxe din secolul al XIX-lea 
şi prima jumătate a secolului al XX-lea, masiv argumentate biblic şi 
patristic, mai riguros argumentate ştiinţific cu texte patristice decât 
unele Dogmatici, aşa-zis de inspirație neopatristică, pătrunse de teo- 
logia palamită şi de distincţiile acesteia? Ce înseamnă „întoarcerea la 
Părinți”? Răspundem că întoarcerea la Părinţi înseamnă întoarcerea la 
duhul, experiența şi metoda Părinților. Perspectiva neopatristică asu- 
pra dogmaticii ortodoxe se referă, în special, la redescoperirea duhului, 
metodei, experienței şi unităţii de gândire şi de viață eclesială a Părinților 
Bisericii, printr-o inter-relaţionare a dogmelor cu viaţa, printr-o vizi- 
une paradoxală, personal-comunitară, ascetic-mistică, experimental- 
eclesială, imanent-transcendentă și istoric-eshatologică şi nu simplu, 
prin expunere masivă de texte patristice, pentru argumentarea unor 
idei structurate, de foarte multe ori, sub influența scolasticii medievale 
sau prin exegeza individuală a Bibliei, expusă într-un limbaj secularizat, 
dependent diverselor curente filosofice. 

Lucrarea Părintelui Dumitru Stăniloae, Viața și învățătura Sf. 
Grigorie Palama (1938), precedată de traduceri din opera Sf. Grigorie 
Palama, care - prin doctrina energiilor divine necreate - constituia o 
abordare aproape inedită în peisajul teologiei ortodoxe, exprimă înno- 
irea acestei teologii după Congresul de la Atena, din 1936. Când vor- 
bim despre înnoire, înțelegem că aceasta se realizează printr-o metodă 
nouă de abordare a teologiei; înnoirea Dogmaticii Ortodoxe înseamnă 
redescoperirea metodei Părinților de a teologhisi, nu doar de a invoca 
unele texte din operele lor pentru a apăra poziţii teologice preconce- 
pute sau influențate de alte metode străine de cele ale Părinților. Când 
Părintele Georges Florovsky şi alți teologi ortodocși, în 1936, trasau ca 
sarcină esenţială a teologiei ortodoxe reîntoarcerea la izvoare, Părin- 
tele Dumitru Stăniloae asumase deja acest demers prin abordarea, 
analiza şi traducerea parţială a operei Sf. Grigorie Palama. Deci, Părin- 
tele Stăniloae, prin începutul cercetărilor sale în ceea ce priveşte teolo- 
gia palamită, care evidențiază metoda și duhul Părinților Bisericii, se 
integra perfect în cadrul dezideratelor teologice exprimate la Atena, 

făcând deja pași importanți în acest sens. Această asumare metodică 
şi interpretare consecventă, mereu vie şi aprofundată, a izvoarelor va 
determina în bună parte viziunea teologică a Părintelui Dumitru Stă- 
niloae, actualitatea, conținutul şi structura filocalic-duhovnicească și 
patristică-contemporană a teologiei lui și a cercetării dogmatice în 
teologia ortodoxă română. Din perspectiva cercetării izvoarelor în 
duhul Părinților Bisericii, teologul român a reușit să corecteze și să 
depășească diferitele inexactităţi şi abordări defectuoase strecurate în 
teologia ortodoxă a secolului al XX-lea fie sub influenţă filosofică, fie 
sub influența teologiei occidentale și a celei slavofile. 


1.7. Scopul Teologiei Dogmatice Ortodoxe 


Scopul Teologiei Dogmatice Ortodoxe este acela de a păstra, explica 
şi proteja omologhia (mărturisirea de credință creştină) aşa cum a fost 
exprimată în Crezul niceo-constantinopolitan şi în alte monumente ale 
Tradiţiei. Scopul pe care şi-l propune Teologia Dogmatică Ortodoxă este 
acela de a expune sistematic-rațional dogmele Bisericii, în conexiune 
strânsă cu spiritualitatea, experienţa şi cultul Bisericii, păstrând autori- 
tatea mărturiei apostolice cu privire la adevărurile revelate. Având acest 
scop, expunerea dogmelor într-un sistem menit să faciliteze asimilarea 
raţional-duhovnicească a adevărurilor de credinţă nu va fi despărțită de 
viața, ambientul şi experiența Bisericii. Prin urmare, scopul disciplinei 
Teologia Dogmatică Ortodoxă cuprinde o dublă semnificație rațional- 
duhovnicească, informativ-formativă şi vizează omul în integralitatea 
ființei sale, integrându-l în ambientul teologic-dogmatic şi duhovni- 
cesc-experimental al Bisericii, cu deschidere spre problematica provo- 
catoare a lumii. 


2. Istoria Teologiei Dogmatice 


Tradiţia dogmatică a Bisericii Ortodoxe este fundamentată pe 
credința în lisus Hristos Cel răstignit şi înviat „după Scripturi”, iar la 

formarea ei au contribuit Părinții Apostolici, apologeţii, martirii, mărtu- 
risitorii, scriitorii bisericeşti şi Părinţii Bisericii de mai târziu. Identitatea 
şi coerenţa Bisericii Ortodoxe se exprimă în Tradiţia ei care cuprinde: 
Sfânta Scriptură, mărturisirea de credință apostolică, dogmele Sinoade- 
lor Ecumenice, teologia exegetică şi interpretativă a Părinților Bisericii, 
cultul, spiritualitatea, structura instituţională. Tradiţia patristică şi auto- 
ritatea Sinoadelor Ecumenice reprezintă criteriul unității dogmatice a 
Bisericii, aceasta aflându-se în continuitate neîntreruptă cu învățătura 
Apostolilor. 

Elementele esenţiale ale Tradiţiei Răsăritene pot fi exprimate astfel: 

a) Cuvântul lui Dumnezeu - toți Părinţii şi scriitorii bisericeşti sunt 
exegeţi ai Sfintei Scripturi, aşa încât Cuvântul stă la originea învățăturii; 

b) Doctrina Apostolilor se referă la ceea ce au învățat şi predat Apos- 
tolii, pe baza celor primite de la lisus Hristos Cel răstignit și înviat. 
Conţinutul acestei Tradiţii Apostolice a fost păstrat în Biserică prin suc- 
cesiunea apostolică; 

c) Consensul Părinților (consensus patrum - concept împrumutat 
din teologia apuseană) prin care se verifică autenticitatea unei afirmaţii 
teologice. Orice afirmaţie teologică se verifică prin apelul la teologii şi 
Părinţii anteriori şi la Tradiţia Apostolică; 

d) Înțelegerea şi exprimarea teologică a credinței, în sensul în care 
teologia formulează concluzii cu caracter biblic şi dogmatic explicit şi 
clar. Sf. loan Damaschin afirmă: 


„Unde ai găsit, în chip precis şi cuvânt cu cuvânt, în Vechiul 
Testament sau în Evanghelii, numele Treimii sau cuvintele: de aceeaşi 
ființă sau o singură fire a Dumnezeirii sau trei ipostasuri sau un sin- 
gur ipostas al lui Hristos sau două firi? Dar pentru că Sfinții Părinți 
le-au hotărât pe acestea din cuvintele echivalente, care se găsesc în 


Scriptură, le primim"; 


!7 Sf, IOAN DAMASCHIN, Cele trei Tratate contra iconoclaştilor, IIl, 11, trad. Pr. D. 
Fecioru, Ed. Institutului Biblic și de Misiune al Bisericii Ortodoxe Române, București, 
1998, p. 134. 

e) Autoritatea Sinodului Ecumenic arată că validarea unei învățături 
de către Sinodul Ecumenic are valoare dogmatică obligatorie pentru 
unitatea Bisericii’. 


2.1. Împărțirea istoriei Teologiei Dogmatice Ortodoxe 


Dacă în teologia greacă, istoria Teologiei Dogmatice a fost structu- 
rată în două perioade: a) patristică, până la Sf. loan Damaschin; b) de 
la Sf. loan Damaschin până în secolul al XX-lea, în teologia rusă și cea 
română, dogmatiştii au asumat însemnătatea Mărturisirilor de credinţă 
din secolul al XVII-lea, care precizează învățătura dogmatică a Bisericii 
de Răsărit şi astfel au împărțit istoria dogmaticii în trei etape: a) până la 
Sf. loan Damaschin; b) de la Sf. loan Damaschin până la Mărturisirea 
lui Petru Movilă; c) de la Mărturisirea lui Petru Movilă până în secolul al 
XX-lea. Această împărțire a istoriei Teologiei Dogmatice este asumată 
și de autorii Manualului de Teologie Dogmatică și Simbolică din 1958. 
Pr. prof. Ion Bria împarte istoria teologiei dogmatice în: a) Tradiţia 
patristică greacă de la Părinții Apostolici până la Sf. Grigorie Palama şi 
Nicolae Cabasila; b) înțelegerea și dezvoltarea teologică a doctrinei, în 
care sunt prezentate operele, curentele teologice şi teologii din diversele 
Biserici locale. 

În cadrul abordărilor dogmatice specifice sintezei neopatristice din 
a doua jumătate a secolului al XX-lea întâlnim o extindere a spiritului 
patristic și o recunoaştere a metodei și duhului Părinților din sintezele 
dogmatice ale scriitorilor bizantini din secolele XIII-XV, cu accent pe 
teologia palamită și pe rolul Sf. Grigorie Palama în sintetizarea şi afir- 
marea Tradiției patristice. 

Prin urmare, credem că ar fi util să împărțim istoria Teologiei Dog- 
matice Ortodoxe în două mari perioade: a) până la căderea Constanti- 
nopolului (1453), cuprinzând, astfel, Tradiţia patristică și sinteza 
palamită şi b) după căderea Constantinopolului, cuprinzând Mărturisirile 
de credinţă din secolul al XVII-lea, dezvoltarea Dogmaticii Ortodoxe 


!8 Pr. |. BRIA, Tratat de teologie..., pp. 28-31. 

în instituţiile de învățământ, din secolele XVIII-XIX, și reconectarea 
Teologiei Dogmatice Ortodoxe la metoda şi duhul Părinților, în secolul 
al XX-lea. 


2.1.1. Istoria Teologiei Dogmatice, din perspectiva Tradiţiei patristice, 
până la căderea Constantinopolului. Privire sintetică 


Pentru a înţelege corect dezvoltarea doctrinei creştine în primele trei 
secole este necesar să facem apel la scrierile împotriva ereziilor, împo- 
triva iudaismului și a păgânismului și astfel să vedem ceea ce credeau 
şi mărturiseau primii creştini. Prin urmare, este necesar să observăm 
relaţia dintre doctrina creștină şi gândirea iudaică și păgână a primelor 
secole creştine. Dacă iudaismul s-a opus cu înverșunare creștinismului și 
mesajului său, scriitorii creştini au reuşit, printr-o „uimitoare adaptabi- 
litate ermineutică”, să asume moștenirea lui Avraam ca parte a doctrinei 
îndreptării şi desăvârşirii. Chiar dacă legea și profeţii erau inseparabile 
în iudaism, teologia primelor secole creştine a asumat mai mult pers- 
pectiva profeților decât a legii, apologeţii căutând argumente mai mult 
în favoarea lui lisus, ca împlinire a profețiilor, decât în favoarea lui isus 
ca sfârşit al legii”. 

Teologia Logosului începe să prindă tot mai multe rădăcini în scri- 
erile creştine, autorii fiind conştienţi că, fără Logos-ul întrupat, nu 
vor putea explica niciodată satisfăcător începutul, mijlocul și sfârşitul 
creaţiei - om și cosmos. Argumentele necesare construirii unei verita- 
bile teologii a Logosului, Părinţii Bisericii le-au identificat în Revelația 
divină, experiindu-le în mediul eclesial-sacramental. Desigur, teologia 
Logosului va ajunge la o exprimare autentică după Sinodul I Ecume- 
nic de la Niceea, prin Sf. Atanasie cel Mare şi, mai apoi, prin Părinţii 
Capadocieni, şi va atinge apogeul prin Sf. Maxim Mărturisitorul. Expre- 
sia practică a unei asemenea teologii va putea fi identificată, în toată 
splendoarea ei, în experiența mistică a Sf. Simeon Noul Teolog și în 


'9 Jaroslav PELIKAN, Tradiţia creştină. O istorie a dezvoltării doctrinei, vol. I: Naşterea 
tradiției universale (100-600), trad. S. Palade, Ed. Polirom, Iași, 2004, p. 41. 


30 


TEOLOGIA DOGMATICĂ ORTODOXĂ 


perspectiva pe care Sf. Grigorie Palama şi isihaștii o vor redeschide, în 
ceea ce privește experiența harului și îndumnezeirea omului și a cosmo- 
sului în Iisus Hristos. 

Dintre primii scriitori importanți ai creştinismului amintim pe 
Clement Romanul - Epistola către Corinteni — şi Sf. Ignatie al Antiohiei 
(+107) - cele şapte Epistole către Bisericile din Asia - care şi-au expus 
gândirea teologică în epistole. Prin Sf. Ignatie Teoforul se arată, pe de o 
parte, faptul că problemele Bisericii sunt rezolvate printr-un efort teolo- 
gic de evidenţiere a adevărului, iar, pe de altă parte, că teologul creştin 
poate folosi limbajul contextului cultural în care teologhisește, fără a 
fi influenţat esenţial de acesta. Depășind climatul iudaismului, teologia 
Sfântului Ignatie devine gândire, ethos și Tradiţie a Bisericii, în conti- 
nuitatea Tradiţiei apostolice”. În secolul al II-lea, apologeţi ca Sf. Iustin 
Martirul şi Filosoful, Teofil al Antiohiei, Tertulian, Sf. Irineu de Lyon 
resping acuzaţiile păgânilor referitoare la credința creştină, afirmând 
adevărul mântuitor în Iisus Hristos. De pildă, lucrările Sf. Iustin Marti- 
rul — Apologia I, Apologia a II-a şi Dialog cu iudeul Trifon - se mișcă în 
jurul a două idei fundamentale: a) rațiunea umană are posibilitatea să 
se apropie de adevăr și b) profeţiile Vechiului Testament s-au adeverit în 
Persoana lui Hristos. 

Teologia apologeţilor are ca punct de plecare trei aspecte pe care le 
dezvoltă și le argumentează: 

1) afirmarea unităţii lui Dumnezeu, Ziditor şi Mântuitor; 

2) viziunea iconomică a Treimii; 

3) strădania de a fundamenta teologia treimică în afara domeniului 
creaţiei. 

Teologia apologeţilor evidenţiază centralitatea Logosului în icono- 
mia creatoare’. Dacă Părinţii Apostolici erau orientați mai mult spre 
interiorul comunităţii, în vederea întăririi şi armonizării vieții acesteia, 


% Stylianos G. PAPADOPOULOS, Patrologie, vol. |, Ed. Bizantină, Bucureşti, 2006, p. 169. 

* Pr. Boris BOBRINSKOY, Taina Preasfintei Treimi, trad. M. Alexandrescu, A. Ale- 
xandrescu, Ed. Institutului Biblic și de Misiune al Bisericii Ortodoxe Române, București, 
2005, p. 236. 

Apologeţii se adresează, prin scrierile lor de apărare a creştinismului, 
lumii de afară, îmbrăcând mesajul lor în haina culturii şi a științei vremii 
lor şi urmărind, prin aceasta, pe de o parte, demonstrarea nevinovăției 
creştinilor în ceea ce priveşte acuzaţiile aduse lor de către păgâni, iar, 
pe de altă parte, să arunce punți de legătură între creștinism şi lumea 
păgână, în vederea înțelegerii şi de către păgâni a tainei Întrupării Logo- 
sului-Hristos. Învățătura biblică şi teologia, începând cu Sfinţii Irineu 
de Lyon şi Ipolit Romanul şi până la cosmologia patristică a secolului 
al IV-lea şi al V-lea, s-au opus insistent teoriilor cosmologice dualiste şi 
ierarhice ale gnosticismului?. Sfântul Irineu expune într-un stil adânc 
noua cosmologie, relația Dumnezeu - lume, afirmând recapitularea 
întregii creații prin şi în Logos. Dacă primele generații de creștini au 
reluat credința monoteistă despre un Dumnezeu Creator, Tatăl, Care 
este originea tuturor celor ce există, Sfântul Irineu dezvoltă o teologie 
a creaţiei în care intervin Fiul şi Duhul Sfânt”. Cu toate acestea, Sfântul 
Irineu afirmă unitatea şi diferența dintre cele trei Persoane în acțiunea 
creatoare: Tatăl creează, Fiul înfăptuieşte, Duhul Sfânt desăvârşeşte. 
Acţiunea este trinitară, pentru că Tatăl nu lucrează niciodată fără Fiul 
şi Duhul Sfânt. lisus Hristos recapitulează întreaga creație. Sfântul 
Irineu sugerează o dimensiune cosmică a Întrupării, răscumpărarea 
având implicaţii nu numai pentru umanitate, ci și pentru cosmos, Cel 
care mântuiește lumea fiind, de fapt, Cel care a creat-o. Recapitularea în 
Hristos introduce, în planul cosmic al mântuirii, conceptul de Adam cel 
Nou, concept dezvoltat de teologia paulină. Ideea recapitulării întregii 
creații în Hristos îşi are fundamentul în teologia biblică (Efeseni 1, 10). 
Deci recapitularea creaţiei în Hristos are loc cu scopul ca aceasta să fie 
transfigurată, de unde aspectul soteriologic al creaţiei realizat în Logosul 
întrupat. Această perspectivă este una hristocentrică, cosmologică și 
soteriologică deopotrivă. 


Nikolaos MATSOUKAS, Istoria filosofiei bizantine, trad. Pr. C. Coman, N. Deciu, Ed. 
Bizantină, Bucureşti, 2003, p. 53. 

3 Jacques FANTINO, „Sfântul Irineu: prima sinteză despre creație”, în vol. Creaţia, 
trad. M. Tătaru-Cazaban, Ed. Anastasia, București, 2003, p. 25. 

Primele sistematizări ale doctrinei creştine le întâlnim în cadrul 
şcolii din Alexandria, prin Clement Alexandrinul (220) şi Origen 
(+254). Dacă Clement Alexandrinul oferă, în trilogia sa - Protrepticul, 
Pedagogul şi Stromatele — elemente ale sistematizării doctrinei Bisericii, 
Origen, în lucrarea Peri arhon (De Principiis) oferă cea mai sistematică 
perspectivă - deşi în unele aspecte defectuoasă - asupra doctrinei Bise- 
ricii, secondată de lucrarea Împotriva lui Cels. Prin teologia Logosului, 
Clement Alexandrinul urmărea o depășire a concepției filoniene des- 
pre Logos şi, împreună cu aceasta, o depăşire a concepţiei iudaice. Era 
nevoie să fie precizate noțiunea și concepţia creştine despre Logos, să 
fie, mai ales, delimitată şi sistematizată în raport cu teoria iudaică a lui 
Filon din Alexandria despre Logos şi cu cea a filosofiei stoice, la modă 
în secolul al II-lea, în cultura alexandrină. Clement identifică Cuvântul 
preexistent creaţiei, Cel prin Care toate s-au făcut, cu Hristos, venirea 
lui Hristos în lume fiind, de fapt, „arătarea Cuvântului Celui Care era 
la început şi preexista”. Logosul, la Clement, se distanțează de teoriile 
filosofice greceşti. Logosul, în gândirea clementină, nu este un concept, 
o categorie filosofică menită să dea o satisfacție intelectuală celui ce 
caută explicaţii cosmogonice şi cosmologice, ci este o ființă personală, 
este Fiul lui Dumnezeu, Fiul Tatălui, devenit, prin Întrupare, Dumne- 
zeu-om. Logosul lui Clement nu este, aşadar, un concept explicativ al 
unității cosmosului, ci o persoană mijlocitoare între Dumnezeu şi om, 
întâlnită atât în Vechiul Testament, cât şi în Noul Testament. Sistemul 
teologic al lui Origen este structurat pe două planuri, după modelul sis- 
temelor greceşti, constând din lumea superioară, a lui Dumnezeu Tatăl, 
transcendent şi necuprins, Care naşte pe Fiul din eternitate ca imagine 
a Sa. Cu toate acestea, Fiul, mediind între transcendent și creat, fiind, 
în același timp, şi unul, şi multiplu, și incomprehensibil, şi comprehen- 
sibil, este inferior Tatălui”. „Monarhia Tatălui este o idee absolută la 


2 Părintele prof. Teodor Bodogae observă că Origen, pentru Dumnezeu- Tatăl, 
foloseşte expresia articulată „ó Geoc”, pe când pentru Fiul și Duhul Sfânt nu se mai pune 
articolul, ci cuvântul „Geoc” este folosit ca atribut, în sensul folosit în Ioan 1, 1, fapt ce 
descoperă întâietatea de origine a Tatălui în gândirea origenistă, denumită mai târziu 
subordinaţianism (vezi ORIGEN, Despre Principii, |, 1 în coll. Părinți și Scriitori Bisericeşti, 


33 


NOŢIUNI INTRODUCTIVE 


Origen. El Îl numeşte pe Tatăl Theos şi autotheos Theos - Dumnezeul 
Însuși. Cât despre Fiul, El este Theos şi deuteros Theos sau chiar „Dum- 
nezeu prin participare, ceea ce este o formulă foarte ambiguă. Fiul este 
Chipul şi Cel care-L revelează pe Tatăl, într-un proces de contemplare 
pe care-L trăieşte El Însuși şi la care iau parte făpturile raționale sfințite 
de Duhul”. Din dorința de a argumenta, prin mijloacele unei gândiri 
filosofice, străine de Revelaţie, propriul sistem cosmologic, Origen face 
erori care influențează decisiv atât antropologia, cât şi hristologia sa. 
Astfel, putem spune că teologii alexandrini Clement și Origen au dez- 
voltat teologia creştină cu ajutorul metodelor filosofiei greceşti, fiind 
influenţaţi de acestea. 

Contribuţii decisive la dezvoltarea și cristalizarea aspectelor doc- 
trinare ale Bisericii au adus Sf. Atanasie cel Mare (t373) prin lucrările 
Cuvânt împotriva elinilor, Trei cuvinte împotriva arienilor, Despre Întru- 
parea Cuvântului. Dacă în Cuvântare împotriva elinilor Sfântul Atanasie 
evidenţiază rolul Logosului în calitate de Creator al lumii, în cuvântul 
Despre Întruparea Logosului evidenţiază rolul Logosului întrupat ca 
Mântuitor al lumii. Sf. Atanasie cel Mare a avut rolul decisiv în delimi- 
tarea credinţei creştine față de vechea filosofie greacă, prelungită în pri- 
mele veacuri ale Bisericii prin tot felul de sisteme gnostice. El a făcut o 
distincţie radicală între „necreat” și „creat”, contrară distincţiei filosofice 
dintre „nenăscut” și „născut”; această distincţie stă la baza distincției pe 
care Sfântul Atanasie o va face între „teologie” şi „iconomie”%. 

Teologia patristică a afirmat nu numai distincţia dintre „creat” şi 
„necreat”, ci şi relaţia dintre acestea două, accentuând astfel distincția 
dintre firea necreată neîmpărtășibilă şi energia necreată împărtășibilă 
a lui Dumnezeu, distincţie care apare tot mai evidentă începând cu 


vol. 8, trad. Pr. T. Bodogae, Ed. Institutului Biblic și de Misiune al Bisericii Ortodoxe 
Române, București, 1982, p. 44, nota 64). În opinia altor teologi, precum Karl Rahner și 
Henri Crouzel, „aceste explicaţii sunt strict conforme utilizării lor în Noul Testament” 
(vezi Henri CROUZEL, Origen. Personajul, exegetul, omul duhovnicesc, teologul, trad. 
C. Pop, Ed. Deisis, Sibiu, 1999, p. 252. 

% B. BOBRINSKOY, Taina Preasfintei Treimi, p. 248. 

% N. MATSOUKAS, Istoria filosofiei... p. 89. 

teologia Sf. Atanasie cel Mare. Astfel, se susține participarea creației la 
Dumnezeu prin intermediul energiilor Sale necreate. Dacă demersul 
general al teologiei ante-niceene avea în centrul său iconomia, care pre- 
zintă lucrarea Treimii în creaţie, Părinţii Sinodului I Ecumenic vor face 
eforturi considerabile pentru a face distincțiile necesare între „creat” 
şi „necreat”, Treime și cosmos, neizolând Treimea de cosmos, dar nici 
identificând-o cu cosmosul. Specificul gândirii atanasiene constă în 
întemeierea teologico-biblică a triadologiei și cosmologiei creştine, spre 
deosebire de unele cercuri intelectuale care căutau să fundamenteze 
dogma trinitară pe baza noțiunilor filosofiei greceşti, ajungând astfel la 
un panteism mai mult sau mai puţin exprimat în mod direct, panteism 
pe care Sfântul Atanasie îl evită prin termenul ouoovoios (deoființă), 
termen care se impune şi în Simbolul de Credinţă niceo-constantinopo- 
litan. Atât triadologia şi hristologia, cât şi cosmologia în relaţie cu ele nu 
sunt tratate în mod închis și autonom, de dragul formării unui sistem 
rigid fără legătură cu viaţa, ci toate acestea sunt relaționate, la Sfântul 
Atanasie, cu soteriologia, care culminează cu îndumnezeirea omului şi 
transfigurarea întregii creaţii. 

Sf. Vasile cel Mare (7379), prin tratatele Împotriva lui Eunomie 
şi Despre Duhul Sfânt, apoi Sf. Grigorie de Nyssa (t394), în lucrările 
Despre suflet și înviere, Despre viaţa lui Moise şi Împotriva lui Apolinarie 
şi Sf. Grigorie Teologul, cu Cele cinci cuvântări teologice, exprimă în 
profunzime învăţătura de credinţă a Bisericii. Relaţia dintre Treime și 
cosmos va fi punctul central al cosmologiei Părinților Capadocieni, 
care se vor inspira din teologia atanasiană. Relaţia dintre Treime şi cos- 
mos are implicaţii soteriologice, în sensul că urmează îndeaproape la 
Sfântul Atanasie afirmaţia patristică fundamentală: Dumnezeu S-a făcut 
om pentru ca omul să devină Dumnezeu după har. Astfel, Dumnezeu 
coboară în creaţia Sa de la Tatăl, prin Fiul, în Duhul Sfânt, încât creația 
Sa, în frunte cu omul, să se ridice la Dumnezeu, în Duhul, prin Fiul, la 
Tatăl. Catabasis-ul implică anabasis-ul şi se constituie în premisă sote- 
riologică a acestuia. Lupta conceptuală a Părinților Capadocieni cu siste- 
mele filosofice şi cosmologice din timpul lor era, de fapt, o luptă pentru 
personalism şi ontologie, o ontologie înţeleasă ca vieţuire a omului 

în cadrul cosmosului, ca atitudine a omului față de cosmos, atitudine 
pe care o vor dezvolta, în special, într-un sens euharistic şi doxologic. 
Dimensiunea anagogică a creaţiei, care este frumoasă, bună și ordonată, 
trimite în permanenţă spre Creatorul ei, iar din contemplarea acesteia 
se descoperă Cel ce a creat-o, acțiune care are implicaţii soteriologice. 
Sfântul Vasile nu foloseşte termenul 6uoovotos, introdus la Sinodul 
I Ecumenic de la Niceea, pentru a desemna deoființimea Fiului cu Tatăl. 
El foloseşte, pentru a desemna consubstanţialitatea Duhului cu Fiul 
şi cu Tatăl, termenul ópótıpov, preferat în contextul discuţiilor despre 
doxologie, pe care-l identifică, în mare proporție, cu 6uoovotoc. Sf. Gri- 
gorie de Nyssa este cel care aprofundează hotărârile de la Niceea, fiind 
cel care se opune ultimilor reprezentanţi ai tradiţiei ariene, teologia lui 
fiind profund atanasiană. El, deşi utilizează distincţia platonică dintre 
realitatea inteligibilă şi cea sensibilă, nu o consideră fundamentală, ca 
în platonism, deoarece domeniul inteligibilului se divide în ceea ce este 
necreat şi creator, pe de-o parte, şi ceea ce este creat, pe de altă parte”. 
Ideea epectazelor statuează, în gândirea Sfântului Grigorie, o pers- 
pectivă paradoxală asupra mişcării, perspectivă dezvoltată de Sf. Maxim 
Mărturisitorul. Astfel, în procesul urcuşului duhovnicesc, întâlnim atât 
un aspect de stabilitate, cât și un aspect de mișcare. Epectaza presu- 
pune creșterea în bine, din treaptă în treaptă, în mod neîncetat, creştere 
care are drept imbold permanent dorința ridicării omului de la cele de 
jos spre înălțime. Teoria epectazelor este relaționată, în gândirea Sf. 
Grigorie de Nyssa, cu distincția fundamentală pe care o face între ființa 
lui Dumnezeu - incomprehensibilă — şi energiile lui Dumnezeu - com- 
prehensibile - și cu distincția implicită dintre creat şi necreat. Creatura 
va înainta în mod infinit în cunoașterea lui Dumnezeu, fără să reuşească 
vreodată să cuprindă şi să cunoască ființa Lui. Relaţia dintre hristologie, 
pnevmatologie și viața creştină este fundamentală în teologia Sf. Grigo- 
rie Teologul, ea având consecinţe soteriologice, de unde locul central al 
iconomiei divine în cadrul creaţiei. În cadrul acestei învățături despre 


* Andrew LOUTH, Originile tradiţiei mistice creștine. De la Platon la Dionisie Areopa- 
gitul, trad. E.V. Sita, Ed. Deisis, Sibiu, 2002, p. 117. 

re-crearea omului și a cosmosului, în Hristos prin Duhul, Sf. Grigo- 
rie Teologul precizează distincția dintre „ființă” şi „ipostas”, „creat” şi 
„necreat”, „teologie” şi „iconomie, „Întrupare” şi „îndumnezeire”. El își 
aduce un aport decisiv la precizarea relaţiilor intratrinitare, de aceea, 
Părinţii Capadocieni sunt numiţi și „«treimea» care a cântat Treimea”. 

Sf. Chiril al Ierusalimului (t386), în cele douăzeci și trei de Cateheze 
adresate celor botezați (5) şi celor care se pregăteau de Sfântul Botez 
(18), exprimă dimensiunea sacramentală a Bisericii, care este însoțită 
de bogate conotaţii hristologice, triadologice, cosmice și soteriologice. 
Cosmosul devine, în scrierile sale, mediu al lucrării lui Dumnezeu, în 
vederea desăvârșirii creaţiei, anticipând prin aceasta sinteza sacramen- 
tală în aspectul ei cosmologic realizată de Nicolae Cabasila în secolul 
al XIV-lea. Dimensiunea sacramentală a creației implică şi dimensiu- 
nea eshatologică a acesteia, ca împărtășire a omului în Tainele Bisericii 
de lisus Hristos, Creatorul şi Mântuitorul, sub forma pâinii și a vinu- 
lui euharistic, ca daruri ale creaţiei. Cosmosul participă la actele fun- 
damentale ale răscumpărării realizate în lisus Hristos şi este inclus de 
Sfântul Chiril în procesul transfigurării inaugurat de Iisus Hristos prin 
realizarea răscumpărării. 

Sf. Chiril al Alexandriei (4444), prin lucrările Împotriva lui Nestorie 
şi Despre închinarea în Duh și Adevăr, apără dogma hristologică și ne 
prezintă, interpretând în perspectivă hristologică textele Vechiului 
Testament relaţia dintre tip şi arhetip. Re-zidirea și înnoirea creaţiei, 
în lisus Hristos, care implică și paralela Adam - Hristos, nu este văzută 
ca fiind desprinsă de triadologie. Soteriologia sa, pe linia Sf. Atanasie 
cel Mare și a Părinților Capadocieni, are în centrul ei ideea îndum- 
nezeirii omului și a cosmosului în lumină. Lumina din Fiul este, de 
fapt, harul care trece în întreaga creație prin Duhul. Această dinamică 
înspre asemănare cu Arhetipul, după Care am fost creaţi, Sfântul Chiril 
o plasează în distincția dintre Fiul şi noi, distincţie care se fundamen- 
tează pe distincţia dintre rațiunea prin fire şi rațiunea prin voință. Aici 
intervine conceptul de participare, atât de intens subliniat de teologia 
răsăriteană post-niceeană: în timp ce Fiul este Fiu al Tatălui prin fire, 
noi suntem fii ai lui Dumnezeu prin voinţă şi chemaţi la asemănarea 

cu El în har. Așadar, Fiul, Cel ce străluceşte din Lumină, adică din 
ființa Tatălui, este Lumină prin fire, în timp ce creatura are lumina 
prin împărtășire şi este chemată să participe necontenit la Lumina 
necreată care este fundamentul vieţii, transfigurării şi înveşnicirii ei. 
Această îndumnezeire, transfigurare a omului și a cosmosului se rea- 
lizează într-un cadru eclesial-sacramental şi nu strict intelectualist. 
Transfigurarea omului şi, prin el, a cosmosului nu poate fi realizată 
fără o viziune ascetică asupra cosmosului, care implică, în concepţia 
Sfântului Chiril, ideea de jertfă ca slujire. 

De o mare importanţă sunt Omiliile scrise de Sf. loan Gură de Aur 
la cărţile Vechiului şi Noului Testament, omilii din care transpar doc- 
trina și experienţa Bisericii. Sf. loan Gură de Aur nu aduce noutăţi fun- 
damentale cu privire la dogma triadologică, în comparaţie cu Părinţii 
Capadocieni. În ceea ce priveşte relaţia dintre Iisus Hristos şi Duhul 
Sfânt, el afirmă atât dumnezeirea lui Hristos, cât și prezența Duhului 
Sfânt în EI, învăluirea Lui de către Duhul. Este afirmată relația periho- 
retică dintre Hristos şi Duhul, atât în planul ad intra al Treimii, cât şi în 
planul ad extra, această relaţie fiind fundamentală în iconomia mântui- 
rii”, Sf. loan Gură de Aur, deși afirmă relația perihoretică dintre Hristos 
şi Duhul, totuși, subliniază că Hristos a primit Duhul nu pentru că ar 
fi avut trebuinţă, ci doar ca „mărturie”, întrucât nimeni nu primeşte 
ceea ce îi aparţine. De aceea, odihna Duhului peste Hristos nu numai în 
dumnezeirea, ci şi în umanitatea Sa, arată că același Duh poate odihni 
peste orice făptură în vederea îndumnezeirii ei”. Biserica, Trupul lui 
Hristos, constituit în Duhul, arată că lucrarea Duhului se manifestă în 
Biserică şi nu este izolată de lucrarea lui Hristos, ci o actualizează, o face 
prezentă pe acesta în Biserică. Aceste aspecte le întâlnim exprimate și în 
cultul liturgic al Bisericii. Cultul liturgic este, prin Duhul, o actualizare 
şi o participare la lucrarea mântuitoare a lui Hristos. 


% Pr. B. BOBRINSKOY, Taina Preasfintei Treimi, p. 301. 

2 Pr. B. BOBRINSKOY, Împărtășirea Sfântului Duh, trad. M. Alexandrescu, A. Ale- 
xandrescu, Ed. Institutului Biblic și de Misiune al Bisericii Ortodoxe Române, București, 
1999, pp. 296-297. 

Totodată, de o mare importanță dogmatică sunt scrierile areopa- 
gitice scrise de Sf. Dionisie Areopagitul. Acestea sunt: Numele divine, 
Teologia mistică, Ierarhia cerească şi Ierarhia bisericească. Treptele 
universului dionisian sunt manifestări ale iubirii dumnezeieşti şi sunt 
animate de această iubire și, prin aceasta, Dionisie se distanțează de 
conținutul păgân al ierarhiilor, unde nu există această relație iubitoare 
între ele. Fundamentat pe teologia biblică a creaţiei, Dionisie înlocuieşte 
relaţia de naștere progresivă a făpturilor cu una de participare spiritu- 
ală la Dumnezeu. Astfel, se trece de la necesitate la conceperea într-o 
dimensiune personalistă a ierarhiei, depășindu-se trăsăturile teologiei și 
cosmogoniei neoplatonice. Structura cosmică a ierarhiilor primeşte, la 
Dionisie, o dimensiune liturgic-eclesială. Ierarhia bisericească este chip 
al ierarhiei cereşti. Astfel, cele văzute sunt chip al celor nevăzute. Omul, 
în urcușul său spre cele nemateriale, se foloseşte de cele materiale. 
Cele trei trepte ale ierarhiei bisericeşti - diaconi, preoţi, episcopi - au 
drept corespondent cele trei faze ale urcușului duhovnicesc - curățirea, 
luminarea, desăvârșirea. Biserica devine templul ordinii spirituale și 
al frumuseţii cosmice, cuprinzând făpturile raţionale şi esențele inte- 
ligibile, devenind astfel un aşezământ universal. Viziunea liturgică a 
urcușului făpturilor spre Dumnezeu ne arată o cosmologie dionisiană 
total deosebită de panteismul neoplatonic. Ulterior lui Dionisie, cei care 
au acordat o atenţie sporită lucrării dumnezeieşti necreate, în scopul 
îndumnezeirii făpturilor conștiente, au fost Sf. Maxim Mărturisitorul și 
Sf. Grigorie Palama. 

Leonţiu de Bizanţ (t542) scrie Tratatul împotriva nestorienilor şi 
eutihienilor, în care dezvoltă conceptul de enipostaziere. 

Sf. Maxim Mărturisitorul (t662) sintetizează, într-o amplă viziune 
cu implicaţii hristologice și antropologic-cosmic-eclesiale profunde 
pentru Teologia Dogmatică, temele esenţiale ale teologiei patristice, de 
la Origen la Dionisie Areopagitul. Dintre lucrările sale amintim: Ambi- 
gua, Răspunsuri către Talasie, Mistagogia, Dialog cu Pyrrhus ş.a. Teo- 
logia Logosului-Hristos este centrală la Sf. Maxim Mărturisitorul, atât 
în cosmologie, antropologie, cât şi în eclesiologie, acesta fiind înțeles, 
totodată, atât ca prezenţă în cadrul cosmologiei şi antropologiei, cât şi 

ca prezenţă mântuitoare în cadrul eclesiologiei şi eshatologiei. Teologia 
Logosului evidenţiază atât distincţia dintre creat și necreat, cât și începu- 
tul, mijlocul şi sfârșitul creației. Dar, deşi teologia Logosului este centrală 
în gândirea maximiană, totuși Sfântul Maxim vorbeşte despre raportul 
dintre creaţie și Treime, atât în actul facerii, cât și în cel al răscumpărării, 
subliniind, dincolo de orice înțelegere hristomonistă, dimensiunea trini- 
tară a actului creațional și mântuitor. Dumnezeul Treimic creează toate 
lucrurile ex nihilo, din bunătate, doctrină pe care Sfântul Maxim o preia 
de la Părinţii anteriori lui și o contrapune doctrinei platonice a veșniciei 
materiei şi celei origeniste a existenţei veşnice a spiritelor în Dumnezeu. 
Creaţia ex nihilo nu este din fiinţa lui Dumnezeu, ci din voință, care este 
comună Persoanelor Treimice, aceasta fiind expresia diferenței dintre 
creat şi necreat. Scopul tainei lui Hristos este unul prin excelență sote- 
riologic în ceea ce priveşte creaţia. Există o relaţie între creaţie şi întru- 
pare şi între creaţie, înviere şi îndumnezeirea omului și transfigurarea 
cosmosului. Sfântul Maxim dezvoltă relaţia Logos-logoi atât în creaţie, 
cât şi în răscumpărare. Există o strânsă relaţie între viziunea maximiană 
asupra creației și dogma hristologică de la Calcedon. Viziunea eclesial- 
liturgică asupra cosmosului este caracteristică viziunii Sfântului Maxim, 
el fiind influențat de gândirea dionisiană, pe care o depășește. 

Sf. loan Damaschin (754) realizează sinteza dogmatică, în Răsărit, 
în remarcabila sa lucrare Expunerea credinței ortodoxe, a treia parte din 
lucrarea Izvorul cunoașterii şi scrie trei Tratate împotriva iconoclaştilor. 
Distincția dintre creat şi necreat, dar şi distincția dintre ființă și energii 
este aplicată de Sf. loan Damaschin și în cazul aprofundării învățăturii 
despre sfintele moaște, cinstirea sfinților și sfintele icoane, aspecte care 
au, de fapt, profunde implicaţii cosmologice şi soteriologice. Realita- 
tea Întrupării Cuvântului lui Dumnezeu are implicaţii cosmice şi sote- 
riologice și stă la baza cinstirii Sfintelor Icoane. În icoană contemplăm 
și simțim, ca prezenţă, misterul eshatologic al întregii creaţii - om și 
cosmos — mister pe care se fundamentează şi spre care tind toate cele 
create. Dintre cei care au apărat cultul icoanelor prin scrieri teologice 
mai amintim pe Sf. Teodor Studitul, Sf. Nichifor Mărturisitorul și pe 
patriarhul Gherman al Constantinopolului. 

Sf. Simeon Noul Teolog realizează sinteza mistică, în Răsăritul 
creştin, în lucrări de mare importanță duhovnicească și dogmatică: 
Imnele iubirii dumnezeiești, Discursuri teologice şi etice, Cateheze ş.a. Sf. 
Simeon Noul Teolog poate fi încadrat în tradiția Omiliilor duhovnicești 
ale lui Macarie Egipteanul, iar în ceea ce priveşte ideea de îndumnezeire, 
în tradiția Sf. Maxim Mărturisitorul. El accentuează destinul soterio- 
logic comun al omului și cosmosului şi, astfel, transfigurarea omului 
şi cosmosului în lumina lui Hristos. Această transfigurare în lumină, 
care înseamnă prezenţă personală a lui Hristos, constituie o profundă 
experiență mistică care va inspira, la rândul său, şi pe Sf. Grigorie 
Palama și pe isihaști, în general. Pentru Sfântul Simeon, Hristos este 
începutul, mijlocul și sfârşitul creaţiei, iar unirea mistică cu Hristos, în 
lumină, conduce la îndumnezeirea omului și transfigurarea cosmosu- 
lui. Realismul transfigurării cosmosului şi îndumnezeirii omului are ca 
paradigmă realismul transfigurării umanităţii în lisus Hristos - Logosul 
Întrupat. 

Între epoca Sf. Simeon Noul Teolog şi epoca Sf. Grigorie Palama, 
amintim pe Eftimie Zigabenul, cu lucrarea Panoplia dogmatică a credinței 
ortodoxe, și pe Niceta Choniatul ($ 1206), care scrie Tezaurul Ortodoxiei, 
în care combate, asemenea lui Eftimie Zigabenul, ereziile ivite în istoria 
Bisericii. 

Sf. Grigorie Palama, vorbind despre lumina dumnezeiască şi 
îndumnezeitoare - Tomosul aghioritic, Despre rugăciune, Despre sfânta 
lumină, Despre împărtăşirea dumnezeiască şi îndumnezeitoare - preci- 
zează doctrina despre energiile necreate, distincția ființă — persoană - 
energii şi implicaţiile teologic-dogmatice şi soteriologic-experimentale 
ale acestei distincţii. Această lumină - în mărturisirea isihaștilor — este 
necreată, nu este simbol sau „ghicitură, ci este numită „dumnezeire” 
şi „îndumnezeitoare”, este lumina unei persoane, nu una abstractă, ci 
atotstrălucitoare, nesfârşită și atotdumnezeiască, este lumina veacului 
viitor și netrecător. Sistematizând învățăturile Sf. Simeon Noul Teolog, 
Sfântul Grigorie afirmă că nu numai monahii, ci toți creștinii au posi- 
bilitatea să se împărtășească de puterea îndumnezeitoare a harului care 
are un caracter personalist. De asemenea, în duhul Tradiţiei răsăritene, 


41 


NOŢIUNI INTRODUCIIVE 


asemenea Sfântului Simeon, Sf. Grigorie Palama afirmă rolul experienţei 
religioase în viața omului, experiență care înseamnă împărtăşirea harică 
de Dumnezeu în lumina necreată și îndumnezeitoare. Nu există ființă 
fără lucrare și nici o creaţie a-harică. Lucrările necreate nu sunt văzute 
ca izvorând dintr-o ființă abstractă, neipostatică, ci dintr-o ființă care 
subzistă real numai în cele trei Persoane dumnezeiești. Ele nu sunt nici 
ființa, nici ipostasul, ci sunt enipostaziate în ipostasul care ipostaziază 
ființa. Unitatea lucrărilor este asigurată de unitatea ființei sau a iposta- 
sului care ipostaziază ființa comună. Prin aceasta, Sf. Grigorie Palama 
menţine simplitatea lui Dumnezeu, dar şi ieșirile Lui naturale înspre lume, 
subliniind, astfel, caracterul personal și liber al lui Dumnezeu, Care 
susține totul și este prezent întreg și fără confuzie în întreaga creație, 
fără să Se epuizeze în vreun fel, în sens neoplatonic. Spre deosebire de 
Varlaam, Sf. Grigorie Palama, pe urmele Sf. Maxim Mărturisitorul, con- 
sidera harul îndumnezeirii mai presus de orice cunoștință, mai presus de 
fire și de virtute, virtute care, deşi face apt pe om pentru unirea dumneze- 
iască, totuşi numai harul realizează în mod tainic această unire negrăită, 
care înseamnă pătrunderea lui Dumnezeu în cei vrednici şi pătrunderea 
acestora în Dumnezeu fără confuzie, amestecare sau anulare. Există o 
strânsă legătură între Sf. Grigorie Palama și Părinţii anteriori lui, gândi- 
rea lui fiind integrată în tezaurul comun al Bisericii Ortodoxe: 


„Căci, pentru noi, Sf. Grigorie din Tesalonic, departe de a fi 
autorul unei doctrine noi, nu este decât un martor al 'Tradiţiei, în 
aceeaşi măsură ca şi Sfântul Atanasie, Sfântul Vasile, Sf. Grigorie de 
Nazianz sau Sfântul Maxim. Caracterul personal al învățăturii sale 
se datorează, mai ales, accentului special pe care-l pune el pe unele 
puncte de doctrină întâlnite totuşi şi la alți Părinți ai Bisericii, şi poate 
manierei lui îndrăzneţe şi categorice de a ridica probleme care depășesc 
înțelegerea omenească. Mi-ar fi, deci, destul de greu să despart gândi- 
rea lui Palamas de tezaurul comun al Bisericii Ortodoxe”. 


% Vladimir Lossky, După chipul și asemănarea lui Dumnezeu, trad. A. Manolache, 
Ed. Humanitas, București, 1998, p. 37. 

Confruntarea dintre Sf. Grigorie Palama şi Varlaam se poate reduce 


la confruntarea dintre două tradiţii dezvoltate în două lumi diferite, 
anume cea dintre tradiția patristică răsăriteană - fundamentată pe 
Revelația biblică - și tradiţia raţionalist-scolastică, construită după 
tipare filosofice, prin înlocuirea Revelaţiei cu filosofia platonică și filoso- 
fia aristotelică. Confruntarea dintre Sf. Grigorie Palama și Varlaam are 
conotaţiile confruntării dintre ceea ce Pr. prof. Dumitru Popescu numea 


„cosmologia teonomă şi cosmologia autonomă”. 


„În controversa aceasta se înfruntă mistica răsăriteană, care 
afirmă o cunoaștere directă și duhovnicească a lui Dumnezeu, cu 
raționalismul scolastic, care nu crede decât în ceea ce descoperă 
rațiunea deductiv din natură; mistica răsăriteană care aşteaptă 
«îndumnezeirea» omului sau unirea lui cu Dumnezeu, prin harul 
necreat izvorâtor din ființa dumnezeiască, cu secularismul apusean, 
care nu așteaptă decât o imitare a lui Dumnezeu din partea omu- 
lui, prin sforțări proprii, acesta neunindu-se cu Dumnezeu printr- 
un har necreat, ci printr-unul creat, care menţine, deci, pe om tot în 
izolare față de Dumnezeu. Cu această ocazie se reliefează spiritul cu 
adevărat religios al Răsăritului care, cu doctrina lui despre deosebirea 
între ființa şi lucrările dumnezeieşti, nu transformă prin cugetare pe 
Dumnezeu într-o entitate abstractă, într-un absolut de piatră - lipsită 
de caracterele personale ale iubirii, milei, supărării, mâniei - într-un 
Dumnezeu care nu mai poate fi subiect ce primeşte rugăciunile omu- 


lui, ci obiect de speculație fadă””. 


Sf. Nicolae Cabasila oferă o sinteză sacramentală remarcabilă în 


lucrările sale Viaţa în Hristos, Comentariu asupra Liturghiei, acestea 
fiind urmate de lucrarea Sf. Simeon al Tesalonicului - Explicarea sim- 
boalelor sfinte ale credinţei creștine ortodoxe. Sf. Nicolae Cabasila este 


31 Pr. D. STĂNILOAE, Viața și învățătura Sfântului Grigorie Palama, Ed. Institutului 
Biblic şi de Misiune al Bisericii Ortodoxe Române, Bucureşti, 2006, pp. 5-6. 

cel care realizează, în Răsăritul creștin, sinteza sacramentală, cel care 
preia spiritualitatea isihastă şi o face accesibilă laicilor, o integrează 
ritmurilor de a viețui ale omului în societate. El își propune o transfi- 
gurare a lumii prin sfinţirea ei, care izvorăște din Sfintele Taine, în cen- 
tru stând Sfânta Euharistie. A reafirmat principiile fundamentale ale 
spiritualităţii răsăritene având ca modele teologice pe Sf. Simeon Noul 
Teolog şi Sf. Grigorie Palama: viaţa sacramentală înțeleasă ca viaţă în 
Hristos şi paza inimii ca centru al persoanei umane restaurate în har. 
Există unele similitudini între el şi Sf. Chiril al Ierusalimului, mai ales 
în ceea ce înseamnă valoarea liturgică a cosmosului, ca mediu al reali- 
zării soteriologice. Plecând de la implicaţiile Euharistiei pentru mân- 
tuirea omului, Sf. Nicolae Cabasila prezintă o adevărată perspectivă 
asupra folosirii lumii, prezintă o adevărată teologie a creaţiei, înțeleasă 
ca Euharistie şi ca Biserică extinsă. El face distincția între hrana stri- 
căcioasă, ca materie a acestei lumi supuse descompunerii și morţii și 
hrana nestricăcioasă „pâinea vieţii”, care dă viaţă lumii şi omului, ope- 
rând o adevărată transfigurare a acestora. 

În Apus, amintim pe Sf. Irineu de Lyon (t202) cu lucrarea Împo- 
triva ereziilor, el dezvoltând şi teoria recapitulării tuturor în Hristos, 
de o mare importanță pentru Teologia Dogmatică, pe Tertulian cu 
lucrările dogmatic-polemice Contra lui Valentin, Contra lui Marcion, 
Despre suflet, Despre învierea trupurilor, pe Sf. Ambrozie al Mediola- 
numului, cu lucrarea Despre Sfânta Treime, pe Sf. Ilarie de Pictavium 
cu lucrările Contra arienilor, Despre credință, pe Sfântul Ciprian, epis- 
copul Cartaginei, cu lucrarea Despre unitatea Bisericii, pe Fericitul 
Augustin (t430) a cărui teologie a influențat masiv întreg Evul Mediu 
apusean, precum şi teologia modernă. Opera sa este impresionantă, 
în ea fiind abordate teme precum harul, liberul arbitru, Sfânta Treime 
etc. Autori precum Ghenadie de Marsilia (t495) cu tratatul De fide seu 
dogmatibus ecclesiasticis, Fulgenţiu din Ruspe cu lucrarea De fide ad 
Petrum seu de reugula verae fidei şi Isidor de Sevila cu lucrarea Senten- 
tiarum sive de summo bono libri III, vor influenţa teologia apuseană a 
Evului Mediu, precum şi teologia apuseană în modernitate. 

2.1.2. Istoria Teologiei Dogmatice în teologia ortodoxă 
de după căderea Constantinopolului 


2.1.2.1. Teologia ortodoxă română 


Dintre aspectele ce exprimă dezvoltarea Teologiei Dogmatice Orto- 
doxe în teologia românească de după căderea Constantinopolului 
amintim în sinteză: vechile traduceri românești cu caracter dogmatic, 
aspectele dogmatice din Învățăturile lui Neagoe Basarab către fiul său 
Teodosie, aspectele dogmatice din cărţile diaconului Coresi, Mărturisi- 
rea de credință a lui Petru Movilă, preocupările dogmatice ale mitropoli- 
tului Varlaam al Moldovei, Spătarului Milescu, Stolnicului Cantacuzino, 
ale lui Dimitrie Cantemir, Sf. Antim Ivireanul, Sf. Constantin Brânco- 
veanu, polemica antiunionistă din secolul al XVIII-lea, preocupările 
dogmatice ale mitropoliților Veniamin Costache și Grigorie al IV-lea, 
prelegerile de dogmatică ale lui Gheorghe Lazăr şi ale urmașilor săi de 
la Şcoala teologică din Sibiu, traducerile Dogmaticilor scrise de Macarie 
Bulgakov și Silvestru de Canev, Dogmatica lui Alexiu Comoroșan, Dog- 
matica lui Iosif Olariu, Dogmatica episcopului Melchisedec Ştefănescu, 
dar şi studiile de dogmatică ale lui Ştefan Saghin, Vasile Loichiţă şi ale 
dogmatiştilor din secolul al XX-lea: părinții profesori Dumitru Stăni- 
loae, Ilarion V. Felea, Dumitru Popescu, Ion Bria, Dumitru Radu, ale 
profesorului Nicolae Chiţescu și ale celor din generaţiile ce au urmat. 

În cea mai mare parte a secolului al XIX-lea, teologia ortodoxă acade- 
mică română s-a folosit de traduceri. În ceea ce priveşte studiul Dogmati- 
cii, spre sfârşitul secolului apar primele manuale elaborate de dogmatiştii 
români, ce-i drept, influențate de structura și conţinutul Dogmaticilor din 
teologia rusă: Macarie Bulgakov şi Silvestru de Canev. Între traducerile cu 
caracter dogmatic, din secolul al XIX-lea, întrebuințate în învățământul 
teologic românesc, la loc de cinste erau Mărturisirea Ortodoxă a lui Petru 
Movilă, Dogmatica Sf. loan Damaschin, Catehismul lui Platon al Mosco- 
vei, Catehismul lui Filaret al Moscovei, apoi Teologia Dogmatică Ortodoxă 
a lui Macarie Bulgakov (1886-1887), Teologia Dogmatică Ortodoxă a lui 
Silvestru de Canev (1896-1906), pentru ca în prima jumătate a secolului 

al XX-lea să avem traducerea Dogmaticii lui Hristu Andrutsos realizată de 
Părintele Dumitru Stăniloae (1930). În a doua jumătate a secolului al XIX- 
lea începe, în teologia ortodoxă română, elaborarea propriilor manuale și 
lucrări de specialitate între care, la loc de cinste, se află Dogmatica Bisericii 
Ortodoxe (1855) elaborată de episcopul Melchisedec Ştefănescu, Prelegeri 
de Dogmatică Ortodoxă (1887-1889) ale profesorului Alexiu Comoroșan, 
de la Facultatea de Teologie din Cernăuţi, Teologia Dogmatică Ortodoxă 
(1907) a profesorului arhim. Iosif Iuliu Olariu, Dogma soteriologică şi 
Manual de Teologie Dogmatică (1916) ale Pr. prof. loan Mihălcescu. 
De asemenea, amintim şi lucrarea Istoria Dogmelor Bisericii Creștine 
Ortodoxe de Răsărit, elaborată de prof. Dimitrie Boroianu (1893). 
Teologia Dogmatică Ortodoxă se dezvoltă în România în 
interacțiune cu teologia rusă și greacă, dogmatiştii români simțind, încă 
de la începutul secolului al XX-lea, necesitatea delimitării gândirii lor 
de influenţele apusene, dar şi de unele inexactităţi ale gândirii teologilor 
ruşi şi greci, deopotrivă. Putem constata că, la sfârşitul primei jumătăţi 
a secolului al XX-lea, Dogmatica Ortodoxă din România începea să-și 
asume riguros principiul selecţiei și al propriului drum de reconectare 
la Tradiţia dogmatică şi duhovnicească a Răsăritului creştin. Desigur, 
imaginea de ansamblu a dezvoltării Dogmaticii Ortodoxe ne este dată 
de două tendinţe prezente în spaţiul teologic românesc: o tendință con- 
servatoare, abstractă, influențată de juridismul şi raționalismul teolo- 
giei apusene, şi o tendință înnoitoare care, prin strădaniile unor teologi 
ca Pr. Dumitru Stăniloae, Nichifor Crainic și, parțial, Nicolae Chiţescu, 
Ilarion Felea, căuta să recupereze, în perspectivă patristică, marile 
teme ale Dogmaticii Ortodoxe. Debarasarea de influențele apusene nu 
s-a realizat deplin nici în gândirea dogmatică a unora dintre teologii 
amintiți, deşi întâlnim în gândirea lor tendinţe și aspecte semnifica- 
tive, care demonstrează că erau angajaţi spre o racordare la gândirea 
patristică și spre o percepere experimental-eclesială a dogmelor. Figura 
impresionantă a preotului prof. loan Mihălcescu, aşa cum transpare 
din contribuţiile teologice, dogmatice şi apologetice, marchează avân- 
tul teologiei ortodoxe române spre cristalizarea și argumentarea cât mai 
solidă a disciplinelor teologice. Teologul Ioan Mihălcescu orientează 

ştiinţific, riguros şi sistematic Dogmatica Ortodoxă, fiind liantul prin 
care aceasta trece dinspre imitația elaborărilor dogmatice - de tipul 
Alexiu Comoroșan, Iosif Iuliu Olariu - spre asumarea gândirii și meto- 
dei patristice în aprofundarea şi exprimarea dogmei, aşa cum acestea 
transpar din abordările Părintelui Dumitru Stăniloae, ale lui Nichifor 
Crainic sau din intuiţiile profesorului Nicolae Chiţescu?. 

În perioada de după cel de-Al Doilea Război Mondial, Teologia 
Dogmatică românească a luat un avânt considerabil, răspunzând noi- 
lor provocări care se ridicau la adresa ei. Astfel, preocupările teologilor 
români au fost orientate şi concentrate în trei mari direcții, şi anume: 

a) preocupări de ordin didactic şi de cercetare strict teologică; 

b) preocupări în ceea ce priveşte aspectele majore ale vieții și unităţii 
Jăuntrice bisericești; 

c) preocupări în ceea ce priveşte ecumenismul”. 

În această perioadă, teologia ortodoxă română, în general, şi Teolo- 
gia Dogmatică, în special, promovează cu prioritate trei principii după 
care se orientează în cercetările ei: 

a) principiul integrării teologiei în viața Bisericii; 

b) principiul deschiderii față de lume; 

c) principiul identităţii Ortodoxiei româneşti”. 

În cadrul Teologiei Dogmatice Ortodoxe româneşti se pot identi- 
fica, de asemenea, trei deziderate majore, realizate în bună parte prin 
efortul intelectual şi duhovnicesc al teologilor români: 

a) corelaţia interioară dintre doctrină, cult, spiritualitate și misiune, 
subliniindu-se conținutul dogmatic al tradiţiei liturgice şi caracterul 
doxologic al dogmei; 

b) deschiderea Bisericii față de problemele lumii contemporane cu 
accentul de slujire a Bisericii față de umanitate; 


* A se vedea, pentru acest capitol, Pr. Cristinel Ioja, O istorie a Dogmaticii în Teologia 
Ortodoxă Română, vol. 2, Ed. Prouniversitaria, Bucureşti, 2013. 

3 Diac. I. BRIA, „Teologia Ortodoxă română contemporană, în IPS NICOLAE COR- 
NEANU (coord.) Ortodoxia românească, Ed. Institutului Biblic și de Misiune al Bisericii 
Ortodoxe Române, Bucureşti, 1992, p. 215. 

* Diac. I. BRIA, Teologia Ortodoxă..., pp. 228-229. 

c) intensificarea dialogului ecumenic, înțeles într-un mod calitativ 
superior și nou, referitor la stadiul trecut al expunerilor comparative 
sau polemice. Orientarea ecumenică este una constructivă şi pozitivă 
aşa încât, fără a fi estompate diferențele confesionale, au fost evaluate 
doctrinele şi instituţiile celorlalte confesiuni, în vederea stabilirii carac- 
terului lor complementar”. 

Prin urmare, în a doua jumătate a secolului al XX-lea, teologia orto- 
doxă românească și, în special, Teologia Dogmatică Ortodoxă, au fost 
integrate într-un proces benefic de înnoire, proces în cadrul căruia au 
accentuat atât aprofundarea şi exprimarea identității Ortodoxiei, plasată 
pe coordonatele inter-relației dogmă - cult - spiritualitate, cât şi, legat 
de aceasta, deschiderea Ortodoxiei spre problematicile lumii contem- 
porane şi ale dezideratelor ecumenice intensificate în mod simțitor în 
această perioadă. Problematicile lumii contemporane, la care Biserica 
Ortodoxă trebuia să dea un răspuns și o soluţie, se identificau, în cea 
mai mare parte, cu înţelegerea Ortodoxiei ca slujire a umanităţii, a pro- 
gresului ei, dat fiind şi contextul social-politic despre care vorbim în 
România acelor ani. Astfel, teologia ortodoxă română a fost nevoită să 
dezvolte și să aprofundeze noi aspecte ale relației Biserică - lume, Bise- 
rică — societate. 

În ceea ce priveşte înnoirea teologiei ortodoxe românești din această 
perioadă, semnalăm: 

a) conştientizarea depăşirii dogmatismului, adică depăşirea con- 
cepției că formulele dogmelor reprezintă limite rigide şi impenetrabile 
şi nu izvoarele ontologice și perfecțiunile spirituale, spre care omul este 
chemat să înainteze; 

b) descifrarea sensului pozitiv al lumii, al mișcării din ea, al credinţei 
în progresul acesteia de către teologie, având ca bază însăşi teologia 
Logosului divin; 

c) deschiderea teologiei ortodoxe româneşti spre a răspunde la pro- 
vocările credincioşilor vieţuitori în lume, legarea teologiei de viața şi 


3 Pr. D. STĂNILOAE, N. CHIȚESCU, et al., „Teologia Dogmatică în Biserica Ortodoxă 
Română în trecut şi azi”, în: Ortodoxia, XXIII (1971), 3, pp. 348-349. 

năzuinţele lor, într-o epocă istorică concretă, prin elaborarea unor coor- 
donate teologice ale păcii, dreptăţii, frăţietății şi egalității; 

d) dovedirea unei înțelegeri pozitive a sensului ecumenismului şi 
al progresului, plecând de la conceptul de „sobornicitate deschisă”, cu 
aprofundarea eclesiologiei soborniceşti, şi de la conceptul de „Hristos 
cosmic”. 

Teologul Dan-llie Ciobotea, actualul Patriarh al Bisericii Ortodoxe 
Române, trasa aspectele esenţiale ale teologiei române încă din 1978, 
dovedind o viziune unitară şi înnoitoare referitoare la starea acesteia, 
într-un proces continuu de înnoire şi redescoperire a izvoarelor și a 
relației dogmă - spiritualitate - cult, pe de-o parte, misiune și deschi- 
dere ecumenică, pe de altă parte: 

a) efortul de a regândi - față de exigenţele epocii noastre - marile 
teme ale credinţei ortodoxe; 

b) aspectul pastoral și social al teologiei românești; 

c) interes continuu față de problematica ecumenismului; 

d) valorificarea izvorului patristic și filocalic realizată, în special, 
prin teologia Părintelui Stăniloae, care se „articulează în jurul misteru- 
lui şi a valorii inefabile a persoanei umane în comuniune”, 

La aceste coordonate ale înnoirii teologiei ortodoxe române este 
necesar să adăugăm viziunea duhovnicească asupra teologiei, prin 
relaționarea dintre dogmă și spiritualitate, dogmă și cult, realizată, în 
special în gândirea Părintelui Dumitru Stăniloae (1903-1993), prin tra- 
ducerea Filocaliei, a unor texte importante din scrierile Sfinților Părinți 
şi prin sintezele teologice remarcabile realizate de acesta - Iisus Hristos 
sau restaurarea omului (1943), Teologia Dogmatică Ortodoxă (1978), 
Spiritualitate și comuniune în Liturghia ortodoxă (1983), Chipul nemu- 
ritor al lui Dumnezeu (1986), lisus Hristos lumina lumii şi îndumneze- 
itorul omului (1992). De asemenea, mai adăugăm, în ceea ce priveşte 
deschiderea teologiei ortodoxe româneşti față de dialogul ecumenic, 


% Dan-llie CIOBOTEA, „Teologia română contemporană”, în vol. Ortodoxia româ- 
nească, pp. 205-207. A se vedea pe larg Pr. Cristinel Ioja, Dogmatică şi dogmatiști, Ed. 
Marineasa, Timișoara, 2008, pp. 29-36. 

preţioasele intervenţii, aprofundări și clarificări ale Părintelui Ion Bria 
- Destinul Ortodoxiei (1989), Ortodoxia în Europa - locul spiritualității 
române (1995), Liturghia după Liturghie. Misiune apostolică și mărturie 
creștină azi (1996), Spre plinirea Evangheliei. Dincolo de apărarea Orto- 
doxiei: exegeza și transmiterea Tradiţiei (2002) - fervent susţinător și 
inițiator de viziune nouă, în ceea ce priveşte problematica ecumenică 
în teologia românească. În ceea ce priveşte atitudinea teologiei Bisericii 
faţă de aspiraţiile credincioşilor ei într-o lume secularizată, o contribuţie 
substanțială - centrată pe misiunea Bisericii în lume, pe raportul teolo- 
gie-cultură - realizează Părintele Dumitru Popescu - Teologie și cultură 
(1993), Ortodoxie și contemporaneitate, (1996), Hristos, Biserică, Socie- 
tate (1998), Ortodoxie și Catolicism (1999), Omul fără rădăcini (2001) 
- înlocuind teologia slujirii, teologia păcii, teologia slujirii patriei, teo- 
logia progresului, elaborate în contextul istoric amintit deja, cu teologia 
deschiderii spre lume și provocările ei, având în centrul acestei deschi- 
deri dialogul care primeşte conotaţii interdisciplinare şi care angajează, 
în primul rând, cultura vremii. În acest context, teologia ortodoxă își 
afirmă în mod autentic idealurile sale, într-un dialog constructiv şi liber 
cu societatea umană și cu cultura ei, având în centru pe Iisus Hristos 
Pantocrator, Logosul Creator, Mântuitor, Judecător. 

O contribuție de excepție la dezvoltarea studiilor de Teologie Dog- 
matică, prin viziune şi conținut, este cea a Preafericitului Părinte Patri- 
arh Daniel, ucenic apropiat al Părintelui Dumitru Stăniloae. Preafericitul 
Părinte Patriarh Daniel aprofundează şi expune sistematic, în lucrarea 
de doctorat, relaţia dintre teologie şi spiritualitate, cu implicaţii eclesial- 
duhovniceşti, pastoral-misionare şi ecumenic-apologetice. Viziunea 
integratoare şi unitară dintre dogmă - spiritualitate - cult este expusă 
în lucrarea Comori ale Ortodoxiei. Explorări teologice în spiritualitatea 
liturgică și filocalică (Ed. Trinitas, Iași, 2007). Dintre cei care au adus 
contribuţii la dezvoltarea studiilor de Teologie Dogmatică, amintim 
pe părinţii profesori Ioan Ică sr., Dumitru Radu, Ilie Moldovan, loan 
I. Ică jr, Ștefan Buchiu, loan Tulcan, Valer Bel, Sterea Tache, Ștefan 
Sandu, Dumitru Megheşan, Adrian Niculcea, George Remete, Vasile 
Citirigă, Nicolae Moșoiu, Cristinel Ioja sau prof. Adrian Lemeni ş.a. În 

gândirea şi operele acestora sunt renăscute, într-o nouă viziune - de 
această dată debarasată de influențe scolastice și comunist-ateiste — 
marile tematici ale credinţei, viețuirii şi misiunii ortodoxe, într-o lume 
care reclamă alte atitudini, într-un alt context istoric decât cel al epocii 
comuniste. Aceste contribuţii înglobează trei dimensiuni fundamentale: 
dogmatic - duhovnicesc - cultic, dogmatic - ecumenic - misionar şi 
dogmatic - apologetic - interdisciplinar. 

Cu toate aceste contribuții, procesul înnoirii şi recentrării demersu- 
lui teologic pe redescoperirea şi autenticitatea izvoarelor, pe Duhul ce 
transpare din ele, nu este nici pe departe încheiat. El este, mai degrabă, 
identificat, iniţiat și parțial realizat în Dogmatica Ortodoxă românească, 
fără ca prin aceasta să se ajungă la un punct terminus al înnoirii. Teologii 
dogmatişti români au dat dovadă de deschidere ecumenică și abordare 
în spirit ecumenic a relaţiilor interconfesionale, precum şi de deschi- 
dere interdisciplinară și socială, în special în perioada istorică de după 
evenimentele din 1989, din România, perioadă în care contextul socio- 
politic şi economic impunea Bisericii și şcolilor de teologie o reflectare 
mai amănunțită și serioasă asupra unei dinamici sociale, mediatice şi 
culturale complexe. 


2.1.2.2. Teologia ortodoxă rusă 


După căderea Constantinopolului (1453), centrul de gravitație 
al Ortodoxiei devine treptat Rusia, care experimentează contextual 
„ispita” gândului utopic de a fi „a treia Romă” şi care, în timpul lui Petru 
cel Mare, face experiența implementării ideilor europene secularizate şi, 
odată cu acestea, și a protestantismului promovat de Teofan Procopovici 
(1681-1736), teolog ce separă dogma de morală și împarte sistemul dog- 
matic în de Deo ad intra (despre Dumnezeu în Sine) şi de Deo ad extra 
(despre lucrarea lui Dumnezeu în afară), împărțire care va influența 
întreaga gândire dogmatică ortodoxă, până spre sfârșitul secolului al 
XX-lea. Teologia ortodoxă rusă se va manifesta, pe tot parcursul secolu- 
lui al XIX-lea, prin intermediul a două curente majore: teologia acade- 
mică și filosofia religioasă, care indică şi sesizează aspecte esenţiale ale 

înnoirii teologiei, dar care, în același timp, nu erau străine de influența 
diferitelor concepții filosofice apusene. Dacă prin contribuţia lui Teofan 
Procopovici şi a lui Petru cel Mare, protestantismul pătrunde masiv în 
Rusia, în secolul al XIX-lea, prin Filaret al Moscovei (1782-1867), putem 
identifica intuiţiile înnoirii teologiei, viziunea sa influențând şi gândirea 
lui Alexei Homiacov. În acelaşi timp semnalăm și contribuţiile filosofiei 
religioase ruse care, deși se dezvoltă sub influența romantismului, ide- 
alismului, misticismului, istorismului, simbolismului specifice epocii, 
înregistrează, în anumite segmente, reale conexiuni cu Tradiţia Bisericii, 
receptate prin filiera monahismul rus. 

În ceea ce priveşte dezvoltarea Teologiei Dogmatice în Rusia, în 
secolul al XIX-lea și prima jumătate a secolului al XX-lea, vom aminti 
câteva manuale. Printre primii autori de lucrări cu conţinut dogmatic, 
din această perioadă, amintim pe luvenalii Medvedeskii, care scrie Teo- 
logia creștină (Moscova, 1806), şi Filaret al Moscovei, care scrie cunos- 
cutul Catehism (Moscova, 1823). Aici amintim și Teologia Dogmatică 
Ortodoxă a mitropolitului Macarie al Moscovei (1816-1882), care, în 
comparaţie cu manualele secolului al XVIII-lea, scrise de Irineu Falkov- 
ski sau Platon al Moscovei, în opinia lui Paul Evdokimov, „marchează 
cel puţin o întoarcere la izvoarele patristice”. 

Alexei Homiacov (1804-1860) a adus o contribuţie remarcabilă la 
înnoirea Dogmaticii Ortodoxe, în special în ceea ce priveşte eclesiolo- 
gia, prin apelul susținut la teologia Părinților, pe care o interpretează în 
contextul culturii epocii, dar, mai ales, în contextul confesional al epo- 
cii, scrierile şi ideile lui influențând nu numai teologia ortodoxă, ci şi 
teologia celorlalte confesiuni: catolicismul și protestantismul. Accen- 
tul pe experienţă, pe întoarcerea școlii la experiența Bisericii ca izvor 
al întregii teologii face din Homiacov unul dintre cei mai pătrunzători 
gânditori ruși. 

Dacă Ivan Kirievski (1806-1865), descoperind pe Părinţi, considera 
filosofia - în special pe cea germană - ca fiind o etapă utilă, regăsind 
relația dintre inimă și inteligență, adevărata cunoaștere realizându- 
se în funcție de cunoaşterea lui Dumnezeu şi a dogmelor, Alexandru 
Ivanov (1806-1858) va proiecta o viziune eshatologică asupra culturii, 

o viziune magistrală în care, în mod sintetic, arta, ştiinţa și filosofia vor 
fi integrate credinţei religioase. Nicolae Gogol (1809-1852), cu accentul 
pe eshatologie, va pune în valoare slujirea sacerdotală a laicilor, fiind 
un „genial psihanalist al pasiunilor umane şi al metamorfozei sufletului 
viu în suflet mort”, Nicolae Fedorov (1828-1903) va învăţa o eshatologie 
activă, ce decurge din hristologia asumată pentru toți, dogma Sfintei 
Treimi fiind proiectul social ce trebuie asumat, iar Teodor Bucharev 
(1829-1871) învăţa integrarea lui Hristos în toate aspectele vieții umane, 
dogma de la Calcedon constituind un echilibru mântuitor, el luptând 
împotriva secularizării printr-un apel susținut la Logosul-Hristos, pre- 
zent în cultura lumii. 

Feodor Dostoievski (1821-1881) afirmă echilibrul dogmei de la Cal- 
cedon, subliniind confuziile nestorianismului şi monofizismului, accen- 
tuând o antropologie hristologică, Vasile Rozanov (1856-1919) învață 
prezenţa sacrului în iubirea omenească, acuzând totodată pasivitatea 
istorică a creştinismului, militând pentru întoarcerea lumii la Biserică, 
înțeleasă ca soluție eshatologică, iar Vladimir Soloviov (1853-1900) 
încearcă „să probeze logic dogmele credinţei”, valorificând, totodată, 
dogma de la Calcedon, deși la un moment dat va explicita hristologia prin 
sofiologie, el pregătind „renașterea conştiinţei ruse de la sfârşitul seco- 
lului al XIX-lea și începutul secolului XX”, toate sistemele hrănindu-se 
„din ideea sa asupra cunoașterii organice și integrale, din concepția 
sa asupra teandrismului hristologic”. Serghei Trubeţkoi (1862-1905) şi 
Eugen Trubeţkoi (1863-1920) vor pune în valoare doctrina Logosului, a 
doua Persoană a Sfintei Treimi, şi iconografia. Acestea sunt doar câteva 
aspecte dezvoltate de filosofii religioşi amintiţi, aspecte care pun în 
lumină revirimentul filosofic și teologic ce a avut loc în Rusia, în secolul 
al XIX-lea, deşi nu întotdeauna aceştia s-au păstrat pe linia ortodoxă”. 

În a doua jumătate a secolului al XIX-lea, își face apariţia 
așa-numita „școală moralistă, sub influența moralismului și a digresiu- 
nilor psihologizante. În acest sens, A. Belaiev va scrie, în 1880, Încercare 


” Paul EvDOKIMOV, Hristos în gândirea rusă, trad. Pr. I. Buga, Ed. Symbol, București, 
2001, pp. 74-144. 

de explicare a celor mai importante dogme creștine pe baza iubirii divine, 
iar M. Gribanovski va publica, în 1888, Încercare de explicare a adevă- 
rurilor creștine fundamentale prin gândirea umană. Un alt reprezentant 
al acestei direcţii este mitropolitul Antonie Hrapoviţki (1863-1936), 
care a arătat scopul teologiei dogmatice în aplicarea morală a dogme- 
lor, el mergând până la a afirma că „experiența morală este aceea care 
îndreptăţeşte dogmele” În Învățătura ortodoxă despre mântuire. Încercare 
de prezentare a aspectului etic-subiectiv al mântuirii (1895), episcopul 
Serghei Stragorodski (1867-1944) analizează aspectul „etico-subiectiv” 
al dogmei, pe care îl opune concepției juridice occidentale promovate 
de Anselm de Canterbury. În încercarea de a echilibra aspectul obiectiv 
şi subiectiv al mântuirii, P. Svetlov (1861-1919) va scrie lucrarea Sen- 
sul Crucii în opera lui Hristos. Încercare de explicare a dogmei mântuirii 
(1893), în care antropologia este analizată psihologic, moralist, iar viziu- 
nea sacramentală lipsește. Perspectiva etică asupra dogmaticii, în gândi- 
rea lui Maxim Tareev (1866-1934), este atât de accentuată, încât dogma/ 
dogmatica este redusă la etică şi subiectivitate, de fapt o reflecţie în plan 
teologic a demersului adogmatic a lui Lev Tolstoi (1828-1910), criti- 
cat de Vladimir Soloviov (1853-1900) și Sf. loan de Kronstadt (1829- 
1908). Un alt manual de Teologie Dogmatică este cel scris de Filaret 
Gumilevski, arhiepiscop de Cernigov (1805-1866) care combină, în pre- 
legerile sale dogmatice, analiza filosofică cu demonstraţia istorică, ară- 
tând totodată cum, prin Revelaţie, principiile raţiunii nu sunt anulate, 
ci promovate. Filaret Gumilevski „aprofundează în dogmatica sa tex- 
tele mesianice și unește o analiză contemplativă a dogmelor cu o clară 
demonstraţie istorică a Tradiţiei”*. Arhimandritul Antonie Amfiteatrov 
(1815-1879), rector al Academiei de la Kiev, publică o Teologie dogma- 
tică în care - sub influenţa lui Filaret al Kievului - este evitată „filosofia 
și raționamentul”. Episcopul Silvestru Malevanski (1828-1908) scrie o 
Dogmatică pe care o urmează îndeaproape și profesorul N. Malinov- 
ski şi în care, sub influența lui Alexei Homiakov, este accentuată „viața 
conştiinţei dogmatice, subliniindu-se modul cum această conștiință 


* P, EvDOKIMOV, Hristos în gândirea rusă, p. 75. 

este cristalizată în cadrul definiţiilor dogmatice ale sinoadelor şi ale for- 
mulărilor teologice. 

La începutul secolului al XX-lea, Pavel Florensky (1882-1937), 
savant, filosof, teolog, declanşează o critică aspră la adresa Dogmaticilor 
secolului al XIX-lea, de fapt la adresa întregului sistem dogmatic, aşa 
cum era el înţeles, construit, asumat si explicitat în acea epocă. Pavel 
Florensky denunţă ariditatea sistemului dogmatic, lipsa lui de relevanță 
pentru viața omului, abstractizarea acestuia și, mai ales, lipsa valorii 
acestuia pentru conștiința omului din acea vreme, pledând pentru ca 
dogmatica să devină din subiectivă şi condiționată de uman, de eu-l 
dogmatistului, o Dogmatică necondiționată, în sensul că Dumnezeu 
devine subiectul, iar omul predicatul ei”. Astfel, Florensky scoate în 
evidenţă diversele carențe ale Dogmaticilor scrise în Rusia, dar şi modul 
de a percepe și exprima dogma, prin intermediul tratatelor de Dogma- 
tică, ajungând până acolo încât să se îndoiască de capacitatea celor care 
studiază Dogmatică de a observa unitatea şi armonia acesteia, Dogma- 
tica, în acest caz, neprezentându-se ca un sistem, ci „ca o adunătură de 
texte și de cuvinte”. 

El insistă asupra faptului că sistemul de dogme necesită o propedeu- 
tică întrucât „viața merge după alte legi decât cele ale credinţei noastre” 
şi, ca o consecinţă a faptului că dogmatica a fost înlocuită de dogmatism, 
cea dintâi „a încetat să mai fie legată de sentimente vii şi de percepții 
autentice”. Viziunea dezvoltată de Florensky, asupra realizării unei 
„dogmatici convingătoare”, este una psihologic-filosofică şi speculativă, 
integrându-se în aşa-numita filosofie religioasă rusă, cu influenţe dintre 
cele mai diverse în concept şi exprimare, influenţe idealiste, hegeliene, 
kantiene, existenţialiste, romantice. 

Nicolae Berdiaev (1874-1948) este unul dintre cei mai mari şi ori- 
ginali gânditori ruşi, „necunoscut de către filosofii de meserie, criticat 


5 Diac. loan I. ICĂ jr, „Pavel Aleksandrovici Florenski şi mântuirea eclesială a 
rațiunii”, în Pavel FLORENSKY, Stâlpul și Temelia Adevărului. Încercare de teodicee ortodoxă 
în douăsprezece scrisori, trad. E. lordache et al., Ed. Polirom, Iaşi, 1999, p. XXXVII. 


* Pavel FLORENSKY, „Dogmatism și Dogmatică”, în Pavel FLORENSKY, Dogmatică și 
Dogmatism: studii și eseuri teologice, Ed. Anastasia, Bucureşti, 1998, pp. 132-134. 

de teologii scolastici”, deşi poseda o vastă cultură teologică. Scrierile lui 
fac apel susţinut la gândirea patristică, în acestea vorbind în termeni noi 
despre adevărurile dogmatice. Anticipând redescoperirea palamismu- 
lui, el nu desparte gândirea de experienţa personală, filosofia lui fiind „o 
imensă hristologie a omului”, militând împotriva unei teologii oficiale, 
moralizante, prin revendicarea unei spiritualități dinamice a Cincizeci- 
mii, capabile „să treacă de la simboluri la realismul transfigurărilor”*!. 
Revoluţia din 1917, instaurarea bolşevismului şi ateismului aduc 
schimbări majore în teologia rusă, aceasta fiind concentrată, în tot ce 
avea mai bun, în diaspora. Una dintre figurile teologice remarcabile din 
această perioadă este cea a teologului dogmatist Serghei Bulgakov (1876- 
1944), profesor la Institutul Saint-Serge din Paris, care promovează 
direcția sofiologică, pe urmele lui Vladimir Soloviov, teză teologico-filo- 
sofică controversată şi condamnată, în 1935, ca „doctrină kryptognos- 
tică, străină de Tradiţia dogmatică a Bisericii în ce priveşte învăţătura 
despre Sfânta Treime, Întrupare şi Mântuire”. Această speculație fusese 
lansată de Bulgakov încă din 1917, în lucrarea Lumina neînserată, fiind 
aprofundată în cele două „trilogii” ale dogmaticii sale „teantropologice 
şi sofiologice”?. Prin urmare, sinteza dogmatică a lui Serghei Bulgakov 
asupra hristologiei, pnevmatologiei şi eclesiologiei este prezentată într-o 
perspectivă teologic-filosofică în lucrările Mielul lui Dumnezeu (1933), 
Mângăietorul (1936), Mireasa Mielului (1945). Printre teologii care au 
luat atitudine împotriva sofiologiei lui Bulgakov se numără și Vladimir 
Lossky (1903-1958), profesor la Institutul Saint-Denis din Paris, care 
milita pentru afirmarea identităţii dogmatice şi spirituale a Ortodoxiei, 
dincolo de orice curente ideologice, filosofice sau culturale, figură mar- 
cantă a Dogmaticii Ortodoxe care va exprima, cu fidelitate, în lucrarea 
Încercare asupra teologiei mistice a Bisericii Răsăritului (1944) legătura 
strânsă, indisolubilă dintre dogmă şi spiritualitate, afirmând metodolo- 
gic necesitatea interpretării dogmelor prin spiritualitate şi a spiritualității 


4 P, EvDOKIMOV, Hristos în gândirea rusă, pp. 191-192. 
2 Diac. loan I. ICĂ jr, „Vladimir Lossky şi vederea lui Dumnezeu”, în Vladimir Loss- 
KY, Vederea lui Dumnezeu, trad. M.-C. Oros, Ed. Deisis, Sibiu, 1995, p. XIX. 

prin dogme. Teologia Dogmatică din diaspora rusă trece, în prima 
jumătate a secolului al XX-lea, prin mari provocări, fiind nevoită, după 
Revoluţia bolşevică, să se cristalizeze prin contactul direct şi nemijlocit 
cu diversele curente și concepții teologice şi filosofice apusene. Culmea 
manifestării acesteia se realizează în diversele aspecte dogmatice pe care 
Bulgakov le exprimă şi care poartă amprenta unei reale înnoiri, deşi o 
bună parte a teologiei sale este sever criticată, chiar de unii dogmatiști 
români, precum Părintele Dumitru Stăniloae. Semnele înnoirii Dogma- 
ticii Ortodoxe în diaspora rusă, cu implicaţii profunde în cea de-a doua 
jumătate a secolului al XX-lea, le putem identifica atât în opera lui Geor- 
ges Florovsky, cât, mai ales, în opera lui Vladimir Lossky. 


2.1.2.3. Teologia ortodoxă greacă 


După căderea Constantinopolului, şi teologia greacă intră treptat 
într-un con de umbră și sub influențele scolasticii medievale. Teologia 
Ortodoxă, în Grecia secolului al XIX-lea și prima jumătate a secolului 
al XX-lea, este predată în două Facultăţi de Teologie: Atena (1837) şi 
Tesalonic (1939), precum şi în școala teologică de la Halki (1844), care 
aparţinea de Patriarhia Ecumenică. Nici Grecia nu face excepţie de la 
marile transformări culturale generate de Iluminismul european, deve- 
nite provocări iminente la adresa Tradiţiei Bisericii. Eforturile depășirii 
unui învățământ influențat de scolastică, promovat prin școli greceşti 
de prestigiu care funcționau în Fanar, Bucureşti, Iași, au fost centrate pe 
realizarea unei sinteze de tip enciclopedic între „antichitate, bizantinism, 
iluminism, între filologie, teologie şi ştiinţe”, avându-i ca protagoniști pe 
Evghenie Vulgaris (1716-1806) şi Nichifor Theotokis (1731-1800). 

Astfel, secolul al XIX-lea în teologia greacă debutează cu moștenirea 
lăsată de aceşti doi teologi greci coroborată cu așa numitul „iluminism 
ortodox” promovat de Sf. Cosma Etolianul (1714-1779) care a „rege- 
nerat credința ortodoxă a poporului decăzut moral și expus islamiză- 
rii sau catolicizării” şi cu cea dintâi „sinteză neopatristică, realizată de 
Sf. Macarie al Corintului (1731-1805) şi Sf. Nicodim Aghioritul (1749- 
1809), prin care se reacredita valoarea Tradiţiei patristice şi bizantine și 

se încerca o responsabilizare a laicatului, printr-o „sinteză echilibrată 
între tradiția comunitară și isihastă răsăriteană și spiritul individualist 
modern”. Sf. Nicodim Aghioritul a depus un efort considerabil pentru 
a relaționa practica rugăciunii neîncetate a inimii cu practica liturgic- 
sacramentală în viața credincioşilor în vederea depăşirii ritualismului 
liturgic, exteriorismului şi formalismului eclesial, deşi întâlnim în opera 
sa evidente influenţe latine. 

Teologia Dogmatică, în teologia greacă a secolului al XIX-lea și 
prima jumătate a secolului al XX-lea, rămâne tributară schematismului 
scolastic perpetuat prin modelele germane ale învățământului teologic 
pătruns în Universităţi. Emblematice rămân Dogmaticile elaborate de 
teologii Ziko Rossis (1903), Christu Andrutsos (1907), Panayotis Trem- 
belas (1962). Tot aici amintim şi Simbolica (1883, 1893, 1901) elabo- 
rată în trei volume de către Ioannis Mesolaras (1857-1942) și de Hristu 
Andrutsos (1901), după modelul german, teologia ortodoxă asumând, 
astfel, metodele controversei specifice Reformei şi Contrareformei. 
Remarcăm faptul că toate aceste lucrări de dogmatică și simbolică orto- 
doxă s-au născut având la bază o puternică poziţionare antilatină şi o 
puternică dorință de înnoire a discursului dogmatic în raport cu vechile 
manuale și lucrări de Dogmatică din Grecia. Acest fapt îl exprimă şi 
Hristu Andrutsos în „Prefaţa” la Dogmatica sa (1907). 

Tratatele de Teologie Dogmatică elaborate de Zico Rosis şi Hris- 
tou Androutsos, la începutul secolului al XX-lea, rămân în cadrele de 
influență ale modelului scolastic prezent în teologia occidentală, fapt 
explicabil prin formaţia occidentală de care cei doi teologi eleni au avut 
parte, formaţie care şi-a pus amprenta asupra gândirii lor teologice. 

La începutul secolului al XX-lea, când metodologia de tip scolastic 
era foarte influentă printre teologii greci, întâlnim totuși câteva exemple 
notabile, care fac excepție de la această regulă, exemple care se justifică, 
în mare parte, prin formaţia lor teologică realizată în Rusia și Ierusalim. 


% A se vedea Arhid. Ioan I. ICĂ jr, „Teologia ortodoxă modernă și contemporană 
- momente, figuri, parcurs, interpretare”, în Teologia Ortodoxă în secolul al XX-lea și la 
începutul secolului al XXI-lea, Ed. Basilica, Bucureşti, 2011, pp. 39, 42-44. 

Ne referim la Grigorie Papamihail și Hrisostomos Papadopoulos, lucra- 
rea despre Sf. Grigorie Palama, a celui dintâi teolog, fiind considerată 
prima lucrare științifică în limba greacă, care abordează o asemenea 
temă integrată în mişcarea isihastă a secolului al XIV-lea, deși nu a 
pus un accent deosebit pe distincția fundamentală pe care Sf. Grigorie 
Palama o face plecând de la teologia biblică și patristică anterioară lui, 
între ființă şi energii în Dumnezeu. Papamihail evidenția efortul ascetic 
şi spiritual necesar cunoașterii şi comuniunii omului cu Dumnezeu. 

De asemenea, trebuie amintite şi studiile lui Themistocle Hagis- 
tavru, Hrisostom al II-lea al Atenei, în ceea ce privește importanţa și 
implicaţiile pentru teologie și viața Bisericii a teologiei palamite, studii 
care, pe lângă cele amintite ale lui Grigorie Papamihail și Hrisostomos 
Papadopoulos, nu au reușit să influenţeze teologia academică a înce- 
putului de secol XX“. Astfel, elaborarea Dogmaticilor ortodoxe în Gre- 
cia, în secolul al XIX-lea și prima jumătate a secolului al XX-lea, poartă 
amprenta influențelor apusene, gândirea dogmatică atingându-și apo- 
geul în opera teologului Hristu Andrutsos. Deși există câteva încercări de 
reconectare a gândirii dogmatice la Tradiția dogmatică și duhovnicească 
a Bisericii, acestea nu influențează decisiv traiectoria învățământului 
teologic grec din perioada amintită, care rămâne, în cea mai mare parte, 
sub influențele metodologiilor teologice apusene. 

Primul semnal notabil, după Congresul din 1936, de la Atena, sem- 
nal care se dorea o punere în practică a dezideratelor promovate acolo, 
este publicarea de către Ioannis Karmiris, în 1952, a unor lucrări care 
doreau să pună în evidenţă, într-un alt duh decât cel întâlnit în lucrările 
teologiei academice scrise sub influență occidentală, teologia Sfinților 
Părinţi şi, în special, pe cea a Sf. Grigorie Palama. Pe aceeași linie de valo- 
rificare a teologiei patristice și a teologiei Sfântului Grigorie va merge 
Ioannis Karmiris (1904-1992) şi prin editarea între 1955-1957 a lucră- 
rii Compendiu al învățăturii dogmatice a Bisericii Ortodoxe Universale. 


* Pr. Gheorghe V. HoLBEA, „Teologia ortodoxă greacă în secolul al XX-lea”, studiu 
introductiv la Georgios MARTZELOS, Sfinții Părinţi și problematica teologică, trad. Pr. 
C.E. Chivu, Ed. Bizantină, Bucureşti, 2000, pp. 13-14. 

A doua jumătate a secolului al XX-lea va debuta cu opera de dimensiuni 
monumentale a lui Ioannis Karmiris, Monumentele dogmatice și simbo- 
lice ale Bisericii Catholice Ortodoxe (Atena 1951-1953). 

Dogmatica lui Panagiotis Trembelas, elaborată în a doua jumătate 
a secolului al XX-lea, deşi cu conţinut ortodox, ilustrează masivitatea şi 
ariditatea unei teologii academice specifice secolului al XIX-lea, în care 
tratarea şi expunerea aspectelor dogmatice rămâneau, metodologic, sub 
influenţa scolasticii, fapt ce a generat reacții punctuale ale teologilor 
Teoclit Dionisiatul şi Kallistos Ware. 

În cadrul acţiunii de înnoire a teologiei prin recursul ei la teologia 
patristică şi, în special, la teologia Sf. Grigorie Palama, este necesar să 
amintim pe Ioannis Romanidis - Păcatul strămoșesc (Atena, 1957), şi pe 
Ioannis Zizioulas - Unitatea Bisericii în dumnezeiasca Euharistie şi în 
episcop în primele trei secole (Atena, 1965), ucenici ai Părintelui Georges 
Florovsky, care vor critica înțelegerea juridică şi noțiunea augustiniană 
a „păcatului originar”, aşa cum era el înţeles în teologia academică de 
influență occidentală, cât şi înţelegerea instituţional-juridică a Biseri- 
cii. Ei afirmă cu claritate, în duhul Părinților Bisericii, atât conţinutul 
ontologic al păcatului și necesitatea depăşirii lui printr-un efort sinergic 
ascetico-mistic, pe de-o parte, cât și natura sacramental-euhartistică a 
Bisericii, pe de altă parte, care însă nu o anulează pe cea instituțional- 
juridică. Tot în acest demers, de redescoperire a valorilor Tradiţiei Bise- 
ricii, a surselor biblice şi patristice ale Revelaţiei, se înscriu și acțiunile 
lui Dimitris Kutrubis, care publică o serie de articole, în 1959, despre 
teologia Sf. Grigorie Palama şi Sf. Nicolae Cabasila, redactând totodată 
trei volume care conțin studii şi articole ale teologilor din diaspora rusă, 
familiarizând pe cititorii interesați de teologie cu teologia neopatristică, 
fecundată în cadrul emigrației ruse. Evenimentul fundamental şi de 
distanțare a teologiei grecești de sfera de influență a „academismului” 
l-a constituit publicarea lucrării, devenite clasice, a lui Vladimir Lossky, 
care privea teologia mistică a Bisericii Răsăritului (1944), în anul 1964. 

Cu toată înnoirea realizată în teologia greacă, în a doua jumătate 
a secolului al XX-lea, prin efortul considerabil al teologilor neopa- 
tristici, totuşi teologia academică nu a beneficiat de această înnoire în 

deplinătatea ei, rămânând astfel tributară pe mai departe influențelor 
occidentale. 

Dintre reprezentanţii de seamă ai teologiei dogmatice grecești, din 
a doua jumătate a secolului al XX-lea şi începutul secolului al XXI-lea 
amintim: I.N. Karmiris, Panagiotis Trembelas, Nikos. Nissiotis, Ioan 
Romanidis, Panayotis Nellas, Ioannis Zizioulas, Nikos Matsoukas, Con- 
stantinos Scouteris, Dimitrios Tselengidis, Georgios Martzelos, Christos 
Yannaras, Nikolaos Xexakis, N. Loudovikos s.a. Iar în diaspora Kallistos 
Ware, Emanuel Clapsis, Dion Dragas ş.a. 


2.1.2.4. Teologia ortodoxă sârbă 


În Teologia ortodoxă sârbă, Dogmatica şi-a atins apogeul în secolul 
al XX-lea, în special prin contribuţia teologului Justin Popovici (1894- 
1979), Facultatea de Teologie din Belgrad fiind înființată în 1920. Toto- 
dată, importantă rămâne și figura duhovnicească a episcopului Nicolae 
Velimirovici (1880-1956), unul dintre cei mai eruditi scriitori din teolo- 
gia ortodoxă sârbă, cel care a înrâurit o influență duhovnicească și teolo- 
gică asupra gândirii Sf. Iustin Popovici. În ceea ce priveşte contribuţiile 
la aprofundarea Dogmaticii în această perioadă amintim pe mitropolitul 
Mihailo Jovanovici - Studiul despre credința creştină (Belgrad, 1883) -, 
arhimandritul Firmilian Drajici - Dogmatică în „Operele mitropolitului 
Firmilian” (Sremski Karlovci, 1900), pe Stevan M. Veselinovici - Dog- 
matica Bisericii Ortodoxe (Belgrad, 1912), Liubomir Raici - Dogmatică. 
Despre credința creștină (Un studiu scurt al Apologeticii şi Dogmaticii 
Bisericii Ortodoxe), manual pentru clasa a VI-a (Belgrad, 1929), și pe 
Sava Teodorovici - Dogmatica Ortodoxă cu explicațiile apologetice pen- 
tru liceu si preparandi (Zemun, 1909). Totodată, amintim contribuțiile 
dogmatice ale lui Miloş S. Angelcovici - Dogmatica Bisericii Ortodoxe 
cu explicațiile apologetice pentru clasa a VI-a, pentru liceul real (Bel- 
grad, 1928). 

În ceea ce priveşte contribuția dogmatică a teologului Justin Popo- 
vici, aceasta este crucială pentru delimitarea Teologiei Dogmatice 
sârbe de influențele dogmaticilor apusene și, în general, a dogmaticilor 

ortodoxe influențate de scolastică. Dogmatica sa, în trei volume, rămâne, 
alături de Dogmatica Părintelui Dumitru Stăniloae, fermentul înnoitor 
al gândirii dogmatice ortodoxe în secolul al XX-lea. 

Deşi în aceste volume păstrează - asemenea Părintelui Stăniloae — 
structura dogmaticilor de şcoală din secolul al XIX-lea (Macarie Bul- 
gakov, Silvestru Malevanski), conținutul lor este cu totul altul, detașat de 
scolastică și de clișeele conceptuale abstracte și aride ale dogmelor spe- 
cifice dogmaticii în secolul al XIX-lea. Păstrarea structurii dogmaticilor 
de şcoală în Dogmatica Sf. Justin Popovici ca şi în Dogmatica Părintelui 
Stăniloae nu este rigidă, ci modificată într-atât încât dinamismul gândi- 
rii dogmatice să fie prezent și viu. 


2.1.2.5. Teologia ortodoxă bulgară 


În Teologia ortodoxă bulgară, studiile de Teologie Dogmatică își 
ating apogeul prin contribuţia dogmatistului şi canonistului Ștefan 
Țankov, Facultatea de Teologie din Sofia fiind înființată în 1923. Îna- 
inte de înființarea acestei facultăți amintim contribuţiile dogmatice ale 
lui R. Popovici - Doctrina creștină şi morală (Pesta 1837), P. Cerniaev 
- Compendiu de învățătură a credinței (Târnovo 1907), $. Buntevnicov 
- Teologia ortodoxă dogmatico-polemică (Sofia 1909), A. Chivacev - 
Adevărurile Bisericii Orientale (Sofia, 1917). De asemenea, Dogmatica 
Ortodoxă în Bulgaria a depins, în secolul al XIX-lea şi prima jumătate 
a secolului al XX-lea, de traduceri din dogmatiștii ruși. Au fost traduse 
Catehismele lui Platon al Moscovei şi Filaret al Moscovei şi Dogmaticile 
lui Antonie Amfiteatrov şi Macarie Bulgakov. 

Facultatea de Teologie din Sofia s-a bucurat de teologi remarcabili 
în ceea ce priveşte teologia biblică, istoria Bisericii sau Dreptul Canonic, 
prima cercetare serioasă în dogmatică aparținând profesorului Christo 
Gyauroff - Fundamente dogmatice în epistolele Sfântului Ignatie Teofo- 
rul, episcop al Antiohiei (Sofia, 1924), specialist în studii noutestamen- 
tare şi, mai apoi, în Dogmatică. Unul dintre cei mai activi dogmatiști 
bulgari a fost Dimitâr Dyulgeroft, care are şi studii de misiologie şi care 
a fost aspru criticat de teologi precum Euthymius Sapundjiefi, Michael 

Posnoff, mitropolitul Simeon de Varna, pentru dependența sa față de 
teologii ruși ai secolului al XIX-lea și față de teologii protestanți germani. 

Astfel, pentru Teologia Dogmatică Ortodoxă (1937) scrisă în cola- 
borare cu Ilya Zonevsky, profesorul Dyulgeroff este acuzat că a fost 
influențat de tratatul de Teologie Dogmatică (1911) a teologului rus Even 
Nikolin, care a fost influenţat, la rândul său, de gândirea dogmatică occi- 
dentală, în special de cea protestantă. Aceleaşi acuze au fost lansate și la 
adresa altor lucrări ale profesorului D. Dyulgeroft - Înălțarea Fecioarei 
Maria (1948) şi Unitatea Bisericii lui Hristos (1947). Un alt teolog care 
a adus contribuţii în domeniul dogmaticii ortodoxe a fost Ilya Zonev- 
sky, cu o teză de doctorat referitoare la Eclesiologia lui Alexei Homiakov, 
susținută în 1940 la Universitatea din Marburg”. 


2.1.2.6. Diaspora Ortodoxă rusă a secolului al XX-lea 


Teologia Dogmatică Ortodoxă rusă, de după 1917, poartă pecetea 
incontestabilă a teologiei ruse din Diaspora, situată într-un mediu inte- 
lectual şi confesional diferit de cel al „Sfintei Rusii”, tradiționalismul rus 
şi ortodox fiind pus în fața diferitelor modernisme ale culturii europene, 
cât și în fața heterodoxiilor creştine occidentale. Din punctul de vedere 
al dezvoltării teologice, Revoluţia din 1917 a creat o ruptură, practic 
totală, astfel încât toată potenţialitatea teologiei ruse era în pericol de 
a se pierde, însă rolul jucat de câțiva teologi ruși emigranți - Nicolai 
Berdiaev, Serghei Bulgakov, Georges Florovsky, Vladimir Lossky - este 
considerabil. Teologia Dogmatică Ortodoxă rusă de după evenimentele 
din 1917 se dezvoltă și se aprofundează prin contribuţiile excepţionale 
ale teologilor ruşi din diaspora care fac un efort considerabil să-și pre- 
cizeze identitatea credinței într-o lume bulversată, nu numai în plan 
politic şi social, dar şi în plan teologic, de conflictul dintre scolastica 
neotomistă dominantă și începutul mișcărilor de „înnoire” liturgică şi 
patristică în catolicism și confruntarea dintre culturalismul liberal și 


* Svetoslav RIBOLOV, „A Review of Dogmatic Theology in Bulgaria during 20th 
century”, în: Teologia, XIV (2010), 3-4, pp. 41-42, 44. 

teologia dialectică în protestantism. Totodată, teologia rusă din Dias- 
pora încerca o decantare a influențelor occidentale la care a fost supusă 
Ortodoxia în ultimele trei secole“. Recursul la Părinți, recurs propus 
cu deosebită vigoare de Pr. Georges Florovsky şi alți teologi la primul 
congres al Facultăţilor de Teologie Ortodoxă (Atena, 1936), a avut un 
impact major în traiectoria teologiei ruse din Diaspora și a celei orto- 
doxe, în general. Publicarea în 1937 de către Georges Florovsky a lucră- 
rii Căile teologiei ruse a avut o influență masivă în cadrul teologiei ruse 
din Diaspora. 

Teologii emigrației ruse nu se manifestă întotdeauna într-o uni- 
tate de gândire în ceea ce priveşte orientarea teologiei lor, întrupând 
chiar atitudini polemice și divergente. Astfel, exista în jurul Confre- 
riei „Sfântul Fotie” şi a Institutului „Saint-Denis” o linie neopatristică 
pură reprezentată de Vladimir Lossky şi Leonid Uspensky, în timp ce 
la „Saint-Serge” exista o direcție sofiologică şi euharistică reprezentată 
de Serghei Bulgakov, Nikolai Afanasiev, dimpreună cu ucenicii lor Paul 
Evdokimov şi Alexander Schmemann. Faţă de linia susținută de Lossky, 
se va contura şcoala euharistică inițial la Saint-Serge și, mai apoi, la „St. 
Vladimir”, New York, reprezentată de Kiprian Kern şi Nicolai Afana- 
siev, sub forma așa-numitei „eclesiologii euharistice”, care va fi apro- 
fundată de Alexander Schmemann. Această eclesiologie euharistică va 
naște aprinse discuţii şi chiar polemici în rândul teologilor ortodocși, 
în decursul celei de-a doua jumătăți a secolului al XX-lea şi până astăzi. 

Teologia rusă din Diaspora este expresia unei dorințe arzătoare de a 
prezenta occidentalilor teologia răsăriteană, precum și expresia unui răs- 
puns pe care Ortodoxia dorea să-l dea în Apus ca mărturie contra dife- 
ritelor reducționisme și nihilisme care își făceau simțită prezenţa într-o 
lume ce devenea tot mai secularizată. Așa s-au format, în cadrul teologiei 
ruse din Diaspora, o serie de răspunsuri pentru lumea secolului al XX-lea 
şi care îşi găsesc rezonanţe şi în actualitate. De asemenea, s-au scris tra- 
tate privind unele aspecte ale teologiei, unele nedepășite până astăzi. Dacă 
ne referim doar la Teologia mistică a Bisericii Orientale, a lui Vladimir 


46 Pr. Ioan I. ICĂ jr, „Vladimir Lossky şi vederea lui Dumnezeu”, pp. XIV-XV. 

Lossky, sau la tratatul de iconologie al lui Leonid Uspensky, sau la scrierile 
altor teologi ca John Meyendorff - Teologia bizantină, Paul Evdokimov - 
Ortodoxia, Iubirea nebună a lui Dumnezeu, Taina iubirii, Olivier Clement 
- Trupul morții și al slavei, Viaţa din inima morții şi Boris Bobrinskoy - 
Împărtășirea Sfântului Duh, Taina Bisericii, Taina Preasfintei Treimi. Cu 
toate acestea, teologia rusă din Diaspora, prin marii ei reprezentanți, nu 
este ferită de unele inexactităţi teologice, care se cer a fi identificate pentru 
a nu fi asimilate de teologii contemporani ca fiind proprii viziunii teolo- 
giei ortodoxe fundamentată biblic, patristic, liturgic, eclesial. 

Cu toate inexactitățile prezente în unele abordări ale teologilor ruși, 
teologia rusă din Diaspora, în general, prin actualitatea și complexitatea 
ideilor teologice, a contribuit la înnoirea teologiei ortodoxe, în a doua 
jumătate a secolului al XX-lea, debarasând-o, în cea mai mare parte a 
ei, de influențele apusene nefaste, contribuind substanţial la elucidarea 
relaţiei Biserică - lume, om - societate, om - om, om - cosmos şi, nu în 
ultimul rând, Dumnezeu - om - lume. 

Marea provocare rămânea, pentru aceşti teologi, actualizarea teo- 
logiei patristice la exigenţele lumii şi ale culturii contemporane lor, o 
cultură şi o lume apuseană aflată în plin proces de secularizare. Din per- 
spectiva teologiei patristice, teologii ruşi din Diaspora au dat răspunsuri 
creatoare şi vii unei lumi care şi-a pierdut sensul în Hristos, elaborând 
astfel o adevărată teologie, cu multiple implicaţii pentru omul secula- 
rizat al celei de-a doua jumătăți a secolului al XX-lea. La baza teologiei 
lor nu au așezat doar teologia patristică, înțeleasă ca un mănunchi de 
informaţii statice şi fără implicații ontologice şi personaliste, ci au așezat 
şi experiența comuniunii cu Dumnezeu, în Biserică, de unde relevanța 
teologiei lor în lumea contemporană. Suntem în prezenţa unor vieți de 
teologi care nu au conceput o ruptură între teologie și viață, între rațiune 
şi credință, ci le-au asumat împreună, integrați fiind în mediul eclesial- 
sacramental al Bisericii. Ei au descoperit Occidentului spiritualitatea 
răsăriteană, îmbogăţindu-se şi ei, totodată, din luminile intelectuale ale 
Occidentului. 

Teologii ruşi din Diaspora sunt preocupaţi ca nimeni alții, pentru 
o viziune nedespărţită dintre dogmatică - cult - spiritualitate, viziune 

viciată în perioada „captivității apusene” a teologiei. Din acest motiv 
vom întâlni unii teologi care au fost istorici, sau au fost liturgişti sau 
moraliști, în sensul că au predat spiritualitatea răsăriteană din perspec- 
tivă istorică sau liturgică. Vom întâlni însă pe unii care vor face istorie 
din perspectivă dogmatică (John Meyendorff), sau Teologie Liturgică 
fără a face abstracție de Dogmatică (Alexander Schmemann) sau spi- 
ritualitate fără a o despărți de Dogmatică (Paul Evdokimov) sau Isto- 
ria Religiilor și spiritualitate împletite cu Dogmatica (Olivier Clement). 
Astfel, dintre reprezentanţii de seamă ai Teologiei Dogmatice ruse 
amintim: în Rusia, pe L. Voronov, iar în Diaspora, pe Georges Florovsky, 
Vladimir Lossky, Paul Evdokimov, Olivier Clement, Boris Bobrinskoy, 
John Meyendorff, Thomas Hopko (New-York), Michel Stravou (Paris), 
Petr Bouteneff (New-York) ş.a. 


3. Sinteza neopatristică a secolului al XX-lea 
şi citirea contextuală a Părinților 


Tradiţia dogmatică în Răsăritul creştin nu se opreşte în primul 
mileniu, ci se continuă în cel de-al doilea, atingând o culme a apro- 
fundării ei, în secolul al XIV-lea, prin Sf. Grigorie Palama și isihaști, 
fără însă a pierde legătura profundă cu tradiția dogmatică de până la 
ea. Teologia luminii şi a energiilor divine necreate, precizată de Sf. 
Grigorie Palama, nu constituie o noutate în Tradiţia Răsăritului creştin, 
decât în ceea ce priveşte modul dezvoltării ei sub forma combaterii 
mentalităților şi concepţiilor scolastice care căutau să se infiltreze şi 
în Răsărit prin unii reprezentanți ai ei. Această teologie a luminii și 
a energiilor divine necreate este o constantă în teologia Răsăritului 
creştin, începând cu teologia biblică şi continuând cu întreaga teo- 
logie patristică a primului mileniu, unde reprezentanţi de seamă ai 
teologiei patristice ca Sf. Irineu de Lyon, Sf. Atanasie cel Mare, Părinţii 
Capadocieni, Sf. Dionisie Areopagitul, Sf. Maxim Mărturisitorul, Sf. 
loan Damaschin o dezvoltă şi aprofundează continuu. Cei care vor 
face sinteza acestei teologii a luminii și a energiilor divine necreate, 

într-un mod cu totul special, vor fi Sf. Simeon Noul Teolog, Sf. Grigorie 
Palama și întreaga tradiție isihastă. 

Georges Florovsky subliniază unitatea dintre ceea ce, într-o expri- 
mare simplă, dar plină de semnificaţii, am putea numi „Patristică” și 
„Bizantinism”: 


„Dar avem încă tendința să limităm orizontul de recunoaștere şi, 
în mod evident, «Teologii bizantini» nu sunt degrabă socotiți între 
«Părinţi». Suntem înclinați să discriminăm într-un mod mai curând 
rigid între «Patristică» - într-un sens mai mult sau mai puţin îngust 
- şi «Bizantinism». Suntem încă înclinați să privim «Bizantinismul» 
ca pe o continuare inferioară Epocii Patristice. Încă avem îndoieli cu 
privire la relevanța sa normativă pentru cugetarea teologică. Acum, 
Teologia Bizantină a însemnat mai mult decât o «repetiție» a Teologiei 
Patristice, iar ceea ce a fost nou în ea nu este calitativ inferior față de 
«Perioada Creştină Veche». Într-adevăr, Teologia Bizantină a con- 
stituit o continuare organică a Epocii Patristice. A existat oare vreo 
întrerupere? S-a schimbat oare vreodată ethosul Bisericii Ortodoxe 
de Răsărit, în vreun anume moment sau dată istorică, astfel încât 
dezvoltarea istorică «ulterioară» să fie de o importanţă și o autori- 
tate inferioară, dacă nu cumva chiar fără de nici o însemnătate? 
Această acceptare pare să fie tacit implicată în trimiterea restrictivă 
la cele Șapte Sinoade Ecumenice. Atunci, Sfinții Simeon Noul Teolog 
şi Grigorie Palama sunt pur şi simplu lăsați afară, iar marele Sinod 
Isihast din veacul al XIV-lea este trecut cu vederea şi uitat. Care sunt 
locul şi autoritatea lor în Biserică? Acum, în fapt, Sfântul Simeon şi 
Sfintul Grigorie sunt încă maeştrii și inspiratorii tuturor celor care, în 
Biserica Ortodoxă, se străduiesc să atingă desăvârșirea şi duc o viață 
de rugăciune şi contemplație, fie în comunităţile monahale care au 
supraviețuit, fie în singurătatea pustiei, sau chiar în lume. Acești oameni 
credincioși nu cunosc nicio pretinsă «întrerupere» între «Patristică» 
şi «Bizantinism». Filocalia, această extraordinară enciclopedie a evla- 
viei răsăritene, care include scrieri din multe secole, devine, în zilele 
noastre, din ce în ce mai mult, manualul de îndrumare și instruire 

pentru toţi cei care râvnesc a practica Ortodoxia în împrejurările 
noastre contemporane. [...] În acest sens, suntem obligaţi să zicem: 


«Epoca Părinților» se continuă încă în «Biserica drept-măritoare»””. 


Eforturile teologice depuse de Părintele Dumitru Stăniloae, Sf. 
Justin Popovici sau de George Florovsky, Vladimir Lossky, Panayotis 
Nellas, Alexander Schmemann sunt remarcabile în vederea reconectării 
teologiei la experiența Bisericii, în duhul și metoda Părinților. 

Cu toate acestea, efortul de depășire a discursului abstract despre 
dogme şi centrarea acestuia în realitatea duhovnicească şi liturgică şi 
ascetic-mistică a Bisericii trebuie să fie mereu completat cu asuma- 
rea acestei acțiuni de către şcolile teologice și cu aflarea unui mod de 
raportare a unui asemenea discurs la dinamica socială și culturală a 
lumii de astăzi. Altfel spus, este necesar ca aspectele esenţiale ale sin- 
tezei neopatristice să fie asimilate la nivelul comunităților eclesiale, a 
societăţii, în general și, nu în ultimul rând, la nivelul teologiei ortodoxe, 
în cadrul căreia se resimt încă unele influenţe ale teologiei occidentale. 
Prin urmare, sinteza neopatristică trebuie să aibă o influenţă tot mai 
mare asupra comunităților creştine, asupra modului în care creștinul 
îşi manifestă viața într-o lume secularizată, devenind astfel o teologie 
întrupată, asumată şi integrată în Trupul Bisericii. 

Teologia patristică rămâne un model, în sensul transformării și 
încreştinării lumii și culturii, chiar a unei culturi şi a unei lumi ostile Evan- 
gheliei şi exigenţelor ei. Deci, redescoperirea teologiei patristice este spec- 
taculară pentru teologia celei de-a doua părți a secolului al XX-lea, însă 
aplicabilitatea ei în viața de zi cu zi, relaționarea ei cu viziunea despre om 
şi lume, în contextul secolului al XX-lea, trebuie continuu îmbunătățită. 

În același timp, există riscul de „a face din teologia «neopatris- 
tică», din criteriul «experienţei», programul ideologic al unei antiteze 
şi alternative ortodoxe la teologia și civilizația occidentală în ansam- 
blul ei” uitând că renașterea neopatristică, din secolul al XX-lea, 


“7 Pr. Georges FLOROVSKY, Biserica, Scriptura, Tradiţia. Trupul viu al lui Hristos, trad. 
F Caragiu, G. Mândrilă, Ed. Platytera, București, 2005, pp. 421-422. 

„ar fi fost de neconceput în afara contactului intelectual 
cu Occidentul; atât personalismul existenţial, cât și renașterea 
neopatristică și euharistică din teologia ortodoxă actuală datorându- 
se, într-o oarecare măsură, nu doar reînviorării spiritualităţii filo- 
calice, ci şi contactelor şi schimbului intelectual cu filosofiile și 
mișcările similare din spaţiul occidental”%, 


Mai mult, lumea apuseană a dat câţiva teologi care au depășit barie- 
rele confesionale şi s-au aplecat într-un mod remarcabil asupra gândirii 
patristice. Aici avem în vedere pe Hans Urs von Balthasar, Jean Dani- 
elou, Irenee Hausherr, Henri de Lubac, Walther Volker, Werner Jaeger, 
John Kelly, Henri Crouzel, Johannes Quasten, Karl Christian Felmy, 
Jaroslav Pelikan, dintre care ultimii doi s-au și convertit la Ortodoxie. 

În depășirea interpretărilor și a judecăților de valoare generaliste 
este nevoie să asumăm şi mai riguros, în studiul Dogmaticii Ortodoxe, 
metoda contextuală de citire și interpretare a Părinților Bisericii. Metoda 
contextuală prin care reușim să acordăm o interpretare cât mai auten- 
tică gândirii unui Părinte al Bisericii implică mai multe exigente: 

a) Este nevoie de cunoaşterea contextului în care a trăit, mărturisit 
şi scris un anume Părinte al Bisericii. Astfel, a atribui judecăţi teologice 
unui Părinte al Bisericii în afara contextului teologic, cultural și ling- 
vistic în care a viețuit și teologhisit este o eroare de abordare în studiul 
Teologiei Dogmatice; 

b) Prin metoda contextuală putem analiza comparativ gândirea și 
opera anumitor Părinţi ai Bisericii; 

c) Prin metoda contextuală putem analiza comparativ teologia unor 
Părinţi ai Bisericii cu autori păgâni sau eretici care au viețuit în același 
context și care s-au situat în afara limitelor Tradiţiei patristice (ex. Sfân- 
tul Atanasie și arianismul; Sf. Grigorie de Nyssa şi Eunomie; Sf. loan 
Damaschin și islamul); 


48 Pr. loan ICĂ, Diac. loan I. ICĂ jr., „Înnoirea în teologia ortodoxă contemporană: 
sens, probleme, dimensiuni”, în Karl Christian FELMY, Dogmatica experienţei eclesiale, Ed. 
Deisis, Sibiu, 1999, p. 29. 

d) Prin metoda contextuală putem să distingem între ceea ce are 
valoare nepieritoare în Tradiţia patristică și valoare limitată la un anu- 
mit context (ex. unele aspecte din Hexaemeronul Sf. Vasile cel Mare sunt 
depășite de ştiinţele actuale, altele pot inspira științele actuale)”. 

În folosirea metodei contextuale este necesar să ținem cont de fap- 
tul că Evanghelia şi cultura nu sunt separate, dar nici nu se confundă. 
Evanghelia se exprimă într-un anumit context istoric, făcând apel la 
cultura acelui context, în timp ce cultura fiecărui context istoric este 
pusă, prin Evanghelie, în relaționare strânsă cu cultura universală şi cu 
posibilităţile ei transcendente pentru a rămâne şi dincolo de moarte. 
Urmând ca model pe Hristos, Părinţii Bisericii au pus în valoare cel 
puţin două coordonate esenţiale în acest sens: pe de o parte, au evitat 
adaptarea mesajului Evangheliei lui Hristos la cultura vremii, iar pe de 
altă parte s-au folosit selectiv de valorile contextului cultural în care au 
mărturisit. În primul caz nu au rămas cantonaţi, nici robi unui anumit 
context cultural, ci au deschis localul spre universal, iar în al doilea caz 
au arătat că, din perspectiva Revelaţiei, pot să realizeze o distincţie în 
interiorul culturii lumii şi, implicit, o decantare și separare între ceea ce 
este luminos şi ceea ce este întunecat. 

Părinţii Bisericii nu au făcut abstracție de cultura vremii lor. Dim- 
potrivă, i-au identificat aspectele pozitive, din perspectiva Revelaţiei, 
şi le-au valorificat din perspectiva credinţei şi vieții Bisericii. Dacă în 
vremea Părinților Bisericii vorbim despre o cultură păgână, astăzi vor- 
bim despre o cultură ce poartă în ea semnele unui tot mai pronunţat 
neopăgânism. Prin urmare, nici creştinii secolului al XXI-lea nu pot 
face abstracție de cultura vremii lor - chiar dacă aceasta se manifestă, 
de multe ori, contrar datelor Revelaţiei - ci trebuie să o valorifice în 
potenţele ei deschise spre adevărul mântuitor prezent în Biserică, deli- 
mitându-se de aspectele ei imorale. În acest sens, trebuie să afirmăm 
nu numai valoarea rațiunii pentru teologie, ci și valoarea unor aspecte 
ale culturii actuale pentru teologie. Totodată, avem convingerea că, prin 


4 + HILARION ALFEYEV, „Moștenirea patristică şi modernitatea”, în: Revista Teologi- 
că, 2/2007. 

teologie, cultura poate dobândi noi orizonturi, evitând o seamă de dera- 
paje şi reducționisme care au caracterizat cultura modernă și cea post- 
modernă, de-a lungul vremii. Astfel, metoda contextuală a Părinților nu 
a însemnat o scufundare a datelor de lumină a Revelaţiei într-un context 
istoric anume, ci interpretarea şi discernerea oricărui context istoric din 
perspectiva Revelaţiei și a adevărului ei nepieritor. 


SA 


4. Teologia Dogmatică Ortodoxă în context interdisciplinar: 
raportul cu celelalte discipline teologice 
şi raportul cu filosofia şi știința 


4.1. Raportul cu celelalte discipline teologice 


Teologii dogmatişti contemporani subliniază tot mai accentuat 
revenirea la o viziune unitară asupra dogmelor şi a Teologiei Dogma- 
tice ca disciplină teologică. Dacă pentru recuperarea acestei viziuni 
unitare este nevoie de afirmarea unității dogmă - spiritualitate - cult, 
pentru exprimarea cât mai completă a conținutului Teologiei Dogma- 
tice Ortodoxe de astăzi este nevoie de o profundă inter-relaționare a 
Dogmaticii cu Spiritualitatea ortodoxă (Ascetica și Mistica) și cu Teo- 
logia Liturgică, mai ales în ceea ce priveşte conținutul imnografic al 
cultului şi experiența duhovnicească a Părinților. Reflexia teologică 
s-a fundamentat întotdeauna, în Răsărit, pe Tradiţia vie a Bisericii, pe 
Liturghia ei. În Ortodoxie, dogma nu este separată de spiritualitate şi de 
cult, ci este privită într-o unitate indisolubilă cu spiritualitatea şi cultul 
Bisericii, dogma iradiind implicaţii ontologice, personal-comunitare şi 
experimentale profunde. Dogma este înțeleasă ca viață şi nu ca un sim- 
plu concept rigid, ermetic şi distant-abstract care ar duce la dogmatism, 
la ideologie. În teologia patristică dogmele nu sunt văzute ca simple 
concepte intelectuale, ci ca adevăruri de credinţă întrupate, adevăruri 
care, în conştiinţa eclesială a creştinilor, sunt întotdeauna centrate în 
spiritualitatea și cultul Bisericii. Dacă dogma este separată de cult și 
spiritualitate, ea devine o simplă construcţie intelectual-subiectivă, un 

concept de metafizică prin care gânditorul se raportează reducționist la 
Taina divină personală, iar dacă cultul este separat de dogmă, devine un 
ansamblu de ritualuri supuse formalismului și subiectivismului uman. 
Ortodoxia a experimentat „divorțul” dintre lex credendi şi lex orandi în 
timpul „captivității vestice” a teologiei, când a avut loc o „pseudomor- 
foză” (George Florovsky) a gândirii teologice răsăritene după formulele 
de gândire apusene, catolice și protestante, însă nu a fost afectată în fon- 
dul credinței și mărturisirii ei, fără a mai putea reveni la izvoarele auten- 
tice ale vieții ei, fapt ce s-a şi întâmplat în cadrul sintezei neopatristice. 

Există un raport foarte special al Teologiei Dogmatice ch Apo- 
logetica. Părinţii Bisericii şi-au ancorat puternic mărturisirea lor în 
experiența Bisericii, exprimând un raport corect al Evangheliei cu cul- 
tura profană a timpului lor, cultură pe care au asumat-o selectiv și con- 
structiv. Delimitarea de formele idolatre și eretice ale culturii profane 
antice s-a realizat pe temeiul Revelaţiei, prezent în interiorul experienței 
Bisericii. Prin urmare, Apologetica nu reprezintă pentru Dogmatică o 
propedeutică, ci un mod de a exprima dogmele într-un context multi- 
cultural, dominat de ideologii și concepții de viaţă secularizate și desa- 
cralizate. Dogmatica are nevoie de Apologetică pentru a fi transmisă 
în aspectele ei esenţiale, în interiorul dialogului dintre teologie și cul- 
tura fiecărei epoci. Noi nu facem apologia a ceva trecător, o apologie în 
vederea ameliorării unor condiţii de trai în lume, ci o apologie pentru 
recuperarea oamenilor pentru Împărăția lui Dumnezeu. Or, conţinutul 
acestei apologii este dogmatic, eclesial, sacramental-experimental, în 
conformitate cu Sfânta Scriptură. 

Teologia Dogmatică este într-un raport strâns cu Misiologia și cu 
Pastorala. Misiunea Bisericii în lume are un fundament dogmatic centrat 
în triadologie și hristologie. Conţinutul misiunii Bisericii este dogmatic, 
se fundamentează pe dogmele Bisericii. În cadrul misiunii și pastoraţiei 
Bisericii se transmite același Hristos, prezent în Scripturi, în dogme și în 
întreaga Tradiţie duhovnicească și experimentală a Bisericii. Prin misi- 
une şi pastoraţie, Hristos proclamat în dogme, după Scripturi, şi odată 
experimentat în Biserică și în Taine ajunge în inima omului din dife- 
ritele contexte istorice, socio-culturale ale lumii. Teologia Dogmatică, 

prin perspectivele pe care le deschid Misiologia şi Pastorala, ajunge sa fie 
mai bine asimilată în mesajul ei esenţial în conștiința colectivă a lumii. 

Există un strâns raport între Teologia Dogmatică și disciplinele 
biblice, Vechiul și Noul Testament. Textul biblic nu numai certifică 
dogmele, ci, în primul rând, stă la temelia formulării și proclamării lor, aşa 
încât Teologia Dogmatică are nevoie, pentru aprofundarea conținutului 
ei, de exegeza biblică integrată în Tradiţia patristică a Bisericii. 

De asemenea, există un raport important între Teologia Dogmatică 
şi disciplinele istorice. Încă de la început trebuie să afirmăm raportul 
special dintre Teologia Dogmatică și Patrologie, dar şi dintre Teologia 
Dogmatică şi Istoria Bisericii Universale şi Istoria Bisericii Ortodoxe 
Române, pentru elaborarea unei viziuni unitare asupra proclamării 
dogmelor şi dezvoltării şi aprofundării Dogmaticii Ortodoxe în context 
istoric. Disciplinele istorice ajută pe teologul dogmatist să sesizeze date 
esențiale privind istoria dogmelor şi istoria Dogmaticii Ortodoxe în 
decursul timpului. 

Problema interdisciplinarității rămâne marea provocare pentru fie- 
care domeniu de cercetare actual. Prin urmare, nici teologia nu va putea 
face abstracție de acest demers care are menirea să ofere o imagine cât 
mai completă și mai autentică despre o anume problematică aflată în 
cercetare. Teologia Dogmatică Ortodoxă rămâne deschisă nu numai 
spre rădăcinile ei biblice sau revelate, spre construcţia unei viziuni misi- 
onare și pastorale-eclesiale solide sau spre afirmarea propriului tezaur 
în cadrul dialogului ecumenic, ci şi spre asumarea metodei patristice 
de prezentare a ethosului Bisericii şi citirea contextuală a Părinților şi 
aprofundarea mesajului lor în context contemporan. 


4.2. Raportul cu filosofia și știința 


Metoda Teologiei Dogmatice Ortodoxe are şi un caracter paradoxal, 
fapt ce nu o împiedică să construiască - prin reprezentanţii ei - un dia- 
log creator cu filosofia și ştiinţa. Părinţii Bisericii au demonstrat viabili- 
tatea acestei metode selective şi paradoxale în vremea lor şi au reușit să 
valorifice din perspectiva şi după criteriile Revelaţiei, aspectele pozitive 

ale filosofiei şi ştiinţei din vremea lor. Ageastă provocare, a relaționării 
viziunii dogmatice a Bisericii asupra sensului lumii cu unele aspecte 
pozitive asupra lumii şi omului din filosofie și știință, rămâne în fiecare 
epocă istorică. 

Viziunea despre om și lume, pe care știința o dezvoltă în epoca 
modernă, are uneori un impact uriaș și devastator asupra vieţii omu- 
lui în societate, asupra raportului omului cu Dumnezeu, cu semenii 
şi cu cosmosul. Potrivit acestei viziuni, motorul societăţii nu mai este 
religia - considerată în multe medii obscurantistă ori anacronică -, ci 
ştiinţa care încet, încet reduce și filosofia la tăcere, marginalizând-o în 
ceea ce priveşte relevanţa impactului ei social. În modernitate are loc nu 
numai o mutație a centrului de gravitație de la Dumnezeu la om şi de la 
transcendent la imanent, ci şi o adevărată organizare şi restructurare a 
imanentului, având pe om în centrul lui, o umanitate sufocată şi robită 
de tehnică, de maşină și mai apoi de informaţie. Această restructurare 
antropocentrică înseamnă o ruptură treptată a imanentului de transcen- 
dent, a secularului de religie, a publicului de privat, religia în manifes- 
tarea sa publică nemaiavând forța să orienteze societatea, în ansamblul 
ei, înspre o viziune teocentrică. Procesul secularizării omului, început 
cu mult timp înainte de epoca modernă, ajunge la exprimarea sa culmi- 
nantă în modernitate şi continuă în postmodernitate, îmbrăcând forme 
imprevizibile, nihiliste, hiper-individualiste şi dezumanizante. 

Cu toate acestea, realitatea complexă a lumii, care se deschide minţii 
noastre ca o realitate antinomică, dezminte reducționismul scientist 
care reducea realitatea lumii doar la ceea ce rațiunea umană, în aspectul 
ei formal, poate cuprinde. 

Viziunea paradoxală asupra omului și a cosmosului a fost o con- 
stantă în Răsăritul creștin şi această viziune este specifică Revelaţiei, 
datelor ei care, fiind înlocuite, în Apus, cu datele filosofiei aristotelice cu 
pretenţii de absolut, a iscat conflictul cu modernitatea, conflictul dintre 
teologia apuseană şi ştiinţa iluministă din care ştiinţa a ieşit biruitoare în 
conştiinţa colectivă a lumii. Însă insuficiența majoră a științei pozitiviste, 
în lumea modernă, a constat în metoda ei reducționistă şi unilaterală, 
care a blocat cunoaşterea doar la nivelul celor „văzute, neînţelegând și 

nepătrunzând, astfel, paradoxul creaţiei, a celor văzute și nevăzute, pe 
care ştiinţa cuantică l-a întrezărit şi continuă să-l cerceteze. Deși această 
perspectivă deschisă de fizica modernă poate fi suspectată de panteism, 
totuşi ea este revolută pentru relația dintre ştiinţă și teologie, rațiune și 
spiritualitate, din ultimele secole, arătând necesitatea abordării realităţii 
nu numai pe cale pur rațională, ci și duhovnicească, spirituală. Putem, 
astfel, observa cum știința începe să „coabiteze” tot mai mult cu doc- 
trinele mistice orientale, câștigând aspectul unei noi forme de mitolo- 
gie. Cu alte cuvinte, ceea ce altădată era desconsiderat şi repudiat, acum 
devine parte a demersului ştiinţific. 

Schimbarea de paradigmă în ştiinţa secolului al XX-lea o apropie 
mai mult pe aceasta de realităţile teologiei răsăritene mărturisite în dog- 
mele Bisericii. În Dogmatica Ortodoxă întâlnim paradoxul în gnoseo- 
logie, cosmologie, antropologie, triadologie, hristologie, eclesiologie și 
viața sacramentală a Bisericii, brăzdată de relația apofatic-catafatic. 

Natura cunoașterii nu este exclusiv divină, nici exclusiv umană, 
ci divino-umană, şi această perspectivă a fost desăvârşită în Hristos. 
Această concluzie permite depăşirea aspectului reducţionist al metodei 
ştiinţifice, prin deschiderea acesteia spre o realitate mai cuprinzătoare, 
iar această deschidere arată omului că nu există prin sine însuși şi, impli- 
cit, nici nu se poate cunoaşte prin sine însuşi, ci Dumnezeu este origi- 
nea, centrul și scopul său şi orice cunoaștere nu poate face abstracție 
de aceasta. De aceea, omul este nu numai raționalitate, ci și taină şi nu 
este numai taină, ci și raționalitate, potrivit structurii sale creaturale. 
Omul este nevoit să înțeleagă că nu raționalitatea explică taina, ci taina 
este cea care cuprinde și ne arată sensul raționalității. Raţionalitatea ne 
trimite la taină şi prin intermediul ei putem să exprimăm câte puţin din 
măreția tainei. Taina se cere experiată şi apoi exprimată, atât cât ne este 
posibil, prin intermediul capacităţilor noastre raționale și de comuni- 
care. În acest sens, taina se adresează raționalității omului, invitându-l 
pe acesta să descopere iubirea ei pentru el și pentru întreaga creaţie des- 
tinată transfigurării. 

Prin relația echilibrată dintre dogmă, rațiune și spiritualitate, 
Teologia Ortodoxă evită atât „apofatismul total”, cât şi exacerbarea şi 

autonomizarea raţiunii, privind într-o unitate neconfundată teologia şi 
iconomia, creația și mântuirea, eshatologia şi istoria, și facilitând, din- 
colo de orice dualisme, întâlnirea personală dintre Dumnezeu și om, în 
lume, într-o dinamică continuă spre eshaton*. Pe coordonatele acestei 
gândiri plasează Teologia Ortodoxă relaţia dintre cultură și dogmă, care 
îşi găseşte modelul suprem în exprimarea dogmei hristologice de la Calce- 
don. Nu este permisă nici o confuzie între cultură şi dogmă, după model 
monofizit, dar nici o separare a culturii de dogmă, după model nesto- 
rian. Dacă monofizismul cultural anulează transcendenţa credinţei şi 
revelația, monofizismul dogmei anulează integralitatea omului și a cos- 
mosului, primul dotat cu rațiune, cel de-al doilea cu raționalitate. Între 
credinţă și cultură este nevoie să se descopere raportul asumat de secole 
în Răsăritul creștin după modelul Persoanei lui Hristos, în Care umani- 
tatea a fost enipostaziată şi transfigurată în Ipostasul divin al Logosului, 
unindu-se astfel cu divinitatea în mod neîmpărțit, nedespărțit, neames- 
tecat, neschimbat. 

Prin aceasta, știința afirmă, de fapt, ceea ce în spiritualitatea Răsări- 
tului creştin reprezintă o dimensiune specifică, adică posibilitatea mate- 
riei de a fi spiritualizată, transfigurată în lumină. Dogmatiştii ortodocşi 
români au afirmat, în diverse moduri, capacitatea teologiei de a statua un 
dialog constructiv cu filosofia și știința actuale. Depășind dualismul gân- 
dirii antice, teologia răsăriteană a afirmat că spiritul este interior mate- 
riei (Pr. Dumitru Popescu), transfigurând materia care nu este, în ultimă 
instanţă, decât concentrare de energie, lumină, în Ortodoxie vorbindu-se 
despre taina materiei transfigurate (Pr. Dumitru Stăniloae). Știința actu- 
ală este pe punctul de a mărturisi acest adevăr prin starea de comple- 
mentaritate dintre aspectul de particulă şi cel de undă, care pune capăt 
dualismului cartezian materie-spirit (Adrian Lemeni). Şi materia şi spiri- 
tul, ca și corpusculul și unda sunt elementele complementare ale aceleiaşi 
realități. După cum nu există separație între corpuscul și undă, ci doar 
distincție, așa nu există separație între spirit şi materie, ci doar distincţie. 


5 A se vedea Pr. Cristinel Ioja, Rațiune și mistică în Teologia Ortodoxă, Ed. 
Universităţii Aurel Vlaicu, Arad, 2008, pp. 130 ș.u. 

Desigur, pentru o înțelegere autentică a acestor realități cosmolo- 
gice şi antropologice, dincolo de orice formă de panteism, este nevoie 
de dimensiunea duhovnicească a Teologiei Răsăritene, care afirmă cu 
putere posibilitatea transfigurării omului şi a cosmosului în lumina 
harică a lui Hristos, în Duhul Sfânt (Pr. Ştefan Buchiu, Pr. Sterea Tache). 
Astfel, universul în care trăim devine din ce în ce mai puţin „natural”, 
el nemaifiind comparabil cu o mașină imensă, inertă, ci mai degrabă cu 
o gândire vastă. Această realitate nu înseamnă că lumea naturală este 
anulată sau că nu are valoare, ci înseamnă că nu are valoare în sens auto- 
nom, fără raportare la Creatorul ei, Care este prezent în ea prin energiile 
divine necreate, spre a o transfigura în lumina lui Hristos, iar filosofia, 
ştiinţa și cultura, în general, au aceeași chemare spre transfigurare. 

Dogmatica şi Spiritualitatea răsăritene afirmă cu tărie că mântui- 
rea omului nu se realizează trecând peste relația omului cu cosmosul, 
ci tocmai prin intermediul acestei relaţii, în cadrul cosmic de unde 
Dumnezeu nu lipseşte. De aceea, lumea este destinată transfigurării 
ei prin omul sfânt, care stă în relaţie de iubire şi de ascultare față de 
Dumnezeu. Teologia Ortodoxă subliniază faptul că transfigurarea lumii 
prin om nu înseamnă doar o simplă chemare, ci reprezintă o vocaţie 
care este dotată, în vederea realizării ei, cu toate darurile şi dimensiu- 
nile compatibile realizării unei astfel de vocaţii. Altfel spus, lumea are o 
structură rațională internă, care se cere descoperită de către om, dotat 
şi el cu rațiune, după chipul Raţiunii divine prezente, prin raționalitatea 
creaţiei, în întreg universul. Răspunsul pe care Părinţii îl dau, referitor 
la structura materiei, este profetic în raport cu cercetările ştiinţifice ale 
secolului al XX-lea (Pr. Dumitru Popescu). Altfel spus, ceea ce Părinții 
au afirmat, știința contemporană întăreşte, ceea ce Părinții au mărtu- 
risit, referitor la structura internă a cosmosului, știința contemporană 
descoperă și confirmă. Imaginea universului, din perspectiva științei 
contemporane, se apropie de imaginea universului din gândirea răsă- 
riteană, știința contemporană întâlnindu-se, în unele aspecte, cu marii 
Părinţi ai Bisericii - Sf. Atanasie cel Mare, Sf. Vasile cel Mare, Sf. Gri- 
gorie de Nyssa, Sf. Maxim Mărturisitorul, Sf. Simeon Noul Teolog, Sf. 
Grigorie Palama - care au depășit şi ei, la vremea lor, dualismul filosofiei 

antice, pentru a scoate în evidenţă raționalitatea creației și posibilitatea 
transfigurării materiei în lumină. Acest fapt scoate în evidență nu numai 
dimensiunea profetică a teologiei, în raport cu știința contemporană şi 
depăşirea științei de factură mecanicistă, deterministă şi a-spirituală, ci 
şi posibilitatea susținerii unui dialog deschis şi temeinic al dogmatiștilor 
cu știința contemporană. 

lată cât de importantă este viziunea integrală a cosmologiei şi antro- 
pologiei răsăritene pentru construirea unei viziuni complete şi autentice 
asupra omului și sensului existenţei sale de către ştiinţele lumii contem- 
porane, care continuă să facă abstracție de ea. Omul, în modernitate, 
a pierdut perspectiva spirituală a propriei persoane și a cosmosului, 
intrând într-un amplu proces de de-spiritualizare a materiei, atât la 
nivelul trupului, înţeles ca obiect, cât şi a cosmosului, înțeles mecanicist, 
ca o uriașă mașină. 

Taina omului şi a creaţiei în care el vieţuieşte se descoperă prin 
relația directă a celui dintâi cu Creatorul său. În procesul cunoaşterii 
omul trebuie să aibă în vedere o sinteză echilibrată, între aspectul cata- 
fatic și aspectul apofatic al realității, fie că este vorba de dimensiunea 
antropologică sau de dimensiunea cosmologică a realității. Numai 
ţinând împreună aceste două aspecte pe care le întâlnim la toate nive- 
lurile existenței, ele deosebindu-se doar în ceea ce priveşte profunzi- 
mea și modul de cunoaștere, vom putea renunţa la abordări unilaterale, 
înțelegând totodată atât creaţia, cât şi omul, nu numai în aspectul lor 
rațional, analitic, material, ci mai ales în dimensiunea lor teonomă, 
mistică, tainică”. Această perspectivă are o importanță crucială pen- 
tru echilibrul omului în lume, pentru modul în care omul înțelege să 
se raporteze la lume, la bunurile ei și la cei de lângă el. Fără o asemenea 
perspectivă, omul fie va întrupa în viața lui o atitudine abuzivă față de 
lume, fundamentată pe rațiunea lui autonomă și auto-suficientă, fie va 
întrupa în viața lui o atitudine care va nega lumea, societatea, istoria, 
economia, fundamentându-se tot pe rațiunea lui autonomă, întunecată 
de patimi. 


51 Pr. Cristinel IoJA, Rațiune și mistică..., pp. 317-318. 

Ştiinţa, prin reprezentanţii ei, poate intui și mărturisi existența tai- 
nei, însă nu se va putea împărtăși niciodată de deplinătatea Adevărului 
Care este propriu Revelaţiei. De aceea, nu trebuie să cădem pradă ispitei 
de a face religia dependentă de ştiinţă, oricâte argumente pozitive ar 
aduce ştiinţa în favoarea religiei, ci religia trebuie să se folosească de 
aceste argumente exprimate de știință, în favoarea ei, cu discernământ 
şi libertate (Adrian Lemeni). Dincolo de argumentele pozitive pe care 
ştiinţa le aduce în favoarea religiei, trebuie să afirmăm faptul că religia 
nu are nevoie şi nu a avut niciodată nevoie de vreo justificare științifică. 
Dacă această justificare există, este pentru că şi oamenii de ştiinţă des- 
coperă „urmele” lui Dumnezeu în creaţie, însă religia nu se fundamen- 
tează pe această justificare, ci pe Revelaţie. 

Astfel, teologia nu are nevoie de teoriile științifice, în sensul unei 
justificări, ea având la baza demersului și mărturisirii ei Revelația, însă 
teologia are nevoie să nu ajungă la un conflict ideologic cu ştiinţa și 
pentru aceasta este nevoie de o relaționare, pentru o viziune integrală 
asupra sensului creației - om și cosmos - având în vedere că știința 
autentică confirmă datele Revelaţiei. 

Problema fundamentală la care asistăm astăzi este următoarea: 
ştiinţa modernă, după secole de raționalism și suficiență, este nevoită, 
datorită descoperirilor sale, să redescopere limbajul antinomic, pe care 
însăși realitatea îl cuprinde şi propune, limbaj propriu şi Dogmaticii 
Ortodoxe. Această realitate, care se descoperă înaintea „ochilor” ştiinţei, 
invită rațiunea autosuficientă la o deschidere, tocmai în încercarea de a 
se realiza compatibilitatea dintre mijlocul de cunoaştere şi obiectul de 
cunoscut. Totuși, dincolo de aceste deschideri realizate la nivelul ştiinţei 
contemporane, Teologia Ortodoxă mărturiseşte că o cunoaștere auten- 
tică nu se realizează decât prin intermediul tuturor potențialităților firii 
umane, care sunt sintetizate în ceea ce noi numim persoană şi implică, 
pe lângă credinţă și iubire, şi coborârea minții în inimă, persoana umană 
stând în comuniune cu Persoana divină sau cu Persoanele divine în har 
şi cu celelalte persoane umane în spaţiul creat și în Biserică. 

Prin urmare, Dogmatica Ortodoxă rămâne deschisă descoperirilor 
ştiinţifice și filosofiei, asumând selectiv şi constructiv aspecte ale acestora 

şi oferind o viziune paradoxală, echilibrată asupra omului și cosmosului, 
precum și o metodă conformă cu adâncul de taină al existenţei noastre, 
în căutarea căruia filosofia și ştiinţa sunt angajate. 


5. Caracterul paradoxal al dogmelor ca adevăruri revelate, 
păstrate și explicitate de Biserică 


Unitatea dogmă - spiritualitate - cult își găseşte aplicabilitatea 
maximă în viețile sfinților, prin integrarea lor deplină în viaţa divino- 
umană al Bisericii. Plecând de la această organicitate dintre dogmă-spi- 
ritualitate-cult, dogma nu apare, în istoria și viața Bisericii, ca un simplu 
decret rigid şi abstract al vreunui sinod ecumenic, ci apare ca o realitate 
revelată, un „conţinut de viață”, un ferment al Împărăției lui Dumnezeu 
prin care se defineşte şi exprimă viața unei comunități fundamentată 
pe datele Revelaţiei, iar teologia care interpretează dogma nu poate fi 
ruptă, nici ea, de viața pe care dogma o propune şi o cultivă în sânul 
comunităţii eclesiale. În acest sens, dogmele au legătură cu realitatea, cu 
viața, fiind lucruri (npayuara), nu simple cuvinte”. 

a) Dogmele ca adevăruri revelate necesare pentru mântuire. Pentru 
Tradiţia Răsăritului creştin, dogmele nu sunt expresia experiențelor reli- 
gioase individualiste şi exterioare, ci sunt expresia Revelaţiei și a preciză- 
rii aspectelor ei în cadrul Bisericii, ele stând la temelia vieţii creștinului 
în comuniune cu Dumnezeu și cu semenii, la temelia identităţii sale 
eclesiale şi a dinamismului său spre Împărăţia lui Dumnezeu. Dog- 
mele sunt necesare pentru mântuire întrucât ele exprimă pe Hristos în 
lucrarea Lui mântuitoare. Această comuniune pe care noi o adâncim 
cu Hristos în dogme, fiind strâns relaționată cu spiritualitatea şi cultul 
Bisericii, deschide în ființa noastră orizontul nemărginit al sfințeniei ca 
dar al lui Hristos, făcut nouă în Duhul. În dogme Biserica nu defineşte 
„conţinuturi noi”, ci pe Același Hristos după Scripturi, pe care L-au pro- 
rocit Prorocii şi L-au propovăduit Apostolii, pe Același Hristos întru 


5 N. MATSOUKAS, Istoria filosofiei bizantine, p. 36. 

Care a culminat Revelația Treimii. Înțeleasă în această perspectivă, 
dogma, în Răsăritul creştin, nu poate fi identificată nici cu dogmatis- 
mul, nici cu ideologia, nici cu o legiferare exterioară şi, eventual, abu- 
zivă a vreunui sinod ecumenic, aşa cum încearcă unii să afirme. Textele 
liturgice ilustrează strânsa relaționare dintre dogmă, Scriptură, doxo- 
logie și experienţă în viaţa şi gândirea eclesială a Părinților, precum și 
modul sobornicesc în care aceștia au vieţuit şi mărturisit în unitate cu 
Prorocii şi Apostolii. 

b) Dogmele sunt păstrate, formulate, propovăduite şi explicitate de 
Biserică. Biserica - spune Părintele Dumitru Stăniloae - trăiește presi- 
unea prezenței lucrătoare a lui Hristos, cum au experimentat şi proro- 
cii şi poporul Israel presiunea actelor de revelare a lui Dumnezeu. Prin 
această presiune nu li se comunică mereu ceva esenţial nou, ci bogăţia 
nesfârşită a Aceluiaşi Hristos în Care este concentrată şi încheiată toată 
Revelația. Prin urmare, păstrarea, propovăduirea, aplicarea şi fructi- 
ficarea dogmelor, în Biserică, sunt mărturia experienţei aceleași pre- 
siuni a Revelaţiei integrale concentrate în Hristos. De aceea, Biserica 
este mediul de persistență a Revelaţiei în eficienţa ei, Revelația primind 
astfel un aspect bisericesc, dogmele ei devenind expresiile sau dogmele 
Bisericii”. 

c) Caracterul paradoxal al formulelor dogmatice. Gândirea Părinților, 
logică şi sistematică, este mereu combinată cu o gândire paradoxală şi 
apofatică, deschisă spre taină, ca plenitudine inepuizabilă de cunoaştere. 
Formulele dogmatice cuprind în ele aspecte antinomice esenţiale ale 
realității. Astfel, în cazul ereziilor, în loc ca raţiunea să fie deschisă spre 
o realitate mai cuprinzătoare, prin raționalizarea tainei, se realiza un 
reducționism care nu numai că relativiza taina, ci o și deposeda de 
viață, de paradoxul existenței. Distincţiile şi antinomiile din triadologie, 
hristologie şi până în antropologie și cosmologie nu pot fi surprinse, în 
adâncul lor, numai prin calea rațională a cunoașterii, care le-ar împărți 
punând accentul când pe un aspect când pe altul, neputându-le con- 
cepe împreună, în mod paradoxal. Părinţii Bisericii, printr-o cunoaştere 


53 Pr. D. STĂNILOAE, Teologia Dogmatică Ortodoxă, vol. I, p. 55. 

integratoare, care nu exclude și nu separă nici rațiunea, nici taina, au 
reușit să proclame în dogme pe Același Hristos după Scripturi, mărtu- 
risit de Sfinții Apostoli. Prin prezenţa paradoxurilor nu avem de a face 
cu o cunoaştere iraţională, în sensul de întunecime, neştiință, absenţă, ci 
avem de a face cu o cunoaștere supra-raţională, care depășește raţiunea, 
dar nu o anulează, cu o cunoaștere ca teologie a prezenţei. 

Toate aceste confuzii şi separatisme, prezente atât în cadrul ereziilor, 
cât și într-o parte a teologiei apusene, nu sunt altceva decât consecinţe ale 
înțelegerii distorsionate a teologiei Logosului. Astfel, în ceea ce priveşte 
hristologia, teologia patristică a susținut că umanitatea a fost enipos- 
taziată în Ipostasul preexistent al Logosului, cele două firi - divină și 
umană - și cele două voințe şi energii specifice celor două firi fiind unite 
în Persoana lui Hristos, în mod „neîmpărțit, nedespărțit, neamestecat 
şi neschimbat”. Sf. Maxim Mărturisitorul afirmă că Hristos „a devenit 
cu atât mai comprehensibil prin Întrupare, cu cât S-a arătat prin ea mai 
necuprins”st. Această exprimare paradoxală arată, pe de o parte, că prin 
Întrupare Fiul lui Dumnezeu S-a acoperit de trup și, pe de altă parte, 
că S-a făcut „străveziu” prin trup. Această transparență a dumnezeirii 
prin trup s-a realizat întrucât Hristos a biruit afectele firii omeneşti ridi- 
când-o la spiritualizare. Cu toate acestea, supraființialitatea divină își 
păstrează în „arătare ascunsul', în „cuvânt negrăitul” şi în „coborârea 
în ființă (substanțializare) suprafiinţialitatea”5. Astfel, Fiul, coborând 
în ființă, S-a făcut ființă mai presus de ființă, întrucât a depășit legile 
naturale (a venit în lume fără sămânţa din bărbat), consecința fiind 
nașterea suprafirească din Fecioară. Prin Fecioara Maria sunt puse în 
evidenţă „cele ce se contrazic și nu se amestecă”. În ce sens? Fecioara 
Maria este şi Fecioară și Maică, „înnoind firea prin întâlnirea celor 
opuse” întrucât „fecioria și naşterea sunt din cele ce se opun, nepu- 
tând cineva născoci prin fire o împreunare a lor”. Astfel, Hristos, prin 


> SF. MAXIM MĂRTURISITORUL, Ambigua, II, 5 a, trad. Pr. D. Stăniloae, Ed. Institutu- 
lui Biblic și de Misiune al Bisericii Ortodoxe Române, Bucureşti, 2006, p. 79. 

55 SE. MAXIM MĂRTURISITORUL, Ambigua, II, 5 a, p. 80. 

5 SR. MAXIM MĂRTURISITORUL, Ambigua, Il, 5 d, p. 83. 


82 


TEOLOGIA DOGMATICĂ ORTODOXĂ 


Întrupare, a respectat rațiunea firii omeneşti însă a înnoit modul venirii 
ei la existență. 

Putem observa paradoxurile care nu puteau fi înțelese doar prin 
raţiunea umană, depășind-o pe aceasta, ci puteau fi înțelese prin credinţă, 
printr-o abordare apofatică și duhovnicească, în care şi rațiunea are 
rolul ei. Potrivit Revelaţiei divine, Dumnezeu şi omul nu se opun unul 
altuia, ci se unesc desăvârşit în mod nedespărţit, neîmpărțit, neameste- 
cat și neschimbat, în Iisus Hristos. Aceste patru atribute devin model 
al modului unirii în chip paradoxal a rațiunii cu taina, determinând cu 
mare precizie raporturile dintre Biserică şi lume, dintre Biserică și isto- 
rie, dintre Biserică şi cultură. lisus Hristos este Dumnezeul-Om, este 
măsură a toate şi în El și prin El se poate răspunde la toate exigenţele, 
întrebările şi nevoile spiritului omenesc, Fl fiind și criteriul după care 
putem limpezi „controversata” relaţie dintre rațiune şi taină. Nici insta- 
larea în istorie, în sensul istoricismului rupt de eshatologie, nici desprin- 
derea de istorie sau anularea istoriei, în sensul hipereshatologismului, ci 
toate trebuie privite din perspectiva Întrupării, Jertfei, Învierii și Înălţării 
lui Hristos-Logosul Întrupat. 

d) Caracterul inter-relațional al dogmelor, centrat în Persoana lui 
Hristos. Dogmele Bisericii constituie un sistem spiritual unitar. Acest 
sistem însă nu este alcătuit din principii abstracte, ci „este unitatea vie a 
lui Hristos, Persoana în Care este unită şi Care uneşte Dumnezeirea şi 
creația”. Accentul cade nu pe sistem, înțeles în sens abstract, ci pe viața 
înțeleasă ca și comuniune a omului cu Dumnezeu în Hristos. 


„Dogmele creştine alcătuiesc o unitate, deosebită de orice alt sistem 
unitar, atât prin faptul că țin în fața credinciosului o perspectivă de dez- 
voltare infinită, adică adevărata mântuire, cât și prin faptul că puterea 
pentru ea și perspectiva ei este dată real în Hristos, Persoana divină, 
Care este în același timp şi omul aflat în comuniunea cu infinitatea 
dumnezeiască. De fapt, în Hristos este concentrat și realizat integral 
tot ceea ce este exprimat în dogmele creştine [...]. Dogmele creştine 


5 Pr. D. STĂNILOAE, Teologia Dogmatică Ortodoxă, vol. 1, p. 56. 

nu sunt un sistem de învățături, finit în perspectiva lui și dependent 
de om în realizarea lui limitată, ci tălmăcirea realităţii lui Hristos, în 
curs de extindere în oameni. Ca atare, ele exprimă Revelația cea mai 
evidentă, pentru că Hristos presează ca realitate divino-umană perfectă 
cu iubirea şi cu puterea Lui asupra noastră. Hristos este astfel dogma 


vie, atotcuprinzătoare şi lucrătoare a întregii mântuiri "E. 


Atât Părintele Dumitru Stăniloae, cât şi Părintele Justin Popovici, 
dar şi Părintele Dumitru Popescu pun la baza sistemului dogmatic 
exprimat în Dogmaticile lor Persoana lui lisus Hristos, Dumnezeul-Om, 
Logosul Întrupat Creator, Mântuitor, Judecător. Din aceste Dogmatici 
transpare, cu prisosință, caracterul inter-relațional al dogmelor, în sen- 
sul în care viziunea exprimată concentrează în jurul Persoanei lui Hris- 
tos toate celelalte aspecte ale dogmaticii, în mod inter-relaţional, fiecare 
capitol cuprinzând, ca într-un mănunchi, elemente ce țin deodată de 
gnoseologie, antropologie, cosmologie, soteriologie și eshatologie sau 
triadologie. În aceste Dogmatici, autorii nu uită faptul că întreaga operă 
a lui Hristos porneşte din Treime pentru a aduce pe oameni în comuni- 
une cu Treimea. De aceea, cele două dogme fundamentale ale Bisericii 
- treimea şi doimea - prezentate în cadrul triadologiei și hristologiei, ira- 
diază implicaţii esenţiale în toate compartimentele Dogmaticii Ortodoxe, 
acestea regăsindu-se din gnoseologie până în eclesiologie şi eshatologie. 


5.1. Caracterul formulelor dogmatice. Teologia ca explicare 
şi aprofundare a dogmelor Bisericii 


Prin teologie, Biserica pune în lumină, permanent, conţinutul 
nesfârşit al dogmelor în viaţa şi conștiința credincioşilor. Dar dogmele, 
deşi sunt finite în forma lor, fiind formule concise, au un conținut infinit, 
care se cere mereu pus în lumină. Caracterul finit al formulelor dogma- 
tice nu contrazice conținutul lor infinit, ci-l asigură. Teologia, care explici- 
tează conținutul infinit din cadrul formulelor precise ale dogmelor, este o 


55 Pr. D. STĂNILOAE, Teologia Dogmatică Ortodoxă, vol. 1, p. 57. 

expresie lărgită a acelor dogme. Între dogme şi învăţătura Bisericii este, pe 
de o parte, o identitate de fond, pe de alta, o distincţie de formă. Învățătura 
de credinţă ţine, pe de o parte, organic de dogme, fiind conţinutul expli- 
cat al dogmelor, dar, pe de altă parte, învățătura nu s-a definit oficial 
prin Sinoadele Ecumenice sau consensul sinoadelor locale, ci rămâne 
învăţătură în sens larg. Învățătura are autoritate în Tradiţia bisericească, 
deşi nu are autoritatea pe care o au definițiile dogmatice şi punctele de 
credință asupra cărora s-au exprimat oficial sinoadele locale în consens. 
Cu toate acestea, nu toată teologia devine învățătură bisericească, ci numai 
aceea pe care o asumă Biserica, în consens unanim, ceea ce rămâne per- 
manent din gândirea membrilor Bisericii. Prin urmare, trebuie să facem 
distincţie între formulele dogmatice, învățătura bisericească şi teologie”. 

Părintele Dumitru Stăniloae arată că teologia trebuie să fie ca 
Biserica: apostolică, contemporană şi profetic-eshatologică, iar pentru 
aceasta este nevoie ca teologia să stea în strânsă intimitate cu viaţa de 
rugăciune și de slujire a Bisericii, pentru a adânci și a înviora această 
slujire şi a înainta cu Biserica spre Împărăţia lui Dumnezeu. Fără 
aceasta, Biserica poate deveni formalistă în slujirea ei, iar teologia 
rece şi individualistă“. Astfel, dacă nu există această legătură intimă 
dintre teologie, teolog şi cultul liturgic al Bisericii, dacă nu există o 
experiere a credinţei în mediul eclesial, teologul, şi nu numai, riscă să 
confecționeze o credinţă şi un mesaj care, în cele din urmă, naște idoli. 
În acest sens, credința ca manifestare ontologică şi relaţie iubitoare 
între Dumnezeu şi om în Biserică, poate fi înlocuită cu credinţa într-un 
anumit sistem teologic care, în starea unei vieți înstrăinate de dimen- 
siunea eclesială a existenței, duce la idolatrizarea conceptelor despre 
Dumnezeu. Această maladie a idolatrizării conceptelor ne aruncă în 
marea eroare de a recunoaște drept Dumnezeu ceea ce nu este decât 
un produs al minţii noastre despre Dumnezeu sau, în cel mai fericit 
caz, la o vorbire despre Dumnezeu, stând în afara lui Dumnezeu și 
neavând nicio părtășie de viaţă cu El. 


55 Pr. D. STĂNILOAE, Teologia Dogmatică Ortodoxă, vol. I, pp. 67-70. 
6 Pr. D. STĂNILOAE, Teologia Dogmatică Ortodoxă, vol. I, pp. 72-75. 

Diadoh al Foticeii arată că „nimic nu este mai sărac decât cugetarea 
care, stând afară de Dumnezeu, filosofează despre Dumnezeu”. Tre- 
buie să înțelegem că teologia nu este separată de Biserică, ci se exprimă 
în şi prin Biserică. La fel, teologul nu trebuie să fie rupt de viaţa de rugă- 
ciune și liturgică a Bisericii, de viaţa cultică şi de realismul sacramental 
al Bisericii care dă consistenţă și autenticitate discursului teologic. 


„Să ne străduim să punem în sufletele noastre învățăturile cele 
sănătoase și odată cu asta să ducem și viață curată, pentru ca și viața 
să dea mărturie de dogmele noastre, dar și dogmele să ne arate viața 
vrednică de credință. Nu avem niciun folos dacă dogmele ne sunt 
drepte, dar viața stricată; şi iarăşi nici nu putem câștiga ceva de folos 
pentru mântuirea noastră dacă avem viață curată, dar nu ţinem seamă 
de dogme [...]. Tot aşa şi creştinului nu-i sunt de nici un folos dogmele 
drepte, dacă viața lui este stricată. De aceea și Hristos fericeşte pe cei ce au 
şi viața curată şi dogmele drepte zicând: «Fericit cel ce face și învață» "?. 


În ceea ce priveşte riscul înstrăinării teologiei academice de omul 
contemporan, aceasta trebuie să fie permanent bisericească, pastorală, 
misionară, apologetică, cu implicaţii în parohiile ortodoxe şi în compar- 
timentele sociale ale lumii, racordându-se la exigenţele timpului în care 
trăim și oferind lumii un răspuns creator la marile probleme existenţiale. 


„Teologia Ortodoxă, în general, şi Teologia Dogmatică, în spe- 
cial, se consideră continuatoarea, în literă și în duh, a teologiei patris- 
tice şi bizantine, păstrând o puternică dimensiune eclesială și una 
mistico-ascetică, ceea ce îi conferă calitatea de teologie a experienţei. 
Prin ancorarea constantă în experiența eclesială, teologia ortodoxă 
evită influenţele secularizante ale culturii și civilizației moderne, iar 


S! FER. DIADOH AL FOTICEII, Cuvânt ascetic, 7, în Filocalia, vol. I, trad. Pr. D. Stăni- 
loae, Ed. Harisma, București, 1993, pp. 415-416. 

62 Sr. IOAN GURĂ DE AUR, Omilii la Facere, XIII, 4, în coll. Părinți și Scriitori Bisericești, 
vol. 21, trad. Pr. D. Fecioru, Ed. Institutului Biblic și de Misiune al Bisericii Ortodoxe Ro- 
mâne, București, 1987, p. 154. 


86 


TEOLOGIA DOGMATICĂ ORTODOXĂ 


prin dimensiunea pastoral-misionară şi comunitară evită pietismul 
individualist al sectelor. Pe de altă parte, teologia dogmatică trebuie 
să ţină seama de contextul cultural al epocii, în așa fel încât conţinutul 
mesajului său să poată fi înțeles şi trăit de credincioşi”*?. 


5.2. Dogmatica Ortodoxă și exegeza patristică a Sfintei Scripturi 


Încă de la început, afirmăm că Biserica precedă, generează şi interpre- 
tează Scriptura şi nu invers, canonul biblic urmând canonului credinței. 
Teologia şi dogmele sunt exegeze asupra Revelaţiei, care ne conduc spre 
descoperirea Aceluiași lisus Hristos, Răstignit şi Înviat, cheia Scripturii 
şi conţinutul kerigmei apostolice. Predica apostolică nu este axată atât 
pe istoricitatea evenimentelor din spatele textului, cât pe acordul aces- 
tora cu Scripturile. Evanghelia nu este fixată într-un text particular, ci 
într-o relaţie interpretativă cu Scripturile (Legea, Psalmii, Profeţii). Dar 
nu Scripturile explică pe Hristos, ci Hristos Cel răstignit și înviat explică 
Scripturile (Luca 22, 44-49). Cu toate acestea, creştinismul normativ se 
consacră înţelegerii lui Hristos printr-o angajare hermeneutică față de 
Scriptură, pe baza canonului de adevăr și în contextul Tradiţiei““. 


„Evanghelia pe care Pavel a transmis-o este de la bun început 
«după Scripturi». În mod clar, Scripturile la care Pavel se referă aici 
nu sunt cele patru Evanghelii, ci Legea, Psalmii şi Profeții. Împortanţa 
acestei referinţe scrise, repetată de două ori, constă în păstrarea acestei 
expresii în simbolurile de credință de mai târziu; creştinii care folosesc 
Crezul niceo-constantinopolitan mărturisesc încă moartea și învierea 
lui Hristos, după (aceleași) Scripturi. În această mărturisire creștină 
fundamentală, avem o preocupare nu pentru istoricitatea evenimen- 
telor din spatele cronicilor, ci pentru continuitatea acestor cronici cu 
Scripturile; este o mărturisire interpretativă textuală sau, mai precis, 


5 Pr. Ştefan BucHIu, Dogmă și Teologie, vol. I, Ed. Sigma, Bucureşti, 2006, p. 23. 
* John BEHR, Formarea teologiei creștine. Drumul spre Niceea, vol. I, trad. M. Neamţu, 
Ed. Sophia, Bucureşti, 2004, pp. 29-31. 

«intertextuală». Iar textura scripturală a Evangheliei este [...] funda- 
mentul atât al canonului, cât şi al Tradiţiei, aşa cum s-au articulat 


acestea în matricea din care a rezultat creștinismul normativ”S5. 


Pentru Sf. Irineu al Lyonului, de pildă, canonul adevărului, spre 
deosebire de cei care nesocotesc ordinea şi legătura Scripturii, nu este 
un sistem de credințe separate, nici o naraţiune similară plăsmuirilor 
şi miturilor antice, ci „întruparea şi cristalizarea coerenţei Scripturii, 
înțeleasă ca vorbind despre Hristos revelat în Evanghelie”. Prin urmare, 
propovăduirea Apostolilor este „după Scripturi”, aceasta fiind cheia 
înțelegerii lui Hristos, Cuvântul lui Dumnezeu fiind Autorul Scripturii 
şi Subiectul ei. Plecând de la aceste aspecte, teologia nu este nici isto- 
rie, nici mitologie sau metafizică religioasă, ci exegeză scripturistică. De 
pildă, disputa teologică între niceeni şi neniceeni este o problemă de 
exegeză, pentru că ambele părți foloseau Scriptura pentru a vorbi despre 
Hristos. Dacă neniceenii insistau pe o exegeză absolut univocă, prin care 
identificau pe Hristos cu un semizeu, pentru niceeni, Scriptura vorbeşte 
despre Hristos-ul kerigmei apostolice, Cel răstignit şi preamărit printr-o 
exegeză partitivă - ca divin și uman. Prin acest mod exegetic, ortodo- 
xia niceeană se plasează în continuitatea creștinismului timpuriu, prac- 
tica exegetică a niceenilor reproducând-o pe aceea a autorilor Noului 
Testament. Cu siguranță, formulele teologiei dogmatice sunt mai precis 
exprimate în secolul al IV-lea, decât anterior, și acestea vor continua şi 
în secolele următoare să fie cristalizate ca răspuns la diversele provocări 
ivite la adresa creştinismului“. Toate aceste aspecte arată necesitatea 
angajării exegetice, cu Scripturile și cu teologia anteniceeană, în vederea 
exprimării în Dogmatica Ortodoxă, şi mai accentuat, a rolului pe care îl 
au Sfânta Scriptură şi înțelegerea ei în duhul Tradiţiei patristice. 

Părintele Dumitru Stăniloae subliniază legătura teologiei patristice 
cu Scriptura şi cu Biserica: 


& J, BEHR, Formarea teologiei creştine... vol. I, pp. 31-32. 
5 J. BEHR, Formarea teologiei creștine..., vol. I, p. 57. 
S Pr. Ioan I. ICă jr, Canonul Ortodoxiei, vol. I, pp. 81-82. 

„Ioate scrierile Părinților sunt o interpretare a Bibliei. Se poate 
spune că în Biserica Părinților teologia este întotdeauna o teologie 
biblică. Ei nu citează decât Biblia, nu citează aproape deloc Părinţii 
anteriori lor, cu excepţia perioadei bizantine. Părinţii primelor veacuri, 
Atanasie, Chiril, nu citează decât Biblia, fac un comentariu doxologic al 
Bibliei. În comentariul lor la Biblie, Părinţii rămân totdeauna credincioși 
Duhului Bisericii, rămân în cadrul glasului Bisericii. Fără a se referi 
întotdeauna, în mod explicit, la unul sau altul dintre sinoade, ei rămân 
totuşi, în mod nemijlocit, în fidelitate față de credința Bisericii. Ei arată 
că credința Bisericii reiese din textul biblic [...]. Credinţa Bisericii este 
cuprinsă întreagă în Biblie”. 


Georges Florovsky subliniază faptul că „simbolurile de credință 
erau gândite în mod deliberat a fi scripturale'*. Dacă Părinţii au aşezat 
Scripturile ca bază pentru înţelegerea și soluționarea provocărilor cul- 
turale ale epocii lor şi au reuşit să dea răspunsuri autentice şi construc- 
tive lumii de atunci, este necesar să ne asumăm - fără a ocoli exegeza 
patristică a Scripturii — o atenţie deosebită față de textul biblic, mai ales 
că, în Răsăritul creştin, există o bogată Tradiţie de origine apostolică, 
din perspectiva căreia Sfânta Scriptură este interpretată şi aprofundată. 

Una dintre limitele sintezei neopatristice, care a generat şi conflic- 
tul dintre „biblişti” şi „neopatristici”, acesta fiind catalogat ca o problemă 
nerezolvată în teologia academică ortodoxă contemporană, este această 
insuficiență în ceea ce priveşte atenția dată textului biblic şi exegezei. Prin 
urmare, raportarea Teologiei Dogmatice la Sfânta Scriptură este necesar 
a fi intensificată din perspectiva Tradiţiei patristice, iar în interpretarea 
textelor Scripturii este necesar a se ține cont de context, tocmai pentru 
a evita, pe de o parte, subiectivismul, iar pe de altă parte, separarea dog- 
melor de textul Scripturii care a stat la baza formulării lor în Sinoadele 
Ecumenice. Metoda identificării textelor biblice doar pentru a argumenta 
poziții dogmatice trebuie depășită, după cum trebuie evitată metoda 
raportării la textul biblic fără exegeza patristică a Scripturii. 


s M. Costa DE BEAUREGARD, Pr. D. STĂNILOAE, Mica dogmatică vorbită. Dialoguri la 
Cernica, trad. M.C. Oros, Ed. Deisis, Sibiu, 1995, pp. 123-124. 
s Pr. G. FLOROVSKI, Biserica, Scriptura..., p. 40. 

CAPITOLUL II 


REVELAȚIA - FUNDAMENTUL DOGMELOR 
ŞI AL DOGMATICII ORTODOXE 


2.1. Cele două moduri ale Revelaţiei: natural şi supranatural. 
Revelația în dogmele şi în viața Bisericii 


2.1.1. Noţiuni introductive 


Prin Revelaţie sau descoperire dumnezeiască (lat. revelo, revelatio = a 
descoperi, descoperire) se înțelege lucrarea prin care Dumnezeu Se des- 
coperă omului, în calitatea Sa de Creator şi Proniator, pentru ca acesta 
să-L poată cunoaște și să comunice cu Fl în vederea desăvârșirii sale. 
Fără această descoperire, omul nu L-ar putea cunoaşte pe Dumnezeu, 
n-ar putea cunoaşte sensurile propriei existenţe și nici sensurile lumii 
sau ale cosmosului, atât din perspectiva originării, cât şi din perspec- 
tiva finalităților voite de Dumnezeu şi, în acest caz, cunoașterea lui nu 
ar putea fi altceva decât o proiecție subiectivă, fără nicio legătură cu 
realitatea. Revelația nu înseamnă doar transmiterea unor cunoştinţe 
sau informaţii venite din partea lui Dumnezeu, ci și extinderea iubi- 
rii intratrinitare în creație, aceasta devenind lucrătoare în sufletele 
celor care cred, ridicându-i astfel la relația iubitoare dintre Persoanele 
divine. Cunoaşterea presupune, deci, şi o trăire în spiritul ei autentic sau 
revelat: „Şi aceasta este viața veşnică: să Te cunoască pe Tine, singurul 
Dumnezeu adevărat, şi pe lisus Hristos, pe Care L-ai trimis” (loan 17, 3). 


94 


TEOLOGIA DOGMATICĂ ORTODOXĂ 


Fiind Persoană raţională, liberă și absolută, Dumnezeu Se poate 
comunica prin Revelaţie altor persoane raţionale şi libere, în vederea 
susținerii şi cultivării unui dialog care are ca finalitate desăvârşirea. 
Oamenii, fiind creaţi după chipul lui Dumnezeu, sunt și ei persoane 
care se pot comunica prin cuvânt-dialog lui Dumnezeu şi altor per- 
soane (și ele chipuri ale lui Dumnezeu). Comunicarea-dialog presu- 
pune împărtășirea reciprocă a persoanelor care se comunică. Deci, a 
comunica înseamnă a te împărtăși de persoana cu care comunici, tot așa 
cum destinatarul comunicării se împărtășeşte de cel care iniţiază dia- 
logul. Comunicarea-dialog cu cineva înseamnă, de fapt, a te cumineca 
(împărtăși) cu persoana sau de persoana respectivă. A avea un dialog cu 
Dumnezeu prin Revelaţie înseamnă a te împărtăşi de Dumnezeu ca per- 
soană sau de puterea-lucrare a lui Dumnezeu. Fiind nevăzut (Coloseni 
1, 15), necunoscut și necuprins cu mintea după ființa Sa (loan 1, 18), 
Dumnezeu vorbeşte oamenilor (loan 15, 14-15) ca unor prieteni, 
pentru că vrea ca „toţi oamenii să se mântuiască și la cunoştinţa ade- 
vărului să vină” (1 Timotei 2, 4). Datorită acestei transcendente, 
Dumnezeu nu poate fi cunoscut, decât dacă Se revelează și în măsura în 
care Se revelează: „Cu adevărat Tu eşti Dumnezeu ascuns, Dumnezeul 
lui David, Cel izbăvitor” (Isaia 45, 15). Această neputinţă creşte în inten- 
sitate după ce oamenii pierd familiaritatea cu Dumnezeu prin căderea 
în păcat: „s-au rătăcit în gândurile lor, şi inima lor cea nesocotită s-a 
întunecat. Zicând că sunt înţelepţi, au ajuns nebuni. Și au schimbat slava 
lui Dumnezeu Celui nestricăcios cu asemănarea chipului omului celui 
stricăcios şi al păsărilor şi al celor cu patru picioare şi al târâtoarelor” 
(Romani 1, 21-23). 

În anumite contexte culturale s-a afirmat fie imposibilitatea Revelaţiei 
(din cauza faptului că Dumnezeu nu Se descoperă), fie neputința omu- 
lui de a înțelege Revelația (din pricina limitelor sale inevitabile). Așa 
cum s-a precizat deja, Dumnezeu, fiind Persoană absolută, Se poate 
comunica şi Se comunică, iar omul, fiind el însuși persoană, după chi- 
pul lui Dumnezeu, poate primi mesajul venit din partea lui Dumne- 
zeu și-l poate răspunde. Atunci când Revelația depășește posibilităţile 
de cunoaştere şi de înţelegere ale rațiunii omenești, ea este însușită și 

experimentată de om prin credință. Credinţa, ca realitate existențială, 
asigură rațiunea omului că Dumnezeu, fiind iubire şi manifestându-Se 
ca Tată al nostru, nu ne poate spune decât adevărul. 

Contestarea posibilității Revelaţiei duce la panteism sau la deism. În 
primul caz, din cauza faptului că lumea se confundă cu divinitatea, omul 
devine prizonierul forțelor cosmice și al legilor naturale, nemaiputându- 
se manifesta ca persoană şi neavând decât şansa integrării în realitatea 
colectivă a Marelui Tot. În cazul deismului, Dumnezeu este închis într-o 
transcendență inaccesibilă, iar lumea izolată în propria imanență. Omul 
devine locţiitorul lui Dumnezeu pe pământ, cu pretenţii de stăpân abso- 
lut și, în această pretinsă calitate, exploatează creația prin tehnologie, 
provocând criza ecologică și susținând-o. Numai Revelația articulează 
organic omul și lumea, prin precizarea că sensul existenței create nu 
poate fi decât teocentric. Sfințenia ca deziderat și realitate finală nu este 
altceva decât efectul comuniunii cu Dumnezeu, devenită posibilă prin 
Revelație?. 


2.1.2. Revelația naturală 


Pentru a evita pericolul autonomizării creației în relaţia ei cu Dum- 
nezeu, teologia ortodoxă nu separă Revelația naturală de cea suprana- 
turală, ele fiind, de fapt, nedespărțite. Atât din perspectiva originării, 
cât şi din perspectiva existenţei istorice şi a celei eterne, în calitatea de 
cer nou și de pământ nou, cosmosul și omul nu pot fi realități auto- 
nome, datorită faptului că energiile necreate ale Sfintei Treimi consti- 
tuie realităţi existenţiale la toate nivelurile și în toate timpurile. În vir- 
tutea intercondiționării amintite, Revelația supranaturală este prezentă 
şi activă în contextul Revelației naturale, făcând mai evidentă lucra- 
rea lui Dumnezeu de conducere a lumii spre scopul pentru care a fost 


! Pr. Isidor TODORAN, Arhid. loan ZĂGREAN, Dogmatica Ortodoxă, Ed. Renaşterea, 
Cluj, 2001, p. 65. 

? Pr. Dumitru PoPEscU, Pr. Doru COSTACHE, Introducere în Dogmatica Ortodoxă, Ed. 
Libra, Bucureşti, 1997, p. 36. 

creată?. Sf. Maxim Mărturisitorul precizează că: „harul Duhului Sfânt 
nu lucrează înțelepciunea în sfinți fără mintea care să o primească; nici 
cunoașterea, fără rațiunea capabilă de ea; nici credința, fără convinge- 
rea minții și a rațiunii despre cele viitoare și deocamdată nearătate; nici 
darurile vindecărilor, fără iubirea de oameni cea după fire; nici vreun 
altul dintre celelalte daruri, fără deprinderea și puterea capabilă de fie- 
care. Dar, iarăşi, nu va dobândi omul ceva din cele înșirate numai prin 
puterea naturală, fără puterea lui Dumnezeu care să le dăruiască“. 

Deși, înainte de păcat, Revelația naturală nu era despărțită de cea 
supranaturală, după căderea în păcat, se poate vorbi de ele și separat 
atât din motive didactice, cât şi pentru faptul că aceeași lucrare a lui 
Dumnezeu este mai evidentă în Revelația supranaturală. 


„Vorbind mai în concret și potrivit credinţei noastre, conţinutul 
Revelaţiei naturale este cosmosul şi omul dotat cu rațiune, cu 
conștiință şi libertate, ultimul fiind nu numai obiect de cunoscut al 
acestei revelații, ci şi subiect al cunoașterii ei. Dar atât omul, cât şi 
cosmosul sunt produsul unui act de creaţie mai presus de natură al 
lui Dumnezeu și sunt menţinuţi în existență de Dumnezeu printr- 
o acţiune de conservare, care, de asemenea, are un caracter supra- 
natural. Dar acestei acțiuni de conservare şi de conducere a lumii 
spre scopul ei propriu îi răspund și o putere şi o tendință de auto- 
conservare și de dezvoltare dreaptă a cosmosului și a omului. Din 
acest punct de vedere, cosmosul și omul pot fi consideraţi ei înșiși o 


revelaţie naturală”. 


Părintele Stăniloae leagă Revelația naturală în special de raționalitatea 
cosmosului și a omului. Raţionalitatea cosmosului demonstrează că 
acesta este produsul unei existente raționale și personale supreme, iar 


* Pr. Dumitru STĂNILOAE, Teologia Dogmatică Ortodoxă, vol. |, Ed. Institutului Biblic 
şi de Misiune al Bisericii Ortodoxe Române, Bucureşti, 1978, p. 7. 

1 SF. MAXIM MĂRTURISITORUL, Răspunsuri către Talasie, în Filocalia, vol. III, Tipo- 
grafia Arhidiecezană, Sibiu, 1948, p. 312. 

5 Pr. D. STĂNILOAE, Teologia Dogmatică Ortodoxă, vol. I, p. 10. 

raționalitatea omului, că este chip personal și rațional al lui Dumnezeu. 
Raţionalitatea omului și raționalitatea cosmosului nu pot fi separate, 
ele fiind făcute una pentru cealaltă. Fără cosmos, omul nu ar putea 
supraviețui, iar existența cosmosului fără om ar elimina din structura 
lui logica şi finalitatea. Cosmosul, fiind lucrarea lui Dumnezeu, iar omul 
chipul Lui conştient, el poate iniţia şi susține un dialog cu Dumne- 
zeu, prin intermediul cosmosului. Prin raţiunea lui, omul devine atât 
conștiința lumii, cât şi factorul de valorificare a raţionalității lumii prin 
prelucrarea ei conştientă. Deşi este dependent de lume, nu lumea este 
scopul omului, ci omul este scopul lumii; deci, lumea este dependentă 
de om, deşi nu este făcută de el. 

Lumea este făcută de Dumnezeu pentru a fi umanizată în om, nu 
omul pentru a fi asimilat în natură. Printr-o eventuală contopire a omu- 
lui în natură, natura nu ar câștiga ceva, pe când, prin asimilarea şi trans- 
figurarea ei în om, lumea este ridicată pe un plan nou, fără a-și pierde 
identitatea, asigurându-şi, în același timp, un progres etern. Pornind 
de aici, în gândirea Părinților, omul este prezentat ca un microcosm, de 
vreme ce rezumă în sine lumea mare. Sf. Maxim Mărturisitorul numeşte 
omul macrocosm, pentru că are menirea de a cuprinde în sine lumea, 
fără a-şi pierde identitatea, fiind, prin chipul lui Dumnezeu din el, deo- 
sebit de ea. Părintele Stăniloae socotește că cel mai precis termen prin 
care omul poate fi denumit este cel de macroantropos: lumea trebuie 
să primească pecetea umanului, să devină un cosmos umanizat, omul 
neputând deveni niciodată deplin cosmicizat, deşi nu pierde și nici nu 
diminuează, în niciun fel, relaţia sa cu el. 

Atât pentru umanizarea cosmosului, cât şi pentru adaptarea lumii la 
nevoile lui, omul trebuie să facă efortul de a cunoaște rațiunile propriei 
existenţe şi ale lumii. Nevoia omului de absolut şi de eternitate poate fi 
împlinită numai prin relația cu Persoana infinită şi absolută, pentru că şi 
noi suntem persoane. Comuniunea cu Dumnezeu presupune un progres 
infinit în iubire și în cunoaştere, care trece dincolo de existența noastră 
terestră, demonstrând astfel că omul este deschis unei ordini superioare 
naturii, asociată natural cu noutatea și plenitudinea continue. Pornind 
de aici, se poate conchide că împlinirea creaţiei devine realitate în om şi 

prin om, în timp ce împlinirea omului se realizează în Dumnezeu și prin 
Dumnezeu, el fiind capabil de o dezvoltare infinită, în comuniune cu Per- 
soana infinită şi liberă. Fiind o persoană conștientă de sensul lumii infe- 
rioare lui, omul trebuie să-şi găsească împlinirea sensului într-o Persoană 
conștientă de toate sensurile din lumea care îi este inferioară. 

Dacă la nivelul cunoaşterii lumea este separată de Dumnezeu, ea 
devine nu doar tristă, ci şi absurdă, de vreme ce moartea anulează toate 
sensurile existenţei. Raționalitatea lumii nu epuizează toată raționalitatea 
existenței. Ea își evidenţiază sensurile numai atunci când își are izvo- 
rul într-o Persoană raţională, Care Se servește de ea pentru un dialog 
etern al iubirii cu alte persoane. Lumea este făcută pentru un sens de un 
Creator dătător de sens şi condusă spre împlinirea sensului ei în ES. 


„Dacă întinzându-și, împreună cu rațiunea cea după fire, puterea 
văzătoare a sufletului şi auzind, în oarecare mod, că nu trebuie să se 
folosească în chip contrar de lucrările naturale, ca urmarea stricăciunii 
ce și-a pus pecetea, în chip necesar, pe puterile naturale prin modul 
relei întrebuințări a lor, însăşi raţiunea cerând aceasta, s-au învățat 
(sfinții) să se lase duși fără abatere, după raţiunea cea cuvenită a firii 
spre Cauza ei, ca, de unde îl au simplu pe «a fi», să primească cândva, 
ca pe un adaos, şi pe «a fi cu adevărat». Căci ce câștig i-ar veni, şi-au 
spus poate cugetând în ei înșiși, celui care, nefiindu-și cauza sa în ceea 
ce privește existența, s-ar mișca spre sine însuși sau spre altceva decât 
spre Dumnezeu, odată ce nu-şi poate adăuga siegi de la sine sau de la 
altceva afară de Dumnezeu nimic la raţiunea existenţei?””. 


Prin Revelația naturală, Dumnezeu Se manifestă în calitate de Crea- 
tor personal, rațional şi liber Care înzestrează opera Lui cu raționalitate 
şi finalitate, sesizabile din perspectiva raţiunii umane. Părintele Stăniloae 


* Pr. D. STĂNILOAE, Teologia Dogmatică Ortodoxă, vol. I, pp. 10-21. 

7 Sr. MAxIM MĂRTURISITORUL, Ambigua, în coll. Părinți şi Scriitori Bisericești, vol. 
80, trad. Pr. D. Stăniloae, Ed. Institutului Biblic și de Misiune al Bisericii Ortodoxe Româ- 
ne, București, 1983, pp. 115-116. 

defineşte aceste achiziții raționale ca dogme naturale; ele nu se impun 
conștiinței în mod ştiinţific (ca fenomenele naturii, care se repetă și pot 
fi supuse experimentării) și, pentru acest motiv, acceptarea lor are carac- 
terul credinţei; credința îmbină, în mod paradoxal, atât evidenţa aces- 
tor dogme naturale, cât și necesitatea acceptării lor pentru menținerea 
existenței umane pe un plan superior existenţei naturale. Dinamismul 
ascendent al cosmosului și al omului este, în mod magistral, precizat de 
Sf. Maxim Mărturisitorul: „Deci dacă ființele raționale sunt făcute, ele 
numaidecât se şi mișcă ca unele ce sunt mișcate după fire, dinspre înce- 
put (origine), pentru faptul că există, spre sfârșit (spre ţinta lor), după 
alegerea voinţei spre existenţa fericită. Căci ţinta (sfârşitul) mișcării 
celor ce se mișcă este existența fericită, precum începutul ei este însăși 
existența. Iar aceasta este Dumnezeu, Care este și dătătorul existenței și 
dăruitorul existenţei fericite, ca început (obârşie) şi sfârşit (țintă)”*. 

Creaţia, în calitate de lucrare a lui Dumnezeu, își vesteşte Autorul: 
„Cerurile spun slava lui Dumnezeu și facerea mâinilor Lui o vestește 
tăria. Ziua zilei spune cuvânt şi noaptea nopții vestește ştiinţă. Nu sunt 
graiuri, nici cuvinte ale căror glasuri să nu se audă. În tot pământul a 
ieşit vestirea lor, şi la marginile lumii cuvintele lor” (Psalmul 8, 1-4). Nu 
au nicio scuză oamenii care nu găsesc suficiente argumente în creația 
văzută pentru a crede în existenţa lui Dumnezeu, Care este nevăzut: 
„Pentru că ceea ce se poate cunoaște despre Dumnezeu este cunoscut de 
către ei; fiindcă Dumnezeu le-a arătat lor. Cele nevăzute ale Lui se văd 
de la facerea lumii, înțelegându-se din făpturi, adică veșnica Lui putere 
şi Dumnezeire, aşa ca ei să fie fără cuvânt de apărare” (Romani 1, 19-20). 
Aceeași idee este exprimată şi în Înţelepciunea lui Solomon: „Căci din 
mărimea şi frumuseţea făpturilor poţi să cunoşti, bine socotindu-te, pe 
Cel care le-a zidit” (13, 15). 

Comentând textul din Romani 8, 18-22, Sf. loan Gură de Aur pre- 
cizează că Dumnezeu a făcut creaţia pieritoare pentru noi, de vreme ce 
trebuia să hrănească un om stricăcios. Dar la Înviere, când trupurile vor 
deveni nestricăcioase, atunci şi creaţia întreagă va deveni nestricăcioasă 


8 SF. MAXIM MĂRTURISITORUL, Răspunsuri către Talasie, pp. 73-74. 

şi nepieritoare. Astfel, Dumnezeu a avut grijă de noi pe două căi: prin 
frumusețea creaturii ne-a dus la cunoaşterea Creatorului, iar prin slă- 
biciunea ei ne-a convins să nu i ne închinăm’. Sf. Atanasie cel Mare 
declară că, deşi Dumnezeu este transcendent, nu este străin sau separat 
de noi, ci este și în noi, prin rațiunea noastră, înțeleasă ca funcţie spe- 
cifică sufletului: „Căci numai prin aceasta poate fi Dumnezeu văzut şi 
înţeles și numai nefolosind mintea au putut tăgădui necredincioșşii pe 
Dumnezeu. De aceea, şi-au tăgăduit înainte de toate mintea. Căci este 
propriu celor ce nu au minte să tăgăduiască pe Făcătorul și Ziditorul 
ei”1%. Sf. Vasile cel Mare vorbeşte şi el de o „rațiune tehnică” ce conduce 
procesul eşalonat al creaţiei, înzestrând-o cu raționalitate şi frumuseţe, 
în virtutea cărora lumea (cosmosul) presupune un folos temporal şi o 
finalitate eshatologică, deduse de rațiunea umană care o fac astfel „o 
şcoală a sufletelor înzestrate cu rațiune și un loc unde se poate învăța 
cunoaşterea lui Dumnezeu, fiind, prin cele văzute şi simţite în lume, o 
călăuză a minţii pentru contemplarea celor nevăzute”!. 

Cu toate acestea, Revelația naturală este incompletă din perspec- 
tiva conţinutului şi poate deveni, de multe ori, neclară din perspectiva 
credibilităţii și, pentru aceste motive, este necesar să fie completată prin 
Revelația supranaturală!?. 


2.1.3. Revelația supranaturală 
Revelația supranaturală o completează pe cea naturală, precizând-o. 


Dacă prin Revelația naturală omul deduce existenţa lui Dumnezeu, din 
armonia și finalitatea creaţiei, prin Revelația supranaturală, Dumnezeu 


? SF. IOAN GURĂ DE AUR, Omilii la statui, X, 5, Ed. Institutului Biblic şi de Misiune al 
Bisericii Ortodoxe Române, Bucureşti, 2007, pp. 183-184. 

10 SF. ATANASIE CEL MARE, Cuvânt împotriva elinilor, XXX, în coll. Părinți şi Scriitori 
Bisericești, vol. 15, trad. Pr. D. Stăniloae, Ed. Institutului Biblic și de Misiune al Bisericii 
Ortodoxe Române, Bucureşti, 1987, pp. 63-64. 

" SF. VASILE CEL MARE, Omilii la Hexaemeron, VI, în coll. Părinţi și Scriitori Bisericeşti, 
vol. 17, trad. Pr. D. Fecioru, Ed. Institutului Biblic şi de Misiune al Bisericii Ortodoxe 
Române, București, 1986, p. 77. 

12 Pr. D. STĂNILOAE, Teologia Dogmatică Ortodoxă, vol. I, pp. 22-23. 

Însuși Se descoperă oamenilor, prin cuvinte și fapte, pentru ca aceştia 
să-L poată cunoaşte în calitatea Sa de Persoană absolută şi iubitoare, 
să-l cunoască voinţa, precum şi planul Său referitor la lume, aşa cum se 
desfăşoară în istorie. 

Deşi Dumnezeu Se revelează obiectiv prin creația Sa și prin 
conștiința omului (Romani 2, 14-15), din pricina păcatului (înţeles ca 
separare a omului de Dumnezeu), există posibilitatea atât a opoziţiei, 
cât şi a deformării sensurilor puse de Creator în existență. Păcatul și 
moartea sunt realități obiective şi exprimă starea de cădere ca stare 
nefirească, de vreme ce Dumnezeu nu l-a făcut pe om pentru păcat şi 
pentru moarte. Pentru acest motiv, a fost necesară iniţiativa revelării per- 
sonale a lui Dumnezeu, ca prezenţă și lucrare perpetuă în lume, pentru 
ca omul să învingă şi să depășească condiția nefirească de lume căzută, 
cu ajutorul Său. Prin revelarea Sa personală, Dumnezeu sensibilizează 
perceperea subiectivă umană pentru sesizarea atât a Lui ca Persoană, cât 
şi a sensului obiectiv autentic al vieţii omenești. Atunci când Revelația 
naturală n-a mai fost completată prin Revelația supranaturală s-au pro- 
dus grave întunecări ale credinţei naturale referitoare la Dumnezeu, de 
cele mai multe ori El fiind confundat cu creaţia. Coexistând cu Revelația 
naturală, Revelația supranaturală confirmă şi reface credinţa naturală 
sau natura însăși ca Revelaţie naturală, ambele fiind, de fapt, manifestări 
distincte, dar inseparabile, ale aceluiaşi Dumnezeu”. 

Revelația supranaturală s-a manifestat în Vechiul Testament în 
special prin profeţi şi profeţii, ajungând la desăvârşirea ei în Noul Tes- 
tament, prin Mântuitorul Hristos: „Ce era de la început, ce am auzit, ce 
am văzut cu ochii noştri [...] şi mâinile noastre au pipăit despre Cuvân- 
tul vieții [...] vă vestim și vouă, ca și voi să aveți împărtășire cu noi. lar 
împărtășirea noastră este cu Tatăl și cu Fiul Său, lisus Hristos” (1 Ioan 
l, 1-3). La plinirea vremii, „Dumnezeu S-a arătat în trup” (1 Timotei 
3, 16), S-a descoperit în Persoana Fiului (Galateni 4, 4), luând chip de 
om: „Şi Cuvântul trup S-a făcut” (Ioan 1, 14). Prin viața, moartea și învi- 
erea lui Dumnezeu-Cuvântul Întrupat se realizează iconomia mântuirii 


13 Pr, D. STĂNILOAE, Teologia Dogmatică Ortodoxă, vol. I, pp. 24-30. 

(Efeseni 1, 9-10), oamenii devenind „părtași ai dumnezeieştii firi” (Petru 
1, 4). Întrucât în Persoana lui Iisus Hristos, chipul lui Dumnezeu Cel nevă- 
zut, Dumnezeu Însuşi este prezent personal în mijlocul nostru, „Evan- 
ghelia lui Hristos” (Galateni 1, 7) constituie izvorul deplin al descoperirii 
dumnezeieşti. Faţă de Vechiul Testament, Noul Testament estesituat într-un 
raport de continuitate, dar și de împlinire-desăvârşire (Matei 5, 17). 
Revelația lui Dumnezeu, prin lisus Hristos, este „Evanghelia mân- 
tuirii” (Efeseni 1, 13) şi constituie sfârșitul şi împlinirea Revelaţiei lui 
Dumnezeu. Această Revelaţie nu se schimbă, fiind dată odată pentru tot- 
deauna: „Dar cuvântul Domnului rămâne în veac” (1 Petru 1, 25), pen- 
tru că este „cuvântul adevărului” (Efeseni 1, 13) sau „Evanghelia veşnică” 
(Apocalipsa 14,6). 

Teologia patristică reia mesajul Revelaţiei, îl sistematizează aprofun- 
dându-l şi îl aplică în viaţa Bisericii, accentul căzând pe Întrupare, văzută 
ca împlinire a Revelaţiei. Pentru Sf. Clement Romanul, Dumnezeu este 
„începutul întregii creaţii, Cel ce ai deschis ochii inimii noastre ca să Te 
cunoaștem pe Tine [...] singurul binefăcător al duhurilor şi Dumnezeul 
oricărui trup [...], prin Iisus Hristos, Fiul Tău cel iubit, prin care ne-ai 
învăţat, ne-ai sfinţit şi ne-ai cinstit”™*. Dumnezeu, în calitatea Sa de Tată 
al universului, creează toate prin Cuvântul Lui, primul născut al întregii 
creaţii, motiv pentru care „este auzit, este văzut şi se găseşte” peste tot'?. 
Mântuitorul Hristos a vorbit patriarhilor şi profeților în calitatea Sa de 
înger și apostol, „căci El este Acela care vestește cele ce trebuiau cunos- 
cute şi este trimis ca să arate câte vestește”! În această calitate, pune 
şi bazele cunoașterii și ale dreptăţii în lumea păgână”. Cuvântul este 


1 SE. CLEMENT ROMANUL, Epistola I către Corinteni, LIX, 3, în coll. Părinţi și Scrii- 
tori Bisericești, vol. 1, trad. Pr. D. Fecioru, Ed. Institutului Biblic și de Misiune al Bisericii 
Ortodoxe Române, Bucureşti, 1979. 

15 TEOFIL AL ANTIOHIEI, Cartea a doua către Autolic, XXII, în coll. Părinţi şi Scrii- 
tori Bisericești, vol. 1, trad. Pr. D. Fecioru, Ed. Institutului Biblic şi de Misiune al Bisericii 
Ortodoxe Române, București, 1980. 

15 Sr. IUSTIN MARTIRUL ŞI FILOSOFUL, Apologia întâi în favoarea creștinilor, LXII, în 
coll. Părinţi și Scriitori Bisericești, vol. 1. 

17 SE. IUSTIN MARTIRUL ŞI FILOSOFUL, Apologia a doua în favoarea creştinilor, X, în 
coll. Părinți şi Scriitori Bisericești, vol. 1. 

Pedagogul cel bun, Înţelepciunea, Creatorul, Doctorul care vindecă pati- 
mile, ca manifestări potrivnice firii, orânduind toate în modul cel mai bun 
şi mai trainic, descoperind prin toate aceste lucrări dumnezeirea însăși!*. 

Pentru Sfântul Irineu, iconomia mântuirii este unitară şi culminează 
în Întrupare”, văzută de Apostolul Pavel drept „ iconomia plinirii vre- 
milor, ca toate că fie iarăși unite în Hristos, cele din ceruri şi cele de pe 
pământ” (Efeseni 1, 10). Sfântul Irineu trasează direcțiile majore care vor 
structura teologia ulterioară a Revelaţiei”, în timp ce Origen insistă asu- 
pra mediaţiei gnoseologice a Logosului prezent în toate lucrurile create: 
„În această ființă de sine stătătoare a Înţelepciunii, se cuprindeau virtual 
toate forțele şi toate tiparele creaţiilor viitoare [...], toate fiind stabilite 
şi rânduite de mai înainte prin purtarea de grijă a Providenţei'?!. Des- 
coperindu-Se pe Sine prin Întrupare, Logosul Îl descoperă și pe Tatăl. 
„S-a făcut trup, ca să poată fi cuprins de cei ce nu-L puteau vedea, atunci 
când, în calitate de Cuvânt era la Dumnezeu și era Dumnezeu”?. Oame- 
nii puteau ajunge la cunoașterea lui Dumnezeu atât prin ei înşişi, cât 
şi „din lucrurile zidirii”, la acestea adăugându-se Legea şi prorocii. Dar 
ei nu „s-au învoit cu adevărul, ci s-au îndopat cu şi mai multe rele şi 
păcate”, anulând astfel raționalitatea zidită de Dumnezeu în creaţie, care 
L-ar fi putut evidenția în forme accesibile. 


„Deci, ce trebuia să facă Dumnezeu? [...] Ce altceva decât să 
înnoiască existența lor după chipul Său, ca prin aceasta să-L poată 


15 CLEMENT ALEXANDRINUL, Pedagogul, II, 6, în coll. Părinţi și Scriitori Bisericești, 
vol. 4, trad. Pr. D. Fecioru, Ed. Institutului Biblic şi de Misiune al Bisericii Ortodoxe 
Române, București, 1982. 

19 IRENEE DE Lyon, Contre les heresies, IV, 20, 5, în coll. Sources Chretiennes, vol. 34, 
Livre IV, t. I, A. ROUSSEAU, B. HEMMERDINGER, C. MERCIER, L. DOUTRELEAU (eds), Les 
Éditions du Cerf, Paris, 1965. 

 IRENEE DE Lyon, Contre le hérésies, VI, 6, 4. 

2 ORIGEN, Despre principii, I, 2, în coll. Părinți și Scriitori Bisericești, vol. 8, trad. Pr. 
T. Bodogae, Ed. Institutului Biblic şi de Misiune al Bisericii Ortodoxe Române, București, 
1982. 

ORIGEN, Contra lui Celsus, VI, 68, în coll. Părinţi și Scriitori Bisericești, vol. 9, 
trad. Pr. T. Bodogae, Ed. Institutului Biblic şi de Misiune al Bisericii Ortodoxe Române, 
Bucureşti, 1984. 

cunoaște oamenii iarăși pe El? Dar aceasta cum s-ar fi putut întâmpla 
altfel, decât venind Însuși Chipul lui Dumnezeu, Mântuitorul nostru 
lisus Hristos? [...] De aceea a venit Însuși Cuvântul lui Dumnezeu, 
Care în calitate de Chip al Tatălui să poată rezidi pe omul cel după 
chipul Lui [...] Deci nu putea împlini altcineva această trebuință 
decât chipul Tatălui”?. 


2.1.4. Convergenţa și complementaritatea celor două moduri 
ale Revelaţiei 


Așa cum s-a văzut, teologia ortodoxă nu separă Revelația naturală 
de cea supranaturală, în sensul că prima este înţeleasă deplin numai în 
lumina Revelaţiei supranaturale, care o confirmă şi o completează. Și 
prin Revelația naturală creştinul vorbeşte cu Dumnezeu și Acesta îi răs- 
punde într-un dialog perpetuu, care atinge desăvârşirea prin Revelația 
supranaturală. Pentru acest motiv, în starea de integritate dinainte de 
păcat, cele două forme de revelare erau concomitente. 

Revelația supranaturală precizează ținta Revelaţiei naturale şi 
modalităţile ei de împlinire prin Mântuitorul Hristos, care întrupându- 
Se îşi face mai clară prezenţa prin comuniune directă, convingând mai 
ușor şi mai eficient pe cel care crede, prin faptul că Se face cunoscut, în 
mod mult mai clar, ca Persoană atotputernică şi iubitoare. 

Atunci când Revelația naturală nu a fost însoțită de cea supranatu- 
rală, omul a început să confunde creația cu Dumnezeu. Pentru a demon- 
stra că este superior naturii, Dumnezeu Se face cunoscut în Revelația 
supranaturală prin acte (minuni şi profeţii) care nu pot fi considerate 
fenomene ale naturii”. Cuvântul simplu şi netrupesc „a binevoit să Se 
îngroaşe și, prin venirea Lui în trup, din noi, pentru noi şi ca noi [...] 
să înfățişeze în chip accesibil nouă, prin cuvinte şi pilde, învățătura des- 
pre cele negrăite”, deşi Se ascunde în rațiunile lucrurilor prin care Se 


% SF. ATANASIE CEL MARE, Cuvânt despre întruparea Cuvântului, XII-XIII, în coll. 
Părinţi şi Scriitori Bisericești, vol. 15, trad. Pr. D. Stăniloae, Ed. Institutului Biblic și de 
Misiune al Bisericii Ortodoxe Române, Bucureşti, 1987. 

2 Pr. D. STĂNILOAE, Teologia Dogmatică Ortodoxă, vol. I, pp. 32-35. 

face cunoscut „ca prin niște semne scrise”. Din această perspectivă, 
Revelația este o formă de dialog între Dumnezeu şi om, în care liberta- 
tea omului nu este îngrădită în niciun fel. 

Părintele Stăniloae precizează că primul act de revelare a lui Dumne- 
zeu este creaţia, de vreme ce lumea apare prin voia lui Dumnezeu. Deci, 
lumea nu trebuie înţeleasă ca o realitate independentă, cu toate că prin om 
se poate închide față de Dumnezeu, dar niciodată în toate planurile. 

Dacă prima componentă a Revelaţiei este acțiunea, a doua com- 
ponentă este cuvântul care premerge și succede acțiunea lui Dumne- 
zeu. Dar Dumnezeu nu Se revelează doar prin acte și cuvinte, ci şi prin 
imagini. Fără a se exclude, cuvântul evidențiază sensul, iar imaginea - 
forma, pentru că şi cuvintele sunt „icoane ale lucrurilor”. Imaginile 
sunt forme de apariţie a spiritului în forme văzute, pentru că spiritul nu 
poate fi exprimat în puritatea lui. 

În Vechiul Testament, Dumnezeu S-a manifestat prin energiile Sale 
în forme văzute: norul, stâlpul de foc, focul care a mistuit jertfa, adierea 
de vânt etc., în timp ce în Noul Testament întruparea este imaginea care 
exprimă sălășluirea reală şi definitivă a spiritului într-o formă văzută și 
revelându-l pe măsura posibilităților umane”. 

Cu toate că s-a desfășurat în etape, Revelația supranaturală este uni- 
tară și presupune o creştere sau o dezvoltare în timp. Prima etapă se 
întinde de la cădere până la Sf. loan Botezătorul și poate fi definită ca 
perioada pregustării și a cunoașterii în umbre, ghicituri şi simboluri. A 
doua perioadă se întinde de la întrupare până la înălțare și presupune 
realizarea deplinei comuniuni și uniri a omului cu Dumnezeu, în Per- 
soana Mântuitorului Hristos. A treia perioadă începe la coborârea Sfân- 
tului Duh şi va dura până la sfârșitul chipului actual al lumii, în cuprinsul 
ei pregătindu-se extensia spiritualizării complete a umanității realizată 
în Hristos, atât la toţi cei care cred, cât şi în cosmos. Mântuitorul Hristos 


25 SF. MAXIM MĂRTURISITORUL, Ambigua, p. 98. 

% Pr. D. STĂNILOAE, „Revelația prin acte, cuvinte şi imagini”, în: Ortodoxia, XX 
(1968), 3, pp. 350-360. 

7 Pr. D. STĂNILOAE, „Revelația prin acte..., pp. 362-365. 

întrupat şi înălțat constituie puntea de legătură între viața temporală şi 
cea veşnică%. 

Actele supranaturale manifestate în Vechiul Testament se referă mai 
mult la natură, pentru a arăta că aceasta este condusă de un Dumne- 
zeu mai presus de natură, în timp ce, în Hristos, actele supranaturale 
îndreptate către natură se referă, în special, la natura umană și arată 
nivelul maxim la care este ridicată în EI, precum şi perspectiva pe care o 
deschide pentru toţi cei care se unesc cu EI, prin credință”. 

Pentru Sf. Dionisie Areopagitul, creaţia și Revelația sunt două aspecte 
ale aceluiași act divin care cheamă omul la o iubire extatică și la o contem- 
plare cosmică, având menirea de a percepe și de a evidenția dimensiunile 
şi caracteristicile bunătăţii divine. Dumnezeu creează segmentele univer- 
sului pentru ca toate să se împărtășească de bunătatea Lui, în conformitate 
cu structura proprie: „Deci toate cele ce sunt se împărtăşesc de Providența 
ce izvorăște din Dumnezeirea mai presus de ființă şi a toate cauzatoare, 
atât cele fără viață, cât și cele vii”. Revelația culminează în întruparea Mân- 
tuitorului Hristos, prin care „nelucrând cele dumnezeieşti ca Dumnezeu, 
nici cele omeneşti ca om, ci Dumnezeu înomenit convieţuia cu noi”, adică 
manifestându-Se în egală măsură şi simultan, atât ca Dumnezeu, cât şi ca 
om, a realizat răscumpărarea, prin această lucrare teandrică”. 

Sf. Maxim Mărturisitorul precizează că Dumnezeu sădește în firea 
oamenilor, prin chiar aducerea lor la existență, capacitatea de cercetare 
şi de aprofundare a lucrurilor care poate duce la o anumită cunoaștere 
a lui Dumnezeu, în timp ce relaţia personală cu Dumnezeu, care presu- 
pune o cunoaştere superioară, devine posibilă prin suflarea harului care 
aduce în om puterea Duhului Sfânt. Păcatul țintuiește aceste puteri la 
nivelul materiei lipsite de suportul ei spiritual, mărginind astfel puterea 
rațiunii numai la o cunoaștere limitată a lucrurilor sensibile. Harul divin 
restabileşte puterea rațiunii umane de cercetare și aprofundare, nu doar 


% Pr. D. STĂNILOAE, „Revelația prin acte... pp. 356-357. 

% Pr. D. STĂNILOAE, Teologia Dogmatică Ortodoxă, vol. I, p. 36. 

% SF. DIONISIE AREOPAGITUL, lerarhia cerească, IV, 1, în SF. DIONISIE AREOPAGITUL, 
Opere complete, trad. Pr. D. Stăniloae, Ed. Paideia, Bucureşti, 1966. 

31 SF, DIONISIE AREOPAGITUL, Epistola IV, în Opere complete..., p. 258. 

a lucrurilor sau a materiei, ci și a tainelor dumnezeiești, având o compa- 
tibilitate naturală atât cu libertatea, cât şi cu raţiunea omului. Puterea 
naturală a omului, asociată cu puterea lui Dumnezeu, exprimă și justi- 
fică, pe orice segment de activitate, performanţa. Dacă păcatul slăbește 
firea printr-o folosire contrară firii, harul o fortifică printr-o folosire 
care îi evidenţiază şi cultivă valoarea și demnitatea autentice, făcând-o 
astfel capabilă să înțeleagă şi să se împărtășească și de cele dumnezeiești. 


„Iar împărtăşirea de bunurile dumnezeiești mai presus de fire 
este asemănarea celor ce se împărtășesc cu Cel de care se împărtășesc 
[...], atât cât este cu putinţă [...]. Îndumnezeirea, ca să spun sumar, 
este concentrarea și sfârșitul tuturor timpurilor și veacurilor și a celor 
din timp și din veac. Iar concentrarea și sfârşitul timpurilor și veacu- 
rilor şi a celor din ele este unirea nedespărțită a începutului adevărat 
și propriu, cu sfârșitul adevărat și propriu în cei mântuiţi'. 


Îndumnezeirea, ca finalitate existențială voită de Dumnezeu, a 
devenit posibilă prin Mântuitorul Hristos, Persoana în Care şi prin Care 
Revelația, ca plan al lui Dumnezeu referitor la lume și la om, se împlinește 
taina cea din veac ascunsă şi de îngeri neștiută, transformându-se într-o 
realitate controlabilă şi existenţială: 


„Căci Hristos, fiind prin fire Dumnezeu şi om, ca Dumnezeu Îl 
moştenim noi după har într-un chip mai presus de fire, prin partici- 
parea cea negrăită. lar ca om, care ne-a însuşit pe noi, făcându-Se pen- 
tru noi în chipul nostru, se moşteneşte şi El însuși pe Sine împreună 
cu noi, datorită coborârii Sale neînțelese”*?. 


2.1.5. Revelația ca dar şi ca făgăduință 


În Sfânta Scriptură, Revelația este structurată atât ca dar, cât şi ca 
făgăduinţă. Prin ea, Dumnezeu comunică daruri prezente, de care se 


32 SF. MAXIM MĂRTURISITORUL, Răspunsuri către Talasie, p. 59. 

poate beneficia acum și aici, dar şi daruri pentru viitor sau făgăduințe, 
în conformitate cu dimensiunea progresivă a istoriei, înțeleasă ca 
desfăşurare a iconomiei divine. Pornind de aici, între dar şi făgăduință 
există o foarte strânsă relaţionare, în sensul că darul presupune 
făgăduinţa, iar făgăduinţa - darul. 

În Vechiul Testament, Revelația este în mod special profetică şi tipică, 
actele istorice nefiind doar prefigurări ale împlinirilor nou-testamentare, 
ci şi pregătiri ale lor, creându-se astfel un orizont spiritual care a pregătit 
Întruparea: „Astfel că Legea ne-a fost călăuză spre Hristos, ca să ne îndrep- 
tăm din credinţă. Iar dacă a venit credinţa, nu mai suntem sub călăuză” 
(Galateni 3, 24-25). Actele referitoare la prezența și lucrarea lui Dum- 
nezeu în lume pe care Vechiului Testament le profețeşte şi le pregăteşte 
sunt: întruparea, răstignirea, învierea şi înălțarea la cer, ca om, trimiterea 
Sfântului Duh - întemeierea Bisericii şi lucrarea continuă a Duhului Sfânt 
în și prin Biserică. Cuvintele care însoțesc aceste acte întregesc și lămu- 
resc sensul lor fundamental: omul care crede trebuie şi poate să ajungă la 
performanţa la care a ajuns Hristos-Omul: „Ca să-l cunosc pe El şi puterea 
învierii Lui şi să fiu părtaş la patimile Lui, făcându-mă asemenea cu El în 
moartea Lui, ca doar să pot ajunge la Învierea cea din morți. Nu (zic) că am 
şi dobândit îndreptarea, ori că sunt desăvârșit; dar o urmăresc, ca doar o 
voi prinde, întrucât și eu am fost prins de Hristos lisus” (Filipeni 3, 10-12). 

În strânsă relaţie cu actele şi cuvintele prin care Dumnezeu ajută 
poporul ales, tipurile sau imaginile au același caracter profetic: mielul 
pascal este prefigurarea (tipul) lui Hristos, trecerea prin Marea Roşie - 
prefigurarea Botezului, norul este prefigurarea Sfântului Duh, apa din 
stâncă - tipul harului, jertfele sunt tipul jertfei lui Hristos, cortul — tipul 
Bisericii, iar chivotul Legii - tipul lui Hristos pe Sfânta Masă. Aceste 
imagini şi acte nu erau doar semne goale de conţinut, ci manifestau și 
o anumită prezenţă a lui Dumnezeu”: „Ci propovăduim înțelepciunea 
de taină a lui Dumnezeu, ascunsă, pe care Dumnezeu a rânduit-o mai 
înainte de veci, spre slava noastră” (1 Corinteni 2, 7). 


^ Pr. D. STĂNILOAE, „Revelația ca dar şi ca făgăduință”, în: Ortodoxia, XXI (1969), 2, 
pp. 161-162. 

Împlinirea Revelaţiei Vechiului Testament începe în şi prin 
Mântuitorul Hristos. Din această perspectivă, Revelația Noului Testa- 
ment exprimă împlinirea Legii în Hristos dar este, în același timp, și o 
profeție care vizează extinderea stării lui Hristos în toți cei care cred, 
sau instaurarea împărăției lui Dumnezeu, al cărei început îl pune cobo- 
rârea Sfântului Duh, sinonimă cu întemeierea Bisericii. „Căci ştim că 
toată făptura împreună suspină și împreună are dureri până acum. Şi nu 
numai atât, ci şi noi, care avem pârga Duhului, şi noi înșine suspinăm 
în noi, așteptând înfierea, răscumpărarea trupului nostru” (Romani 
8, 22-23). În Eleste împlinit ceea ce se va împlini şi în noi, mai mult decât 
ne-a descoperit El nefiind posibil: „Cu cât mai mult sângele lui Hristos, 
Care, prin Duhul cel veşnic, S-a adus lui Dumnezeu pe Sine jertfă fără 
de prihană, va curăţi cugetul nostru de faptele cele moarte, ca să slujiți 
Dumnezeului celui viu!” (Evrei 9, 14). În Fericiri, Mântuitorul vorbeşte 
la prezent despre virtuțile celor care cred şi la viitor despre bunurile 
pe care le vor dobândi prin ele. El este atât înainte-mergător (Evrei 
6, 20), dar şi lucrător, în noi, al mântuirii, împreună cu noi: „Drept 
aceea, iubiții mei, precum totdeauna m-aţi ascultat, nu numai când 
eram de față, ci cu atât mai mult acum când sunt departe, cu frică 
şi cu cutremur lucraţi mântuirea voastră; căci Dumnezeu este Cel ce 
lucrează în voi şi ca să voiţi şi ca să săvârșiți, după a Lui bunăvoință” 
(Filipeni 2, 12-13). 

Mântuitorul Hristos reprezintă atât apogeul Revelaţiei, cât şi împli- 
nirea ei, dincolo de întruparea şi de învierea Lui ca om nemaiputând 
exista acte noi ale Revelaţiei. „Istoria mântuirii are acum rostul să dea 
celor ce cred ocazia de a se face capabili pentru participarea deplină la 
Absolutul personal, împreună cu Hristos sau în Hristos". 


2.1.6. Revelația în dogmele şi în viața Bisericii 


Revelația naturală şi supranaturală formează un întreg cu struc- 
tură ascendentă și se regăsește, împlinindu-se în același timp, în 


%1 Pr. D. STĂNILOAE, Teologia Dogmatică Ortodoxă, vol. I, p. 40. 

viața Bisericii, gravitând în jurul Persoanei şi lucrării Mântuitorului 
Hristos. Din această perspectivă, „Legea este umbra Evangheliei, 
iar Evanghelia este icoana bunurilor viitoare. Cea dintâi opreşte 
săvârşirea celor rele, iar cea de-a doua poruncește faptele cele bune”. 
Ambele sunt adaptate Raţiunii şi o exprimă ca printr-un văl, desco- 
perind simultan atât dimensiunea catafatică, cât şi pe cea apofatică a 
existenţei, Scriptura descoperindu-L în calitate de Cuvânt, iar creaţia 
ca Ziditor şi Meșter. 


„De aceea, cel ce vrea să călătorească drept și fără greșeală spre 
Dumnezeu are nevoie, în chip necesar de amândouă, de cunoaşterea 
Scripturii în duh şi de contemplaţia naturală a lucrurilor după duh, ca 
cel ce dorește să devină iubitor desăvârşit al desăvârşitei înțelepciuni 
să poată dovedi că amândouă legile, cea naturală și cea scrisă, sunt de 
cinste egală şi învaţă aceleași lucruri şi niciuna nu are mai mult sau 
mai puţin decât cealaltă”. 


Fiind adusă la existență prin lucrarea comună a Treimii, creaţia, 
atunci când este contemplată cu înţelepciune „ne luminează cu privire 
la Sfânta Treime, adică la Tatăl, la Fiul şi Duhul Sfânt [...]. Căci însăși 
zidirea își strigă prin făpturile din ea și își vesteşte celor ce pot să audă 
cu mintea cauza sa, preamărind-o în chip întreit””. 

Unitatea de ființă a Treimii poate fi dedusă și din creație: Tatăl 
este cauza primordială, Fiul este cauza creatoare și Duhul - cauza 
desăvârşitoare sau Tatăl creează prin Fiul şi desăvârşeşte prin Duhul. 
Niciun dar nu ajunge la creaturi fără ajutorul Duhului, acestea partici- 
pând, prin EL, la atributele lui Dumnezeu. Această participare, tot prin 
Duhul, face posibilă și propria noastră înviere: „Iar dacă Duhul Celui ce 


* SF. MAXIM MĂRTURISITORUL, Capete teologice, I, 90, în Filocalia, vol. II, Tipografia 
Arhidiecezană, Sibiu, 1947. 

% Sr. MAXIM MĂRTURISITORUL, Ambigua, II, 26, Ed. Institutului Biblic şi de Misiune 
al Bisericii Ortodoxe Române, Bucureşti, 1983. 

* SF. MAXIM MĂRTURISITORUL, Răspunsuri către Talasie, 13, în Filocalia, vol. III, 
Sibiu, 1948. 

a înviat pe lisus din morți locuieşte în voi, Cel ce a înviat pe Hristos lisus 
din morți va face vii și trupurile noastre cele muritoare, prin Duhul Său 
care locuieşte în voi” (Romani 8,11). 

Organizarea Bisericii se face, în mod evident, aşa cum arată Scriptura, 
tot prin Duhul: „Și pe unii i-a pus Dumnezeu în Biserică: întâi apostoli, al 
doilea proroci, al treilea învățători; apoi pe cei ce au darul dea face minuni; 
apoi darurile vindecărilor, ajutorările, cârmuirile, felurile limbilor” 
(1 Corinteni 12, 28). 

Datorită prezenţei și lucrării lui Dumnezeu, în Biserică se fac 
minuni, se iartă păcatele şi cei care se împărtășesc de puterea lui Dum- 
nezeu vor învia. Prezenţa Treimii în creaţie şi în Biserică se prelungeşte 
până la judecata obştească şi în eternitate“. 

Părinţii văd Revelația ca pe un proces încheiat, care trebuie reactua- 
lizat în experienţa prezentă a Bisericii, prin credință. Primele comunități 
creştine manifestau credința fermă că istoria lumii se împlineşte în 
Biserică şi prin Biserică. Istoria Bisericii este istoria lumii, pornind de 
la faptul că Mântuitorul Hristos recapitulează cosmosul întreg, ca o 
creaţie sau făptură nouă: „Astfel, credinţa şi nașterea din nou înseamnă 
desăvârşire în viață, că Dumnezeu niciodată nu este neputincios. După 
cum voinţa Lui este lucrare, iar această lucrare se numește lume, tot aşa 
şi voia Lui este mântuire oamenilor; iar mântuirea oamenilor se cheamă 
Biserică”. 

Bătrâna care se arată lui Herma este Biserica. Ea este bătrână 
„pentru că a fost creată înainte de toți [...] şi pentru Biserică a fost 
creată lumea”. Pentru Sf. Ciprian al Cartaginei, Revelația este sino- 


% SF. VASILE CEL MARE, Despre Duhul Sfânt, XIX, XXIV, XXVI, în coll. Părinţi și Scri- 
itori Bisericești, vol. 12, trad. Pr. C. Corniţescu, Pr. T. Bodogae, Ed. Institutului Biblic şi de 
Misiune al Bisericii Ortodoxe Române, București, 1988. 

3 CLEMENT ALEXANDRINUL, Pedagogul, VI, 27, 2, în coll. Părinţi și Scriitori Bisericești, 
vol. 4, trad. Pr. D. Fecioru, Ed. Institutului Biblic și de Misiune al Bisericii Ortodoxe Ro- 
mâne, Bucureşti, 1982. 

“9 HERMA, Păstorul, 8, 1, în coll. Părinți și Scriitori Bisericești, vol. 1, trad. Pr. D. 
Fecioru, Ed. Institutului Biblic și de Misiune al Bisericii Ortodoxe Române, Bucureşti, 1979. 

nimă cu tradiția lui Dumnezeu manifestată în Biserică. Pentru acest 
motiv, cei care nesocotesc Tradiţia Bisericii şi introduc învățături noi 
comit o crimă mai mare decât apostaţii și luptând împotriva Tradiţiei 
luptă de fapt împotriva lui Dumnezeu care Se revelează perpetuu în 
Biserică, în sensul aprofundării şi împlinirii revelaţiei totale şi absolute 
realizată şi împlinită în Hristos și prin Hristos“. Revelarea lui Dumnezeu 
în Biserică şi prin Biserică arată prezenţa Lui în Biserică și, pentru acest 
motiv, teologia nu este numai posibilă, ci şi necesară. Dacă Vechiul Tes- 
tament L-a făcut evident cu claritate pe Tatăl, Noul Testament Îl arată 
cu claritate pe Fiul şi face să se întrevadă dumnezeirea Duhului care 
Se manifestă plenar în Biserică. Pedagogia lui Dumnezeu este evidentă: 
„Prin adăugiri parțiale, prin urcușuri [...], prin ieşiri şi creşteri, lumina 
Treimii va străluci mai mult decât lumina briliantelor”?. 

Așa cum Dumnezeu, după ce creează segmentele cosmosului, le 
asigură atât coeziunea, prin care acestea se manifestă în mod unitar şi 
armonic, cât şi individualitatea sau specificitatea, care elimină posibi- 
litatea confuziei, şi Biserica face aceleaşi lucruri, imitându-L, așa cum 
o icoană îşi imită modelul. Deşi membrii ei sunt numeroşi și diverşi, 
Biserica le dă tuturor existența şi numele de la Hristos. Pornind de 
aici, „nici unul nu este câtuşi de puţin despărţit prin nimic de ceea ce-i 
comun, ca să fie de sine. Toţi există împreună unii cu alții și sunt uniți 
prin unicul har şi unica putere simplă şi neîmpărțită a credinței”. 

Și ca locaş de închinare, biserica este chip şi icoană a întregului cos- 
mos. Ea este formată din altar (destinat numai preoților) şi naos (desti- 
nat tuturor credincioșilor), dar este una după formă. 


“ SF. CIPRIAN AL CARTAGINEI, Despre unitatea Bisericii ecumenice, XIX, în coll. Părinţi 
și Scriitori Bisericești, vol. 3, trad. N. Chiţescu, E. Constantinescu, P. Papadopol, D. Popescu, 
Ed. Institutului Biblic şi de Misiune al Bisericii Ortodoxe Române, Bucureşti, 1981. 

“2 GRÉGOIRE DE NAZIANZE, Discours XXXI, 26, în coll. Sources chrétiennes, P. GALLAY 
(ed.), vol. 250, Les Editions du Cerf, Paris, 1978. 

“ SF. MAXIM MĂRTURISITORUL, Mistagogia. Cosmosul și sufletul, chipuri ale Bisericii, 
trad. Pr. D. Stăniloae, Ed. Institutului Biblic și de Misiune al Bisericii Ortodoxe Române, 
București, 2000, pp. 13-15. 

„Tot aşa și totalitatea lucrurilor aduse de Dumnezeu la existență, 
prin creaţie, se împarte în cosmosul inteligibil, alcătuit din ființe spiri- 
tuale [...] şi în cosmosul acesta sensibil şi corporal, țesut grandios din 
multe forme şi naturi. Prin aceasta este ca un fel de altă Biserică a lui 
Dumnezeu, nefăcută de mână. Această totalitate are ca altar cosmosul 
de sus, destinat puterilor de sus, iar ca naos, pe cel de jos, la îndemâna 


celor sortiţi să trăiască o viață legată de simţuri” *. 


Creaţia este, în acelaşi timp, chip și asemănare a omului făcut 
după chipul şi asemănarea lui Dumnezeu, dar şi omul este o biserică 
tainică. Pornind de aici, Părintele Stăniloae concluzionează magistral 
că menirea Bisericii este împlinirea planului etern al lui Dumnezeu: 
atotunitatea. În Biserică, temporalul se împărtășește de eternitate, cre- 
atul de necreat, îndumnezeindu-se, materia de spiritual, spaţialul de 
nespaţial, fără ca această coexistență osmotică să afecteze identitatea 
părților. 


„Biserica este imanentul care are în ea transcendentul, comuni- 
tatea treimică de persoane plină de o nesfârșită iubire faţă de lume, 
întreţinând în aceasta o continuă mișcare de autotranscendere prin 
iubire. Biserica este Hristos extins cu trupul Lui îndumnezeit în 
umanitate, sau umanitatea aceasta unită cu Hristos şi având imprimat 
în ea pe Hristos cu trupul Lui îndumnezeit. Dacă Fiul lui Dumnezeu 
n-ar fi luat trup şi nu l-ar fi îndumnezeit prin Înviere şi Înălţare, ar fi 
lipsit inelul de legătură între Dumnezeu și creaţie, precum ar fi lipsit 
şi iubirea lui Dumnezeu care să se reverse în noi şi să ne atragă la 


unirea cu Fl în iubire”. 


Revelația se împlinește în Mântuitorul Hristos, umanitatea Lui 
asumată și îndumnezeită constituind pârga îndumnezeirii tuturor 
celor care au crezut, cred şi vor crede, până la sfârșitul chipului actual 


4 SF. MAXIM MĂRTURISITORUL, Mistagogia..., pp. 15-18. 
% Pr. D. STĂNILOAE, Teologia Dogmatică Ortodoxă, vol. I, pp. 208-209. 

al lumii, pentru că îndumnezeirea constituie finalitatea Revelaţiei. 
Această finalitate se desfăşoară până la împlinirea ei absolută în Bise- 
rică şi prin Biserică, pentru că în Biserică este prezentă şi lucrătoare 
Sfânta Treime. Prin Duhul Sfânt, Biserica are misiunea de a face efi- 
cientă Revelația împlinită în Mântuitorul Hristos (nu orice revelaţie), 
fapt care o face aptă să discearnă autenticitatea Revelaţiei și tensiunea 
ei spre ţinta finală. Actualizând Revelația autentică, Biserica împlineşte 
existența umană în şi prin Hristos, tălmăcit în Scriptură și comunicat 
prin Tradiţie. „De aceea, Biserica nu este numai singura care înțelege 
Scriptura și Tradiţia ca exprimare vie și dinamică a puterii lui Hristos 
- ţinta noastră finală - ci şi singura care pune în actualitate această 
putere, sau căldura ei, prin sensibilitatea interumană produsă de 
Duhul Sfânt”*6. 

De prezenţa și de lucrarea Sfintei Treimi în Biserică nu beneficiază 
doar omul, ci şi creaţia întreagă, datorită faptului că răscumpărarea rea- 
lizată de Mântuitorul Hristos are o dimensiune cosmică. 


2.2. Desfășurarea istorică progresivă a Revelaţiei 
dumnezeiești și păstrarea ei în eficiență, prin prezenţa 
şi lucrarea Sfintei Treimi în creaţie şi în Biserică 


2.2.1. Noţiuni introductive 


Pentru că Logosul și Duhul sunt inseparabili în lucrarea de revelare 
a Tatălui, teologia ortodoxă vorbeşte despre iconomia treimică a mântu- 
irii, prezenţa şi lucrarea celor trei Persoane neputând fi separate. Împre- 
ună-lucrarea Persoanelor divine presupune și simultaneitatea lucrării. 


„Astfel, Cincizecimea este începutul istoric al Bisericii, inau- 
gurând cea de-a doua venire (Parusia) și anticipând Împărăţia. Duhul 
ne integrează în Trup, ca împreună-moștenitori ai lui Hristos, ne face 


“5 Pr. D. STĂNILOAE, Teologia Dogmatică Ortodoxă, vol. I, p. 52. 

fii în Fiul şi în Fiul ne face să Îl găsim pe Tatăl. Duhul înfierii lucrează 
înfierea cea după har; Sfântul Irineu aplică Bisericii numele de fiu al 
lui Dumnezeu, fiu adoptiv al Tatălui””. 


Pentru că iubirea intratrinitară se extinde și în creaţie, devenind 
lucrătoare în sufletele celor care cred şi ridicându-i astfel la relaţia iubi- 
toare dintre Persoanele divine, „Sfânta Treime este suprema taină a 
existenţei, care explică însă toate sau fără de care nu se poate explica 
nimic”. Creaţia nu se datorează nici hazardului şi nici necesităţii, ci 
actului creator al lui Dumnezeu, fapt care presupune dependenţa ei de 
Dumnezeu, cerută de necesitatea împărtăşirii de energiile Lui divine 
necreate. Și pentru că logica existenţei nu trebuie căutată în existenţă, ci 
în Creatorul existenţei, creația este, în acelaşi timp, şi Revelaţie: „Modul 
unității Sfintei Treimi este astfel originea şi ajutorul veşnic al unităţii 
între făpturile conștiente”*. 

Prin lucrările lor, cele trei Persoane pot fi experiate ca aproape de noi 
sau locuind în noi. Pornind de aici, Părinţii au văzut în teologie misterul 
intrinsec al Sfintei Treimi, descoperit prin Revelaţie, în timp ce mani- 
festările în afară ale lui Dumnezeu sau Treimea cunoscută în raportu- 
rile Sale cu omul şi cu creația priveau domeniul iconomiei. Lucrările sau 
energiile divine necreate aparțin atât teologiei, fiind nedespărțite de firea 
comună a Treimii, cât şi iconomiei prin care Treimea lucrează în lume, 
Persoanele neputând fi despărțite nici la nivelul teologiei, nici la nivelul 
iconomiei. Structura relațiilor Creatorului cu creatura are la bază ener- 
giile divine, în timp ce structura relaţiilor intratrinitare o are pe cea a 
fiinţei sau naturii divine”. 

Aprofundând relația energie divină-creaţie, Sf. Maxim Mărturisi- 
torul conchide că Dumnezeu n-ar putea fi Creator, dacă ar fi lipsit de 


7 Paul EvDOKIMOVv, Prezența Duhului Sfânt în Tradiţia Ortodoxă, Ed. Anastasia, 
1995, pp. 110-111. 

48 Pr. Dumitru STĂNILOAE, Sfânta Treime sau la început a fost iubirea, Ed. Institutului 
Biblic şi de Misiune al Bisericii Ortodoxe Române, Bucureşti, 2012, p. 38. 

2 Vasilios KARAYIANNIS, Maxime le Confesseur. Essence et énergies de Dieu, Ed. 
Beauchesne, Paris, 1993, p. 199. 

voinţă şi de energie. Voința şi energia exprimă libertatea lui Dumne- 
zeu sau faptul că El nu creează din necesitate, ci din iubire. Raţiunile 
segmentelor creaţiei preexistă în Dumnezeu și sunt materializate 
sau plasticizate în momentul aducerii lor în existență: „Fiindcă 
Făcătorul există pururi în mod actual, pe când făpturile există în 
potență, dar actual încă nu”. Datorită acestei preexistente, fiecare 
segment al creaţiei se împărtășește de Dumnezeu într-o modalitate 
proprie şi specifică. În cazul îngerilor şi al oamenilor, dacă mișcarea 
este conformă cu rațiunea existenţei lor, preexistentă în Dumnezeu, 
fiecare „este și se numește parte a lui Dumnezeu [...], prin faptul că 
se împărtășește după cuviință de Dumnezeu, ca unul ce îmbrățișează, 
potrivit cu firea, în chip înţelept și rațional, printr-o mișcare cu bun 
chip, obârșia şi cauza proprie [...], primind ca hotar însăși ţinta 
dumnezeiască’! 

Cel care crede identifică, în creație, lucrarea Creatorului, fără a o con- 
funda cu ființa lucrătoare: „Disponibilitatea lui Dumnezeu de a înzestra 
lumea creată cu darurile necreate aruncă o punte între Dumnezeu Cel 
necreat și lumea creată, dar arată și faptul că Dumnezeu a făcut lumea 
capabilă de a încăpea în ea viața Lui necreată, fără care desăvârşirea ar 
deveni o imposibilitate logică””. 

Împlinirea iconomiei treimice are o structură progresivă și este 
opera Fiului, după al cărui model a fost creat omul, dar și a Duhu- 
lui Sfânt care lucrează perpetuu la procesul nostru de spiritualizare, 
fără care învierea nu este posibilă. În vederea Învierii, Mântuitorul 
Hristos, în calitatea Sa eternă de Logos asumă umanitatea, făcând-o 
astfel părtașă lucrării Duhului prezent în ipostasul Lui. Astfel, miste- 
rul revelării Treimii în creaţie și în Biserică nu este numai posibil, ci 
şi necesar”. 


5 SF. MAXIM MĂRTURISITORUL, Ambigua, p. 83. 

°l Sr. MAXIM MĂRTURISITORUL, Ambigua, pp. 81-82. 

* Pr. Dumitru STĂNILOAE, Viaţa și învățătura Sfântului Grigorie Palama, Sibiu, 1938, 
p. 144. 

5 Pr. Dumitru STĂNILOAE, Chipul nemuritor al lui Dumnezeu, vol. I, Ed. Cristal, 
1995, pp. 5-21. 

Această împreună-lucrare a Cuvântului şi a Duhului este prezentă 
în Revelaţie până la împlinirea ei prin întrupare și se perpetuează, în 
Biserică, prin Scriptură şi prin Tradiţie. 


„În special rolul important al Duhului Sfânt în realizarea 
Revelaţiei şi în eficienţa ei ulterioară arată că revelarea Logosului ca 
sens suprem al existenţei şi întruparea Lui în natura umană sunt soli- 
dare cu funcţia de spiritualizare a naturii umane, efectuându-se prin 
Duhul Sfânt şi progresează împreună'**. 


Deci, Revelația nu este doar comunicarea unor învățături des- 
pre Dumnezeu, ci şi manifestarea prezenței și lucrării lui Dumnezeu 
care produce o sensibilizare a sufletului față de această prezenţă şi 
lucrare. Această sensibilizare este produsă de lucrarea Duhului Sfânt: 
„Si în El Cuvântul slăvește creatura şi, îndumnezeind-o şi înfiind-o, o 
aduce Tatălui [...] Şi Cel ce înfiază creaţia nu este străin de Fiul [...) 
Întru El Cuvântul îndumnezeieşte cele create. Dar Cel întru care se 
îndumnezeieşte creația nu este în afară de Dumnezeirea Tatălui”*5. 

Ortodoxia vede Sfânta Treime ca Dumnezeul iubirii lucrătoare 
prin Sfântul Duh în sufletele credincioșilor, pentru a-i ridica la relația 
iubitoare dintre Persoanele Ei, datorită faptului că modul unității 
Treimii constituie atât baza, cât şi ajutorul veșnic al unităţii între făp- 
turile conștientes*. 


2.2.2. Intersubiectivitatea treimică şi unitatea Revelației 
Părinţii răsăriteni, pornind de la structura relaţiilor intratrini- 


tare, au stabilit că fiecare din cele trei Persoane este unită cu celelalte 
nu numai prin firea comună, ci şi prin proprietăţile personale, fapt 


54 Pr, D. STĂNILOAE, Teologia Dogmatică Ortodoxă, vol. I, p. 41. 

55 SE. ATANASIE CEL MARE, Epistola întâia către Serapion, XXV, în coll. Părinți și Scri- 
itori Bisericeşti, vol. 16, Ed. Institutului Biblic şi de Misiune al Bisericii Ortodoxe Române, 
Bucureşti, 1988. 

5 Pr. D. STĂNILOAE, Sfânta Treime sau la început..., pp. 37-38. 

care justifică definirea Treimii ca structură a iubirii supreme”. Iubirea 
intratrinitară nu rămâne doar o realitate transcendentă absolută, ci, 
prin Revelaţie, coboară și în creaţie, în același timp ca model și ca 
putere de viaţă. 


„Purcederea Duhului din Tatăl spre Fiul și strălucirea Lui din 
Fiul spre Tatăl se reflectă și în faptul că noi primim pe Duhul de la 
Tatăl prin Fiul şi putem fi făcuți fii iubitori ai Tatălui, că răspundem 
şi noi, împreună cu Fiul, iubirii Tatălui. Aceasta ne încadrează şi pe 
noi în iubirea dintre Tatăl şi Fiul, fiind iubiţi de Tatăl ca Fiul Său 
şi iubind şi noi pe Tatăl ca Tată al nostru, dar şi pe Fiul, ca frate al 
nostru în Tatăl, ceea ce face ca și noi să ne iubim unii pe alţii ca fii ai 
aceluiași Tată şi frați ai aceluiași Fiu al Tatălui, făcut frate al nostru 


prin întrupare”%. 


Această idee constituie o constantă nou-testamentară şi este expri- 
mată magistral de Sf. Apostol Pavel: „Căci câți sunt mânaţi de Duhul 
lui Dumnezeu sunt fii ai lui Dumnezeu. Pentru că n-aţi primit iarăşi 
un duh al robiei, spre temere, ci ați primit Duhul Înfierii, prin care 
strigăm: «Avva! Părinte!» Duhul Însuşi mărturiseşte împreună cu 
duhul nostru că suntem fii ai lui Dumnezeu. Și dacă suntem fii, suntem 
şi moştenitori ai lui Dumnezeu şi împreună-moştenitori cu Hristos, 
dacă pătimim împreună cu Fl, ca împreună cu Fl să ne şi preamărim” 
(Romani 8, 14-17). 

Separarea omului de Dumnezeu prin păcat provoacă Întruparea 
Fiului, în care lucrează Duhul, pentru ca din EI lucrarea Duhului să 
treacă și la oameni. Astfel, Fiul înviat şi înălțat parcurge împreună cu noi 
drumul spre desăvârșirea noastră sau spre starea de fii ai Tatălui, prin 
Duhul Sfânt. Atât prezenţa Sfintei Treimi în lume şi în om, prin energi- 
ile necreate, cât şi drumul nostru spre unirea cu Ea constituie punctele 
forte ale gândirii şi trăirii creştine. 


* Pr. D. STĂNILOAE, Sfânta Treime sau la început..., pp. 75-78. 
55 Pr. D. STĂNILOAE, Sfânta Treime sau la început..., p. 79. 

În Ortodoxie, persoana și lucrarea Mântuitorului Hristos nu 
pot fi separate de Persoana şi de lucrarea Duhului Sfânt, ca şi de 
Persoana şi de lucrarea Tatălui. Sf. Grigorie de Nyssa justifică această 
realitate nu datorită insuficienței unei Persoane, ci datorită comuni- 
unii de ființă: orice lucrare porneşte din Tatăl, înaintează prin Fiul 
şi se sfârşeşte în Duhul, pentru că Tatăl este izvorul puterii, Fiul este 
puterea, iar Duhul Sfânt este Duhul puterii”. Prin lucrarea dumne- 
zeiască împlinită în Duhul sau prin Duhul se urmărește realizarea 
Împărăției lui Dumnezeu. Sf. Chiril al Alexandriei precizează şi el că 
Mântuitorul nu este prezent în noi şi în Biserică printr-un reprezen- 
tant, ci prin Duhul Sfânt, care prin credință ne modelează în confor- 
mitate sau după chipul Mântuitorului Hristos. Aşa cum mâna este 
organul prin care puterea trupului se concretizează într-o faptă, în 
Biserică și în noi este prezentă Treimea, dar lucrarea se concretizează 
prin Duhul. În Treime, existând reciprocitate şi interioritatea Persoa- 
nelor, există şi o revelare reciprocă a Fiului şi a Duhului în întreaga 
iconomie divină“. 

Revelația presupune progresul în cunoaşterea și împlinirea planu- 
lui lui Dumnezeu referitor la lume, având o structură trinitară cerută 
de relaţiile intratrinitare. Progresul este motivat de faptul că Fiul sau 
Logosul, prin Revelaţie, vine din ce în ce mai aproape de oameni și de 
lume, prin umanitatea noastră asumată de EI, înviată şi înălțată la cer, 
punând bazele propriei noastre învieri şi transfigurări. 

Transfigurarea, ca împlinire a iconomiei divine, nu este posibilă 
fără prezenţa și lucrarea Duhului Sfânt. Cuvântul şi Duhul efectu- 
ează împreună şi actualizează în comun eficienţa Revelaţiei, până la 
sfârşitul chipului actual al lumii, fiecare din poziţia proprie pe care 
o are în viaţa internă a Sfintei Treimi. Pentru acest motiv, Părintele 
Stăniloae vorbeşte despre o reciprocitate continuă a revelării Fiului şi 


Doa 


° Pr. Dumitru STĂNILOAE, „Criteriile prezenței Sfântului Duh”, în: Studii Teologice, 
XIX (1967), 3-4, p. 106. 
€ Pr, D. STĂNILOAE, „Criteriile prezenței Sfântului Duh”, p. 106. 

a Duhului, nedespărţită de revelarea comună a Tatălui şi de spirituali- 
zarea comună a creaţiei?.. 

Progresul Revelaţiei presupune şi progresul în devenirea noas- 
tră spirituală, ca şi în devenirea creaţiei. „În Învierea lui Hristos sau 
în trupul Lui devenit transparent prin Duhul şi pentru Duhul, ni se 
arată în ce scop este creată lumea; iar în învierea noastră finală, când 
şi trupurile noastre vor fi deplin transparente, prin Duhul, printr-o 
unire desăvârşită cu Hristos, această stare va fi realizată pentru toată 
creațiunea”?. 

Pentru acest motiv, Revelația are un caracter profetic sau esha- 
tologic; ca sens al tuturor celor create, Logosul divin a devenit prin 
întrupare, înviere şi coborârea Duhului sensul și scopul lor interior 
care arată nu doar ce vor fi, ci le şi conduce spre ţinta finală, pornind 
de la faptul că în Persoana proprie s-a împlinit sensul creaţiei şi al 
Revelaţiei“?. 

Omul singur nu poate deveni chip al Tatălui, pentru că trebuie 
să se raporteze la Tatăl ca fiu (calitatea de fiu nu se referă la ființă, ci 
la relaţie). Duhul ne reface chipul după arhetipul divin care este Fiul, 
făcându-ne și pe noi fii ai Tatălui. Astfel, Duhul este chipul Fiului, în 
calitate de capăt al lucrării prin care Fiul lucrează în noi, făcându-ne 
după chipul Său. În calitate de chip al Duhului, suntem în același timp 
chip al Fiului, prin raportarea filială la Tatăl, şi chip al Duhului, prin 
raportarea noastră la Hristos, ca Fiu al Tatălui. Prin raportarea noas- 
tră la Tatăl, pentru că ne modelăm după Fiul, nu vrem să devenim ca 
Tatăl, ci asemenea Fiului. Sfântul Chiril conchide: 


„Pentru că a introdus și a făcut să locuiască cu adevărat Duhul 
în sufletele celor ce credeau și prin EI şi în El s-a prefăcut în chipul 
de la început, adică în cel al Lui Însuși, adică în asemănarea cu Sine 
prin sfințenie şi astfel ne-a readus la arhetipul chipului, care este 


6l Pr. D. STĂNILOAE, Teologia Dogmatică Ortodoxă, vol. I, pp. 40-42. 
* Pr, D. STĂNILOAE, Teologia Dogmatică Ortodoxă, vol. |, p. 47. 
®© Pr. D. STĂNILOAE, Teologia Dogmatică Ortodoxă, vol. |, p. 48. 

pecetea Tatălui. Căci pecetea adevărată a Tatălui în toată exactitatea 
similitudinii este cu El, este Fiul însuși. lar asemănarea perfectă şi 
fiinţială a Fiului este Duhul, după Care fiind și noi modelați, prin 


sfințenie ne configurăm după chipul lui Dumnezeu”. 


Comentând acest text, Părintele Stăniloae precizează că noi ne 
simțim copii ai Tatălui şi fraţi ai Fiului, primind pe Duhul de la Fiul; în 
după chipul nostru trăim Treimea întreagă și-l experimentăm iubirea 
faţă de noi, ca să trăim și noi oamenii iubirea între noi, după modelul Ei: 
„Căci în fiecare este Treimea cu iubirea ce iradiază din fiecare. În chipul 
Duhului imprimat în noi este şi Fiul și Tatăl”*. 

Fiul şi Duhul Îl au în Ei şi pe Tatăl, dar ca pe Cel din Care provin 
continuu şi Care nu ni Se revelează şi nu ne atinge direct: Fiul ne face 
prin Duhul asemenea Sieşi sau Duhul ne face, lucrând din Fiul, ase- 
menea Fiului, punându-ne, față de Tatăl, în raportul în care este Fiul 
cu Tatăl. Ideea de venire a Treimii la făpturi, prin Duhul, şi de urcare 
a lor la relaţia cu Tatăl, tot prin Duhul, exprimă circuitul de slavă care 
se mişcă de la Tatăl, prin Fiul la Duhul și de la Duhul prin Fiul la Tatăl, 
slavă de care beneficiază şi făpturiles€. 


„Suntem numiţi și suntem de fapt temple ale lui Dumnezeu şi 
chiar dumnezei. Pentru ce? Întreabă-i pe adversari, dacă cu adevărat 
nu suntem decât părtași ai unui har simplu şi neipostatic? Dar nu 
este așa din niciun punct de vedere. Ci suntem temple ale Duhului 
care există şi subzistă (ca ipostas). Dar am fost numiţi din cauza Lui 
şi dumnezei, ca unii ce ne-am împărtășit, prin legătura cu El, de firea 


>» 


dumnezeiască și negrăită'”. 


6 SF. CHIRIL AL ALEXANDRIEI, Despre Sfânta Treime, Cuvântul VII, în coll. Părinţi 
și Scriitori Bisericești, vol. 40, Ed. Institutului Biblic şi de Misiune al Bisericii Ortodoxe 
Române, București, 1994, p. 283. 

6 Sr. CHIRIL AL ALEXANDRIEI, Despre Sfânta Treime..., pp. 283-284. 

s Pr. D. STĂNILOAE, „Criteriile prezenţei Sfântului Duh”, pp. 111-112. 

© SF. CHIRIL AL ALEXANDRIEI, Despre Sfânta Treime... p. 284. 

Părinţii consideră pe Duhul Sfânt ca fiind Persoana Care aduce 
în suflete energia divină proprie Treimii, personalizând astfel relația 
cu Dumnezeu şi între oameni. Această personalizare se explică prin 
faptul că desăvârșita comuniune în Dumnezeu nu se manifestă doar la 
nivelul ființei, ci și în fiecare lucrare, prin Duhul Sfânt. Această ener- 
gie, ca manifestare a iubirii divine față de creaţie şi față de om, pro- 
voacă și cultivă iubirea omului faţă de Dumnezeu și faţă de semeni. 
Principala consecință a personalizării relaţiei cu Dumnezeu este 
credința; pe măsură ce această credinţă crește, creşte și certitudinea 
prezenţei iubitoare şi atotputernice a lui Dumnezeu în viaţa lumii și 
în viaţa omului. Această certitudine indusă de Duhul exprimă tean- 
dria sau colaborarea omului cu Dumnezeu şi cultivă responsabilita- 
tea raportată la Dumnezeu. Sălășluirea Duhului în noi restabilește şi 
întăreşte sufletul în capacitatea sa de relaţie cu Dumnezeu şi cu aproa- 
pele, restaurându.-l, astfel, în starea conformă cu natura sa, de chip al 
Fiului. 

Sfântul Duh face imposibilă o relaţie impersonală în Dumnezeu și 
între oameni, bucuria evocată frecvent de Revelaţie fiind consecința 
comuniunii. „Această bucurie, dinainte de veci, a Tatălui şi a Fiului 
este Duhul Sfânt, ca Unul ce este comun amândurora, în ce privește 
întrebuințarea (de aceea se trimite de amândoi la cei vrednici), dar 
numai al Tatălui în ce priveşte existența”. 

Pornind de aici, Părinţii au considerat pe Duhul Sfânt ca fiind 
Persoana divină Care aduce în creaţie energia divină şi o desăvârșeşte. 


„Dar El nu ar putea să o ducă la capăt şi să o desăvârșească, dacă 
nu ar primi-o de la Tatăl și nu ar arăta-o prin Fiul, sau dacă Fiul nu 
ar arăta-o prin Duhul. În Duhul, fiecare lucrare își atinge scopul 
său pentru că desăvârşita comuniunea în Dumnezeu, care există nu 


* Pr. Dumitru STĂNILOAE, Rugăciunea lui lisus și experiența Duhului Sfânt, Ed. 
Deisis, Sibiu, 1995, pp. 90-95. 

© Sr. GRIGORIE PALAMA, omul aghioritic, în Filocalia, vol. VII, Ed. Institutului Biblic 
şi de Misiune al Bisericii Ortodoxe Române, Bucureşti, 1997, p. 446. 


123 


REVELAȚIA - FUNDAMENTUL DOGMELOR ȘI AL DOGMATICII ORTODOXE 


numai în ființa comună, dar şi în fiecare lucrare, se manifestă și se 


înfăptuieşte în Cea de-a Treia Persoană”. 
2.2.3. Revelarea Sfintei Treimi în creație 


Între lumea creată şi Dumnezeu-Creatorul există o relație atât de 
firească și de strânsă, încât orice separare devine o imposibilitate logică. 
Fiind creată prin Fiul, lumea este impregnată de raționalitate, oamenii 
fiind ei înșiși rațiuni sau cuvinte încorporate, cu menirea de a cunoaște 
prin Fiul pe Dumnezeu- Tatăl, raţiunile lumii venind de la Dumnezeu 
şi ducând la Dumnezeu. Prin Duhul Sfânt, Tatăl îşi arată iubirea față de 
Fiul, iar Fiul, tot prin Duhul, își arată iubirea față de Tatăl. Ținând cont 
de faptul că noi primim pe Duhul de la Tatăl, prin Fiul, putem să răs- 
pundem și noi, împreună cu Fiul, iubirii Tatălui. Astfel, Tatăl ne iubește 
aşa cum Îl iubește pe Fiul, iar noi putem iubi pe Tatăl, ca pe Tatăl nos- 
tru, și pe Fiul, ca pe fratele nostru”.. Și dacă numai prin Duhul Îl putem 
numi pe Dumnezeu Tată, înseamnă că El Se uneşte cu noi. Unindu-Se 
cu noi şi fiind nedespărţit de Fiul, înseamnă că în rugăciunea noastră 
este prezent și Fiul. Întreaga Sfântă Treime este prezentă şi lucrătoare în 
creație. 


„Sfânta Treime întreagă este în lucrare asupra întregii creații, de 
la Tatăl purcezând Duhul, trecând prin Fiul şi realizându-Şi lucrarea 
asupra celor create, mai ales ca să atragă pe oameni spre calitatea de fii 
ai Tatălui. Creaţia este atrasă spre Tatăl, prin lucrarea pornită din Tatăl, 
trecută prin Fiul şi unificată, prin Duhul Sfânt, cu umanitatea Fiului. 
Umanitatea este sfințită prin mișcarea pornită din Tatăl și făcută 
spre Tatăl, asemenea Fiului, fiind încadrată în mişcarea Treimii, de 


la Tatăl spre Fiul şi de la Fiul spre Tatăl, prin Duhul. Iubirea, pornită 


7% Pr, D. STĂNILOAE, Rugăciunea lui lisus, p. 92. 
7 Pr. D. STĂNILOAE, Sfânta Treime sau la început..., p. 38. 

de la Tatăl spre Fiul prin Duhul şi întoarsă iarăși spre Tatăl, prinde în 
cadrul ei şi umanitatea”? 


Privită şi analizată din această perspectivă, creaţia este sau înseamnă 
şi Revelaţie. Aşa se explică motivarea revelată a îndumnezeirii omului 
şi a pnevmatizării creaţiei, tema centrală a teologiei ortodoxe. Logosul 
Întrupat revelează taina Treimii (loan 17, 21), iar în Treime, Persoanele 
constituie structura interioară a naturii divine”. 

Prin Duhul Sfânt se produce o extindere a filiației divine la făpturi, 
nu o ieşire din filiaţie: 


„Deci Duhul întăreşte cerurile nu făcându-le să participe la o 
ființă creată și făcută, ci dăruindu-le lucrarea Sa, ca lucrare proprie a 
lui Dumnezeu. Căci a susține existenţele și a întări, spre durată, ceea 
ce este coruptibil prin fire și boleşte de tendința spre nimic, nu poate 
arăta decât o ființă care conduce totul [...]. Frumuseţea lui Dumnezeu 
va ieși, deci, la vedere mai clară, ca veşnica Lui putere şi dumnezeire. 
Dar puterea dă tărie cerurilor şi Duhul le împuterniceşte nu ca una 
din creaturi, chemată în ajutor [...], ci ca fiind Duhul propriu al lui 
Dumnezeu, care pe toate le creează şi le întăreşte [...]. Acest fapt este 
vădit mai ales când se gândeşte cineva la căderea firii și la readucerea 
ei în starea cea bună. Căci odată cu varietatea însuflețită s-a aple- 
cat spre păcat şi s-a îmbolnăvit de păcatul introdus în ea din iubirea 
sporită de trup. Duhul care o modela, după chipul dumnezeiesc, și 
care era întipărit în ea în mod negrăit, ca o punte, S-a despărțit de ea 
şi, astfel, a apărut în ea stricăciunea (corupția) şi lipsa de frumuseţe, 
precum şi alte urâțenii. Dar Făcătorul tuturor, voind să readucă la tăria 
şi armonia de la început existenţa căzută în stricăciune, în falsitate și 
în urâţenie, pentru păcatul introdus în ea, i-a infuzat iarăşi Duhul 
Sfânt şi dumnezeiesc care o părăsise. Acesta a restructurat spre chipul 


72 Pr. D. STĂNILOAE, Sfânta Treime sau la început..., p. 85. 
73 Pr. Dumitru POPESCU, „Esenţa sintezei dogmatice a Părintelui Profesor Dumitru 
Stăniloae la aniversarea a 75 de ani de viață, în: Studii Teologice, 7-8/1983, p. 584. 

mai presus de lume această existență ca Unul ce a putut să ne facă 
spre asemănarea cu El. Deci, El susține în starea cea bună existența 
făcută şi poate să o înfrumusețeze prin relația cu Sine, ducând-o spre 
asemănarea cu Dumnezeu [...]. Nu este mai bine ca spunând că Fl 
este egal în fire și deoființă cu Dumnezeu, ca Unul ce a provenit din 
Dumnezeu și este în EI prin fire şi cu deplină putere creatoare și să-l 
atribuim toată lucrarea asupra celor create, săvârşindu-se din Tatăl 


prin Fiul în Duhul? '*. 


Primii oameni sunt scoși din Rai, după căderea în păcat, ca să nu 
mănânce din pomul vieţii şi să trăiască în veci (Facerea 3, 22) şi dato- 
rită faptului că prin cădere nu s-a întunecat doar chipul lui Dumnezeu 
din om, ci şi chipul lui Dumnezeu din creaţie (raționalitatea și finali- 
tatea voite de Dumnezeu). Fiind redusă aproape exclusiv la dimensiu- 
nea ei materială, creaţia devine promovatoare de moarte şi de corupție, 
de vreme ce nu mai este grădina prin care Dumnezeu umbla în răcoa- 
rea serii (Facerea 3, 8). Această depreciere a fost cauzată de diminua- 
rea harului produsă de păcat, diminuare sinonimă cu retragerea unor 
energii din ea, retragere care slăbeşte sau perverteşte resursele ei vitale”. 
Ținând cont de faptul că lucrarea răscumpărătoare nu se referă doar la 
om, ci şi la cosmosul întreg, infuzarea Duhului Sfânt, Care îi părăsise, 
s-a realizat prin lucrarea neseparată a Persoanelor Sfintei Treimi. 


2.2.4. Revelarea Sfintei Treimi în Biserică 


Așa cum s-a văzut, există o reciprocitate desăvârșită între lucra- 
rea Fiului şi a Duhului Sfânt în Revelaţie. În Vechiul Testament, Duhul 
pregăteşte întruparea şi răscumpărarea, iar în Noul Testament, Mântu- 
itorul pregăteşte coborârea Sfântului Duh. Fiul şi Duhul Se revelează 
reciproc şi împreună ÎI revelează pe Tatăl”. 


74 SR. CHIRIL AL ALEXANDRIEI, Despre Sfânta Treime..., pp. 207-208. 
73 Pr. D. STĂNILOAE, Teologia Dogmatică Ortodoxă, vol. I, pp. 477-478. 


7% Pr. Dumitru STĂNILOAE, „Sfântul Duh în Revelaţie și în Biserică”, în: Ortodoxia, 
XXVI (1974), 2, pp. 217-218. 


126 


TEOLOGIA DOGMATICĂ ORTODOXĂ 


Deși în Vechiul Testament prezenţa și lucrarea lui Dumnezeu erau 
evidenţiate prin manifestări exterioare de putere, totuși, în persoanele 
cu o sensibilitate sporită, din Cuvântul iradia și Duhul Care îi pregătea 
pentru venirea Cuvântului, tot așa cum Cuvântul îi pregătea prin Duhul 
pentru venirea în trup şi, după Înălţare, pentru a doua venire. 


„Precum înainte de venirea văzută şi în trup, Cuvântul lui Dumnezeu 
venea spiritual la Patriarhi şi la Proroci, preînchipuind tainele venirii 
Lui, tot așa şi după această sosire, vine nu numai în cei ce sunt încă 
prunci, nutrindu-i duhovniceşte şi ducându-i spre viața desăvârșirii cea 
după Dumnezeu, ci și în cei desăvârşiți, desemnându-le de mai-nainte, 


în chip ascuns, forma venirii Lui viitoare, ca într-o icoană”. 


Odată cu întruparea, natura umană asumată de Mântuitorul Hristos 
este ridicată la capacitatea de a-L primi pe Duhul Sfânt plenar și de a-L 
și iradia spre alți oameni. 


„Duhul Sfânt Şi-a făcut acum centrul Său de acţiune și de iradiere, 
împreună cu Cuvântul lui Dumnezeu, în ființa umană. Acum iese 
pe primul plan rolul Său cel mai propriu, care este de sfințire şi de 
îndumnezeire a ființelor umane. Spiritul uman se descoperă acum ca 
având cea mai mare conformitate potenţială cu Duhul Sfânt”, fără ca 


lucrarea Lui să poată fi separată de lucrarea lui Hristos”. 


Capacitatea de a sesiza prezența şi lucrarea lui Dumnezeu în 
Revelaţie este produsă de Duhul Sfânt, Care aduce lucrarea (energia) 
sau puterea lui Dumnezeu în creaţie, ca efect creator şi desăvârșitor. 


„Iar noi, fără Duhul, suntem străini şi departe de Dumnezeu, 
iar prin împărtăşirea de Duhul suntem legaţi de dumnezeire (uniţi 


7 SF. MAxIM MĂRTURISITORUL, Capete teologice, II, 28, în Filocalia, vol. II, Sibiu, 1947. 
78 Pr. D. STĂNILOAE, Teologia Dogmatică Ortodoxă, vol. I, pp. 45-46. 

cu ea). Deci a fi noi în Tatăl nu este al nostru, ci al Duhului, care este în 


noi şi petrece în noi, până când Îl păstrăm în noi prin mărturisire”. 


Această sensibilitate produsă de Duhul îl apropie pe om de Dumne- 
zeu şi de semeni, făcându-l, astfel, în întregime omenesc. Prima treaptă 
a acestei sensibilităţi este credința, urmată de un sentiment acut de res- 
ponsabilitate față de Dumnezeu. Numai sălășluirea Duhului trezește, în 
sufletul uman, capacitatea sa de relație cu Dumnezeu și cu aproapele, 
restaurându-l, astfel, în starea conformă naturii sale®. 

Relaţiile Persoanelor divine în plan trinitar se regăsesc şi în viața 
Bisericii. Atât Fiul, cât şi Duhul, au o poziţie proprie în acţiunea reve- 
latoare, conform poziţiei din viaţa internă a Treimii. Fiul Se naşte, iar 
Duhul purcede din eternitate din Tatăl, dar Se odihneşte (rămâne) peste 
Fiul şi Se arată sau străluceşte din El. Aceste precizări patristice definesc 
atât relaţia eternă dintre Duhul și Fiul, cât și modalitatea lucrării Lor în 
om şi în lume. Purcederea Duhului din Tatăl şi arătarea sau strălucirea 
prin Fiul nu se confundă, dar nici nu se separă, ambele depinzând de 
Tatăl. Fiul și Duhul nu sunt uniţi doar în planul eternității, ci şi în ordi- 
nea temporală, afirmându-Se reciproc: odihnind peste Fiul sau strălu- 
cind din Fl, Duhul revelează Tatălui pe Fiul, iar Fiul pe Duhul. Dacă, din 
perspectiva eternității, Duhul strălucește prin Hristos, din perspectiva 
temporală, străluceşte şi prin sfinți. 


„Aşa cum, în Treime, Duhul este într-o continuă purcedere de 
la Tatăl iubitor spre Fiul iubit şi într-o strălucire iubitoare de la Tatăl 
spre Fiul, așa este şi în noi într-o curgere continuă de la Fiul spre noi 


şi de la noi spre Fiul de la care primim Duhul'*. 


79 SF. ATANASIE CEL MARE, Cuvântul al treilea împotriva arienilor, XXIV, în coll. 
Părinţi și Scriitori Bisericeşti, vol. 15, trad. Pr. D. Stăniloae, Ed. Institutului Biblic şi de 
Misiune al Bisericii Ortodoxe Române, Bucureşti, 1987. 

3% Pr. D. STĂNILOAE, Rugăciunea lui lisus... p. 95. 

8! Pr. Dumitru STĂNILOAE, „Relaţiile treimice și viaţa Bisericii”, în: Ortodoxia, XVI 
(1964), 4, p. 513. 

Perihoreza nu trebuie înțeleasă doar ca o mișcare a fiecărei Persoane 
în jurul Celorlalte, ci și ca o interioritate reciprocă, plenitudinea unei 
Persoane fiind, astfel, dată de relaţia interioară cu Celelalte. 

Odihna sau rămânerea Duhului în Fiul presupune și faptul că cei 
care cred nu primesc Duhul Sfânt fără Hristos. Dacă Duhul ar purcede 
şi din Fiul sau nu S-ar odihni în EL, ar fi posibilă separarea Persoanelor, 
așa cum s-a întâmplat în teologia occidentală. Noi, fiind uniţi cu Hris- 
tos şi Duhul strălucind din El, strălucește și din noi sau din Biserică, pe 
măsura creşterii comuniunii cu Hristos, prin curățirea de patimi. Atunci 
când Mântuitorul Hristos nu este prezent, împreună cu Duhul, în Bise- 
rică şi în credincioși, apare fie necesitatea vicariatului, fie necesitatea 
conducerii în conformitate cu propria conștiință:?. 

Sf. Grigorie Palama completează ideea de rămânere sau de odihnă a 
Duhului în Fiul, ca relaţie eternă, prin precizarea că strălucirea Duhului 
din Fiul este răspunsul iubirii Fiului la iniţiativa iubitoare a Tatălui, care- 
L purcede pe Duhul. Iubirea Tatălui, odihnindu-se în Fiul, străluceşte 
Tatălui din Fiul, ca iubire a Fiului. Această strălucire nu-şi are originea 
în Fiul, ci în Tatăl, dar, rămânând asupra Fiului, se reflectă spre Tatăl, 
îmbinându-se cu activitatea iubitoare a Fiului față de Tatăl. Această 
relație este prezentă şi în cazul nostru: împărtăşindu-ni-Se, Duhul Se 
întoarce îmbinat cu simţirea noastră iubitoare de fii spre Tatăl, pentru că 
nici Fiul şi nici noi nu suntem pasivi atunci când Duhul Se revarsă în noi 
și, pentru acest motiv, orice simţire a unuia față de altul este influenţată 
de simţirea celuilalt. Astfel, prin Duhul, toţi suntem uniţi cu Hristos şi 
simțim iubirea Tatălui față de noi şi a noastră față de El. Avându-L pe 
Duhul, Îl avem în noi pe Hristos cu simţirea Lui de Fiu față de Tatăl, 
devenită și simțirea noastră. „Și pentru că sunteţi fii, a trimis Dumne- 
zeu pe Duhul Fiului Său în inimile noastre, care strigă: Avva, Părinte! 
Astfel dar, nu mai ești rob, ci fiu; iar de eşti fiu, eşti şi moştenitor al lui 
Dumnezeu, prin lisus Hristos” (Galateni 4, 6-7). Aşa se explică faptul că 
mântuirea înseamnă recapitulare în Hristos. 


% Pr. D. STĂNILOAE, „Relaţiile treimice..., pp. 513-515. 
% Pr. D. STĂNILOAE, „Relaţiile treimice..., pp. 517-518. 

După Iosif Vrienie (începutul secolului al XV-lea), relaţia între Fiul 
şi Duhul are şi un sens invers: nu numai Duhul trece prin Fiul, ară- 
tându-Se ca Duh al Fiului, ci şi Fiul trece prin Duhul, manifestându-Se 
în calitate de Cuvânt al Duhului. În acelaşi timp, Fiul rămâne Cuvânt al 
Tatălui, ca provenind din Tatăl, iar Duhul grăieşte Cuvântul Tatălui sau 
Fiul Tatălui grăieşte din Duhul, ceea ce înseamnă că fiecare relaţie, între 
cele două Persoane, o implică şi pe a Treia. Hristos și Duhul lucrează 
împreună pentru a ne face fii ai Tatălui. Astfel, Treimea este prezentă în 
Biserică şi în credincioşi, scopul lor fiind de a realiza şi exprima unitatea 
Treimiit. „Domnul este Duh, şi unde este Duhul Domnului, acolo este 
libertate. Iar noi toţi, privind ca în oglindă, cu fața descoperită, slava 
Domnului, ne prefacem în acelaşi chip din slavă în slavă, ca de la Duhul 
Domnului” (2 Corinteni 3, 17-18). Oglinda exprimă fața omenească a 
Mântuitorului Hristos, spre care urcăm şi noi, ca model absolut, din 
slavă în slavă, adică într-un progres continuu, ca de la Duhul Domnului 
sau prin lucrarea Duhului Sfânt”. 

Fiind Ipostasul divin Care Şi-a împropriat natura umană, Mântuito- 
rul Hristos poartă în umanitatea Sa pe Duhul Sfânt în toată plenitudinea 
Sa. Pornind de aici, ca om, Mântuitorul Hristos răspunde în numele 
nostru Tatălui printr-o iubire ascultătoare până la moarte. Acest răspuns 
iubitor presupune sfințenia, ca stare de transparență a Duhului, devenită 
interioritate a sufletului, în timp ce transparenţa sufletului devine interi- 
oritate a lui Dumnezeu. 

Prin înălțarea cu trupul la cer a Mântuitorului, natura Sa umană 
îndumnezeită devine deplin transparentă față de Tatăl şi față de oameni, 
realizând integral şi ca om capacitatea Sa de comuniune cu Tatăl şi cu 
oamenii. Această capacitate deplină de comuniune cu Dumnezeu și cu 
oamenii are ca urmare firească coborârea Duhului Sfânt. Fără Cinci- 
zecime, Biserica nu ar fi căpătat ființă concretă şi nici nu ar fi durat, 


3 Pr. D. STĂNILOAE, „Relaţiile treimice..-, pp. 521-523. 

% Pr. Dumitru STÂNILOAE, Spiritualitate şi comuniune în Liturghia Ortodoxă, Ed. 
Mitropoliei Olteniei, Craiova, 1986, p. 66. 

5 Pr. D. STĂNILOAE, Rugăciunea lui lisus..., pp. 96-97. . 

Revelația nemaiputându-se impune ca o evidenţă experimentată. Duhul 
Sfânt întemeiază Biserica şi rămâne, în continuare, în Ea cu energiile 
Sale necreate, călăuzind-o spre desăvârşirea Ei. Prezența Duhului este 
sinonimă cu prezenţa Bisericii şi cu adevărul. 


„Astfel, așa cum în Sfânta Treime, Duhul Sfânt arată că Tatăl şi Fiul 
sunt Persoane distincte, dar de o singură ființă, unite prin iubire, tot 
astfel Duhul Sfânt ne consacră pe noi ca persoane distincte, zidindu-ne 
Biserică, unindu-ne prin bucuria unei comuniuni depline””. 


Biserica este Revelația întrupată și activă a lui Dumnezeu în umani- 
tatea celor care cred; sub forma Bisericii, Revelația își desăvârșește opera 
de sfințire, arătându-şi astfel puterea. „Iar voi sunteți trupul lui Hristos şi 
mădulare (fiecare) în parte” (1 Corinteni 12, 27). În Biserică, înţeleasă ca 
Revelaţie întrupată sau trup tainic al Mântuitorului Hristos, umanitatea 
căzută este reconfigurată după modelul umanității asumate de Mântu- 
itorul Hristos, în care se împlineşte (desăvârşește) Revelația. Expresia 
Biserica, trup al Domnului indică unirea şi comuniunea în Hristos şi în 
Duhul Sfânt a celor care cred. Mântuitorul Hristos este cap, în sensul 
de izvor din care Se revarsă Duhul în comunitate, ținând uniți membrii 
prin legătura cu același Hristos ca sursă a Duhului şi ca model uman 
îndumnezeit de Duhul, pentru a-i face asemenea lui Hristos. Astfel, 
Duhul este chipul Fiului, în calitate de capăt al lucrării prin Care Fiul 
lucrează în noi, făcându-ne după chipul Său. În calitate de chip al Duhu- 
lui, fiecare suntem în acelaşi timp chip al Fiului prin raportarea filială la 
Tatăl și chip al Duhului, prin raportare la Hristos ca Fiu al Tatălui. Prin 
raportarea noastră la Tatăl, pentru că ne modelăm după Fiul, nu vrem 
să devenim ca Tatăl, ci asemenea Fiului*?. 

Prin comuniunea credincioşilor cu Persoanele Sfintei Treimi, Bise- 
rica se constituie ca o comunitate de persoane care nu poate fi separată 


% Pr. D. STĂNILOAE, Rugăciunea lui lisus... pp. 98-99. 
5 Pr. D. STĂNILOAE, „Criteriile prezenţei Sfântului Duh... p. 112. 
% Pr. D. STĂNILOAE, „Criteriile prezenţei Sfântului Duh... p. 109. 

de Treime, în calitatea ei de comuniune iubitoare şi responsabilă. Relația 
din interiorul Treimii se reflectă și în relaţia Treimii cu făpturile. Duhul, 
pornit din Tatăl, străluceşte acum din Fiul nu numai Tatălui, ci şi făp- 
turilor. Strălucirea Duhului, din Fiul, se extinde şi asupra făpturilor, 
umplând și pe credincioși de afecțiunea filială a Fiului față de Tatăl, pen- 
tru că același Duh al Tatălui, ce Se odihneşte asupra Fiului, Se întoarce 
de la Fiul spre Tatăl. Prin Duhul Sfânt, care rămâne în Hristos şi, prin 
urmare, în Biserică, Dumnezeu Îşi exercită, în mod continuu puterea 
Sa transfiguratoare, prin cuvinte şi fapte (Taine şi lerurgii), toate expri- 
mând credinţa prin care ne întâlnim în mod personal cu Dumnezeu și 
colaborăm în vederea mântuirii noastre”. 

La rugăciunea comună a credincioșilor participă atât sfinții, cât şi 
îngerii. Această participare generală exprimă sobornicitatea Bisericii: 
cultul se referă nu numai la relaţia individuală cu Dumnezeu, ci și la 
relaţia cu Dumnezeu a întregii comunități. „Sfânta Tradiţie, prin care 
Biserica se perpetuează cu ajutorul rugăciunii, constă tocmai în această 
persistenţă în Biserică - prin Duhul Sfânt - a lucrării mântuitoare a lui 
Hristos”*!. Duhul Sfânt, prin rugăciunea Bisericii, nu susține doar tensi- 
unea spre Înviere, ci o va și realiza, oamenii putând participa astfel, prin 
trupurile lor înviate, la Trupul Înviat al Mântuitorului Hristos. 

În Sfânta Liturghie, comunitatea recunoaşte că Trupul Domnului, în 
Care Duhul transformă pâinea, se frânge pentru toți, tot aşa cum Sângele, 
în care Duhul transformă vinul, se varsă pentru toți. Pentru acest motiv, 
în cult se trăieşte în mod anticipat eshatologia ca finalitate a Revelaţiei. 
Deşi cultul este în mod firesc preocupat de nevoile concrete ale oameni- 
lor, în Sfânta Liturghie arătăm că nu ne fixăm definitiv în nicio situaţie 
a acestei lumi și că încercăm să mergem mereu mai departe şi mai sus. 


„Undele acestui dinamism creștin întreținut de Duhul se 
revarsă asupra întregii umanităţi, chiar dacă ea nu este conştientă 
de aceasta. Duhul lui Hristos Cel înviat ne conduce din interior spre 


% Pr. D. STĂNILOAE, Rugăciunea lui lisus..., pp. 100-104. 
1 Pr. D. STĂNILOAE, Rugăciunea lui lisus..., p. 106. 

Cincizecimea eshatologică, când El va străluci în deplinătatea tru- 
pului transfigurat al lui Hristos, dar și al inimilor noastre care vor fi 


sporit în transparență, prin unirea cu Hristos”. 


Dacă Cincizecimea este actul care inițiază trecerea de la lucrarea 
mântuitoare a lui Hristos în umanitatea asumată la extinderea acestei 
lucrări în celelalte ființe umane și această extindere formează conținutul 
Bisericii, Biserica este revelarea lui Dumnezeu în și prin Mântuitorul 
Hristos, a cărei eficiență se prelungeşte până la sfârșitul chipului actual 
al lumii. „Ea continuă Revelația în Hristos, nu ca o sporire a conţinutului 
său, ci ca o actualizare în Duhul a prezenţei lucrătoare a lui Hristos, 
care S-a revelat deplin prin fapte şi prin cuvintele Sale şi prin cele ale 
Apostolilor”. 

În Biserică şi prin lucrarea Sfântului Duh, Revelația împlinită în 
Mântuitorul Hristos se împlineşte și în toţi cei care cred, desăvârşindu-se 
astfel iconomia lui Dumnezeu. 


2.3, Sfânta Tradiţie şi Sfânta Scriptură. Raportul interior 
dintre Biserică, Scriptură şi Tradiţie 


2.3.1 Tradiţia apostolică și Tradiţia bisericească 


Deşi s-a încheiat în Persoana Mântuitorului Hristos, Revelația 
supranaturală este activă și în continuare, prin conținutul ei, datorită 
faptului că, după Înălțarea la cer, El începe procesul de extindere a stării 
realizate în umanitatea asumată la toți cei care cred. Performanța acesta 
este posibilă pentru că nu a asumat natura umană ipostaziată în ea 
însăși, ci în Ipostasul Său, prin unirea ipostatică fiind ridicată la nivelul 
îndumnezeirii și făcând astfel posibilă îndumnezeirea tuturor”. 


% Pr. D. STĂNILOAE, Rugăciunea lui lisus..., pp. 109-112. 
% Pr. D. STĂNILOAE, Rugăciunea lui lisus..., p. 98. 
* Pr. D. STĂNILOAE, Teologia Dogmatică Ortodoxă, vol. I, p. 49. 

Această extindere se realizează prin lucrarea Sfântului Duh, în 
comunitatea universală a Bisericii. Biserica devine dialogul lui Dumne- 
zeu cu cei care cred prin Hristos în Duhul Sfânt sau Revelația suprana- 
turală ajunsă la deplinătatea ei în Hristos, în acţiunea de extindere şi de 
rodire în cei care cred. 


„Revelația aceasta este, în acest sens, neschimbată obiectiv atât în 
Sfânta Scriptură, cât şi în Sfânta Tradiţie. Deci, Biserica, prin Sfânta 
Scriptură şi prin Sfânta Traditie, menţine, în înţelesul ei adevărat, 
Revelația în acţiune. Acţiunea ei nu este altceva decât punerea în 
lucrare a Revelaţiei, păstrată în întregul ei, pregătirea credincioşilor 
pentru lucrarea ei, sau pentru lucrarea lui Hristos, tălmăcit în Sfânta 
Scriptură și comunicat prin Sfânta Tradiţie”5. 


Acolo unde nu se păstrează comuniunea integrală cu Hristos, există 
pericolul apariţiei unor învățături noi, fără nici un temei în Scriptură 
şi în Tradiţie, învățături care pot deforma sau deturna mesajul divin 
revelat. 

Sfânta Scriptură şi Sfânta Tradiţie sunt astfel cele două căi de fixare, 
păstrare şi transmitere a Revelaţiei. Se deosebesc numai cu privire la 
modul în care Revelația ni s-a transmis și este cuprinsă în ele, pentru că 
fondul Revelaţiei este cuprins în amândouă. Din această cauză, ele au o 
valoare egală. 

În sens larg, Tradiţia apostolică conţine propovăduirea şi activitatea 
Apostolilor prin care Biserica este adusă la existență. În urma propovă- 
duirii apostolice orale s-a constituit Tradiţia sau Predania, care devine 
bun comun al primelor Biserici întemeiate: „Deci, dar, fraților, staţi 
neclintiți şi ţineţi predaniile pe care le-aţi învățat fie prin cuvânt, fie prin 
epistola noastră” (2 Tesaloniceni 2, 15). Această Tradiţie sau Predanie 
constituie „dreptarul învățăturii căreia ați fost încredințaţi” (Romani 
6, 17) şi care provine de la Mântuitorul Hristos: „Căci de la Domnul 
am primit ceea ce v-am dat (transmis) şi vouă” (1 Corinteni 11, 23-26). 


% Pr. D. STĂNILOAE, Teologia Dogmatică Ortodoxă, vol. I, pp. 50-51. 

Având în vedere proveniența ei, aceasta trebuie păstrată așa cum a fost 
primită (1 Corinteni 11, 2), fiind socotită „comoara ce ţi s-a încredințat” 
(1 Timotei 6, 20), în comparaţie cu „filosofia şi cu deşarta înşelăciune din 
predania omenească” (Coloseni 2, 8). Apostolii sau ucenicii acestora au 
consemnat o parte a Tradiției apostolice, sub inspiraţia Sfântului Duh, și 
aşa au apărut cărțile Noului Testament. Tradiţia apostolică a continuat 
să circule şi pe cale orală, alături de Noul Testament, ambele documente 
propovăduind același chip al lui Hristos făcut cunoscut de Apostoli și 
transmis Bisericilor întemeiate de ei%. În sens restrâns, Tradiţia repre- 
zintă modalitățile concrete prin care Biserica se menţine și se extinde în 
timp şi spaţiu: crezurile primare, dispoziţiile referitoare la Sfintele Taine 
și la cult, în general, la organizarea ierarhică şi la viața credincioşilor. 
Pentru că acestea se repetau în practică, n-a fost necesară fixarea lor în 
scris. Dacă Evangheliile descriu mântuirea obiectivă sau răscumpăra- 
rea în Hristos şi prin Hristos, Tradiţia conține modalitățile mântuirii 
subiective desfăşurate în Biserică”. În acest sens restrâns, Tradiţia nu 
este nici o parte a adevărurilor revelate şi necuprinse în Scriptură, nici 
numai conștiința de sine a Bisericii şi, cu atât mai puţin, un produs al 
Bisericii postapostolice, ci una din cele două forme ale Revelaţiei, comu- 
nicată de Apostoli, în mod oral, Bisericii primare. 

Pentru că ambele exprimă legătura celui care crede cu Persoana și 
lucrarea Mântuitorului Hristos, între cele două părți ale Tradiţiei, în 
sens larg, nu pot exista discontinuități şi nici opoziții. Lucrarea Mântui- 
torului nu s-a încheiat odată cu înălțarea cu trupul la cer, ci continuă în 
timp şi în Biserică, fiind perpetuu necesară asimilarea și experimentarea 
ei, în vederea realizării împărăției lui Dumnezeu sau a cerului nou şi a 
pământului nou. „Şi să vă lumineze ochii inimii, ca să pricepeți care este 
nădejdea la care v-a chemat, care este bogăţia slavei moștenirii Lui. [...] 


% Pr. Dumitru Popescu, lisus Hristos Pantocrator, Ed. Institutului Biblic şi de Misiu- 
ne al Bisericii Ortodoxe Române, București, 2005, p. 57. 

” Pr. Dumitru STĂNILOAE, „Caracterul permanent și mobil al Tradiţiei”, în: Studii 
Teologice, XXV (1973), 3-4, p. 149. 

% Pr. Dumitru STĂNILOAE, „Sfânta Tradiţie. Definirea noţiunii şi întinderea ei”, în: 
Ortodoxia, XVI (1964), 1, p. 72. 

Şi cât de covârșitoare este mărimea puterii Lui față de noi [...], pentru 
noi cei care credem” (Efeseni 1, 18-19). El nu ne comunică lucrarea Sa 
mântuitoare numai prin cuvântul Său cuprins în Scriptură, ci şi prin 
viața Bisericii, în integralitatea ei, inaugurată în vremea Apostolilor şi 
transmisă prin practica Bisericii, fără a fi consemnată în scris”. 

Faptul că Tradiţia este una dintre cele două forme în care Apostolii 
ne-au lăsat Revelația este demonstrat de structura ei formală și logică: 
este un tot organic și constă în faptul că Dumnezeu ni Se face acce- 
sibil în Fiul întrupat şi rămâne disponibil pentru a ne însuși, în unire 
cu El, mântuirea. Pornind de aici, Revelația implică diferite momente 
şi forme în care se manifestă lucrarea lui Dumnezeu în angajarea pri- 
milor oameni care au crezut, toate referindu-se la întregul mântuirii şi 
având legătură întreolaltă!%, „Întru El avem răscumpărarea prin Sângele 
Lui şi iertarea păcatelor, după bogăţia harului Lui, pe care l-a făcut să 
prisosească în noi în toată înțelepciunea și priceperea” (Efeseni 1, 7-8). 
Mântuitorul Hristos, în Care ne regăsim toți prin firea Sa umană asu- 
mată, „S-a făcut înţelepciune de la Dumnezeu şi dreptate şi sfințire și 
răscumpărare” (1 Corinteni 1, 30). 

Tradiţia nu este doar memoria teoretică a unor învățături necon- 
semnate în Scriptură, ci şi trăirea continuă cu Mântuitorul Hristos şi 
în Mântuitorul Hristos, prin Duhul Sfânt. Această trăire presupune 
cunoașterea persoanei și a lucrării Lui sau a dogmelor şi aplicarea lor 
practică prin rugăciune, mărturisire, viață creștină în general, după voia 
şi modelul Mântuitorului Hristos. Toate aceste elemente formează un 
întreg prin care lucrează Duhul Sfânt sau harul lui Hristos. „Tradiţia este 
continuarea lui Hristos, prin har și prin viaţa născută din har sau prin 
Duhul Sfânt şi prin viaţa în Duhul Sfânt, în generaţiile de credincioşi, 
sau în Biserică, prin conlucrarea tuturor celor ce-L comunică, Îl primesc 
şi-L trăiesc”, 


% Pr. D. STĂNILOAE, „Caracterul permanent..-, p. 152. 

10 Pr, D, STĂNILOAE, „Sfânta Tradiţie. Definirea noţiunii...” p. 72. 

1! Pr. Dumitru STĂNILOAE, „Primirea Tradiţiei în timpul de azi, din punct de vedere 
ortodox”, în: Studii Teologice, XXVII (1975), 1-2, p. 6. 

Deci Tradiția cuprinde o învățătură crezută și mărturisită despre 
Dumnezeu și despre lucrarea Lui de mântuire în Hristos, învăţătură care 
formează baza cultului creştin. Pentru acest motiv, imnele liturgice sunt 
proclamări publice ale dogmelor, urmate de rugăciuni și de concluzii 
referitoare la datoria unei vieți duhovnicești sau sunt, în același timp, 
teologie și spiritualitate. Prin rugăciune şi prin mărturisire, credincioșii 
cer ajutorul lui Dumnezeu. Cultul Bisericii nu face doar referiri la istorie 
sau nu are un caracter exclusiv anamnetic, ci este, mai mult decât orice, 
un eveniment mântuitor prezent!%?. 

Conţinutul interior al Tradiţiei este Mântuitorul Hristos întrupat, 
jertfit, înviat și înălțat cu trupul la cer, care ni Se comunică în Duhul 
Sfânt, prin credință, făcându-ne părtași plenitudinii vieţii divine în formă 
umană realizată prin unirea ipostatică. „Ca să puteți înțelege, împre- 
ună cu toţi sfinţii, care este lărgimea și lungimea și înălțimea şi adân- 
cimea, și să cunoașteţi iubirea lui Hristos, cea mai presus de cunoștință, 
ca să vă umpleţi de toată plinătatea lui Dumnezeu” (Efeseni 3, 18-19). 
Apostolii au concentrat în crezuri scurte, pentru a fi rostite de cei care se 
botezau, toată iconomia mântuirii, ca dovadă că şi-au însușit învățătura 
de credinţă creştină. Pentru acest motiv, aceste crezuri scurte concentrate 
au fost numite de Sfântul Irineu şi de Tertulian regula fidei. Dar, pentru ca 
generaţiile viitoare să aibă acces nu numai la formele simple, ci şi la cele 
dezvoltate, care nu puteau fi ţinute minte și predate cu fidelitate oral, de la 
o generaţie la alta, Apostolii le-au fixat în scris. Așa s-a născut Scriptura și 
așa a rămas Tradiţia nescrisă una dintre formele Revelaţiei!”. 

În afară de crezuri, Apostolii au lăsat și alte forme ale Revelaţiei 
nescrise, care puteau fi ținute minte ușor şi care reprezentau efecte ale 
lucrării mântuitoare a lui Hristos asupra oamenilor sau unirea Lui cu cei 
care credeau, prin acte poruncite de Hristos: i-au botezat, i-au uns și i-au 
împărtășit. Fiind practicate în mod curent, nu a fost necesară consem- 
narea amănunțită în scris. Săvârșirea Tainelor în locuri unde nu erau 
prezenţi Apostolii sau după moartea lor cerea persoane rânduite special 


102 Pr. D. STĂNILOAE, „Primirea Tradiţiei în timpul de azi.., p. 7. 
103 Pr. D. STĂNILOAE, „Sfânta Tradiţie. Definirea noţiunii... p. 73. 

pentru aceasta. Pentru a răspunde acestei nevoi, Apostolii au instituit 
o ierarhie și au creat o organizaţie bisericească. Şi în acest caz, existând 
de fapt şi continuându-se prin succesiune, nu s-a scris prea mult despre 
ea. Învățătura despre Biserică şi despre har era implicată în practica- 
rea 'Tainelor şi putea fi ținută minte uşor, prin repetare în comunitatea 
bisericească!%. 

Primirea Sfântului Duh şi a celorlalte daruri se făcea epicletic (prin 
rugăciuni de invocare în care se arata cine este Hristos, ce a făcut şi ce 
se aşteaptă de la EI, la care se adăugau rugăciunile de mulțumire şi de 
laudă pentru darurile primite). Modul în care se făceau toate acestea 
nu a fost fixat în Scriptură, ţinându-se minte prin repetare. „Stăruiți în 
rugăciune, priveghind în ea cu mulțumire, rugându-vă totodată și pen- 
tru noi, ca Dumnezeu să ne deschidă ușa cuvântului spre a vesti taina lui 
Hristos [...], ca să o arăt aşa cum se cuvine să grăiesc” (Coloseni 4, 2-4). 
Rugăciunea deținea un loc important în Biserica primară: „Noaptea şi 
ziua ne rugăm cu prisosință să vedem fața voastră şi să împlinim lipsurile 
credinţei voastre” (1 Tesaloniceni 3, 10). Nu sunt cunoscute texte exacte 
de rugăciuni rămase de la Apostoli, dar - cu siguranță - ele au existat şi, 
de aceea, Apostolii nu le-au mai fixat în scris. Aceleași observaţii se pot 
face şi în legătură cu rugăciunile liturghiilor vechi, care aveau în centrul 
lor taina lui Hristos!%. „Ca Dumnezeul Domnului nostru Iisus Hristos, 
Tatăl slavei, să vă dea vouă duhul înțelepciunii şi al descoperirii, spre 
deplina Lui cunoaştere și să vă lumineze ochii inimii, ca să pricepeţi care 
este nădejdea la care v-a chemat, care este bogăţia slavei moştenirii Lui 
în cei sfinți şi cât de covârşitoare este mărimea puterii Lui față de noi, 
pentru cei ce credem. [...] Și toate le-a supus sub picioarele Lui şi, mai 
presus de toate, L-a dat pe EI cap Bisericii, care este trupul Său, plinirea 
Celui ce plineşte toate în toți” (Efeseni 1, 16-23). Se poate deduce că 
toate aceste manifestări ale Bisericii primare au făcut parte din depozi- 
tul Tradiţiei apostolice, în lumina căreia Biserica a ales cărțile care au 
intrat în canonul Noului Testament. Tainele, organizarea bisericească 


104 Pr. D. STĂNILOAE, „Sfânta Tradiție. Definirea noțiunii.. p. 74. 
105 Pr. D. STÂNILOAE, „Sfânta Tradiţie. Definirea noţiunii... p. 75. 

ierarhică, cultul divin, nefixate în Scriptură pe larg, dar transmise ca 
realități practicate, sunt şi ele Revelația dumnezeiască nu mai prejos de 
Scriptură. Prin Apostoli, ca organe ale Revelaţiei, s-a făcut cunoscută 
şi s-a realizat, pentru prima dată, intrarea lui Dumnezeu, prin Hristos, 
în legătură vie cu oamenii, această legătură putând fi experimentată în 
continuare de cei care cred. Tradiţia este tocmai permanentizarea tră- 
irii în adevărul și realitatea în care au trăit prima dată Apostolii prin 
Revelaţie!Y. 


2.3.2. Aspectele Sfintei Tradiţii 


În Sfânta Tradiţie sunt incluse două aspecte: cel statornic și cel dina- 
mic. O parte din învățătura Mântuitorului Hristos, după Înălţarea Sa 
la cer, a fost fixată în scris, formând canonul Noului Testament, iar altă 
parte a circulat pe cale orală, formând Sfânta Traditie. Împreună (Scrip- 
tura și Tradiţia) au constituit fondul comun dogmatic al Bisericii pri- 
mare și au stat la baza mărturisirii de credinţă a Bisericii ecumenice”. 
Explicarea apostolică a Scripturii și aplicarea conţinutului ei în viața 
oamenilor prin Biserică (în special prin definițiile Sinoadelor Ecume- 
nice, prin scrierile Părinților şi prin cărțile de slujbă) formează Tradiţia 
apostolică sau dimensiunea statornică a Sfintei Tradiţii. 


„Conţinutul Tradiţiei apostolice nu este în esență decât 
conținutul Scripturii aplicat vieții omeneşti sau trecut în aceasta prin 
Biserică. Biserica ține, deci, Scriptura, aplicată prin Tradiţie, mereu 
nouă și totuși mereu aceeași. O ţine prin structurile ierarhic-sacra- 
mentale, precizate de Apostoli ca mijloace de trecere a conţinutului 
Revelaţiei sau a lui Hristos Însuși în viața oamenilor. O ţine mereu 
nouă şi mereu aceeași prin Tradiţia originară prin care Apostolii 


1% Pr. D. STĂNILOAE, „Sfânta Tradiţie. Definirea noțiunii...” p. 76. 

1% N, CHIȚESCU, I. PETREUŢĂ, I. TODORAN, Manual de Teologie Dogmatică și Simbo- 
lică, vol. I, Ed. Institutului Biblic şi de Misiune al Bisericii Ortodoxe Române, București, 
1958, p. 184. 

au precizat aceste structuri, prin care Se comunică real Hristos, în 
cursul generațiilor, cu bogăția inepuizabilă a bunătăţilor Lui. [...] 
Tradiţia, ca explicare mereu îmbogăţită a Aceluiași Hristos, nu se 
poate despărți de primirea Lui, în calitate de conținut neschimbat al 
Tradiţiei, de curgerea aceluiaşi har al Lui, sau de primirea aceleiași 
Persoane, a Lui, în Biserică, prin Sfintele Taine și prin cuvântul 


explicativ despre EL". 


Deci Tradiţia presupune atât trecerea Mântuitorului Hristos și 
a lucrării Lui sfinţitoare în viața oamenilor sub forma Bisericii, cât şi 
transmiterea acestei lucrări în timp, până la sfârşitul chipului actual al 
lumii. Pentru că prin Tradiţie cuvântul Scripturii devine actual, dinamic 
şi eficient pentru generaţiile succesive de credincioşi, Sfânta Tradiţie 
completează Scriptura. Dovada o constituie faptul că toate cântările 
bisericeşti sunt inspirate de Scriptură, ca şi actele liturgice, profunzimile 
dogmatice şi spirituale ale Scripturii devenind astfel din ce în ce mai evi- 
dente. „Tradiția apostolică este parte a Revelaţiei, căci aceasta nu putea 
rămâne fără arătarea modului prin care Hristos cel revelat Se comunică 
oamenilor”!%. 

Tradiţia pune şi ţine în legătură cu Hristos generaţiile succesive de 
creştini, pentru că este atât invocare, cât și primire a Duhului Sfânt. Prin 
Sfintele Taine şi prin ierurgii, cei care cred primesc harul Duhului Sfânt, 
care sfințește nu doar omul, ci şi natura. Acest proces nu se produce 
magic sau mecanic, fiind condiţionat de o viaţă creștină în conformi- 
tate cu disciplina canonică a Bisericii. Numai această conformitate face 
posibilă atât invocarea, cât şi primirea și rodirea Duhului, consecința 
fiind o viaţă după modelul vieții Mântuitorului Hristos, făcută posibilă 
prin comuniunea cu El. Acest fapt presupune și posibilitatea unei con- 
tinue adânciri a conținutului Scripturii, care rămâne în cadrul Tradiţiei 
Bisericii prin viața ei cultică și spirituală. Această continuă aprofundare 
a conținutului Scripturii, în conformitate cu provocările culturale și 


108 Pr, D. STĂNILOAE, Teologia Dogmatică Ortodoxă, vol. 1, p. 61. 
1% Pr, D. STĂNILOAE, Teologia Dogmatică Ortodoxă, vol. 1, p. 62. 

spirituale specifice diverselor perioade istorice, formează aspectul dina- 
mic al Tradiţiei sau Tradiţia bisericească. 


„Această Tradiţie bisericească, ce crește din Tradiţia apostolică și 
rămâne în cadrul ei, ca Tradiţie dinamică și identică, în același timp — 
ca Tradiţie al cărei dinamism se hrănește din sursa stabilă a Tradiţiei 
apostolice sau din Hristos Cel integral descris şi comunicat prin ea — 
înaintează pe un drum ale cărui jaloane sunt date virtual în Tradiția 
apostolică, ca sumă a modurilor esenţiale de comunicare a Persoanei 
lui Hristos, a operei Lui mântuitoare, care comunicându-ni-Se ne şi 
deschide sufletul pentru EL". 


Teologul rus Serghei Bulgakov precizează şi el că Tradiţia biseri- 
cească este o manifestare exterioară sau fenomenală a unității interioare 
sau noumenale a Bisericii. Ea trebuie înţeleasă ca putere sau conştiinţă 
a unui organism viu, fiind neîntreruptă şi inepuizabilă. Deci, nu este 
numai o expresie a trecutului, ci şi a prezentului în care viitorul este 
deja prezent. „Pentru aceasta, Tradiţia nu este o carte care ar fixa un 
anumit moment din dezvoltarea Bisericii, ci o carte care se scrie mereu. 
Tradiţia se continuă mereu şi acum, nu mai puţin ca mai înainte, trăim 
în Tradiţie şi o creăm”"!!. Viaţa contemporană a Bisericii este o prelun- 
gire a Tradiţiei de la Mântuitorul Hristos prin Apostoli. Crezurile scurte 
şi schematice, alcătuite pe baza Tradiţiei şi a Scripturii, au stat la baza 
Simbolului niceo-constantinopolitan care a înlocuit crezurile locale și 
care a fost confirmat de celelalte Sinoade Ecumenice. Sf. Chiril al Ieru- 
salimului precizează că Biserica a avut chiar de la început o credință 
stabilă și completă, păstrând şi explicând prin Tradiţie numai ceea ce era 
prezent în Scriptură: 


„Dobândește și păstrează numai credința pe care ai învățat-o 
şi ţi-a fost propovăduită, cea care ţi-a fost predată acum de Biserică 


10 Pr, D. STĂNILOAE, Teologia Dogmatică Ortodoxă, vol. I, p. 63. 
11 Serghei BuLGAKOv, Ortodoxia, Ed. Paideia, Bucureşti, 1997, pp. 35-36. 

și întărită de toată Scriptura! [...] «Chiar dacă noi sau înger din cer 
v-ar binevesti altceva decât ce ați primit acum, să vă fie anatema» 
(Galateni 1, 8). Auzind de aceste cuvinte, adu-ți aminte de Simbolul 
credinței! Primeşte, la timpul potrivit, din dumnezeieştile Scripturi, 
demonstrarea fiecărui punct de credință! Învățăturile credinţei n-au 
fost alcătuite așa cum li s-a părut oamenilor, ci cele mai importante 
au fost adunate din toată Scriptura și împlinesc o singură învățătură 


a credinței”. 


Tradiţia Bisericii universale nu cuprinde numai dogmele definite de 
Sinoadele Ecumenice, ci şi pe cele nedefinite, care nu au fost contestate de 
erezii. Dogmele cuprinse în Tradiţia bisericească nu au fost definite toate 
şi definitiv nici în mărturisirile de credință din secolul al XVII-lea, fapt 
care demonstrează că Biserica are o credință dată integral, de la început, în 
Tradiţia apostolică şi în Scriptură, din care se explică şi se definesc unele 
puncte atunci când sunt contestate sau când timpul o cere!"?. 

Dacă Tradiţia presupune participarea la plenitudinea vieții divine 
în formă umană prin Mântuitorul Hristos, este exclus atât imobilismul, 
cât şi conservatorismul. Dogma Sfintei Treimi presupune o infinitate 
care nu poate fi niciodată atinsă, iar dogma întrupării ne aduce aproape 
comuniunea şi iubirea trinitară. Botezul deschide calea progresului, în 
conformitate cu modelul desăvârşit - Hristos-Omul, iar Euharistia pre- 
supune unirea cu Hristos răstignit, înviat şi înălțat. Laudele şi rugăciu- 
nile au același rol ca și disciplina bisericească. Pentru acest motiv, ieșirea 
din Tradiţia apostolică prin erezii înseamnă anularea progresului prin 
deformarea Revelaţiei!!?. 

Dezvoltarea Tradiţiei nu înseamnă schimbarea ei, ci o amplificare 
în ea însăși. Progresul înregistrat prin aspectul dinamic al Tradiţiei 


112 Sk. CHIRIL AL IERUSALIMULUI, Catehezele, Ed. Institutului Biblic şi de Misiune al 
Bisericii Ortodoxe Române, București, 2003, p. 78. 

13 Pr. Dumitru STĂNILOAE, „Sfânta Scriptură și Tradiţia apostolică în mărturisirea 
Bisericii”, în Pr. Ştefan TOBLER (coord.), Sfânta Scriptură și Tradiţia apostolică în mărturi- 
sirea Bisericii, Ed. Universităţii Lucian Blaga, Sibiu, 2007, p. 41. 

114 Pr. D. STĂNILOAE, „Caracterul permanent şi mobil al Tradiţiei..., pp. 155-156. 

este subiectiv şi vizează îmbogățirea conștiinței religioase prin apro- 
fundarea conţinutului Revelaţiei, fără ca prin aceasta să se înţeleagă 
promovarea de noi adevăruri. Fericitul Augustin a definit magistral 
acest progres: „leri înțelegeai puțin, azi înţelegi mai mult, mâine cu 
mult mai mult. [...] Crește în tine lumina lui Dumnezeu Cel de-a 


pururea desăvârşit” 1!5. 


2.3.3. Sfânta Scriptură şi relația ei cu Sfânta Tradiţie 


Sfânta Scriptură sau Biblia este colecţia de cărți sfinte, scrise sub 
inspirația Duhului Sfânt, și cuprinde două părţi distincte, corespun- 
zătoare celor două etape ale Revelaţiei: Vechiul Testament și Noul 
Testament. Vechiul Testament cuprinde 39 de cărți canonice, iar Noul 
Testament - 27. Canonul palestinian cuprinde numai cărțile canonice, 
în timp ce canonul alexandrin le cuprinde și pe cele bune de citit şi 
apocrife (neautentice, ascunse, secrete), incluse în canonul Vechiului 
Testament !'6. În teologia creştină nu există nici astăzi o unanimitate în 
ceea ce privește canonul Vechiului Testament, existând diferențe care 
se referă la titluri, la ordinea cărţilor biblice şi la structura textului. În 
cazul Noului Testament există unanimitate, toate ediţiile confesionale 
cuprinzând aceleași 27 de titluri, deşi, nu de puţine ori, structura tex- 
tului este diferită”. 

Părintele Stăniloae socotește Scriptura drept o introducere istorică 
la opera de mântuire ce se realizează neîntrerupt în Biserică sau dovada 
întrupării și a răscumpărării, al căror efect se prelungeşte permanent 
în Biserică. Fără Scriptură, tot ce se face în Taine și se experiază în 
rugăciune ar putea fi socotit doar o creaţie a gândirii omeneşti. Tradiția 
dogmatică face posibilă înţelegerea corectă a Scripturii sau a sensului 
vieţii şi lucrării Mântuitorului, iar prin tradiţia cultic-sacramentală se 


15 N. CHIŢESCU et al., Manual de Teologie Dogmatică... p. 193. 

16 N. CHIȚESCU et al., Teologia Dogmatică și Simbolică, vol. I, Ed. Renașterea, Cluj- 
Napoca, 2004, p. 136. 

17 Diac. loan I. ICĂ jr, Canonul Ortodoxiei, vol. I: Canonul apostolic al primelor secole, 
Ed. Deisis, Sibiu, 2008, pp. 142-147. 

actualizează lucrarea mântuitoare a lui Hristos, descrisă în Evanghelii, 
care astfel nu rămâne doar o carte de amintiri. Prin faptul că ni-L face 
contemporan pe Mântuitorul Hristos, Tradiţia nu ne asigură doar o 
legătură orizontală cu trecutul, ea fiind și evenimentul vertical al legă- 
turii prezente, cu Hristos. Scriptura fără Tradiţie ar rămâne închisă în 
trecuti! 

Pentru că sunt cuvintele Mântuitorului Hristos, cuvintele Scripturii 
nasc credința şi lucrează viața veşnică în cei care le aud sau le citesc. Ele 
au putere când sunt comunicate de un om credincios altui om, fie prin 
repetare, fie explicate. Lucrarea aceasta a înfăptuit-o la început Mântu- 
itorul Hristos, apoi cuvintele Sale au fost fixate în scris. Apostolii trans- 
mit credința prin propovăduire orală, cei ce au crezut în El confirmând 
şi îmbogăţind credința şi prin citirea Scripturii. Citirea și repetarea 
cuvintelor Mântuitorului presupun şi mărturisirea Lui autentică. Astfel 
sunt scoase în evidenţă sensuri mereu noi, după nivelul de înţelegere 
duhovnicească al timpului sau al comunității bisericeşti". 

Tradiţia apostolică este răspunsul Bisericii în formare la propovă- 
duirea iniţială a Apostolilor referitoare la persoana și lucrarea Mântu- 
itorului Hristos, răspuns care presupune şi trăirea sau experimentarea 
comuniunii responsabile cu El și cu semenii. În Revelaţie, există o che- 
mare şi un răspuns. După moartea Apostolilor, chemarea a rămas în 
forma Scripturii pentru toate timpurile, iar răspunsul pe care trebuie 
să-l dea în timp generaţiile, în forma Tradiţiei, întregindu-se şi fiecare 
cuprinzând-o pe cealaltă în alt fel. Ce s-a petrecut atunci, ca Revelaţie, 
se petrece necontenit. Deosebirea constă în faptul că atunci s-a petrecut 
pentru prima dată şi cu primii oameni; pentru acest motiv, se şi numeşte 
Revelaţie. Pentru că este continuată sau prelungită în timp, se numește 
Tradiţie. Tradiţia nu este doar păstrarea în scrieri sau în amintiri a unui 
fapt, ci şi continuarea acelui fapt sau necontenita oferire-chemare din 
partea lui Dumnezeu şi răspunsul Bisericii'?. 


18 Pr, D. STĂNILOAE, „Sfânta Tradiţie. Definirea noțiunii... p. 77. 
119 Pr. D. STĂNILOAE, Teologia Dogmatică Ortodoxă, vol. I, pp. 53-54. 
12 Pr, D. STĂNILOAE, „Sfânta Tradiţie. Definirea noțiunii..:, pp. 81-83. 

Sfânta Scriptură esteexpresia scrisăa Revelaţiei împliniteîn Mântui- 
torul Hristos şi descrie atât modul în care Dumnezeu a pregătit mântui- 
rea noastră în și prin Hristos, cât şi modul în care El continuă să lucreze 
pentru asemănarea noastră cu Dumnezeu, până la sfârşitul lumii. „Şi 
iată, Eu sunt cu voi în toate zilele, până la sfârșitul veacului” (Matei 
28, 20). Fiind cuvântul lui Dumnezeu, Scriptura are o autoritate per- 
petuă: „Cerul și pământul vor trece, dar cuvintele mele nu vor trece” 
(Marcu 13, 31). Din această perspectivă, Sfânta Scriptură arată atât 
lucrarea trecută a lui Dumnezeu, în folosul omului şi al cosmosu- 
lui, cât şi pe cea prezentă și viitoare. Sfântul Apostol Pavel asociază 
lucrarea trecută a lui Dumnezeu cu cea prezentă: ele s-au făcut și în 
folosul nostru, ca preînchipuiri ale viitorului, pentru că la noi au ajuns 
sfârșiturile veacurilor (1 Corinteni 10, 11). Atât lucrarea trecută, cât și 
cea prezentă au menirea „să arate în veacurile viitoare covârşitoarea 
bogăţie a harului Său, prin bunătatea ce a avut către noi întru Hristos 
lisus” (Efeseni 2,7). Pornind de aici, Sf. Maxim Mărturisitorul răs- 
punde dilemei: dacă Dumnezeu va arăta bogăţia Lui, în veacurile 
viitoare, cum a ajuns la noi sfârşitul veacurilor? Din eternitate, 
Dumnezeu a hotărât întruparea şi unirea Lui neamestecată cu firea 
omenească, pentru ca El să devină om, „iar pe om să-l facă Dumnezeu 
prin unire cu Sine. În acest scop a împărţit veacurile cu înțelepciune, 
rânduindu-le pe unele pentru lucrarea prin care s-a făcut pe Sine om, 
iar pe altele pentru lucrarea prin care face pe om Dumnezeu. Sfârșitul 
veacurilor mai dinainte hotărâte pentru lucrarea prin care S-a făcut 
pe Sine om, a ajuns la noi, sfatul lui Dumnezeu cu privire la întrupare 
aflându-și împlinirea. [...] Odată ce veacurile rânduite de mai înainte 
pentru lucrarea prin care Dumnezeu avea să se facă om au luat sfârșit 
la noi, Dumnezeu împlinind cu adevărat întruparea Sa desăvârşită, 
trebuie să aşteptăm de aici înainte celelalte veacuri care vor veni, 
care sunt rânduite pentru lucrarea îndumnezeirii tainice şi negrăite 
a oamenilor”"?!. Astfel, Scriptura nu este numai o carte prin care ne 


121 Sr. MAXIM MĂRTURISITORUL, Răspunsuri către Talasie, pp. 69-70. 

amintim ce a făcut Dumnezeu până în acest moment pentru noi, ci şi 
ce va face până la sfârşitul veacurilor, în vederea mântuirii noastre!?. 

Duhul Sfânt provoacă şi cultivă întâlnirea celor care cred cu Mân- 
tuitorul Hristos, Care Se adresează creştinilor din toate timpurile prin 
Scriptură, pentru a realiza comuniunea cu El, în vederea desăvârşirii. 
Această idee este ilustrată în rugăciunea pe care o citește preotul la 
Sfânta Liturghie, înainte de citirea Evangheliei: „Străluceşte în inimile 
noastre, lubitorule de oameni [...], lumina cea curată a cunoașterii 
dumnezeirii Tale şi deschide ochii gândului nostru spre înţelegerea 
evanghelicelor Tale propovăduiri. Pune în noi frica fericitelor Tale 
porunci, ca toate poftele trupului călcând viețuirea duhovnicească să 
petrecem, cugetând şi făcând toate cele ce sunt spre bună plăcerea Ta”. 

Atunci când Persoana şi lucrarea Mântuitorului sunt separate de 
Persoana şi lucrarea Duhului Sfânt, apare necesitatea revelației des- 
chise, opinie care anulează împlinirea Revelaţiei supranaturale în și 
prin Mântuitorul Hristos. 

Inspirația Sfintei Scripturi este proclamată cu claritate în Revelaţie: 
„Toată Scriptura este inspirată de Dumnezeu și de folos spre învățătură, 
spre mustrare, spre îndreptare, spre înțelepţirea cea întru dreptate, ast- 
fel ca omul lui Dumnezeu să fie desăvârşit, bine pregătit pentru orice 
lucru bun” (2 Timotei 3, 16-17). 

Așa se şi explică autoritatea ei absolută pentru învățătura de 
credinţă și pentru viaţa creştinului. 

Inspirația este o lucrare cu caracter teandric şi presupune lucrarea 
nemijlocită a Duhului Sfânt, prin care scriitorul biblic devine capabil 
de a primi, de a exprima corect și de a scrie învățăturile de credință 
care formează conţinutul Revelaţiei dumnezeieşti, în expresii accesi- 
bile cititorilor sau ascultătorilor, ferindu-l de greşeli. Acesta este moti- 
vul pentru care Sf. Apostol Petru spune: „Pentru că niciodată prorocia 
nu s-a făcut din voia omului, ci oamenii cei sfinți ai lui Dumnezeu au 
grăit purtaţi fiind de Duhul Sfânt” (2 Petru 1, 21). 


12 Pr. D. STĂNILOAE, Teologia Dogmatică Ortodoxă, vol. I, pp. 53-54. 

Părinţii şi scriitorii bisericești vorbesc și ei pe larg despre inspirația 
Sfintei Scripturi. Astfel, Atenagora precizează că Duhul Sfânt se servește 
de gura prorocilor ca de un instrument!%, iar Teofil al Antiohiei explică 
problema inspiraţiei prin prezenţa şi lucrarea Sfântului Duh: 


„Acesta, deci, fiind Duh al lui Dumnezeu şi început şi Înţelepciune 
şi Putere a Celui preaînalt, S-a coborât în profeţi şi prin ei vorbea 
despre facerea lumii şi despre toate celelalte. Că profeţii nu existau 
când s-a făcut lumea, ci era înțelepciunea lui Dumnezeu, Care este în 
Dumnezeu şi Cuvântul cel Sfânt al Lui, Care este totdeauna împreună 
cu El. [...] Cuvântul lui Dumnezeu spune prin Moise, ca printr-un 
organ al Său: «La început a făcut Dumnezeu cerul și pământul»”!4, 


Tradiţia apostolică, Sfânta Scriptură și Tradiţia bisericească au o 
legătură internă fermă, care face imposibilă separarea. Tradiţia apos- 
tolică nu este decât aplicarea de către Apostoli a învățăturii Mântuito- 
rului în predica și în viața lor şi a credincioşilor Bisericii începătoare, 
făcându-i să înţeleagă ceea ce nu puteau înţelege când le vorbea înainte 
de pătimiri şi de înviere („Încă multe am a vă spune, dar acum nu puteţi 
să le purtaţi” - Ioan 16, 12), în ambianța rugăciunilor „întru numele 
Domnului nostru lisus Hristos, lui Dumnezeu (şi) Tatăl” (Efeseni 
5, 19-20). Această lucrare de însușire prin înţelegere autentică, de valo- 
rificare prin propovăduire, rugăciune şi Taine a învățăturii și a faptelor 
mântuitoare ale lui Hristos, în Biserică, de către Apostoli, se făcea sub 
călăuzirea Sfântului Duh. Astfel, Tradiţia apostolică a devenit Tradiţie 
bisericească. Aceeaşi înțelegere autentică a lui Hristos, predată de Apos- 
toli pretutindeni, naşte catolicitatea sau sobornicitatea şi, până astăzi, 
criteriul Tradiţiei apostolice este învățătura Bisericii nedivizate!%. 


13 Bernard POUDERON (ed.), Supplique au sujet des chrétiens et sur la résurrection des 
morts, VII, 3, în coll. Sources chrétiennes, vol. 379, Ed. Cerf, Paris, 1992. 

124 SF. TEOFIL AL ANTIOHIEI, Trei cărți către Autolic, X, în coll. Părinţi și Scriitori 
Bisericești, vol. 2, trad. Pr. T. Badogae, Pr. O. Căciulă, Pr. D. Fecioru, Ed. Institutului Biblic 
şi de Misiune al Bisericii Ortodoxe Române. 

1% Pr, D. STĂNILOAE, „Sfânta Scriptură și Tradiţia apostolică..?, pp. 52-56. 

2.3.4. Relația Tradiţie — Biserică - Scriptură 


Dacă Revelația este un tot organic din care fac parte Tradiţia, 
Scriptura şi Biserica, în acest întreg părțile se susțin reciproc, între 
ele existând o interioritate reciprocă sau perihoreză, care nu le separă 
şi nici nu le confundă, în care fiecare are nevoie de celelalte, domina- 
rea uneia asupra celorlalte fiind imposibilă. „Dacă comparăm Biserica 
cu scheletul şi carnea trupului, Scriptura cu plămânii și Tradiţia cu 
inima ce bate continuu, fiecare contribuie la menţinerea întregului şi 
a activității celorlalte”. Atunci când sunt separate, se ajunge invari- 
abil la ideea că Biserica este superioară Scripturii sau că Scriptura 
este superioară Bisericii şi Tradiţiei, iar atunci când sunt confundate, 
consecința inevitabilă este ideea că Biserica poate proclama dogme 
noi, care nu se regăsesc în Tradiţie şi în Scriptură. Legătura indisolu- 
bilă între Tradiţie, Scriptură şi Biserică, privită ca lucrare a Duhului 
Sfânt, neseparată de Mântuitorul Hristos, constituie garanţia înaintării 
autentice spre comuniunea eternă cu Sfânta Treime. Datorită faptului 
că Scriptura s-a scris în Biserică, este păstrată și explicată de Biserică, 
iar Tradiţia nu poate exista fără Biserică, fiind Revelaţie încorporată 
într-o comunitate de oameni care cred și o aplică în viaţa lor, Biserica 
are autoritate în ceea ce privește interpretarea Tradiţiei şi a Scripturii. 
Este adevărat şi faptul că Biserica n-ar fi început să existe şi n-ar putea 
funcționa fără Tradiţie, ea apărând deodată cu Tradiția!”. Autoritatea 
Bisericii, în ceea ce priveşte interpretarea Tradiţiei şi a Scripturii, nu 
trebuie înţeleasă în sensul unei superiorități față de ele sau în sensul 
superiorității magisteriului față de Biserică, ci în sensul că numai ea, în 
calitate de trup al lui Hristos, este capabilă să proclame sensul autentic 
al Tradiţiei şi al Scripturii, care exprimă mintea și simțirea Mântuito- 
rului Hristos, în conformitate cu ceea ce normează Tradiţia și Scrip- 
tura”, Biserica are îndreptăţirea de a interpreta Scriptura și Tradiţia 


1% Pr. D, STĂNILOAE, „Sfânta Tradiţie. Definirea noţiunii..”, p. 94. 
12 Pr. D. Popescu, lisus Hristos Pantocrator, pp. 66-67. 
128 Pr. D. STĂNILOAE, „Sfânta Tradiţie. Definirea noţiunii...” pp. 92-93. 

sau pe fiecare în lumina celeilalte, dar pe mărturia Tradiţiei şi a Scrip- 
turii, neputând formula dogme care nu sunt cuprinse în amândouă 
sau sunt contrazise de vreuna. Dacă Revelația este exprimată integral, 
dar în alt fel, atât de Tradiţie, cât şi de Scriptură şi Biserică, contribuţia 
fiecărui segment este necesară pentru că numai împreună întregesc, 
luminează și întăresc învățătura de credinţă, în vederea unei cât mai 
bune eficientizări a Revelaţiei'”. Pentru că Tradiţia apostolică originară 
cuprindea ca într-un tot multiplu şi organic ceea ce s-a fixat ulterior 
în Scriptură şi ceea ce a rămas practicat şi nescris ca Tradiţie în sens 
restrâns, noi vorbim de Tradiţie şi de Scriptură ca realităţi separate din 
motive didactice sau pedagogice, ele fiind de fapt interioare, comple- 
mentare și reciproce. Din acest cumul osmotic nu poate lipsi Biserica, 
pentru că fără ea n-ar fi existat Tradiţia şi Scriptura. Tradiţia apostolică 
dezvoltă Biserica și-i precizează structurile, în timp ce Tradiţia biseri- 
cească şi Scriptura o menţin în aceleaşi structuri. Însușirea Revelaţiei 
de către cei care au crezut primii constituie Biserica şi, pentru acest 
motiv, transmiterea în timp a Revelaţiei nu se poate face decât din 
Biserică şi prin Biserică. Revelația constituie, susține şi extinde viața 
Bisericii, iar Biserica o înțelege și o apără. Pentru că Biserica păstrează 
și propagă Revelația în timp, Revelația îi devine Tradiţie, iar Tradiţia 
- viaţa ei sau condiţia prin care se menţine în integritatea ei ontolo- 
gică!%. Având pe Mântuitorul Hristos lucrător în ea, prin Duhul Sfânt, 
numai Biserica poate înțelege şi interpreta în mod autentic Scriptura, 
în lumina Sfintei Tradiţii. 


„Acolo unde Biserica a făcut abstracție de prezenţa lui Hristos 
din sânul ei, prin Duhul Sfânt, s-a ajuns la interpretări eronate ale 
Sfintei Scripturi şi ale Tradiţiei apostolice, care au afectat grav viața 
spirituală a credincioşilor sau misiunea ei în lume, ea nemaiputând 
constitui un obstacol de netrecut în calea secularizării”!?!. 


12 Pr. D. STĂNILOAE, „Sfânta Tradiţie. Definirea noţiunii.» p. 87. 
1% Pr, D. STĂNILOAE, „Sfânta Tradiţie. Definirea noțiunii.» pp. 88-93. 
131 Pr. D. Popescu, lisus Hristos Pantocrator, p. 59. 

Prin lucrarea Duhului Sfânt, toți credincioşii formează o unitate 
vizibilă numită Biserică, în calitatea ei de consecință concretă și ine- 
vitabilă a Revelaţiei. Lucrarea neîntreruptă a Revelaţiei, în Biserică, o 
numim Tradiţie. Ca formă a Revelaţiei, Tradiţia începe la Cincizecime, 
când înălțându-Se cu trupul la cer, Mântuitorul Hristos inițiază lucrarea 
Sa în Biserică, prin Duhul Sfânt, în vederea împlinirii iconomiei divine: 
„Știind că Cel ce a înviat pe Domnul Iisus ne va învia și pe noi cu Iisus 
și ne va înfățișa împreună cu voi [...]. Neprivind noi la cele ce se văd, 
ci la cele ce nu se văd; fiindcă cele ce se văd sunt trecătoare, iar cele ce 
nu se văd sunt veşnice” (2 Corinteni 4, 14, 18). Tradiţia nu înseamnă 
doar o trăire continuă la același nivel a tainei mântuirii, ci şi o înain- 
tare în trăire şi în înțelegere. Din această perspectivă, Tradiţia nu este 
doar memoria vie a Bisericii, ci şi o transcendere sau înaintare spre ţinta 
eshatologică'”. 

Cuvintele Mântuitorului Hristos, cuprinse în Scriptură, nasc 
credința şi lucrează viața veșnică în cei care le citesc şi le cred, numai 


dacă Duhul Sfânt, ca Duh al Mântuitorului Hristos, lucrează în ei. 


„Defapt, Duhul ni se transmite de la altul prin cuvântul Scripturii 
crezut de acela, iar îmbogățirea credinței mele prin citirea Scripturii 
sau prin meditarea conținutului ei se face în comuniune cu alții, în 
comunitatea Bisericii. Fără Scriptură, credința ar slăbi şi conținutul 
ei s-ar sărăci în timp şi ar deveni nesigur în sânul Bisericii; dar fără 
Biserică, Scriptura nu ar mai fi actualizată în eficiența ei, căci ar lipsi 
transmiterea Duhului de la cei ce cred la cei ce primesc credința”. 


Dinamismul interior structural al Scripturii, justificat de infi- 
nitatea lui Dumnezeu, trebuie păstrat şi adâncit în înțelesurile 
primite de la Apostoli, dar și actualizat prin Tradiţie, înţeleasă 
ca autoritatea care explică în mod autentic Scriptura: „Deci dar, 
fraţilor, staţi neclintiţi și ţineţi predaniile pe care le-aţi învăţat 


132 Pr, D. STĂNILOAE, „Concepţia ortodoxă despre Tradiţie şi dezvoltarea doctrinei”, 
în: Ortodoxia, 1/12964, pp. 7-12. 
13 Pr. D. STĂNILOAE, Teologia Dogmatică Ortodoxă, vol. I, p. 57. 

fie prin cuvânt, fie prin epistola noastră. Însuşi Domnul nos- 
tru lisus Hristos și Dumnezeu Tatăl nostru, Care ne-a iubit pe noi 
şi ne-a dat prin har veşnică mângâiere şi bună nădejde, să mângâie 
inimile noastre şi să vă întărească la tot lucrul şi cuvântul bun” 
(2 Tesaloniceni 2, 15-17). Principiul dinamizator al Tradiţiei este 
Mântuitorul Hristos şi, pentru acest motiv, infinitatea care se comunică 
prin El oamenilor în Biserică, trebuie explicată și aprofundată conti- 
nuu: „Şi Hristos să Se sălășluiască, prin credinţă, în inimile voastre, 
înrădăcinați şi întemeiaţi fiind în iubire, ca să puteţi înțelege împre- 
ună cu toți sfinții care este lărgimea şi lungimea şi adâncimea şi să 
cunoaşteţi iubirea lui Hristos, cea mai presus de cunoștință, ca să vă 
umpleţi de toată plinătatea lui Dumnezeu” (Efeseni 3, 17-19). 

Pornind de aici, se poate înțelege mai ușor atât permanentizarea 
Revelaţiei încheiate în Mântuitorul Hristos, cât şi noutatea ei continuă, 
manifestată prin Tradiţie!**. „Pentru ca înţelepciunea lui Dumnezeu cea 
de multe feluri să se facă cunoscută acum, prin Biserică, începătorii- 
lor şi stăpâniilor, în ceruri, după sfatul cel din veci pe care EI l-a împ- 
linit în Hristos lisus, Domnul nostru, întru Care avem, prin credința 
în El, îndrăzneală și apropiere de Dumnezeu, cu deplină încredere” 
(Efeseni 3, 10-12). 

Astfel, prin chiar structura ei, Tradiţia este permanentizarea dia- 
logului Bisericii cu Mântuitorul Hristos, a cărui învățătură nu poate fi 
completată sau depășită de așa-zisele revelații noi. În cei care cred sau 
pentru cei care cred, Mântuitorul Hristos Se află într-o continuă şi per- 
fectă revelare, arătând astfel împlinirea Revelaţiei în umanitatea asu- 
mată şi îndumnezeită!**. 

Această împlinire a Revelaţiei manifestată prin îndumnezeirea 
umanităţii asumate de Mântuitorul Hristos arată că ceea ce s-a întâm- 
plat cu Omul Hristos se va întâmpla și cu noi prin lucrarea Duhului 
Sfânt, care ne face fii ai Tatălui, înviaţi și înălțați, ca o stare potențială 
sau virtuală, aflată într-o continuă dezvoltare: „Iar noi toți, privind 


134 Pr. D. STĂNILOAE, Teologia Dogmatică Ortodoxă, vol. 1, p. 59. 
135 Pr, D. STĂNILOAE, Concepţia ortodoxă despre Tradiţie..., p. 5. 


151 


REVELAȚIA - FUNDAMENTUL DOGMELOR ŞI AL DOGMATICII ORTODOXE 


ca în oglindă, cu fața descoperită, slava Domnului, ne vom preface în 
același chip din slavă în slavă, ca de la Duhul Domnului” (2 Tesaloni- 
ceni 3, 18). 

Mântuitorul Hristos, prezent în Biserică, ni Se comunică aşa cum 
este descris în Scriptură şi lucrează în noi prin Duhul Sfânt, în Traditie. 


„Dar Revelația, ca realitate împlinită în Hristos şi manifestând 
aceeași eficiență prin Biserică, în cursul veacurilor, reprezintă 
Tradiția. Deci, Tradiţia este însăși Biserica drept formă a eficienței 
nemicşorate a lui Hristos, prin Duhul Sfânt, sau a Revelaţiei împlin- 
ite în El, de-a lungul veacurilor”™s. 


Strânsa relație a Tradiţiei cu Scriptura şi Biserica constituie o 
constantă a gândirii patristice. Pentru Clement Alexandrinul, „aceia 
care explică Scriptura împotriva Tradiţiei Bisericii au stricat natura 
adevărului”. Sfântul Epifanie motivează astfel egalitatea Tradiţiei cu 
Scriptura: „Trebuie păstrată Tradiţia, pentru că nu este cu putinţă a afla 
toate în Sfânta Scriptură; Sfinţii Apostoli au descris unele în scrisori; 
altele în Tradiţie”*. Cea mai elocventă mărturie, în acest sens, ne-o 
oferă Sf. Vasile cel Mare: 


„Dintre dogmele păstrate în Biserică, pe unele le avem din 
învățătura scrisă, iar pe altele le-am primit din tradiția Apostolilor. 
Ambele (forme de transmitere) au aceeași putere pentru credință. 
Şi oricine are o iniţiere cât de mică în chestiunile bisericești nu 
va ridica obiecţii (împotriva acestei afirmaţii). Fiindcă, dacă am 


încerca să lăsăm la o parte obiceiurile (care n-au temei scris), ca și 


1 Pr. D. STĂNILOAE, Teologia Dogmatică Ortodoxă, vol. 1, p. 58. 

137 CLEMENT ALEXANDRINUL, Stromatele, în coll. Părinți și Scriitori Bisericești, vol. 
5, trad. Pr. D. Fecioru, Ed. Institutului Biblic şi de Misiune al Bisericii Ortodoxe Române, 
București, 1982, p. 531. 

15 Adversus haereses (Panarion), 60, 6, în Johannes van OORT, Einar THOMASSEN 
(eds), The Panarion of Epiphanius of Salamis Books II and III. De Fide, trad. eng. F. Willi- 
ams, Leiden-Boston, Ed. Brill, 1994. 

când n-ar avea mare însemnătate, am greşi, păgubind Evanghelia 
în cele esenţiale. De exemplu: ce temei scris au cei care speră, în 
numele Domnului nostru lisus Hristos, să se însemneze cu sem- 
nul crucii? Din ce scriere am învățat să ne întoarcem spre Răsărit 
în timpul rugăciunii? Care dintre sfinți ne-a lăsat în scris cuvin- 
tele epiclezei (care se rostesc) în timpul sfințirii pâinii (Sfintei) 
Euharistii şi al potirului binecuvântării? Nu ne mulțumim cu acele 
(cuvinte) pe care le aminteşte Apostolul sau Evanghelia (și de 
aceea) înainte și după Euharistie zicem şi altele, pentru că știm din 
învățătura scrisă că au mare putere în săvârșirea Tainei. În virtutea 
căror scrieri binecuvântăm apa Botezului, untdelemnul Ungerii 
şi pe cel care se botează? Nu în virtutea Tradiţiei (transmise) în 
mod tainic? În care scriere avem temei pentru ungerea cu unt- 
delemn? Obiceiul de a afunda de trei ori pe omul (care se botează) 
de unde îl avem? Şi celelalte obiceiuri legate de Botez, cum este 
lepădarea de Satan şi de îngerii lui, în care scriere (îşi au temeiul)? 
Nu (provin toate acestea) din învățătura Părinților noștri păstrată 


în taină?”!%? 


2.4. Biserica - organul de păstrare și de fructificare a Revelaţiei 
2.4.1. Noţiuni introductive 


Dacă Tradiţia nu poate exista fără Biserică, nici Biserica nu poate 
exista fără Tradiţie, ele apărând şi funcţionând simultan. Pornind de 
aici, se poate spune că Biserica este Tradiţie sau că Tradiţia este Bise- 
rică. În afara Tradiţiei și a Bisericii, nici conţinutul Scripturii n-ar mai 
fi viu şi eficient. Biserica, Scriptura şi Tradiţia sunt indispensabil unite 
într-un întreg al cărui suflet este Duhul Sfânt, deși Scriptura nu apare 


1% SF, VASILE CEL MARE, Despre Sfântul Duh, în coll. Părinţi şi Scriitori Bisericeşti, vol. 
12, trad. Pr. C. Corniţescu, Pr. T. Bodogae, Ed. Institutului Biblic şi de Misiune al Bisericii 
Ortodoxe Române, Bucureşti, 1988, p. 79. 

deodată cu Biserica, ci ulterior și în Biserică, prin fixarea în scris a unei 
părți a Tradiţiei apostolice sau a Revelaţiei!*. 

Întemeiată de Mântuitorul Hristos la Cincizecime, Biserica rămâne 
spaţiul în care Revelația se aplică până la sfârşitul lumii. Duhul Sfânt 
încheie Revelația din punctul de vedere al conţinutului şi tot El continuă 
să mențină Revelația eficientă, prin Biserică. În acest sens, El continuă 
Revelația lui Hristos, menținând Biserica în calitatea sa de laborator în 
care și prin care Revelația încheiată în El este trăită sau experimentată 


de toţi cei care cred. 


„Biserica se mişcă în interiorul Revelaţiei sau al Scripturii şi 
Tradiţiei; Scriptura îşi descoperă conţinutul în interiorul Bisericii 
şi Tradiţiei; Tradiţia este vie în interiorul Bisericii. Revelația însăși 
este eficientă în interiorul Bisericii şi Biserica este vie în interiorul 
Revelaţiei. Dar această împletire depinde de lucrarea aceluiaşi Duh 
Sfânt al lui Hristos, care a însoţit pe Hristos în cursul Revelaţiei, 
sau al operei Lui mântuitoare, a finalizat-o în aducerea la existență 
a Bisericii şi continuă să efectueze unirea lui Hristos cu cei ce cred, 
creşterea în El a acestora, și continuă să menţină Biserica în calitate de 
trup al lui Hristos, s-o învioreze în practicarea conţinutului nealterat 
al Revelaţiei ca Tradiţie şi să o ajute să aprofundeze prin cunoaştere şi 


trăire conţinutul Revelaţiei şi al Scripturii”. 


2.4.2. Revelaţie şi Biserică 


Biserica înţelege și trăiește în mod infailibil Revelația, datorită 
prezenţei și lucrării Sfântului Duh în ea. Prin această prezenţă, Bise- 
rica experimentează Revelația concretizată sau împlinită în Mântu- 
itorul Hristos. Revelația concretizată sau împlinită în Mântuitorul 
Hristos o exprimă Biserica prin dogme. Dogmele sunt adevăruri de 
credință revelate, păstrate, propovăduite sau fructificate, explicate şi 


140 Pr, D. STĂNILOAE, Teologia Dogmatică Ortodoxă, vol. I, pp. 65-66. 
141 Pr. D. STÂNILOAE, Teologia Dogmatică Ortodoxă, vol. I, pp. 69-70. 

definite de Biserică. Nicio învățătură de credință nu poate fi înves- 
tită drept dogmă, dacă nu își are baza în Sfânta Scriptură şi în Sfânta 
Tradiţie şi dacă nu este formulată de Biserică într-un Sinod Ecumenic, 
sub inspiraţia Duhului Sfânt”. Pentru că reprezintă punctele planu- 
lui de mântuire cuprinse şi realizate în Revelația supranaturală care a 
culminat în Mântuitorul Hristos, dogmele sunt indispensabile pentru 
mântuire, explicitând Persoana lui Hristos şi lucrarea Lui de recapitu- 
lare a tuturor în El. Fără comuniunea cu Dumnezeu, mântuirea devine 
imposibilă. Numai această comuniune face posibilă, prin credinţă, 
împărtășirea celui care crede de energiile sau lucrările dumnezeieşti. 
Comuniunea cu Dumnezeu implică în egală măsură libertatea şi res- 
ponsabilitatea credinciosului, iar acestea presupun progresul perpetuu 
cu împlinirea în înviere şi în comuniunea eternă cu Dumnezeu. Dacă 
în Mântuitorul Hristos natura umană participă la infinitatea divină, 
prin El putem să participăm toţi, dogma neîngrădind în niciun fel 
libertatea celui care crede și asigurând în același timp un progres real, 
prin participare la atributele lui Dumnezeu'*. 

Faptul că dogmele sunt revelate şi, prin urmare, exprimă voia 
lui Dumnezeu constituie principalul temei al acceptării lor. Părin- 
tele Stăniloae vorbeşte și de dogmele naturale, care pot fi deduse din 
Revelația naturală: „Cele nevăzute ale Lui se văd de la facerea lumii, 
înțelegându-se din făpturi, adică veşnica Lui putere şi dumneze- 
ire, aşa ca ei să fie fără cuvânt de apărare” (Romani 1, 20). Deşi au o 
evidenţă intrinsecă, aceste dogme naturale trebuie să fie acceptate prin 
credinţă. Revelația supranaturală le precizează sensurile prin dogme și 
arată împlinirea lor prin Mântuitorul Hristos şi Duhul Sfânt: „Sensul 
dogmelor Revelaţiei supranaturale are o claritate mult mai mare decât 
cel al dogmelor naturale, întrucât face pe Dumnezeu mai evident ca 


persoană care are, în ea însăşi sensul deplin şi dă sens tuturor”. 


142 Pr. Dumitru STĂNILOAE, „Noţiunea dogmei”, în: Studii Teologice, XVI (1964), 
9-10, pp. 538-554. 

143 Pr, D. STĂNILOAE, Teologia Dogmatică Ortodoxă, vol. 1, pp. 77-78. 

14 Pr, D. STĂNILOAE, Teologia Dogmatică Ortodoxă, vol. I, p. 73. 

Cel care primeşte Revelația, comunică prin credință cu Dumnezeu 
şi se împărtășeşte de puterea Lui, în Biserică. Deci, Revelația şi credința 
sunt complementare. 


2.4.3. Dogmă și Biserică 


Dacă primul temei al acceptării dogmelor este Revelația suprana- 
turală, al doilea temei este păstrarea, propovăduirea, aplicarea, defini- 
rea şi explicarea lor de către Biserică. La Cincizecime, Biserica ia ființă 
printr-un act de revelare care arată și susține prezența continuă a Mântu- 
itorului Hristos, în vederea mântuirii tuturor celor care vor adera la ea. 
De acum înainte, Biserica nu mai experimentează Revelația ca pe un şir 
de acte prin care i se comunică noi conţinuturi, ci ca pe un act continuu 
prin care Hristos este prezent în mijlocul ei prin lucrarea Duhului Sfânt, 
în calitatea Sa de persoană în care este concentrată și încheiată întreaga 
Revelaţie. Pentru acest motiv, Revelația primeşte un aspect bisericesc, 
expresiile sau dogmele ei devenind ale Bisericii. Păstrând, propovădu- 
ind şi fructificând Revelația cuprinsă și încheiată în Mântuitorul Hristos, 
Biserica asigură prezenţa şi lucrarea Sa, mereu actuală și neschimbată în 
timp, continuând să trăiască astfel experienţa Cincizecimii ca Revelaţie 
integrală a Sfintei Treimi și a lucrării Ei în lume!$. 


2.4.4. Fundamentul dogmelor: Sfânta Treime - 
comuniune a iubirii desăvârşite 


Întreaga gândire și trăire a Bisericii este centrată pe dogma Sfintei 
Treimi, „suprema taină a existenţei, care explică toate sau fără de care 
nu se poate explica nimic”. Dumnezeu este o Treime de Persoane care 
posedă în comun ființa divină, fără ca această posesie comună să ducă 
la confuzia Persoanelor, fapt care implică şi o iubire perfectă între Per- 
soane. Iubirea intratrinitară se extinde și în creație, devenind lucră- 
toare în sufletele celor care cred și ridicându-i la relația iubitoare dintre 


1% Pr. D. STĂNILOAE, Teologia Dogmatică Ortodoxă, vol. 1, pp. 75-76. 

Persoanele divine: „Modul unității Sfintei Treimi este astfel originea şi 
ajutorul veșnic al unităţii între făpturile conștiente”. Pornind de aici, 
Părintele Stăniloae poate să formuleze cea mai frumoasă şi precisă carac- 
terizare a Treimii, văzută ca structură a iubirii şi comuniunii supreme. 
Astfel, misterul revelării Treimii în creaţie şi în Biserică nu este numai 
posibil, ci şi necesar”. 

Pentru că în urma păcatului comuniunea dintre noi şi Dumnezeu 
a avut de suferit, iar efectele negative au afectat în egală măsură atât 
omul, cât şi cosmosul, Dumnezeu întreprinde o acțiune prin care pune 
o bază de neanulat comuniunii cu noi, unind natura noastră cu natura 
Lui într-una din Persoanele divine. Persoana şi lucrarea Mântuitorului 
Hristos pornesc din Treime pentru a readuce omenii la comuniunea cu 
Treimea. Așa cum natura comună este puntea de unire a persoanelor 
de aceeași natură, tot aşa ipostasul Mântuitorului este baza de unire 
maximă a două naturi diferite, asigurând prin aceasta comuniunea 
perfectă cu Dumnezeu ca om și comuniunea perfectă cu oamenii ca 
Dumnezeu. În urma unirii ipostatice, comunicând cu El, comunicăm cu 
întreaga Sfântă Treime, participând astfel la natura divină după har sau 
la energiile care iradiază din natura comună!*&. 

Dinamismul ontologic al creaţiei ar fi trebuit să se manifeste pe 
baza posibilităţilor întipărite de Dumnezeu în creaţie, dar păcatul l-a 
deformat și l-a slăbit, fără a-l distruge. Acest dinamism este restaurat 
prin Mântuitorul Hristos şi Duhul Sfânt, în Biserică. Astfel, Dumnezeu 
Se arată ca Atotputernic nu numai în calitate de Creator, ci și în cali- 
tate de Mântuitor, comunicând de la egal la egal cu oamenii pe veci şi 
îmbogățind astfel creaţia cu Sine'*. Creaţia nu poate fi despărțită de 
porunca iubirii şi de legătura cu Dumnezeu-Cuvântul prin care a şi fost 
adusă la existență. Cuvântul lui Dumnezeu sau Logosul nu poate avea, 


146 Pr, D. STĂNILOAE, Sfânta Treime sau la început... p. 38. 

147 Pr. Dumitru STĂNILOAE, Chipul nemuritor al lui Dumnezeu, vol. |, Ed. Cristal, 
București, 1995, pp. 5-21. 

148 Pr. D. STĂNILOAE, Teologia Dogmatică Ortodoxă, vol. 1, pp. 80-83. 

1 Pr, Dumitru STĂNILOAE, „Fiul şi Cuvântul lui Dumnezeu Cel întrupat şi înviat ca 


Da 


om, reunificatorul creaţiei în El pentru veci”, în: Mitropolia Olteniei, XXXIX (1987), 4, p. 9. 

în teologie, o dimensiune teoretică, de vreme ce „este în același timp 
Fiul iubitor al Tatălui şi Frate cu voia al oamenilor, de dragul cărora 
vine la ei şi ia asupra Sa pătimirile, inclusiv moartea, pentru ei, pentru 
a ne arăta drumul pe care trebuie să înaintăm și să ne facem asemenea 
Lui, unindu-ne cu El prin iubire şi armonie cu toţi semenii noştri” 1%. 
Neconstituindu-se în El ca Persoană, firea omenească devine locul 
iubirii lui Dumnezeu către toți oamenii și al iubirii Fiului în formă 
umană față de Tatăl, ca să îi facă și pe oameni capabili de iubirea Lui în 
formă umană față de Tatăl și între ei'*!. Asumând firea umană, Mântu- 
itorul Hristos Se află într-o strânsă legătură cu toți oamenii şi cu toată 
creaţia. El Se face astfel Ipostasul central al întregii umanități şi creaţii. 
Așa cum despre om se poate spune că are ca trup mai general tot cos- 
mosul, cu atât mai mult, prin trupul Său asumat, Fiul își face întreaga 
creaţie un trup, în sensul larg al cuvântului. Asumând omul şi creaţia, 
Mântuitorul Hristos le și înalță la treapta cea mai înaltă, de vreme ce 
devine Subiectul lor. Datorită acestei înălțări, umanul trăit de Subiectul 
divin îşi descoperă și actualizează toate valenţele, iar cosmosul pri- 
vit şi folosit de Fiul lui Dumnezeu își descoperă toate semnificaţiile şi 
transparenţele. 


„Astfel, în Fiul lui Dumnezeu făcut om, își află creaţia, prin 
firea umană asumată în Fl, unitatea desăvârșită în Dumnezeu, sau 
Dumnezeu devine totul în toate. În Hristos, Dumnezeu-Cuvântul 
a rodit toată puterea rațiunilor adevărate, imprimate în creaţie, 
în tendinţa lor spre deplina armonie dintre ele, prin mijlocirea 
umanităţii, căreia S-a făcut El Însuși ipostas”*?. 


Fiind manifestarea iubirii Sfintei Treimi faţă de oameni, întrupa- 
rea pune fundamentul comuniunii eterne cu Sfânta Treime, la care se 


15 Pr. Dumitru STĂNILOAE, „Fiul şi Cuvântul lui Dumnezeu prin Care toate s-au 
făcut și se refac”, în: Ortodoxia, XXXV (1983), 2, p. 176. 

151 Pr. D. STĂNILOAE, „Fiul şi Cuvântul lui Dumnezeu Cel întrupat..., p. 11. 

15 Pr. D. STĂNILOAE, „Fiul și Cuvântul lui Dumnezeu Cel întrupat..., p. 11. 

ajunge prin înviere, eveniment fundamental prin care se încheie icono- 
mia mântuirii. Astfel, cei care cred sunt primiţi în interiorul comuni- 
unii treimice, împărtășindu-se de viața dumnezeiască prin Persoanele 
Treimii. În acest proces, în calitatea Sa de Duh al comuniunii, Duhul 
Sfânt are un rol deosebit. El comunică naturii umane atât puterea de a 
primi subzistență în Persoana Cuvântului, cât şi puterea de a învia, biru- 
ind legile naturii şi într-un caz şi în celălalt'*. Ceea ce s-a întâmplat cu 
umanitatea asumată şi îndumnezeită a Mântuitorului Hristos se poate 
întâmpla și cu noi, prin credință, dacă vrem. 

Sfânta Treime hotărăşte întruparea, răstignirea, învierea şi înălțarea 
cu trupul la cer, ca om, a uneia din Persoane, pentru ca această Per- 
soană să-i recapituleze pe toți oamenii în Sine şi astfel să-i aducă pe toți 
la comuniunea eternă cu Treimea. Cu alte cuvinte, dacă Mântuitorul 
Hristos Şi-a îndumnezeit firea Sa umană prin întrupare și jertfă, atunci și 
noi putem să ajungem la îndumnezeire, parcurgând drumul umanității 
lui Hristos, împreună cu Hristos. 


„Taina întrupării Cuvântului cuprinde în sine înțelesul tuturor 
ghiciturilor şi tipurilor din Scriptură şi ştiinţa tuturor făpturilor 
văzute și cugetate. Căci cel ce a cunoscut taina crucii şi a mormân- 
tului a înțeles raţiunile celor mai înainte spuse; iar cel ce a cunoscut 
înțelesul tainic al Învierii a cunoscut scopul spre care Dumnezeu a 


întemeiat toate cele mai-nainte”!54, 


Sf. loan Gură de Aur precizează că înălțarea cu trupul la cer a 
Mântuitorului este expresia materială a împăcării omului cu Dum- 
nezeu. Prin Mântuitorul Hristos, oamenii care nu mai erau vrednici 
nici de pământ au fost ridicaţi la ceruri. Hristos a procedat așa cum 
procedează un plugar: acesta ia câteva spice, le face snop şi le aduce 
lui Dumnezeu, prin ele binecuvântându-se lanul întreg: „Tot așa și 
Hristos a făcut să fie binecuvântat tot neamul nostru prin acel singur 


15 Pr. D. STĂNILOAE, Teologia Dogmatică Ortodoxă, vol. I, pp. 85-87. 
15 SF. MAXIM MĂRTURISITORUL, Capete teologice, în Filocalia, vol. II, p. 148 

trup al Lui, prin acea pârgă. [...] Şi aşa de mult s-a minunat Tatăl de 
acest dar [...] că l-a primit cu mâinile Lui, a pus alături de El darul și 
a zis: «Şezi de-a dreapta Mea»”15. Înălțarea cu trupul la cer a Mântu- 
itorului a provocat coborârea Sfântului Duh, prin care lucrarea mân- 
tuitoare a Lui Hristos, în umanitatea Sa personală, este extinsă şi în 
celelalte ființe umane. Trupul deplin pnevmatizat al Mântuitorului 
devine vasul comunicant al coborârii Sfântului Duh, care ne reconfi- 
gurează după chipul Fiului, făcându-ne şi pe noi fii adoptivi ai Tatălui. 
Aşa se explică de ce Duhul nu a coborât înainte de răstignire: „Că 
nu era încă Duhul Sfânt, pentru că lisus încă nu se proslăvise” (loan 
7,39). Şi Mântuitorul Hristos precizează: „Dar Eu vă spun adevărul: vă 
este de folos să Mă duc Eu. Căci de nu Mă voi duce, Mângâietorul nu 
va veni la voi, iar dacă Mă voi duce, ÎL voi trimite la voi” (Ioan 16, 17). 


2.4.5. Dogmă și teologie 


Ca expresie doctrinară a planului de mântuire sau a iconomiei 
divine, dogmele presupun o continuă evidenţiere a conținutului lor 
infinit prin teologie, având ca bază indispensabilă Sfânta Scriptură şi 
Sfânta Tradiţie. Nevoia explicării formulelor precise, dar de o conci- 
zie maximă a dogmelor, este justificată de faptul că ele „cuprind atât 
raportul lui Dumnezeu Cel infinit cu creaţia finită, în drumul nesfârșit 
al acesteia spre infinit, cât şi acțiunea Lui neîntreruptă pentru mân- 
tuirea sau îndumnezeirea acesteia. Ca atare, dogmele, deși definite în 
formă, au un conţinut infinit, care se cere mereu şi tot mai mult scos la 
iveală, fără să poată fi scos vreodată în întregime”. Explicarea aceasta 
trebuie să țină cont de contextul în care se face, adică de nevoile pre- 
zente ale Bisericii, care nu sunt întotdeauna aceleași, noutatea lor pro- 
vocând aspecte noi în înțelegerea şi explicarea dogmei. „Astfel, dogma 


15 SF, IOAN GURĂ DE AUR, Predici la duminici împărăteşti și cuvântări de laude 
la sfinţi, trad. Pr. D. Fecioru, Ed. Institutului Biblic şi de Misiune al Bisericii Ortodoxe 
Române, Bucureşti, 2002, p. 184. 

15 Pr. D. STĂNILOAE, Teologia Dogmatică Ortodoxă, vol. I, p. 93. 

delimitează infinitatea lui Dumnezeu faţă de finit, dar și capacitatea de 
înaintare infinită a omului, solidară cu infinitatea lui Dumnezeu și în 
neîncetată apropiere de ea". 

Acest aspect este foarte bine ilustrat de dogma unirii ipostatice, 
conform căreia natura divină se uneşte cu cea umană într-o singură 
Persoană, fără alterarea sau confundarea niciuneia dintre ele. 

Formulele dogmatice au un caracter paradoxal, pentru că se referă 
în special la persoane: fiinţa lui Dumnezeu este una, dar Persoanele sunt 
trei; Dumnezeu este neschimbabil, dar mereu nou în acțiunea Sa pro- 
niatoare etc. Paradoxul este propriu și persoanei umane, care rămâne 
mereu aceeaşi, dar manifestările ei sunt întotdeauna noi. Şi relaţiile 
dintre persoane au caracter paradoxal: fiecare este autonomă, dar nu se 
poate împlini decât în relația cu celelalte. Paradoxul este prezent și în 
relaţiile persoanei cu lumea: „ea îmbrățișează lumea în toată varietatea 
ei, aducând-o la o unitate, şi totuşi rămâne ea însăși distinctă și una și 
menţine lumea în varietatea ei”. 

Tocmai acest conţinut paradoxal, în care infinitul şi finitul se întâl- 
nesc, păstrându-și totuşi identitatea, asigură progresul real al cunoașterii 
dogmatice, pentru că „niciodată nu se poate epuiza explicarea naturii 
divine şi umane în bogăţia lor de viaţă şi în caracterul lor inalterabil, 
cum nu se poate epuiza descrierea adâncimii și complexității lor într-o 
Persoană care este Ea însăși o taină inepuizabilă, mereu nouă și totuşi 
inalterabilă”!*. 

Atunci când explică conţinutul infinit al formulelor precise ale 
dogmelor, teologia este o expresie lărgită a dogmelor sau ţine în mod 
organic de dogme. Acest adevăr fundamental este ilustrat de faptul 
că Biserica, chiar de la începuturile ei, a făcut teologie pornind de la 
dogmele specificate în crezuri sau simboluri de credinţă și în spiritul 
exclusiv al acestora, opţiunea arbitrară fiind sinonimă cu erezia. Deci, 
dogma nu este o teorie subiectivă, adaptabilă după măsura celui care 


157 Pr. D. STĂNILOAE, Teologia Dogmatică Ortodoxă, vol. I, p. 95. 
15 Pr. D. STĂNILOAE, Teologia Dogmatică Ortodoxă, vol. 1, p. 9. 
159 Pr. D. STĂNILOAE, Teologia Dogmatică Ortodoxă, vol. 1, p. 97. 

operează cu ea, în contexte diferite sau după necesităţi specifice per- 
soanele, ci o normă obiectivă cu originea în voia lui Dumnezeu, mani- 
festată în mod expres prin Revelaţie, asimilată de Biserică și integrată 
în sistemul ei de gândire şi de trăire. Nevoia de aprofundare a dogmei, 
pentru a o face accesibilă credincioşilor şi pentru a răspunde probleme- 
lor fiecărei epoci, în vederea promovării şi susținerii unei spiritualități 
care să ilustreze eficiența Revelaţiei în timp, a constituit întotdeauna 
atât mobilul, cât şi suportul cercetării dogmatice la Părinţi!“. 

Teologia aprofundează credința moștenită din Revelaţie (Scriptura 
şi Tradiţia apostolică), cu scopul de a asigura mântuirea pentru fiecare 
generaţie de credincioşi. Dar nu toată teologia devine învățătură biseri- 
cească, ci numai cea absorbită de Biserică, prin consens unanim. Aceste 
aprofundări perpetue nu pot face abstracţie de jalonările dogmatice cla- 
sice, pentru că altfel ies din contextul Tradiţiei sau din conţinutul vieții 
reale a Bisericii, situându-se - în cel mai fericit caz - într-o stare de 
exterioritate, fără nicio relevanță practică. Așa au procedat Părinții când 
au interpretat și aprofundat dogmele: şi-au însuşit tezaurul doctrinar 
acumulat de Biserică până în acel moment şi numai pornind de la acesta 
şi în spiritul acestuia au asigurat un progres real, dogma fiind inepuiza- 
bilă în conținutul ei. Din această perspectivă, se poate afirma că teologie 
nu face doar ierarhia, atunci când explică credincioșilor Revelația, ci şi 
credincioşii, atunci când o învaţă şi o trăiesc. 

Dacă nu toată teologia devine învățătură bisericească, ci numai 
cea absorbită de Biserică prin consens, învățătura bisericească este 
obligatorie şi permanentă, în timp ce teologia poate cuprinde expli- 
cări legate de anumite conjuncturi şi neasimilate ca învățătură per- 
manentă a Bisericii. Învățătura permanentă a Bisericii nu poate fi 
separată de însuşirea sau de calitatea de trup al lui Hristos, această 
calitate explicând în același timp și infailibilitatea ei. Biserica nu 


160 Pr. Sterea TACHE, „Actualitatea gândirii patristice privind relația Dumnezeu - 
om - creaţie şi importanţa ei pentru cercetarea dogmatică actuală, în Pr. Ştefan BUCHIU, 
Diac. Cristian Tufan (eds), Metode de cercetare în Teologia Dogmatică, Ed. Sigma, 2009, 


pp. 128-130. 

greşeşte şi receptează ceea ce nu a greșit, fie că emană de la teologi, 
ierarhi sau laici!“!. 

Între dogme și învățătura Bisericii există o identitate de fond, dar şi 
o distincție de formă. Deşi învățătura bisericească este conținutul expli- 
citat al dogmelor, până nu este definită prin Sinoade Ecumenice sau nu 
este însușită de consensul sinoadelor locale, rămâne învățătură biseri- 
cească în sens larg. Dacă a intrat în uzul general al Bisericii, are autori- 
tate de Tradiţie bisericească, fără a avea autoritatea definiţiilor dogma- 
tice asupra cărora s-au exprimat în consens fie Sinoadele Ecumenice, fie 
cele locale’®. 

Până nu demult, se făcea o deosebire netă între dogme și teologu- 
mene, în sensul că dogmele ar fi stabilite de Biserică, în timp ce teolo- 
gumenele, deşi rezultă din dogme, nu au încă o formulare bisericească 
oficială. Părintele Stăniloae precizează că, de fapt, toate explicările 
dogmelor, dacă rămân în cadrul formulelor dogmatice, ţin organic de 
dogme; dacă nu, ele sunt doar explicări care nu sunt asimilate ca expli- 
citări ale dogmelor de către Biserică şi, cu vremea, cad în desuetudine!*. 
Exemplul cel mai concludent în acest sens îl constituie teologumena 
energiilor divine necreate. Această învățătură palamită are legătură cu 
dogmele fundamentale ale Bisericii, dar nu a căpătat o formulare ofi- 
cială din partea unui sinod panortodox. Această lipsă nu-i diminuează 
în niciun fel importanța pe care o are în învățătura și spiritualitatea 


Bisericii Ortodoxe!“ 


2.4.6. Dogmă și progres 
Datorită atât dinamismului ei structural, cât și relației constante cu 


lumea aflată într-o perpetuă mișcare, teologia presupune progresul şi îl 
cultivă. Progresul teologic este făcut necesar atât prin structura logică a 


151 Pr. D. STĂNILOAE, Teologia Dogmatică Ortodoxă, vol. I, pp. 99-100. 
18 Pr. D. STĂNILOAE, Teologia Dogmatică Ortodoxă, vol. 1, p. 98. 

16 Pr. D. STĂNILOAE, Teologia Dogmatică Ortodoxă, vol. I, p. 97. 

161 Pr. D. Popescu, lisus Hristos Pantocrator, p. 79. 

dogmelor, care asociază în conținutul lor infinitul și finitul, în conformi- 
tate cu nevoile umane mereu noi, cât şi din progresul spiritual al omenirii. 
Acest progres necesar şi inevitabil este făcut posibil de trei condiţii: fide- 
litatea față de Revelaţie, responsabilitatea față de credincioșii din timpul 
în care se face şi de deschiderea față de viitorul eshatologic. Ca şi Bise- 
rica din care se naşte, teologia trebuie să fie apostolică, contemporană 
cu fiecare epocă şi profetic-eshatologică. Atunci când răspunde acestor 
condiţii, teologia promovează progresul și ușurează eficiența Revelaţiei în 
continuare neîntreruptă. Ea este o teologie a credinţei (revelarea reală a lui 
Dumnezeu, prin Mântuitorul Hristos), a nădejdii (deschide perspectiva 
spre asimilarea completă a bunătăţilor lui Hristos cel revelat) şi a dragostei 
(ajută pe cei care cred să se unească cu Mântuitorul Hristos şi între ei). 

O teologie fixată în formulele trecutului este infidelă caracterului 
nelimitat al Revelaţiei, dar și față de contemporani și de viitor. Şi mai 
păgubitoare este o teologie care părăseşte cu totul Revelația în Hristos, 
păstrată în Scriptură şi în Tradiţie, din nevoia de a se adapta la ceea ce 
reprezintă spiritul timpului. La fel de păgubitoare este şi teologia limi- 
tată la un spirit exclusiv eshatologic, care neglijează viața prezentă și 
ajutorul ce trebuie dat acesteia'®. 


„Prin credință este fidelă Revelaţiei realizate în trecut, prin 
nădejde este deschisă viitorului de participare deplină la bunătăţile 
lui Hristos și conduce înaintarea spre El, iar prin dragoste susține par- 
ticiparea, de pe acum, la aceste bunătăți, printr-o comuniune mereu 
sporită cu Hristos şi cu semenii. Prin aceste trei însuşiri, teologia este 
tradițională şi în acelaşi timp profetic-eshatologică. Ea este fidelă tre- 
cutului, dar nu este închisă în trecut, este fidelă omenirii de azi, dar 
are privirea deschisă dincolo de faza ei actuală”!$8. 


Prin teologia care se face în ea, Biserica înaintează condusă de 
lumina Mântuitorului Hristos care crește continuu. Permanenta 


16 Pr. D. STĂNILOAE, Teologia Dogmatică Ortodoxă, vol. I, pp. 101-106. 
166 Pr, D. STĂNILOAE, Teologia Dogmatică Ortodoxă, vol. 1l, pp. 107-108. 

călătorie sub aceeași lumină care crește în intensitate este Tradiţia bise- 
ricească, iar lumina care se acumulează ca zestre și ca bun permanent 
devine învățătură bisericească”. 

Astfel, în Biserică, omul şi creația își recapătă dinamismul spre 
Dumnezeu, prin lisus Hristos şi Duhul Sfânt. În Biserică are loc creşterea 
sau dezvoltarea chipului în asemănare. 


„Două bunuri ne aduce nouă harul cel Sfânt prin Botezul 
renașterii. [...] Cel dintâi ni se dăruiește îndată căci ne înnoiește în 
apa însăși și luminează toate trăsăturile sufletului, adică chipul [...], 
iar celălalt așteaptă să înfăptuiască cu noi ceea ce este asemănarea. 
Deci, când începe mintea să guste întru multă simţire prin dulceața 
Prea Sfântului Duh, suntem datori să știm că începe harul să 
zugrăvească, aşa zicând, peste chip, asemănarea. Căci aşa precum 
zugravii desenează întâi cu o singură culoare figura omului, apoi, 
înflorind puţin câte puțin culoarea [...], scot la arătare chipul viu al 
celui zugrăvit [...], aşa şi sfântul har al lui Dumnezeu readuce întâi 
prin Botez chipul omului la forma în care era când a fost făcut, iar 
când ne vede dorind cu toată hotărârea frumuseţea asemănării [...], 
înfloreşte o virtute prin alta şi înalță chipul sufletului din strălucire în 


strălucire, dăruindu-i pecetea asemănării” 158. 


În Biserică, Sfintele Taine sunt trepte ale ascensiunii omului și crea- 
tiei spre Dumnezeu, în cursul vieţii noastre pământeşti. Sf. Simeon Noul 
Teolog scoate în evidenţă legătura noastră cu Hristos în Sfintele Taine, 
prin Biserică. Taina Hristos, cu actele ei mântuitoare, se prelungeşte în 
umanitate prin Biserică şi Tainele ei. În legătura ei strânsă cu Hristos, 
prin Duhul Sfânt, prezent şi lucrător în ea, Biserica este ea însăşi o taină, 
condiție și rezultat al altor taine, care exprimă propria ei sacramenta- 
litate, ele fiind lucrări ale aceluiaşi Hristos, în Duhul Sfânt. Legată de 


15 Pr. D. STĂNILOAE, Teologia Dogmatică Ortodoxă, vol. I, p. 109. 
168 Sr. DIADOR AL FOTICEII, Cuvânt ascetic în 100 de capete, 89, în Filocalia, vol. 1, 
Tipografia Arhidiecezană, Sibiu, 1947. 

lucrarea Duhului Sfânt, Biserica este Cincizecimea prelungită şi pre- 
zentă în umanitate, care durează în veşnicie'*. Mântuitorul S-a făcut 
rudă cu noi prin trupul Său îndumnezeit. Prin acest trup, care se extinde 
în noi prin Sfintele Taine, intrăm și noi în familia lui Hristos, prin înru- 
direa cu El. 


„Ne facem mădulare ale lui Hristos, iar Hristos - mădularele 
noastre. Şi mâna lui Hristos şi picioarele Lui Hristos sunt ale mele, 
preaticălosul [...], iar eu nevrednicul sunt mâna şi piciorul lui 
Hristos. [...] Şi pe toate cele urâte le va face frumoase, împodobindu- 
le cu frumuseţea și slava dumnezeirii. Şi vom deveni, toți împreună, 
dumnezei prin Dumnezeu. [...] Şi se săvârşeşte cu adevărat o nuntă 
negrăită şi dumnezeiască, căci Dumnezeu Se uneşte cu fiecare [...] şi 
fiecare se uneşte cu Stăpânul”. 


În Tainele şi sărbătorile Bisericii, relaţia cu Mântuitorul Hristos nu 
are doar o dimensiune anamnetică sau de ordin psihologic, ea presupu- 
nând şi o relaţie actuală, putând comunica astfel umanităţii noastre sta- 
rea umanităţii Lui înviate şi înălțate, prin lucrarea Duhului Sfânt în noi. 
Nu ne mântuim nici prin puterea noastră şi nici datorită conformităţii 
cu anumite legi. Prin cultul divin, care repetă într-un an ciclul întreg 
al actelor prin care Mântuitorul Hristos a trecut umanitatea Sa, El par- 
curge cu noi drumul spre mântuire, actualizând starea Lui de jertfă, în 
fiecare dintre noi, pe măsura efortului personal, precizându-se faptul că 
acestea se petrec astăzi şi acum. Astfel, El Se naște în noi la sărbătoarea 
Naşterii, ne curățeşte de păcate la Botez, Se răstigneşte împreună cu noi 
şi învie împreună cu noi, toate aceste evenimente nefiind separate de 


contextul cosmic!!. 


15 Pr. Dumitru RADU, „Sfintele Taine în viața Bisericii”, în: Ortodoxia, XXXIII (1981), 
3-4, p. 174. 

170 Sr. SIMEON NOUL TEOLOG, Imnele iubirii dumnezeieşti, trad. Pr. D. Stăniloae, în 
Pr. D. STĂNILOAE Studii de teologie dogmatică, Craiova, 1991, pp. 377-388. 

VI Pr. Dumitru STĂNILOAE, „Drumul cu Hristos Mântuitorul prin Tainele şi sărbăto- 
rile Bisericii Ortodoxe, în: Ortodoxia, XXXIII (1976), 2, pp. 402-413. 


166 


TEOLOGIA DOGMATICĂ ORTODOXĂ 


„Dacă Cuvântul lui Dumnezeu «S-a răstignit din neputinţă şi S-a 
ridicat din puterea lui Dumnezeu», vădit este că o face şi o pătimeşte 
aceasta pentru noi pururi, Ca Unul ce Se face tuturor toate, ca pe toți 
să-i mântuiască. [...] El spune prin acestea că Cuvântul lui Dumnezeu 
Se face fiecăruia, după măsura puterii Lui. Astfel Se răstigneşte în cei 
care încep viaţa de evlavie prin fapte, pironind prin frica de Dumnezeu 
lucrările pătimașe ale lor; și învie şi Se înalţă la ceruri în cei ce au 
dezbrăcat întreg omul vechi, care se strică prin poftele amăgitoare, și 
au îmbrăcat pe cel întreg nou, pe cel ce se zideşte prin Duhul, după 
chipul lui Dumnezeu, şi s-au apropiat de Părintele harului din ei”. 


Omul este pnevmatizat sau îndumnezeit, tot așa cum a fost pnevma- 
tizată sau îndumnezeită umanitatea Mântuitorului Hristos, prin Duhul 
Sfânt. Performanța aceasta este posibilă datorită faptului că El locuiește 
în noi şi lucrează, prin Duhul Sfânt, asupra noastră: „Şi Hristos să Se 
sălășluiască, prin credinţă, în inimile voastre, înrădăcinaţi și întemeiaţi 
fiind în iubire, ca să puteţi înţelege împreună cu toţi sfinţii care este 
lărgimea şi lungimea şi adâncimea, și să cunoaşteţi iubirea lui Hristos, 
cea mai presus de cunoştinţă, ca să vă umpleţi de toată plinătatea lui 
Dumnezeu” (Efeseni 3, 17-19). 

Prin cultul divin se revarsă asupra credincioșilor darurile Duhu- 
lui Sfânt sau lucrările - energiile necreate ale lui Dumnezeu, el fiind 
dialogul prezent al celor care cred cu Dumnezeu. Dacă, la Cincizecime, 
Duhul Sfânt Se coboară peste cei uniţi în credința în Hristos și în stare 
de rugăciune, orice slujbă a Bisericii este o continuare a Cincizecimii sau 
o experienţă a prezenţei vii şi lucrătoare a lui Dumnezeu'”*: „Dacă Mă 
iubeşte cineva, va păzi cuvântul Meu, și Tatăl Meu îl va iubi, şi vom veni 
la el şi ne vom face locaş în el” (loan 14,23). Sinergia sau colaborarea 
dintre om şi Dumnezeu are ca rezultat sfințenia oamenilor sau partici- 
parea acestora la sfinţenia lui Dumnezeu. Prin această participare, omul 


172 SF. MAXIM MĂRTURISITORUL, Capete teologice, p. 176. 
13 Pr. Dumitru STĂNILOAE, „Cultul Bisericii Ortodoxe, mediu al lucrărilor Sfântului 
Duh asupra credincioşilor”, în: Ortodoxia, XXXIII (1981), 1, pp. 5-11. 


167 


REVELAȚIA - FUNDAMENTUL DOGMELOR ȘI AL DOGMATICII ORTODOXE 


actualizează chipul lui Dumnezeu din el, făcând transparentă astfel în 
taina lui, taina lui Dumnezeu'”€. 

Îndumnezeirea corespunde sfatului etern al Sfintei Treimi, la ea par- 
ticipând toate Persoanele divine. Întruparea, graţie căreia se împlineşte 
mântuirea și îndumnezeirea naturii umane, este lucrarea specifică a Fiu- 
lui, dar ea este însoțită de bunăvoința Tatălui și a Sfântului Duh, care 
colaborează foarte strâns, aşa cum subliniază de multe ori Sf. Maxim 
Mărturisitorul. 


„Această taină a fost cunoscută mai înainte de toate veacurile 
de către Tatăl, Fiul şi Sfântul Duh. De Tatăl, ca Cel ce a binevoit-o, 
de Fiul, ca Cel ce a îndeplinit-o şi de Duhul Sfânt, ca Cel ce a con- 
lucrat. Fiindcă una este cunoştinţa Tatălui și a Fiului și a Sfântului 
Duh, odată ce una este și fiinţa şi puterea lor. Căci nu ignora Tatăl 
Întruparea Fiului, precum nici Duhul Sfânt. Pentru că, în întreg Fiul 
Care împlinea taina mântuirii noastre, prin Întrupare, Se afla întreg 
după ființă Tatăl, nu întrupându-Se, ci binevoind să Se întrupeze Fiul; 
și în întreg Fiul se afla întreg Duhul Sfânt, după ființă, nu întrupându- 


Se, ci conlucrând cu Fiul la întruparea cea negrăită pentru noi”. 


Dacă Hristos, ca om, este pârga firii noastre ridicate la Dumnezeu 
sau aluatul întregii frământături, ca înţelegere a umanităţii care, în Per- 
soana Cuvântului, n-a ieşit niciodată din stabilitatea în Tatăl, să nu ne 
îndoim că vom fi şi noi, potrivit cu cererea Lui către Tatăl, acolo unde 
este El Însuşi. 


„Căci, precum a coborât EI pentru noi [...], așa vom urca şi noi 
[...], din cauza Lui și ne vom face dumnezei ca El, prin taina haru- 
lui, neschimbând nimic din fire. Şi aşa se umple iarăși [...] lumea de 
sus, mădularele trupului adunându-se, după vrednicie, lângă cap. 


174 Pr. Dumitru STĂNILOAE, „Sfințenia în Ortodoxie”, în: Ortodoxia, XXXII (1980), 1, 
pp. 33-35. 
175 SF. MAXIM MĂRTURISITORUL, Răspunsuri către Talasie, p. 330. 

Fiecare mădular primește [...] prin apropierea în virtute, locul cuve- 
nit lui, datorită lucrării arhitecturale a Duhului, completând în chip 
armonic trupul Celui ce plinește toate în toate, trup ce umple toate și 


se împlinește prin toate”!6. 


Dogmele creştine, aşa cum sunt înţelese și experimentate de Bise- 
rică şi în Biserică, sunt expresii ale iubirii divine care intervine în viața 
omului și a lumii pentru a contracara și anula efectele devastatoare 
ale refuzului comuniunii cu Dumnezeu, manifestate la nivelul cel mai 
înalt prin moarte. Viaţa spre moarte umple de nonsens existența și 
cere intervenţia iubitoare a lui Dumnezeu, Care, menţinând calitatea 
de Fiu, Se face şi om. În această calitate, „nu poate să nu iubească şi ca 
om pe Dumnezeu, Tatăl Său, şi să comunice și semenilor puterea aces- 
tei iubiri a Lui”, În urma acestei iubiri, El învinge moartea prin moarte 
şi înviere, ca om, dându-ne şi nouă puterea de a învinge moartea prin 
comunicarea cu El, Această biruință nu se poate realiza decât în 
Biserică şi prin Biserică sau în locul în care nu se realizează doar o 
comuniune interumană, ci şi comuniunea oamenilor cu Dumnezeu, 
după modelul absolut al Sfintei Treimi. Este diminuată astfel orice 
posibilă dimensiune teoretică a dogmei, ea reprezentând binele real şi 
adevărul la care omul se poate ridica prin efortul liber al libertăţii lui'”?. 

Dacă, în Vechiul Testament, ziua de odihnă marca sfârşitul forme- 
lor individuale materiale ale creaţiei sau prima treaptă în devenirea 
lor, a doua treaptă sau desăvârșirea a venit prin lisus Hristos şi pre- 
supune colaborarea omului cu Dumnezeu, pentru că Dumnezeu n-a 
vrut ca lumea să se oprească la starea de desăvârşire doar printr-un act 
de atotputernicie divină. Prin Mântuitorul Hristos întrupat și înviat 
(unit cu creația), creația întreagă este ridicată la treapta învierii, care 
nu poate fi dobândită doar prin puterile omului sau ale creaţiei. În 


176 SF, MAXIM MĂRTURISITORUL, Ambigua, p. 243. 

17 Pr. Dumitru STĂNILOAE, „Dogmele, expresii ale iubirii divine”, în: Ortodoxia, 
XLIII (1991), 4, pp. 3-4. 

13 Pr. Dumitru STĂNILOAE, „Dogmele creștine şi apostolice, expresii ale binelui celui 
mai înalt”, în: Ortodoxia, XLIV (1992), 1-2, pp. 3-4. 

comparaţie cu zilele creaţiei, ziua a opta nu va mai fi urmată de altele, 
ci va fi eternă!”*. 

Comentând textul de la Numeri 29, 35-39, Sf. Chiril al Alexandriei 
precizează: „Auzi cum spune legea limpede: «Încheierea praznicului este». 
Căci s-a sfârşit slujirea în umbre și călăuzirea în chip (tip), în ziua a opta, 
când a înviat Hristos și a intrat timpul tăierii împrejur în Duh. Căci s-a 
închis mulțimea veche a celor chemaţi, suferind de păcatul necredinţei, 
şi a răsărit în loc poporul cel nou și ales prin tărie duhovnicească [...], 
făcându-se desăvârșit vrednic de laudă, ca unul ce se află în plinătatea 
vârstei și are frumuseţea aleasă a prunciei și a nevinovăţiei în Hristos, 
măcar că este cunoscut într-o mulțime atotdesăvârşită”15. 

Revelația nu poate fi separată de dogmă, dogma nu poate fi separată 
de Biserică, Biserica nu poate fi separată de teologie, iar teologia nu poate 
fi separată de progres, atât din perspectivă materială, cât şi din perspec- 
tivă spirituală, cerul nou şi pământul nou sau împărăția lui Dumnezeu 
fiind expresia fizică a acestei relaţii începută în timp, desfăşurată în isto- 
rie şi prelungită în eternitate. 


2.5. Revelația în contextul religios-cultural contemporan 
și răspunsul Bisericii Ortodoxe 


2.5.1. Revelația din perspectivă interconfesională 


Biserica Ortodoxă nu are o mărturisire de credinţă cu semnificația 
şi autoritatea pe care o are pentru luterani Confessio Augustana, apărută 
ca o necesitate stringentă pentru noua formă de creștinism şi pentru 
aparținătorii ei. Ca răspuns, în catolicism apare Confessio fidei tridentine, 
urmată în spaţiul ortodox de Mărturisirea lui Petru Movilă şi de celelalte 


1% Pr. Dumitru STĂNILOAE, „Sâmbăta, ziua morţilor - Duminica, ziua învierii şi a 
vieţii fără de sfârşit”, în: Ortodoxia, XXXIII (1981), 2, pp. 129-132. 

1% Sp. CHIRIL AL ALEXANDRIEI, Închinarea și slujirea în Duh și adevăr, Ed. Institutului 
Biblic şi de Misiune al Bisericii Ortodoxe Române, Bucureşti, 1991, pp. 610-611. 

mărturisiri ortodoxe. Biserica Ortodoxă s-a văzut obligată să-și preci- 
zeze învățătura de credință față de Reformă şi faţă de ofensiva catolică, 
motivată de nevoia compensării pierderilor suferite în Occident, prin 
apariția protestantismului. Aceste mărturisiri nu aduceau o învățătură 
nouă, ci afirmau Tradiţia dintotdeauna a Bisericii, rămânerea ei în duhul 
Bisericii nedespărțite, față de ambele forme de creştinism occidental. 
Credincioşii ortodocși şi-au mărturisit credința lor neschimbată din 
vremea Apostolilor ca Tradiţie şi înainte de aceste mărturisiri, fără ca ea 
să fie consemnată în rezumate scrise și sistematice, prin crezuri, practici 
sacramentale şi de cult, Părinţi şi scrieri duhovnicești, care cuprindeau 
întreaga Tradiție moştenită de la Apostoli'*!. 

Luther critică autoritatea pe care Biserica Romano-catolică şi-o 
revendică în materie de credinţă printr-o multitudine de tradiții și de 
instituţii în care el identifică invenţii umane puse pe picior de egali- 
tate cu Evanghelia, deși o contrazic. Fiind creația Cuvântului sau chiar 
predica lui Hristos, Evanghelia este superioară Bisericii sau înseamnă 
mai mult decât Biserica. În egală măsură, Evanghelia nu înseamnă doar 
Scriptura, ci și predica orală şi vie a Mântuitorului Hristos, ca o putere 
care duce la mântuire. 

Interpretarea Scripturii trebuie făcută numai în lumina Evangheliei, 
sinonimă cu lumina lui Hristos. Omul, justificat prin harul Evangheliei, 
este inspirat de Duhul Sfânt care îi permite să înțeleagă Scriptura, în con- 
formitate cu 1 Corinteni 2, 15: „Dar omul duhovnicesc toate le judecă, 
pe el însă nu-l judecă nimeni”. Scriptura sola presupune înţelegerea 
Revelaţiei în conformitate cu această convingere hermeneutică. 

Biserica are un rol important în predicarea Evangheliei, dar ea nu 
este gura lui Dumnezeu decât în măsura în care rămâne fidelă Cuvântu- 
lui autentic al lui Dumnezeu. Fiind comunitatea tuturor credincioşilor, 
în care Duhul Sfânt este predicat cu fidelitate și Sfintele Taine sunt admi- 
nistrate în conformitate cu Evanghelia, Biserica nu mai este păzitoarea 
infailibilă a Evangheliei, ci trebuie să se supună aprecierii ei ca unei 
realități care o transcende. 


18! Pr, D. STĂNILOAE, Sfânta Scriptură și Tradiţia Apostolică..., pp. 33-36. 

Astfel, ceea ce este definit ca tradiție face o trimitere precisă la 
tradițiile oamenilor stigmatizate prin cuvintele Evangheliei (Marcu 7, 
7-9). Deci, problema reformatorilor nu era Scriptura, ci tradiţiile pe care 
le refuzau, precum și relația între Evanghelie și Biserică!%?. 

Conciliul tridentin (1545-1563) răspunde obiecţiilor protestante 
prin decretul Sacrosancta, precizând faptul că Scripturile şi tradițiile con- 
stituie referințele normative ale credinţei. Evanghelia este unicul izvor al 
adevărului și al vieţii. Pentru înlăturarea greșelilor (reformatorilor) şi 
pentru păstrarea în Biserică a integrității Evangheliei, conciliul preci- 
zează că, mai întâi, aceasta a fost promisă prin profeţi, promulgată apoi 
prin chiar gura Domnului nostru lisus Hristos, care ulterior a poruncit 
să fie vestită întregii creaţii prin gura Apostolilor Săi ca izvorul oricărui 
adevăr mântuitor și al oricăror reguli morale. Această Evanghelie este 
deosebită formal de Scripturi şi de Evangheliile scrise, definind Cuvân- 
tul lui Dumnezeu, mesajul mântuirii, revelarea harului şi a bunătății 
divine împlinite în Iisus Hristos, în conformitate cu Tradiţia Bisericii. 
Origen, referindu-se la Romani 2, 16, precizează că tot ce a zis și a scris 
Apostolul Pavel este Evanghelie, ca şi tot ceea ce a scris Apostolul Petru, 
pentru că ambii arătau venirea lui Hristos, pregăteau prezența Sa şi o 
procurau celor care voiau să primească Cuvântul. Evanghelia se iden- 
tifică, deci, cu Persoana şi cu lucrarea Mântuitorului Hristos şi, pentru 
acest motiv, este viei. 

Originarea iconomico-istorică a Evangheliei impune dimensiunea 
ei orală, care presupune atât comunicarea ei originară, cât şi transmi- 
terea sa eclesială. Scriptura şi Tradiţia își au originea în Evanghelia care 
le include, dar le şi depăşeşte. Pentru acest motiv, în calitate de izvor al 
ambelor, Evanghelia este unică şi are o valoare absolută. 

Conceptul de Evanghelie elaborat de Conciliul tridentin (pe care 
teologia ulterioară îl va numi Revelaţie) este asemănător celui al refor- 
matorilor. Se poate spune că la Scriptura sola lui Luther, Conciliul 


'5 Bernard SEsBOÙŬÉ, Christoph THEOBALD, Histoire des dogmes, t. IV, Ed. Desclée, 
1996, pp. 136-138. 
183 B, SEsBOUE, C. THEOBALD, Histoire des dogmes, pp. 139-140. 

răspunde cu Evanghelia sola. Controversa va creşte în intensitate atunci 
când conceptul de Evanghelie va fi identificat cu cel de Scriptură!*“. „Este 
clar că acest adevăr şi această regulă sunt conţinute în cărțile scrise şi în 
tradițiile nescrise care, primite de Apostoli din gura lui Hristos însuşi 
sau transmise, ca din mână în mână, de către Apostoli, sub dictarea 
Sfântului Duh, au ajuns până la noi". 

Cărţile scrise şi tradiţiile nescrise sunt cele două modalități de 
transmitere sau canale prin care Evanghelia, ca izvor, ajunge până la 
noi. Pentru că în teologia romano-catolică distincţia dintre tradițiile 
apostolice și cele bisericești nu era suficient de clară, Conciliul nu 
foloseşte termenul Tradiţie, ci termenul tradiţii, suficient de precis și 
foarte prudent. 

Conciliul nu vorbeşte decât despre tradiții apostolice (deşi adjectivul 
nu există în documente), primite din chiar gura lui Hristos sau trans- 
mise de Apostoli prin Duhul Sfânt, tradiţiile bisericeşti fiind lăsate în 
mod intenționat deoparte. Tradițiile apostolice ţin de perioada de for- 
mare a Bisericii și se referă exclusiv la credință și moravuri care au o 
valoare universală, fără a fi precizată în mod explicit vreuna. 

S-au purtat discuţii aprinse între sinodali în legătură cu raportul din- 
tre Scriptură şi tradiții. Majoritatea sinodalilor era convinsă că Revelația 
divină este cuprinsă, în parte (partim), în Scriptură şi, în parte (partim), 
în tradiții. Așadar, există date ale Revelaţiei care se regăsesc numai în 
tradiții, dar există şi convingerea că nu există diferenţe între Scriptură 
și tradiţiile apostolice, de vreme ce ambele emană în egală măsură de la 
Duhul Sfânt, fiind primite cu aceeaşi încredere sau cu acelaşi atașament 
al inimii (pari pietatis affectu). 

Cu toate acestea, o minoritate bine organizată s-a opus celor 
două expresii cheie: partim... partim şi pari pietatis affectu. Pornind 
de la argumentul că adevărul nu este cuprins în Evanghelie doar în 
parte, ci în integritate, şi excluzând și ideea că un adevăr de credință 
s-ar putea sprijini numai pe tradiție, expresia partim... partim a fost 


18 B, SESBOUE, C. THEOBALD, Histoire des dogmes, pp. 140-141. 
185 B, SESBOUE, C. THEOBALD, Histoire des dogmes, pp. 142-143. 

înlăturată, fără a elimina tradiţiile văzute ca mediul eclezial al interpre- 
tării Scripturilor. Expresia pari pietatis affectu rezistă, deşi pentru gru- 
parea respectivă era șocant să pună semnul egalităţii între Scriptură 
şi tradiţii, ţinând cont de faptul că anumite tradiţii s-au modificat, iar 
altele au căzut în desuetudine. 


„Pentru acest motiv, urmând exemplul Părinților dreptmăritori, 
același sfânt conciliu primește și venerează cu același sentiment de 
pietate și cu același respect toate cărțile, atât ale Vechiului Testament, 
cât şi ale Noului Testament, deoarece Dumnezeu este Autorul unic al 
unuia și al celuilalt, ca şi tradiţiile privind credinţa şi moravurile ca 
venind din gura lui Hristos sau ca dictate de Duhul Sfânt şi păstrate 


în Biserică printr-o succesiune continuă”"$. 


Conciliul precizează că Evanghelia a fost încredințată unei comunități 
şi legătura între Evanghelie şi comunitate este atât de strânsă, încât nu 
poate fi separată mărturia ei scrisă de cea orală, ca mijloc de interpretare 
a cuvântului şi de punere în operă a mesajului evanghelic: „Se va numi 
deci tradiţie apostolică constitutivă activitatea prin care Biserica se 
transmite ea însăși ca instituție divină sau sacramentală, făcând oamenii 
să participe la mărturia Duhului Sfânt în unitatea succesiunii aposto- 
lice”. Existenţa tradiţiilor actualizează iconomia comunitară a revelației 
predicată de Biserică în cursul secolelor. 

Accentul pus pe caracterul apostolic al tradiţiilor face imposibilă 
Revelația permanentă sau deschisă (o ispită prezentă și în discursul 
anumitor teologi catolici): Biserica nu poate pretinde că i s-ar putea 
revela învățături noi. Izvorul oricărei credinţe şi oricărui adevăr este 
Evanghelia atestată printr-o Scriptură primită, trăită şi transmisă într- 
o comunitate care vine de la Apostoli şi străbate istoria!*. Dacă, după 
opinia mai veche, magisteriul hotăra asupra sensului Scripturii, ţinând 
seama de Tradiţia deosebită de Scriptură, sau putea să-l scoată numai 


1% B, SEsBOUE, C. THEOBALD, Histoire des dogmes, pp. 144-148. 
187 B, SEsBOUE, C. THEOBALD, Histoire des dogmes, pp. 149-150. 

din Tradiţie, după opinia nouă, magisteriul scoate toate sensurile 
numai din Scriptură, prin Biserică: Scriptura conţine dogmele, în mod 
implicit, Biserica având menirea de a le face explicite!8. 

Și în teologia protestantă, în ultima perioadă, s-a făcut un efort 
de reinterpretare a principiului sola Scriptura, prea rigid înţeles îna- 
inte, deşi Tradiţia este parte componentă a realităţii creştine. Scrip- 
tura are prioritate asupra Tradiţiei, dar n-o poate exclude. Pentru a 
ilustra această idee, Oscar Cullmann precizează că trebuie făcută 
distincție între perioada apostolică a Bisericii şi cea post-apostolică. 
În perioada apostolică, Biserica este zidită pe temelia pusă de Apostoli, 
apostolatul neputând fi transmis, așa cum este transmis episcopatul. 
Superioritatea apostolatului față de episcopat este evidentă: aposto- 
lii au fost martori la propovăduirea Mântuitorului, deci mărturia lor 
este directă, în timp ce mărturia episcopilor este derivată din mărturia 
Apostolilor. 

Dacă între perioada apostolică şi cea post-apostolică există deose- 
biri, acestea există și între tradiția apostolică şi cea bisericească. Prin 
inspirarea Scripturii, Dumnezeu ne lasă tradiția apostolică pentru 
toate timpurile, ferită de intervenţii omenești. Tradiția bisericească nu 
poate deveni normă, datorită elementului ei uman, asociat inevitabil cu 
imperfecțiunea şi falsul. Fixând canonul Scripturii, Biserica demarcă 
Tradiţia apostolică de tradiţia bisericească ce i-a urmat. De la anul 150 
d.Hr., la tradiția adevărată apostolică (mai bogată decât Scriptura) se 
adaugă multe lucruri neautentice, astfel că fără această normă scrisă 
obligatorie (Scriptura), Tradiţia viitoare a Bisericii s-ar fi depărtat tot 
mai mult de Revelația divină. 

Alături de Scriptură, cam în aceeaşi perioadă, Biserica fixează Sim- 
bolul apostolic ca regula fidei sau rezumat al Tradiţiei apostolice, ambele 
fiind opera Apostolilor, sub inspirația Duhului Sfânt. Simbolurile ulteri- 
oare se referă la anumite contexte istorice şi nu au valoare pentru toate 
timpurile!%. 


18 Pr. D. STĂNILOAE, „Sfânta Tradiţie. Definirea noțiunii şi întinderea ei.. .”, pp. 48-49. 
18 Pr. D. STĂNILOAE, „Sfânta Tradiţie. Definirea noţiunii şi întinderea ei.. .”, pp. 50-53. 

În urma confruntării cu teologia protestantă, teologia romano-cato- 
lică diminuează importanţa Tradiţiei, dar menţine supremaţia Bisericii 
asupra Scripturii, în timp ce protestanții recunosc Tradiţia primelor 
secole și dreptul Bisericii de a interpreta Scriptura, dar acordă carac- 
terul de normă exclusiv Scripturii. În teologia ortodoxă, relaţia dintre 
Scriptură şi Tradiţie se descoperă numai în lumina Persoanei divino- 
umane a Mântuitorului Hristos, ambele arătând faptul că El se coboară 
în viața Bisericii pentru a ridica pe cei care cred la comuniunea de viață 
veşnică a Sfintei Treimi, eliminându-se astfel ideea de supremație a vre- 
uneia dintre ele'%. 


2.5.2. Revelația în contextul cultural contemporan 


Dacă în secolul al XVII-lea, în teologia protestantă se mai făceau 
vagi referinţe la Revelația naturală, în contextul cultural impus de seco- 
lul al XVIII-lea aceasta a început să fie contestată, pentru ca ulterior să 
fie redusă la una din formele experienţei religioase universale, în special 
în mediile protestante aflate în expansiune. Chiar de la începuturile pro- 
testantismului, Calvin precizează că Dumnezeu nu doar pune în mintea 
oamenilor sămânţa religiosului, ci Se şi revelează prin măiestria cu care 
concepe universul. Deşi după natură El este incognoscibil, Se adaptează 
înțelegerii noastre prin Revelaţie'”!. Cu toate acestea, din cauza păca- 
tului, omenirea ajunge în ruină și nimeni nu poate să-L cunoască sau 
să-L experimenteze sub nicio formă, decât numai atunci „când Hristos 
Mijlocitorul intervine pentru a ne împăca cu El”. Pentru acest motiv, a 
fost necesară „lumina Cuvântului Său, prin care să fie cunoscut în vede- 
rea mântuirii 1%. 

Pornind de la textul din Romani 1, 18-32, Luther îi consideră fără 
judecată pe cei care se străduiesc să-L cunoască pe Dumnezeu pornind 


1% Pr. D. Popescu, Iisus Hristos Pantocrator, p. 82. 

191 JEAN CALVIN, Învățătura religiei creștine, vol. I, Ed. Cartea Creştină, Oradea, 2003, 
pp. 150-151. 

192 J, CALVIN, Învățătura religiei creștine, p. 169. 

de la creaţie sau prin ceea ce el numește theologia gloriae. Numai theo- 
logia crucis poate asigura o cunoaștere adecvată a lui Dumnezeu, prin 
întruparea şi pătimirile Mântuitorului, cealaltă formă de cunoaştere 
neavând nicio importanță teologică'*”. Este evident, gândirea protes- 
tantă ignoră Revelația naturală atât pentru exagerarea importanţei ei 
din partea scolasticii, cât şi pentru faptul că păcatul ar fi şters chipul lui 
Dumnezeu din om. 

Ca reacţie la teologia protestantă, teologia romano-catolică a păstrat 
Revelația naturală alături de cea supranaturală, dar din pricina presiu- 
nilor protestante și culturale a cedat, separându-le, deşi ele nu se opun 
una celeilalte, ci se completează. Dacă la această separare artificială se 
mai adaugă şi concesiile făcute deismului, poate fi mai uşor înţeleasă 
evoluţia teologiei în Occident până în timpurile noastre”. 

Conciliul I Vatican (1869-1870) înlocuiește termenul Evanghelie 
cu Revelație supranaturală şi astfel, pentru prima dată, termenul intră 
în vocabularul magisterial pentru a contracara efectele raționalismului 
şi naturalismului. Raționalismul derivat din protestantism a fost ajutat 
să se dezvolte exploziv de filosofia carteziană care elimină autoritatea 
şi tradiţia, de panteismul lui Spinoza care excludea ideea de religie 
revelată, de kantismul german care a confundat teologia cu filosofia și 
morala creştină cu etica naturală, de filosofia experimentală engleză, 
centrată pe rațiune și pe natură. Conciliul vorbeşte de o domnie a 
rațiunii şi a naturii care în formele ei ultime se confundă cu pante- 
ismul, cu materialismul şi cu ateismul!'* şi, pentru acest motiv, este 
necesară evidenţierea Revelaţiei supranaturale. Aceasta nu este doar 
posibilă, ci și necesară, necontrazicând în niciun fel rațiunea. În acest 
context, apare noua disciplină teologică numită Teologie fundamen- 
tală, care tratează supoziţiile creştine folosindu-se de cercetări filoso- 
fice şi istorice pentru a stabili credibilitatea în fața rațiunii, justificând 


15 Cf. Mysterium salutis, I/I, Ed. Cerf, 1969, pp. 222-223. 
1% B, SESBOUE, C. THEOBALD, Histoire des dogmes, p. 207. 
1% René LATOURELLE, Théologie de la Révélation, Ed. Desclée, 1966, pp. 277-278. 

rațional credința și implicit Revelația, pentru a contracara astfel peri- 
colul contestării creștinismului de către lumea modernă. 

Teologia fundamentală pregăteşte dogmatizarea progresivă a 
fundamentelor credinţei, intrată în secolul al XIX-lea într-o etapă 
nouă, atrăgând atenţia asupra pericolului unei contestări globale a 
creştinismului de către lumea modernă. Deja, în momentele pregăti- 
rii conciliului era vehement contestată ordinea supranaturală și chiar 
existența lui Dumnezeu. Era imperios necesară conştientizarea și pre- 
cizarea fundamentelor credinţei creştine (preambula fidei), pentru a 
putea răspunde eficient raționalismului, naturalismului, panteismului 
şi materialismului'%. 

Secolul al XIX-lea acordă mare atenţie ştiinţelor naturii și istorice, 
de unde și abordarea pozitivistă a realităţii, în care orice intervenţie 
supranaturală a lui Dumnezeu (profeția şi minunea) devine imposibilă. 
Religiile, în general, şi creştinismul, în special, nu mai pot fi înţelese şi 
explicate decât în contextul cultural al nașterii lor, context care nu mai 
corespunde viziunii moderne asupra lumii. Mișcarea de emancipare 
a ştiinţelor se asociază organic cu tendinţele antimetafizice şi, pentru 
acest motiv, panteismul, materialismul şi ateismul „conduc la distruge- 
rea celor mai profunde fundamente ale societății umane”. Contestarea 
posibilității cunoașterii raționale a lui Dumnezeu determină Biserica 
Romano-Catolică să creadă că are misiunea de a apăra societatea şi 
raționalitatea umană împotriva lor înseși, prin recursul ultim, ca funda- 
ment vizibil al credinţei catolice, stabilit de Dumnezeu în persoana lui 
Petru”. Pornind de aici, poate fi înțeleasă legătura care se stabileşte între 
opoziția Bisericii față de principiile modernităţii (fapt care conduce la 
dogmatizarea fundamentului supranatural al credinţei și la deschiderea 
rațiunii umane spre transcendent) şi poziția papalității, ca fundament în 
evoluţia incertă a societății umane, care duce la definirea şi proclamarea 
infailibilității papale'%. 


1% B, SESBOŬÉ, C. THEOBALD, Histoire des dogmes, pp. 227-233. 
1% B, SEsBOUE, C. THEOBALD, Histoire des dogmes, p. 234. 
1% B, SEsBOUE, C. THEOBALD, Histoire des dogmes, pp. 235-243. 

În Constituţia dogmatică Dei Filius, pentru a contracara 
consecințele deismului și pozitivismului, Conciliul I Vatican preci- 
zează valoarea teologiei naturale: Dumnezeu, în calitate de Principiu 
şi de Scop, poate fi cunoscut cu certitudine prin lumina naturală a 
rațiunii umane, plecând de la lucrurile create (Romani 1, 20). Autono- 
mia raţiunii, revendicată de Epoca Luminilor, nu poate fi combătută 
printr-o simplă retragere în credinţă sau prin apelul la tradiţie, ci prin 
recunoaşterea valorii rațiunii ca putere activă deschisă alterității Crea- 
torului sau rațiunii Absolutului. 

În conformitate cu hotărârile Sale veșnice, cu bunătatea şi cu 
înţelepciunea Lui, Dumnezeu Se autorevelează pe calea supranatu- 
rală în conformitate cu Evrei 1, 1-2. Această nouă forma de Revelaţie, 
care nu se poate opune celei naturale ascendente, este descendentă şi 
evidenţiază inițiativa lui Dumnezeu, în favoarea tuturor oamenilor, care 
pot cunoaşte mai uşor și fără posibilitatea erorii ceea ce nu este inaccesi- 
bil raţiunii, ţinând cont de faptul că Dumnezeu a hotărât pentru om un 
sfârşit supranatural”. 

Erorile modernităţii care distrug bazele societăţii, susținute de 
raționalismul sau de naturalismul iluminist, au fost provocate de dezar- 
ticularea celor trei instanțe fundamentale: Scriptura, Tradiţia şi Magis- 
teriul eclesial. Evanghelia, ca izvor al tuturor adevărurilor mântuitoare 
şi al tuturor regulilor morale, neseparată de interpretarea ei eclesială 
„este conținută în cărțile scrise și în tradiţiile nescrise primite de Apostoli 
chiar din gura lui Hristos, sau transmise ca din mână în mână de către 
Apostoli, sub inspiraţia Duhului Sfânt, ajungând astfel până la noi”. În 
materie de credinţă şi de moravuri, care fac parte din edificiul credinței 
creştine, trebuie păstrat ca adevărat sensul Scripturii stabilit de Biserică; 
numai ei îi aparține aprecierea și interpretarea autentică și, începând 
cu Tridentul, nu este permisă interpretarea contrară acestui sens și nici 
împotriva consensului unanim al Părinților”. 


19 R, LATOURELLE, Théologie de la Révélation, pp. 282-287. 
2 B, SEsBOUE, C. THEOBALD, Histoire des dogmes, p. 284. 
%! B, SESBOUE, C. THEOBALD, Histoire des dogmes, p. 286. 

Dacă pentru o cunoaştere clară şi precisă este necesară distincţia 
între Revelația naturală și cea supranaturală, din perspectiva diferenţierii 
conținutului lor, la fel de necesară este şi precizarea legăturii inevitabile 
între aceste două forme de revelare, pornind de la faptul că Cel care Se 
revelează, și într-un caz şi în celălalt, este Același Dumnezeu, iar desti- 
natarul este - în ambele cazuri — același om”. 

Precizările dogmatice operate de Conciliul I Vatican în legătură cu 
Revelația au reactivat disputa cu teologia protestantă aflată deja într-un 
curs de reevaluare a opțiunilor sale, provocată de teologia liberală după 
care Revelația nu este actus Dei şi nici actus externus, ci doar activa- 
rea unui a priori religios aflat în om. Reprezentantul la vârf al acestei 
concepții naturaliste şi imanentiste este E. Troeltsch, după care Revelația 
este doar o emoție lăuntrică provocată de interdependența între spiritul 
divin şi cel uman, putând exista oriunde există spirit. Concepută așa, 
Revelația nu constă în comunicări supranaturale sau în transmiterea 
„unor forțe înalte, ci doar în descătuşarea unor conştiinţe şi cunoașteri 
umane mai înalte'2%. 

Prin teologia dialectică, Karl Barth vrea să pună capăt interpretări- 
lor liberale ale Revelaţiei divine. Ca Cel cu totul Altul atât față de religie, 
cât şi față de cultură, Dumnezeu nu Se poate face disponibil omului, 
în om neputând exista niciun punct de plecare pentru Revelație sau 
niciun fel de a priori conceput de el. Pornind de aici, Revelația nu poate 
fi înțeleasă în mod esenţialist, ci doar ca eveniment punctual și constă, 
în special, în discurs, asociat inevitabil cu credința. Ea atinge oamenii 
şi lumea așa cum tangenta atinge cercul. Și pentru că mana cerească 
din pustiu, după cum se ştie, nu s-a lăsat înmagazinată, Revelația nu 
poate trece în Scriptură, în Biserică şi în teologie. „Ea există întotdeauna 
numai cu condiția că Dumnezeu o lasă să se întâmple, ceea ce, în fond, 


nu se poate demonstra'2%. 


22 Mysterium salutis 1/1, pp. 215-221. 

203 Leo SCHEFFCZYK, Anton ZIEGENAUS, Dogmatica catolică, vol. I, Ed. Sapienția, Iaşi, 
2010, p. 50. 

204 L. SCHEFFCZYK, A. ZIEGENAUS, Dogmatica catolică, p. 51. 

Pozitivismul revelațional barthian este corectat de E. Brunner, G. 
Ebeling şi P. Tillich, care înţeleg Revelația ca eveniment personal-subiec- 
tiv plasat în istorie, dar fără a fi legat în mod esenţial de istorie și fără a 
se întrupa formal în ea%%. În acest context, un loc important este ocu- 
pat de teologia existenţei elaborată de R. Bultmann. Omul contemporan 
nu poate înțelege mesajul divin făcând abstracţie de contextul culturii 
secularizate şi, pentru acest motiv, mesajul divin trebuie desacralizat 
sau demitologizat. În acest sens, elaborează o hermeneutică prin care 
semnificaţia afirmațiilor biblice poate fi înțeleasă în funcţie de orizontul 
culturii secularizate, specific omului modern?%. 

Ca reacţie la teologia existenţei apare teologia limbajului, inspirată 
de filosofia lui Heidegger și H.G. Gadamar. În centrul acestei noi teolo- 
gii nu se mai află existența omului și capacitatea lui de înţelegere printr- 
un limbaj adecvat, ci limbajul însuși, în care omul se regăseşte, pentru că 
el este cel care interpretează existența, nu invers. 

W. Pannenberg atrage atenția asupra pericolului dizolvării Revelației 
în existența umană și, pentru acest motiv, leagă Revelația de istoria uni- 
versală centrată pe Hristos şi pe învierea Lui, ca împlinire finală. Con- 
form teologiei istoriei, Revelația are o evidentă dimensiune istorică, 
evidenţiată clar în Vechiul și Noul Testament?”. Teologia ortodoxă 
pune și ea accentul pe dimensiunea istorică a Revelaţiei divine care se 
împlineşte în Hristos, fără a se centra exclusiv pe legătura orizontală sau 
istorică cu Hristos, ci şi pe cea verticală și spirituală, în Duhul Sfânt. 

Conciliul II Vatican (1962-1965) prin Constituţia dogmatică des- 
pre Revelația divină (Dei Verbum), „mergând pe urmele Conciliului 
Tridentin şi ale Conciliului Vatican I, își propune să prezinte doctrina 
autentică asupra Revelaţiei divine și a transmiterii ei, pentru ca, prin 
vestirea mântuirii, lumea întreagă auzind, să creadă, crezând, să spere 
şi, sperând, să iubească”. 


25 L, SCHEFECZYK, A. ZIEGENAUS, Dogmatica catolică, pp. 51-53. 

2% Pr. D. Popescu, lisus Hristos Pantocrator, p. 51. 

2 Pr. D. Popescu, lisus Hristos Pantocrator, p. 53. 

28 Conciliul Ecumenic Vatican II, Arhiepiscopia Romano-Catolică de Bucureşti, 
1999, p. 229. 

Deci, cele două teme majore ale documentului sunt Revelația şi 
transmiterea ei. Capitolul I al Constituţiei tratează în şase puncte pro- 
blema Revelaţiei: natura şi obiectul Revelaţiei, pregătirea Revelaţiei 
evanghelice, Cristos desăvârșeşte Revelația, Revelația trebuie primită cu 
credință şi adevărurile revelate pot fi cunoscute cu certitudine și fără 
amestec de eroare. Prin fapte şi cuvinte strâns unite între ele, Dumnezeu 
Se adresează oamenilor ca unor prieteni, pentru a-i chema la comuniu- 
nea cu El. Revelația este prezentată în contextul istoriei mântuirii și are 
o evoluţie progresivă, ca și istoria. 

În desfăşurarea ei, Revelația cuprinde trei etape: cea a Revelaţiei cos- 
mice, legată chiar de la început de Revelarea personală şi gratuită a lui 
Dumnezeu, de la căderea în păcat la Avraam și de la Avraam la Evanghe- 
lie. „Dumnezeu care creează și ţine toate prin Cuvântul Său (Ioan 1, 3), 
oferă oamenilor, în lumea creată, o mărturie permanentă despre Sine 
(Romani 1, 19-20). Pe lângă aceasta, voind să deschidă calea mântuirii 
de Sus, S-a descoperit pe Sine Însuşi încă de la începutul protopărinților 
noştri”, 

Sintagma „Revelație supranaturală” nu este folosită în mod 
intenționat, pentru a evita distincțiile limbajului scolastic referitoare la 
natural și supranatural; nu există un timp natural al creaţiei, urmat de 
un timp al elevării supranaturale. Revelația supranaturală este sugerată, 
totuşi, prin expresia: calea mântuirii de Sus. 

După unii comentatori, Vatican II preia opinia Conciliului Vatican I 
despre cele două forme de revelare, fără a le mai separa într-o manieră 
abstractă, ci prezentându-le articulate într-o unitate concretă chiar de 
la începutul istoriei şi în perspectiva creaţiei continue desăvârșită prin 
Cuvânt, în conformitate cu perspectiva ioanică?!%. După alți comenta- 
tori, Conciliul II Vatican operează echivalențe neadecvate care nu ar 
mai trebui folosite. Aceste echivalenţe sunt exprimate astfel: revelarea 
prin creaţie înseamnă Revelaţie naturală, iar Revelația naturală — reve- 
lare prin fapte; revelarea prin lucrarea mântuitoare înseamnă Revelaţie 


% Conciliul Vatican II, p. 230. 
210 B, SesBOUE, C. THEOBALD, Histoire des dogmes, pp. 520-521. 


182 


TEOLOGIA DOGMATICĂ ORTODOXĂ 


supranaturală, iar Revelația supranaturală înseamnă Revelaţie prin 
cuvânt. Revelarea mântuirii are loc în revelarea prin creaţie. Revelarea 
lui Dumnezeu este întotdeauna - chiar dacă s-a făcut în forme diferite — 
revelarea Cuvântului și Revelaţie prin fapte. Dacă este adevărat că auto- 
revelarea lui Dumnezeu, ca dar al mântuirii, se desprinde din creaţie şi 
din mărturia lui Dumnezeu, prezentă în ea, înseamnă că autocomunica- 
rea lui Dumnezeu este coextensivă creației și conservării sale - ab initio; 
prin urmare, istoria mântuirii și istoria lumii sunt coextensive?!!. 

Capitolul II al Constituţiei dogmatice Dei Verbum, plecând de la faptul 
că Dumnezeu vrea ca Revelația Lui să rămână intactă și să fie transmisă 
tuturor generațiilor, are ca temă transmiterea Revelaţiei sub forma Tradiţiei 
şi a Scripturii, relaţia lor reciprocă şi relaţia lor cu Biserica şi cu Magisteriul. 

Pentru că Tradiția a precedat Scriptura, Conciliul vorbește, mai 
întâi, de Tradiţie şi apoi de Scriptură, contrazicând astfel ordinea adop- 
tată de Conciliul tridentin. Hristos și Duhul Sfânt transmit Revelația 
Apostolilor (transmitere verticală) şi, prin Apostoli, Bisericii (transmi- 
tere orizontală). Succesorii Apostolilor sunt episcopii care primesc de 
la aceştia misiunea de a învăța pentru ca Evanghelia să rămână intactă 
şi vie traversând secolele. Pentru că Revelația s-a încheiat în Hristos și 
este transmisă prin Tradiţie şi Scriptură, Tradiţia şi Scriptura formează 
oglinda în care Biserica Îl contemplă pe Dumnezeu. 

Învățătura apostolică, exprimată într-o manieră specială în cărţile 
inspirate, trebuia perpetuată până la sfârşitul timpurilor și, pentru acest 
motiv, cei care cred sunt îndemnați să păstreze cu fermitate tradiţiile 
primite prin viu grai sau prin scris (2 Tesaloniceni 2, 15). Apostolii au 
transmis tot ce era necesar pentru o credinţă curată și o viață sfântă, iar 
Biserica, prin doctrina, viaţa și cultul său, transmite generaţiilor suc- 
cesive de credincioși tot ceea ce este şi crede ea. Astfel, prin Tradiţie se 
perpetuează nu numai credinţa Bisericii, ci și întreaga ei viață. Tradiția 
apostolică se dezvoltă în Biserică sub asistența Duhului Sfânt și, prin 
aceeaşi Tradiţie, Biserica cunoaște canonul cărților sfinte și le înțelege 


2! Hans WALDENFELS, Manuel de Théologie Fondamentale, Éd. Cerf, Paris, 1990, 
pp. 275-277. 

în litera şi în spiritul lor. Scrierile Părinților, Liturghia, practica Bisericii 
şi gândirea teologică sunt mărturii ale existenţei și rostului Tradiţiei în 
Biserică. Astfel, Dumnezeu-Treimea vorbeşte perpetuu în Biserică, călă- 
uzindu-i pe cei care cred spre împărăţia Lui. 

Tradiţia și Scriptura nu sunt căi paralele şi independente, ci consti- 
tuie un tot organic ale cărui elemente sunt interdependente, de vreme 
ce au acelaşi izvor şi tind spre același scop. Scriptura și Tradiţia se com- 
pletează nu atât prin aportul cantitativ al fiecăreia, ci printr-o luminare 
reciprocă. Pentru acest motiv, amândouă trebuie primite şi venerate cu 
aceeaşi iubire şi consideraţie. 

Tezaurul unic al Revelaţiei, care formează Tradiţia și Scriptura, a 
fost încredinţat Bisericii întregi, credincioşilor şi ierarhiei, pentru ca 
împreună să poată fi experimentată şi trăită, așa cum s-a întâmplat în 
perioada apostolică. Precizarea aceasta constituie un progres evident 
față de Conciliul I Vatican, care limita raporturile Tradiţiei şi ale Scrip- 
turii numai la Magisteriul Bisericii. 

Pentru a evita acuzaţia protestantă de subordonare a Scripturii față 
de Magisteriu și de identificare a Magisteriului cu Tradiţia, Conciliul 
precizează că sarcina de a interpreta corect cuvântul lui Dumnezeu, 
scris sau transmis, a fost încredințată numai Magisteriului. Autoritatea 
acestuia se manifestă în numele lui Iisus Hristos şi presupune slujirea 
corectă şi transmiterea responsabilă a Cuvântului, opţiunile arbitrare 
devenind astfel imposibile. Raportându-se la cuvântul lui Dumnezeu, 
Biserica nu mai este domina, ci ancilla; o noutate absolută pentru un text 
conciliar, cu o importanță evidentă pentru dialogul ecumenic. Dacă la 
Scriptură nu se mai poate adăuga ceva, nu se mai poate adăuga nici la 
Tradiţie, dezvoltarea dogmatică manifestându-se întotdeauna în inte- 
riorul tezaurului unic format din Tradiţie şi Scriptură. Este evident, 
datorită planului înțelept al lui Dumnezeu, Tradiţia, Scriptura şi Magis- 
teriul Bisericii sunt așa de unite, încât nu pot exista şi funcționa sepa- 
rat, împreună contribuind la mântuirea celor care cred, sub acțiunea 
aceluiași Duh Sfânt”. 


22 R. LATOURELLE, Théologie de la Révélation, pp. 359-382. 

Dacă, în legătură cu transmiterea Revelaţiei, Conciliul Vatican I nu 
face nicio referire la decretul tridentin Sacrosancta, Conciliul II Vatican 
reaminteşte trilogia profeților, a Mântuitorului şi a Apostolilor, inver- 
sând însă ordinea. Evanghelia Lui este izvorul adevărului şi al moralei, 
nu Scriptura sau Tradiţia. Conciliul înlocuieşte tradițiile cu Tradiţia, 
fără a da însă o definiție mai precisă. Tradiţia şi Scriptura, ca vehicule ale 
Evangheliei, sunt deasupra Bisericii şi constituie norma acesteia. Rapor- 
tată la tradiţia post-apostolică sau bisericească, Tradiţia apostolică are 
caracter normativ?!?. 

Conţinutul a ceea ce a fost transmis de Apostoli se referă nu numai 
la doctrină, ci şi la viaţa și cultul Bisericii, adică la ceea ce permite de 
fapt creşterea sau aprofundarea credinței. Această Tradiţie se perpetu- 
ează în viaţa Bisericii printr-o succesiune neîntreruptă, având ca suport 
Scriptura şi constituind dialogul lui Dumnezeu cu oamenii, prin Duhul 
Sfânt. Progresul Tradiţiei constă în receptarea, înțelegerea și aprofunda- 
rea Tradiţiei apostolice în Biserică, sub asistența Duhului Sfânt, dar sub 
garanţia succesiunii episcopale și în legătură cu cei care au fost însărcinaţi 
să predice cuvântul şi care au primit harisma sigură a adevărului. 

Nu este precizată în niciun fel relația dintre Tradiţia apostolică şi 
cea bisericească. Deşi o anumită continuitate este subințeleasă, ruptura 
dintre ele este mai evidentă, fără a fi exprimată explicit şi nici nu sunt 
stabilite criteriile Tradiţiei autentice pentru a o distinge astfel de tradiția 
neautentică?!*. 

În Ortodoxie, reciprocitatea dintre Scriptură şi Tradiţie nu anu- 
lează distincţia dintre ele: „Dacă în Scriptură avem conţinutul rostit de 
Domnul însuși şi cuvântul ales de Apostoli pentru a prinde conţinutul 
Revelaţiei, în Tradiţia din primele secole creștine avem precizarea în 
crezuri, în rugăciuni, în organizarea sacramental-ierarhică a Bisericii a 
acestui conţinut, de asemenea în forma sau aproape în forma hotărâtă 
de Apostoli'25. 


215 B, SesBoUE, C. THEOBALD, Histoire des dogmes, pp. 532-536. 
214 B, SESBOUE, C. THEOBALD, Histoire des dogmes, pp. 536-538. 
215 Pr. D. STĂNILOAE, „Sfânta Tradiţie. Definirea noțiunii şi întinderea ei...” p. 100. 

Biserica Ortodoxă nu şi-a dezvoltat învățătura peste formulele 
Sinoadelor Ecumenice şi ale Părinților. Pentru acest motiv, se poate 
spune că învățătura, cultul, organizarea ierarhică și viața spirituală 
coincid cu Tradiţia Apostolică, iar dezvoltarea acestei Tradiţii, până la 
Sinodul VII Ecumenic, reprezintă modul dezvoltării viitoare. Uneori, 
teologii au găsit şi termeni noi pentru aplicarea învățăturii în contexte 
culturale noi, fără a primi însă o consacrare oficială sau autoritatea unor 
forme dezvoltate autentice ale Tradiţiei. Când astfel de termeni au pri- 
mit în Biserica veche autoritatea de dezvoltare a Tradiției Apostolice, au 
luat forma mărturisirilor de credinţă și au pătruns în cult. Când terme- 
nii noi sunt consacrați în deciziile Sinoadelor Ecumenice devin expli- 
citări autentice ale Tradiţiei Apostolice sau Tradiţie dogmatică. În con- 
cluzie, termenii teologici noi pot constitui o tradiție teologică care nu a 
fost însușită oficial de Biserică. Ceea ce s-a crezut pretutindeni și de toți 
corespunde - în Biserica Ortodoxă - cu Tradiţia apostolică şi patristică 
obligatorie pentru toți creştinii. 

Din punct de vedere ortodox, Tradiţia nu este nici o parte din ade- 
vărurile Revelaţiei, necuprinsă în Scriptură şi nici numai conștiința 
Bisericii (pentru a face posibilă elaborarea de dogme nesprijinite pe 
Scriptură), ci o formă a aceleiași Revelaţii, cuprinsă și exprimată altfel în 
Scriptură. Pentru acest motiv, valoarea ei este egală cu valoarea Scriptu- 
rii. Biserica nu este superioară Scripturii, nici Scriptura Bisericii, ci ele 


sunt egale şi dependente una de cealaltă”. 


2.5.3. Conţinutul şi transmiterea Tradiţiei astăzi 


În legătură cu conţinutul și modul de transmitere al Tradiţiei 
astăzi, se pune și întrebarea dacă nu cumva este necesară o reducere 
a conținutului Tradiţiei și o schimbare a modului ei de transmitere. 
Conţinutul Tradiţiei, modul de transmitere și de trăire nu se însuşesc 
uniform de către toți credincioșii. Învățătura şi viața spirituală trebuie 
păstrate în extensia lor absolută, dând astfel posibilitatea credincioșilor 


216 Pr, D. STĂNILOAE, „Sfânta Tradiţie. Definirea noțiunii și întinderea ei.. :, pp. 101-107. 

de a participa la ele după nevoile şi treptele lor de dezvoltare spiritu- 
ală, uniformizarea în minim sau maxim fiind păgubitoare și contra- 
productivă. Din oceanul inepuizabil al Tradiţiei, fiecare ia cât poate şi 


pentru ce are nevoie, plusul unora ajutând minusurile altora?”. 


„Biserica Ortodoxă crede că poate afirma, bazată pe experiența 
pe care continuă să o facă şi astăzi, că Hristos, comunicat ca real- 
itate personală vie şi mântuitoare, în acelaşi timp transcendentă și 
imanentă, atotputernică și delicat umană, răspunde trebuinţelor celor 
mai profunde și mai permanente ale ființei umane de totdeauna, deci 
și ale celei de azi; că modurile de comunicare comunitară și mân- 
tuitoare cu El, prin mărturisire şi rugăciune comună din partea 
credincioșilor, prin har şi ajutor din partea Lui, răspund cel mai 
deplin trebuinţelor profunde ale omului credincios de oricând; în 
sfârşit, că viaţa spirituală adâncită cu Hristos, așa cum a fost tâlcuită 
de marii Părinți duhovnicești din primele secole creştine, trezește, 
mișcă și împlineşte aceleaşi aspirații şi posibilități ale ființei umane 


de oricând”?!8, 


Dacă modificarea conţinutului Tradiţiei şi a formelor ei de trans- 
mitere este imposibilă, nu se pot opera modificări la nivelul formelor 
de exprimare umană, motivate de progresul limbajului, pentru a face 
mai evident dinamismul Tradiţiei? Din cauza schimbării mentalită- 
ţii lor, credincioșii contemporani au devenit insensibili la conţinutul 
Tradiţiei şi, pentru acest motiv, întâmpină dificultăți în angajarea pe 
calea realizării modelului de credincios ilustrat de Tradiţie și realizat 
plenar în Mântuitorul Hristos. Părintele Stăniloae răspunde că, dacă ar 
fi aşa, ar însemna că oamenii au suferit mutații în chiar esenţa lor, ceea 
ce este imposibil. Insensibilitatea unor credincioşi față de conţinutul 
Tradiţiei poate fi explicată prin anularea legăturii între transmite- 
rea exterioară a termenilor şi a rânduielilor Tradiţiei și evenimentul 


217 Pr. D. STĂNILOAE, „Primirea Tradiţiei în timpul de azi.. .”, pp. 10-11. 
21% Pr, D. STĂNILOAE, „Primirea Tradiţiei în timpul de azi... p. 12. 

vertical al întâlnirii cu Hristos, nu prin faptul că acest conţinut este 
depășit de modul nou prin care ei îl exprimă și îl experimentează. 
Credinţa face atrăgător acest conţinut, în timp ce necredinţa îl res- 
pinge. Problema înnoirii Tradiţiei constă în înnoirea vieții noastre în 
spiritul Tradiţiei, prin credință, şi nu în căutarea de noi forme exteri- 
oare ale Tradiţiei. Redescoperirea conținutului interior al Tradiţiei şi 
trăirea acestuia prin credinţă presupun în acelaşi timp reînnoire, dar 
şi revenire la Tradiţie. Formele de origine apostolică ale Tradiţiei sunt 
atât de legate de conţinutul ei, încât nu pot fi înlocuite cu altele. Impo- 
sibilitatea separării lor este justificată şi de faptul că termenii şi regu- 
lile Tradiţiei apostolice sunt solidare cu expresiile Scripturii. Duhul 
Sfânt a condus Biserica spre alegerea celor mai adecvate expresii pen- 
tru conținutul revelat şi în stabilirea celor mai corespunzătoare forme 
pentru comunicarea harului divin. Expresiile și formele Revelaţiei 
pot deveni irelevante pentru unii creştini contemporani fie din pri- 
cina faptului că preocupările lor sunt centrate pe nevoi care exclud sau 
minimalizează Revelația, fie pentru că ele sunt utilizate formal, fără a 


provoca întâlnirea cu Dumnezeu?!?. 


219 Pr. D, STĂNILOAE, „Caracterul permanent și mobil al Tradiţiei.., pp. 155-162. 

CUNOAȘTEREA LUI DUMNEZEU 


3.1. Consideraţii generale 


Biserica a stabilit învățătura de credință pe temeiul Revelaţiei divine 
supranaturale, care este transmisă fiecărei generaţii de credincioşi prin 
Sfânta Scriptură şi prin Sfânta Tradiţie. Misiunea Teologiei Dogma- 
tice, de a explica conținutul revelat al dogmelor stabilite de Sinoadele 
Ecumenice, poate fi dusă la îndeplinire doar dacă, mai întâi, este corect 
formulată concepția ortodoxă despre cunoașterea lui Dumnezeu, des- 
pre modalitățile de exprimare a acesteia și despre caracteristicile sau 
dimensiunile ei proprii. Tocmai de aceea, anterior tratării dogmelor, 
va fi expusă şi explicată concepţia gnoseologică ortodoxă, cu ajutorul 
căreia vor putea fi descifrate, pe rând, conținuturile doctrinare şi spi- 
rituale ale învățăturii de credinţă ortodoxe. Ulterior, în prezentarea şi 
analiza fiecărei dogme, se va lua ca punct de plecare Revelația dumne- 
zeiască supranaturală, învățătura de credință fiind astfel fundamentată 
biblic şi patristic, iar explicarea ei argumentată teologic, precizându-se, 
de fiecare dată, importanţa acesteia pentru viaţa și misiunea Bisericii. 

De la început, trebuie precizat faptul că Teologia Dogmatică uti- 
lizează termeni antinomici pentru a exprima, prin concepte umane, 
realităţi sau taine dumnezeieşti. Asemănătoare, până la un punct, cu alte 
tipuri de cunoaștere umană (filosofică, ştiinţifică, artistică), cunoașterea 
teologică sau dogmatică se deosebeşte esențial de acestea, nu numai prin 
exprimarea antinomică sau paradoxală, ci şi prin obiectul cercetării, 

care este Revelația divină. Deşi formulează adevărul revelat cu ajutorul 
rațiunii, adevărurile pe care le analizează şi le explicitează cunoașterea 
dogmatică sunt supraraţionale și supralogice. Aparent, dogma poate fi 
înțeleasă doar cu ajutorul rațiunii, fiindcă, prin unele aspecte, este ase- 
mănătoare altor tipuri de cunoaştere; în realitate ea se deosebeşte funda- 
mental de acelea, deoarece în cunoașterea dogmatică nu trebuie folosită 
rațiunea singură, ci luminată de credință şi încălzită de iubire. 

Caracterul uman îi conferă obiectivitate, deşi această obiectivitate îi 
este asigurată, în fond, de originea divină a Revelaţiei. În acelaşi timp, 
dogma are întotdeauna un caracter antinomic, deoarece uneşte în sine 
realități ce par opuse: materia cu spiritul, harul divin cu voinţa umană, 
creatul cu necreatul, pe om cu Dumnezeu şi, prin aceasta, sunt depășite 
limitele firești ale unei cunoașteri raționale. Pe de altă parte, caracterul 
antinomic al dogmelor provine şi din faptul că ele sunt dumnezeiești 
prin adevărul pe care îl cuprind, dar sunt divino-umane prin formulele 
care redau acest adevăr!. 

O teologie pur rațională nu reprezintă o teologie autentică, ci 
o speculație rațională, prin care nu se poate cunoaște pe Dumnezeu, 
deoarece lipseşte experienţa relației personale cu Acesta. Pentru teolo- 
gul ortodox, Dumnezeu nu reprezintă un obiect pasiv de cercetare, ci un 
subiect activ, Care Se descoperă prin lucrările Sale şi prin Cuvântul Său: 


„Dumnezeu vrea să fie cunoscut — afirmă Părintele Stăniloae - 
dar nu ca un obiect, care ar lăsa să fie folosită, în mod pasiv, puterea 
ce se află în El. Dumnezeu nu vrea să fie un lucru pentru oameni”. 


De aceea, cunoaşterea lui Dumnezeu nu este o problemă de 
speculație, ci, în primul rând, de curățire a minţii şi a inimii prin 
harul Duhului Sfânt, pentru contemplarea sau simţirea duhovnicească 
a prezenței lui Dumnezeu. Ulterior acestei experienţe, personale şi 


! Pr. Ştefan BucHIU, Dogmă și teologie, Ed. Sigma, București, 2006, pp. 67-68. 
? M.-A. Costa DE BEAUREGARD, Pr. Dumitru STĂNILOAE, Mică dogmatică vorbită. 
Dialoguri la Cernica, trad. M.C. Oros, Ed. Deisis, Sibiu, 1995, p. 36. 

eclesiale deopotrivă, teologul încearcă să cuprindă în noţiuni și con- 
cepte această simţire a prezenţei şi lucrării lui Dumnezeu. 

În procesul cunoașterii lui Dumnezeu, inițiativa o are El, prin reve- 
larea de Sine, ţinta ultimă fiind unirea Lui cu oamenii sau îndumneze- 
irea acestora. Între aceste două limite se desfășoară efortul teologului, 
în special, și al credincioşilor, în general, de a-L cunoaște prin credinţă, 
rațiune şi iubire pe Dumnezeu?. 

Din punct de vedere gnoseologic, diferența dintre rațiune și credință, 
cele două elemente esenţiale ale cunoașterii dogmatice, constă în faptul 
că rațiunea discerne, în mod discursiv, doar unele aspecte ale realităţii, 
fără a putea surprinde întreaga complexitate de realități create şi necreate. 
Așa se explică de ce, în general, sistemele filosofice sunt unilaterale și se 
opun între ele. Dar cunoașterea dogmatică nu este nici iraţională, deoa- 
rece Revelația își are originea în Rațiunea absolută a lui Dumnezeu, în 
Logosul divin, Care cuprinde întreaga creaţie, în toată complexitatea ei. 

Rolul cunoașterii dogmatice este acela de a permite ca, pornind de 
la propria rațiune, să pătrunzi în lumea rațiunii absolute, a adevăru- 
lui absolut, a luminii şi iubirii dumnezeieşti, care se cer contemplate. 
Această pătrundere implică un proces de desăvârşire a posibilităților 
cunoașterii umane, care are drept consecinţă o dilatare sau o potenţare 
a raţiunii umane, făcându-o accesibilă adevărurilor divine. Vorbim ast- 
fel de un dinamism al cunoașterii teologice, care se întemeiază, pe de o 
parte, pe harul divin, care este interior ființei umane de la Botez, iar pe 
de altă parte, pe chipul lui Dumnezeu din om, care tinde spre asemăna- 
rea infinită cu El, inclusiv în planul cunoașterii. 

Cunoaşterea dogmatică nu trebuie să se transforme niciodată într-o 
cunoaştere pur speculativă și abstractă, ci trebuie să păstreze o dimensi- 
une duhovnicească și morală, care implică transfigurarea naturii umane. 
Pe lângă rațiune şi credinţă, ea se întemeiază pe experiența apofatică a 
realităților dumnezeieşti, pe care o fac cei ce s-au despătimit şi au o viață 
duhovnicească intensă și constantă. De aceea, progresul în cunoașterea 
dogmatică este proporţional cu angajarea pe calea virtuţilor, după cum 


? Pr. Șt. BUCHIU, Dogmă și teologie, pp. 122-123. 

afirmă Sf. Maxim Mărturisitorul: „ca nu cumva neglijându-le puţin câte 
puţin, să ne facem credința noastră oarbă și fără ochi, lipsită de ilumină- 
rile Duhului, care ni se împărtăşesc prin mijlocirea virtuților”. 

În ceea ce priveşte caracterul experimental al cunoaşterii lui Dumnezeu, 
trebuie precizat că Revelația divină premerge oricărei experienţe interi- 
oare. În același timp însă considerăm că învățătura de credinţă a Bisericii 
implică în mod necesar și o trăire interioară, o experiență personal- 
comunitară. Teologia ortodoxă afirmă constant că nu trebuie să existe 
o separație între rațiune şi iubire. Rațiunea umană separată de iubire 
determină o cunoaștere formală, care face abstracţie de conținutul viu 
şi duhovnicesc al adevărului revelat. La rândul ei, iubirea umană, atunci 
când se separă de lumina rațiunii, nu mai poate cunoaşte căile pe care 
iubirea divină coboară la oameni, spre a-i sfinți și îndumnezei. Doar 
atunci când rațiunea și iubirea se unesc, având ca liant credința adevă- 
rată și vie, cunoaşterea lui Dumnezeu îşi descoperă adevărata ei valoare 
şi semnificație, atât din punct de vedere intelectual, cât şi spiritual şi 
moral. Dumnezeu nu ne descoperă adevăruri despre Sine pentru a ne 
satisface curiozitatea, ci ca să ne desăvârşim prin cunoaștere și făptuire 
şi să câştigăm sfințenia, în lipsa căreia nu putem accede în viața eternă a 
Împărăției lui Dumnezeu. 

Mediul cel mai propice de iniţiere și aprofundare a cunoașterii lui 
Dumnezeu este Biserica, deoarece ea este păstrătoarea cu fidelitate și 
cea care fructifică, pentru fiecare generație de credincioşi, conţinutul 
autentic al Revelaţiei divine. În același timp, în calitate de „Trup tainic al 
Domnului” și de „Templu al Duhului Sfânt”, Biserica este locul prezenţei 
tainice, dar eficiente, a Mântuitorului lisus Hristos și a Duhului Sfânt, 
Care atrag cu Ei la dialogul cunoașterii și al sfințirii, pe toți membrii 
Bisericii, împărtășindu-le harul îndumnezeitor. Rămânând permanent 
fundamentată pe Revelația divină, cunoașterea autentică a lui Dumne- 
zeu va fi, în mod necesar, centrată pe Persoana Fiului lui Dumnezeu 
Întrupat şi pe Persoana Duhului Sfânt, Cele două Subiecte divine Care 


1 SF. MAXIM MĂRTURISITORUL, Răspunsuri către Talasie, în Filocalia, vol. III, trad. Pr. 
D. Stăniloae, Sibiu, 1948, p. 246. 

configurează tainic omul cel nou, înduhovnicit, pe care îl fac părtaş, cu 
anticipație, cunoaşterii şi comuniunii Preasfintei Treimi. 

Cunoaşterea lui Dumnezeu deține, aşadar, alături de dimensiunea 
hristică şi de cea pnevmatică, şi o dimensiune eclesială. Biserica, în pleni- 
tudinea ei, este subiectul cunoașterii lui Dumnezeu și doar ea a primit, 
păstrează şi comunică fără greșeală adevărul despre Dumnezeu și despre 
planul Său de mântuire a lumii. În același timp, experierea conţinutului 
dogmelor nu poate avea loc decât în interiorul Bisericii, având ca temei 
dimensiunea sa sacramentală, în care, prin Duhul Sfânt, Hristos este 
prezent şi lucrător al operei Sale de mântuire şi îndumnezeire. Chiar 
condiția fundamentală a cunoaşterii dogmatice, şi anume unirea dintre 
adevăr şi iubire, nu se poate realiza decât în Biserică, acolo unde atât 
adevărul, cât şi iubirea Preasfintei Treimi pot fi cunoscute și trăite de 
credincioşi. În Biserică, adevărul de credință este experiat nu în sens 
intelectualist, ca abstracţie filosofică, ci în mod existenţial, ca Persoană, 
Persoana lui Hristos, Cel Care a revelat Treimea, pentru ca să extindă 
viața Ei perihoretică la nivelul Bisericii. 

Adevărul revelat, care izvorăște din comuniunea supremă a Sfintei 
Treimi, n-a fost încredinţat unei singure persoane, ci unei comunități 
de persoane, adică Bisericii, şi tocmai de aceea aici se poate face, în 
mod cert, experienţa trăirii acestui adevăr, după modelul şi din puterea 
Preasfintei Treimi. Numai comuniunea perihoretică a Bisericii, edificată 
sacramental de Duhul Sfânt, Duhul lui Hristos, poate păstra în mod 
infailibil adevărul suprem despre Dumnezeu. Ca răspuns la acţiunea 
de asistență a Duhului Sfânt faţă de Biserică, Sfinții Apostoli şi, apoi, 
Sfinţii Părinţi au mărturisit colaborarea lor cu Duhul Sfânt în lucrarea 
de dogmatizare: „Părutu-s-a nouă și Duhului Sfânt” (Faptele Apostolilor 
15, 28). De altfel, textul de mai sus trebuie înțeles și exprimat în sensul 
dogmei, de hotărâre sinodală: „Am hotărât noi şi Duhul Sfânt”5. 

Cunoaşterea lui Dumnezeu are, în teologia ortodoxă, un caracter 
existenţial, diametral opus caracterului speculativ, propriu filosofiei cla- 
sice si moderne. Acest caracter existențial este conferit de experiența 


° Pr. Şt. BUCHIU, Dogmă și teologie, pp. 69-72. 

divino-umanităţii lui lisus Hristos, pe care credinciosul o poate realiza 
în Biserică, prin Sfânta Liturghie, prin Sfânta Taine și prin întregul cult 
ortodox şi care este confirmată de spiritualitatea ortodoxă, întemeiată pe 
învățătura de credinţă și pe slujbele bisericești. Această experiere directă, 
prin puterea Duhului Sfânt, a divino-umanității Mântuitorului Hristos 
au făcut-o, în Biserică, din epoca apostolică şi până astăzi, sfinții, care au 
străbătut prin nevoinţă ascetică etapele despătimirii, iluminării tainice 
și desăvârșirii prin sfinţenie. Iar sfințenia vieții lor, atestată de sfintele 
moaște, de sfintele icoane şi de cinstirea adresată lor de pleroma Biseri- 
cii, dovedeşte faptul că ei şi-au împropriat cunoașterea lui Dumnezeu şi 
a planului voii Lui, cu privire la oameni şi la întreaga creaţie, iar această 
cunoaștere, unită cu iubirea și ascultarea de Dumnezeu şi cu iubirea şi 
slujirea aproapelui, i-a transformat în fii ai Împărăției Cerurilor. 

Cunoaşterea lui Dumnezeu, prin experiența duhovnicească, ce are 
ca putere interioară harul Duhului Sfânt împărtăşit în Biserică celor 
credincioși, este definită în teologie drept cunoaștere apofatică, negrăită 
sau de necuprins în cuvinte. Ea nu înseamnă o renunțare la cunoașterea 
rațională, care are la bază raționalitatea creaţiei, sădită de Logosul divin 
Creator în fiecare lucru şi în întreg cosmosul, ci presupune o asumare și 
o depășire a acesteia, oferind o cunoaştere superioară, o simţire tainică a 
prezenţei personale a lui Dumnezeu, prin harul Său, ce are drept urmare 
întărirea credinţei și a iubirii față de Dumnezeu şi de aproapele. Din 
punct de vedere cognitiv „prin apofatism se evită reducerea lui Dumne- 
zeu la mintea naturală a omului și se caută să se adapteze mintea omului 
la realităţile vieţii și comuniunii dumnezeieşti ale Sfintei Treimi”$. 

Ca o concluzie a acestor consideraţii generale, putem afirma că, 
pentru teologia ortodoxă, cunoaşterea lui Dumnezeu nu reprezintă o 
cunoaştere de la distanţă, ci „o cunoaştere prin participare, care este de 
diferite grade, urcate prin purificare”, așa cum afirmă Părintele Stăni- 


é Pr. Dumitru Popescu, Iisus Hristos Pantocrator, Ed. Institutului Biblic şi de Misiune 
al Bisericii Ortodoxe Române, Bucureşti, 2005, p. 91. 

7 Pr. Dumitru STĂNILOAE, Teologia Dogmatică Ortodoxă, vol. |, Ed. Institutului Biblic 
şi de Misiune al Bisericii Ortodoxe Române, Bucureşti, 1978, p. 133. 

loae, în Dogmatica sa. Această participare, asigurată de harul mântuitor 
şi sfințitor al Duhului Sfânt, transformă cunoaşterea lui Dumnezeu în 
unire cu El, care are ca început unirea cu Hristos și primirea Duhu- 
lui Sfânt, prin Sfintele Taine ale Bisericii, iar ca desăvârşire, unirea cu 
întreaga Sfântă Treime. 


3.2. Moduri ale cunoașterii lui Dumnezeu 


Cunoașterea lui Dumnezeu, deși este unică şi unitară în sine, se face 
pe mai multe căi sau în mai multe moduri, acestea nefiind opuse între 
ele, ci complementare. Din perspectiva Revelaţiei divine Dogmatica 
Ortodoxă admite o dublă cunoaștere a lui Dumnezeu: prin Revelația 
divină naturală (cunoașterea naturală) şi prin Revelația divină suprana- 
turală (cunoașterea supranaturală). Din perspectiva persoanei umane și 
a colaborării ei cu harul divin există alte trei modalităţi de cunoaştere 
a lui Dumnezeu: a) cunoașterea rațională - afirmativă şi negativă; 
b) Cunoașterea apofatică - experimentală, prin puterea Duhului Sfânt; 
c) Cunoașterea existenţială - din împrejurările concrete ale vieţii. 

În opinia unor teologi, există şi alte moduri de cunoaștere a lui 
Dumnezeu, ca de exemplu: calea mistică şi calea inimii. Acestea însă 
nu se deosebesc esenţial de cele amintite mai sus, putând fi unite cu ele. 


3.2.1. Cunoașterea lui Dumnezeu prin Revelația naturală 


Acest mod de cunoaştere a lui Dumnezeu are un caracter general și 
ascendent: general deoarece este comun tuturor religiilor, iar ascendent 
pentru că ia ca punct de plecare creația lui Dumnezeu, caracterizată 
de raționalitate, pe baza căreia subiectul uman se ridică spre Dumne- 
zeu, Rațiunea supremă, din Care izvorăsc toate rațiunile sau sensurile 
creației și ale existenței umane. Din observarea conţinutului Revelaţiei 
divine naturale, care, în opinia Părintelui Stăniloae, constă în „cosmos şi 


% Pr, George REMETE, Dogmatica Ortodoxă, Ed. Reîntregirea, Alba Iulia, 2000, p. 121. 

în omul dotat cu rațiune, cu conștiință şi libertate”, ne putem ridica la 
existenţa şi deci la cunoașterea lui Dumnezeu, descoperindu-L în calita- 
tea Sa de Creator și Proniator al lumii. 

Sfânta Scriptură confirmă posibilitatea unei cunoașteri a lui Dumnezeu 
prin intermediul Revelaţiei naturale: „Cerurile spun slava lui Dumnezeu 
şi facerea mâinilor Lui o vestește tăria” (Psalmul 18, 1); „Cele nevăzute 
ale lui Dumnezeu se văd de la facerea lumii, înțelegându-se din făpturi, 
adică veșnica Lui putere și a Lui dumnezeire, așa ca ei să fie fără cuvânt 
de apărare” (Romani 1, 19-20). „Tăria', despre care face menţiune psal- 
mistul, nu este altceva decât ordinea rațională a creaţiei, prin care Logo- 
sul divin, Fiul şi Cuvântul lui Dumnezeu, ţine în existenţă şi conduce 
toate cele create". 

Pentru a-L descoperi şi a-L cunoaşte pe Dumnezeu prin creaţia Sa, 
omul trebuie să-și folosească puterile sale de cunoaştere, aşezate în el de 
Dumnezeu: conştiinţa morală, intuiţia, rațiunea - înţeleasă ca dreaptă 
judecată și mintea luminată de credință. Pe lângă dovezile biblice de 
mai sus, menţionăm și câteva mărturii patristice în favoarea posibilității 
unei cunoașteri naturale a lui Dumnezeu. Sf. loan Damaschin afirmă în 
acest sens: „Cunoştinţa existenţei lui Dumnezeu este sădită în chip natu- 
ral în noi”. Sf. Grigorie Teologul, utilizând o analogie simplă, susține, 
la rândul său, posibilitatea unei cunoașteri a lui Dumnezeu cu ajutorul 
rațiunii: 


„Căci văzând cândva o chitară împodobită cu cea mai mare 
frumusețe şi auzind armonia ei, nu va putea să nu știe de făcătorul ei 
și cântăreţul ei, trecând la el cu înţelegerea, chiar dacă nu-l cunoaște 
prin vedere? Așa ne este vădit şi nouă Cel ce a făcut și mișcă şi susține 
cele făcute, chiar dacă nu este cuprins cu înţelegerea”!?. 


? Pr. D. STĂNILOAE, Teologia Dogmatică Ortodoxă, vol. 1, p. 10. 

10 Pr. D. Popescu, Iisus Hristos Pantocrator, p. 89. 

1 SF. IOAN DAMASCHIN, Dogmatica, trad. Pr. D. Fecioru, Ed. Scripta, Bucureşti, 
1993, p. 17. 

12 SF. GRIGORIE TEOLOGUL, Cele cinci cuvântări teologice, trad. Pr. D. Stăniloae, Ed. 
Anastasia, Bucureşti, 1993, p. 25. 

În efortul de cunoaștere a lui Dumnezeu, pe cale naturală sau prin 
intermediul naturii, omul se sprijină şi pe înclinația sa firească spre 
Dumnezeu, care este înscrisă în „chipul lui Dumnezeu” din el, ce con- 
stituie centrul persoanei umane. Această înclinaţie poate fi însă alterată 
de păcat, situaţie în care omul poate confunda pe Creator cu făptura sau 
creația Sa, așa cum atestă istoria religiilor lumii. 

Trebuie menţionat, în acest context, faptul că această modalitate de 
cunoaştere a lui Dumnezeu nu este simplu „naturală”, fiindcă ea include, 
chiar și într-o măsură mai redusă, credinţa ca dar al lui Dumnezeu și 
puterea omului de a tinde spre El, de a-L căuta. De altfel, pentru teologia 
ortodoxă, omul nu devine, nici chiar în starea de păcat, pe de-a întregul 
„natural”, în sensul unei separaţii totale de Dumnezeu, deoarece firea 
omenească are, din momentul creării sale, o componentă harică, ce nu 
poate fi anulată, așa cum nici raționalitatea omului și a cosmosului nu 
poate fi suprimată”. 

Cu toate acestea, din cauza urmărilor păcatului adamic, în special 
a alterării chipului divin din om, cunoaşterea naturală a lui Dumnezeu 
a devenit neclară, nesigură; aceasta cu atât mai mult cu cât, iniţial, în 
starea paradisiacă, primii oameni aveau acces concomitent la Revelația 
divina naturală şi la cea supranaturală, cea din urmă prezentându-L pe 
Dumnezeu în chip personal, Persoana supremă sau mai exact, Tre- 
ime de Persoane supreme. Prin urmare, cunoașterea naturală sau prin 
natură (creaţie), a lui Dumnezeu, are un caracter limitat şi foarte gene- 
ral, care provine din faptul că Dumnezeu rămâne ascuns în creaţia 
Sa şi în legile pe care El le-a imprimat acesteia, fără să ni Se adreseze 
direct, deci fără ca omul să poată accede la o cunoaştere interperso- 
nală. Tocmai de aceea, Sf. Maxim Mărturisitorul susține necesitatea 
depăşirii cunoaşterii naturale prin cunoaşterea supranaturală, care îi 
este superioară, tot aşa cum Revelația divină supranaturală sau perso- 
nală este superioară şi o completează, desăvârşind-o pe cea naturală: 
„Căci cine, privind frumuseţea şi măreţia făpturilor lui Dumnezeu, 
nu-L va cunoaște îndată pe EI ca pricinuitor al facerii, ca început şi 


'5 Pr. Şt. BucHIU, Dogmă și teologie, p. 124. 

cauză a lucrurilor și ca făcător? De aceea numai spre El va urca cu 
mintea, lăsând acestea jos”!?. Cu alte cuvinte cel ce L-a cunoscut, prin 
intermediul celor create, pe Dumnezeu ca Făcător al lor, însetează să-L 
cunoască și în mod direct, personal; pentru aceasta însă el trebuie să 
părăsească sau să depășească, mai întâi, sensurile sau raţiunile lucru- 
rilor create, spre a-L sesiza pe Dumnezeu ca Persoană, cu ajutorul 
Revelaţiei supranaturale. 

Așa după cum vom observa în continuare, cunoașterea suprana- 
turală a lui Dumnezeu nu este opusă celei naturale, nici separată de 
aceasta, ci ea vine în prelungirea celei naturale, aducând o lumină supe- 
rioară faţă de cea dintâi și evidențiind valoarea şi sensul acesteia, după 
cum, în mod analog, 


„Revelația naturală este cunoscută şi înțeleasă deplin în lumina 
Revelaţiei supranaturale. [...] Revelația supranaturală restabilește 
numai direcţia şi dă un ajutor mai hotărât mișcării întreținute în 
lume, de Dumnezeu, prin Revelația naturală. De altfel, la început, în 
starea deplin normală a lumii, Revelația naturală nu era despărțită de 


o Revelaţie supranaturală”"5. 


lar dacă Revelația naturală nu trebuie despărțită de cea supra- 
naturală, pentru a oferi o viziune unitară a Descoperirii de Sine a lui 
Dumnezeu, atunci nici cunoașterea prin creație sau naturală, a lui 
Dumnezeu, nu trebuie separată de cea supranaturală, ci ele formează 
o unitate bipolară, conform tradiţiei spiritualității ortodoxe, după care 
„Dumnezeu poate fi cunoscut din făpturi şi din Scripturi”, adică prin 
intermediul raţionalităţii creației şi pe temeiul Revelaţiei divine supra- 
naturale, cuprinsă în Sfânta Scriptură și în Sfânta Tradiţie. 


"1 SF. MAXIM MĂRTURISITORUL, Ambigua, în coll. Părinți și Scriitori Bisericești, vol. 
80, trad. Pr. D. Stăniloae, Ed. Institutului Biblic și de Misiune al Bisericii Ortodoxe Româ- 
ne, Bucureşti, 1983, p. 170. 

15 Pr, D. STĂNILOAE, Teologia Dogmatică Ortodoxă, vol. |, p. 9. 

3.2.2. Cunoaşterea lui Dumnezeu prin Revelația supranaturală 


Al doilea mod de a-L cunoaşte pe Dumnezeu, și anume prin 
Revelația supranaturală, este superior celui dintâi, deţine un caracter 
personal evident și constituie specificul religiei creştine, chiar dacă și 
celelalte religii monoteiste au un acces parțial la Revelația supranatu- 
rală. Despre această modalitate de cunoaștere se poate afirma că are un 
caracter descendent, întrucât iniţiativa Îi aparţine lui Dumnezeu, Care 
binevoieşte să Se descopere omului, căruia Revelația naturală îi devenise 
insuficientă şi neclară. 

Spre deosebire de cunoașterea naturală, prin care omul discerne 
din creaţie o parte din atributele lui Dumnezeu, reflectate de aceasta, în 
cunoașterea supranaturală, omul credincios se întâlnește, prin „harul și 
adevărul (care) prin Iisus Hristos au venit” (loan 1, 17), cu Dumnezeu 
ca Persoană supremă. Așadar, în centrul cunoașterii supranaturale, se 
află iniţiativa Fiului și Cuvântului lui Dumnezeu de a descoperi oame- 
nilor, prin Întruparea Sa, pe Dumnezeu- Tatăl şi întreaga Sfântă Treime: 
„Pe Dumnezeu nimeni niciodată nu L-a văzut; Fiul Cel Unul-Născut, 
Care este în sânul Tatălui, El L-a făcut cunoscut” (loan 1, 18). 

Modalitatea prin care omul cunoaşte, în mod supranatural sau 
suprarațional, pe Dumnezeu, este aceeași prin care el primește Revelația 
divină supranaturală şi anume credința. Dacă aceasta este prezentă, 
într-o măsură mai redusă, în cunoașterea naturală, acum ea este amplifi- 
cată, întărită şi maturizată prin prezenţa și lucrarea harului divin într-un 
mod superior, care întăreşte puterile spirituale ale omului. Primită prin 
auzirea Cuvântului lui Dumnezeu sau prin propovăduirea Bisericii, 
credinţa este întărită prin harul primit la Botez, ea luminând mintea și 
făcând-o capabilă să cunoască pe Dumnezeu ca Persoană. 

În timp ce cunoaşterea naturală este antropocentrică, omul por- 
nind de la cunoașterea de sine, cea supranaturală este teocentrică, 
deoarece Dumnezeu este Cel Care dăruiește cunoașterea Sa prin 
har celor credincioși. Chiar dacă ea implică și efortul omului, lucra- 
rea lui Dumnezeu, prin Duhul Sfânt, este mult superioară celei din 
cunoaşterea naturală. Aceasta și pentru că omul însuşi se deschide mai 

mult prezenței şi lucrării lui Dumnezeu decât în cazul cunoașterii natu- 
rale'€. Iar pe măsura deschiderii sale voluntare, spre dialogul mântuitor 
cu Dumnezeu, creşte proporțional simţirea conștientă a apropierii lui 
Dumnezeu de el, precum şi consolidarea lui în această relaţie personală 
cu El. Părintele Stăniloae explică astfel modul de adâncire a credinţei și a 
cunoaşterii lui Dumnezeu, atunci când omul face pasul de la cunoașterea 
rațională, fundamentată pe Revelația naturală, la cunoașterea prin pute- 
rea credinţei şi a harului: 


„De aceea a fost necesar ca Dumnezeu să recurgă la Revelația 
supranaturală, nu numai ca vorbire, în care Persoana Lui să apară mai 
clar, ci şi ca un șir de acte supranaturale prin care, pe de o parte, să 
pună în evidenţă existența Sa şi a lucrării Sale, iar pe de alta, să sensibi- 
lizeze perceperea subiectivă umană pentru sesizarea Lui ca Persoană 
şi a sensului vieţii omenești, făcând astfel mai ușoară decizia omului 
de a-L accepta prin credință. Prin aceasta, Revelația supranaturală a 
dat claritate şi siguranţă credinţei naturale, dar a şi lărgit cunoaşterea 
lui Dumnezeu şi a sensului etern al existenţei noastre și a lumii”. 


Cunoașterea supranaturală a lui Dumnezeu are temeiuri biblice, care 
sunt comune și acţiunii de auto-revelare a lui Dumnezeu. Sf. Apostol Pavel 
confirmă ambele lucruri prin cuvintele: „După ce Dumnezeu odinioară, 
în multe rânduri şi în multe chipuri, a grăit prin proroci, în vremurile din 
urmă ne-a grăit prin Fiul” (Evrei 1, 1 ). Tot el atrage atenţia asupra faptu- 
lui că, în procesul cunoașterii supranaturale, Dumnezeu este permanent 
activ spre a-l atrage pe om în dialogul cu Sine: „Acum însă, după ce aţi 
cunoscut pe Dumnezeu sau mai degrabă aţi fost cunoscuţi de Dumnezeu, 
cum vă întoarceţi iarăși la înțelesurile cele slabe și sărace, cărora iarăşi 
voiţi să le slujiți ca înainte?” (Galateni 4, 9). 

Cunoaşterea supranaturală implică în sine, pe lângă rațiune, credință 
şi har, iubirea omului pentru Dumnezeu, tocmai pentru că acest mod 


15 Pr. Şt. BucHIU, Dogmă și teologie, p. 125. 
V Pr. D. STĂNILOAE, Teologia Dogmatică Ortodoxă, vol. I, p. 29. 

de cunoaştere conduce la comuniune interpersonală, la unire cu Cel 
cunoscut. Aceasta o demonstrează Sf. Apostol Pavel atunci când afirmă: 
„Dacă i se pare cuiva că, cunoaşte ceva, încă n-a cunoscut cum trebuie, 
dar dacă iubeşte pe Dumnezeu, este cunoscut de Dumnezeu” (1 Corin- 
teni 8, 2-3). La rândul său, Sf. Apostol și Evanghelist loan afirmă și mai 
evident acest lucru: 


„Dragostea este de la Dumnezeu şi oricine iubeşte este cunos- 
cut de Dumnezeu şi cunoaşte pe Dumnezeu. Cel ce nu iubește n-a 
cunoscut pe Dumnezeu, căci Dumnezeu este iubire și aceasta este 
dragostea: nu fiindcă noi am iubit pe Dumnezeu, ci fiindcă El ne-a 
iubit şi a trimis pe Fiul Său și noi am cunoscut și am crezut iubirea lui 
Dumnezeu către noi” (1 loan 4, 17-19). 


Important de reținut, din această mărturie a Sfântului loan, Apos- 
tolul și Teologul iubirii dumnezeieşti, este faptul că ceea ce cunoaștem 
mai întâi din Dumnezeu este iubirea Lui, în care trebuie să credem cu 
tărie pentru ca, prin împărtășirea continuă de ea, să cultivăm relaţia și 
dialogul nostru cu El. 

Unirea dintre lucrarea lui Dumnezeu (harul) şi lucrarea omului 
(rațiunea, credința şi iubirea) transformă cunoașterea lui Dumnezeu în 
trăirea vieţii de comuniune a lui Dumnezeu, care începe aici şi se va 
desăvârși în eonul viitor: „Aceasta este viața veşnică, ca să Te cunoască 
pe Tine, singurul Dumnezeu adevărat, şi pe lisus Hristos, pe Care L-ai 
trimis” (loan 17, 3). 

Cunoaşterea supranaturală a lui Dumnezeu are un caracter parado- 
xal, care provine din unirea celor create cu cele necreate, dumnezeieşti 
și veşnice: cu cât te apropii, prin cunoaştere şi iubire, de Dumnezeu, cu 
atât descifrezi sensul duhovnicesc al vieţii și al existenței umane, iar cu 
cât te apropii de semeni, prin iubire şi faptă milostivă, cu atât simţi, mai 
intens, prezenţa lui Dumnezeu în viaţa şi lucrarea ta. Paradoxul acestui 
mod de cunoaștere suprafiresc rezultă și din unirea caracterului des- 
cendent al cunoașterii supranaturale, iniţiativa şi coborârea la oameni, 
spre a fi cunoscut şi iubit, aparţinând lui Dumnezeu, cu un caracter 

ascendent, care se datorează, pe de o parte, harului divin lucrător în 
om de la Botez, iar, pe de altă parte, deschiderii persoanei umane, prin 
credință iubitoare, spre Dumnezeu și consolidării în bine, prin împlini- 
rea poruncilor Lui. 

Mărturiile patristice, pe care teologia ortodoxă le consemnează în 
sprijinul caracterului personalist-experenţial al cunoaşterii supranatu- 
rale, sunt elocvente. Pentru Cuviosul Nichita Stithatul, cunoaşterea lui 
Dumnezeu „înseamnă că cel întărit în aceasta, prin smerenie şi rugă- 
ciune, a fost cunoscut de Dumnezeu și s-a îmbogăţit de la Dumnezeu 
prin cunoașterea Tainelor Lui mai presus de fire”. Părintele Stăniloae 
explică astfel această mărturie: „Cunoştința omului duhovnicesc este o 
reflectare a cunoștinței lui Dumnezeu în el; căci orice cunoştinţă este 
prin participarea la ceea ce este cunoscut”!?. Cu alte cuvinte, Dumnezeu 
face părtaş cunoaşterii Sale infinite, încă din această viaţă, pe cel angajat 
cu toată ființa lui pe drumul desăvârșirii, prin cunoaşterea, iubirea și 
ascultarea de Dumnezeu. 

Raportul dintre cunoaşterea naturală și cea supranaturală este pre- 
zentat de un alt Părinte filocalic, Sf. Isaac Sirul, ca două etape succesive, 
pe care dacă le străbate omul credincios poate ajunge la contemplarea 
lui Dumnezeu: 


„Există o cunoaştere care premerge credinței și o cunoaștere 
care se naşte din credință. Cea care premerge credinţei este o 
cunoaștere naturală, iar cea care se naște din credință este o 
cunoaștere duhovnicească. [...] Prin cunoașterea naturală noi sun- 
tem în stare să aflăm calea spre Dumnezeu și ea premerge credinței 
pentru că ea dă mărturie că se cuvine omului să creadă în Cel ce a 
adus toate la ființă, să creadă în cuvintele și în poruncile Lui şi să 
le împlinească. [...] Iar din credință se naşte frica de Dumnezeu; și 


1 Cuv. NICHITA STITHATUL, Cele 300 de capete, în Filocalia, vol. VI, trad. Pr. D. 
Stăniloae, Ed. Institutului Biblic şi de Misiune al Bisericii Ortodoxe Române, București, 
1977, pp. 344-345. 

1? Cuv, NICHITA STITHATUL, Cele 300 de capete, n. 558. 

când urmează ei prin fapte şi se urcă, puţin câte puţin, prin lucrarea 
poruncilor, se ivește cunoaşterea duhovnicească, care este o simţire 
a adevărurilor ascunse. [...] Ea naște credința din vederea adevărată, 


iar vederea este mai sigură decât auzirea”%. 


După cum se va putea observa, în continuare, cunoaşterea naturală 
coincide cu modul de cunoaştere rațional, iar cunoaşterea supranaturală 
se exprimă prin modul apofatic sau tainic al cunoașterii lui Dumnezeu. 
Perspectiva aceasta este împărtășită și de Sf. Maxim Mărturisitorul în 
textul următor: 


„Căci Scriptura ştie de o îndoită cunoaștere a celor dumnezeieşti: 
una este relativă şi constă numai din raționamente și înţelesuri, 
neavând simţirea experiată prin trăire a Celui cunoscut. Prin ea ne 
călăuzim în viața aceasta. Cealaltă este în sens propriu adevărată și 
constă numai în experienţa trăită, fiind în afară de raţionament și 
înțelesuri și procurând toată simţirea Celui cunoscut prin participa- 
rea la El, după har. Prin aceasta vom primi, în viaţa viitoare, îndum- 


nezeirea mai presus de fire, ce se va lucra fără încetare”?!. 
3.2.3. Cunoașterea raţională a lui Dumnezeu 


Cunoașterea lui Dumnezeu, fie că are la bază Revelația naturală, 
fie pe cea supranaturală, poate fi exprimată, aşa cum s-a putut observa 
din citatul anterior, din opera Sf. Maxim Mărturisitorul, prin noţiuni 
sau concepte raționale. Această cunoaștere rațională mai este numită 
și afirmativă sau catafatică, întrucât „ea indică ceea ce este Dumne- 
zeu în raport cu realitățile create, văzute, atribuindu-se lui Dumnezeu 
însușirile creației Sale. Pe această cale identificăm, în creaţie, efectele 


2 Sr. ISAAC SIRUL, Cuvinte despre nevoinţă, în Filocalia, vol. X, Ed. Institutului Biblic 
și de Misiune al Bisericii Ortodoxe Române, Bucureşti, 1981, pp. 92-94. 
? SF. MAXIM MĂRTURISITORUL, Răspunsuri către Talasie, p. 329. 

lucrării creatoare, a celei proniatoare și a celei judecătoare (conducă- 
toare) a lui Dumnezeu”. 

Calea afirmativă sau pozitivă a cunoaşterii lui Dumnezeu este insu- 
ficientă și, de aceea, ea trebuie completată prin calea negativă, care 
aparține tot cunoașterii raționale. Atunci când ne exprimăm negativ des- 
pre Dumnezeu, facem aceasta în scopul negării oricărei imperfecțiuni 
sau limitări a Lui, specifice lumii create. Această cunoaştere prin negație 
a fost numită, în teologia clasică ortodoxă, apofatică sau negativă. 

Părintele Stăniloae distinge însă între cunoașterea intelectuală nega- 
tivă, care este rațională și cunoaşterea apofatică propriu-zisă, care este o 
cunoaștere experimentală, duhovnicească, de altă calitate, cuprindere şi 


intensitate decât cea dintâi: 


„Prin cunoașterea catafatică Îl sesizăm pe Dumnezeu numai în 
calitatea Sa de cauză creatoare și susținătoare a lumii, pe când prin 
cunoașterea apofatică facem un fel de experiență directă a prezenţei Lui 
tainice, care depăşeşte simpla cunoaştere în calitate de cauză. Se numeşte 
apofatică, pentru că prezenţa tainică a lui Dumnezeu, experiată prin ea, 
depăşeşte capacitatea de definire prin cuvinte. Dar această cunoaștere 


este mai adecvată lui Dumnezeu, decât cunoașterea catafatică'?. 


În cunoașterea rațională, atât cea afirmativă, cât şi cea negativă, 
omul are deja cunoştinţă că realitatea infinită a lui Dumnezeu nu poate 
fi cuprinsă în concepte intelectuale. De aceea, încă de pe această treaptă 
este prezentă, într-un grad redus, cunoaşterea apofatică sau cunoașterea 
prin experiență duhovnicească. Sesizând sensul sau rațiunea lucrurilor şi 
a lumii, printr-o cugetare discursivă şi afirmativă, omul credincios sesi- 
zează concomitent și o anumită prezență dinamică a lui Dumnezeu prin 
aceste sensuri sau rațiuni, însă o prezenţă suprarațională, care trimite la 
realitatea tainică a existenţei lui Dumnezeu. O componentă spirituală 


% Pr. loan BRIA, Dicționar de Teologie Ortodoxă, Ed. Institutului Biblic și de Misiune 
al Bisericii Ortodoxe Române, Bucureşti, 1981, p. 123. 
% Pr, D. STĂNILOAE, Teologia Dogmatică Ortodoxă, vol. 1, p. 113. 

trebuie deci să fie prezentă încă de pe treapta cunoașterii raționale, afir- 
mative sau negative, aceasta nefiind proprie doar celei apofatice?*. 

În timp ce calea rațională este o cunoaştere „prin reflectare inte- 
lectuală, analitică şi discursivă, calea apofatică este o cunoaştere expe- 
rimentală, subiectul cunoscător stând în «fața» lui Dumnezeu și având 
evidenţa prezenței Sale”. 


3.2.4. Cunoașterea apofatică sau prin experienţă duhovnicească 
a lui Dumnezeu 


Teologia occidentală a înţeles cunoaşterea apofatică (via negativa 
8 ' ; 
drept o cunoaştere intelectuală negativă, ce nu depăşeşte sfera raționalului: 


„În tradiția patristică răsăriteană, consideră Părintele Stăniloae, 
teologia apofatică este o experiență directă. este drept că şi ea trebuie 
să recurgă în exprimare la teologia negativă intelectuală. Dar în ea 


însăşi este deosebită de aceea '%. 


În teologia dogmatică ortodoxă, în care nu se operează o separație 
între Revelația naturală şi cea supranaturală, ci sunt privite ca având o 
relație interioară, fiind complementare, nu se face o separație tranșantă 
nici între cunoaşterea rațională a lui Dumnezeu şi cea duhovnicească, 
experimentală. Cele două moduri sunt complementare, se presupun 
reciproc şi sunt la fel de necesare teologiei. 


„Cel care are o cunoaştere raţională a lui Dumnezeu și-o 
completează deseori cu cea apofatică, iar cel care are o mai accentuată 
experiență apofatică recurge în exprimarea ei la termenii celei 
raționale. De aceea Părinţii răsăriteni trec adeseori, în vorbirea despre 
Dumnezeu, de la una la alta”. 


2 Pr. Şt. BucHIU, Dogmă și teologie, pp. 127-128. 

% Pr. I. BRIA, Dicţionar de Teologie, p. 123. 

% Pr, D. STĂNILOAE, Teologia Dogmatică Ortodoxă, vol. 1, p. 82. 
* Pr, D. STĂNILOAE, Teologia Dogmatică Ortodoxă, vol. I, p. 82. 

Prin urmare, 


„afirmaţiile cunoașterii catafatice (raţionale) a lui Dumnezeu tre- 
buie aprofundate prin cunoașterea apofatică, în lumina lui Hristos 
ca Mântuitor. Atunci când Sf. Apostol Pavel spune că: «cele ce ochiul 
n-a văzut, urechea n-a auzit și la inima omului nu s-a suit, acelea 
le-a descoperit Dumnezeu celor ce-L iubesc pe El» (1 Corinteni 2, 
9), el exprimă prin termenii cunoaşterii catafatice, atât cât este cu 
putință, experiența apofatică a întâlnirii personale cu Dumnezeu. [...] 
Astfel, cunoașterea catafatică și cunoașterea apofatică nu se opun una 
alteia, ci se completează reciproc în lumina Revelaţiei supranaturale 
și a Persoanei divino-umană a lui Hristos, Care Se află în centrul ei 
ca Logos Creator şi Mântuitor. [...] Ca Persoană, Logosul divin este 
suprarațional, dincolo de orice cunoaștere, dar ca Raţiune absolută 
poate fi cunoscut din rațiunile lucrurilor văzute și nevăzute” %. 


Cunoaşterea paradoxală sau antinomică, pe care o utilizează teologia 
apofatică, provine din faptul că ea se străduieșşte să exprime inexprimabilul 
tainelor dumnezeieşti, în general, şi al tainei unirii lui Dumnezeu cu omul 
în Persoana Fiului lui Dumnezeu înomenit, în special. În alți termeni, 


„la baza acestui caracter paradoxal, al cunoaşterii lui Dumnezeu, 
se află noțiunea de persoană, care reflectă în ea taina naturii divine 
incomunicabile, dar care deschide ființa divină spre comunicare prin 
energiile Sale necreate. Comunicabilitatea lui Dumnezeu, prin ener- 
giile necreate, constituie baza teologiei catafatice (raționale - n.n.), în 
timp ce, incomunicabilitatea lui Dumnezeu după ființa Sa, formează 
obiectul teologiei apofatice”?. 


Plecând de la afirmaţia Sfintei Scripturi: „Pe Dumnezeu nu L-a văzut 


v» 


nimeni vreodată” (Joan 1, 18), Teologia Ortodoxă consideră că apofatis- 
mul reprezintă calea cea mai potrivită în abordarea transcendenţei lui 


% Pr. D. Popescu, lisus Hristos Pantocrator, pp. 92-93. 
% Pr. D. Popescu, lisus Hristos Pantocrator, pp. 90. 

Dumnezeu Cel viu şi personal. Din punct de vedere uman, apofaza presu- 
pune un continuu progres în cunoaștere, ea fiind nedespărţită de epectază, 
de urcușul spiritual fără sfârșit, aşa cum susţine Sf. Grigorie de Nyssa”. 
Cunoaşterea lui Dumnezeu de pe o anumită treaptă nu trebuie idolatri- 
zată, ci depăşită pentru a atinge o alta. De aceea, Părintele Stăniloae, spre 
deosebire de alți teologi ortodocşi, admite mai multe grade ale cunoaşterii 
apofatice: apofatismul cunoașterii raționale, pozitive şi negative; apofa- 
tismul de la capătul rugăciunii curate; apofatismul luminii dumnezeieşti. 
Cu privire la această ultimă treaptă, el face distincția între apofatismul a 
ceea ce se experimentează, dar nu se poate exprima şi defini și apofatis- 
mul a ceea ce nu se poate nici măcar experimenta sau trăi’. De reținut că, 
în acest punct al cunoașterii apofatice, Dogmatica Ortodoxă se intersec- 
tează cu spiritualitatea sau mistica ortodoxă, fapt ce denotă că, în viziunea 
ortodoxă, teologia nu se poate despărți de spiritualitate şi, desigur, nici 
invers; orice adevăr de credință sau învățătură bisericească se cer trăite, 
împropriate prin experiență duhovnicească, după cum orice experiență 
duhovnicească, personală sau eclesială, trebuie fundamentată pe adevărul 
de credinţă bisericesc, revelat. 


„Creştinismul nu este o școală filosofică care speculează cu noţiuni 
abstracte, ci, înainte de toate, este experiența comuniunii omului cu 
Dumnezeul Cel viu. Prin apofatism se evită reducerea lui Dumnezeu 
la mintea naturală a omului şi se caută să se adapteze mintea omului 
la realitățile vieții şi comuniunii dumnezeiești ale Sfintei Treimi”. 


La Sf. Grigorie Palama, cunoașterea lui Dumnezeu are trei etape: 

a) cunoaşterea catafatică, raţională, a lui Dumnezeu, prin contem- 
plarea rațiunilor dumnezeiești în toate lucrurile şi prin care încercăm să 
numim lucrurile în relaţia lor cu Dumnezeu, lăudându-L şi invocându-L 
în cuvintele şi rugăciunile liturgice; 


% SF. GRIGORIE DE Nyssa, Despre viața lui Moise, în coll. Părinţi și Scriitori Bisericești, 
vol. 29, trad. Pr. D. Stăniloae, Pr. I. Buga, Ed. Institutului Biblic şi de Misiune al Bisericii 
Ortodoxe Române, Bucureşti, 1982, pp. 91, 119, 186, 224, 240. 

” Pr. Şt. Bucu, Dogmă și teologie, pp. 129-130. 

* Pr. D. Popescu, lisus Hristos Pantocrator, p. 91. 

b) cunoașterea apofatică, prin depășirea a tot ce poate fi exprimat 
despre El, prin negrăire sau tăcere; 

c) vederea lui Dumnezeu în întunericul mai presus de lumină, pe 
care o pregustăm în lumea aceasta și o desăvârşim în veșnicie, atunci 
când vom vedea pe Dumnezeu „față către față” (1 Corinteni 13, 12). 

Cu privire la cunoașterea apofatică, Părintele Stăniloae subliniază 
necesitatea absolută a ascezei, a purificării de patimi, pentru ca omul să 
poată sesiza pe Dumnezeu într-o relație nemijlocită: 


„Prezenţa aceasta presantă, a lui Dumnezeu ca Persoană, din care 
iradiază infinitatea Sa, nu este concluzia unei judecăţi raționale, ca în 
cunoașterea intelectuală, afirmativă sau negativă, ci este sesizată într- 
o stare de fină sensibilitate spirituală, care nu se produce atât timp cât 
omul este stăpânit de plăcerile trupeşti, de pasiunile de orice fel. [...] 
Există o întreagă gradaţie, atât în ce priveşte curăţia, cât şi adâncimea 
şi durata sesizării apofatice a lui Dumnezeu”. 


Cunoaşterea rațională, afirmativă sau negativă, ia ca punct de ple- 
care, totdeauna, lumea creată de Dumnezeu, cu sensurile și raţiunile ei, 
ce reflectă înțelepciunea cu care Dumnezeu a creat şi proniază lumea, 
conducând-o spre desăvârşirea ei, care echivalează cu înduhovnicirea ei 
sau umplerea de lucrarea Duhului Sfânt. Cunoașterea apofatică, plecând 
totdeauna prin credinţă de la existența personală revelată a lui Dumne- 
zeu, din dorinţa de a stabili un dialog personal, direct cu Dumnezeu, 
nu ignoră raționalitatea lumii, nici desfășurarea istoriei, ci depăşindu-le 
pe acestea, îşi propune ca, prin asceză și unire mistică, prin harul 
Duhului Sfânt, cu Mântuitorul Iisus Hristos, să ajungă la împărtășirea, 
cu anticipație, încă din lumea aceasta, de viața Preasfintei Treimi, de 
cunoaşterea şi iubirea Ei. În acest sens, 


„apofatismul nu înseamnă fuga de lume în sens pietist. Ar fi 
greşit să atribuim cunoaşterii apofatice un caracter pietist, care nu 


* Pr. D. STĂNILOAE, Teologia Dogmatică Ortodoxă, vol. I, p. 85. 

vrea să știe de lume, fiindcă lumea este opera Logosului divin, prin 
Care Dumnezeu-Tatăl a creat-o. [...] Se spune că trăirea apofatică 
echivalează cu un simț al misterului, care nu exclude raţiunea sau 
sentimentul, dar este mai adânc decât ele. [...] Acesta este motivul 
principal pentru care apofatismul nu exclude o cunoaștere rațională a 
lui Dumnezeu, ci se completează reciproc”. 


Spre deosebire de alți teologi ortodocşi, Părintele Stăniloae a rea- 
lizat o sinteză între cunoașterea rațională și cunoaşterea apofatică a 
lui Dumnezeu, pornind de la premisa că între teologie și spiritualitate 
există o relaţie interioară. Diferit de Vladimir Lossky, care accentuează 
unilateral apofatismul, în detrimentul cunoașterii raționale, Părintele 
Stăniloae consideră că nu trebuie subestimată cunoaşterea catafatică 
rațională, dovadă fiind rugăciunile liturgice prin care ne exprimăm, în 
cuvinte, lauda şi multumirea către Dumnezeu”. Această sinteză a celor 
două modalități de cunoaștere a lui Dumnezeu 


„nu trebuie considerată ca indistincţie sau confuzie, ci unitate 
interioară sau complementaritate, care are drept consecință conce- 
perea procesului de cunoaștere ca un proces dinamic (subl. n.), al cărui 
sfârșit nu echivalează cu o cunoaștere de la distanță a lui Dumnezeu, 
ci cu însăși îndumnezeirea persoanei umane. Doar așa se poate 
afirma, cu certitudine, sensul de unire cu Dumnezeu și de transfigu- 
rare a omului credincios, pe care l-a avut întotdeauna, în Ortodoxie, 


cunoașterea lui Dumnezeu”*. 


Specific gândirii teologice a Părintelui Stăniloae este şi faptul 
că modalitatea apofatică de cunoaștere nu trebuie restrânsă doar la 
dogma Sfintei Treimi, ci ea trebuie aplicată și la celelalte dogme ale 
Bisericii, ca de exemplu: dogma hristologică, dogma pnevmatologică, 


*1 Pr. D. Popescu, lisus Hristos Pantocrator, p. 93. 

5 Pr. Şt. BUCHIU, Dogmă și teologie, p. 130. 

% Pr. Şt. BUcHIU, Cunoașterea apofatică în gândirea Părintelui Stăniloae, Ed. Basilica, 
Bucureşti, 2013, p. 23. 

cosmologia ortodoxă, antropologia, eclesiologia și eshatologia. Pe 
această cale vor putea fi sesizate aspectele tainice ale acestor dogme, 
care trimit la prezenţa nevăzută a harului divin necreat în toate aceste 
realități şi, prin el, a lui Dumnezeu, căci și omul și cosmosul şi, cu atât 
mai mult, Biserica sunt nu numai realități văzute, istorice, ci şi Taine, 
care derivă din Taina Preasfintei Treimi şi din Taina Dumnezeului 
înomenit, lisus Hristos, Domnul şi Mântuitorul. În această viziune 
duhovnicească, nici omul și nici cosmosul nu pot fi considerate auto- 
nome, separate de Dumnezeu, ci îşi descoperă caracterul lor teocentric 
şi hristocentric, precum şi finalitatea lor de a fi transfigurate şi eterni- 
zate în unire cu Dumnezeu. 

Un alt element cu caracter general, pe care gnoseologia ortodoxă 
contemporană îl afirmă prin vocea Părintelui Stăniloae, îl constituie 


„apofatismul, înţeles ca atitudine permanentă (subl. n.) a teo- 
logului față de Dumnezeu şi, prin extensie, a credinciosului în viața 
sa, prin care se face legătura între apofatismul intelectual, prezent 
în cunoașterea rațională, și apofatismul unirii sau al vederii luminii 
dumnezeiești. Simţirea prezenţei lui Dumnezeu, tot mai accentuată 
cu fiecare treaptă a cunoașterii Lui, este rezultatul imediat al atitu- 
dinii apofatice, chiar dacă această simţire duhovnicească devine tot 
mai greu de transpus în cuvinte, pe măsura creșterii ei. Fără această 
atitudine apofatică, materializată în evlavie și refuz al conceptualizării 
orgolioase, fără limite, nu se poate depăşi faza apofatismului intelec- 
tual, cu alte cuvinte nu se poate face trecerea de la cunoaștere la trăire 


(subl. n.), la experienţa divinului, prin puterea Duhului Sfânt”. 


Atitudinea apofatică a teologului generează o cunoaștere experi- 
mentală, duhovnicească, de natură să se opună secularizării teologiei 
ortodoxe, care începe să-și facă simțită prezenţa, ca urmare a contextului 
cultural-știinţific secularizat. Iată de ce Părintele Stăniloae atrage atenţia 
asupra specificului duhovnicesc și personalist al cunoașterii apofatice: 


7 Pr. Şt. BucHIv, Cunoașterea apofatică..., p. 27. 

„Dumnezeu vrea să fie cunoscut, dar nu ca un obiect, care ar lăsa 
să fie folosită, în mod pasiv, puterea ce se află în El. Dumnezeu nu vrea 
să fie un lucru pentru oameni. [...] Așa cum persoana aproapelui nos- 
tru rămâne mereu o taină pentru noi și, de aceea, suntem mulțumiți 
dacă îi cunoaștem interesul față de noi, lucrarea sa în viața noastră, 
pentru că în acest mod se comunică el însuși, tot astfel Îl cunoaştem 
și pe Dumnezeu, spre bucuria noastră”. 


Cunoaşterea lui Dumnezeu este, așadar, simultan şi alternativ 
rațională și apofatică, trecându-se, pe rând, de la exprimarea catafatică 
la negrăirea sau uimirea apofatică și de la tăcerea apofatică la rugăciunile 
liturgice catafatice. Cele două moduri de cunoaștere a lui Dumnezeu 
sunt, prin urmare, complementare. 


3.2.5. Cunoașterea lui Dumnezeu în împrejurările concrete ale vieţii 


Această ultimă modalitate de cunoaştere a lui Dumnezeu, ce repre- 
zintă o noutate pentru manualele şi tratatele de dogmatică, reprezintă 
o contribuţie a Părintelui Stăniloae, care a elaborat-o pe baza credinței 
şi spiritualității Bisericii Ortodoxe. Ea nu trebuie despărțită sau opusă 
celorlalte căi de cunoaştere a lui Dumnezeu, întrucât are un caracter 
convergent şi complementar. 

Dacă teologii sunt cei familiarizați cu metoda cunoașterii raționale, 
oamenii înduhovniciţi cu metoda cunoaşterii apofatice, pe Dumnezeu 
Îl poate cunoaște oricine, prin experienţele sale personale, prin situaţiile 
existenţiale pe care i le oferă viaţa, atunci când ea este trăită în relaţie cu 
Dumnezeu. 

Premisa acestei cunoașteri constă în acțiunea proniatoare a lui 
Dumnezeu, care se îndreaptă spre toți oamenii, în toate epocile istoriei. 
Purtarea de grijă sau responsabilitatea lui Dumnezeu, față de toți, este 
numită de către Sf. Maxim Mărturisitorul „conducere prin judecată”. În 
acest sens se exprimă și Părintele Stăniloae atunci când afirmă: 


* M-A Costa DE BEAUREGARD, Pr. D. STĂNILOAE, Mică dogmatică vorbită..., p. 36. 

„Fiecare cunoaște pe Dumnezeu prin apelul ce-l face Acesta la 
el, punându-l în diferite împrejurări, în contact cu diferiți oameni, 
care îi solicită împlinirea unor îndatoriri, care îi pun răbdarea la grele 
încercări. Fiecare Îl cunoaște în mustrările conștiinței pentru relele 
săvârşite; în sfârşit, Îl cunoaște în necazurile, în insuccesele, în bolile 
proprii sau ale celor apropiaţi, dar și în ajutorul ce-L primește de la El 
în biruirea lor. este o cunoaștere care ajută la conducerea fiecărui om 
pe un drum propriu de desăvârşire”*. 


În împrejurările mai deosebite ale vieţii, cunoașterea lui Dumne- 
zeu devine existenţială, este trăită cu multă responsabilitate, datorită și 
sensibilizării sufletului în astfel de situaţii. În mod particular necazurile 
vieţii ne împing spre rugăciune: „Întru necazul meu am strigat către 
Domnul şi El m-a auzit” (Psalmul 119, 1). Atunci ne rugăm mai intens, 
cerem cu stăruință ajutorul Lui şi îl cunoaştem pe Dumnezeu nu într- 
un mod abstract, ci extrem de personal, ca pe Cel ce nu rămâne indi- 
ferent la necazurile noastre. În acest sens, Psalmii sunt mărturii eloc- 
vente ale acestui mod existenţial de cunoaștere a lui Dumnezeu. Alte 
exemple aflăm în Cartea lui lov: „Dumnezeu n-are nevoie să privească 
multă vreme pe cineva, ca să-l tragă înaintea judecății Sale” (Iov 34, 23); 
„Dar pe cel nenorocit Dumnezeu îl scapă prin nenorocirea lui şi prin 
suferință Dumnezeu îi dă învățătură” (lov 36, 15). 

Sfinţii Părinţi confirmă, la rândul lor, universalitatea cunoaşterii 
existenţiale a lui Dumnezeu, care se oferă tuturor. „Toate aceste încercări 
- afirmă Sf. Simeon Metafrastul - ți s-au întâmplat din dreapta judecată 
a lui Dumnezeu, pentru că te-ai arătat nerecunoscător şi nemulțumitor 
față de EI, căci cele ce ţi-a dat Binefăcătorul tău le-ai uitat că sunt daruri 
ca să-ți câştige dragostea”. Pe aceeaşi linie de gândire se situează şi Sf. 
Nicodim Aghioritul, care spune: 


„Dumnezeu folosește mijloace de constrângere şi de smerire 
când omul începe să se încreadă în sine prea mult; atunci îl întoarce 


% Pr. D. STĂNILOAE, Teologia Dogmatică Ortodoxă, vol. I, p. 99. 


218 


TEOLOGIA DOGMATICĂ ORTODOXĂ 


la smerenie şi la cunoaşterea de sine. Uneori îngăduie ca omul să cadă 
în greşeli mai mari sau mai mici, în proporție cu încrederea de sine 
pe care o are, mai mare sau mai mică. Cunoaşterea noastră despre 
Dumnezeu este, în acelaşi timp, și o cunoaștere a noastră, a limitelor 
şi greşelilor noastre şi, de aceea, necunoașterea noastră este o lipsă 
de smerenie, adică mândrie şi prostie, nerecunoștinţă și nemulțumire 
față de Dumnezeu şi față de semeni”. 


La rândul său, Sf. Maxim Mărturisitorul atrage atenţia asupra lucră- 
rii proniatoare a lui Dumnezeu, prin care El poate fi cunoscut: 


„Căci însăși firea ne dă o dovadă nu neînsemnată că, cunoștința 
Proniei a fost sădită în noi în chip natural, atunci când împingându-ne, 
fără să fi învăţat înainte, spre Dumnezeu prin rugăciuni, în necazuri 
venite pe neașteptate, ne face să cerem de la El izbăvirea. Căci, cuprinși 
deodată de o strâmtorare, înainte chiar de a cugeta la ceva, strigăm fără 
voie pe Dumnezeu, de pare că Însăși Pronia ne atrage la ea”. 


Pe Dumnezeu Îl cunoaştem, în mod existenţial, și din solicită- 
rile semenilor noştri cu care intrăm în contact în viaţa cotidiană. De 
aceea, potrivit spiritualității ortodoxe, în fiecare semen trebuie să-L 
recunoaştem pe Hristos, iar mâna întinsă a aproapelui este mâna lui 
Hristos cerând ajutorul nostru; în suferința semenului este suferința lui 
Hristos, pe care o prelungim prin indiferența noastră (Matei 25, 45). 

Toate împrejurările din viața noastră și toate persoanele cu care 
venim în contact, de la naștere și până la moarte, sunt apeluri neîncetate 
ale lui Dumnezeu către noi, apeluri pe care ni le adresează prin semenii 
noștri. Prin urmare, cunoașterea lui Dumnezeu din împrejurările con- 
crete ale vieţii este o cunoaștere practică, existenţială, prin raporturile 
Lui directe cu noi, prin lucrarea Lui proniatoare, prin care experiem 
caracterul Său personal şi, odată cu acesta, şi marea Lui iubire pentru 


* Pr, D. STĂNILOAE, Teologia Dogmatică Ortodoxă, vol. I, pp. 131-132. 
41 SF. MAXIM MĂRTURISITORUL, Ambigua, 63, p. 271. 

noi, chiar și atunci când ne judecă şi ne ceartă, dar mai ales atunci când 
îi simțim ajutorul”. 

Ca o concluzie, trebuie afirmat că cele trei moduri de cunoaștere 
a lui Dumnezeu, rațională, apofatică şi din împrejurările concrete ale 
vieţii, sunt convergente şi complementare, demonstrând, pe de o parte, 
complexitatea Descoperirii de Sine a lui Dumnezeu, iar, pe de altă parte, 
multitudinea de moduri prin care omul credincios poate avea acces la 
cunoașterea, directă sau indirectă, a lui Dumnezeu. 


3.3. Caracteristicile specifice ale cunoașterii lui Dumnezeu 


Din prezentarea anterioară, a teologiei cunoașterii lui Dumnezeu, a 
reieşit faptul că există o serie de caracteristici specifice ale acestui tip de 
cunoaștere, unic între celelalte tipuri de cunoaștere umană. Aceste carac- 
teristici pun în evidență modul concret, experimental al cunoașterii lui 
Dumnezeu în Biserica ortodoxă, precum și relația directă care există 
între teologia cunoaşterii, cultul și spiritualitatea ortodoxe. Pentru a 
evidenția şi mai mult importanţa acestor caracteristici, pe care teologia 
ortodoxă le-a recuperat în ultimele decenii, vom reveni asupra lor încer- 
când să le sistematizăm și să le nuanțăm. 


3.3.1. Caracterul personal-sinergic al cunoaşterii lui Dumnezeu 


Calitatea principală a cunoașterii lui Dumnezeu este comuniu- 
nea interpersonală, pe care aceasta o cere şi, în același timp, o afirmă. 
„Coborârea” lui Dumnezeu la nivelul persoanelor umane reprezintă, în 
opinia Părintelui Stăniloae, un rezultat al întâlnirii dintre actul volun- 
tar al lui Dumnezeu de a Se manifesta personal, la nivelul creaţiei, dar 
şi structura cognitivă a făpturilor raţionale, care posedă o aptitudine 
pentru cunoașterea lui Dumnezeu“. Pentru Sf. loan Gură de Aur, care 


2 Pr. Şt. BUCHIU, Dogmă și teologie, pp. 132-133. 
* Pr. Dumitru STĂNILOAE, „Cunoaşterea lui Dumnezeu la Sfântul loan Gură de Aur”, 
în: Ortodoxia, IX (1957), 4, p. 563. 


220 


TEOLOGIA DOGMATICĂ ORTODOXĂ 


lupta împotriva ereziei anomeilor, cei care aveau pretenţia de a cunoaște 
nemijlocit ființa divină, cunoașterea lui Dumnezeu exprimă, în cel mai 
înalt grad, comuniunea după care aspiră făpturile raționale, dar care este 
oferită şi întărită de puterea sau harul lui Dumnezeu. Atât cunoașterea 
lui Dumnezeu, cât și unirea liberă cu EI, nu pot fi altceva decât un rod 
al sinergiei între Dumnezeu şi om, deci fără a putea fi reduse la acțiunea 
singulară doar a lui Dumnezeu sau doar a omului“. 

Caracterul personalist al cunoașterii lui Dumnezeu, fundamentat, 
în mod obiectiv, pe manifestarea Lui liberă şi personală, iar subiectiv, 
pe participarea persoanei umane în integralitatea ei la acest act sinergic, 
a fost eclipsat sau desconsiderat în doctrina scolastică, aceasta având, 
în opinia Părintelui Stăniloae, multe puncte comune cu erezia anomei- 
lor. În opoziţie cu perspectiva personalist-comunitară a cunoașterii lui 
Dumnezeu, promovată de teologia și spiritualitatea ortodoxe, doctrina 
scolastică, deficitară în privinţa unei teologii a persoanei, 


„transformând pe Dumnezeu în obiect impersonal, crede că 
ceea ce cunoaștem noi din Dumnezeu nu sunt decât distincțiile for- 
male, ce I le aplică categoriile rațiunii noastre. Şi chiar dacă adaugă 
că reprezentările noastre subiective, despre ființa divină, corespund 
raporturilor reale ale ființei divine cu diferitele aspecte ale lumii 
create, totuși nu se vede, în recunoașterea acestor raporturi ale lui 
Dumnezeu cu lumea, afirmată o «pogorâre» a lui Dumnezeu, odată ce 
se afirmă că însăși ființa divină stă în asemenea raporturi cu lumea”*. 


Prizonieră a unei gândiri filosofice substanţialiste, scolastica medi- 
evală a provocat, după cum se cunoaște, concepții deiste, ce au săpat 
o prăpastie între Dumnezeu și om, atât în planul cunoașterii, cât mai 
ales al trăirii sau experienţei lui Dumnezeu. Dar ceea ce s-a ignorat, cu 
bună știință, de către teologii scolastici, și anume prezența dinamică a lui 


14 Sp. IOAN GURĂ DE AUR, Omilia a III-a. Despre necunoașterea lui Dumnezeu, trad. 
W.A. Prager, Ed. Herald, Bucureşti, 2004, p. 564. 
3 Pr. D. STĂNILOAE, „Cunoaşterea lui Dumnezeu..., p. 564. 


221 


CUNOAȘTEREA LUI DUMNEZEU 


Dumnezeu în persoanele umane, ca şi în întreg cosmosul, prin energiile 
Sale necreate şi veşnice, s-a afirmat cu consecvență în spațiul Ortodo- 
xiei. Fără a avea pretenţia nejustificată, aşa cum s-a precizat anterior, de 
a accede direct la ființa lui Dumnezeu, în teologia ortodoxă, prin afir- 
marea posibilității cunoaşterii atributelor divine, care definesc lucrările 
necreate, nu s-a rămas, ca în teologia catolică, doar la cunoaşterea unor 
distincții operate de rațiunea noastră în ființa divină, pe baza analogiei cu 
aspectele lumii create, ci s-a susținut „pogorârea” reală a lui Dumnezeu, 
prin aceste atribute sau însuşiri, la mintea noastră, „umplându-ne, prin 
acestea, cu ajutorul unor concepte ale rațiunii noastre, de înțelesurile 
transcendente rațiunii noastre şi lumii, ce ţâşnesc din prezenţa absolută, 
adică din fiinţa dumnezeiască'*. 

Prin atributele divine, la care avem acces prin Revelația divină şi 
la care persoanele umane, în mod analog îngerilor, sunt chemate să 
participe încă din această viață, se împărtășesc făpturilor raţionale, în 
mod tainic, înseşi energiile divine sau harul îndumnezeitor. Pentru a 
explica faptul că în atributele divine, formulate pe baza Revelaţiei divine 
de către oameni, este o prezență apofatică a energiilor necreate, Părin- 
tele Stăniloae îl citează pe Pr. Serghie Bulgakov, cu ultima sa lucrare 
(Filosofia imena, Paris, 1953): 


„Revelația lui Dumnezeu în lume este lucrare cerească, arătarea 
energiei dumnezeieşti; nu însăşi dumnezeirea fiinţială transcendentă 
lumii, ci energia ei este ceea ce numim Dumnezeu. Şi dacă lucrările 
lui Dumnezeu, în lume și, în special, în om se revelează, potrivit Sf. 
Dionisie Areopagitul, ca nume dumnezeieşti, atunci numele sunt 
manifestarea energiei dumnezeieşti, care se spune pe sine, se cheamă 
pe sine în om prin numire. Numirea (atributul n.n.) este lucrare 
dumnezeiască în om, răspuns omenesc la această lucrare, arătarea 
energiei dumnezeieşti. [...] De aceea, numele divine nu pot fi privite 


numai ca simple construcții omeneşti”. 


15 Pr. D. STĂNILOAE, „Cunoașterea lui Dumnezeu..!, p. 565. 
*7 Pr. D. STĂNILOAE, „Cunoaşterea lui Dumnezeu..”, p. 565, n. 36. 

Prin însuşirile divine ni se oferă posibilitatea sesizării apofatice nu 
numai a energiilor divine, ci, mai adânc, chiar a fiinţei divine, adică a 
conţinutului ontologic infinit al Persoanelor divine. Aceasta înseamnă, 
pe de altă parte, a afirma atât inseparabilitatea dintre energii, ființă şi 
Persoane în Sfânta Treime, cât şi capacitatea sau calitatea acestor energii 
dumnezeiești de a exprima ființa transcendentă şi Persoanele treimice, 
Care Se revelează: 


„Însușirile lui Dumnezeu sunt expresia sesizării infinitului prin 
concepte finite. [...] Dacă ființa divină rămâne dincolo de orice cuge- 
tare, prin însușiri — afirmă Părintele Stăniloae - privim ca prin nişte 
ochiuri de geam infinitatea noianului, umplându-ne de amețeală. [...] 
Frica aceasta, pe care o trăiesc neîncetat și îngerii în actul cunoaşterii 
lui Dumnezeu, trebuie să o trăim și noi, mai ales la Sfânta Liturghie, 
în preajma Sfintei Împărtășanii”*. 


Distincția dintre ființa divină şi energiile divine, care izvorăsc în 
mod apofatic din ea, din veşnicie, trebuie completată, în domeniul 
gnoseologiei teologice ortodoxe, cu precizarea structurii comunitare 
sau comunionale a ființei lui Dumnezeu. Plecând de la cele susținute 
în veacul al IV-lea de Părinţii capadocieni, şi anume că Fiinţa divină 
este structurată din interior de Persoanele sau Ipostasurile divine, 
deci nu poate fi gândită niciun moment ca fiind omogenă, în sensul 
de a fi lipsită de caractere personale, Părintele Stăniloae a afirmat că 
Persoana deschide, din interior, ființa în Sfânta Treime. În acest sens, 
Sfânta Treime poate fi definită, în mod catafatic, drept existența ple- 
nară veşnică, ce poartă în Sine structura supremei comuniuni inter- 
personale, care dezleagă misterul întregii existențe“. Așadar, orizontul 
fiinţei divine este Persoana, în primul rând Persoana Tatălui şi, împre- 
ună cu Ea, din veşnicie, Persoanele Fiului și Duhului Sfânt. Reprezen- 
tând adâncul nesfârşit de taină sau „ascunsul” indefinit al Persoanei, 


% Pr, D. STĂNILOAE, „Cunoaşterea lui Dumnezeu..., p. 566. 
% A se vedea Pr. Şt. BucHIu, Cunoașterea apofatică..., p. 68 ş.u. 

adică transcendenţa absolută, Fiinţa divină, fiind structurată din inte- 
rior de întreitul Ipostas divin, adică personalizată, este deschisă, para- 
doxal, participării creaturii la puterile ei, ce se împărtășesc prin Persoa- 
nele divine veşnice, rămânând totuşi apofatică în această împărtăşire 
în afară. Ea poate fi astfel concepută în teologia ortodoxă deoarece nici 
Persoanele în care ea subzistă, nici energiile prin care se împărtășește 
viaţă sau existență făpturilor nu sunt lipsite de un caracter apofatic, 
care se cere trăit de persoanele umane și care, în parte, poate fi expri- 
mat în sens catafatic sau pozitiv. 

Cunoașterea lui Dumnezeu are, prin urmare, un evident carac- 
ter personal deoarece, pentru credința și spiritualitatea ortodoxă, în 
Dumnezeu, Persoana Tatălui este singurul principiu a tot ceea ce există 
în Sfânta Treime: Persoane, ființă, energii. Tocmai de aceea s-a afirmat 
că apofatismul Persoanei divine este paradoxal și diferă, într-un anu- 
mit sens, de apofatismul ființei: în timp ce acesta din urmă nici măcar 
nu poate fi experimentat, apofatismul Persoanei se conciliază tainic cu 
Revelarea de Sine, care este îmbibată de apofatism; Persoanele Sfintei 
Treimi sunt absolut libere să Se descopere şi fac aceasta, rămânând în 
chiar actul Revelării apofatice”. 

Procedând la o distincţie între apofatismul ființei divine şi cel al 
Persoanelor divine, Părintele Stăniloae demonstrează că, pentru teolo- 
gia ortodoxă, primordial este apofatismul Persoanei, întrucât Persoana 
face ca ființa să Se deschidă, prin lucrări sau energii, experierii făpturilor 
raţionale create: 


„Fiinţa, care rămâne dincolo de experienţă, dar pe care totuși o 
simțim ca izvor a tot ce experiem, subzistă în Persoană. Subzistând ca 
Persoană, ființa este sursă vie de energii sau acte, care ni se comunică. 
De aceea, apofaticul are ca bază ultimă Persoana; și de aceea nici 
acest apofatic nu înseamnă o totală închidere a lui Dumnezeu în El 


Însuşi”*!. 


5 Pr. Şt. BucHIv, Cunoașterea apofatică..., p. 85. 
51 Pr. D. STĂNILOAE, Teologia Dogmatică Ortodoxă, vol. |, p. 123. 

Regăsirea tradiţiei ortodoxe autentice, în materie de cunoaștere tri- 
nitară, trebuie să înceapă, în mod necesar, cu realitatea apofatic-cata- 
fatică a Ipostasurilor divine şi nu cu o abordare strict intelectualistă a 
ființei divine, de natură să sugereze o separație între ființă şi Persoană. 
Această viziune personalistă a lui Dumnezeu, eclipsată, o vreme, în 
teologia ortodoxă (sec. XVIII şi XIX), a fost păstrată nealterată în cul- 
tul şi în spiritualitatea Bisericii Ortodoxe, iar curentul neopatristic, 
din sec. al XX-lea, a recuperat-o prin întoarcerea la aceste izvoare. S-a 
demonstrat, pe această cale, specificul teologiei cunoașterii în Orto- 
doxie, care constă în dialogul omului cu Dumnezeu, ca de la persoană 
la Persoană, idealul contemplării fiinţei divine fiind complet străin 
duhului Ortodoxiei. În același timp, datorită faptului că, în acelaşi 
secol XX, s-a reconfigurat o teologie a prezenţei lui Dumnezeu, prin 
Hristos, în Duhul Sfânt, atât la nivelul general al creaţiei, cât şi la cel 
special al Bisericii, s-a putut evidenția caracterul sinergic al cunoaşterii 
lui Dumnezeu, omul credincios având acces la cunoașterea Sfintei 
Treimi, în mod eclesial şi sacramental, prin împărtăşirea de Duhul 
Sfânt şi prin unirea cu Hristos, Cel Care a revelat și continuă să reve- 
leze Treimea, motiv pentru care S-a întrupat, S-a jertfit, a înviat şi a 
fost proslăvit de Tatăl. 


3.3.2. Caracterul ascetic-mistic al cunoaşterii lui Dumnezeu 


Cunoașterea lui Dumnezeu este cercetată, definită şi sistematizată 
de către teologia dogmatică, dar experimentată concret în spiritualitatea 
şi în cultul Bisericii Ortodoxe. Spre deosebire de alte Biserici şi Confesi- 
uni creştine, în Ortodoxie 


„unitatea dintre teologie şi mistică, dogmă și spiritualitate este 
fundamentală, în sensul că nu se poate gândi o teologie care să nu 
fie mistică şi o dogmă golită de spiritualitate, o dogmă care să nu fie 
întrupată, trăită, care să nu indice o experiență a Treimii realizată 


în cadrul eclesial. De aceea, doctrina Bisericii este deodată teologie 

şi mistică, întrucât are implicații ontologice profunde, atât la nivel 
personal, cât și la nivel comunitar-eclesial”?. 


Scopul ultim al cunoașterii lui Dumnezeu fiind unirea, prin har, cu 
EI, adică îndumnezeirea persoanei umane, este evident că înaintarea în 
această cunoaștere este posibilă doar dacă este însoţită şi întărită prin 
nevoinţe ascetice şi confirmată de experiențe mistice, ce au la bază o 
viață duhovnicească autentică, fundamentată și dinamizată sacramental 
și eclesial. Domeniul spiritualității ortodoxe, constituit din parcurgerea 
celor trei trepte ale urcușului duhovnicesc, spre unirea cu Dumnezeu — 
purificarea, iluminarea şi desăvârșirea -— este definit, conform tradiţiei 
patristice, drept „viață în Hristos”, „viaţă în Duh, „viață duhovnicească, 
„viaţă în Dumnezeu”, toate exprimând în comun viaţa creștinului în unire 
cu Dumnezeu, indiferent pe ce treaptă s-ar afla această trăire”. Definind 
spiritualitatea ca viaţă în legătură cu Dumnezeu sau ca viață, care are în 
sine pe Dumnezeu în grade diferite, Părintele Stăniloae depășește intelec- 
tualismul și impersonalismul misticilor apusene. El precizează specificul 
ortodox al spiritualității, acela de a se fundamenta pe taina Sfintei Treimi: 


„Învățătura ortodoxă rămâne fidelă Noului Testament: nu 
raționalizează Taina lui Dumnezeu Cel în Treime, ci, bazându-se pe 
experierea lui Dumnezeu, Care ni Se comunică din iubire, în Duhul, 
prin energiile necreate, nu ţine pe Dumnezeu nici distant de noi, ca 
religiile raționalist-monoteiste (iudaismul și mahomedanismul), nici 
nu ne duce la contopirea cu El, ca în religiile şi filosofiile panteiste, 
care cunosc, ca unică realitate, o esenţă de un fel sau altul”. 


Raportând conţinutul spiritualității la problema cunoașterii lui 
Dumnezeu, Părintele Stăniloae accentuează realitatea ontologică a 


52 Pr. Cristinel Ioja, Rațiune și mistică în teologia ortodoxă, Ed. Universităţii Aurel 
Vlaicu, Arad, 2008, p. 26. 

5 Pr, D. STĂNILOAE, Teologia Morală Ortodoxă, vol. III, Ed. Institutului Biblic şi de 
Misiune al Bisericii Ortodoxe Române, București, 1981, p. 31. 

54 Pr. D. STĂNILOAE, Teologia Morală Ortodoxă, vol. III, p. 31. 

transformării omului pătimaș în om virtuos, fiecare virtute constituind 
o premisă, dar şi o treaptă în cunoașterea lui Dumnezeu. Exemplul de 
virtute pe care îl oferă în tratatul său de ascetică şi mistică este extrem 
de sugestiv în această privinţă: „Smerenia reprezintă un uriaș spor de 
cunoaștere, întrucât ea este conștiința și trăirea supremă a infinității 
divine şi a micimii proprii. Ea este, totodată, conştiinţa că infinitatea 
divină străbate prin toate şi prin toți cei din jurul nostru”. 
Nepătimirea, înţeleasă negativ ca eliberare de patimi, iar pozitiv ca 
împropriere a virtuţilor, este o condiție absolut necesară pentru a ajunge 
la contemplare. Aceasta deoarece numai în starea de nepătimire min- 
tea poate înainta în contemplarea şi gustarea bunurilor dumnezeiești, 
depășind agitația și tulburarea patimilor, precum şi împrăștierea prin 
gânduri. Pentru spiritualitatea ortodoxă scopul dobândirii nepătimi- 
rii este câștigarea iubirii altruiste, a despărțirii de egoismul interesat și 
separator. Doar plin de uitarea de sine și de dragoste dezinteresată pen- 
tru ceilalți, credinciosul poate înțelege lumea şi pe Dumnezeu, în adevă- 
ratul lor sens. Tocmai de aceea, pentru spiritualitatea ortodoxă starea de 
nepătimire reprezintă cea dintâi premisă a cunoașterii lui Dumnezeu”. 
A doua premisă a cunoașterii lui Dumnezeu, din punct de vedere 
ascetico-mistic, o constituie primirea darurilor Sfântului Duh, care 
inaugurează treapta iluminării. Aceasta înseamnă că, încă din faza 
cunoaşterii mijlocite a lui Dumnezeu, prin raționalitatea creației, este 
necesară o cunoaștere prin Duhul Sfânt sau prin puterea Lui necreată şi 
veşnică. Iată şi o descriere pe care o face Părintele Stăniloae acestui mod 
de cunoaştere, care va deveni unic în faza unirii sufletului cu Dumnezeu: 


„Cunoaşterea prin Duhul Sfânt este o cunoaştere a minţii reîn- 
toarse în duhul său, din împrăştierea la suprafață. Cunoașterea «în 
duh» este o cunoaștere din interiorul acesta intim al omului, din 
mijlocul luminii dumnezeieşti, care umple acest duh. Prin lumina 
aceasta toate lucrurile devin transparente în faţa celui ce cunoaşte 


5 Pr. D. STĂNILOAE, Teologia Morală Ortodoxă, vol. III, p. 149. 
% Pr. Şt. BUCHIU, Cunoașterea apofatică..., pp. 192-194. 

«în duh», încât, pentru vederea lui, suprafața lucrurilor şi a faptelor 
omeneşti nu mai este un zid opac, ci un transparent prin care se 


străvăd înțelesurile și legăturile lor cu Dumnezeu”. 


Cu alte cuvinte, a pătrunde în adâncimile spirituale de dincolo de 
lumea naturală nu este posibil doar cu ajutorul rațiunii, ci și printr-o 
trăire spirituală, sub înrâurirea directă a harului Duhului Sfânt. 

Rolul special, care îi revine Duhului Sfânt, în actul sinergic al 
cunoașterii lui Dumnezeu, poate fi cunoscut şi afirmat doar dacă se 
are în vedere faptul că Revelația divină supranaturală s-a făcut prin 
lucrarea Duhului Sfânt și anume inspirația profetică vechi-testamen- 
tară; tot printr-o lucrare proprie Duhului Sfânt, denumită dogmatic 
asistența Duhului Sfânt, Biserica a formulat în mod infailibil dog- 
mele credinței ortodoxe în Sinoadele Ecumenice, ce au drept conţinut 
Revelația divină supranaturală. Aşadar, se poate afirma că pe Dumne- 
zeu Îl cunoaştem prin Duhul Său, prezent şi lucrător atât în acţiunea 
revelatoare divină a Logosului, înainte și după întruparea Sa, cât şi în 
acţiunea de dogmatizare a Bisericii. Asistenţa Duhului Sfânt, manifes- 
tată continuu în Biserică, asigură şi garantează infailibilitatea acesteia 
în materie de adevăr dogmatic, adevăr de credință. Ea are o intensitate 
diferită de inspiraţie, dar este tot atât de importantă, deoarece se află 
într-o continuitate cu inspirația, ambele fiind într-o relaţie interioară, 
aparținând Duhului adevărului, Duhul lui Hristos”. 

Prin faptul că, în Evul Mediu, teologia scolastică apuseană a despărțit 
mistica de asceză, s-a pierdut din vedere necesitatea desprinderii de 
patimi în procesul cunoașterii lui Dumnezeu, acesta fiind redus la un 
proces strict intelectual. 


„De aceea, pentru ea, mistica nu este o trăire în lumina lui 


Dumnezeu, ci o mistică a întunericului. [...] Mistica aceasta este mai 


57 Pr, D. STĂNILOAE, Teologia Morală Ortodoxă, vol. III, p. 162. 
58 Pr. Şt. Bucu, Dogmă și teologie, pp. 70-71. 

mult teorie filosofică despre scufundarea omului în esența divină 
impersonală, decât o întâlnire cu Dumnezeu Cel Personal, în iubire”. 


Acestei mistici a întunericului, Părintele Stăniloae îi opune o mistică 
a luminii, a vederii în lumina taborică a lui Hristos. Înainte însă de a 
ajunge la apofatismul vederii lui Dumnezeu, cel ce se roagă, după ce a 
părăsit cunoașterea intelectuală sau rațională negativă, ajunge la o stare 
apofatică, ce premerge întâlnirea cu lumina necreată. Este o stare ce se 
naşte în vremea rugăciunii, atunci când mintea părăsește toate gându- 
rile, ieșind din sine. 


„Este un apofatism intermediar experiat într-un mod existenţial 
de toată ființa noastră, într-o stare culminantă a rugăciunii, ca simţire 
în întuneric a prezenţei lui Dumnezeu și ca tăcere totală a minții”%. 


Acest apofatism are ceva comun cu teologia negativă, deși o 
depăşeşte calitativ, şi anume sensul de prag, de margine care apare în 
fața minţii, care semnifică ajungerea la limitele activității şi cunoașterii 
umane, practic la limitele ființei omenești. De aici înainte rolul Duhului 
Sfânt se afirmă în plenitudine, mintea fiind răpită dincolo, la vederea 
luminii dumnezeiești. Părintele Stăniloae numește această treaptă cul- 
minantă apofatism de gradul al treilea: 


»El constă, pe de o parte, în conștiința celui ce vede în această 
lumină că ea nu poate fi cuprinsă în concepte și nici exprimată în 
cuvinte, iar pe de alta, că mai sus de ea este ființa divină, care rămâne 
cu totul inaccesibilă şi că însăși lumina accesibilă rămâne o rezervă 
infinită. Dar ea are un conținut pozitiv de cunoaștere mai presus de 
cunoaștere, de cunoaștere apofatică, de experienţă și simţire mai pre- 
sus de experienţa și simţirea naturală”*!. 


° Pr. D. STĂNILOAE, [isus Hristos, lumina lumii și îndumnezeitorul omului, Ed. Anas- 
tasia, Bucureşti, 1993, p. 132. 

6 Pr. D. STÂNILOAE, Teologia Morală Ortodoxă, vol. III, p. 200. 

él Pr. D. STÂNILOAE, Teologia Morală Ortodoxă, vol. III, p. 201. 


229 


CUNOAȘTEREA LUI DUMNEZEU 


În această experienţă tainică a vederii luminii divine necreate va tre- 
bui să discernem între apofatismul a ceea ce poate fi experimentat, dar nu 
şi conceptualizat (energiile divine descoperite) și apofatismul a ceea ce 
nu poate fi experimentat (ființa divină şi, într-o anumită măsură, Persoa- 
nele divine; afirmăm aceasta întrucât, în experierea energiilor necreate, se 
simte tainic prezența Persoanelor divine, a Fiului și a Duhului Sfânt). 

Se impune o precizare în legătură cu apofatismul de gradul trei, 
care, aşa cum s-a văzut, poate fi considerat ambivalent: experimenta- 
bil şi neexperimentabil. Atunci când se afirmă că „ascunsul” lui Dum- 
nezeu, propriu-zis al ființei divine, nu poate fi atins în niciun fel, nu 
se afirmă o mistică impersonală, ca în spiritualitatea occidentală, unde 
Persoanele divine au fost lăsate pe planul al doilea, scopul misticii fiind 
practic, acolo, unirea cu o dumnezeire impersonală. Ceea ce formează 
conţinutul pozitiv, deci experimentabil în apofatismul de gradul al trei- 
lea, îl reprezintă lumina taborică, un ocean de sensuri şi de înţelesuri, 
care țâşnesc din Persoana dumnezeiască a lui lisus Hristos, cu Care 
omul duhovnicesc se uneşte după har și Care satură setea de cunoaştere. 
Cel ce face experiența extatică a întâlnirii apofatice, cu lumina necreată, 
simte prezența unei Persoane infinite, a unui Subiect divin, nu a unei 
puteri impersonale: 


„Deşi, în vederea aceasta, cauza care le-o produce rămâne 
ascunsă, cei ce-o văd își dau seama că Ea este o Persoană, este Persoana 
dumnezeiască sau supremă, este Acela. Acela este şi Cel ce vede în ei, 
nu o putere impersonală. De fapt, dacă numai o putere impersonală 
ar fi aceea care vede în ei, ea ar deveni a lor, căci numai ei ar fi subiecte 
şi numai subiectul este conștient că vede. Numai prin faptul că ceea 
ce vede în ei este o persoană şi anume Persoana supremă, care poate 
vedea ceea ce nu pot ei vedea, Ea dăruindu-le vederea Ei, rămâne 
totodată Subiect al ei, Care respectă caracterul lor de subiecte”?. 


€ SF. GRIGORIE PALAMA, Despre sfânta lumină, în Filocalia, vol. VII, trad. Pr. D. Stă- 
niloae, Ed. Institutului Biblic şi de Misiune al Bisericii Ortodoxe Române, Bucureşti, 1977, 
p. 339, n. 514. 

Diferenţa fundamentală, care există între teologia negativă intelec- 
tualistă, a Apusului creștin și teologia negativă, care premerge apofatis- 
mului în spiritualitatea ortodoxă, este evidenţiată de Părintele Stăniloae 
prin faptul că cea răsăriteană are ca temei experiența lui Dumnezeu 
a unora, sau ascultarea cu credinţă, de cei dintâi, a altora. Explicaţia 
superiorității credinţei față de rațiune este următoarea: 


„Credinţa este şi ea un ochi al vederii mai presus de minte, deşi nu 
al unei vederi directe, ci mijlocite. Ca atare, făcând teologia negativă, 
ea nu rămâne la un simplu exercițiu rațional, nici nu se opreşte la 
noțiunea unui absolut impersonal panteist în sens neoplatonic, ci 
crede în Dumnezeu cel personal, exprimat prin negație. Propriu-zis, 
numai unui Dumnezeu personal I se poate crede. Numai credința 
într-un Dumnezeu personal este propriu-zis credință. Ea este un act 
interpersonal”. 


Credinţa, în înțeles ortodox, este un act sinergic, iar această sinergie 
este proprie şi teologiei negative. Prin aceasta se deosebeşte cunoașterea 
negativă a teologiei ortodoxe de cea a teologiei catolice, care a fost redusă 
la un act intelectual, ceea ce corespunde mai bine preferinţei catolice 
pentru o teologie naturală. În opinia Părintelui Stăniloae, Sf. Grigorie 
Palama „a aruncat o punte între vederea sau trăirea lui Dumnezeu și 
teologia negativă rațională, încreștinând-o pe aceasta, adică ajutând-o 
să cunoască pe Dumnezeu nu ca pe un necuprins impersonal, ci ca pe 
un necuprins personal”. 

Conţinutul cunoașterii apofatice, care urmează cunoașterii raționale 
negative, poate fi caracterizat ca fiind un „extaz al tăcerii interioare, o 
oprire totală a cugetării în fața misterului divin, înainte de a cobori, în 
mintea astfel oprită de uimire, lumina dumnezeiască de sus”. În teolo- 
gia ortodoxă s-a afirmat dintotdeauna posibilitatea unei cunoașteri prin 


& Sr. GRIGORIE PALAMA, Despre sfânta lumină, p. 341, n. 517. 
61 SF, GRIGORIE PALAMA, Despre sfânta lumină, p. 341, n. 517. 
5 Pr. D. STĂNILOAE, Teologia Morală Ortodoxă, vol. III, p. 211. 

tăcere, înțelegându-se tăcerea ce apare în minte după săvârşirea rugăciu- 
nii mintale, ca o prezenţă a Duhului Sfânt. Este o tăcere extatică întrucât 
mintea umplută de dorirea unirii cu Hristos a uitat toate cele dinainte, 
fiind angajată într-un elan al iubirii, care este tot mai puţin rezultatul 
efortului propriu de înaintare şi tot mai mult lucrarea Duhului Sfânt, de 
ridicare a minţii la nivelul necreat al energiilor divine eterne. 

Uimirea care copleșeşște mintea oprită din mișcarea ei naturală 
este semnul, poate cel mai sigur, al sesizării „în duh, al apropierii unei 
prezenţe tainice, cu caracter personal, dar totuşi indefinibilă în infinitatea 
ei divină. Uimirea indică, în același timp, faptul că, în actul cunoaşterii, 
care este pe această treaptă „pătimit” sau experiat prin puterea Duhu- 
lui Sfânt, Subiectul divin trece pe primul plan, atrăgând la Sine subiec- 
tul uman, fără să-l forțeze, deci în mod liber. Progresul cunoaşterii, pe 
această treaptă a apofatismului, îl reprezintă trecerea de la obiectele 
cunoașterii, depășite anterior, la sesizarea concomitentă a Subiectului 
divin și, legat de El, a subiectului uman propriu. Aceasta echivalează, 
cum ar spune Părintele Stăniloae, cu un spor de cunoaștere, atât a lui 
Dumnezeu, cât şi a sinelui proprius. 

Finalitatea cunoașterii apofatice a lui Dumnezeu, în teologia și în 
spiritualitatea ortodoxă, este reprezentată de vederea lui Dumnezeu în 
lumină, fapt ce atestă umplerea de harul divin necreat, a persoanei celui 
ce face această experiență mistică şi o îmbogățire spirituală adâncă și 
autentică. Unirea cu Dumnezeu, pe treapta cea mai de sus a apofatismu- 
lui mistic, este definită de Părintele Stăniloae fie ca vedere prin răpirea 
minţii la Domnul, fie ca împărtășire de dragostea divină, care este ener- 
gia sau lucrarea Sa necreată şi veşnică, adică exclusiv dar dumnezeiesc. 
De ea se împărtășește credinciosul efectiv, în stare de extaz, simțind-o 
ca putere dumnezeiască, ce îl ridică peste limitele fiinţei sale şi prin care 
participă real la viața Sfintei Treimi. În această stare de har subiectul 
uman realizează că dragostea înseamnă în cel mai înalt grad cunoaştere; 
iar dragostea, ca dar şi putere dumnezeiască, unește desăvârșit subiectul 
uman cu Cel divin. 


5 Pr. Şt. BUCHIU, Cunoașterea apofatică..., pp. 200-202. 

La nivelul necreat, la care ajunge mintea răpită în extaz, iubirea 
divină este experiată şi ca viață, dar și ca intensă cunoaștere, ce depăşeşte 
cu mult granițele naturale ale firii umane. „Iubirea este un uriaș plus 
de cunoaştere, producând, în același timp, un uriaș plus de viaţă în cel 
iubit și în cel ce iubeşte”, afirmă Părintele Stăniloae, pe linia analo- 
giei relației interpersonale umane. Cu atât mai mult produce cunoaștere 
și viață iubirea dumnezeiască revărsată în persoana umană, care, prin 
nepătimire şi prin rugăciune curată, s-a învrednicit de experierea lumi- 
nii necreate, a luminii taborice a lui Hristos Domnul. 

Cunoașterea infinită dumnezeiască, la care accede mintea în extaz, 
naște, în subiectul uman, sentimentul plenitudinii, al unei bucurii ple- 
nare, al unei iubiri nesfârşite. După încetarea experienţei apofatice, a 
unirii cu Dumnezeu prin iubire, mintea nu uită realitățile dumnezeiești 
de care s-a împărtășit, deși se vede incapabilă de a le descrie în cuvinte, 
de a le conceptualiza. Dar faptul că ele nu se şterg din minte arată, pe de 
o parte, realitatea împărtăşirii de ele, care naşte certitudini de nezdrun- 
cinat în omul credincios, iar pe de altă parte, întreţin şi amplifică dorul 
după noi experienţe tainice de acest fel. Citându-l pe Sf. Grigorie Palama, 
Părintele Stăniloae afirmă că 


„există o întipărirea unei realități inteligibile şi chiar dumnezeieşti, 
în mintea sau în înțelegerea omenească, fără să o coboare la vederi 
sensibile. Mintea se modelează sau se întipăreşte de cele dumnezeiești 
în mod duhovnicesc, de exemplu, de înțelegerea superioară, de bucu- 
ria curată, de iubirea de tot ce este bun etc. Chiar și îngerii, ființe 
cu totul înțelegătoare sau netrupeşti, se modelează sau se întipăresc 
de bunătăţile dumnezeieşti, trăindu-le în ei, făcându-se asemenea lor 
sau după modelul dumnezeiesc”®. 


Dimensiunea ascetico-mistică a cunoașterii lui Dumnezeu pune 
în evidență, așadar, caracterul unificator al acestei cunoașteri, atât în 


© Pr. D. STĂNILOAE, Teologia Morală Ortodoxă, vol. III, p. 267. 
s SF. GRIGORIE PALAMA, Despre sfânta lumină, pp. 346-347, n. 527. 

sensul recâștigării unității interioare a persoanei umane, cât și în sensul 
unirii spirituale cu Dumnezeu, ambele mișcări fiind inițiate, întărite şi 
adâncite, prin Sfintele Taine, în Biserică. Ele îşi vor atinge împlinirea 
maximă, desăvârșită, în eshaton, în Împărăţia Preasfintei Treimi, în care 
chipul divin din om se va transforma, în cei mântuiţi, total și pentru 
totdeauna în asemănarea cu Dumnezeu. 


3.3.3. Caracterul eclesial-sacramental al cunoașterii lui Dumnezeu 


Cadrul existenţial, spaţial și temporal cel mai propice al procesului 
de cunoaştere a lui Dumnezeu este cel reprezentat de Biserică și de Sfin- 
tele Taine. Hristos Mântuitorul voiește să fie cunoscut de cei credincioşi 
în calitate de Fiu veşnic al lui Dumnezeu, Întrupat în istorie, dar și în 
calitate de Întemeietor şi Conducător spiritual al Bisericii Sale și, în 
același timp, de Arhiereu Unic, Ce continuă să Se aducă, în Biserică, 
jertfă Tatălui, pentru întreaga umanitate. Şi, tot în acest cadru, Se lasă 
cunoscut şi Duhul Sfânt, Duhul lui Hristos, Care zideşte necontenit 
Biserica, împărtăşindu-Se credincioşilor prin Sfintele Taine, pentru a-i 
sfinți şi pregăti pentru comuniunea desăvârşită a Preasfintei Treimi. 


a) Caracterul eclesial 

Cele două modalităţi de păstrare și transmitere a Revelaţiei divine 
supranaturale, Sfânta Scriptură şi Sfânta Tradiţie, pe baza cărora Sfinţii 
Părinţi au formulat învățătura despre cunoaşterea lui Dumnezeu, aparțin 
Bisericii. În Vechiul Testament, Legea a fost încredinţată de Moise unei 
comunităţii religioase, poporul Israel; la fel şi în Noul Testament, Sfinţii 
Apostoli au predicat, după Cincizecime, unei comunităţii creștine, 
care s-a constituit, atunci, prin Botezul primit, prin care a luat început 
„noul Israel, poporul creştin, căruia i-a fost încredințată Evanghelia 
sau Revelația desăvârşită prin lisus Hristos, Fiul lui Dumnezeu Întru- 
pat. Prin urmare, atât Sfânta Scriptură, cât şi Sfânta Tradiţie constituie 
„bunuri” ale Bisericii (Tertulian), cea care le primeşte, le fereşte de inter- 
pretări eronate și le fructifică, prin Duhul Sfânt, în folosul membrilor săi. 
Dacă Biserica este mediul în care este prezent și lucrează, ca Mântuitor, 

Domnul lisus Hristos, în ambianța sfințitoare şi desăvârşitoare a Duhu- 
lui Sfânt, atunci înseamnă că doar aici Revelația divină poate fi înțeleasă 
şi experiată în mod deplin şi corect“. 

Cunoaşterea lui Dumnezeu, avându-și temeiul în Revelația divină, 
nu poate fi formulată, înțeleasă și experimentată duhovniceşte în afara 
spaţiului și modului de vieţuire creștin, care este Biserica. Cu alte cuvinte, 
Taina lui Dumnezeu se descoperă fiecărei generaţii de credincioşi, prin 
Taina Bisericii pe care aceştia o descifrează în mod sacramental, adică 
prin Sfintele Taine, prin care ei se pregătesc şi se unesc cu Hristos Dom- 
nul și Mântuitorul. Nu poți cunoaşte pe Dumnezeu Întrupat, dacă nu 
cunoşti, concomitent, opera Lui, pentru care EI S-a întrupat şi S-a jert- 
fit şi care constituie însăși extinderea Lui, sfințitoare şi unificatoare, în 
oameni, adică Biserica. Pe de altă parte, așa cum s-a precizat anterior, 
cunoaşterea lui Dumnezeu are un pronunţat caracter participativ şi uni- 
ficator, în sensul că, prin intermediul ei, credinciosul începe să participe 
la viața dumnezeiască, descoperită oamenilor în Persoana Mântuito- 
rului Hristos şi să adâncească unirea liberă şi conștientă cu El, unire 
iniţiată prin Taina Sfântului Botez. În afara Bisericii sau în separare de 
ea nu este posibilă nicio formă concretă, efectivă de cunoaștere a lui 
Dumnezeu Cel întreit în Persoane și nici a lucrării lui proniatoare, mân- 
tuitoare, sfinţitoare şi judecătoare. 

În mod similar dogmelor și învățăturilor de credință, care sunt 
realități duhovnicești sau spirituale, Biserica însăși este o astfel de rea- 
litate duhovnicească, deoarece ea „trăiește dintr-o altă viață decât cea 
a omenirii naturale, deşi aceasta nu este desființată, ci imprimată de 
Duhul trupului îndumnezeit al lui Hristos, mai bine zis este deschisă 
infinității dumnezeieşti din acest trup și părtașă la ea”. Așa după cum, 
pentru a sesiza realitatea Bisericii, este nevoie de o cunoaștere duhov- 
nicească, în puterea Duhului Sfânt, fiindcă implică o ridicare sau o îna- 
intare, a celui ce cunoaşte, de la rațiune la credinţă și trăire duhovni- 
cească, tot astfel abordarea domeniului cunoașterii dogmatice sau prin 


®© Pr. Şt. BucuIu, Dogmă și teologie, pp. 84-85. 
7% Pr. D. STĂNILOAE, Teologia Dogmatică Ortodoxă, vol. Il, p. 218. 

intermediul dogmelor nu poate fi făcută decât din aceeași perspectivă 
duhovnicească, pe care doar Biserica o poate oferi, întreţine și adânci în 
mod neîntrerupt. Părintele Stăniloae a considerat, pe bună dreptate, că 
această cunoaștere duhovnicească este rezervată, de fapt, celor care deja 
fac parte din Biserică, întrucât 


„Slava de care este plină Biserica coincide cu dobândirea deplină 
a calității de fii ai lui Dumnezeu, din partea membrilor ei, calitate 
care înseamnă cea mai intimă comuniune cu Tatăl. Iar starea de fii 
este obținută printr-o transcendere peste viața naturală și mărginită, 
în lumina vieţii infinite a lui Dumnezeu, în intimitatea relaţiei fil- 
iale cu El. lar în această stare se înaintează continuu și, odată cu 
aceasta, se înaintează încă în cursul vieții pământești spre înviere şi 


incoruptibilitate”!. 


Scopul ultim al cunoașterii lui Dumnezeu este acela de a câștiga 
starea de „fiu după har”, dar pentru ca cineva să aibă pe Dumnezeu 
drept Tată, trebuie ca, în același timp, să aibă Biserica drept „Mamă 
duhovnicească”. 

Biserica, potrivit teologiei ortodoxe, este plină de prezenţa tainică 
dar reală a lui Hristos Mântuitorul, prin care Însuşi Tatăl este prezent 
și lucrător, la fel cum este prezent și sfințitor și Duhul Sfânt. Aşadar, 
întreaga Sfântă Treime este în mod dinamic prezentă în Biserică, prin 
lucrarea ei sfințitoare și mântuitoare și, de aceea, doar în Biserică, prin 
Sfintele Taine, credinciosul dobândeşte certitudinea cunoaşterii lui Dum- 
nezeu și face, efectiv, experienţa personală a acestei cunoașteri, care este 
concomitent și o experiență comunitară și comunională. Cunoașterea 
lui Dumnezeu Cel întreit în Persoane este inițiată, cultivată, dezvoltată 
şi adâncită în comuniunea interpersonală a membrilor Bisericii, prin 
puterea Duhului Sfânt, Duhul adevărului și al comuniunii, atât al celei 
treimice, cât și al celei umane sau al umanității reînnoite prin Jertfa Fiu- 
lui lui Dumnezeu Întrupat: 


7 Pr. D, STĂNILOAE, Teologia Dogmatică Ortodoxă, vol. II, p. 218. 

„În Biserică suflă Duhul iubirii dintre Tatăl și Fiul, Care aduce 
şi sădeşte, în oameni, iubirea filială față de Tatăl şi simţirea iubirii 
Tatălui față de Fiul și, prin El, față de cei uniți cu El în trupul Bisericii. 
Suflul acestei iubiri, aduse în noi prin Duhul, a creat lumea şi suflul ei 


o reface ca Biserică”. 


Cunoaşterea lui Dumnezeu, privită din perspectiva scopului ei de unire 
cu Dumnezeu, în vederea câștigării şi consolidării calităţii de fiu după har al 
lui Dumnezeu Tatăl, este dependentă de calitatea spirituală de „fiu al Bise- 
ricii', fiindcă nașterea „din apă şi din Duh” (loan 3, 5) se petrece în Biserică, 
care, prin Taina Sfântului Botez, devine mama spirituală a credincioșilor 
care o compun. „Cine nu are Biserica drept mamă nu poate avea pe Dum- 


nezeu drept Tată” (Sf. Ciprian al Cartaginei), fapt ce explică importanța 
decisivă a componentei eclesiale a cunoașterii-unire cu Dumnezeu: 


„Slava de care este plină Biserica - afirmă Părintele Stăniloae - 
coincide cu dobândirea deplină a calității de fii ai lui Dumnezeu, din 
partea membrilor ei, calitate care înseamnă cea mai intensă comu- 
niune cu Tatăl. Ea constă nu numai în vederea, ci și în împărtășirea 
de slava de Fiu pe care o are Cuvântul lui Dumnezeu Cel Întrupat şi 
capul Bisericii, ca om. Căci, El aflându-Se în legătură organică cu tru- 
pul, slava Lui se răspândește asupra întregului trup””. 


Cunoașterea lui Dumnezeu este, pentru teologia ortodoxă, o 
experiență duhovnicească, făcută în prezenţa şi prin puterea Duhului 
Sfânt, Cel Care asigură, fără nicio constrângere, manifestarea noastră 
liberă, atunci când ea este direcționată spre săvârșirea binelui. Tocmai 
pentru că nu Se impune cu forța în această experienţă, El poate fi văzut 


„ca o adiere spirituală, care ajunge din Tatăl, prin Fiul Întrupat, 
până la noi, adiere pe care o simţim dintr-un plan superior lumii, ca o 


72 Pr. D. STĂNILOAE, Teologia Dogmatică Ortodoxă, vol. II, p. 222. 
7 Pr. D. STĂNILOAE, Teologia Dogmatică Ortodoxă, vol. II, p. 218. 

adiere de bunătate, de iubire, de curăţie. Prin această iradiere vine în 
noi Treimea iubitoare şi atotsfântă””4. 


În experiența apofatică pe care o trăiește credinciosul, în actul ecle- 
sial al cunoașterii lui Dumnezeu, prezența Duhului Sfânt nu îl obligă 
la pasivitate, ci îl atrage să participe voluntar la o creştere duhovni- 
cească, ce conține în sine şi un spor de cunoaştere. Doar în acest mod 
sinergic se poate realiza o cunoaștere autentică, de la subiect liber la 
subiect liber, o cunoaștere transformatoare, care te ridică din treaptă 
în treaptă spre Cel ce Se lasă cunoscut. Numai în prezenţa şi puterea 
Duhului Sfânt 


„în această adiere tainică, cunoşti, prin experienţă tainică, pe 
Dumnezeu, dar și El te cunoaște pe tine şi te face să te cunoști pe tine, 
în Dumnezeu. Şi, cunoscând pe Dumnezeu și cunoscând drumul ce 
te poate duce la adevărata ta realizare, nu mai slujeşti lumii trecătoare, 
ci lui Dumnezeu, Care îţi asigură Viaţa veşnică”. 


Apofatismul pnevmatic, al cunoaşterii lui Dumnezeu, deţine certe 
valenţe eclesiale, care se arată și în faptul că Duhul Sfânt, prezent în 
mod plenar în fiecare, dar și în toți laolaltă, cei uniţi în Hristos, zideşte 
Biserica cea una, dar face și pe fiecare „templu” sau „biserică” a prezenţei 
şi lucrării Sale. Nu se poate, de fapt, despărți această lucrare ce vizează 
deopotrivă pleroma Bisericii şi identitatea unică a fiecărui mădular; ea 
conţine însă o mişcare dublă de unificare, atât dinspre persoana credin- 
ciosului spre comunitatea bisericească, cât şi dinspre întreaga comuni- 
tate spre fiecare persoană. 

Pe lângă cele expuse mai sus, nu trebuie pierdut din vedere că, în 
mod analog cu Persoana Mântuitorului Hristos, Care este și în Bise- 
rică, dar și deasupra ei, în calitate de Cap, Duhul Sfânt este sălășluit în 


74 Pr. Dumitru STĂNILOAE, Sfânta Treime sau La început a fost iubirea, Ed. Institutului 
Biblic şi de Misiune al Bisericii Ortodoxe Române, Bucureşti, 1993, p. 83. 
75 Pr. D. STĂNILOAE, Sfânta Treime..., p. 84. 

Biserică, dar este şi mereu invocat de către Biserică să coboare în ea, 
din sânul Sfintei Treimi. Iar această coborâre tainică, conciliată antino- 
mic cu rămânerea sau odihna continuă a Duhului în Biserică, reprezintă 
un izvor nou de cunoaștere apofatică pentru credincioşii care alcătuiesc 
Biserica”€. 

Tot de dimensiunea eclesială a cunoaşterii lui Dumnezeu ţine și 
lucrarea tainică a harului divin, subiectivată de omul credincios în actul 
sau în procesul cunoașterii, lucrare care este prezentă, în mod decisiv, 
în Biserică. Chiar dacă ea nu lipsește niciodată din întreaga creaţie sau 
din viața oamenilor, în general, lucrarea nevăzută dar reală şi efici- 
entă a harului divin atinge un punct de maximă intensitate în interio- 
rul umanității răscumpărate şi restaurate de Hristos, adică în Biserică. 
Aici, harul poate să-şi manifeste eficacitatea sa transformatoare în mod 
plenar, pentru că aici sunt prezenţi și lucrători Hristos şi Duhul Sfânt, 
din Care şi prin Care harul divin se împărtășeşte, sacramental, celor 
renăscuţi la o viaţă nouă, viață plină de har, de adevăr şi de cunoaștere 
duhovnicească. 

Prezenţa harului divin în Biserică este exprimată antinomic, în gân- 
direa părintelui Stăniloae, prin termenii de lumină şi taină: o lumină tai- 
nică, ce aparţine unei alte lumi, dar care invadează sau copleşeşte lumea 
noastră sau, în alți termeni, o taină luminoasă, „o fereastră deschisă spre 
infinitatea lui Dumnezeu ca Persoană sau, mai precis, comuniune trei- 
mică de persoane, odată ce Dumnezeu ne-a pus, prin har, în relaţie cu 
Sine””. Lumina harului divin reprezintă, în cel mai propriu sens dog- 
matic, „lumina cunoștinței de Dumnezeu”, cum se exprimă imnografia 
ortodoxă, deoarece tot ceea ce descoperă din adâncul Său fiinţial și tai- 
nic o Persoană divină, descoperă ca lumină-cunoaștere, plină de rațiuni 
divine şi de iubire-bunătate, plină de nesfârşită dăruire de Sine, prin 
harul sau energiile divine necreate şi veșnice, al căror conţinut apofa- 
tic-catafatic este caracterizat de aceste valori pe care Dumnezeu-Sfânta 
Treime le deţine, din veci, în mod absolut. 


7% Pr. Șt. BUCHIU, Cunoașterea apofatică..., pp. 162-163. 
77 Pr. D. STĂNILOAE, Teologia Dogmatică Ortodoxă, vol. II, p. 303. 

Harul divin, privit din punct de vedere gnoseologic, lumină necre- 
ată și îndumnezeitoare, trimite necontenit la Hristos şi la Duhul Sfânt, 
Care sunt prezenţi în Biserică, dar sunt şi deasupra ei; credinciosul 
care face experiența primirii reînnoite a harului, în Biserică, face, în 
fond, experiența întâlnirii personale cu Hristos, o întâlnire în lumina 
adevărului Lui, a vieţii Lui, a Învierii Lui. Tocmai de aceea, se poate 
afirma că experiența harului sau înaintarea în împărtășirea de harul 
divin are două efecte simultane: cunoașterea autentică, profundă şi 
veridică a Mântuitorului Hristos, ca Fiu al lui Dumnezeu Întrupat, 
Jertfit şi Înviat şi câștigarea conformităţii sau asemănării cu El. În alți 
termeni, un progres gnoseologic şi unul ontologic, care se comple- 
tează şi se susțin reciproc”. 

Un ultim aspect al dimensiunii eclesiale a cunoaşterii lui Dumnezeu 
îl constituie inseparabilitatea dintre înaintarea sau progresul în această 
cunoaştere-unire şi creşterea sau adâncirea cunoașterii-comuniune cu 
ceilalți membri ai Bisericii. Părintele Stăniloae echivalează înaintarea în 
lumina-cunoaștere a lui Hristos cu progresul în comuniunea luminoasă 
şi jertfelnică cu semenii: 


„Noi sporim în evidența prezenţei lui Hristos şi a comuniunii cu 
El prin sporirea în dragostea față de oameni; aceasta este lumina Lui, 
în care umblăm și noi. În această sporire constă, mai ales, spiritual- 
izarea noastră”. 


b) Caracterul sacramental 

Dimensiunea sacramentală a cunoașterii lui Dumnezeu este inse- 
parabilă de cea eclesială şi o completează pe aceasta. Propriu-zis, 
cunoașterea lui Dumnezeu este fundamentată pe experienţa eclesială 
şi pe cea sacramentală, deoarece Hristos Mântuitorul Se descoperă 
credincioşilor ca Fiul lui Dumnezeu, în dubla Sa calitate: în cea de 


78 Pr. Şt. BucHIu, Cunoașterea apofatică.... pp. 164-165. 
7” Pr. Dumitru STĂNILOAE, „Criteriile prezenţei Sfântului Duh”, în: Studii Teologice, 
XIX (1967), 3-4, p. 124. 

Conducător sau Cap nevăzut al Bisericii și în cea de Mare Arhiereu sau 
Săvârşitor nevăzut al Tainelor Bisericii, prin care El împărtășește harul 
Său credincioşilor şi, prin el, pe Sine Însuşi ca Persoană divină. Ambele 
calități le putem experia în Tainele Bisericii, iar, într-un sens mai larg, în 
toate ierurgiile și în întregul cult ortodox. 

O primă precizare: cunoaşterea lui Dumnezeu prin Liturghie, prin 
Sfintele Taine și, în general, prin cultul Bisericii, ca experienţă directă, 
nemijlocită şi însoţită de lucrarea harului, este calitativ superioară 
cunoaşterii prin dogmele şi învățătura de credință a Bisericii; cu toate 
acestea, ea nu se poate separa de cea de-a doua, întrucât dogmele repre- 
zintă limitele sigure şi neschimbabile ale oricărei experienţe religioase, 
deci şi a experienţei de cunoaștere-unire cu Dumnezeu. Iar, în ambele 
tipuri de cunoaștere, este prezentă cunoașterea prin Revelația divină 
supranaturală, transmisă prin Sfânta Scriptură şi Sfânta Traditie. 

Progresul în cunoaşterea și unirea cu Dumnezeu, prin intermediul 
cultului, poate fi definit drept urcuș spiritual, înfăptuit de fiecare mem- 
bru al Bisericii împreună cu obștea celorlalţi credincioși. 


„Acest urcuș este susținut de Hristos Cel înviat şi unit cu 
credincioșii prin Sfânta Împărtășanie. Dar unirea cu Hristos, în Sfânta 
Împărtășanie, uneşte pe credincioşii adunaţi în Hristos şi cu Sfânta 
Treime, întărindu-le calitatea de moştenitori, împreună cu Hristos, ai 


Împărăției Tatălui, având pe Duhul Sfânt odihnind peste ei”. 


Ca şi în experiența mistică, urcuşul liturgic nu are ca scop ultim 
doar unirea cu Hristos Mântuitorul, ci, prin El și cu ajutorul Lui și al 
Duhului Sfânt, cu întreaga Sfântă Treime. Aceasta atestă dimensiu- 
nea trinitară a cultului ortodox, pe care se fundamentează aspectul 
său comunitar-sobornicesc. De aceea, comuniunea de cunoaştere, de 
rugăciune, de iubire şi de sfinţenie, realizată prin intermediul cultului, 
de către credincioși, echivalează cu intrarea în Împărăția Preasfintei 


% Pr. Dumitru STĂNILOAE, Spiritualitate și comuniune în Liturghia Ortodoxă, Ed. 
Mitropoliei Olteniei, Craiova, 1986, pp. 5-6. 

Treimi, care se va desăvârși în planul eshatologic. Cel mai important 
lucru este însă faptul că, în Sfânta Liturghie, ca și în Sfintele Taine, 
credincioşii trăiesc experiența unui dialog cu Sfânta Treime, deci o anu- 
mită prezenţă a Ei". 

Cunoaşterea concretă a Fiului lui Dumnezeu Întrupat, prin inter- 
mediul cultului ortodox, este asigurată, printre altele, de transparența 
lui Hristos prin preot. Această transparenţă, sesizată prin credință şi 
rugăciune de către credincioşi, este semnul real al prezenţei nevăzute a 
Mântuitorului lisus Hristos în mijlocul comunității: 


„Însuși Hristos Se roagă în preot pentru credincioşi, se adresează 
lor, adună rugăciunile şi darurile poporului, unindu-le cu ale 
Sale. Hristos învață, prin preot, în Evanghelie, preface darurile 
credincioşilor în Trupul și Sângele Său, îi unește pe credincioși cu 
Sine, în Sfânta Împărtășanie, pentru a-i prezenta ca fii plini de Duhul 


Sfânt, Tatălui”. 


Cunoaşterea-unire cu Hristos, prin intermediul Sfintelor Taine, sau 
cu umanitatea Sa echivalează cu trecerea noastră spirituală prin tot ce a 
trecut F], după afirmaţia cunoscută a Sf. Nicolae Cabasila: 


„Această succesiune de nașteri, de răstigniri și învieri cu Hristos o 
realizează credincioșii nu numai în cursul vieții lor personale, susținuți 
de puterile obținute prin Tainele primite individual, ci şi împreună, 
în cultul public al Bisericii, care repetă, în fiecare an bisericesc, înt- 
regul ciclu al actelor prin care Hristos a trecut umanitatea Sa. Căci 
această succesiune a actelor lui Hristos, în fiecare an bisericesc, şi 
repetiţia acestui ciclu nu au numai rostul unei comemorări, ci și al 
întâlnirii continue cu Hristos, Cel ce Se naște, Se răstigneşte, învie, Se 
înalță şi ne trimite pe Duhul Său cel Sfânt, iarăși și iarăși, în fiecare 
an bisericesc. El retrăiește, împreună cu noi, sau actualizează, pentru 


81 Pr. D. STĂNILOAE, Spiritualitate și comuniune...» p. 7. 
8 Pr. D. STĂNILOAE, Spiritualitate și comuniune... p. 7. 

noi, continuu, şirul acestor acte din desăvârșirea la care Şi-a ridicat, 
prin ele, umanitatea Sa”. 


Hristos-Mântuitorul ajută pe credincioşi să-L cunoască concret, în 
toate sărbătorile închinate Lui, care revelează întreaga iconomie a mân- 
tuirii împlinite de Fl prin ascultare de Dumnezeu-Tatăl, căreia îi face 
părtași şi contemporani, în mod tainic sau apofatic, pe cei ce sunt uniți 
cu El, eclesial și sacramental, și cunoscându-L să-L urmeze cu încredere 
pe drumul ascendent al îndumnezeirii. 

Cunoașterea prin har și rugăciune a Persoanelor treimice, în Tainele 
Bisericii și, îndeosebi, în Liturghia euharistică, reprezintă încoronarea 
cunoaşterii începută „prin auzire, continuată prin lectura biblică, prin 
cunoaşterea învățăturii de credinţă şi a dogmelor Bisericii, consolidată 
prin efortul ascetic personal şi comunitar, împlinită prin unirea mis- 
tică cu Hristos, prin Duhul Sfânt, prin urcarea treptelor, reprezentate 
de Sfintele Taine, dar cu un orizont nesfârşit în Împărăţia Preasfintei 
Treimi: „Dă-ne nouă să ne împărtășim ( să ne unim - n.n.) cu Tine mai 
adevărat (mai deplin - n.n.) în ziua cea neînserată a Împărăției Tale!” 
(Canonul Sfintei Împărtăşanii). 

Experienţa întâlnirii cu Hristos, tainică dar eficientă, în plan soteriolo- 
gic, are cea mai adâncă intensitate în locașul bisericesc, în timpul slujbelor, 
cu precădere al Sfintelor Taine. După un efort ascetic susținut, din partea 
credincioşilor, după o pregătire prin rugăciune și mărturisire a credinței, 


„are loc întâlnirea culminantă a acestora cu lisus Hristos și 
cu Duhul Lui cel Sfânt, Care a prefăcut pâinea și vinul în Trupul şi 
Sângele Domnului și le-a umplut, pe acestea, de prezenţa Sa. Iar întâl- 
nirea cu Hristos, în locașul bisericii (care anticipează întâlnirea cu El 
din Împărăţia cerurilor — n.n.), nu este trăită de credincioşi ca per- 
soane izolate, ci în comunitate, întărind unitatea dintre ei, fără de care 


nu este mântuirea”â. 


5 Pr. Dumitru STĂNILOAE, „Drumul cu Hristos Mântuitorul prin Tainele și sărbăto- 
rile Bisericii”, în: Ortodoxia, XXVIII (1976), 2, p. 413. 
8 Pr, D. STĂNILOAE, Spiritualitate şi comuniune...» p. 28. 

Familiaritatea cu Dumnezeu, specifică spiritualităţii ortodoxe, pe 
care o trăiau marii nevoitori răsăriteni din primele veacuri creştine, își 
avea explicația în mistica întâlnirii tainice cu Dumnezeu în rugăciunea 
curată, sfințenia fiind aceea care asigură, celor înaintați în viaţa duhov- 
nicească și ajunși la nepătimire, „îndrăzneala” către Dumnezeu. Doar în 
acest caz Dumnezeu apare atât în măreţia Lui nesfârșită, neînchipuită și 
de neînțeles, dar şi aproape, în chip de Părinte, Care ne atrage cu blândețe 
la El, pe măsura curăţirii noastre de patimi. O astfel de exprimare anti- 
nomică foloseşte Părintele Stăniloae încercând să descrie modul în care 
credincioșii experiază atât transcendenţa, cât şi imanenţa lui Hristos în 
Biserică: 


„Dumnezeu, Care ne privește și ne îmbrățișează din cupolă, este 
deasupra tuturor, dar le cuprinde pe toate şi se află în toate, cu iubire 
personală. este aproape de toate şi totuși mai presus de toate. este dea- 
supra tuturor, dar nu rupt de ele, nu închis în Sine, ci cuprinzându-le 
şi ocrotindu-le și călăuzindu-le (proniator - n.n.) pe toate. este famil- 
iar și infinit în taina Lui. este taina care ne înconjoară şi ne susține, 
nu taina ascunsă de noi. Nu-L bănuim că este undeva, ci Îi simțim 
îmbrăţișarea aici. este taina văzută şi simțită, taina pe care o vedem 


cum ne susține, nu o taină bănuită. este taina iubită, nu taina temută”*. 


Cu alte cuvinte, dacă teologia ortodoxă este, prin excelenţă, o teo- 
logie a experienţei, atunci nu numai spiritualitatea, ci și cultul Bisericii 
trebuie să constituie sursa neîntreruptă de experiere a întâlnirii efective 
a credincioşilor cu Dumnezeu, prin puterea nevăzută a Duhului Sfânt, 
aflător și lucrător neîntrerupt în Biserică. 

Din cele de mai sus reiese, în mod clar, că, în Ortodoxie, cultul 
reprezintă mijlocul principal de cunoaştere și de progres în unirea omu- 
lui cu Dumnezeu, având ca scop sfinţirea şi mântuirea lui. Caracterul 
de experiență duhovnicească unică, pe care îl deţine cultul ortodox, 
provine, în opinia Părintelui Stăniloae, din modurile multiple în care 


% Pr. D. STĂNILOAE, Spiritualitate și comuniune..., p. 40. 

Mântuitorul Hristos Se face prezent în el. Cele opt moduri ale prezenţei 
Luis, de intensităţi diferite dar având caracter unitar, reprezintă opt 
trepte ale cunoașterii lui Dumnezeu, prin Hristos şi Duhul Sfânt, înco- 
ronate de întâlnirea-cunoaștere-unire prin Sfânta Euharistie, cel mai 
înalt mod de cunoaștere prin experienţă a Fiului lui Dumnezeu Întru- 
pat, Jertfit şi Înviat. 

Apofaticul divin, ca mod de cunoaştere completă, pe care îl expe- 
riem în timpul Sfintei Liturghii, ne cheamă și ne ridică în planul spiritual 
al energiilor divine necreate, acolo unde Duhul Sfânt lucrează tainic la 
modelarea noastră după chipul lui Hristos. Cel ce nu se deschide acestei 
experiențe pnevmatice nu poate înainta în cunoașterea, iubirea şi unirea 
cu Hristos, adică nu poate împlini, în persoana proprie, scopul pe care îl 
urmăreşte viața liturgic-sacramentală a Bisericii, arvună și certitudine a 
vieţii veşnice cu Dumnezeu”. 


3.4. Dinamismul cunoașterii lui Dumnezeu 


Caracteristicile cunoașterii lui Dumnezeu, prezentate anterior, au în 
comun un atribut specific acestui tip de cunoaștere şi anume un dina- 
mism, care nu se întâlneşte în alte tipuri umane de cunoaștere. Cau- 
zele acestui dinamism al cunoașterii lui Dumnezeu sunt multiple, unele 
aparținând strict teologiei dogmatice, altele spiritualităţii ortodoxe, iar 
altele vieţii sacramentale sau cultului Bisericii Ortodoxe. 

Din prima categorie, cea dintâi cauză o constituie distincția dintre 
energii, persoane şi ființă, în Dumnezeu. Din faptul că omul credin- 
cios, angajat în procesul cunoașterii lui Dumnezeu, primește în dar 
harul Său, care îl sprijină pe tot parcursul creşterii sale în cunoaștere şi 
care îl uneşte personal cu Hristos, prin Duhul Sfânt, el simte că trebuie 
să înainteze permanent sau neîntrerupt în acest urcuş spre adâncul de 
taină al Persoanelor dumnezeiești, fiindcă fiinţa lui Dumnezeu rămâne 


8 Pr, D. STĂNILOAE, Spiritualitate şi comuniune... pp. 81-82. 
7 Pr. Şt. BUCHIU, Cunoașterea apofatică..., p. 230. 

mai presus de cunoaștere. Dumnezeu Se descoperă prin lucrările Sale, 
care stau la baza atributelor divine formulate de teologia dogmatică, dar, 
prin Persoanele treimice şi mai ales prin ființa Sa, EI este mult superior 
lucrărilor Sale, manifestate în creaţia Sa. De aceea, Dogmatica Ortodoxă 
foloseşte conceptul de cunoaștere participativă, fiindcă a cunoaşte pe 
Dumnezeu înseamnă, de fapt, să şi participi la viața Lui, care s-a des- 
coperit oamenilor prin întruparea Fiului Său, şi care implică și imprimă 
un curs ascendent vieţii celor care Îl cunosc: 


„Noi nu cunoaştem atributele lui Dumnezeu - afirmă Părintele 
Stăniloae — decât în dinamismul lor și în măsura în care ne împărtășim 
de ele. [...] Însușirile lui Dumnezeu, așa cum le cunoaștem noi, își 
dezvăluie bogăţia lor în mod treptat, pe măsură ce noi devenim apți să 
ne împărtăşim de ele. Dar, ca ființă subzistentă personal, Dumnezeu 
rămâne totdeauna mai presus de ele, deşi, într-un fel oarecare, El este 


izvorul lor”. 


Aşadar, dinamismului Revelării de Sine a lui Dumnezeu, prin lucră- 
rile Sale, trebuie să-i corespundă un dinamism al înţelegerii noastre, care 
sporește neîncetat prin participarea sau împărtășirea de aceste lucrări 
divine (harul divin), dar care simte şi doreşte ca prin ele să cuprindă 
sau să primească tot mai mult din viaţa și iubirea lui Dumnezeu, ceea ce 
echivalează cu o unire tot mai strânsă cu Mântuitorul Hristos Cel înviat. 

Distincția dintre ființă, energii necreate şi Persoane în Sfânta Tre- 
ime, proprie doar teologiei ortodoxe şi absentă în celelalte teologii 
creştine, reprezintă, în domeniul cunoașterii lui Dumnezeu, un factor 
de dinamism, deoarece accesul credinciosului la harul divin (energiile 
divine necreate) nu echivalează cu accesul la ființa divină, care depășește 
orice posibilitate de cunoaştere umană. Pe de altă parte, accesul, prin 
har, la Persoana lui Hristos şi la Persoana Duhului Sfânt, nu epuizează 
taina Persoanei divine şi, cu atât mai mult, taina ființei divine. Cu cât 
înaintează mai mult în cunoașterea-participare şi în cunoașterea-unire 


88 Pr. D. STĂNILOAE, Teologia Dogmatică Ortodoxă, vol. I, pp. 147-149. 

cu Hristos, prin puterea Duhului Sfânt, cu atât mai mult se simte atras 
credinciosul de El ca Persoană, în fond de iubirea și viața Lui, care i se 
împărtăşesc, înnoindu-i viața, cunoaşterea, ființa. 

Iar dinamismul cunoașterii lui Dumnezeu va continua şi în viaţa 
viitoare, când însă această cunoaștere-îndumnezeire nu va mai implica 
un efort din partea noastră, dată fiind unirea totală, dar fără confuzie, cu 
Hristos, prin Duhul Sfânt, de fapt cu întreaga Sfântă Treime. 

O a doua cauză, de natură antropologică, rezidă în distincţia dintre 
chip şi asemănare cu privire la teologia chipului divin din om, specifică 
şi ea doar teologiei ortodoxe. Transformarea chipului lui Dumnezeu din 
om în asemănare cu El, ce poate fi definită drept hristificare şi pnevma- 
tizare, dar şi înfiere din partea Tatălui, implică o dinamică neîncetată, 
izvorâtă din lucrarea comună a harului, a credinţei și a faptelor bune, 
pe care persoana umană trebuie s-o întrupeze neîncetat, din momentul 
primirii Botezului, până în momentul trecerii în veșnicie, adică întreaga 
viață. Datorită acestei dinamici, persoana umană se consolidează şi se 
umple spiritual de o tot mai plenară cunoaștere-trăire a lui Dumnezeu, 
prin împroprierea, tot mai conştientă, a harului divin şi prin creșterea 
în virtuți. 

A treia cauză a dinamismului cunoaşterii lui Dumnezeu, de fac- 
tură gnoseologică, are la bază transparența oricărui concept despre 
Dumnezeu, fiindcă, prin toate conceptele, noţiunile sau ideile despre 
EI, noi trebuie să străvedem Persoana sau Persoanele divine apofatice şi 
dincolo de orice posibilitate de definire umană: 


„Orice înţeles referitor la Dumnezeu trebuie să aibă o fragili- 
tate, o transparenţă, o lipsă de fixitate, trebuie să ne îndemne la 
revocarea lui şi la stimularea spre un altul, dar pe linia lui. Dacă 
înțelesul rămâne fix, în mintea noastră, mărginim pe Dumnezeu în 
frontierele lui, sau chiar uităm de Dumnezeu, toată atenţia noastră 
concentrându-se asupra înţelesului respectiv sau asupra cuvântului 
care-L exprimă. În acest caz «înţelesul» respectiv devine un «idol», 
adică un fals dumnezeu. Înţelesul sau cuvântul folosit trebuie să facă 
mereu transparent pe Dumnezeu, ca neîncăput în el, ca depăşind 

orice înţeles, ca punându-se în evidență când un aspect, când altul, 
al infinitei Lui bogății”. 


În efortul ascetic de a-L cunoaște pe Dumnezeu, „din făpturi şi 
din Scripturi”, accentul trebuie în permanenţă pus pe relaţia personală, 
comunională cu EI, care, atunci când este autentică, verificabilă în cali- 
tate de experiență duhovnicească, este marcată de dinamism, deoarece 
ea implică un urcuș spiritual neîncetat, mereu reînnoit, hrănit prin Tai- 
nele Bisericii. 

Cauzele dinamismului cunoașterii lui Dumnezeu, din domeniul 
spiritualității ortodoxe, sunt tratate în cursul de Ascetică și Mistică și 
despre ele s-a vorbit anterior. Vom spune, aici, doar că asceţii, misticii 
şi, în general, nevoitorii, făcând experienţa cunoașterii lui Dumnezeu pe 
trepte tot mai înalte, renunță progresiv la atașarea de aspectele sensibile 
ale materiei, își înduhovnicesc persoana proprie, dar și relaţiile cu seme- 
nii și nefiind mulțumiți cu starea spirituală pe care se află, tind spre noi 
înălțimi de cunoaștere şi de trăire mistică, acoperite însă de veşmântul 
smereniei. „Vederea în lumină”, a lui Dumnezeu, de care se învredni- 
ceau uneori marii isihaști, nu constituia pentru ei un punct terminus al 
cunoaşterii, ci provoca în ei o nouă sete de cunoaștere, mai bine zis de 
unire prin cunoașterea-lumină cu Cel cunoscut, cu Mântuitorul Iisus 
Hristos, prin care era anticipată, prefigurată şi, într-un fel, inaugurată, 
intrarea în slava cea negrăită, apofatică, a zilei a opta sau a luminii neîn- 
serate a Împărăției Preasfintei Treimi. 

În privinţa surselor sau izvoarelor dinamismului cunoașterii lui 
Dumnezeu, din punct de vedere sacramental-eclesial, s-au făcut unele 
referiri în secțiunea anterioară; ar mai fi de adăugat faptul că primirea, 
cu pregătire duhovnicească, a harului Sfintelor Taine, în mod special a 
Sfintei Euharistii, reprezintă, pe lângă întărirea şi înnoirea progresivă a 
vieţii spirituale, un spor tot mai substanțial de cunoaștere-certitudine şi 
de cunoaștere-prefacere a chipului divin, în asemănare cu Cel ce, fiind 
Chipul Tatălui, S-a făcut pentru noi şi Chip necreat al omului, în scopul 


% Pr. D. STĂNILOAE, Teologia Dogmatică Ortodoxă, vol. |, p. 126. 

transfigurării şi îndumnezeirii celor ce-L cunosc și cred Lui, „ca unui 
Împărat şi Dumnezeu” (Rânduiala Botezului, în Molitfelnic). Pentru teo- 
logia și viaţa Bisericii Ortodoxe, în Sfânta Liturghie și prin Sfintele Taine 
se atinge o treaptă înaltă de cunoaștere-trăire a Persoanei lui Hristos, 
treaptă ce nu poate fi niciodată ocolită sau înlocuită cu altceva, fiindcă 
atunci cunoaşterea lui Dumnezeu ar rămâne teoretică, exterioară, rece 
şi fără urmări concrete în persoana și în comunitatea umană. 

În concluzie, învățătura Bisericii despre posibilitatea, modurile, 
caracteristicile şi dinamismul cunoaşterii lui Dumnezeu este întemeiată, 
biblic şi patristic, pe datele Revelaţiei divine şi ea stă la baza întregului 
edificiu dogmatic ortodox, asigurând accesul la dogmele formulate sino- 
dal sau prin consensul Bisericii şi, prin ele, la realitatea divino-umană 
a lui Hristos, Fiul lui Dumnezeu Întrupat, Jertfit şi Înviat, la realitatea 
Duhului Sfânt, lucrător în Biserică şi în cosmos, împreună cu Hristos, 
precum și la realitatea eshatologică a Împărăției Preasfintei Treimi. 


3,5. Problematica modernă şi contemporană 
a cunoașterii lui Dumnezeu; distorsionările modernităţii 
şi postmodernităţii, și răspunsul Bisericii 


3.5.1. Gnoseologia ortodoxă și reducționismul științei moderne 


Gnoseologia ortodoxă din a doua jumătate a secolului al XX-lea a 
fost integrată de teologii ortodocși într-un proces benefic de reîntoar- 
cere la rădăcinile ei patristice de care a fost desprinsă, cu precădere 
prin așa-numita „captivitate babilonică a teologiei”. Pe de altă parte, 
reprezentanții sintezei neopatristice au delimitat gnoseologia ortodoxă 
de epistemologia rațional-scolastică, specifică teologiei occidentale, des- 
chizând-o, în acelaşi timp, spre provocările lumii contemporane lor. Res- 
pingând subiectul cartezian raţional și substanţial, teologii neopatristici 
au evidenţiat noțiunea apofatic-catafatică de „persoană” care a fost cre- 
ată după chipul lui Dumnezeu și chemată la o nesfârşită asemănare cu 
EI, noţiune pe care au aşezat-o în relație strânsă cu cea de „comuniune 

Delimitându-se de sofiologia lui Pavel Florensky şi Serghei Bulgakov, de 
existențialismul lui Nikolai Berdiaev, precum şi de abordarea teologică 
a apofatismului total, promovat de Vladimir Lossky şi Christos Yanna- 
ras, Părintele Dumitru Stăniloae prezintă o gnoseologie holistă, în care 
între natural și supranatural există o strânsă corespondenţă și, implicit, 
între catafatic și apofatic şi invers, cunoaşterea autentică realizându- 
se în contextul experienței personale a relației omului cu Dumnezeu, 
în Biserică și Taine, modelul suprem fiind Sfânta Treime. Prin această 
sinteză dintre apofatic şi catafatic, Părintele Stăniloae depășește vechea 
dilemă şi separație dintre rațiune și experiență, arătând că perspectiva 
unei viziuni în care catafaticul şi apofaticul sunt văzute împreună duce 
la o realitate antinomică, în care raționalitatea şi taina coexistă. 

Dezvoltând relația dintre catafatic și apofatic, cu implicații majore 
pentru relația dintre rațiune și taină, știință şi teologie, Nikolaos 
Matsoukas arată că: 


„unitatea funcţională dintre catafatic şi apofatic există perma- 
nent; de aceea și cele două moduri coexistă armonios [...] în con- 
formitate cu metodologia teologică a Părinților, în timp ce catafat- 
icul este legat funcţional, în mod necesar, cu apofaticul, are priori- 
tate în orice manifestare ceea ce se numește experiență și viață [...]. 
Teologul, deci, nu trebuie să utilizeze niciodată catafaticul şi apofat- 
icul în mod independent unul de altul, nici să le considere simple 
apropieri gnoseologice la un nivel pur teoretic”. În aceste condiţii, 
„teologia ortodoxă rămâne neclintită în fața schimbărilor rapide ale 
ştiinţelor naturale, deoarece catafaticul, cu toate că este întotdeauna 
legat funcţional cu apofaticul, rămâne în mod nealterat catafatic, iar 
apofaticul rămâne apofatic [...]. Și fiindcă obiectul ei de cunoaștere 
nu este unitar, după cum nici metodologia ei nu este unitară, calea 
catafatică poate aborda, cu lejeritate, orice cunoaștere științifică de 


astăzi”. 


% Nikos MATSOUKAS, Introducere în gnoseologia ortodoxă, trad. M. Popa, Ed. 
Bizantină, Bucureşti, 1997, pp. 168-173. Despre aspectele abordate în acest subcapitol, a 

Dacă în epoca patristică întâlnim un echilibru şi o armonie între 
rațiune, raționalitate şi taină, în sensul că izbânzile rațiunii, atunci 
când nu sunt asociate cu păcatul și răutatea, sunt recunoscute şi apre- 
ciate de către Părinţii Bisericii, în Evul Mediu, în Occident, lucrurile 
nu păreau să menţină aceeași direcţie și, astfel, s-a ajuns la poziţii con- 
tradictorii şi chiar ireconciliabile. Noul statut al ştiinţei, în Evul Mediu, 
provine din faptul că teologia scolastică dorea să conserve şi chiar să 
dezvolte supremaţia credinţei asupra raţiunii, de unde și conflictul 
dintre teologie şi știință, în modernitate. De la supremaţia credinței 
asupra raţiunii s-a ajuns la supremaţia raţiunii asupra credinţei, sau, 
mai bine zis, la considerarea raţiunii ca unic mod de a cunoaște rea- 
litatea, redusă şi ea doar la cele văzute. Cele nevăzute nu-şi mai aveau 
locul în cadrul demersului gnoseologic, fiind identificate, treptat, de 
către diferiții oameni de ştiinţă, ca fiind iraționale. Prin așa-numita 
„teologie naturală”, reprezentată de Descartes, Spinoza şi Leibnitz, a 
avut loc transformarea teologiei în ştiinţă, organizată rațional, precum 
şi consacrarea raționalismului drept singura cale de cunoaştere meta- 
fizică. Următoarea fază, în istoria consacrării raționalismului euro- 
pean, deşi nu era ceva nou, o constituie „transferarea primatului de la 
cunoașterea dobândită prin raționare, la cea dobândită prin empirie 
senzorială”, reprezentată culminant de Hobbes, Locke și Hume. „Moar- 
tea lui Dumnezeu” este rezultatul final al evoluţiei raționalismului 
european, strigătul lui Nietzsche fiind, din acest punct de vedere, unul 
profetic, care marchează faptul că Dumnezeul metafizicii occidentale 
este un Dumnezeu mort, este o noţiune abstractă, o plăsmuire a minții 
omeneşti, este un idol”. 

Exacerbarea acestui raționalism este și o consecinţă a dorinței de 
eliberare a filosofiei de sub tutela Bisericii Apusene care, prin depăşirea 
competenţelor, dorea să dezvolte supremaţia credinţei asupra rațiunii. 


se vedea Pr. Cristinel Ioja, Rațiune și Mistică în Teologia Ortodoxă, Ed. Universităţii Aurel 
Vlaicu, Arad, 2008; Pr. Cristinel Ioja, Homo economicus. lisus Hristos, sensul creaţiei și 
insuficiențele purului biologism, Ed. Marineasa, Timișoara, 2010. 

1 Christos YANNARAS, Heidegger și Areopagitul, trad. N.Ş. Tanaşoca, Ed. Anastasia, 
1996, pp. 7, 18-19. 

Raționalismul occidental, insuficient în sine însuşi, a suferit și suferă 
și astăzi o mutație colosală spre vitalism sau neopăgânism, părăsindu-l 
pe Apollo, zeul rațiunii, pentru Dionysos, zeul vitalismului și al 
fecundității, ajungându-se din nou la consecinţe inimaginabile pentru 
viața spirituală a omului european”. John F. Haught înfăţişează patru 
modalități fundamentale prin care este exprimată relaţia dintre religie 
şi ştiinţă, modalități care au fost îmbrăţișate de către exponenții celor 
două căi de cunoaștere, în decursul timpului, rând pe rând: conflictul, 
când se consideră că religia este complet opusă ştiinţei sau ştiinţa inva- 
lidează religia; contrastul, când se consideră că ştiinţa și religia sunt 
valabile amândouă, dar trebuie separate cu fermitate una de cealaltă; 
contactul, când se consideră că ştiinţa şi religia interacționează în mod 
inevitabil şi, prin urmare, religia și teologia nu trebuie să ignore noile 
descoperiri ale ştiinţei; confirmarea, când se consideră că religia spri- 
jină, în mod pozitiv, descoperirile ştiinţifice, deschizând calea pentru 
unele idei științifice fără a interveni în cadrul ştiinţei”. 

Referindu-se la modul în care gândirea patristică răsăriteană conce- 
pea această relaţie între credință și rațiune, teologie şi ştiinţă, Vladimir 
Lossky arată: 


„Cosmologia Părinților greci reproducea, cu necesitate, imag- 
inea cosmosului potrivit științei din epoca lor. Aceasta nu depreciază 
deloc fondul propriu-zis teologic al comentariilor cu privire la istoria 
biblică a creaţiei. Teologia Bisericii Ortodoxe, totdeauna soteriologică, 
n-a intrat niciodată la învoială cu filosofia în vreo încercare de sinteză 
doctrinară [...]. Neavând nicio preferință filosofică, Biserica se va 
sluji totdeauna, cu multă libertate, de filosofie şi de ştiinţe, într-un 


scop apologetic, dar ea nu va avea niciodată de apărat aceste adevăruri 


2 Pr. D. Popescu, Teologie și cultură, Ed. Institutului Biblic şi de Misiune al Bisericii 
Ortodoxe Române, Bucureşti, 1993, pp. 49-50. 

% John E HAUGHT, Știință și religie de la conflict la dialog, trad. M. Stavinschi, D. 
Ionescu, Ed. XXI: Eonul dogmatic, București, 2002, pp. 15-16. 

relative și schimbătoare așa cum apără adevărul neschimbător al dog- 
melor sale. De aceea, învățăturile cosmologice vechi și moderne nu 


vor afecta deloc adevărul fundamental descoperit Bisericii **. 


Plecând de la aceste considerente, între teologie şi ştiinţă nu există 
un conflict adevărat, ci doar unul aparent, care are la bază cauze istorice, 
cauze subiective şi cauze metodologice care ţin, în ultimă instanţă, de 
poziţii subiective și de problema depășirii competenţelor. 


3.5.2. Schimbarea de paradigmă în ştiinţă: cunoașterea este antinomică 


Începând cu Copernic, infinitul devine o realitate; lumea este, de 
fapt, „infinită”. De aceea, când este întrebat de Napoleon: „ce rol îi revine 
lui Dumnezeu în sistemul lumii?”, Laplace îi răspunde acestuia: „Sire, nu 
am nevoie de această ipoteză”. Nu sistemul lui Laplace, ci lumea deschisă 
de el nu mai avea nevoie de ipoteza lui Dumnezeu”. Observăm că ideii 
de lume închisă, ordonată și finită - cosmosul anticilor - i s-a substi- 
tuit imaginea unui univers deschis, infinit în spațiu şi timp. Iar această 
schimbare de paradigmă, după cum arată Alexandre Koyre, s-a produs 
la capătul unei adevărate dezbateri avându-i ca protagonişti pe Kepler, 
Newton, Descartes şi Leibnitz. În aceste condiții, omul a pierdut locul 
central în univers, privilegiul de ființă superioară. Modificarea imagi- 
nii lumii, trecerea de la reprezentarea unui cosmos limitat și static spre 
aceea a universului infinit, aflat în continuă expansiune, a șocat profund 
conștiința omului european. 

Ştiinţa modernă denatura originea, sensul și scopul omului pe 
pământ prin cel puţin trei aspecte pe care le dezvolta cu un triumfa- 
lism, dar şi cu o repulsie dezlănțuită față de paradigmele scolastic-medi- 
evale cu care intrase în conflict: aspectul cosmologic, prin modelul 


” Vladimir LossKY, Teologia mistică a Bisericii de Răsărit, trad. Pr. V. Răducă, Ed. 
Anastasia, Bucureşti, 1993, pp. 132-133. 

% Alexandre Koyre, De la lumea închisă la universul infinit, trad. V. Tonoiu, Ed. 
Humanitas, Bucureşti, 1999, p. 214. 


253 


CUNOAȘTEREA LUI DUMNEZEU 


heliocentric; aspectul antropologic, prin modelul evoluţionist-darwinist 
şi aspectul psihologic, prin modelul freudian al inconştientului”. 
Pozitivismul nemăsurat, promovat în secolul al XIX-lea, este mult 
mai temperat în secolul al XX-lea, când omenirea realizează falimentul 
scientismului. În timp ce, în secolul al XIX-lea, știința deduce, prin unii 
din reprezentanţii săi, că materia este substratul ființelor şi unica reali- 
tate existentă, care poate fi cercetată prin intermediul raţiunii înţelese în 
mod autonom, veacul al XX-lea a adus, odată cu Max Planck, prin teoria 
cuantelor, Albert Einstein, prin teoria relativităţii şi W. Heisenberg, prin 
teoria incertitudinii, „dematerializarea materiei”, limitele cunoașterii 
ştiinţifice, precum şi deschiderea spre o dimensiune „uitată” care se referă 
la aspectul de taină al creaţiei, specific abordării teologice-duhovniceşti. 
Dacă determinismul cosmologic, din secolul al XIX-lea, a făcut ca 
lumea să fie considerată o maşină - lucrurile există în ele însele și sunt 
legate între ele prin legi exterioare - în noua teorie a universului, elaborată 
în ultimele decenii, de știință, se trece la o concepţie energetică a lumii, 
bazată pe ideea de relaţie reciprocă. Universul este o „vastă gândire” și 
astfel, concepţia unui univers care a apărut întâmplător şi care poate fi 
cercetat numai din perspectiva raţiunii autonome este insuficientă. Teoria 
cuantică face ca marginile cunoaşterii să se retragă mereu mai departe, 
până la a pipăi enigma fundamentală cu care se confruntă spiritul uman: 
existența unei ființe transcendente, totodată cauza și sensul acestui uni- 
vers. Deși această perspectivă, deschisă de fizica modernă, poate fi sus- 
pectată de panteism, totuși ea este depăşită pentru relaţia dintre știință 
şi teologie, rațiune și mistică, din ultimele secole, ea arătând necesitatea 
abordării realităţii nu numai pe cale pur raţională, ci și duhovnicească, 
mistică. Rațiunea suficientă, caracteristică secolelor XVII-XVIII, deși n-a 
dispărut, totuși a început prin fizica cuantică, şi nu numai, să fie „reinse- 
rată într-un cadru infinit mai diversificat, mai bogat, mai puţin rigid””. 


% Jean BORELLA, Criza simbolismului religios, trad. D. Morărașu, Ed. Institutului 
European, lași, 1995, p. 65, n. 42. 

” Ghislain LAFONT, O istorie teologică a Bisericii. Itinerar, Forme, Modele, trad. M.C. 
Ică jr, Ed. Deisis, Sibiu, 2003 p. 285. 

Viziunea simbolică asupra lumii descoperă dimensiunea tainică a 
ei, dimensiune pe care este fundamentată însăși realitatea observabilă, 
fenomenală, aşa încât, între văzut şi nevăzut, există o relaţie interioară, 
lumea văzută revelându-și sensul ei autentic doar în strânsă relație cu 
lumea nevăzută. Din această perspectivă, cercetarea ştiinţifică se află în 
imposibilitatea de a exclude o altă ordine de realităţi, pe care, de fapt, o 
întâlneşte în demersul ei și este nevoită să o evidenţieze, astăzi, tot mai 
mult. Demersurile ştiinţifice pentru redescoperirea simbolismului pot 
fi coroborate cu descoperirile ştiinţifice, în ceea ce priveşte problema 
cunoașterii lumii şi omului, realizate în special prin intermediul fizicii 
cuantice, care a revoluţionat gândirea europeană a secolului al XX-lea. 
Cunoaşterea nu se dobândește doar prin intermediul raţiunii, care, în 
cadrul fizicii cuantice, este simţitor depășită, ci implică ceea ce am 
putea numi theoria, care în teologie este mai mult decât o cunoaștere 
simplă prin intermediul simţurilor. 


„Experienţa noetică face parte dintr-o altă dimensiune, nu dintr-un 
alt univers. Experiențele noetice, pe care le pot trăi cei care se nevoiesc, 
pot implica lumina necreată (a iluminării şi îndumnezeirii), dar acele 
experiențe sunt psiho-somatice, trăite de persoană în totalitatea ei, 
între limitele universului creat, univers care va fi transfigurat și nu dis- 
trus. Cele două tipuri de theoria fac referire la descoperirea dogmei, iar 
cel mai obișnuit tip este propriu proceselor fizicii moderne. În context 
ortodox, theoria presupune lucrarea harului dumnezeiesc. În fizică, 
procesul este experimental iar theoria este contemplarea pătrunzătoare 
a rezultatelor experimentelor. Experimentele urmează regulile cuanti- 
cii şi teoriei relativităţii. În Ortodoxie, procesul este experimental. Iar 
îndreptarul acestui proces sunt Scriptura şi Sfânta Tradiţie”*. 


Fizica cuantică se prezintă ca o fizică care pune probleme serioase 
gândirii reducționiste, ea revoluționând concepţia tradițională despre 


% Andrew SOPKO, Pentru o cultură a iubirii jertfelnice. Teo-antropologia Arhiepiscopului 
Lazar Puhalo, trad. V. Baidoc, Ed. Eikon, Cluj-Napoca, 2004, pp. 112-113. 

realitatea materială. În virtutea acestui fapt numeroși oameni de ştiinţă 
nu se mai mulțumesc doar cu o perspectivă unilaterală asupra realității 
şi, în acest sens, nu exclud aspectul mistic al realităţii, căruia în cele mai 
multe cazuri îi aplică o pronunţată tentă panteistă sau deistă. 

Problema fundamentală la care asistăm astăzi este următoarea: 
știința modernă, după secole de raționalism și suficiență, este nevoită, 
datorită descoperirilor sale, să redescopere limbajul antinomic, pe care 
însăși realitatea îl cuprinde și propune. Această realitate, care se desco- 
peră înaintea „ochilor” ştiinţei, impune însăși rațiunii autosuficiente și 
închise în sine o deschidere a acestei rațiuni, tocmai în încercarea de a 
se realiza compatibilitatea dintre mijlocul de cunoaștere și obiectul de 
cunoscut. Totuși, dincolo de aceste deschideri realizate la nivelul ştiinţei 
contemporane, teologia ortodoxă mărturisește că o cunoaștere auten- 
tică nu se realizează decât prin intermediul tuturor potenţialităților firii 
umane, care sunt sintetizate în ceea ce noi numim persoană şi implică, 
pe lângă credinţă şi iubire, şi coborârea minții în inimă, persoana umană 
stând într-o relaţie strânsă cu Persoana divină sau cu Persoanele divine, 
în har. 

Într-adevăr, raționalitatea creaţiei, pusă în evidenţă cu secole în 
urmă de teologia biblică și patristică a Bisericii şi redescoperită, într-o 
anumită măsură, de ştiinţă, implică fără îndoială modul antinomic de a 
fi al întregii realităţi. Părintele Dumitru Stăniloae subliniază cu claritate 
acest fapt, într-o perioadă când materialismul dialectic era în vogă în 
societatea românească: 


„A fost o vreme când coincidenţa celor opuse era socotită 
incompatibilă cu rațiunea. Oriunde se întâlnea o sinteză de felul 
acesta — și toată realitatea este așa — rațiunea o fărâmița în noțiuni 
ireconciliabile, contradictorii, ridicând pe unele împotriva altora, 
sau căutând să le contopească cu forța. Rațiunea s-a obișnuit acum 
să unească principiul distincţiei şi al unităţii în înțelegerea realității, 
în aşa măsură încât nu-i mai este deloc greu să vadă modul anti- 
nomic de a fi al întregii realități. Pentru ea este azi un fapt general 
că pluralitatea nu sfâșie unitatea şi unitatea nu anulează pluralitatea. 

Este un fapt că pluralitatea este, în mod necesar, interioară unității, 
sau că unitatea se manifestă în pluralitate. Este un fapt că plurali- 
tatea menţine unitatea și unitatea, pluralitatea și că slăbirea uneia 
din acestea înseamnă slăbirea sau dispariţia vieții sau existenţei 
unei entități oarecare. Acest mod de a fi al realității este recunos- 
cut azi ca superior noțiunii de odinioară a raționalului, iar noțiunea 
raționalului a devenit, sub forța realității, complexă și antinomică. 
Afirmaţii care se considerau odinioară ca iraționale din pricina car- 
acterului lor aparent contradictoriu, se recunosc acum ca indicând 
o treaptă firească spre care trebuie să se întindă rațiunea, ca treaptă 
a cărei înțelegere constituie destinul firesc al raţiunii, și care este un 
chip al caracterului supranatural al unităţii perfecte a celor distincte 
în Sfânta Treime””. 


Sf. Grigorie Palama afirmă faptul că metoda teologiei, de exprimare 
în termeni paradoxali și antinomici, este una valabilă şi autentică: 


„Este specific oricărei teologii care vrea să respecte evlavia să 
afirme când un lucru când un altul, atunci când ambele afirmaţii 
sunt adevărate; în ceea ce privește contradicția din propriile afirmaţii, 
aceasta nu se petrece decât în cazul oamenilor complet lipsiţi de 


înțelegere”!%. 


Dar teologia nu este un fapt al explicației sau demonstraţiei, în pri- 
mul rând, ci un fapt al comunicării și comuniunii. În acest sens, limbajul 
antinomic este potrivit în vederea împărtășirii noastre de cunoaşterea 
lui Dumnezeu, păstrând, în același timp, măreţia tainei. Astfel, în pro- 
cesul cunoaşterii, din perspectivă teologică, împărtășirea și comuniunea 
care nu se realizează în mod autonom, ci în spaţiul iubirii și al Bisericii, 
constituie fundamentul și scopul oricărei cunoașteri. 


% Pr. D. STĂNILOAE, Teologia Dogmatică Ortodoxă, vol. 1, p. 288. 

1% SF, GRIGORIE PALAMA, Capitula phisica, theologica, moralia et practica, 150, 121, 
în PG 150, 1205, apud VI. Lossky, După chipul și asemănarea lui Dumnezeu, trad. A. Ma- 
nolache, Ed. Humanitas, București, 1998, p. 43. 

De aceea, este nevoie şi în procesul cunoașterii să se realizeze o 
convergenţă între teologie şi știință, între rațiune, credinţă și spiritua- 
litate, fără a se depăşi însă competențele și fără a gândi în termeni 
exclusivişti, ci păstrând distincţiile, care coexistă împreună, ca un efort 
comun şi personal în a cunoaște „cele văzute și cele nevăzute”. 


3.5.3. Renașterea ocultismului, „fuzionarea” cu ştiinţa - 
o provocare pentru Dogmatica Ortodoxă actuală 


În perspectiva unei viziuni holistice, pe care știința doreşte să o 
dobândească despre lume, unii oameni de știință se orientează spre doc- 
trinele şi sistemele de gândire orientale şi păgâne şi nu spre aspectele 
fundamentale ale teologiei creștine patristice. Altfel spus, perspectiva 
cartesiană, care a dus la supralicitarea intelectului nu este înlocuită cu 
perspectiva răsăriteană, paradoxală, asupra cunoașterii, structurată pe 
relația dintre catafatic şi apofatic, raționalitate şi taină, ci cu perspec- 
tiva orientală păgână şi panteistă. Nu mai este acceptată spiritualitatea 
răsăriteană, situată dincolo de o mistică panteistă sau deistă, ci diferitele 
spiritualități orientale care primesc chiar statut ştiinţific și social perma- 
nent. Aceasta este o altă mare confuzie a celor care doresc să reînnoade 
o relaţie între rațiune și mistică sau, altfel spus, o relaţie între implicaţiile 
rațiunii și implicațiile misticii. 

Putem astfel observa cum știința începe să se apropie tot mai mult 
de doctrinele mistice orientale, câştigând aspectul unei noi forme de 
mitologie. Ceea ce altădată era desconsiderat și repudiat, acum devine 
parte a demersului ştiinţific: 


„Integrat în mişcarea New Age, omul de știință este concomi- 
tent «vrăjitor» atunci când folosește reprezentările animiste, mitul 
și clișeele gnosticiste, fără să precizeze dacă o face metaforic sau 
definitoriu. Pe de altă parte, «vrăjitorii», respectiv cei ce practică 
preferenţial ocultismul, îmbrățișează astăzi în chip diletant astrono- 
mia, biologia, fizica, electronica, etc., reinterpretându-şi domeniul 
fie cu demonstrația experimentului repetabil, fie cu persuasiunea 

experienţei transpersonale, susținută de tot mai multe mărturisiri și 


confesiuni personale”"!. 


Observăm că nu numai știința împrumută unele aspecte ale 
spiritualităților şi misticilor orientale, ci şi acestea, ca să se legitimeze 
mai bine şi să câștige o mai mare aderenţă în conștiința omului contem- 
poran, alienat de raționalismul exacerbat, împrumută aspecte ale dife- 
ritelor ştiinţe pe care le adaptează demersului lor. Confuzia este mare, 
întrucât misticile orientale nu fac distincţia fundamentală dintre creat şi 
necreat, iar demersul unei relaționări dintre diferite ştiinţe şi aceste mis- 
tici rămâne tot în cadrul creaturalității, deși intuiește anumite aspecte 
tainice ale creaţiei. Dezvoltarea şi practicarea doctrinelor mistice în 
Occident și cochetarea științei contemporane cu multe dintre aceste 
doctrine, a dus, fără îndoială, la întrezărirea naşterii unei noi umanităţi, 
care prezintă adânci şi grave implicații pentru conştiinţa şi viața omului 
contemporan. Se observă cum vechiul gnosticism renaşte într-o formă 
cvasi-ştiinţifică, abordând problemele de mistică nu în mod mistic, ci 
ştiinţific, ajungându-se astfel la o „magie ştiințifică”!%?. 

Toate aceste manifestări ezoterice sunt incluse în fenomenul gene- 
ral cunoscut cu numele de New Age, așa încât „întreg sincretismul 
spiritualităţii New Age este dominat de ideea sintezei dintre știința 
occidentală și înțelepciunea orientală, dintre tehnologia instrumental- 
expansivă şi practicile meditativ-ziditoare, dintre individuaţia rațională 
şi unio mystica”!%. În această perspectivă, a unei convergente, 


„vidul cuantic este identificat cu vidul taoist, mișcarea subatomică 
este identificată cu dansul lui Shiva, nonseparabilitatea cuantică 
este echivalată cu unitatea conceptelor de ying şi yang etc. Există 
o convergenţă între schemele religioase şi cele aparținând științei 


19 V], Lossky, După chipul... p. 8. 

1 Nikolai BERDIAEV, Sensul creaţiei, încercare de îndreptățire a omului, trad. A. Oro- 
veanu, Ed. Humanitas, București, 1992, pp. 65-66. 

'% Bruno WURTZ, New Age. Paradigma holistă sau revrăjirea vărsătorului, Ed. de Vest, 
Timişoara, 21994, pp. 122-123. 

pozitiviste. Pe o asemenea linie se situează noua gnoză. Sub acest ter- 
men sunt regrupate diferite tipuri de gândire prin care recunoaştem, 
în fapt, existenţa în lume a unei preeminenţe a spiritului. Ştiinţa ar 
descoperi, astfel, cealaltă față a materiei: religia, locuirea. Şi una și 
alta, împreună, fac posibil sensul”. 


Jean Vernette, plecând de la celebra afirmaţie a lui Malraux, prezintă 
şi justifică interesul lumii actuale față de spiritualitate, în special de spi- 
ritualitatea de factură New-Age: 


„Aceste noi forme de spiritualitate se manifestă în domeniile 
semnificative ale unei căutări existenţiale a sensului și a înțelepciunii: 
explorarea conştiinţei şi a transcendentalului, cercetarea noilor 
forme ale sacrului și studierea iraționalului, descoperirea filoso- 
fiilor Orientului, ca și pe aceea a «Orientului care sălășluiește în 
noi», urmărirea sănătăţii holistice şi pe aceea a mântuirii, abordarea 
din perspective noi a marilor personalități ale misticii, precum a 
Învățătorului lisus. Trebuie remarcată, în egală măsură, resuscitarea 
interesului faţă de spiritualitățile tradiționale care, astăzi, aparțin pe 
deplin memoriei religioase a Occidentului: budismul și hinduismul, 


deja citate, ca şi islamul și iudaismul'"'%. 


Într-un asemenea context, rațiunea este privită din două unghiuri 
diferite: pe de o parte, rațiunea este idolatrizată, pe de altă parte, este ridi- 
culizată, ea fiind destrămată între un scientism zgomotos şi o admirație 
exagerată pentru ocultism, între visul stârnit de progresul ştiinţific și 
fuga de real în imaginarul spiritismului!%. 

Pentru a depăşi dualismul gândirii antice, pe de o parte, şi pante- 
ismul, pe de altă parte, Sfinţii Părinţi au afirmat că spiritul este interior 


104 Jean-Michel MALDAME, Christos pentru întreg universul. Pentru o colaborare între 
ştiinţă și credință, trad. L. Flonta, $. Melancu, Ed. Cartimpex, Cluj, 1999, p. 24. 

105 Jean VERNETTE, Secolul XXI va fi mistic sau nu va fi deloc, Ed. Corint, Bucureşti, 
2003, p. 17. 

106 J, VERNETTE, Secolul XXI..., p. 83. 

materiei și că materia este concentrare de energie şi de calităţi logice (ca 
urme ale Logosului divin creator), astfel încât materia poate fi transfi- 
gurată de spirit. Ştiinţa, care a trecut de la materialitatea universului la 
energie și de la energie la informaţie, a ajuns să întrezărească această 
ordine interioară a universului, pe care grecii o numeau „logos”, iar teo- 
logia răsăriteană a pus-o în valoare, într-un mod cu totul original, cu 
secole în urmă. Materia nu este numai concentrare de energie, ci şi con- 
centrare de raționalitate, iar raționalitatea internă a cosmosului creează 
premisele unui dialog între Dumnezeu și om, având creaţia la mijloc”. 
Teologia nu are nevoie de teoriile ştiinţifice, în sensul unei justificări, ea 
având la baza demersului şi mărturisirii ei Revelația divină; însă teolo- 
gia își propune să nu ajungă la un conflict ideologic cu ştiinţa și, pen- 
tru aceasta, este nevoie de o viziune complementară reciprocă, având în 
vedere că ştiinţa autentică confirmă datele Revelaţiei. 


:% Pr. Dumitru POPESCU, „Esenţa sintezei dogmatice a Părintelui Profesor Dumitru 
Stăniloae”, în: Studii Teologice, XXXV (1983), 7-8, p. 582. 

CAPITOLUL IV 


DUMNEZEU - SFÂNTA TREIME ÎN CREDINŢA BISERICII 


4.1 Sfânta Treime, Dumnezeu Unul în ființă și întreit 
în Persoane, baza mântuirii noastre 


4.1.1. Sfânta Treime, specific al credinței creștine în Dumnezeu 


Creştinii cred într-un Dumnezeu Treimic: Tatăl, Fiul și Duhul Sfânt. 
Sfânta Treime, Dumnezeu Unul în dumnezeirea Sa, subzistând în trei 
Persoane reale și distincte, ni S-a descoperit în şi prin lisus Hristos, aşa 
cum arată Sfântul Evanghelist loan: „Pe Dumnezeu nimeni nu L-a văzut 
vreodată; Fiul cel Unul-Născut, Care este în sânul Tatălui, Acela L-a făcut 
cunoscut” (loan 1, 18); „Pentru că Legea prin Moise s-a dat, iar harul şi 
adevărul au venit prin lisus Hristos” (Ioan 1, 17). lar Mântuitorul nostru 
Iisus Hristos Însuși spune: „Şi aceasta este viața veșnică: Să Te cunoască 
pe Tine, singurul Dumnezeu adevărat, şi pe lisus Hristos pe Care L-ai 
trimis” (loan 17, 3). Odată cu realitatea concretă a Persoanei lui lisus 
Hristos, Care, ca Persoană dumnezeiască, Se coboară la nivelul accesi- 
bil oamenilor, ni S-a descoperit, în evidența concretă a dumnezeirii lui 
Hristos, şi Sfânta Treime Însăși. Iisus Hristos vorbeşte despre Tatăl, des- 
pre El Însuşi ca Fiu al Tatălui, Fiul lui Dumnezeu, şi despre Sfântul Duh 
Care purcede din Tatăl (loan 15, 26) şi pe Care Tatăl ÎI va trimite în lume 
în numele Său (Joan 14, 26), sau pe Care EI ÎI va trimite de la Tatăl (Ioan 
15, 26) şi împreună cu Care Fl, ca Fiu al lui Dumnezeu și Fiul Omului, 

împlinește iconomia mântuirii de ridicare a oamenilor în comuniunea 
de viaţă şi iubire veșnică a Sfintei Treimi. 

Cele trei Persoane nu sunt aspecte sau manifestări ale unicei ființe 
dumnezeieşti, cum susținea sabelianismul, erezie antitrinitară, ci moduri 
de existenţă eternă (1p6no. 1fjs aiSiov vnâpăewc) ale unicului Dumnezeu, 
adică trei Subiecte în care subzistă aceeași Fiinţă dumnezeiască Una în 
întregime și în mod propriu în fiecare. Sau, altfel spus, Persoanele Sfin- 
tei Treimi structurează din interior Dumnezeirea sau supraesența divină; 
Fiinţa cea una a lui Dumnezeu este conţinutul celor trei Persoane în Dum- 
nezeu. De aceea nu sunt trei dumnezei, ci Unul în trei Persoane. 

În acest sens, este de ajutor faptul că Sf. Apostol şi Evanghelist loan 
spune că „Dumnezeu este iubire” (1 Ioan 4, 8). Iubirea nu este numai 
o însușire morală a lui Dumnezeu, ea exprimă ființa Lui sau modul 
existenţei Sale. Iubirea presupune totdeauna două eu-uri care se iubesc; 
un eu care iubeşte și altul care primește iubirea, și aceasta într-o recipro- 
citate desăvârşită. Iubirea unește cele două eu-uri în proporţie cu iubirea 
dintre ele, fără să le confunde, căci aceasta ar pune capăt iubirii. Iubirea 
desăvârşită unește, în mod paradoxal, „mai multe eu-uri care se iubesc, 
rămânând neconfundate, și o unitate maximă între ele”!. Fără existența 
unei iubiri desăvârşite şi veşnice nu se poate explica iubirea din lume și 
nu se vede nici scopul iubirii. Iubirea din lume presupune, ca origine 
şi scop, iubirea eternă și desăvârşită între mai multe Persoane divine. 
Iubirea eternă presupune Persoanele divine, nu le produce. Altfel s-ar 
putea concepe o iubire impersonală, producând şi destrămând persoa- 
nele umane. Persoanele dumnezeiești, în Sfânta Treime, sunt desăvârşite 
din eternitate, căci iubirea Lor este iubirea desăvârşită, care nu poate 
spori comuniunea dintre Ele. În acest caz, s-ar fi pornit de la extrema 
despărțire, de la neiubire. Iubirea desăvârșită în Dumnezeu, presupune 
Dumnezeirea sau o ființă comună în trei Persoane, cum spune învățătura 
creştină despre Dumnezeu”. 


! Pr. Dumitru STĂNILOAE, Teologia Dogmatică Ortodoxă, vol. I, Ed. Institutului Biblic 
şi de Misiune al Bisericii Ortodoxe Române, Bucureşti, 1978, p. 282. 
2 Pr. D. STĂNILOAE, Teologia Dogmatică Ortodoxă, vol. I, p. 282. 

Sfânta Treime este Taina supremă a existenţei care explică toate și 
fără de Care nu se poate explica nimic, până la sfârşit. Ea nu poate fi 
înţeleasă pe deplin și totuși este conformă logicii pentru că este fun- 
damentul abisal al existenţei care nu poate fi decât unul rațional. Taina 
Sfintei Treimi luminează taina lumii, iar taina creaţiei indică spre Taina 
lui Dumnezeu-Sfânta Treime. Filosofiile vorbesc despre o metafizică, 
dar metafizica de care vorbesc acestea este o esență abstractă, stăpâ- 
nită de o lege a evoluţiei sau a emanaţiei din care ies toate stăpânite 
de aceeași lege. Dar cine a dat acea lege de care depind toate? Așadar, 
metafizica filosofilor n-are logică’. 

Dimpotrivă, cel puţin din punctul de vedere al sensului pe care 
îl oferă pentru existenţă, Sfânta Treime are o logică proprie: Ea este 
Iubirea fără de început și fără de sfârșit şi urmăreşte extinderea iubirii, 
singura care dă sens deplin existenţei. Nu se poate închipui că a fost un 
„cândva” când n-a existat nimic. De unde a apărut existența, dacă n-ar 
fi din eternitate? Există deci o Existenţă din eternitate, fără de început 
şi fără de sfârşit, Izvorul a toată existența. Această Existenţă eternă este 
un mister inexplicabil dar, în același timp, explică totul în calitate de 
origine şi scop al existenţei create. Iar originea şi scopul celor create 
nu poate fi decât Iubirea fără început şi fără sfârșit, Care oferă lumină 
şi sens deplin întregii existente. 

Dacă nu ni S-ar fi descoperit Dumnezeu Însuși, ca Treime, omul 
n-ar fi ajuns la această credință. Deşi astfel revelată, Sfânta Treime 
rămâne în Sine un mister, căci până și în Revelaţie Treimea rămâne 
transcendentă. De aceea, nu trebuie să ne închipuim că am înțeles 
complet realitatea Treimii, rămânând la un sens lumesc al Ei. În acest 
caz, Ea ne-ar deveni un idol, oprind mișcarea spiritului nostru spre 
misterul plenitudinii vieţii mai presus de înţelegere. Dar nici nu tre- 
buie să renunțăm la contemplarea şi exprimarea Ei, ca şi când Ea nu 


* Pr. Dumitru STĂNILOAE, Sfânta Treime sau la început a fost iubirea, Ed. Institutului 
Biblic şi de Misiune al Bisericii Ortodoxe Române, Bucureşti, 2005, p. 7. 
4 Pr. D. STÂNILOAE, Sfânta Treime..., pp. 7, 9, 14-20. 

ar spune nimic real referitor la Dumnezeu. În acest caz, fie că ne-am 
îneca în indefinitul, care nu ne dă certitudine despre nimic, deci nici 
certitudinea existenței eterne, prin comuniunea cu realitatea per- 
sonală dumnezeiască, fie că am rămâne cu formula unui dumnezeu 
impersonal sau monopersonal, care nu are în sine duhul comuniunii 
şi, deci, n-ar fi apt și dispus nici la o comuniune cu persoanele create’. 
Formula dogmatică a Dumnezeirii unice în Fiinţă şi întreite în 
Persoane, bazată pe revelarea Sfintei Treimi în şi prin lisus Hristos, 
este, ca orice formulă dogmatică, mărturisirea credinței într-o realitate 
care ne mântuieşte și deci ne dă un minimum de înţelegere. Ea deli- 
mitează învățătura creştină despre Dumnezeu față de alte învățături, 
în sensul că numai o astfel de Dumnezeire este singura mântuitoare, 
ca bază a comuniunii de viață și iubire cu noi în veşnicie. Ea ne fereşte 
de a confunda pe Dumnezeu cu creația, cum o face panteismul, sau de 
a-L considera ca neavând, după crearea lumii, niciun raport cu creaţia, 
în general, și cu omul, în special, cum consideră deismul. Mai mult, 
credința creştină în Sfânta Treime ne arată că Dumnezeu este transcen- 
dent şi imanent, în acelaşi timp; prezent în lume și, în același timp, mai 
presus de ea. El coboară la noi prin Una din Persoanele Sale, venind 
în maximă apropiere de oameni, pentru a-i ridica în comuniune cu El, 
pentru a-i face părtaşi comuniunii de viața şi iubirea veşnică ale Sfintei 
Treimi, fii ai lui Dumnezeu prin har. Căci, în comunitatea desăvârșită 
şi veşnică a celor trei Persoane, în care subzistă supraesența unică 
a Dumnezeirii, este dată infinitatea și desăvârşirea vieţii iubitoare a 
Treimii şi a fiecărei Persoane. Şi, ca atare, numai prin Ea ne este dată și 
asigurată comuniunea noastră eternă cu viaţa infinită a lui Dumnezeu 
şi comuniunea neconfundată între noi, părtași ai acestei infinități. Prin 
aceasta Ea ne asigură persistenţa şi desăvârșirea ca persoane în vecis. 


° Pr. D. STÂNILOAE, Teologia Dogmatică Ortodoxă, vol. 1, p. 283. 

é Pr. Dumitru STĂNILOAE, Teologia Dogmatică Ortodoxă, vol. 1, p. 284; Pr. Dumitru 
RADU, Îndrumări Misionare, Ed. Institutului Biblic și de Misiune al Bisericii Ortodoxe 
Române, București, 1986, pp. 107-108. 

4.1.2. Sfânta Treime, baza mântuirii noastre 


„Mântuirea și îndumnezeirea, ca operă de ridicare a oamenilor care 
cred în comuniunea intimă a lui Dumnezeu, nu este decât extinderea 
relaţiilor afectuoase dintre Persoanele divine la creaturile conștiente. 
De aceea, Treimea Se revelează în mod esenţial în opera mântuirii și, 
de aceea Treimea este baza mântuirii. Numai existând un Dumnezeu 
întreit, Una din Persoanele dumnezeiești - și anume Cea Care Se află 
într-o relație de Fiu față de Alta şi poate rămâne în această relaţie afec- 
tuoasă de Fiu şi ca om - Se întrupează, punând pe toți frații Săi întru 
umanitate în această relație de fii față de Tatăl ceresc, sau pe Tatăl Său 
în relație de Părinte cu toți oamenii”: „ca iubirea cu care M-ai iubit 
Tu să fie în ei și Eu în ei”, spune lisus, în acest sens (loan 17, 26). lar 
Sf. loan Damaschin scrie: „Întruparea este modul unei a doua subzistențe, 
acomodată numai Fiului cel Unul Născut şi Cuvântului, ca să rămână 
neschimbată proprietatea Lui personală, sau ca să rămână și ca om în 
relația de Fiu, cu Tatăl”. Referitor la starea noastră de fii ai lui Dumne- 
zeu, după har, pe care o primim prin Întruparea Fiului lui Dumnezeu și 
lucrarea Sfântului Duh, Apostolul Pavel spune: 


„Iar când a venit plinirea vremii, Dumnezeu a trimis pe Fiul 
Său, născut din femeie, născut sub Lege, ca pe cei de sub Lege să-i 
răscumpere, ca să dobândim înfierea. Și pentru că sunteți fii, a tri- 
mis Dumnezeu pe Duhul Fiului Său în inimile noastre, care strigă: 
Avva, Părinte! Astfel, dar, nu mai eşti rob, ci fiu; iar de ești fiu, eşti și 
moștenitor al lui Dumnezeu, prin lisus Hristos” (Galateni 4, 4-7). 


Căci: „Prin Fiul Întrupat intrăm în comuniune filială cu Tatăl, iar 
prin Duhul ne rugăm Tatălui, sau vorbim cu El ca niște fii. Căci Duhul 
Se uneşte cu noi în rugăciune: „Duhul este Cel în Care ne rugăm și 
prin Care ne rugăm”. El Se identifică, prin har, cu noi, ca noi să ne 


7 Pr. D. STÂNILOAE, Teologia Dogmatică Ortodoxă, vol. 1, p. 286. 
8 Se. IOAN DAMASCHIN, Contra Jacobitas, în PG 94, col. 1364 A. 

identificăm, prin har, cu El. Duhul elimină, prin har, distanța între 
eu-ul nostru și eu-ul Lui, creând prin har între noi şi Tatăl aceeași 
relație pe care El o are după ființă cu Tatăl și cu Fiul. Dacă în Fiul 
Întrupat am devenit fii prin har, în Duhul dobândim conștiința și 
îndrăznirea de fii”, căci „nimeni nu poate să zică: Domn este lisus, 
decât în Duhul Sfânt” (1 Corinteni 12, 3). La Sfânta Liturghie, după 
prefacerea darurilor de pâine şi vin, prin lucrarea Duhului Sfânt, în 
Trupul şi Sângele Domnului, ne rugăm, de aceea: „Şi ne învredniceşte 
pe noi, Stăpâne, cu îndrăznire, fără de osândă, să cutezăm a Te chema 
pe Tine, Dumnezeu- Tatăl Cel ceresc, şi a zice: Tatăl nostru, Care eşti 


» 


în ceruri [...] 


„Fiul, întrupându-Se, Îşi mărturisește şi ca om dragostea de Fiu 
față de Tatăl, dar o dragoste ascultătoare, sau ÎI revelează oamenilor pe 
Tatăl, ca aceştia să-L iubească întocmai ca pe Tatăl lor. Totodată, Tatăl 
mărturisește Fiului, în calitatea Acestuia de Fiu întrupat, şi prin El şi 
nouă, iubirea Sa de Tată. Iar Dumnezeu-Duhul Sfânt spiritualizează 
umanitatea asumată de Fiul, îndumnezeind-o sau făcând-o aptă de 
participarea la iubirea Ipostasului divin al Fiului faţă de Tatăl Său. 
Revelarea Treimii, prilejuită de Întruparea și activitatea pe pământ 
a Fiului, nu este decât o atragere a noastră prin har, sau prin Duhul 
Sfânt, în relaţia filială a Fiului cu Tatăl. Actele de revelare ale Treimii 
sunt acte mântuitoare și îndumnezeitoare, sunt acte de ridicare a 


noastră în comuniunea cu Persoanele Sfintei Treimi”. 


„Un dumnezeu monopersonal nu ar avea în sine iubirea sau 
comuniunea eternă, în care să voiască să ne introducă și pe noi. El 
sau nu s-ar întrupa, ci ne-ar trimite o învățătură cum să trăim în 
mod drept, sau, dacă s-ar întrupa, nu s-ar așeza, ca om, într-o relaţie 
cu Dumnezeu ca și cu o persoană deosebită, ci și-ar da și ca om 
conștiința că este suprema realitate; iar conştiinţa aceasta sau ar da-o 


? Pr. D. STĂNILOAE, Teologia Dogmatică Ortodoxă, vol. |, p. 286. 
1 Pr. D. STĂNILOAE, Teologia Dogmatică Ortodoxă, vol. I, pp. 286-287. 

tuturor oamenilor, sau s-ar înfățişa pe Sine şi în calitate de om ca lip- 
sit de smerenia omului în relația cu Dumnezeu, ca și cu unul care nu 
este ipostasul propriu, ci un ipostas deosebit. Dar în Hristos suntem 
mântuiți, întrucât în El avem relaţia dreaptă și intimă cu Dumnezeu, 
avem toată înălțimea și toată smerenia, toată căldura comuniunii și 
păstrarea veșnică a fiecărei persoane. Hristos este Fiul egal în ființă cu 
Tatăl, dar într-o relaţie de Fiu față de Tatăl și, în același timp, Omul 
care Se roagă și Se jertfeşte Tatălui pentru frații Săi întru umanitate, 
învățându-i şi pe ei să se roage și să se jertfească”, atrăgându-i în Jertfa 


şi Invierea Sa”. 


4.2. Taina Sfintei Treimi în Sfânta Scriptură 
4.2.1. Anticiparea Sfintei Treimi în Vechiul Testament 


Sfânta Scriptură poate fi citită în mai multe registre, cel al lectu- 
rii istorice, literale, cel al lecturii tipologice sau profetice şi cel al taine- 
lor. Lectura creştină a Sfintei Scripturi nu se poate face în afara marii 
Tradiţii care, generație după generaţie, cercetează Biblia pentru a găsi 
în ea prezenţa lui Hristos şi, în El, chipul Tatălui. Dimensiunea tipo- 
logică revelează esența însăşi a Vechiului Testament, identificându-i 
corespondenţele cu cel Nou. În lectura teologică creștină, această tipo- 
logie este mesianică și duhovnicească, există numai ca așteptare care 
nu se împlineşte decât în Iisus Hristos, centrul unic de convergență, 
împlinire şi cheie a Vechiului Testament. Tipologia creştină include și 
un al treilea registru de interpretare a Bibliei, cel al Tainelor, care, în 
limbajul simbolic, care le este propriu, arată împlinite în Hristos pre- 
figurările veterotestamentare: templul, jertfele, preoţia, untdelemnul, 
etc. Toate simbolurile, figurile, care sunt „umbre” treimice (Facerea 
18; Isaia 6, etc.) îşi află împlinirea în revelarea Treimii, care nu este 
numai revelaţia celor Trei în Unul, ci şi specificitatea fiecărui ipostas: 


1 Pr. D. STĂNILOAE, Teologia Dogmatică Ortodoxă, vol. I, p. 287. 


272 


TEOLOGIA DOGMATICĂ ORTODOXĂ 


paternitate, filiație, suflare de viață dătătoare, despre care Vechiul 
Testament dă nenumărate mărturii”. 

Vechiul Testament constituie timpul pregătirii Întrupării Mântuito- 
rului, „călăuză spre Hristos” (Galateni 3, 24), precum şi cel al pregătirii 
pentru revelarea Sfintei Treimi. Sf. Grigorie Teologul spune, în acest sens: 


„Vechiul Testament a propovăduit deschis pe Tatăl, iar pe Fiul 
mai obscur. Noul Testament ne-a arătat pe Fiul (1 Petru 3, 20) şi 
ne-a făcut să străvedem dumnezeirea Duhului. Duhul este intro- 
dus acum în cetate, făcându-ne mai clară arătarea Lui. Căci nu era 
sigură o propovăduire vădită a Fiului, până ce nu era mărturisită clar 
dumnezeirea Tatălui. Şi câtă vreme dumnezeirea Fiului încă nu era 
admisă, nu se putea primi încă în mod mai îndrăzneţ, ca să spunem 
așa, povara Duhului Sfânt”. 


Această pregătire s-a făcut printr-o dezvăluire progresivă, într-o 
permanenţă și o interioritate crescândă, în viața drepţilor, a prorocilor 
şi a celor inspirați de Duhul, dar și în conștiința comună a poporului, 
aflat în ascultarea Legii, mereu în așteptarea împlinirii acesteia, prin 
tipuri, preînchipuiri și „teofanii”. Tipurile şi preînchipuirile veterotesta- 
mentare ale Treimii sunt exprimate în: 1. Monoteismul de plenitudine 
divină; 2. Teofanii; 3. Legătura dintre Cuvântul lui Dumnezeu și Duhul 
lui Dumnezeu; 4. Înţelepciunea lui Dumnezeu; 5. Taina lui Dumnezeu 
şi cunoașterea lui Dumnezeu; 6. Energiile divine - moduri ale revelaţiei, 
ale prezenţei și ale sfințirii. 


1. Monoteismul vechi-testamentar. Revelația veterotestamentară 
mărturiseşte un monoteism de plenitudine dumnezeiască. Ea afirmă fără 


!? Pr. Boris BOBRINSKOY, Taina Preasfintei Treimi, trad. M. Alexandrescu, A. Alexan- 
descu, Ed. Institutului Biblic şi de Misiune al Bisericii Ortodoxe Române, Bucureşti, 2005, 
pp. 12-13. 

13 SF. GRIGORIE DE NAZIANZ, A cincea cuvântare teologică, 26, în SF. GRIGORIE DE 
NAZIANZ, Cele cinci cuvântări teologice, trad. Pr. D. Stăniloae, Ed. Anastasia, Bucureşti, 
1993, p. 112. 

niciun compromis, în mod radical şi deplin unicitatea lui Dumnezeu în 
faţa politeismului înconjurător. Caracterul radical al transcendenţei și 
al arzătoarei sale unicităţi este cel dintâi adevăr pe care Dumnezeu îl 
enunţă cu privire la Sine: Eu sunt Domnul Dumnezeul tău [...] Să nu ai 
alți dumnezei afară de Mine! (Ieșirea 20, 2-5); „Ascultă, Israele, Domnul 
Dumnezeul nostru este singurul Domn” (Deuteronomul 6, 4); „Eu sunt 
Cel dintâi şi Cel de pe urmă și nu este alt Dumnezeu afară de Mine” 
(Isaia 44, 6). 

Totodată, acest Dumnezeu este un Dumnezeu viu, Care Se reve- 
lează, Care iubește, vorbeşte, creează prin Suflarea și prin Cuvântul Său. 
Este Dumnezeul cel viu al lui Avraam, Isaac și Iacov, adică Dumnezeul 
Părinților, Care Se revelează ca un Dumnezeu apropiat al milostivirii şi 
al iubirii: „În ce chip miluieşte tatăl pe fii, așa a miluit Domnul pe cei 
ce se tem de EI” (Psalmul 102, 13). Tocmai distanța nemăsurată este cea 
care, în loc să despartă, dă măsura imensităţii iubirii dumnezeieşti: “cât 
este de departe cerul de pământ, atât este de mare mila Lui spre cei ce se 
tem de EI” (Psalmul 102, 13). Limbajul biblic însuși, în profunzimea sa 
simbolică, învăluie și dezvăluie, în acelaşi timp, pentru că este înteme- 
iat pe Cuvântul Dumnezeului Celui viu, ascuns şi în același timp reve- 
lat. De aceea, numele divine au un caracter realist. Dumnezeu Însuşi Se 
numeşte şi Se arată în ele. 

Monoteismul de plenitudine divină se exprimă şi în pluralul care 
sugerează și învăluie existența mai multor Persoane în Dumnezeul Cel 
viu şi unic. Astfel, în interpretarea tipologică a Sfinţilor Părinţi, forma 
ebraică de plural pentru Dumnezeu, Elohim cu verbul la singular „a 
făcut”: „La început a făcut Dumnezeu cerul şi pământul” (Facerea 1, 1), 
indică misterul Sfintei Treimi. Existenţa mai multor Persoane, în Dum- 
nezeu cel Unul, a fost indicată în următoarele texte: „Şi a zis Dumnezeu: 
„Să facem om după chipul şi asemănarea Noastră”. Şi a făcut Dumnezeu 
pe om după chipul Său; după chipul Său l-a făcut Dumnezeu, bărbat şi 
femeie” (Facerea 1, 26-27). Textul indică atât pluralitatea de Persoane 
cât şi unitatea în Dumnezeu. Alte texte care indică pluralitatea sunt: „Şi 
a zis Domnul Dumnezeu: „lată, Adam s-a făcut ca unul dintre Noi»” 
(Facerea 3, 22); „Veniţi, dar, să Ne pogorâm şi să amestecăm limbile lor” 

(Facerea 11, 7). În toate aceste locuri, este exprimată o sfătuire în Dum- 
nezeu. Din context rezultă că Cei ce Se sfătuiesc și hotărăsc sunt egali 
după ființă. Nu poate fi vorba de o sfătuire a lui Dumnezeu cu îngerii, 
deoarece, după ce se spune că a zis Dumnezeu: „Să facem pe om după 
chipul și asemănarea Noastră”, se continuă: „Şi a făcut Dumnezeu pe om 
după chipul Său” (Facerea 1, 26-27). Aceeaşi explicaţie a pluralului o au 
şi celelalte texte”. 

Plenitudinea monoteismului veterotestamentar este exprimat şi în 
cântarea întreită a serafimilor: „Sfânt, Sfânt, Sfânt este Domnul Savaot” 
(Isaia 6, 3). Singularul „Domnul Savaot” arată pe Dumnezeu cel Unul, 
unitatea ființei dumnezeieșşti, iar repetarea de trei ori a cuvântului „Sfânt” 
indică Treimea. O expresie a monoteismului de plenitudine divină, în 
care unii dintre Sfinţii Părinţi văd o aluzie la Taina Sfintei Treimi este şi 
binecuvântarea levitică din Vechiul Testament, în care numele lui Dum- 
nezeu este invocat de trei ori, anticipând binecuvântarea apostolică din 
Noul Testament, în care sunt amintite cele trei Persoane ale Sfintei Tre- 
imi, cu numele lor: „Harul Domnului nostru lisus Hristos și dragos- 
tea lui Dumnezeu și împărtăşirea Sfântului Duh să fie cu voi cu toți!” 
(2 Corinteni 13, 13)”. 


2. Teofaniile. Teofaniile, în Vechiul Testament, sunt manifestări 
extraordinare sau suprafirești ale transcendenței lui Dumnezeu, dar 
şi un mod prin care Dumnezeu îl învață pe om să se întoarcă spre El, 
obişnuindu-l, prin momente de mare intensitate, cu prezenţa Sa conti- 
nuă. Într-o astfel de teofanie Dumnezeu Se arată lui Avraam la stejarul 
Mamyvri (Facerea 18, 1-17) şi-i face făgăduinţa binecuvântării (18, 18), 
care dăinuie, ca o realitate permanentă, în viața lui Avraam și a 
urmașilor săi. Dumnezeu Se arată, aici, lui Avraam sub chipul a trei 
oameni, cărora el se închină şi Li se adresează ca şi cum ar fi unul singur: 
„Doamne, de am aflat har înaintea Ta, nu ocoli pe robul Tău!” (18, 3). 


1 + ILARION ALFEYEV, Taina credinței. Introducere în teologia dogmatică ortodoxă, 
trad. F. Dumas, Ed. Doxologia, Iaşi, 2014, pp. 66-67. 
'5 Pr. B. BOBRINSKOY, Taina Preasfintei Treimi, pp. 19-24. 

Această teofanie indică, mai direct, Taina Sfintei Treimi: adresarea şi 
închinarea se fac unuia singur, dar Persoanele, cărora Avraam se adre- 
sează și în faţa cărora se închină, sunt trei. Teofania aceasta a intrat în 
iconografie ca icoana prin care se exprimă Taina Sfintei Treimi (Troiţa 
lui Andrei Rubliov):€. 


3. Cuvântul lui Dumnezeu și Duhul lui Dumnezeu. Una dintre 
principalele anticipări ale Sfintei Treimi în Vechiul Testament este repre- 
zentată de legătura și simultaneitatea dintre Cuvânt și Duh. În această 
legătură și simultaneitate se disting funcții deosebite ale Cuvântului și 
Duhului, care sunt conexe fără a se confunda. Cuvântul, prin definiţie, 
Se întrupează, în timp ce, prin definiție, Duhul întrupează. 

În opera creaţiei, actul creator este considerat ca un Cuvânt al lui 
Dumnezeu, precedat de Suflarea creatoare a lui Dumnezeu. Ruah din 
referatul biblic despre creaţie este „suflarea lui Elohim’, având o misi- 
une de îndeplinit: „Pământul era netocmit şi gol. Întuneric era deasupra 
adâncului şi Duhul (ruah) lui Dumnezeu Se purta pe deasupra apelor” 
(Facerea 1, 2). Duhul lui Dumnezeu este în lucrare într-un lent și tainic 
proces de creaţie, încălzind şi dând viață apelor primordiale, infuzând 
sămânța vieţii. La crearea omului, tot Duhul va fi Acela care-i va infuza 
energia vitală şi va întrupa în el chipul lui Dumnezeu (Facerea 2, 7; 1, 27). 
În Facerea, actul creator este considerat ca un cuvânt al lui Dumnezeu, 
urmat sau precedat de suflarea Sa. Dumnezeu creează prin cuvântul Său; 
cuvânt și creaţie coincid fără a se identifica totuși: „Și a zis Dumnezeu: «Să 
fie lumină!» Şi a fost lumină” (Facerea 1, 3). Fiecare moment al creaţiei se 
exprimă prin aceste cuvinte: „Şi a zis Dumnezeu”. Dumnezeu vorbește 
şi cuvântul Său devine realitate. Este o coincidenţă între Cuvântul ros- 
tit, care descoperă planul dumnezeiesc, și împlinirea acestuia în realitatea 
creată. În lucrarea creatoare, Cuvântul lui Dumnezeu nu este doar prece- 
dat de Duhul, ci Acesta ÎI însoțește şi-l asigură eficacitatea. Există, astfel, o 
simultaneitate a Cuvântului și a Duhului în ordinea creaţiei. 


16 Pr. B. BOBRINSKOY, Taina Preasfintei Treimi, pp. 25-27; t I. ALFEYEV, Taina 
Credinței, p. 67. 

De-a lungul întregului Vechi Testament, întâlnim afirmarea con- 
stantă a Cuvântului lui Dumnezeu ca putere creatoare și forță a vieții, 
cuvânt nedespărțit de Suflarea care dă viață făpturii create: „Cu cuvântul 
Domnului cerurile s-au întărit şi cu duhul gurii Lui, toată puterea lor” 
(Psalmul 32, 6); „Va trimite cuvântul Lui și le va topi, va sufla Duhul 
Lui și vor curge apele” (Psalmul 147, 7). Ca și în primele două capitole 
ale cărţii Facerea, în aceste versete sunt legate cuvântul creator și sufla- 
rea de viață dătătoare. Lucrarea Cuvântului, purtată de Duhul, se mani- 
festă şi în Revelația lui Dumnezeu oamenilor. Cuvântul lui Dumnezeu 
devine Lege, regulă de viață, deslușire a înţelesului lucrurilor, revelaţie 
a istoriei. Cuvântul lui Dumnezeu, adresat lui Moise, pe Sinai, înteme- 
jază existenţa istorică şi spirituală a lui Israel (Ieșirea 20). De asemenea, 
prorocii mânaţi de Duhul rostesc Cuvântul lui Dumnezeu. Cuvântul nu 
epuizează ființa transcendentă a lui Dumnezeu, ci trimite la ceea ce este 
dincolo de cuvânt, la „tăcerea Tatălui”, din Care izvorăşte Cuvântul”. 
Îndeosebi la Isaia şi lezechiel, manifestarea lui ruah se precizează într-o 
teologie a Duhului. 

Această dublă și nedespărțită prezenţă și lucrare a Cuvântului şi a 
Duhului, prin care se manifestă Taina lui Dumnezeu în mod constant, 
se întrupează şi se manifestă, în mod privilegiat, în mesianismul biblic, 
în care caracterul personal al Cuvântului și al Duhului devine tot mai 
evident. În capitolul 37 din Iezechiel sunt unite lucrarea Mâinii lui Dum- 
nezeu, a Duhului și a Cuvântului: Mâna Domnului vine peste proroc, 
Duhul îl aşază în valea morţii, glasul lui Dumnezeu îi poruncește să 
prorocească, el vede venind, din cele patru zări, Duhul Care suflă peste 
oasele casei lui Israel: „Şi voi pune în voi Duhul (ruah) Meu și veți învia” 
(Iezechiel 37, 14). 

Dumnezeu (lahve) va aduce mântuirea prin Mesia, trimisul Său 
peste Care Se odihneşte Duhul Său: „Duhul Domului este peste Mine, 
că Domnul M-a uns să binevestesc săracilor [...]” (Isaia 61, 1). Psalmii 


17 SF. IGNATIE AL ANTIOHIEI, Epistola către Magnezieni, 8, 2, în coll. Părinţi și Scriitori 
Bisericești, vol. 2, trad. Pr. T. Bodogae, O. Căciulă, Pr. D. Fecioru, Ed. Institutului Biblic şi 
de Misiune al Bisericii Ortodoxe Române, București, 1980. 

profetici vorbesc despre Mesia-Fiul şi Dumnezeu- Tatăl: „Domnul a zis 
către Mine: «Fiul Meu eşti Tu, Eu astăzi Te-am născut»” (Psalmul 2, 7); 
sau: „Zis-a Domnul Domnului Meu: „Șezi de-a dreapta Mea [...]. Din 
pântece mai înainte de luceafăr Te-am născut” (Psalmul 109, 1-3). 

În ultimele texte profetice și îndeosebi la Isaia (cf. 63, 9-14) şi în 
psalmii care le sunt contemporani, Duhul Domnului are toate trăsă- 
turile şi semnele unei ființe personale, alături de Domnul Dumnezeu. 
Iar în legătură cu trecerea prin Marea Roşie, prorocul Isaia scrie: „Și 
n-a fost un trimis și niciun înger, ci fața Lui i-a mântuit” (Isaia 63, 9). 
Faţa exprimă prezența, Chipul care lasă să se întrezărescă Persoana. 
Faţa Domnului trimite la chipul inefabil al lui Hristos, pe care-l așteptau 
înţelepții şi sfinţii lui Israel şi pe care-L contemplau deja prin semne şi 
simboluri. De aceea, Faţa Domnului avea o asemenea importanţă pen- 
tru ei şi semnifica prezenţa lui Dumnezeu în mijlocul poporului, înde- 
osebi în chivot şi în templu. Duhul este Cel Care revelează Faţa: „Inimă 
curată zidește întru mine, Dumnezeule, și duh drept înnoieşte întru cele 
dinlăuntru ale mele. Nu mă lepăda de la Faţa Ta şi Duhul Tău cel Sfânt 
nu-L lua de la mine” (Psalmul 50, 11-12). 

În cele din urmă, Duhul profetic şi împărătesc al Domnului 
odihneşte peste Sluga Sa neprihănită (Isaia 42, 1; 49, 3; 53). Sluga Dom- 
nului va vesti neamurilor dreptatea (slujirea profetică, învăţătorească), 
o va instaura prin propriile Sale pătimiri (slujirea împărătească), ofe- 
rindu-Se pe Sine jertfă bineplăcută lui Dumnezeu (slujirea arhierească) 
şi instaurând, astfel, noua închinare în Duh şi în Adevăr". 


4. Înţelepciunea lui Dumnezeu. Înţeleasă, la început, ca o însușire 
a lui Dumnezeu, Înţelepciunea este, mai apoi, personificată în Pildele 
lui Solomon, Eclesiastul şi Cartea Înţelepciunii lui Solomon. Personifi- 
carea Înţelepciunii sugerează o profundă intuiţie teologică: relaţia ina- 
lienabilă şi tainică a unei Persoane-Înţelepciune cu realitatea însăși a 
lui Dumnezeu. Personificarea Înţelepciunii se întâlneşte deja în pri- 
mul capitol din Pildele lui Solomon: „Înţelepciunea strigă pe uliţă şi în 


'8 Pr. B. BOBRINSKOY, Taina Preasfintei Treimi, pp. 28-46. 

pieţe îşi ridică glasul său. Ea propovăduieşte la răspântiile zgomotoase” 
(Pildele lui Solomon 1, 20-23; 8, 1-11). Înţelepciunea se deosebeşte de 
Domnul şi, în același timp, se identifică cu El. Într-o viziune profetică 
reînnoită, în care nu se poate disocia genul sapienţial de cel profetic, 
Însuşi Domnul Legământului vine la Ierusalim să-și exercite judecata 
prin gura Înţelepciunii (Pildele lui Solomon 1, 24-29). Înţelepciunea este 
de origine dumnezeiască, este născută din Dumnezeu din veșnicie: „Nu 
era adâncul atunci când am fost născută [...]. Am luat ființă înainte de 
a fi fost întemeiați munţii [...] când încă nu era făcut pământul!” (Pildele 
lui Solomon 8, 24-26), adică înainte ca Dumnezeu să fi creat primele 
elemente ale lumii (Iov 28, 12-14). De la începuturi, Înţelepciunea este 
împreună cu Dumnezeu, Ea este de față când Dumnezeu creează lumea 
şi se bucură: „Când El a întemeiat cerurile, eu eram acolo” (Pildele lui 
Solomn 8, 27, 30-31); „Cu Tine este Înţelepciunea care ştie faptele Tale 
şi care era de faţă când ai făcut lumea” (Înţelepciunea lui Solomon 9, 9). 
Înţelepciunea este diferită de Dumnezeu şi, totodată, strâns legată de 
El, având aceleași atribute. Fa este strălucirea luminii celei veşnice și 
oglinda fără pată a lucrării lui Dumnezeu şi chipul bunătăţii Sale. Ea le 
rânduiește pe toate, în chip binefăcător, este „artizana dumnezeiască” 
a tuturor. Fiindcă este una, pe toate le poate, și rămânând una cu sine 
însăşi, ea pe toate le înnoieşte și, răspândindu-se prin veacuri, în sufle- 
tele sfinte, ea întocmeşte din ele prieteni ai lui Dumnezeu şi proroci 
(Înţelepciunea lui Solomon 7, 22-8, 1). Înţelepciunea se manifestă atât 
în ordinea şi bucuria lumii create de Dumnezeu, cât şi ca Legea pe care 
Dumnezeu a revelat-o poporului Său: „Şi a dat-o lui Iacov, sluga Sa, și 
lui Israel cel iubit de Dânsul” (Ecclesiastul 24, 1-9; Înţelepciunea lui Isus 
Sirah 24, 9). Înţelepciunea invită la ospăţul mesianic, în cele din urmă 
euharistic, spre împărtășirea cu Înţelepciunea și viața lui Dumnezeu 
(Pildele lui Solomon 9, 1-6). 

În Noul Testament, Înţelepciunea lui Dumnezeu este identificată cu 
Taina din veci, care este revelată în vremurile din urmă în lisus Hristos 
(Efeseni 1, 3-14); El este „Chipul lui Dumnezeu Celui nevăzut”, „întru 
EI au fost Făcute toate”; „Toate s-au făcut prin El și pentru El. El este 
mai înainte decât toate și toate prin EI sunt aşezate” (Coloseni 1, 15-17). 

Textele hristologice din Efeseni 1, 3-14 și Coloseni 1, 15-17 reiau destul 
de literal terminologia din Pilde cap. 8 şi de la Înţelepciunea lui Solomon 
7, 25. Astfel, dinamismul Înţelepciunii își găsește împlinirea şi plenitu- 
dinea evanghelică în „Hristos Cel răstignit”, „Hristos, puterea lui Dum- 
nezeu și înțelepciunea lui Dumnezeu” (1 Corinteni 1, 23-24)”. 


5. Taina lui Dumnezeu și cunoașterea lui Dumnezeu. În Vechiul 
Testament, transcendenţa este pregătitoare a atotprezenței lui Dum- 
nezeu printre oameni, în Hristos și Duhul Sfânt. Revelația istorică a 
Vechiului Testament afirmă taina transcendentă a lui Dumnezeu și, tot- 
odată, cunoașterea personală a Lui, în antropomorfisme şi cosmomor- 
fisme. Acestea nu sunt trăsături ale unei pedagogii arhaice și perimate, 
ci adevărate indicii care permit accesul la Taina însăși a lui Dumnezeu. 

Transcendența absolută şi inaccesibilitatea lui Dumnezeu sunt expri- 
mate în texte precum celebrul pasaj din Ieșirea 33, 20-23, în care Dum- 
nezeu îi spune lui Moise: „Fața Mea însă nu vei putea să o vezi, că nu 
poate vedea omul fața Mea şi să trăiască”. Dumnezeu îl ascunde pe Moise 
în scobitura stâncii și îl acoperă cu mâna Sa atunci când vine. Apoi Îşi 
ridică mâna și Moise vede spatele Lui, „iar fața Mea, nu o vei vedea”. 
Există și alte imagini fundamentale care marchează inaccesibilitatea lui 
Dumnezeu, îndeosebi norul şi întunericul: norul, când Dumnezeu Se 
coboară pe Muntele Sinai, în foc, iar poporul trebuie să rămână de o 
parte, ca să nu moară (Ieșirea 19, 16). Întunericul: „Şi-a pus întuneri- 
cul acoperemânt” (Psalmul 17, 13), amintind de urcușul lui Moise pe 
munte, în întunericul cel luminos. Antinomia întuneric-lumină este 
extrem de semnificativă pentru Taina lui Dumnezeu Cel cu neputinţă 
de cunoscut, dar Care, în același timp, Se revelează: „Nor şi negură 
împrejurul Lui. [...] Foc înaintea Lui va merge. [...] Luminat-au fulgerele 
Lui lumea” (Psalmul 96, 2-4). Psalmii cuprind o foarte bogată teologie 
a luminii care exprimă, ascunzând totodată, slava şi prezența lui Dum- 
nezeu: Dumnezeu sălășluieşte în lumină și Se îmbracă cu lumina ca și 
cu o haină (Psalmul 103, 2). 


2 Pr. B. BOBRINSKOY, Taina Preasfintei Treimi, pp. 46-63. 

În Noul Testament, norul are un rol considerabil şi dobândeşte un 
sens profund la Schimbarea la Faţă a Lui lisus Hristos, prilej cu care se 
revelează Taina Sfintei Treimi: „un nor luminos i-a umbrit pe ei, şi iată 
glas din nor zicând: «Acesta este Fiul Meu Cel iubit, în Care am binevoit; 
pe Acesta ascultaţi-L»” (Matei 17, 5). Sf. Evanghelist loan nu ezită să 
afirme că „Dumnezeu este lumină” (1 loan 1, 5). 

Atotprezenţa lui Dumnezeu, care se face accesibilă, adaptându-se 
la modalităţile cele mai diverse ale existenţei omului în fața lui Dum- 
nezeu, este exprimată în toate teofaniile Vechiului Testament. Astfel, 
Iacov se luptă cu Dumnezeu și spune: „Am văzut pe Dumnezeu în față 
şi mântuit a fost sufletul meu”, iar locul în care i S-a arătat Dumnezeu l-a 
numit Peniel, adică „Faţa lui Dumnezeu” (Facerea 32, 24 şi 30). Dum- 
nezeu „agrăia cu Moise față către față, cum ar grăi cineva cu prietenul 
său” (Ieșirea 33, 11; Deuteronomul 34, 10), iar faţa lui Moise străluceşte 
oglindind strălucirea feţei lui Dumnezeu, căci faţa lui Dumnezeu este 
luminoasă: „Să-Şi întoarcă Domnul fața Sa către tine” (Numerii 6, 26). 
Psalmii evocă „lumina feței Tale, Doamne” (4, 6). Iov își afirmă cu tărie 
nădejdea atât în înviere, cât și în vederea lui Dumnezeu: „Dar eu știu că 
Răscumpărătorul meu este viu și că F], în ziua cea din urmă, va ridica 
iar din pulbere această piele a mea ce se destramă. Și afară din trupul 
meu voi vedea pe Dumnezeu. Pe El Îl voi vedea şi ochii mei Îl vor privi” 
(lov 19, 25-26). Şi: „Auzisem despre Tine, dar acum ochiul meu Te-a 
văzut” (42, 5). Acesta este unul dintre textele cele mai semnificative ale 
Vechiului Testament, care subliniază evidenţa vederii lui Dumnezeu. 

Teologia cunoaşterii şi necunoașterii lui Dumnezeu exprimă fap- 
tul că Dumnezeu Se revelează şi vorbește, dar rămâne ascuns tot- 
odată, nu Se limitează la cuvântul şi manifestările Sale. Este o teolo- 
gie experenţială, întemeiată pe prezența reală a lui Dumnezeu, trăită 
într-o întâlnire, prin care se accede la persoana lui Dumnezeu. Taina 
lui Dumnezeu, necunoaşterea Lui, apofatismul sunt nedespărțite de 
modalităţile Revelaţiei, de experienţa concretă a caracterului personal al 
lui Dumnezeu. Acest personalism al Revelaţiei Domnului nu-L închide 
pe Dumnezeu în categoriile metafizice ale persoanei-individualitate, 
aşa cum o concepem astăzi. Vechiul Testament afirmă un monoteism 

deschis. Dumnezeul transcendent şi incognoscibil, Se uneşte cu noi şi 
Se dăruieşte într-o relaţie spirituală și personală — care include din par- 
tea omului: intimitate, simțământ al nevredniciei, convertire, ascultare, 
căutare, transparenţă - adică într-o relație de credință, de iluminare, 
în care se anticipează, deja, comuniunea lui Dumnezeu cu noi, în lisus 
Hristos. Omul este angajat într-un dialog existențial şi ontologic cu 
Dumnezeu, care include răspunsul personal al credinței şi participarea, 
cu toată ființa, la comuniunea oferită de Dumnezeu”. 


6. Energiile divine, moduri ale revelaţiei, ale prezenţei și ale 
sfințirii. Antropomorfismele şi cosmomorfismele Vechiului Testament 
exprimă revelarea concretă a lui Dumnezeu prin lucrările sau energiile 
Sale. Această Revelaţie multiformă a lui Dumnezeu este o revărsare a 
vieţii divine prin care îl face pe om părtaş la atributele Sale, în deplină 
libertate. Dumnezeu Se revelează lucrând în istorie. Dumnezeul Legă- 
mântului este neschimbabil nu în virtutea exigenței unui absolut metafi- 
zic abstract, ci în virtutea bogăției iubirii Sale, iar această neschimbabili- 
tate apare în Vechiul Testament ca revelaţie a credincioşiei și veracităţii 
lui Dumnezeu: „Dar pentru că Domnul vă iubeşte şi pentru că El Își ține 
jurământul cu care li s-a jurat părinților voştri, de aceea v-a scos din casa 
robiei, din mâna lui faraon, regele Egiptului. Și vei cunoaşte că Dom- 
nul, Dumnezeul tău, El este Dumnezeu, Dumnezeu credincios, Cel ce 
păzeşte legământul şi mila până la al miilea neam, către cei ce-L iubesc 
și-l păzesc poruncile” (Deuteronomul 7, 8 ş.u.). Ca să fie cunoscut este, 
aici, scopul lucrării lui Dumnezeu în istorie. Lucrarea Sa izvorăşte din 
iubire, pleacă de la un jurământ al Său și are ca scop revelarea Lui, prin 
modul în care-Și împlinește jurământul. Dumnezeu Îşi revelează adevă- 
rul, veşnicia, neschimbabilitatea, dreptatea, fidelitatea, duioşia, milosti- 
virea, ca manifestări ale iubirii Sale, cu intenția fundamentală de a mân- 
tui şi a da viață”. Fiinţa însăşi a lui Dumnezeu Se manifestă în această 


2 Pr, B. BOBRINSKOY, Taina Preasfintei Treimi, pp. 63-67. 
21 Wolfahrt PANNENBERG, Grundfragen systematischer Theologie. Gesammelte Aufsăt- 
ze, Wandenhoeck & Ruprecht, Göttingen, 1979, p. 25. 

iubire şi, pentru a-i presimţi imensitatea concretă, această iubire este 
exprimată în marile imagini biblice ale duioșiei materne, ale paternităţii 
şi ale iubirii conjugale. Astfel, iubirea lui Dumnezeu este plenitudinea 
și, în același timp, arhetipul oricărei iubiri omeneşti, căreia îi conferă 
deplina realitate. Vechiul Testament vorbeşte, în acest sens, despre 
nesfârșita milă și despre dragostea maternă a lui Dumnezeu; paternita- 
tea divină este temeiul oricărei paternități omenești; raportul lui Dum- 
nezeu cu poporul Său este asemănat cu iubirea dintre miri. Fidelitatea 
este reciprocă: omul are credință în Dumnezeu și Fl are încredere în om; 
Dumnezeu revarsă asupra omului harul Său de viaţă dătător, binecuvân- 
tarea Sa, iar omul ÎI laudă pe Acesta binecuvântând pe Domnul. 

În concluzie, Revelația Vechiului Testament constituie pregătirea 
descoperirii Sfintei Treimi, care poate fi înţeleasă numai în lumina des- 
coperirii Sale depline în lisus Hristos. În Vechiul Testament Taina Sfintei 
Treimi este exprimată nedeplin, aceasta fiind descoperită deplin în Hris- 
tos: „la citirea Vechiului Testament, rămâne același văl, neridicându-se, 
căci el se desființează prin Hristos; Ci, până astăzi, când se citeşte Moise, 
stă un văl pe inima lor; lar când se vor întoarce către Domnul, vălul se va 
ridica” (2 Corinteni 3, 14-16). Adevărata Revelaţie a Sfintei Treimi ne-o 
aduce Mântuitorul, Care se referă explicit la Tatăl, la Fiul și la Duhul 
Sfânt, ca Persoane dumnezeiești ale Sfintei Treimi. 


4.2.2. Revelația Sfintei Treimi în Noul Testament 
4.2.2.1 Treime şi Revelaţie 


Mântuitorul lisus Hristos a spus că n-a venit „să strice Legea ci să o 
împlinească. Una dintre aceste împliniri constă în faptul că El a comple- 
tat monoteismul monopersonal al Vechiului Testament, cu credinţa într- 
un singur Dumnezeu întreit în Persoane: Tată, Fiu şi Duh Sfânt. În Noul 
Testament nu există cuvântul „treime” ca atare, și numai rareori Persoa- 
nele trinitare sunt amintite împreună, ca Sfântă Treime, precum în man- 
datul misionar din Evanghelia după Matei 28, 19 sau în binecuvântarea 
paulină din 2 Corinteni 13, 13. Cu toate acestea, relaţia dintre Persoanele 

trinitare este atât de profundă, încât referirea la una dintre Ele implică şi 
pe Celelalte două, astfel că termenul de „treime” este deplin adecvat pen- 
tru a exprima Taina lui Dumnezeu”. Căci Dumnezeu-Sfânta Treime Se 
revelează în lucrarea Sa mântuitoare. Revelația de Sine, a lui Dumnezeu, 
în lucrarea Sa mântuitoare ni-L arată pe Dumnezeu în Sine. Credinţa 
şi învățătura creştină despre Dumnezeu exprimă această Revelaţie a lui 
Dumnezeu. 


a) În taina lui Hristos ÎL descoperim pe Tatăl şi, iarăşi, Hristos ne 
făgăduieşte și ne dăruiește Duhul, ca în făgăduinţa apei celei vii (loan 7, 
37). Sf. Apostol Pavel ne învaţă că întru Hristos lisus „locuieşte trupește 
toată plinătatea Dumnezeirii” (Coloseni 2, 6 şi 9). Hristos este, deci, 
într-un mod total şi personal, Revelația desăvârșită a Tainei lui Dumne- 
zeu, a vieţii, a iubirii, a sfinţeniei lui Dumnezeu și a „tri-unităţii” Sale: în 
Hristos Îl cunoaștem pe Tatăl, El Însuși este Fiul Întrupat și Îl vestește 
pe Duhul Sfânt. Cuvântul lui Dumnezeu Întrupat, face ca această pleni- 
tudine dumnezeiască să pătrundă în dimensiunile lumii create, limitată 
nu numai prin ea însăși, ci şi prin căderea cauzată de păcat. El Își asumă 
o genealogie, o mamă, şi, prin ea, o omenitate reală, un chip omenesc. 

În această Revelaţie evanghelică, Treimea şi Hristos sunt de 
nedespărţit, căci Hristos este Chipul Tatălui - „Cel ce M-a văzut pe 
Mine a văzut pe Tatăl” (Ioan 14, 9) — iar Tatăl şi Fiul Se revelează reci- 
proc, în suflarea, lumina şi focul Duhului Sfânt. Evangheliile mărturi- 
sesc o slujire reciprocă reală, care-l uneşte pe Hristos şi pe Tatăl: Hristos 
Îl revelează pe Tatăl, Îl roagă, îi învață pe oameni să I se roage, sublini- 
ază că orice mărturie despre mesianitatea Sa vine de la Tatăl: „«Dar voi 
cine ziceți că sunt?» Răspunzând, Simon Petru a zis: «Tu ești Hristosul, 
Fiul lui Dumnezeu Celui viu». Iar lisus răspunzând i-a zis: «Fericit eşti, 
Simone, fiul lui Iona, că nu trup şi sânge ti-au descoperit ţie aceasta, ci 
Tatăl Meu Cel din ceruri»” (Matei 16, 15-17; vezi şi Ioan 8, 18 şi 54). La 
rândul Său, Tatăl Însuşi dă mărturie despre Fiul la Botezul în Iordan, la 


2 Pr. Dumitru Popescu, [isus Hristos Pantocrator, Ed. Institutului Biblic și de Misiu- 
ne al Bisericii Ortodoxe Române, Bucureşti, 2005, pp. 126-127. 

Schimbarea la Faţă, la intrarea lui Iisus în Ierusalim, pentru ultimele sale 
Paști (loan 12, 28), în lumina Duhului Sfânt, Duhul adevărului (Joan 14, 
26)”. În Noul Testament se desluşesc mai multe „mișcări” ale Revelaţiei 
treimice, care se completează Şi par a avea, fiecare, necesitatea sa pentru 
teologia Sfintei Treimi. 


b) „Mişcarea mesianică” este exprimată în schema Tată - Duh - Hris- 
tos. În această mișcare, Tatăl Se află la origine, Duhul Sfânt este mijloci- 
torul care Se pogoară şi Se odihneşte peste Fiul întrupat. Hristos apare, 
astfel, ca Cel în Care locuiește plinătatea Dumnezeirii, Duhul harului și al 
sfinţeniei. Duhul Sfânt purcede din Tatăl (loan 15, 26) și odihneşte peste 
Hristos. Este o mișcare de prezenţă plenară, în transparenţa lui Hris- 
tos, a Duhului Tatălui, Duh al paternităţii și al înfierii. Fiul este din veci 
„locul” prezenţei Duhului, de aceea Fiul întrupat este Unsul Duhului: 
„Duhul Domnului este peste Mine, că Domnul M-a uns”, spune Iisus, 
citându-l pe prorocul Isaia (61, 1), la începutul activităţii Sale publice, în 
sinagoga din Nazaret (Luca 4, 18). 

Tatăl este originea atât a trimiterii Fiului, cât şi a trimiterii Duhului 
Sfânt. În Evanghelia după Ioan, „a fi trimis” este o noţiune hristologică 
esenţială, prin care se arată identitatea şi sensul venirii lui Hristos: „Cel 
ce M-a trimis” este „Tatăl Care M-a trimis”, iar lisus Hristos este „Fiul Cel 
Unul-Născut al lui Dumnezeu, Cel trimis” (Ioan 1-12); „Căci Dumnezeu 
așa a iubit lumea, încât pe Fiul Său Cel Unul-Născut L-a dat, ca oricine 
crede în El să nu piară, ci să aibă viață veşnică” (loan 3, 16). Duhul Sfânt, 
„Care de la Tatăl purcede” (Ioan 15, 26), „pe Care-L va trimite Tatăl” 
(loan 14, 26), „Acela va mărturisi despre Mine” (Ioan 15, 26)*. Această 
mișcare fundamentală exprimă deja ordinea (râtc) inefabilă din Sfânta 
Treime, ordine în care Tatăl este primul (originea, cauza), iar Duhul 
Sfânt este mijlocitor. Această ordine este exprimată într-un mare număr 
de texte neotestamentare, începând cu Buna-Vestire: „Duhul Sfânt Se va 


% Pr. B. BOBRINSKOY, Taina Preasfintei Treimi, pp. 78-80. 
Francis GROB, „Envoi”, în Dictionnaire cecumenique de missiologie. Cent mots pour 
la mission, Ed. Cerf, Paris, Ed. Labor et Fides, Geneva, 2003, p. 108. 

pogori peste tine” (Luca 1, 35); „Ce s-a zămislit într-însa este de la Duhul 
Sfânt (Matei 1, 20). Iisus este plin de Duhul Sfânt, este dus sau mânat de 
Acesta, plin de puterea Lui, Se bucură întru Duhul, este uns de Duhul, 
Care odihneşte peste El (Matei 3, 16; Luca 4, 18). Atunci când Evan- 
gheliile şi Părinţii Bisericii spun că Duhul odihneşte în Hristos, aceasta 
exprimă, totodată, şi prezenţa ipostatică (personală) a Sfântului Duh și 
plinătatea Dumnezeirii în Hristos. Este o profundă corespondenţă de 
sens între aceste formule evanghelice, unde este numit Duhul, şi cuvin- 
tele Sfântului Pavel: „în El a binevoit Dumnezeu să sălășluiască toată 
plinirea” (Coloseni 1, 19). În această expresie paulină, Duhul Sfânt Se 
ascunde şi, întrucâtva, Se confundă cu energiile şi darurile Sale, care 
sunt strălucirea veşnică a Dumnezeirii. „Mișcarea” Tatăl - Duhul - 
Hristos se exprimă și în Teofania (arătarea lui Dumnezeu) de la Bote- 
zul Domnului în Iordan: „Am văzut Duhul Coborându-Se, din cer, ca 
un porumbel şi a rămas peste EI, spune Ioan Botezătorul (loan 1, 32). 
Aici, hristologia apare ca împlinirea mesianismului, a Legământului lui 
Dumnezeu cu poporul Său. „Mişcarea” de Revelaţie pornește de la Tatăl, 
trece prin Duhul Sfânt și culminează în manifestarea deplină a lui Hris- 
tos, Sluga lui Dumnezeu, Care S-a împovărat cu păcatele noastre, Care 
nu este doar instrument, ci și lăcaş al Duhului Sfânt”. 


c) O altă „mișcare” revelatoare este cea în care Hristos este Dătător 
al Duhului, pe care o evocă Sf. Apostol Pavel: „Harul Domnului nos- 
tru Iisus Hristos şi dragostea lui Dumnezeu şi împărtășirea Sfântului 
Duh” (2 Corinteni 13, 13), text preluat în mai multe liturghii euharis- 
tice. Această schemă: Hristos-Tată-Duh exprimă însăși mișcarea pro- 
gresivă a Revelaţiei și, prin aceasta, a învăţăturii treimice pe care ne-o 
aduce Hristos-Învăţătorul. Hristos Îl arată pe Tatăl și Tatăl Îl arată pe 
Fiul, iar rodul acestei patri-filiaţii este darul Duhului. În Evanghelia 
după loan, cuvântarea de despărţire şi rugăciunea arhierească culmi- 
nează în această revelare a paternităţii, a înfierii în Hristos şi a Duhului 
interiorităţii, intimităţii, al înfierii. Această schemă, care se regăsește în 


25 Pr. B. BOBRINSKOY, Taina Preasfintei Treimi, pp. 80-82. 

epistolele pauline şi în tradiția liturgică, arată că propovăduirea creştină 
este, înainte de orice, şi în chip fundamental o kerygmă hristologică. 
Nucleul însuşi, esența mesajului creştin este vestirea lui Hristos Cel răs- 
tignit și înviat, şi înlăuntrul tainei lui Hristos avem noi acces la Tatăl 
(„Cine M-a văzut pe Mine a văzut pe Tatăl”) şi primim plinătatea Duhu- 
lui Sfânt”. 

Cea de-a treia schemă, care este mai mult cea a mărturiei cincize- 
cimice a Bisericii, este constituită din secvența clasică: Tatăl - Hristos 
- Duhul Sfânt. În această „mişcare, Tatăl și Domnul preaslăvit trimit pe 
Duhul Sfânt, Duhul prezenței şi al comuniunii, Îl trimit Apostolilor și 
în lume. Această mișcare (Tatăl-Hristos-Duhul) o completează cel mai 
bine pe prima și edifică cel mai bine, în asociere cu prima, în ceea ce 
priveşte misiunea specifică a Duhului Sfânt: de a lucra în lume ca Duhul 
Tatălui şi Duhul Fiului, de a fi nu numai „Dătătorul de viaţă”, ci chiar 
Darul Fiului, al Tatălui şi al Duhului Însuși, legătura de iubire. Sfântul 
Duh este, astfel, factor al Revelaţiei: „Foc am venit să arunc în lume” 
(Luca 12, 49). Duhul Sfânt ne face să-L cunoaştem pe Hristos, în EI se 
realizează mântuirea şi se revarsă în lume. Acest rol prealabil al Duhului 
Sfânt este menţionat în Simbolul de credință, când se spune că Hristos 
S-a întrupat „de la Duhul Sfânt”. 

Mişcarea 'Tată-Fiu-Duh Sfânt determină însăşi structura rugă- 
ciunii euharistice din Liturghia Bisericii Ortodoxe, rugăciune care, 
adresată în întregime Tatălui, descrie întreaga iconomie a creaţiei, 
proniei, mântuirii și sfințirii. În acelaşi timp, Duhul Sfânt maturizează 
şi pregăteşte, ne conduce la Hristos Mântuitorul și, aşa cum subliniază 
anumite texte pauline, la sfârşit toate își vor găsi împlinirea în Tatăl 
(1 Corinteni 15, 28)”. 

În Evangheliile sinoptice este exprimat sensul unei reciprocități pri- 
mordiale între Tatăl și Fiul, deoarece numele de Tată este corelativ cu cel 
al Fiului, astfel încât nu pare necesar să fie numit Duhul Sfânt de fiecare 
dată când se vorbește despre Tatăl și despre Fiul. În același timp însă, 


% Pr. B. BOBRINSKOY, Taina Preasfintei Treimi, p. 83. 
7 Pr. B. BOBRINSKOY, Taina Preasfintei Treimi, pp. 83-85. 

Fiul Se întrupează prin lucrarea Duhului Sfânt (Luca 1, 35; Matei 1, 20), 
lisus Hristos este Cel peste Care odihnește Duhul, Cel Care ascultă de 
Duhul, Cel Care este trimis de Duhul, Care vorbeşte și lucrează prin 
Duhul. „Iisus a fost dus de Duhul în pustie” (Matei 4, 1) este unul din- 
tre pasajele cele mai pline de forță din Evanghelie, care vorbește des- 
pre ascultarea, chiar supunerea lui Iisus față de Duhul Tatălui. Însăși 
taina Tatălui și a Fiului este luminată de Duhul Sfânt. Duhul Sfânt este 
iluminarea în care-L înțelegem pe lisus Hristos, Domn, Fiu al Tată- 
lui: „Nimeni nu poate să zică: Domn este Iisus - decât în Duhul Sfânt” 
(1 Corinteni 12, 3). Toată teologia despre Hristos conţine implicit, încă 
de la origini, lumina Duhului Sfânt, chiar înainte ca Acesta să apară în 
deplina Sa revelație personală. 


4.2.2.2. Revelația Sfintei Treimi în Evanghelii 


a) Revelaţie şi propovăduire 

Noul Testament relatează atât faptul propriu-zis al Revelaţiei lui 
Dumnezeu, în Iisus Hristos, cât și propovăduirea acestei Revelaţii. Este 
greu să se separe Revelația de comunitatea care a primit-o și a transmis- 
o. Evangheliile sunt revelate; simultan, sunt primite, transmise şi trăite 
de comunitatea Bisericii, însufleţită de Sfântul Duh, Care-i împărtășește 
înţelegerea tainei. 

Evangheliile, Noul Testament în ansamblul său, nu ne oferă, încă, o 
elaborare teologică a tainei Sfintei Treimi, ci o propovăduiesc sub forma 
revelaţiei. Revelația treimică precede elaborarea teologică și o înteme- 
iază. Desigur, nu se poate tranșa cu precizie între Revelaţie și teologie. 
Dar pentru teologie este fundamental să se recurgă la izvorul originar, 
la cuvintele înseşi ale lui Hristos. Căci Revelația treimică este cea care 
întemeiază elaborarea teologică, fiindu-i anterioară nu atât din punct de 
vedere cronologic, cât substanţial. Revelația treimică este subliniată de 
Mântuitorul lisus Hristos când spune: „Ie slăvesc pe Tine, Părinte, căci 
ai ascuns acestea de cei înţelepţi şi le-ai descoperit pruncilor. [...] Nimeni 

nu cunoaşte pe Fiul decât numai Tatăl, nici pe Tatăl nu-L cunoaște 
nimeni decât numai Fiul și cel căruia va voi Fiul să-L descopere” (Matei 
11, 25-27)”. Sf. loan Evanghelistul conclude: „Pe Dumnezeu nimeni nu 
L-a văzut vreodată; Fiul Cel Unul-Născut, Care este în sânul Tatălui, 
Acela L-a făcut cunoscut” (loan 1, 18). 

Revelarea numelui Tatălui străbate întreaga învățătură a Mântui- 
torului lisus Hristos, prin conştientizarea, afirmarea solemnă a impor- 
tanţei unice, a înțelesului esenţial al acestui nume de „Iată. La încheie- 
rea activității Sale pământeşti, în rugăciunea arhierească, Mântuitorul 
mulţumeşte pentru această revelare a numelui Tatălui, cu tot ceea ce 
implică ea ca taină a paternităţii și a înfierii: „Arătat-am numele Tău 
oamenilor” (Ioan 17, 6). Parabolele introduc în duhul acestei Revelaţii, 
ele sugerează dragostea lucrătoare (ăyânn) a lui Dumnezeu, chiar și 
atunci când nu este vorba, în mod formal, despre Tatăl. Astfel, pilda fiu- 
lui risipitor arată întreaga iubire și milostivire a Tatălui (Luca 15, 11-32) 
iar pilda lucrătorilor cei răi subliniază profunda legătură dintre Tatăl și 
Fiul Său (Matei 21, 33-46). Revelația Tatălui și a Fiului este reciprocă (cf. 
Matei 16, 17). În această Revelaţie primară a Tatălui și a Fiului, Duhul 
Sfânt nu este vădit. Dar El este Duhul Revelaţiei. Şi de câte ori este vorba 
de „revelaţie” sau de „mărturie, Duhul Sfânt este prezent în mod impli- 
cit. În pedagogia credinței este mai important să se evoce acest proces 
lăuntric de iluminare decât să I se dea imediat numele propriu al Sfântu- 
lui Duh; aceasta va urma la timpul potrivit, când omul va fi deja pregătit 
în acest sens. 

Contextul sacramental al învăţăturii lui Hristos, în acest moment 
al Revelaţiei treimice, care precede elaborarea teologică, este deosebit 
de clar în Evanghelia a patra. De exemplu, convorbirea cu Nicodim nu 
constituie o revelare a Duhului Sfânt în Sine, ci a Duhului nașterii din 
nou (Joan 3, 5). De asemenea, cuvântarea privind Pâinea vieții (Ioan 6), 
parabola Păstorului Cel Bun (Ioan 10), tema viței de vie (Ioan 15) situ- 
ează experiența treimică în realitatea sacramentală și liturgică”. 

b) Revelația reciprocă și simultană a Tatălui și a Fiului 

Mărturisirea „Tatălui Care este în ceruri” este prezentă mereu în 
propovăduirea lui lisus, începând de la Predica de pe Munte (Matei 5, 
16, 45, 48), în învăţarea rugăciunii Tatăl nostru (Matei 6, 9-13 și Luca 11, 
1-4), în foarte importanta exegeză a acestei rugăciuni - parabola celui 
ce vine la prietenul său la miezul nopții (Luca 11, 5-8) şi în cuvintele 
lui lisus despre puterea rugăciunii (Luca 11, 11-13): „Deci dacă voi, răi 
fiind, ştiţi să daţi fiilor voştrii daruri bune, cu cât mai mult Tatăl vostru 
Cel din ceruri va da Duh Sfânt celor care Îl cer de la Ell”? 

Tatăl ceresc este Tatăl Fiului Unul Născut: „Tatăl Meu”. Această expre- 
sie vine din inima lui lisus, pătrunzând învățătura Sa și rugăciunea Sa 
personală: 


„În acest ceas, El S-a bucurat în Duhul Sfânt şi a zis: «Te slăvesc 
pe Tine, Părinte, Doamne al cerului și al pământului, că ai ascuns 
acestea de cei înţelepţi şi de cei pricepuți și le-ai descoperit pruncilor. 
Așa, Părinte, căci aşa a fost înaintea Ta bunăvoința Ta. Toate Mi-au 
fost date de către Tatăl Meu şi nimeni nu cunoaşte cine este Fiul decât 
numai Tatăl, şi cine este Tatăl, decât numai Fiul şi căruia voiește Fiul 
să-i descopere»” (Luca 10, 21-22). 


Acest text exprimă întreaga taină a comuniunii Tatălui și a Fiului și 
a Duhului Sfânt: Fiul Se roagă Tatălui, Îl numește, Îl revelează pe Tatăl 
„în Duhul Sfânt”. Tot astfel, Tatăl Îl revelează pe Fiul în Duhul Sfânt: 
„Duhul lui Dumnezeu s-a văzut pogorându-se peste El. Şi iată glas din 
ceruri zicând: «Acesta este Fiul Meu cel iubit întru Care am binevoit»” 
(Matei 3, 16-17). 

lisus îşi îndeamnă ucenicii să facă „voia Tatălui Meu Care este în 
ceruri [...]. Că oricine va face voia Tatălui Meu Cel din ceruri, acela 
Îmi este frate şi soră şi mamă” (Matei 12, 46-50). Pentru acela, „mărtu- 
risi-voi şi Eu pentru el înaintea Tatălui Meu Care este în ceruri” (Matei 
10, 32). Înfierea dumnezeiască se revelează, se învaţă şi se împărtășește 
în ascultarea voii Tatălui, după chipul şi ca urmare a ascultării totale a 
Fiului Unul Născut, până la moarte, și încă moarte de cruce. În clipele 


290 


TEOLOGIA DOGMATICĂ ORTODOXĂ 


supreme de încercare (Matei 26, 39 şi 42) şi de părăsire supremă, rugă- 
ciunea lui Iisus către Tatăl îşi dobândeşte întregul înțeles de legătură 
cu Tatăl, în Duhul, mai presus de teamă şi de moarte: „În mâinile Tale 
încredinţez duhul Meu” (Luca 23, 46). 

Evanghelia după Ioan expune fazele esenţiale ale revelaţiei reciproce 
a Tatălui și a Fiului în Duhul Sfânt, în împlinirea lucrării de mântuire a 
lumii. Astfel, Fiul Unul Născut Îl arată pe Dumnezeul lui Israel ca pe un 
Dumnezeu al iubirii nesfârşite, Care înfăptuieşte mântuirea lumii prin 
trimiterea Fiului Său: „Căci Dumnezeu așa a iubit lumea, încât pe Fiul 
Său, Cel Unul Născut, L-a dat ca oricine crede în El să nu piară ci să aibă 
viață veşnică” (Ioan 3,16); „Dumnezeu nu dă Duhul cu măsură. Tatăl 
iubește pe Fiul și toate le-a dat în mâna Lui” (Ioan 3, 34-35). 

Între lucrările Tatălui şi cele ale Fiului este o deplină coincidenţă şi 
unitate: 


„Adevărat, adevărat zic vouă: Fiul nu poate să facă nimic de la Sine, 
dacă nu va vedea pe Tatăl făcând; căci cele ce face Acela, acestea le face 
și Fiul întocmai. Că Tatăl iubeşte pe Fiul şi-l arată toate câte face El. [...] 
Căci precum Tatăl are viață în Sine, aşa I-a dat și Fiului să aibă viaţă în 
Sine și I-a dat putere să facă judecată. [...] Eu nu pot să fac de la Mine 
nimic. Precum aud, judec, dar judecata Mea este dreaptă, pentru că nu 
caut voia Mea, ci voia Celui care M-a trimis” (Ioan 5, 19-20, 26-27, 30). 


Fiul face voia Tatălui şi voia Lui aceasta este „ca din toți cei pe care 
Mi i-a dat Mie să nu pierd pe nici unul, ci să-i înviez pe ei în ziua cea 
de apoi” (loan 6, 39). Dar „nimeni nu poate să vină la Mine dacă nu-i 
este dat de la Tatăl” (loan 6, 65; Matei 16, 17 şi loan 1, 13). Acest „dar al 
Tatălui” este „Duhul de viaţă dătător” (Joan 6, 63). Fiul nu este niciodată 
singur: „Cel ce M-a trimis nu M-a lăsat singur, fiindcă Eu fac pururea 
cele plăcute Lui” (Ioan 8, 28-29). Aici, mărturisirea cu privire la venirea 
lui lisus de la Tatăl este hotărâtoare şi categorică: „De la Dumnezeu am 
ieşit şi am venit” (Joan 8, 42). 

Starea de Fiu al Tatălui Îl face pe lisus să-Şi ofere viaţa pentru mântu- 
irea lumii, aşa cum Păstorul cel bun își dă viața pentru oile Sale: „Pentru 

aceasta Mă iubeşte Tatăl, fiindcă Eu îmi pun sufletul, ca iarăși să-l iau. 
Nimeni nu-l ia de la Mine, ci Eu de la Mine Însumi îl pun. Putere am Eu 
ca să-l pun și putere am iarăși ca să-l iau. Această poruncă am primit-o 
de la Tatăl Meu” (Ioan 10, 17-18). 

Coincidenţa și unitatea dintre lucrările Tatălui şi cele ale Fiului arată 
unitatea Lor de ființă: „Eu şi Tatăl Meu una suntem” (Ioan 10, 30); „Tatăl 
este în Mine şi Eu în Tatăl” (loan 10, 38). 

Ca şi la sinoptici, Revelația Tatălui atinge punctul culminant o dată 
cu aproprierea Pătimirilor: în această ultimă ascultare a Fiului, Tatăl este 
slăvit și revelat și ni Se descoperă „iubirea nebună” a Fiului. Viaţa lui 
lisus este o suire către Ierusalim (vezi vestirea Pătimirilor la sinoptici, 
Matei 20, 18 ş.u.), o urcare pe cruce (loan 8, 28 şi 12, 31-32), o urcare 
către Tatăl, urcare în cer a Celui Care a coborât din cer: „Nimeni nu s-a 
suit în cer decât Cel ce S-a coborât din cer, Fiul Omului, Care este în cer. 
Şi, după cum Moise a înălțat şarpele în pustie, aşa trebuie să Se înalțe 
Fiul Omului” (Ioan 3, 13-14); „Puțin timp mai sunt cu voi şi Mă duc la 
Cel ce M-a trimis» (loan 7, 33); „Ştiu de unde am venit şi unde Mă duc” 
(Ioan 8, 14). 

Cuvântarea de despărţire ne descoperă sensul Pătimirilor lui Iisus şi 
plecarea Sa iminentă la Tatăl. Această „urcare” nu adaugă nimic la ființa 
însăși a lui lisus, căci ne spune: „Eu și Tatăl Meu una suntem” şi: „Să ştiţi 
şi să cunoaşteţi că Tatăl este în Mine și Eu în Tatăl” (Ioan 10, 30, 38). Dar 
tocmai în virtutea acestei unități de viață, de iubire, de cunoaştere Își dă 
lisus viaţa pentru oameni: „Eu sunt Păstorul cel bun şi cunosc pe ale 
Mele și ale Mele Mă cunosc pe Mine. Precum Mă cunoaște Tatăl și Eu 
cunosc pe Tatăl. Şi sufletul Îmi pun pentru oi” (Ioan 10, 14-15). „Urca- 
rea” lui lisus este cu adevărat o jertfă „pentru viaţa lumii” (Ioan 6, 51). 
lisus Se urcă la Tatăl ca «Înaintemergător» (Evrei 6, 20): «În casa Tatălui 
Meu multe locașuri sunt. Iar de nu, v-aș fi spus. Mă duc să vă gătesc loc. 
Şi dacă Mă voi duce şi vă voi găti loc, iarăși voi veni şi vă voi lua la Mine, 
ca să fiţi şi voi unde sunt Eu” (loan 14, 2-3). 

Vestea plecării lui Iisus, la Tatăl, dobândeşte o deosebită solemnitate 
în Cuvântarea de despărţire, introducând făgăduinţa Mângâietorului: 
„Acum Mă duc la Cel ce M-a trimis şi nimeni dintre voi nu Mă întreabă: 

Unde te duci? [...] Dar Eu vă spun adevărul: Vă este de folos ca să Mă duc 
Eu. Căci dacă nu Mă voi duce, Mângâietorul nu va veni la voi, iar dacă 
Mă voi duce, Îl voi trimite la voi” (In 16, 5-7); „Dar Mângâietorul, Duhul 
Sfânt, pe Care-L va trimite Tatăl, în numele Meu, Acela vă va învăţa toate 
şi vă va aduce aminte despre toate cele ce v-am spus Eu” (loan 14, 26). 

„Mângâierea” ucenicilor cu făgăduinţa „Mângâietorului” pecetlu- 
ieşte învățătura lui lisus, culminând cu rugăciunea lui „lisus Marele 
Arhiereu”, Cel Care Se sfințește pe Sine pentru ca ucenicii să fie 
şi ei sfințiți şi pentru ca „unde sunt Eu, să fie împreună cu Mine” 
(Ioan 17, 19, 24). 

Rugăciunea lui lisus ca Arhiereu constituie punctul culminant 
al Revelaţiei tainei dintre Tatăl și Fiul (Ioan 17, 1-27). Rugăciunea lui 
lisus adresată Tatălui este mai mult decât o mijlocire, este un bilanţ, o 
rugăciune de mulțumire, o certitudine: „Eu Te-am preaslăvit pe Tine 
pe pământ; lucrul pe care Mi l-ai dat să-l fac, l-am săvârşit. [...] Ară- 
tat-am numele Tău oamenilor. [...] Și Eu nu mai sunt în lume, dar ei în 
lume sunt” (Joan 17, 4, 6, 11).Vremea când străbătea cărările Galileii și 
Ideii împreună cu ucenicii Săi este deja departe: „Când eram cu ei [...] îi 
păzeam [...]. Iar acum vin la Tine” (Ioan 17, 12-13). 

Rugăciunea către Tatăl este certitudine a împlinirii ei, este cerere 
a Fiului de mântuire a lumii: „Părinte, voiesc ca unde sunt Eu, să fie 
împreună cu Mine și aceia pe care Mi i-ai dat, ca să vadă slava Mea pe 
care Mi-ai dat-o, pentru că Tu M-ai iubit pe Mine mai înainte de înte- 
meierea lumii” (Ioan 17, 24). 

Această enumerare a textelor evanghelice era necesară pentru a 
pătrunde concret, ca din interior, în adâncul intimităţii Tatălui cu Fiul. 
Această intimitate se arată şi ni se împărtășeşte în rugăciunea lui lisus: 
„Părinte, preaslăvește pe Fiul Tău ca şi Fiul să Te preaslăvească. [...] Ară- 
tat-am Numele Tău oamenilor [...]. Păzește-i în numele Tău, în care Mi 
i-ai dat [...]. După cum Tu, Părinte, întru Mine şi Eu întru Tine, așa şi 
aceştia în Noi să fie una”. Această unitate este împărtășibilă, ca şi slava 
Tatălui (Ioan 17, 22 şi 24), viaţa (17, 2), cuvântul (17, 17), unitatea (21), 
cunoașterea (3), pacea (14, 27), într-un cuvânt, Duhul Sfânt Însuși, 
dăruit în darurile pe care le conţine şi le împărtășește (14, 26 ș. urm.) 

Rugăciunea Fiului Îl poartă, în Duhul Sfânt, prin Pătimiri, străbă- 
tând întunericul, către ceasul Satanei. Dar „stăpânitorul acestei lumi nu 
are nimic în Mine” (Ioan 14, 30), căci „acum este judecata acestei lumi” 
(12, 31); „Nimeni nu-Mi ia sufletul de la Mine, ci Eu de la Mine Însumi 
îl pun. Putere am Eu ca să-l pun și putere am iarăşi să-l iau” (10, 17-18). 

Până și în moartea Sa, lisus rămâne în chip suveran Fiul cel Unul 
Născut al Tatălui: „Deci I-a zis Pilat: «Așadar, Tu eşti împărat?». Răs- 
puns-a lisus: «Tu zici că Eu sunt împărat” (18, 37); „N-ai avea nici o 
putere asupra Mea dacă nu i-ar fi fost dat ţie de sus” (19, 11). Jertfa Sa 
este dăruire de bună voie, dăruire totală a vieții Sale, a dragostei Sale, a 
Duhului Său: „Știind lisus că a sosit ceasul Lui, ca să treacă din lumea 
aceasta la Tatăl, iubind pe ai Săi cei din lume, până la sfârșit i-a iubit [...]. 
Deci, după ce a luat oţetul, Iisus a zis: «Săvârşitu-s-a». Şi plecându-Și 
capul Şi-a dat duhul” (13, 1 şi 19, 30). 

Ultima mărturie ioaneică cu privire la „urcarea” lui Iisus la Tatăl 
este relatarea apariţiei Celui înviat înaintea Mariei Magdalena. Acelui 
„săvârşitu-s-a” al Patimilor îi urmează, în chip paradoxal, acel „încă nu” 
al Învierii. Urcuşul continuă şi lisus nu mai aparţine domeniului tangi- 
bil al simţurilor: „Nu te atinge de Mine, căci încă nu M-am suit la Tatăl 
Meu. Mergi la fraţii Mei şi le spune: Mă sui la Tatăl Meu și Tatăl vostru 
și la Dumnezeul Meu şi Dumnezeul vostru” (Joan 20, 17). 

Astfel, pe calea iubirii filiale, Fiul L-a preaslăvit pe Tatăl și a fost 
preaslăvit de El. Nu se pooate extrage datul evanghelic, cu privire la 
viaţa treimică, fără a ajunge la revelaţia Crucii şi Învierii ca loc de unde 
ne sunt împărtășite cunoașterea şi viața Sfintei Treimi”. 


c) Modalităţi ale revelaţiei Sfântului Duh. Revărsarea Duhului Sfânt 
peste Hristos lisus 

În taina Întrupării, Duhul Sfânt este „Duhul Întrupării”, Cel în 
Care și prin Care Cuvântul lui Dumnezeu irupe în istorie, Cel care 
pregăteşte un trup omenesc, templu al dumnezeirii Cuvântului. Există 
o excepţională convergenţă între revărsarea Duhului și nașterea lui 

lisus. Înaintemergătorul lui Iisus este plin de Duhul Sfânt „încă din 
pântecele mamei sale” (Luca 1, 15). La Buna Vestire, Duhul Sfânt Se 
pogoară peste Maria, în prezenţa Tatălui, şi o umbreşte: „Iată, vei lua 
în pântece şi vei naşte Fiu şi vei chema numele lui Iisus. [...] Duhul 
Sfânt Se va pogori peste tine şi puterea Celui Preaînalt te va umbri; 
pentru aceea şi Sfântul care Se va naște din tine Fiul lui Dumnezeu Se 
va chema” (Luca 1, 31 şi 35). La fel îi vestește îngerul lui Iosif: „Ce s-a 
zămislit într-însa este de la Duhul Sfânt. Ea va naște Fiu şi vei chema 
numele lui lisus” (Matei 1, 20-21). Când Maria se duce la Elisabeta, 
aceasta se umple de Duh Sfânt, iar pruncul îi saltă în pântece; Elisa- 
beta o binecuvântează pe Maria şi rodul pântecelui său (Luca 1,41-42); 
Maria, apoi Zaharia înalță cântări sub inspiraţia Duhului Sfânt (Luca 
1, 47; 1, 68). Dreptul Simeon Îl întâmpină, întru Duhul Sfânt, pe Iisus 
la Templu şi salută împlinirea în El a făgăduințelor mesianice (Luca 
2, 25-32). În continuare, rolul Duhului Sfânt este de a face vădită în 
omenitatea lui Iisus calitatea Lui de Fiu al Tatălui: „Iisus sporea cu 
înțelepciunea și cu vârsta şi cu harul la Dumnezeu și la oameni” (Luca 
2, 52). Doar referința la prezența Sfântului Duh în Iisus ne apropie de 
această taină, fără, bineînțeles a o epuiza. Prezența Duhului Sfânt în 
Iisus este atât semnul supunerii filiale, cât şi al deplinei intimități a lui 
lisus cu Tatăl. 

Botezarea lui lisus, de către Înaintemergătorul, în Iordan este o etapă 
majoră a revelaţiei Sfântului Duh. Revelaţie a mișcării veşnice a Duhului 
Sfânt Care purcede de la Tatăl și odihneşte în Fiul, din veci, Duhul Sfânt 
Se arată peste Iisus; Îl pătrunde și-L arată, Îl dezvăluie lumii, însoţind 
astfel şi confirmând mărturia Tatălui: „Acesta este Fiul Meu Cel iubit”. 
În pogorârea Duhului sălășluieşte Tatăl în Fiul şi Fiul în Tatăl, Tatăl 
iubeşte pe Fiul şi Fiul iubeşte pe Tatăl în Duhul Sfânt-lubirea. 

Din acea clipă începe slujirea publică a lui lisus în care El trăieşte 
întreaga noastră existență omenească, cu temerile, ispitele, lup- 
tele, suferințele, durerile şi bucuriile sale. Dar El Își trăiește omeni- 
tatea Sa întru Duhul Sfânt ca Fiu al lui Dumnezeu, într-o neînce- 
tată și liberă supunere faţă de Tatăl Său. Cuvintele cu care Iisus Îşi 
începe slujirea Sa publică exprimă conștiința Sa de a fi Hristos Fiul 

lui Dumnezeu, uns de Duhul Sfânt şi pătruns de EI: „Duhul Dom- 
nului este peste Mine, pentru care M-a uns [...]. Astăzi s-a împlinit 
Scriptura aceasta în urechile voastre” (Luca 4,18, 21 cf. 7, 1). Duhul 
Sfânt este, în Dumnezeire, Duhul Tatălui, Cel Care-L pătrunde pe 
lisus. Întreaga slujire publică a lui lisus este descrisă de Luca, de aceea, 
ca purtând pecetea Duhului Care odihneşte în El, Care Îl pătrunde. 
Duhul Sfânt Îl duce în pustie, întărindu-L totodată pentru a mărtu- 
risi cuvântul Evangheliei. lisus este pătruns de Duhul, I Se supune 
Lui, întru Duhul vorbeşte, lucrează, învaţă, Se roagă, vindecă, învi- 
ază morții, scoate demonii; tot întru Duhul Se aduce pe Sine jertfă, 
Se sfințește și această jertfă este bineplăcută Tatălui. Dăruirea vieții 
Sale de către Iisus este dăruirea Duhului Însuși, Care este în El (Joan 
19, 30-34). Împărtășirea Duhului celor credincioși decurge din 
preaslăvirea lui Iisus, fiind chiar semnul, chezăşia şi roada acesteia 
(Ioan 20, 22; 7, 39). 

Rugăciunea lui Iisus se face prin Duhul și în Duhul: „El S-a bucurat 
în Duhul Sfânt şi a zis: «Te slăvesc pe Tine, Părinte, Doamne al cerului 
şi al pământului»” (Luca 10,21); „Iisus a suspinat cu duhul [...] şi a zis: 
«Părinte, Îți mulțumesc că M-ai ascultat»” (Ioan 11, 33 şi 41). Dar lisus 
era rugăciune, căci Duhul rugăciunii, Care purcede de la Tatăl, odih- 
nea peste El („Tu eşti Fiul Meu”) şi Se urca la Tatăl într-o neîncetată 
suspinare („Avva, Părinte”), într-o alternanță nesfârşită de dragoste 
și de unitate. Nicio clipă din viața pământească a lui Iisus nu putea fi 
exterioară acestei rugăciuni a Duhului și întru Duhul. Întru Duhul este 
El îndreptat mereu și în întregime către Tatăl. Duhul Sfânt este astfel 
„mediul”, „locul” dialogului treimic de negrăit și veșnic: „Iu ești Fiul 
Meu” şi „Avva, Părinte”, 

De la Întrupare la Înălţare, întreaga viață pământească a lui Iisus 
este o viață plină de Duhul şi de darurile Sale, de semnele Sale. Lumina 
orbitoare a Taborului, albul veșmintelor lui Iisus, norul luminos sunt 
semne ale prezenţei Duhului, semne ale bunăvoinţei Tatălui întru Fiul 
Cel preaiubit. Pe Cruce, lisus înfruntă agonia şi moartea în singură- 
tate, dar știe că Tatăl nu L-a părăsit: „Dar nu sunt singur, pentru că 
Tatăl este cu Mine” (loan 16, 32). Întru Duhul, Iisus Se sfințește pe Sine 

(loan 17, 19), Se oferă Tatălui ca jertfă curată (Evrei 9, 14) şi, dându-Şi 
ultima suflare, Îşi încredinţează duhul în mâinile Tatălui (Luca 23, 46; 
Ioan 19, 30). 

Ca răspuns la această dăruire în Duhul, Tatăl ÎI învie pe Fiul Său şi 
Fiul Însuşi învie din morţi prin acelaşi Duh Sfânt (Matei 28, 6-7; Marcu 
16, 6; Luca 24, 6). Duhul Sfânt este puterea Tatălui Care-Și ridică Fiul 
Preaiubit şi Îi dăruieşte biruința asupra iadului şi a morţii, rostogolește 
piatra mormântului gol, umple de bucurie copleşitoare pe femeile 
mironosiţe și pe ucenici. 

Timp de patruzeci de zile (Faptele Apostolilor 1, 3), lisus Hristos Cel 
înviat Se arată Apostolilor Săi şi, cu puterea Duhului Sfânt, Care iradiază 
din El, îi trimite să propovăduiască Evanghelia la toată făptura (Marcu 
16, 15): „mergând, învăţaţi toate neamurile, botezându-le în numele 
Tatălui și al Fiului şi al Sfântului Duh” (Matei 28, 19), „cel ce va crede şi 
se va boteza se va mântui” (Marcu 16, 16). 

Acest mandat misionar exprimă direct şi clar taina Sfintei Treimi și 
lucrarea Sa mântuitoare: cuvintele Tatăl şi Fiul înseamnă întotdeauna 
Persoane. Cuvintele Sfântul Duh, alăturate celor două Persoane trei- 
mice, desigur că nu se pot referi decât tot la o Persoană. Adevărul că 
Tatăl, Fiul şi Sfântul Duh sunt trei persoane reale se exprimă şi prin 
cuvintele: „botezându-le (botezându-i) în numele”. Expresia „în numele” 
se foloseşte întotdeauna cu referire la persoane, arătând că ceva se face 
cu puterea și autoritatea respectivei persoane. Iar întrucât expresia „în 
numele” (sic TÒ &voua) este folosită la singular, aceasta indică o sin- 
gură autoritate, deci un singur Dumnezeu în trei Persoane: Dumnezeu- 
Sfânta Treime, mântuitoarea noastră. 

Hristos Cel înviat Se înalță de-a dreapta Tatălui, iar Tatăl, la rugă- 
mintea Fiului, Domnul Cel înviat și înălțat, din partea Tatălui, trimite pe 
Sfântul Duh (Ioan 14, 26; 15, 26; 16, 7). Pogorârea Duhului Sfânt, care 
apoi se perpetuează ca o Cincizecime continuă şi permanentă, în viața 
Bisericii, apare ca țelul, scopul iconomiei dumnezeiești pe pământ și, 
totodată, punctul culminant al Revelaţiei Sfintei Treimi”. 


*2 Pr. B. BOBRINSKOY, Taina Preasfintei Treimi, pp. 102-118. 

4.3. Experienţa vieţii treimice în Biserica comunităților apostolice 


Ceea ce în Evanghelii era doar o făgăduinţă confirmată și susținută, 
desigur, de întreaga lucrare a Mântuitorului Iisus Hristos, de Pătimi- 
rile Sale, de Înviere, de cuvântul Său viu, prin prezența Sfântului Duh 
în El, devine realitate, preaplin al evidenţei, începând de la Cicizecime. 
Căci prin Pogorârea Sfântului Duh taina mântuirii rodeşte în oameni, se 
împlineşte făgăduinţa lui Hristos şi omul este cu adevărat mântuit. Prin 
venirea ipostatică a Sfântului Duh, lucrarea mântuitoare a lui Hristos se 
extinde din omenitatea Sa personală în celelalte ființe umane, prin har 
și credinţă, prin viața cea nouă în Duhul Sfint. Prin aceasta se sădesc în 
oameni sfințirea și începutul învierii aflate în trupul lui Hristos. De aceea, 
evenimentul Pogorârii Sfântului Duh este actul mântuitor prin care se 
întemeieză Biserica-Trupul lui Hristos, care intră în istorie ca o realitate 
nouă, ca anticipare în istorie a Împărăției viitoare a lui Dumnezeu. 

În ziua Cincizecimii, Duhul Sfânt coboară peste grupul Apostoli- 
lor care se aflau împreună „cu Maria, mama lui lisus” și „li s-au arătat, 
împărţite, limbi ca de foc şi au şezut pe fiecare dintre ei” (Faptele Apos- 
tolilor 2, 3; 1, 14), ca semnn că se împărtășesc de viața de comuniune a 
Sfintei Treimi, prin lucrarea mântuitoare a lui Hristos Cel răstignit, înviat 
şi înălțat de-a dreapta Tatălui și prin venirea Sfântului Duh (Fapele Apos- 
tolilor 2, 14-36). Cincizecimea constituie extinderea comuniunii trinitare 
în viaţa Bisericii, pentru ca credincioșii să se înalțe și să participe la viața 
de comuniune veșnică a Sfintei Treimi. Sfântul Duh coboară peste fiecare 
Apostol în parte şi peste toți împreună pentru a scoate în evidență mode- 
lul comuniunii trinitare, care ţine împreună diversitatea persoanelor cu 
unitatea naturii, în lumina unei ontologii a iubirii cu caracter relațional??. 

Faptele Apostolilor, Epistolele Sf. Apostoli Pavel, Iacov, Petru, Ioan, 
Iuda şi Apocalipsa descriu viaţa cea nouă a Bisericii ca viaţă în şi prin 
Duhul Sfânt, în Care lucrează Tatăl și în Care este prezent lisus Hristos 
preaslăvit şi înălțat. Încă din primele momente ale existenţei sale, 
Biserica pătrunde în experienţa existenţei treimice şi este determinată 


3 Pr. D. Popescu, lisus Hristos Pantocrator, p. 241. 

să mărturisească această experiență inefabilă în sine. Scrierile Noului 
Testament ne dau o idee precisă atât despre această experienţă a vieții 
noi în Duhul Sfînt al Tatălui și al Fiului, cât şi despre modul în care 
această experienţă s-a formulat și s-a exprimat în diferite circumstanțe 
ale vieţii creştine. În consecință avem diferite exprimări ale credinţei în 
Sfânta Treime și în aceste scrieri, mai ales în cele ale Sfântului Pavel, ale 
Sfântului Ioan și ale Sfântului Petru. 

În identificarea mărturiilor care oglindesc conştiinţa treimică a 
comunităților creştine primare, trebuie însă să avem în vedere că prima 
abordare a tainei Sfintei Treimi nu poate fi decât hristologică. Dar taina 
lui Hristos este nedespărțită de revelaţia Sfintei Treimi. Aceasta ne per- 
mite să citim textele referitoare la Hristos în perspectivă treimică. Așa 
sunt binecuvântările cu care iși incheie Sfântul Pavel epistolele sale. Sau, 
de asemenea, botezul săvârșit in numele lui lisus Hristos, în Faptele 
Apostolilor, care se dezvoltă apoi în formula baptismală tradițională din 
Evanghelia după Matei (28, 19). 

Trebuie observat, de asemenea, că Persoana Sfântului Duh „Se 
ascunde” în spatele darurilor Sale, este puterea unităţii Tatălui și a Fiu- 
lui, constituie noutatea însăși care determină viaţa Bisericii şi a mem- 
brilor săi. Prezența Sfântului Duh este, deci, implicită în puterea dum- 
nezeiască a lui lisus, în slava care-L învăluie, în ascultarea Sa de Slujitor, 
în Învierea trupului Său omenesc, in roadele Împărăției sau ale Duhului, 
care sunt semnul distinctiv şi necesar al vieții Duhului Sfânt în Biserică. 

În concluzie, se pot preciza următoarele, cu referire la propovădui- 
rea apostolică: 

a) Perspectiva unică a învăţăturii Apostolior este taina mântuirii 
săvârșită de lisus Hristos, sfințirea prin Duhul Sfânt, înfierea de către 
Tatăl. Sfânta Treime care înfăptuieşte iconomic mântuirea noastră, prin 
Fiul, în Duhul Sfânt, este Cea pe Care o mărturisim, Căreia ne rugăm 
şi pe Care O propovăduim: „Cu cât mai mult sângele lui Hristos, Care, 
prin Duhul cel veşnic, S-a adus lui Dumnezeu pe Sine jertfă fără pri- 
hană, va curăţi cugetul vostru de faptele cele moarte, ca să slujiți Dum- 
nezeului Celui viu?” (Evrei 9, 14; Efeseni 5, 2); „Iar dacă Duhul Celui ce 
a înviat pe lisus din morți locuieşte în voi, Cel ce a înviat pe Hristos lisus 

din morţi va face vii şi trupurile voastre cele muritoare, prin Duhul Său 
Care locuieşte în voi” (Romani 8, 11). Prin Duhul a fost deci rânduit 
lisus Domn întru slavă (Romani 1, 3-4; cf. Filipeni 2, 9-11). 

b) Există o profundă continuitate între „împreună-lucrarea” treimică, 
în mântuirea universală săvârșită de Iisus Hristos, şi sfințirea împărtăşită 
de Duhul Sfânt. Duhul Învierii lui Hristos lucrează și în propriul nostru 
trup, în existența noastră firescă cea mai opacă (Romani 8, 11). În Fiul Unul 
Născut și veșnic, devenim și noi fii ai lui Dumnezeu prin har. În Duhul 
înfierii, îndrăznim şi noi să mărturisim numele Tatălui: „Avva, Părinte!’ 
semn al celei mai mari duioşii și intimităţi (Galateni 4, 6; Romani 8, 14-16). 

c) De acum înainte, întru Duhul Sfânt, Hristos sălășluiește în inimile 
noastre; jertfa Sa adusă Tatălui (Joan 17, 19) se continuă în jertfa noas- 
tră (Efeseni 3, 16-17). Devenim, la rândul nostru, „temple ale Duhului” 
(1 Corinteni 3, 16), „case şi jertfe duhovnicești” bineplăcute lui Dumnezeu, 
în lisus Hristos (1 Petru 2, 5; Romani 15, 16; Filipeni 3, 3; Efeseni 2, 2). În 
suferințele pentru numele lui lisus aflăm cea mai deplină alipire de Hristos; 
atunci Duhul lui Hristos odihnește în noi (1 Petru 4, 14; 2 Corinteni 4). 

d) Revărsarea cincizecimică a Duhului Sfânt este desăvârşirea mân- 
tuirii inaugurate de Hristos, de care este nedespărțită: „Iar când a venit 
plinirea vremii, Dumnezeu a trimis pe Fiul Său [...] ca să dobândim înfi- 
erea. Și pentru că sunteți fii, a trimis Dumnezeu pe Duhul Fiului Său în 
inimile noastre, Care strigă: Avva, Părinte!” (Galateni 4, 4-5, 6); „Iubirea 
lui Dumnezeu s-a vărsat în inimile noastre, prin Duhul Sfânt, Cel dăruit 
nouă. Căci Hristos [...] a murit pentru cei necredincioşi” (Romani 5, 5-6; 
cf. 2 Corinteni 1, 21-22; Efeseni 1, 13-14; 1 Tesaloniceni 5, 18-19). 

e) Astfel, Sfântul Duh marchează punctul final al lucrării mântuirii 
(cf. Luca 12, 49) şi inaugurează înălțarea omenirii reînnoite către Tatăl 
(Efeseni 2, 18; cf. reîntoarcerea lui Hristos la Tatăl: 1 Corinteni 3 şi 12, 
4-12; Efeseni 3, 14). 

f) Lauda şi mărturisirea lui Dumnezeu se exprimă adeseori treimic, 
prin dinamica firească a rugăciunii: Efeseni 5, 18-20; cf. Filipeni 3, 3; 
Romani 1, 8-15; Efeseni 1, 3; 1 Petru 1, 2. 

g) Menţionarea Duhului Sfânt este, adesea, implicită, confundându-se 
în lucrările sau energiile divine ale Tatălui ceresc prin Hristos Iisus 

(2 Corinteni 1, 3 ş.u.; 1 Corinteni 8, 6): „Întru El v-aţi îmbogăţit deplin 
întru toate. [...] Nu sunteţi lipsiţi de nici un dar [...] ați fost chemaţi la 
împărtăşirea cu Fiul Său Iisus Hristos, (1 Corinteni 1, 5, 7, 9); „Har vouă 
şi pace de la Dumnezeu Tatăl nostru şi de la Domnul nostru lisus Hris- 
tos (Galateni 1, 3; Efeseni 1, 2; 1 Corinteni 1, 3; Romani 1, 7; Filipeni 1, 2). 

h) În Epistolele pauline există pasaje cu structură trinitară expressis 
verbis: 

- „Darurile sunt felurite, dar același Duh. Și felurite slujiri sunt, dar 
același Domn. Și lucrările sunt felurite, dar este acelaşi Dumnezeu care 
lucrează toate în toți” (1 Corinteni 12, 4-6); 

- „Harul Domului nostru Iisus Hristos și dragostea lui Dumnezeu 
şi împărtășirea Sfântului Duh să fie cu voi cu toți!” (2 Corinteni 13, 13); 

- „Este un trup și un Duh, precum şi chemaţi aţi fost la o singură 
nădejde a chemării voastre; Este un Domn, o credinţă, un botez. Un Dum- 
nezeu și Tatăl tuturor, Care este peste toate şi întru toți” (Efeseni 4, 4-6). 

Aceeaşi mărturie o dă Sf. Apostol loan: „Vă vestim viaţa de veci, care 
era la Tatăl şi s-a arătat nouă, [...] ca și voi să aveţi împărtăşire cu noi. lar 
împărtăşirea noastră este cu Tatăl şi cu Fiul Său, Iisus Hristos” (1 loan 
1, 2-3). „Împărtăşirea”, la Sfântul Ioan, este un nume al Duhului Sfânt. 
lisus Hristos este Mijlocitor la Tatăl: „avem Mijlocitor către Tatăl, pe 
Iisus Hristos cel drept” (1 Ioan 2, 1). lar Dumnezeu „ne-a dat din Duhul 
Său” (1 Ioan 4, 13). Duhul lui Hristos ne este dat în funcție de capacita- 
tea noastră de a-L primi. În acest sens, Sfântul loan a văzut apa cea vie: 
“râul şi apa vieții, limpede cum este cristalul și care izvorăşte din tronul 
lui Dumnezeu şi al Mielului” (Apocalipsa 22, 1). 


4.4. Taina Sfintei Treimi în Sfânta Tradiţie 
1) Credinţa în Sfânta Treime în perioada post-apostolică 


Conştiinţa treimică a Bisericii s-a manifestat, de la început, și se 
manifestă în continuare, în primul rând, în cult. Cultul este atitudinea 


% Pr. B. BOBRINSKOY, Taina Preasfintei Treimi, pp. 118-163. 

doxologică a Bisericii în faţa prezenţei lui Dumnezeu. În cult se exprimă 
conștiința teologică a Bisericii la nivelul său cel mai intim și mai adevă- 
rat. Lex orandi devine lex credendi şi lex vivendi, adică regula de rugă- 
ciune determină regula credinței și a vieţii. De aceea, textele liturgice, 
rugăciunile, imnele, litaniile, lecturile, propovăduirea, acțiunea liturgică 
însăși, celebrarea rituală şi simbolică exprimă credința Bisericii. 

Întemeiat pe Revelația Sfintei Treimi, în și prin lisus Hristos, şi prin 
trimiterea Sfântului Duh, cultul Bisericii este, de la începuturile sale, 
trinitar în conţinutul şi dinamica sa. El instituie şi permanentizează 
întâlnirea cu Sfânta Treime sau cu Persoanele Sfintei Treimi înseși, către 
Tatăl, prin Fiul, în Duhul Sfânt. Cultul eclesial, ca și cultul lăuntric al 
inimii este, astfel, trinitar şi în finalitatea sa. În centrul cultului în peri- 
oada apostolică şi post-apostolică se află Botezul şi Euharistia, cele două 
Taine care stau la temelia vieţii creștine şi a Bisericii. La săvârşirea Bote- 
zului și Euharistiei se manifestă conștiința treimică a Bisericii și este 
mărturisită credinţa în Sfânta Treime. 

În acest sens, formula și rânduiala Botezului, întrebuințate în Bise- 
rică de la început până astăzi, constituie o scurtă mărturisire a credinţei 
în Sfânta Treime și un act de cult, prin care se exprimă această credință. 
Formula și rânduiala Botezului au la bază înseși cuvintele lui Hristos Cel 
înviat adresate Apostolilor, prin care El îi trimite la propovăduirea Evan- 
gheliei în toată lumea: „învățați toate neamurile, botezându-le în numele 
Tatălui și al Fiului şi al Sfântului Duh” (Matei 28, 19). Didahia celor 
Doisprezece Apostoli (cca. 50 sau 90-100 d.Hr., cap. VII) menţionează 
această formulă şi indică rânduiala Botezului, astfel: 


„Iar cu privire la Botez, așa să botezați: după ce aţi spus înainte 
toate acestea, botezaţi/cufundați în numele Tatălui şi al Fiului şi al 
Sfântului Duh, în apă curgătoare. lar dacă n-aveţi apă curgătoare, 
botezați/cufundaţi în altă apă; dacă nu puteţi în apă rece, în caldă. 
Iar dacă nu ai nici una nici alta, varsă apă pe cap de trei ori în numele 
Tatălui și al Fiului și al Sfântului Duh”. 


% Didahia celor Doisprezece Apostoli, trad. Diac. I.I. Ică jr, în Diac. loan I. ICĂ jr, 
Canonul Ortodoxiei, vol. I: Canonul apostolic al primelor secole, Ed. Deisis, 2008, p. 568. 

Biserica a exprimat credinţa în Sfânta Treime nu numai prin for- 
mula Botezului, ci și prin modul săvârșirii acestei Taine, prin întreita 
cufundare în apă şi pronunțarea distinctă a numelor Persoanelor Sfintei 
Treimi. Întreita cufundare era considerată ca simbol al Sfintei Treimi. 
Despre continuitatea mărturisirii credinței în Sfânta Treime la săvârşirea 
Botezului şi despre roadele acestei Taine: „Iar credința, așa cum ne-au 
predat-o prezbiterii, ucenicii apostolilor, ne procură aceasta: mai întâi 
ne sfătuieşte să ne aducem aminte că am primit un Botez, spre iertarea 
păcatelor în numele lui Dumnezeu-Tatăl și în numele lui Iisus Hristos, 
Fiul lui Dumnezeu Cel întrupat, mort şi înviat, şi în Duhul Sfânt al lui 
Dumnezeu; că acest Botez este pecetea vieţii veşnice și nașterea din nou 
în Dumnezeu, ca să fim acum nu fii ai unor oameni muritori, ci ai Dum- 


nezeului veşnic”. 


„Structura rugăciunii euharistice răspunde, încă de la începu- 
turile creştinismului, rânduielii de rugăciune şi credință a Bisericii. 
Rugăciunea euharistică este, în mod imuabil, adresată Tatălui, către El 
se îndreaptă Biserica, într-o neîncetată rostire a Rugăciunii arhiereşti 
a lui lisus Însuși: «Avva, Părinte», «Tatăl nostru». Către Tatăl se 
îndreaptă Biserica în rugăciunea sa de mulțumire (euharistie), ca şi în 
cea de mijlocire. De la Tatăl primeşte harul vieţii celei noi, har pe care, 
la rândul Său, îl împărtășește oamenilor. Împreună cu împărtăşirea, 
«Tatăl nostru» este cu adevărat punctul culminant al tainei euharis- 


tice, în care Biserica se instituie într-o atitudine filială””. 


Rugăciunea Îi cuprinde pe Fiul și pe Duhul Sfânt începând de la 
Cincizecime. Mijlocirea lui Hristos înviat este totală, în plinătatea Duhu- 
lui. Sf. Irineu de Lyon, referindu-se la rugăciunea euharistică, spune: 
„Preoţii, urmașii Apostolilor, descriu calea celor mântuiţi și urcușul lor: 
prin Duhul urcă la Fiul, iar prin Fiul, la Tatăl, iar Fiul încredințează, în 


% Se. IRINEU DE LYON, Dovedirea credinței Apostolice, IV, trad. Diac. I.I. ICĂ jr, în Diac. 
LI. Ică jr, Canonul Ortodoxiei, p. 496. 
* Pr. B. BOBRINSKOY, Taina Preasfintei Treimi, p. 194. 

cele din urmă, Tatălui lucrarea Sa, după cum scrie Apostolul (1 Corin- 
teni 15, 2498. 

Sfânta Treime este mărturisită şi preamărită prin formula doxolo- 
gică: „Slavă Tatălui şi Fiului şi Sfântului Dub’, care însoţeşte rugăciunile 
şi cântările, precum și prin cunoscuta cântare de seară din slujba vecer- 
niei, Lumina lină, în care „lăudăm pe Tatăl, pe Fiul şi pe Sfântul Duh” 

Având în vedere cuvintele Mântuitorului de la Matei 28, 19, prin 
care poruncește ca cei ce cred să fie botezați în numele Sfintei Treimi, 
Biserica a alcătuit, chiar din timpul Sfinţilor Apostoli scurte mărturisiri 
de credință, numite simboluri. Acestea trebuiau cunoscute și rostite de 
toţi cei care doreau să devină creştini, deci la Botez, sau de cei care, într-o 
formă sau alta, doreau sau trebuiau să-și manifeste credinţa creştină. În 
Biserica primară existau mai multe simboluri de credință care conțineau 
învățătura despre Sfânta Treime și mântuirea în Hristos, deosebindu-se, 
ca formă, prin mici diferenţe între ele. În toate aceste simboluri se arată 
egalitatea şi deoființimea celor trei Persoane divine, iar unitatea ființei 
se exprimă prin aceea că numele Dumnezeu se pune numai o dată, la 
început, şi El se referă la Tatăl, Fiul și Sfântul Duh. 

Cel mai vechi simbol de credință creștină este Simbolul apostolic, 
în care se spune: „Cred în Dumnezeu, Tatăl atotputernic [...] şi în Iisus 
Hristos, unicul, Fiul Lui, Domnul nostru, Cred și în Duhul Sfânt. Şi 
mai precis, şi foarte clar, credința în Sfânta Treime este mărturisită în 
Simbolul athanasian: „Trebuie să adorăm pe un Dumnezeu în Treime 
şi Treimea în unime, nici confundând Persoanele, nici împărțind Fiinţa 
(împotriva monarhianismului şi triteismului - n.n.). Alta i bi 
Tatălui, alta a Fiului şi alta a Duhului Sfânt, totuşi una este dumnezeirea 
Tatălui, a Fiului şi a Sfântului Duh, egală în slavă și veşnică majestate”, 

Mărturiile martirilor care şi-au jertfit viața slăvind pe Dumnezeu 
în Treime sunt alte mărturisiri scurte ale credinţei în Sfânta Treime. 


5 SF. IRINEU DE LYON, Aflarea și respingerea falsei cunoașteri sau Contra ẹreziilor, V, 
36, 2, vol. II, trad. Pr. D.O. Picioruş, Ed. Teologie pentru azi, Bucureşti, 2007, pł451; Pr. B. 
BOBRINSKOY, Taina Preasfintei Treimi, p. 194. 

% Pr. D. RADU, Îndrumări misionare, p. 114. 

Sfântul Policarp, episcopul Smyrnei (t155 d.Hr.), înainte de a fi martiri- 
zat, face această mărturisire de credință: 


„Doamne, Dumnezeule, Atotputernice, Tatăl iubitului și bine- 
cuvântatului Tău Fiu, lisus Hristos, [...], Te laud, Te binecuvântez și 
Te preamăresc prin veşnicul şi cerescul arhiereu Iisus Hristos, iubitul 
Tău Fiu, prin Care, împreună cu El şi cu Duhul Sfânt, Ți se cuvine 


slavă acum și în veacurile ce vor să fie. Amin!” 


Iar în salutarea de încheiere din Scrisoarea Bisericii din Smyrna des- 
pre martiriul episcopului Policarp, se spune: 


„Vă dorim, fraţilor, să fiți sănătoşi, umblând după cuvântul 
Evangheliei lui Iisus Hristos, Căruia se cuvine slavă dimpreună cu 
Dumnezeu Tatăl și Sfântul Duh, spre mântuirea celor aleşi, precum a 


mărturisit fericitul Policarp '*. 


O expunere a învăţăturii Bisericii despre Sfânta Treime o aflăm la 
Părinţii Apostolici, la Apologeţi şi la Sfinții Părinţi. Părinții Apostolici 
exprimă simplu această credinţă. Ei repetă, cu mici modificări, expre- 
siile scripturistice. De exemplu, Clement Romanul, scrie corintenilor: 
„Nu avem noi oare un singur Dumnezeu, un singur Hristos şi un singur 
Duh al harului, revărsat peste noi?”“. 

Apologeții şi Sfinții Părinţi au expus învățătura despre Sfânta Treime 
odată cu combaterea ereziilor sabeliană şi subordinaţiană, aprofun- 
dând relaţiile dintre Persoanele Sfintei Treimi şi relaţia lui Dumnezeu 
cu lumea. 


“ Scrisoarea Bisericii din Smyrna despre martiriul episcopului Policarp, XIV, 1, XXII, 
1, în coll. Părinți și Scriitori Bisericeşti, vol. 11, trad. Pr. I. Rămureanu, Ed. Institutului 
Biblic şi de Misiune al Bisericii Ortodoxe Române, Bucureşti, 1982, pp. 32, 34. 

4! Se. CLEMENT ROMANUL, Epistola către Corinteni, XLVI, 6, în coll. Părinți și Scrii- 
tori Bisericești, vol. 1, trad. Pr. D. Fecioru, Ed. Institutului Biblic şi de Misiune al Bisericii 
Ortodoxe Române, Bucureşti, 1979, p. 70. 

2) Erezii anti-trinitare 

Sabelienii considerau Persoanele dumnezeiești ca trei moduri de 
manifestare a lui Dumnezeu în istoria lumii. Ei admiteau numai o treime 
aparentă, o divinitate care ia trei înfățișări, nu însă una care există în trei 
persoane distincte. Pentru ei persoana (prosopon = mască) este modul 
de manifestare exterioară, de apariție, de înfățișare a unicului Dumnezeu. 
Dumnezeu, Care este unic, a luat, rând pe rând, diferite înfățișări prin 
care Se manifestă în lume. El S-a manifestat, ca Tată, în crearea şi con- 
servarea lumii, ca Fiu, în mântuirea lumii din păcat și ca Duh Sfânt în 
sfințirea oamenilor. Sau, în Vechiul Testament S-a manifestat ca Tată, în 
Iisus Hristos, ca Fiu, iar la Cincizecime ca Duh Sfânt. Aşadar, Tatăl, Fiul 
şi Duhul Sfânt nu sunt decât trei moduri de manifestare ale unicului 
Dumnezeu. De aici urmează că, în timpul când Dumnezeu există ca 
Tată, El nu există ca Fiu sau ca Duh Sfânt; când există ca Fiu, nu există 
ca Tată şi ca Duh Sfânt etc. Modaliștii alterau noţiunea Dumnezeului 
creştin într-un dublu sens: pe de o parte tăgăduiau că iubirea dumne- 
zeiască este motiv şi premisă principală a mântuirii lumii prin Hristos, 
iar pe de altă parte, negau Treimea de Persoane absolute în Dumnezeu, 
amestecând pe Dumnezeu cu lumea, în chip panteist, ca păgânii. 


Subordinațianiștii, dimpotrivă, accentuau numai transcendenţa lui 
Dumnezeu. După ei, Dumnezeu nu vine în atingere cu lumea, deoarece, 
când a voit să o creeze, a creat mai întâi Logosul, Căruia I-a lăsat sarcina 
să o creeze. lar Acesta este ajutat de Duhul Sfânt. Logosul şi Duhul Sfânt 
nu sunt - spun suordinațianiștii - decât nişte puteri dumnezeieşti, prin 
care Dumnezeu Îşi desfășoară activitatea în lume. Aceasta înseamnă că 
Dumnezeu nu Se descoperă în lume și că Iisus Hristos nu este Revelația 
lui Dumnezeu, nu este Fiul adevărat al lui Dumnezeu. 

Ca părere teologică greşită, subordinaţianismul este întâlnit încă din 
secolul al II-lea, când învățătura despre Sfânta Treime nu era suficient 
elaborată. De subordinaţianism au fost acuzaţi, de acea, şi unii scriitori 
bisericeşti. Ca erezie, însă, care a avut răsunet mare şi un însemnat număr 
de adepți, şi care a produs tulburări în Biserică, subordinațianismul, dus 
la extrem, apare numai în secolul al IV-lea, sub formă de arianism şi 
macedonianism sau pnevmatomahism. 

Arianismul este subordinaţianismul dezvoltat la extrem. Este o 
tendință nereușită de a explica raţional învățătura despre Sfânta Treime, 
de a împăca rațional unitatea lui Dumnezeu cu treimea Persoanelor. 
Arie, promotorul acestei erezii, învăţa că există un singur Dumnezeu fără 
început şi mai presus de lume. Fiind transcendent lumii, El nu poate 
intra în contact direct cu lumea finită. De aceea, când a hotărât să cre- 
eze lumea, Dumnezeu a creat mai întâi, din nimic, o ființă deosebită, 
prin care a creat, apoi, întreg universul. Această ființă, numită Fiul lui 
Dumnezeu, a fost creată în mod liber nu din veșnicie, ci în timp. Așadar, 
a fost cândva când Fiul nu exista şi deci nici Dumnezeu nu era Tată. 
Fiul este prima creaţie a lui Dumnezeu. Este singura creatură directă 
a Tatălui şi din această cauză este creatura cea mai perfectă, cea mai 
apropiată de Tatăl. Find prima și cea mai perfectă creatură a Tatălui, 
El poate fi numit Fiul lui Dumnezeu, deși nu este Dumnezeu adevărat 
şi nu este deoființă cu Tatăl. El este Fiul adoptiv al lui Dumnezeu şi nu 
Fiu în sensul adevărat. Şi cum prin acest Fiu Dumnezeu creează lumea, 
este și El Dumnezeu, prin participare la stăpânirea lumii împreună cu 
Dumnezeu. Arianismul a fost condamnat definitiv la Sinodul I Ecume- 
nic de la Niceea, în anul 325. 


Macedonianismul sau pnevmatomahismul este arianismul extins 
la Persoana Duhului Sfânt. Arie nu a discutat îndeosebi despre Duhul 
Sfânt. Cum el însă învăţa că toată existenţa este creată de Dumnezeu 
prin Fiul, în mod logic urma că şi Duhul Sfânt este creat de Fiul. De 
aceea, El este inferior, este subordonat Tatălui şi Fiului. La această con- 
cluzie a ajuns Macedonie, fost episcop de Constantinopol (t362). El 
învăţa că Duhul Sfânt este o creatură a Fiului, după cum Fiul este o cre- 
atură a Tatălui. De aceea, Duhul Sfânt este slujitor al Tatălui Şi al Fiului. 
Întrucât Macedonie și adepţii lui negau dumnezeirea Sfântului Duh, așa 
zicând luptau împotriva divinității Lui, ei au fost numiţi pnevmatomabhi. 
Pnevmatomahismul a fost condamnat la Sinodul II Ecumenic, de la 
Constantinopol, în anul 381%. 


#2 N. CHIȚESCU, Pr. I. TODORAN, Pr. |. PETREUȚĂ, Teologia dogmatică și simbolică, vol. 
I, Ed. Renașterea, Cluj-Napoca, 2004, pp. 304-308. 

3) Părinţii Apostolici, vechile simboluri de credință și mărturiile 
martirilor 

Toate aceste categorii au exprimat credinţa în Sfânta Treime într-un 
mod simplu, repetând, cu mici modificări, expresiile din scrierile Apos- 
tolilor, mărturisind și slăvind pe Tatăl, pe Fiul şi pe Sfântul Duh. Cuvân- 
tul „Treime” însuși (Trias, Trinitas) apare pentru prima dată la Teofil al 
Antiohiei (1185), în Răsărit, şi la Tertulian (4220), în Apus”. 

În confruntarea cu ereziile și cu cultura greco-romană, teologia 
patristică a trebuit să expună învățătura Bisericii, pentru a o face accesi- 
bilă în cadrul acestei culturi, bazându-se pe Revelația biblică, dar folo- 
sindu-se și de termeni luaţi din filosofia contemporană. Părinţii Bisericii 
au preluat noţiuni și expresii din filosofia greacă pe care le folosesc în 
prezentarea învățăturii creştine, după ce le-au dat un conţinut creștin. 
Astfel, ei au introdus o adevărată revoluţie în domeniul filosofiei antice 
geceşti. Desigur, confruntarea a fost de durată şi nu a fost simplă. 

Folosind ideile filosofiei grecești contemporane despre logos, luate 
îndeosebi de la Filon din Alexandria şi stoici, și prelucrându-le în spiritul 
credinţei creştine, pentru a explica relaţia între Fiul și Tatăl, apologeţii 
identifică „logosul” din această filosofie cu Fiul lui Dumnezeu. Prin 
aceasta ei au adus o oarecare înțelegere a învățăturii creştine despre Fiul 
lui Dumnezeu în cultura elenistă întrucât ideea de „logos” era binecu- 
noscută atât intelectualilor păgâni, cât şi multor creştini. Dar în această 
expunere ei au făcut şi greşeli. Căci în sistemul filosofiei lui Filon și al 
stoicilor, logosul era o idee cosmologică necesară pentru a stabili o punte 
de legătură între absolut și materie, pentru a crea lumea. În sistemul teo- 
logiei apologeților însă ideea de „logos” nu este strict necesară. Aceasta 
pentru că, potrivit Revelaţiei biblice, lumea este creată de Dumnezeu 
din nimic, nu era numaidecât necesar să existe Logosul ca mijlocitor 
între Dumnezeu şi lume. În consecință, apologeţii învață că Logosul nu 


% SF. TEOFIL AL ANTIOHIEI, Către Autolic, Cartea a I-a, XV, în coll. Părinți și Scrii- 
tori Bisericeşti, vol. 2, Ed. Institutului Biblic și de Misiune al Bisericii Ortodoxe Române, 
Bucureşti, 1979, p. 307; Bernd J. HiLBERATH, Der Personbegriff der Trinitătstheologie 
in Riickfrage von Karl Rahner zu Tertullians „Adversus Praxean”, Innsbruck, Tyrolia- 
Verlag, 1986. 

există la Dumnezeu din veci. Dumnezeu vrând să creeze lumea, înainte 
de creare, a dat naștere Cuvântului (Logosului). Această naştere nu este 
o emanaţie din ființa divină şi Dumnezeu n-a pierdut nimic din ființa 
Sa născând Logosul. Odată născut, Logosul nu mai există în interio- 
rul, ci alături de Dumnezeu. Logosul este izvorul binelui, adevărului și 
al tuturor valorilor din lume. Toţi oamenii mari au stat sub influența 
lui. Dar întrucât ei posedau adevărul numai parțial, la plinirea vremii, 
Logosul S-a întrupat în lisus Hristos. Iisus Hristos este Însuşi Logosul 
lui Dumnezeu întrupat. De aceea, El posedă adevărul deplin, şi prin El 
toţi creştinii în Hristos“. 

Apologeţii n-au abordat însă învățătura creștină despre Sfânta Tre- 
ime în ansamblul său și n-au clarificat relaţiile dintre Persoanele trini- 
tare. Ei au abordat numai relația Logosului cu Dumnezeu și cu lumea 
şi au cugetat naşterea Fiului în timp, Fiul fiind, în cugetarea lor, într- 
o anumită măsură inferior Tatălui și neavând toate îsușirile ființei 
dumnezeieşti. 

Abia în lupta cu marile erezii ale vremii — cu arianismul, sabelianis- 
mul şi pnevmatomahii - marii Părinţi ai Bisericii, din secolele al IV-lea 
și al V-lea, au formulat învățătura despre Sfânta Treime. Scrieri speciale 
referitoare la Sfânta Treime au alcătuit: Sf. Atanasie cel Mare, Sf. Vasile 
cel Mare, Sf. Grigorie Teologul, Sf. Grigorie de Nyssa, Didim cel Orb, Sf. 
Ambrozie al Milanului ș.a. Foarte edificatoare sunt, în această privinţă, 
şi capitolele VI-VIII din Cartea I a Dogmaticii Sf. loan Damaschin, ca o 
încoronare a Tradiţiei patristice“. 

Concepţiile greșite, eretice, despre Dumnezeu, care revin la unele 
secte şi denominaţiuni creştine din timpul nostru, au obligat Biserica 
să aprofundeze adevărul revelat despre Sfânta Treime, cuprins în Sfânta 
Scriptură şi în Tradiţia apostolică, şi să-l formuleze oficial şi solemn, 
pentru a feri pe credincioşi de erezie şi răstălmăciri eretice, în învățătura 
despre Dumnezeu, Unul în ființă şi întreit în Persoane. Această formulare 


“ Pr. Valer BEL, Misiunea Bisericii în lumea contemporană, Ed. Renașterea, Cluj-Na- 
poca, 2010, pp. 253-255. 
% N. CHIŢESCU et al., Teologia Dogmatică Ortodoxă, p. 298. 

definitivă a adevărului despre Sfânta Treime, pe baza Sfintei Scripturi și 
a Tradiţiei apostolice, a avut loc la Sinoadele I şi al II-lea Ecumenice, 
care fac parte, de asemenea, din Sfânta Tradiţie. 


4.5. Reflexe ale Sfintei Treimi în creaţie 


„A fost o vreme când coincidenta celor opuse era socotită incom- 
patibilă cu rațiunea”*. Astăzi, ştiinţa a descoperit că nu există nimic în 
sine, ci totul se află în relaţie reciprocă, iar modul antinomic al realităţii 
a devenit o realitate recunoscută de savanţi și filosofi de marcă: 


„O ordine implicită, foarte profundă și invizibilă lucrează dede- 
subtul dezordinii explicite, spun unii dintre ei. La originea creaţiei 
nu există evenimente întâmplătoare, nu există hazard, ci o ordine cu 
mult superioară celor pe care le putem imagina, ordinea supremă 
care reglează constantele fizice, condiţiile inițiale, comportamentul 
atomilor și viaţa stelelor. Puternică, liberă, existentă în infinit, tainică, 
invizibilă, sensibilă, ordinea se află acolo, eternă şi necesară, în spatele 
fenomenelor, foarte sus, deasupra universului, dar prezentă în fiecare 


particulă”. 


Despre această prezență a întregului în parte, ca mod de a fi al 
realității, vorbeşte și Sf. Atanasie cel Mare, atunci când spune că Logosul 
Tatălui, Care sălăşluieşte în toate, Își întinde pretutindeni puterile Sale, 
dă viață tuturor şi „le păzeşte împreună şi pe fiecare în parte, alcătu- 
ind o singură lume şi „ordine frumoasă și armonioasă a ei”, „El Însuși 
rămânând nemișcat, dar mişcându-le pe toate prin crearea și orânduirea 
lor, după bunăvoința Tatălui”. Ştiinţa şi teologia se întâlnesc pentru a 


46 Pr. D. STĂNILOAE, Teologia Dogmatică Ortodoxă, vol. I, p. 288. 

+ Jean GUITTON, Dumnezeu și știința, Ed. Harisma, București, 1992, p. 94. 

18 SF, ATANASIE CEL MARE, Cuvânt împotriva elinilor, XLII, în coll. Părinți și Scriitori 
Bisericeşti, vol. 15, trad. Pr. D. Stăniloae, Ed. Institutului Biblic și de Misiune al Bisericii 
Ortodoxe Române, București, 1987, p. 79. 

afirma împreună caracterul antinomic al realităţii ca unitate în diver- 
sitate, care îşi are ultimul temei „foarte sus, deasupra universului”, în 
Sfânta Treime”. Unul dintre marii teologi ai Bisericii Răsăritene, care a 
pus în evidență frumuseţea plină de strălucire negrăită a Sfintei Treimi, 
a fost Sf. Grigorie Teologul. Într-unul din poemele sale, Sf. Grigorie Teo- 
logul face o mărturisire impresionantă, izvorâtă din experienţa duhov- 
nicească a întâlnirii lui cu Sfânta Treime: 


„Din ziua în care am renunțat la cele lumești ca să-mi consa- 
cru sufletul contemplării cereşti, prealuminoase, când înțelepciunea 
supremă m-a îndepărtat de cele trecătoare, din acea zi ochii mei 
au fost orbiți de lumina Treimii, a Cărei strălucire depăşeşte tot ce 
poate concepe mintea omului, iar de pe înălțimea tronului slavei 
Sale, Treimea revarsă peste toți şi peste toate razele Sale de lumină 
negrăită, comună Celor trei. Acesta este izvorul a toate câte există aici 
jos, separate prin timp de cele de sus. Din ziua aceea am murit față 
de lume și lumea a murit față de mine și aștept să fiu acolo unde este 


Treimea mea, în strălucirea splendorii Sale”. 


Pentru a pune în lumină taina intersubiectivităţii trinitare, descope- 
rită de Hristos, teologia răsăriteană a creat noțiunea de „persoană, care 
exista în filosofia greacă numai în sens de mască sau înfăţişare exteri- 
oară a fiinţei, şi a arătat că persoana nu este o mască „suprapusă” fiinţei 
divine, ci Însuși Ipostasul fiinţei divine sau realitatea constitutivă a ființei 
dumnezeieşti. Datorită noţiunii de „persoană” teologia patristică a pus în 
evidenţă intersubiectivitatea Persoanelor divine şi perihoreza trinitară. 
Pentru Părinţii Bisericii, Sfânta Treime nu a fost obiect de speculație 


filosofică, ci Subiect personal de dialog și intensă trăire duhovnicească, 


® Bernhard PHILIBERT, Der Dreieine. Anfang und Sein. Die Struktur der Schöpfung, 
Christians Verlag, Stein am Rhein, Schweiz, 1971, p. 21; cf. Pr. D. STĂNILOAE, Teologia 
Dogmatică Ortodoxă, vol. I, p. 288. 

50 SF. GRIGORIE TEOLOGUL, Poeme II, în PG 37, col. 11, 65 apud Pr. D. Popescu, lisus 
Hristos Pantocrator, p. 139. 

care le-a permis să descopere focul iubirii pe care Lumina cu trei strălu- 
ciri o revarsă peste Biserică şi peste întreaga zidire”. 

Cel mai apropiat chip al Sfintei Treimi, în creaţie, ca un reflex palid 
al Ei, este unitatea de ființă și distincția personală a oamenilor”. Aceeași 
natură umană comună subzistă în multe ipostasuri sau persoane, într-o 
mulțime de subiecte distanțate, dar într-o solidaritate ontologică, deși 
unele se mântuiesc covârșite de Duhul lui Hristos, altele nu. Fiecare 
ipostas uman este legat de celelalte în mod ontologic şi aceasta se mani- 
festă în necesitatea lor de relaţie, de a fi în comuniune. 

Prin aceasta ipostasurile umane au caracter de persoane şi adevă- 
rata lor dezvoltare constă în dezvoltarea lor ca persoane, prin comuni- 
carea şi comuniunea tot mai strânsă între ele. Revelația divină ne arată 
că omul a fost creat „după chipul lui Dumnezeu” spre „asemănarea” cu 
EI (Facerea 1, 26): „Şi a făcut Dumnezeu pe om după chipul Său; după 
chipul lui Dumnezeu l-a făcut; a făcut bărbat și femeie” (Facerea 1, 27). 
Deci, prin creaţie, omul este adus la existenţă în această dualitate perso- 
nală complementară deschisă spre Creatorul său. Omul-eu este deschis 
spre „Iu” al lui Dumnezeu şi spre „tu” al semenului său. De aceea, omul 
se dezvoltă cu adevărat, se împlinește și desăvârşește numai în comuni- 
une cu Dumnezeu, din puterea harului Său şi în comuniune semenii săi. 


4.6. Formularea dogmei Sfintei Treimi 


4.6.1. Formularea dogmei Sfintei Treimi la primele două 
Sinoade Ecumenice 


Revelația Sfintei Treimi, adusă de Mântuitorul lisus Hristos și fixată 
în Tradiţia apostolică și în scrierile Noului Testament, a fost aprofundată, 
apărată şi formulată de Biserică împotriva celor care o înțelegeau greșit 


5I Pr. D. Popescu, lisus Hristos Pantocrator, pp. 138-139; Pr. D. STĂNILOAE, Teologia 
Dogmatică Ortodoxă, vol. I, pp. 300-320. 
= Pr. D. STÂNILOAE, Teologia Dogmatică Ortodoxă, vol. I, p. 289. 

și care, interpretând tendenţios textele scripturistice trinitare, alterau 
grav învățătura creştină despre Dumnezeu. Deci ereziile antitrinitare 
- monarhianismul şi modalismul (sec. II-III), subordinaţionismul, cu 
cele două extreme ale lui, arianismul și macedonianismul (sec. IV) - au 
determinat Biserica să apere şi să formuleze, într-o formă precisă, ade- 
vărul despre Dumnezeu Unul în Fiinţă și întreit în Persoane. La acest 
factor extern se adaugă și factori interni: necesitatea asigurării unității de 
credinţă, Sfânta Treime fiind adevărul dumnezeiesc fundamental, atot- 
cuprinzător și baza mântuirii noastre, precum și scopul misionar și apo- 
logetic. Confruntarea cu problemele filosofice ale vremii a fost provocată 
de întâlnirea creștinismului cu lumea spirituală elenistă, însă ea a fost 
întemeiată și în interior, în mărturia biblică despre Dumnezeu Care este 
Dumnezeul universal al lui Israel şi al tuturor popoarelor. Cum putea fi 
făcută valabilă însă această pretenţie de universalitate altfel decât prin 
faptul că credinţa creştină a intrat în dialog cu filosofia şi a încercat să 
răspundă la întrebările acesteia? Așadar, confruntarea creştinismului cu 
cultura și filosofia elenistă a avut un scop misionar apologetic, acela de a 
arăta că sensul existenţei create se împlinește și mântuirea se dobândeşte 
numai în comuniunea cu Dumnezeu, Cel ce S-a revelat în lisus Hristos, 
în puterea Duhului Sfânt”. 

Nu a fost şi nu este uşor însă să lămurești misterul că Dumnezeu 
este Unul în Fiinţă, dar întreit în Persoane; că este Unul şi unic; că este 
o unitate fără egal și fără asemănare, dar că această unitate există în trei 
Persoane, într-un mod mai presus de posibilitatea noastră de înţelegere: 


„Mare este primejdia în lupta cu ereticii! - spune Sf. loan Gură de 
Aur. Te temi ca nu cumva lovind pe unul, să fii rănit de celălalt. Dacă 
spui că este o singură Dumnezeire, Sabelie răspunde îndată că tot ast- 
fel o mărgineşte și el; dacă o desparți, spunând că Unul este Tatăl, 
Unul este Fiul şi Altul este Duhul Sfânt, se înfățișează Arie, care de 
la deosebirea dintre Persoanele Dumnezeirii te duce la deosebirea de 
ființă. De aceea, în lupta pe care o ai de dus cu aceşti eretici trebuie să 


5 Pr. V. BEL, Misiunea Bisericii..., pp. 261-262. 

ştii să te fereşti de nelegiuitul amestec făcut de Sabelie între Persoanele 
Dumnezeirii, dar să fugi şi de nebuneasca deosebire făcută de Arie 
în Ființa Dumnezeirii, şi să mărturisești că una este Dumnezeirea 
Tatălui, Fiului şi Sfântului Duh, dar adăugând, totodată, că această 


unică Dumnezeire are trei ipostase”**. 


Combătând pe Arie, care nega dumnezeirea Mântuitorului nostru 
lisus Hristos, susținând că a fost un timp când Fiul n-a existat şi că El a 
fost creat din nimic sau dintr-o substanță străină de cea a Tatălui, Sino- 
dul I Ecumenic de la Niceea (325) afirmă că lisus Hristos este „Fiul lui 
Dumnezeu, Unul-Născut, Care din Tatăl S-a născut, mai înainte de toți 
vecii”, deci este Fiul Tatălui în sens propriu, veşnic ca și Tatăl; Fiul este 
„de o ființă cu Tatăl” (6uoovoios 1& Ilarpi), deci Fiul este Dumnezeu 
ca şi Tatăl; Fiul este Dumnezeu-Creatorul ca și Tatăl, căci prin El „toate 
s-au făcut”. 

După ce formulează învățătura despre Dumnezeu, în general, şi 
despre Dumnezeu Tatăl, în special (art. 1), Sinodul formulează, în conti- 
nuare, în Simbolul credinţei, învățătura despre Dumnezeu - Fiul întru- 
pat, născut din veci din Tatăl, de o fiinţă cu EI: „Și întru Unul Domn 
lisus Hristos, Fiul lui Dumnezeu, Unul-Născut, Care din Tatăl S-a năs- 
cut mai înainte de toți vecii: Lumină din Lumină, Dumnezeu adevă- 
rat din Dumnezeu adevărat, născut, nu făcut, Cel de o ființă cu Tatăl 
(6uoovoios t% Ilarpi) prin Care toate s-au făcut” (art. 2). 

În articolul următor (art. 3) este formulat adevărul Întrupării Fiului 
lui Dumnezeu, prin lucrarea Duhului Sfânt, din Fecioara Maria, la plini- 
rea vremii, adică în timp: „Care, pentru noi oamenii și pentru a noastră 
mântuire, S-a pogorât din ceruri şi S-a întrupat de la Duhul Sfânt și din 
Fecioara Maria şi S-a făcut om”. Adevărul despre Pătimirile, moartea pe 
cruce, îngroparea, Învierea din morți, Înălţarea la ceruri, a doua venire 
şi judecata universală, adică despre întreaga lucrare mântuitoare a lui 
Hristos, este formulat în alte patru articole (art. 4-7). 


54 SE. IOAN GURĂ DE AUR, Despre preoție, trad. Pr. D. Fecioru, Ed. Institutului Biblic și 
de Misiune al Bisericii Ortodoxe Române, Bucureşti, 1987, p. 199. 

După condamnarea lor la Sinodul I Ecumenic, arienii şi-au îndreptat 
atacul împotriva Duhului Sfânt, negându-i dumnezeirea și susținând că El 
este o creatură a Fiului, mai mic decât Fiul și supus Fiului, iar ca „Duh” sau 
„Spirit” este superior naturii spirituale a îngerilor, având o poziţie inter- 
mediară între Dumnezeu și creaturi. Aceștia au constituit erezia pnevma- 
tomahilor, adică a luptătorilor împotriva Duhului Sfânt. Pnevmatomahii 
s-au mai numit macedonieni sau maratonieni. Denumirea de macedoni- 
eni li s-a dat după numele episcopului semiarian Macedoniu, inițiatorul 
acestei erezii, depus din scaun, ca eretic, în anul 360 de Sinodul din Cons- 
tantinopol. După moartea lui Macedoniu, conducerea pnevmatomahilor 
a preluat-o diaconul Maratoniu, hirotonit de Macedoniu ca episcop de 
Nicomidia, de la care au primit şi numele de maratonieni. 

Dumnezeirea, egalitatea şi deoființimea sau consubstanţialitatea 
Duhului Sfânt cu Tatăl, precum şi cu Fiul, au fost aprofundate şi apărate, 
împotriva pnevmatomabhilor, de marii părinți şi teologi ai secolului al IV- 
lea, ca: Sf. Chiril al Ierusalimului, Sf. Atanasie cel Mare, de părinții capa- 
docieni: Sf. Vasile cel Mare, Sf. Grigorie Teologul sau Teologul, Sf. Grigo- 
rie de Nyssa, de Didim cel Orb, de Sf. Ambrozie al Milanului şi alții. 

Beneficiind de întreaga aprofundare teologică de până aici, privind 
Sfânta Treime, în general, şi Persoana şi lucrarea Duhului Sfânt, în spe- 
cial, Părinţii Sinodului II Ecumenic, de la Constantinopol (381), după 
ce păstrează și confirmă, mai pe larg, învățătura ortodoxă de la Niceea, 
exprimată în Simbolul credinței, despre Dumnezeu Tatăl, creator şi pro- 
niator a tot ceea ce există, despre Dumnezeu Fiul întrupat, Domnul nos- 
tru Iisus Hristos, Mântuitorul lumii (art. 2-7), condamnă erezia pnev- 
matomahilor şi mărturisesc în mod expres credinţa în Duhul Sfânt, cea 
de-a treia Persoană a Sfintei Treimi: 


„(Cred - n.n.) Și întru Duhul Sfânt, Domnul de viață Făcătorul, 
care din Tatăl purcede, Cel ce, împreună cu Tatăl și cu Fiul este închi- 
nat şi slăvit, Care a grăit prin proroci” (art. 8). 


În mărturisirea credinței în Duhul Sfânt, Părinţii de la Sino- 
dul II Ecumenic nu au introdus termenii „Dumnezeu” și „deoființă” 

(omoousios), ca în art. 2, dedicat dumnezeirii Domnului nostru lisus 
Hristos, pentru a menaja pe creștinii care se temeau de orice formulă 
nouă, chiar dacă aceasta nu făcea altceva decât să exprime mai direct şi 
mai clar învățătura ortodoxă a Bisericii. Prudența Părinților sinodali s-a 
dovedit eficace, căci erezia lui Macedoniu a fost părăsită, iar formularea 
învățăturii ortodoxe despre Sfântul Duh, fixată în Simbolul constantino- 
politan, a rămas neschimbată, fiind confirmată de către celelalte Sinoade 
Ecumenice, în hotărârile lor (în special de Sinoadele III şi IV Ecume- 
nice) împreună cu întregul text al Simbolului niceoconstantinopolitan 
pe care Biserica Ortodoxă îl foloseşte peste tot, în slujbele și rugăciunile 
sale. 

Dumnezeirea Duhului Sfânt este exprimată în mărturisirea Sinodu- 
lui II Ecumenic, adică în articolul șapte al Simbolului de credință, prin 
afirmaţiile acestei mărturisiri. 

Duhul Sfânt este „Domnul de viață Făcătorul”, ceea ce implică, pen- 
tru Duhul Sfânt, plenitudinea dumnezeirii. „Domn, „Creator” şi „Pro- 
niator” a toate este Dumnezeu-Tatăl, cum mărturisim în art. 1 al Sim- 
bolului; „Domn” este Dumnezeu-Omul, lisus Hristos: „[Cred - n.n.] Şi 
întru unul Domn lisus Hristos, Fiul lui Dumnezeu, Unul-Născut, Care 
din Tatăl S-a născut, mai înainte de toţi vecii» (art. 2) și „Domn” este 
Duhul Sfânt: „Domnul este Duh și unde este Duhul Domnului, acolo 
este libertate” (2 Corinteni 3, 17). Duhul Sfânt este „Duhul Domnu- 
lui” (2 Corinteni 3, 17-18). Duhul Domului este împreună cu Cuvântul 
Domnului întrupat: „Duhul Domnului este peste Mine, că Domnul M-a 
uns să binevestesc săracilor” (Isaia 61, 1; Luca 4, 18). Duhul Sfânt este 
în relație cu Tatăl şi cu Fiul, fiind numit şi Duhul Tatălui, dar și Duhul 
Fiului sau Duhul lui Hristos: „Dar voi nu sunteţi în carne, ci în Duh, 
dacă Duhul lui Dumnezeu locuiește în voi. Iar dacă cineva nu are Duhul 
lui Hristos acela nu este al Lui” (Romani 8, 9). Deci Duhul Sfânt este 
Dumnezeu ca și Dumnezeu-Tatăl și ca Fiul lui Dumnezeu sau Dumnezeu- 
Fiul. Sfântul Duh este „Domnul de viață Făcătorul”, El este Dumnezeu 
ca și „Tatăl Atotţiitorul, Făcătorul cerului și al pământului”, pentru că 
numai Dumnezeu este Cel ce dă viață: „Căci precum Tatăl are viaţă în 
Sine, așa I-a dat și Fiului să aibă viață în Sine” (loan 5, 26). 

Dumnezeirea şi deoființimea Duhului Sfânt cu Tatăl şi, prin aceasta, 
cu Fiul, este arătată prin folosirea expresiei neotestamentare că Duhul 
Sfânt purcede din Tatăl: „Iar când va veni Mângâietorul, pe care Eu îl 
voi trimite vouă de la Tatăl, Duhul Adevărului, Care de la Tatăl purcede, 
Acela va mărturisi despre Mine” (loan 15, 26). Prin aceasta se arată că 
Duhul Sfânt are ființa Sa în Tatăl, că are ființă comună cu Tatăl. 

Şi mai direct, deoființimea sau consubstanţialitatea şi, deci, egalita- 
tea Duhului Sfânt cu Tatăl și cu Fiul este indicată şi subliniată în măr- 
turisirea Sinodului II Ecumenic, îndată după ce se arată modul prove- 
nirii prin purcedere a Sfântului Duh din Tatăl, prin cuvintele: „Cel ce 
împreună cu Tatăl și cu Fiul este închinat şi slăvit”, care exprimă, în alți 
termeni, deoființimea şi egalitatea celor Trei Persoane divine. Sfântului 
Duh I se cuvine aceeași închinare și slăvire ca și Tatălui şi Fiului, deci 
este Dumnezeu ca şi Tatăl şi Fiul. 

Mai departe, în același articol al Simbolului, Duhul Sfânt este ară- 
tat ca Cel „Care a grăit prin proroci’, descoperind, deci, pe Dumnezeu, 
oamenilor, cum ne încredințează, de altfel, Sf. Apostol Pavel, prin cuvin- 
tele: „Cele ce ochiul n-a văzut și urechea n-a auzit și la inima omului 
nu s-au suit, pe acestea le-a gătit Dumnezeu celor ce-L iubesc pe El. 
lar nouă ni le-a descoperit Dumnezeu prin Duhul Sfânt, fiindcă Duhul 
toate le cercetează, chiar şi adâncurile lui Dumnezeu (1 Corinteni 2, 
9-10; Isaia 64, 3)”. 

Duhul Sfânt are un rol deosebit în Revelaţie. El a revelat patriarhilor, 
drepţilor şi tuturor prorocilor Vechiului Testament voia și cuvântul lui 
Dumnezeu. Prorocii sunt purtătorii privilegiați ai Duhului Sfânt. Prin 
lucrarea Duhului Sfânt, ei primesc capacitatea deosebită de percepere a 
prezenței lui Dumnezeu, a voii Lui; ei stau într-o relaţie vie cu Dumnezeu, 
în slujba poporului Israel. Prin aceasta ei primesc de la Dumnezeu și 
comunicarea unor intenţii de viitor ale Lui cu privire la poporul Israel şi 
cu privire la mântuirea întregului neam omenesc în Hristos. 

Spre deosebire de falşii proroci, care pretind inspirația Duhului 
Sfânt, neputând cunoaşte voia lui Dumnezeu cu privire la viitor, prorocul 


5 Pr. D. RADU, Îndrumări misionare, pp. 116-118. 

adevărat are pe Duhul lui Dumnezeu, prin Care se află în relaţie intimă 
cu Dumnezeu și Care, pentru aceea, este un Duh al adevăratei puteri 
și cunoașteri, mai exact Duhul Adevărului. Prorocul Isaia, de exemplu, 
are conștiința că este trimis de către Însuși Duhul lui Dumnezeu (Isaia 
48, 16). Acest Duh face din gura lui „sabie ascuţită” (Isaia 49, 2). Din 
cuvântul lui Dumnezeu iradiază Duhul lui Dumnezeu ca o mare putere 
de chemare către proroc și către cei cărora le vorbeşte acesta (Iona 1, 2; 
Iezechil 2, 1-2). Şi prin puterea Duhului care este în ei, prorocii trăiesc o 
adevărată răspundere în fața lui Dumnezeu pentru popor şi, de aceea, 
Dumnezeu le dă lor răspuns când vor să cunoască voia lui Dumnezeu 
cu privire la popor“. 

Duhul Sfânt este şi sufletul și viaţa Bisericii; El revarsă plenitudinea 
vieţii dumnezeiești în Biserică, prin Hristos Cel înviat şi înălțat. Prin 
Duhul Sfânt, Hristos Se sălășluieşte în oameni încorporându-i în Sine, 
ca mădulare ale trupului Său. Biserica însăși, în calitatea ei comuniune 
şi comunitate concretă a oamenilor cu Dumnezeu, intră în istorie la 
Cincizecime, odată cu venirea personală a Sfântului Duh în lume (Fap- 
tele Apostolilor 2, 1-3). 

De aceea, în continuarea formulării şi exprimării credinței ortodoxe 
în Duhul Sfânt, Simbolul niceoconstantinopolitan formulează succint 
învățătura despre Biserică, indicându-i însușirile ei specifice: unita- 
tea, sfințenia, catolicitatea sau sobornicitatea și apostolicitatea (art. 9), 
învăţătura despre Botez şi, prin aceasta, despre toate Tainele Bisericii 
(art. 10) şi învățătura despre învierea morților (art. 11), și viața veşnică 
(art. 12). 

Cu mărturisirea credinței în Duhul Sfânt, la Sinodul II Ecumenic, 
s-a încheiat formularea dogmei Sfintei Treimi care exprimă credința şi 
învățătura creștină despre Dumnezeu-Sfânta Treime ca bază a mântuirii 
noastre în Hristos. Simbolul niceoconstantinopolitan este sinteza cea mai 
concisă, dar cuprinzătoare, a învăţăturii Bisericii bazată pe Revelația 
dumnezeiască, care explică apartenenţa noastră eclezială și de care este 


5 Pr. Dumitru STĂNILOAE, „Sfântul Duh în Revelaţie și în Biserică”, în: Ortodoxia, 
XXVI, (1974), 2, pp. 231-232. 

dependentă însăși mântuirea noastră. Căci, în Simbolul niceoconstan- 
tinopolitan se cuprind, implicit, într-o formă foarte concentrată, toate 
hotărârile dogmatice ulterioare ale Sinoadelor Ecumenice, deci nu 
numai dogma hristologică formulată şi aprofundată la Sinoadele III, IV 
şi VI Ecumenice, ci și cea mariologică (Sinodul V Ecumenic) şi cultul 
sfinților şi al icoanelor, întemeiate pe Întruparea Fiului lui Dumnezeu 
(Sinodul VII Ecumenic). 

Dat fiind cuprinsul său doctrinar atotcuprinzător, Simbolul niceocon- 
stantinopolitan a înlocuit toate celelalte forme de mărturisire a credinţei 
de până aici, adică toate Simbolurile de credință, generalizându-se, într- 
un scurt timp, în cultul întregii Biserici Ortodoxe de pretutindeni”. 


4.6.2 Exprimarea Tainei Sfintei Treimi: 
semnificaţia teologic-eclesială a termenilor „fiinţă, 
=» e » z» 
„naturá , „ipostas , „persoană 


Conștiinţa treimică a pătruns de la început viața Bisericii. Aceasta 
a determinat pe creştini în general, şi pe ierarhi şi teologi, în special, 
să dezvolte şi să precizeze învățătura de credință în Dumnezeu-Sfânta 
Treime și să o apere de orice alterare. Ei şi-au pus în lucrare toată pute- 
rea spirituală pentru a înlătura obiecţiunile aduse acestei credințe, pen- 
tru a îndrepta greșelile de interpretare, pentru a expune învățătura de 
credință, a o dezvolta, formula și aprofunda în așa fel încât aceasta să fie 
făcută accesibilă, să fie primită şi trăită de către toți cei care doreau să se 
împărtășească de mântuirea adusă de Hristos. Deci ereziile, necesitatea 
de a asigura unitatea credinţei, de a o face accesibilă și a o mărturisi la 
nivelul gândirii şi culturii vremii au fost factorii care au determinat pre- 
cizarea şi formularea adevărului de credinţă, ca să exprime cât mai fidel 
Taina Sfintei Treimi. 

Pentru a exprima Taina Sfintei Treimi, Părinţii Bisericii au pre- 
lucrat mărturiile trinitare revelaţionale şi, folosindu-se de termeni 
din cultura elenistă ca ființă (ovoia), fire (voi), esență (essentia), 


57 Pr. D. RADU, Îndrumări Misionare, pp. 119-120. 

substanță (substantia), natură (natura), ipostas (bnóotaois), persoană 
(np6ownov), cărora le-au dat un conţinut nou, au creat un limbaj bise- 
ricesc. Terminologia trinitară s-a precizat în perioada primelor două 
Sinoade Ecumenice prin contribuţia deosebită a Părinților capadoci- 
eni. Ei au precizat că: dumnezeirea (ousia) este substanța comună a 
Treimii, care există în sine; firea sau natura (physis) este realitatea care 
constituie o ființă; persoana sau ipostasul (hypostasis) este subiectul 
care posedă și asumă, în mod individual, aceeași natură; idiomele ipos- 
tatice (idiomata) sunt caracteristicile sau însuşirile personale ale ipos- 
tasului. Prin aceasta, ei au intreprins şi au realizat o adevărată revoluţie 
culturală în raport cu filosofia şi cultura antică greco-romană“. 

Întemeindu-se pe Revelația biblică, Părinţii Bisericii au depășit 
caracterul substanțial al gândirii eleniste, fie că este vorba de aris- 
totelism, fie de platonism, pe care le cunoșteu ca nimeni alții, şi au 
creat, pentru prima dată în istoria culturii umane, conceptul de per- 
soană, pe care l-au așezat la temelia învățăturii despre Sfânta Treime. 
Ei n-au adaptat teologia la filosofie, ci filosofia la teologie, fiindcă, în 
lumina Revelaţiei biblice, care este dialogul personal al lui Dumnezeu 
cu omul, ei au transformat conceptul de substanță impersonală, din 
filosofia antică, în concept de substanță personală la nivelul teologiei 
trinitare”. 

Sf. Vasile cel Mare spune în acest sens: 


„Proprietăţile personale contemplate în ființă diferențiază 
comunul prin peceți şi forme. [...] Căci aceasta este natura 
proprietăților personale (Tată, Fiu, Duh), că identitatea ființei arată 
deosebirea, iar proprietăţile însele, opunându-se deseori între ele, nu 
rup unitatea ființei”. 


* Pr. Ion BRIA, Dicționar de Teologie Ortodoxă, Ed. Institutului Biblic şi de Misiune al 
Bisericii Ortodoxe Române, Bucureşti, 1994, pp. 305-306, 406-409. 

°’ Pr. Dumitru Popescu, Teologie și cultură, Ed. Institutului Biblic şi de Misiune al 
Bisericii Ortodoxe Române, București, 1993, p. 13. 

5 Sk. VASILE CEL MARE, Adversus Eunomiurm, II, în PG 29, col. 637 apud Pr. D. Po- 
PESCU, Teologie și cultură, p. 13. 


320 


TEOLOGIA DOGMATICĂ ORTODOXĂ 


Cu alte cuvinte, proprietățile personale ale Sfintei Treimi, adică pro- 
prietatea de Tată, Fiu şi Duh Sfânt, nu mai sunt privite ca nişte forme și 
peceți ce vin după natura divină impersonală, ci ele sunt integrate în natura 
divină însăşi, sunt contemplate în natura, care devine, astfel, o natură cu 
caracter personal, o natură-comuniune. Pentru Sf. Vasile cel Mare, „natura 
lui Dumnezeu este comuniunea, comuniunea este o categorie, o reali- 
tate ontologică, o ontologie relațională. S-a înlocuit, astfel, conceptul de 
„natură pură, din filosofia aristotelică, prin conceptul de „natură-comuni- 
une”. Altfel spus, Fiinţa lui Dumnezeu este structurată personal, ea subzistă 
în cele trei Persoane ale Sfintei Treimi, întreagă și neîmpărțită. 

Așezând la baza comuniunii trinitare conceptul de persoană, pe 
care l-au dezvoltat în lumina Revelaţiei biblice, Sfinţii Părinți au preci- 
zat, în mod creator, că persoana nu este o mască exterioară, cum sugera 
noțiunea de persona, în cultura greco-romană, ci o formă care structu- 
rează ființa dumnezeiască din interior, conferindu-i atât unicitate cât şi 
libertate. Astfel, luptând pentru dumnezeirea Fiului și a Duhului Sfânt 
și precizând învățătura despre Sfânta Treime, prin intermediul concep- 
tului de „persoană, care-l conferă Fiinţei divine unicitate şi libertate, ei 
au delimitat creștinismul de elenismul panteist şi de gnosticismul care-l 
masca pe acela în termeni creştini. În același timp, ei au eliberat rea- 
litatea divină şi umană de determinismul gândirii substanţiale antice, 
exprimat în destinul implacabil al tragediei antice, după cum se opune 
şi astăzi oricăror ideologii colectiviste, care fac abstracţie de unicitatea 
şi libertatea persoanei umane și caută să o scufunde în masa anonimă a 
naturii impersonale. 

Integrând diversitatea personală a lui Dumnezeu în unitatea Fiinţei 
dumnezeieşti, Sfinții Părinţi înțeleg Treimea ca Taină a iubirii supreme 
dintre Persoanele divine. De aceea, Sfânta Treime nu rămâne închisă în 
transcendent, ci, din iubire, coboară dinamic în întâmpinarea omului 
credincios pentru a-l înălța la asemănarea cu Dumnezeu. De la Tatăl 
prin Fiul în Duhul Sfânt, Dumnezeu coboară la om, pentru ca omul și, 
împreună cu el, întreaga creaţie, să devină, în Duhul Sfânt, prin Fiul la 
Tatăl, părtaş comuniunii mai presus de fire a Sfintei Treimi! 


$ Pr. D. Popescu, Teologie și cultură, pp. 14-15. 

În lupta pentru definirea chipului evanghelic al Persoanei lui lisus 
Hristos, la nivelul filosofiei şi culturii contemporane, teologia patristică 
a reuşit să depășească și dualismul gândirii elenistice dintre lumea sen- 
sibilă şi lumea inteligibilă, adică dintre spirit și materie la nivelul uni- 
versului creat. Din cauza acestui dualism au apărut, în Biserica primelor 
secole ale istoriei creștine, numeroase erezii, care au semănat confuzie 
în mintea credincioşilor, cu privire la Persoana Mântuitorului Hristos. 
Astfel, erezia cunoscută sub numele de nestorianism, introducea o 
separație dualistă atât de profundă între dumnezeirea şi omenitatea lui 
lisus Hristos, încât susținea că în lisus Hristos n-ar exista o singură per- 
soană, ci două persoane, de unde şi numele de dioprosopism. Această 
erezie intra în conflict direct cu credința Bisericii că lisus Hristos este 
Fiul lui Dumnezeu întrupat și, ca atare, natura divină şi cea umană sunt 
unite în Persoana unică a Fiului lui Dumnezeu, în chip neîmpărțit și 
nedespărţit, neamestecat şi neschimbat. 

Teologia patristică a depășit acest dualism, introducând și aici o 
adevărată revoluţie în sistemul gândirii antice. Pornind de la prologul 
Evangheliei după Ioan, în care se spune că toate lucrurile au fost create 
prin Logos, adică prin Fiul Cel veşnic al lui Dumnezeu, teologia patris- 
tică susține că întreaga creaţie are o raționalitate internă, dată în energi- 
ile necreate ale lui Dumnezeu, ce păstrează unitatea întregului univers 
în Logosul divin. Sf. Atanasie cel Mare prezintă această raționalitate 
internă a creaţiei ca „ordinea armonioasă a universului” ce constituie 
punctul de încopciere între transcendența divină și imanenţa creaţiei. 
De aceea, spiritul, ca raționalitate a universului, nu se află în afara mate- 
riei, ci în interiorul ei. Pe această cale, teologia patristică a depășit dua- 
lismul filosofiei antice dintre cele două lumi și a valorificat la maximum 
lucrarea mântuitoare a lui lisus Hristos, fiindcă prin actele Sale mântu- 
itoare, prin Întrupare, Jertfă, Înviere şi Înălțarea la cer, a transfigurat şi 
îndumnezeit, în Sine, omul şi cosmosul“?. 


* Pr, V. BEL, Misiunea Bisericii..., pp. 248-268; Pr. D. Popescu, Teologie și cultură, 
pp. 75-83. 

4.7. Unitate şi distincţie în Sfânta Treime. 
Raportul dintre Persoanele Sfintei Treimi. 
Monarhia Tatălui, izvor al unităţii Sfintei Treimi 


Afirmând că Dumnezeu este Unul și întreit în Persoane, Biserica 
învață că Dumnezeirea sau Fiinţa cea una a lui Dumnezeu subzistă în 
trei Persoane reale și distincte. Referindu-se la aceasta, Sf. Grigorie Teo- 
logul spune: 


„Dumnezeu este Unul, pentru că una este Dumnezeirea şi toate 
cele din El se referă la această unitate, chiar dacă este crezută întreită. 
Căci nu este Unul mai mult Dumnezeu şi Altul mai puțin Dumnezeu. 
Nici Unul mai întâi şi Altul mai târziu. Nici nu se taie prin voinţă, nici 
nu se divizează în putere, nici nu este ceva în Dumnezeu din cele pro- 
prii celor divizate, ci dumnezeirea este neimpărțită în cele deosebite, 
dacă vrem să grăim pe scurt. este ca o unică și indistinctă lumină în 
trei sori, într-o interioritate reciprocă. Când privim spre dumnezeire 
şi spre prima cauză şi spre unicul principiu, cugetăm pe Unul. Dacă 
ne aţintim privirea spre Cel în Care este dumnezeirea și spre Cei Ce 
sunt din prima cauză în mod netemporal şi de slavă egală, trei sunt 


Cei închinaţi”€. 


La fel spune Sf. loan Damaschin: „Cei trei sori, care se compenetrează 
sunt o singură lumină”. Iar un tropar din slujba ortodoxă a înmormân- 
tării numește Sfânta Treime: „o Dumnezeire în trei străluciri”. Expri- 
mând teologia patristică în contextul cultural contemporan, prin cuvân- 
tul său inspirat, Părintele Dumitru Stăniloae înfățișează Sfânta Treime 

v . . 9 . . . 45965 . 
ca „structură a supremei iubiri” sau ca „ontologie a iubirii. Prin aceste 


6 SF. GRIGORIE TEOLOGUL, A cincea cuvântare teologică, XIV, p. 103. 

6 Sr. IOAN DAMASCHIN, De fide orthodoxa, XVIII, în PG 94, col. 829 [cf. SF. IOAN 
DAMASCHIN, Dogmatica, Cartea I, cap. VIII, trad. Pr. D. Fecioru, Ed. Scripta, București, 
1993, p. 31]. 

& Pr. D. STĂNILOAE, Teologia Dogmatică Ortodoxă, vol. I, pp. 282-320; cf. Pr. D. 
Popescu, Iisus Hristos Pantocrator, p. 131. 

afirmaţii se resping atât modalismul, după care cele trei Persoane n-ar 
fi decât trei moduri de manifestare ale lui Dumnezeu în lume, cât şi 
concepţia eretică după care în Dumnezeu ar fi trei Dumnezei (triteis- 
mul), prin separarea Persoanelor şi conceperea Fiinţei divine ca repe- 
tându-se în cele trei Persoane, precum și concepţia după care atât cele 
trei Persoane cât şi Fiinţa divină Îşi au existență proprie (tetrateismul). 


1) Fiinţă şi Persoane în Sfânta Treime. În Dumnezeu sunt trei Ipos- 
tasuri sau Persoane reale și distincte, în care subzistă Dumnezeirea sau 
Fiinţa cea una a lui Dumnezeu. Fiecare Persoană poartă, în comun cu 
Celelalte două, întreaga natură divină. Ele Își sunt, prin aceasta, deplin 
interioare Una Alteia. Infinitatea fiecărei Persoane nu lasă subțierea sau 
împărţirea naturii divine între Ele. Ele Se pot asemăna, cum spun Sfinţii 
Părinţi, mai mult cu trei sori supraluminoși și supratransparenţi care 
Se cuprind şi Se arată reciproc, purtând, în mod nedespărțit, aceeaşi 
lumină infinită întreagă: „Cine Mă vede pe Mine vede pe Tatăl [...]. 
Credeţi-Mă că Eu sunt în Tatăl şi Tatăl întru Mine, a spus Mântuitorul. 
Iar Sf. Vasile cel Mare spune: „Cine cugetă la chipul Fiului, şi-a întipă- 
rit în sine pecetea Ipostasului părintesc [...], contemplând frumuseţea 
nenăscută în cea născută”. 

În ordinea spirituală, subzistența ființei înseamnă subiect conştient. 
Fiinţa nu există în mod abstract, ci totdeauna ipostaziată, concretizată 
într-un ipostas, iar dacă este spirituală, într-un subiect conştient. În Sfânta 
Treime supraesenţa divină subzistă în trei Persoane distincte. Persoanele 
Sfintei Treimi sunt toate trei, în mod desăvârşit, Una în Alta, posedând 
împreună întreaga supraesență divină, fără nicio slăbire a continuității 
între Ele. Supraesenţa divină este în întregime spirituală, mai presus de 
orice spiritualitate cunoscută sau imaginată de noi. Ca atare, Ipostasu- 
rile dumnezeieşti sunt libere, în afară de orice impermeabilitate și de 
persistenţa în alăturare, spre deosebire de ipostasurile umane. 


s Sp. VASILE CEL MARE, Epistola XXXVIII, în PG 32, col. 340 [cf. SF. VASILE CEL 
MARE, Scrisori, în coll. Părinți și Scriitori Bisericeşti, vol. 12, trad. Pr. T. Bodogae, Ed. Insti- 
tutului Biblic şi de Misiune al Bisericii Ortodoxe Române, București, 1988, p. 185]. 

Supraesenţa spirituală, subzistentă numai în subiect, implică tot- 
deauna o relaţie conştientă între subiecte, deci o ipostaziere a ei în mai 
multe subiecte, într-o compenetrare și transparenţă reciprocă perfectă. 
În unitatea desăvârșită a Sfintei Treimi, în conştiinţa fiecărui Subiect sunt 
cuprinse și transparente perfect conştiințele Celorlalte două Subiecte şi, 
prin aceasta, Înseși Subiectele purtătoare ale lor. Deci esenţa spirituală 
supremă subzistentă nu este un Subiect conștient singular, ci o comuni- 
tate de Subiecte, care sunt deplin transparente şi interioare Unul Altuia. 
Treimea Persoanelor divine ţine de Fiinţa divină, fără ca cele trei Per- 
soane să Se confunde în unitatea Fiinţei“. Sf. Atanasie cel Mare exprimă 
aceasta astfel: 


„A spune despre Fiul că putea și să nu fie, este o impietate şi o 
îndrăzneală ce atinge ființa Tatălui; căci putea ea să nu fie ceea ce este 
propriu ei? Aceasta este asemenea cu a zice: putea să nu fie bun Tatăl. 
Dar precum Tatăl este bun veșnic prin fire, aşa este născător veșnic 
prin fire. Iar a zice: Tatăl voiește pe Fiul şi Cuvântul voiește pe Tatăl, 
nu arată o voință antecedentă (nașterii - n.n.), ci indică autenticitatea 
aceleeași firi şi calitatea și identitatea ființei”. 


Bunătatea sau iubirea lui Dumnezeu nu sunt numai o însușire a 
Fiinţei divine. Noul Testament nu spune că Dumnezeu are iubire, ci că 
Dumnezeu este iubire (1 loan 4,8), iar Sfinţii Părinţi nu cugetă Fiinţa 
separată de Persoane, ci deduc existența Persoanelor din bunătatea sau 
iubirea lui Dumnezeu. Dacă Dumnezeu este iubire, iubirea este un act 
divin fiinţial și, în același timp, definiţia acestui act ca relaţie. De aceea, 
supraesența divină este una și, concomitent, relaţie în sânul unităţii, ea 
este una structurată tripersonal. Dacă iubirea ţine fiinţial de Dumnezeu, 
atunci şi raportarea reciprocă, în care se manifestă iubirea, trebuie să 


€ Pr. D. STĂNILOAE, Teologia Dogmatică Ortodoxă, vol. I, p. 295. 

6 SF. ATANASIE CEL Mare, Contra Arianos, |, în PG 26, col. 48 [cf. SF. ATANASIE 
CEL MARE, Trei cuvinte împotriva arienilor, în coll. Părinţi şi Scriitori Bisericești, vol. 15, 
trad. Pr. D. Stăniloae, Ed. Institutului Biblic şi de Misiune al Bisericii Ortodoxe Române, 
Bucureşti, 1987]. 

aibă o bază ființială, deşi poziţiile pe care le ocupă Persoanele în această 
raportare sunt neschimbate între Ele. Fiinţa fiind una şi iubirea fiind 
desăvârșită, raportarea este ca de la egal la egal, nu ca de la superior la 
inferior. Raportarea lui Dumnezeu trebuie să aibă loc în El însuși, dar 
totuşi între eu-uri distincte, pentru ca raportarea şi, deci, iubirea, să fie 
reală. În Dumnezeu trebuie să fie Tată, Fiu şi Duh Sfânt, Persoane per- 
fect egale, în relaţie ființială, dar Care nu-şi schimbă aceste poziții între 
Ele. Raportarea este comună în Dumnezeu, deşi fiecare Persoană are 
altă poziţie în acest act comun al raportării: este o raportare a Celor trei, 
dar o raportare care apare ca esenţă, o raportare esenţială, pentru că 
Fiinţa divină Însăși este structurată tripersonal; Ea este simultan unitate- 
relaţie, relație în sânul unităţii. Dumnezeirea cea Una, Fiinţa divină este 
„conţinutul” celor trei Persoane în Dumnezeu sau „ontologia iubirii”. 


2) Raportul dintre Persoanele Sfintei Treimi și proprietățile Lor 
personale. Dumnezeu sau firea unică nu poate fi concepută în ea însăşi, 
în afara Ipostasurilor Treimii. Nici unul dintre cele trei nu se cugetă, 
nu se numește fără sau în afară de celelalte, dar fiecare Persoană există 
într-o adevărată ipostază. Cele trei Persoane divine Se deosebesc prin 
modul de a poseda Fiinţa divină. Prima Persoană, Dumnezeu-Tatăl, 
posedă Fiinţa divină în Sine, nu de la altcineva. A doua Persoană, Fiul, 
Își primeşte Fiinţa prin naștere, de la prima Persoană, adică de la Tatăl, 
iar a treia Persoană, Duhul Sfânt, Și-o primeşte prin purcedere tot din 
prima, adică de la Tatăl. De aceea, prima Persoană se numește Tatăl, a 
doua Fiul şi a treia Duhul Sfânt. 

Supraesenţa divină este ipostaziată în al doilea Ipostas, prin 
nașterea Acestuia din Primul, iar în al Treilea este ipostaziată prin pur- 
cederea Acestuia din Primul, pentru că unitatea în Dumnezeu este 
desăvârşită, ea îşi are în Dumnezeu Însuşi ultimul izvor. În Dumnezeu 
există o singură cauză necauzată, Tatăl. Niciun Ipostas nu provine din 
două Ipostasuri. Fiecărui Subiect treimic Îi sunt interioare Celelalte 
două și desăvârșit transparente, ca alte eu-uri ale Sale. Tatăl Se cunoaște 


® Pr. D. STĂNILOAE, Teologia Dogmatică Ortodoxă, vol. L, p. 297. 

pe Sine în Fiul și prin Fiul întrucât Îi comunică Fiinţa și iubirea Sa Fiu- 
lui, iar Fiul, ca imagine reală a Tatălui, proiectează spre Tatăl existența Sa 
şi răspunde la iubirea Tatălui ca Fiu al Tatălui, dar și Fiul Se cunoaşte pe 
Sine prin aceasta. Simultan, Tatăl comunică Fiinţa și iubirea Sa Duhului 
Sfânt, prin purcedere. Duhul Sfânt purcede din Tatăl și „odihnește în 
Fiul” şi proiectează spre Tatăl şi spre Fiul existența Sa, răspunzând cu 
Fiul la iubirea Tatălui și cu Tatăl la iubirea Fiului. De aceea se spune că 
este Duhul Tatălui și Duhul Fiului sau Iubirea dintre Tatăl şi Fiul”. 
Tatăl naște, din veci, pe Fiul şi purcede, din veci, pe Duhul Sfânt. 
Dar Fiul nu este pasiv în nașterea Sa din Tatăl, deşi nu este Subiectul 
Care naşte, ci Subiectul Care Se naște. Nici termenul de purcedere, refe- 
ritor la Duhul Sfânt, nu indică o pasivitate a Duhului Sfânt. „Duhul 
Adevărului, Care de la Tatăl purcede” (Ioan 15, 26), a spus Mântuitorul. 
Duhul Sfânt este într-o mișcare eternă de purcedere din Tatăl. Dar nici 
Tatăl nu este, prin aceasta, într-o pasivitate. Duhul Sfânt purcede, dar și 
Tatăl Îl purcede. Purcederea Duhului Sfânt din Tatăl este şi ea un act de 
pură intersubiectivitate a Tatălui şi a Duhului Sfânt, fără să Se confunde 
între Ei. Iar, într-un fel de neînțeles, Tatăl fiind atât izvorul Fiului cât şi al 
Duhului Sfânt, Fiecare din Aceştia trăieşte împreună cu Tatăl nu numai 
actul provenirii Sale din Tatăl, ci participă, prin bucurie, împreună cu 
Celălalt la trăirea actului de provenire a Aceluia, dar din poziţia Sa pro- 
prie. Toţi trei trăiesc într-o intersubiectivitate actul nașterii Fiului și al 
purcederii Duhului, dar Fiecare din poziția Sa proprie, aceasta formând 
iarăşi o comunitate de iubire între cele trei Ipostasuri. De aceea, teolo- 
giei ortodoxe îi este străină termologia teologiei catolice despre o gene- 
ratio activa şi o generatio pasiva, prima fiind atribuită Tatălui, iar a doua 
Fiului. Căci Fiecare dintre Persoanele Sfintei Treimi trăieşte modurile 
ei de trăire a Fiinţei divine, dar nu ca ale Sale ci ca ale Lor. De aceea, 
învățătura creştină foloseşte atât expresia „Tatăl Îl naște pe Fiul, cât şi 
expresiile „Fiul Se naşte din Tatăl”; „Tatăl purcede pe Duhul Sfânt” și 
„Duhul Sfânt purcede din Tatăl”. Iar nașterea și purcederea sunt eterne. 
Naşterea Fiului şi purcederea Duhului Sfânt din Tatăl exprimă numai 


7 Pr. D. STĂNILOAE, Teologia Dogmatică Ortodoxă, vol. I, p. 299. 

poziţia neschimbată a Tatălui, ca dătător, şi a Fiului şi a Duhului, ca 
primitori ai existenţei, şi legătura dintre Ei prin actul naşterii și purce- 
derii. Toţi trei trăiesc aceste acte eterne ca Subiecte pure, dar le trăiesc 
în comun, într-o intersubiectivitate care nu-l confundă, căci Fiecare le 
trăieşte din poziţia Sa proprie”!. 

Deci cele trei Persoane divine Se deosebesc între Ele prin anumite 
însușiri personale proprii: Tatăl este nepricinuit, adică fără cauză, nenăs- 
cut; Fiul este născut din veci din Tatăl, iar Duhul Sfânt purcede din veci 
din Tatăl. Aceste însușiri personale (tá iSwouara) subliniază că în Dum- 
nezeu există trei Persoane reale şi distincte, și nu numai simple numiri 
sau simple manifestări succesive ale lui Dumnezeu în lume, ca și când 
acelaşi Dumnezeu, adică aceeaşi Persoană divină, S-ar manifesta o dată 
ca Tată, apoi ca Fiu şi apoi ca Duh Sfânt. Cele trei Persoane posedă Fie- 
care, în mod real și distinct, aceeași Fiinţă divină întreagă, are este unică 
şi nu se împarte sau desparte între Persoanele divine. Fiul şi Duhul Sfânt 
o au de la Tatăl, Fiul prin naștere, iar Duhul Sfânt prin purcedere. Având 
aceeaşi Dumnezeire sau Fiinţă, cele trei Persoane ale Sfintei Treimi au 
aceeaşi voinţă și lucrare dumnezeiască şi aceleași atribute comune ale 
lui Dumnezeu, dar fiecare Persoană manifestă lucrarea lui Dumnezeu în 
conformitate cu poziţia și specificul Său în Sfânta Treime. 

Mântuitorul lisus Hristos, mărturia Apostolilor şi Sfânta Tradiţie, 
prin Sfinţii Părinţi, exprimă în mod clar şi expres însuşirile personale 
sau proprietăţile interne (iSwpuara) ale Persoanelor Sfintei Treimi prin 
care Se disting una de alta şi sunt într-o unitate desăvârșită. Astfel: 

a) Despre Dumnezeu Tatăl, Mântuitorul spune că are viaţa în Sine 
Însuși: „Căci precum Tatăl are viață în Sine, așa I-a dat şi Fiului să aibă 
viață în Sine” (loan 5, 26), deci este nepricinuit, fără cauză, nenăscut, 
în limbajul Părinților. Sfinţii Părinţi Îl numesc pe Tatăl fără început 
(ăvapxoc), fără principiu sau fără cauză (ăvaiTioc), iar însuşirea prin 
care El Se distinge de Celelalte două Persoane o numesc nenașterea 
(&yevvnoia). Sf. Grigorie Teologul spune în acest sens: „Deoarece Tatăl, 
ca Persoană, nu are originea Sa în altul, pentru aceea El Își este Sieși 


7! Pr. D. STĂNILOAE, Teologia Dogmatică Ortodoxă, vol. 1, pp. 301-302. 

principiul Său şi pentru aceasta El nu este nici născut și nici purces” 
(Cuvântarea XXXII). Acesta a fost şi motivul pentru care unii dintre 
Sfinţii Părinți au numit pe Tatăl avroQeos, Ilpâroc Oeòç etc. 

b) Dumnezeu Fiul are ca proprietate sau însușire personală nașterea 
Sa (y&vvnois) din veci din Tatăl. El este „Unul-Născut Care din Tatăl S-a 
născut mai înainte de toți vecii” (cf. loan 1, 14). El Şi-a primit ființa de 
la Tatăl prin naştere: „cine iubește pe Cel Care a născut, iubeşte și pe Cel 
ce S-a născut din EI” (1 loan 5, 1), spune Sf. Apostol Ioan, referindu-se 
la naşterea Fiului din Tatăl. Dar El nu primește numai o parte din ființa 
Tatălui, cum este cazul la oameni, ci o primește întreagă, fără a pierde 
Tatăl ceva din ființa Sa prin această comunicare. Iar această comunicare 
are loc din veci. Deci din veci Tatăl are pe Fiul Său, cum spune Sf. Ioan 
Damaschin, căci n-a fost un timp ca să fi fost Tatăl fără Fiu, „Dumnezeu 
nu S-ar putea numi Tată fără Fiu, iar dacă ar fi fără să nu aibă Fiu, n-ar 
fi Tată”. După cum nu este un interval de timp în care focul să fie fără 
lumină, tot așa Tatăl nu este fără Fiul: 


„După cum focul există deodată cu lumina din el şi nu este mai 
întâi focul şi pe urmă lumina, ci deodată; și după cum lumina se naşte 
totdeauna din foc şi este totdeauna în el fără să se despartă deloc de 
el, tot astfel şi Fiul Se naşte din Tatăl fără să Se despartă deloc de EI, ci 
este pururea cu El. Dar cu toate că lumina se naște în chip nedespărțit 
de foc şi rămâne totdeauna cu el, totuşi nu are un ipostas propriu 
deosebit de ipostasul focului, deoarece lumina este o calitate naturală 
a focului. Fiul, Unul Născut al lui Dumnezeu, însă, deşi este născut 
din Tatăl, în chip nedespărțit şi neîndepărtat și rămâne pururea cu El, 
totuşi El are un ipostas propriu deosebit de ipostasul Tatălui””?. 


c) Dumnezeu Duhul Sfânt are ca însușire personală sau proprie- 
tate, purcederea (Ekn6pevoic, Eknópevua, mp6o5oc, npofoAă etc.), 
prin care se deosebeşte de Tatăl, precum și de Fiul. Această proprietate 


72 Sa. IOAN DAMASCHIN, Dogmatica, Cartea I, cap. VIII, p. 25. 
73 SF. IOAN DAMASCHIN, Dogmatica, Cartea I, cap. VIII, p. 26. 

sau însuşire personală a Duhului Sfânt este exprimată de Mântuitorul 
Hristos, anticipând trimiterea Duhului Sfânt în lume: „Iar când va veni 
Mângâietorul pe Care Eu Îl voi trimite vouă de la Tatăl, Duhul Adevă- 
rului Care de la Tatăl purcede, Acela va mărturisi despre Mine” (loan 
15, 26). Purcederea exprimă, deci, atât originea Duhului Sfânt, din veci 
din Tatăl, cât şi deoființimea Lui cu El, precum și relaţia personală cu 
Tatăl. Sinodul al II-lea Ecumenic, în articolul 8 al Simbolului niceocon- 
stantinopolitan, mărturiseşte în acest sens: „(Cred - n.n.) Și întru Duhul 
Sfânt, Domnul de viață Făcătorul, Care din Tatăl purcede, Cel ce, împre- 
ună cu Tatăl şi cu Fiul, este închinat şi slăvit, Care a grăit prin proroci”. 
Iar Sf. loan Damaschin spune: 


„EI este și Se numește Dumnezeu, împreună cu Tatăl şi cu Fiul; 
nezidit, desăvârşit, creator, atotstăpânitor, atoatelucrător, atotputer- 
nic, nemărginit în putere; Fl stăpâneşte întreaga zidire, dar nu este 
stăpânit; îndumnezeieşte, dar nu Se îndumnezeieşte; desăvârșeşte, dar 
nu Se desăvârșeşte; împărtășește, dar nu Se împărtășește; sfințește, dar 
nu Se sfințește; mângâietor, deoarece primeşte rugăciunile tuturor; în 
toate asemenea Tatălui și Fiului, este primit de toată zidirea. Zideşte 
prin El Însuşi, dă ființă universului, sfințește și ţine. [...] Există în pro- 
priul Lui Ipostas, nedespărțit şi neseparat de Tatăl şi Fiul, având toate 
câte are Tatăl şi Fiul afară de nenaştere şi naştere”* . 


Fiul şi Duhul Sfânt Îşi au originea în Tatăl, mai înainte de toţi vecii, 
Fiul prin naștere, iar Duhul Sfânt prin purcedere: 


„Noi cunoaştem că există deosebire între naştere şi purcedere, 
dar care este felul deosebirii nu ştim deloc. Nașterea Fiului din Tatăl 
şi purcederea Sfântului Duh sunt simultane. Așadar, toate câte le are 
Fiul şi Duhul le are de la Tatăl și însăși existența. Dacă nu este Tatăl 
nu este nici Fiul și nici Duhul Sfânt. Și dacă Tatăl nu are ceva, nu are 
nici Fiul, nici Duhul. Și din cauza Tatălui, adică din cauză că există 


74 SE. IOAN DAMASCHIN, Dogmatica, Cartea I, cap. VIII, pp. 28-29. 

Tatăl, există şi Fiul și Duhul. Și din cauza Tatălui, şi Fiul şi Duhul au 
pe toate câte le au, adică din pricină că Tatăl le are pe acestea, afară de 
nenaștere, de naștere și purcedere. Căci cele trei sfinte ipostasuri se 
deosebesc unele de altele numai în aceste însușiri ipostatice. Ele nu Se 
deosebesc în ființă ci Se deosebesc, fără despărțire, prin caracteristica 


proprie Ipostasului'”. 


3) Perihoreza trinitară și intersubiectivitatea divină. Deoființimea 
şi însuşirile personale ale Persoanelor Sfintei Treimi explică comuni- 
unea şi unitatea Lor desăvârşită. Principiul unităţii şi al comuniunii 
depline îl constituie Tatăl. El împărtășește Fiinţa divină Fiului şi Duhu- 
lui Sfânt şi anume, Fiului prin naştere iar Duhului Sfânt prin purcedere. 
Tatăl comunică Fiului și Duhului Sfânt întreaga Fiinţă divină. Tatăl nu 
Se schimbă cu nimic prin această comunicare. Dar nici Fiul şi Duhul, 
prin faptul că primesc Fiinţa divină întreagă de la Tatăl, nu suferă cu 
nimic în ipostasurile Lor, Ei păstrându-Şi însuşirile Lor personale. Deci 
fiecare Persoană divină are întreaga Fiinţă divină unică, în comuniune 
desăvârşită cu Celelalte două. De aici nu rezultă că Persoanele Sfintei 
Treimi ar fi alături sau în afară de Alta sau, mai exact, alături sau în afară 
de Celelalte două. 

Dimpotrivă, Persoanele Sfintei Treimi Se întrepătrund, Se cuprind 
una în alta, Fiecare este în Celelalte două Persoane și Celelalte două Per- 
soane sunt în prima. Mântuitorul lisus Hristos exprimă aceasta adre- 
sându-se lui Filip: „Cel ce M-a văzut pe Mine a văzut pe Tatăl. [...] Eu 
sunt întru Tatăl şi Tatăl este întru Mine. Cuvintele pe care vi le spun nu 
le vorbesc de la Mine, ci Tatăl - Care rămâne întru Mine - face lucrările 
Lui. Credeţi Mie că Eu sunt întru Tatăl şi Tatăl întru Mine” (loan 14, 
9-11; cf. 10, 30; 16, 32; 17,21 etc). 

Din Noul Testament rezultă că Mântuitorul Iisus Hristos folosește 
adesea verbul „a rămâne” pentru a evidenția prezența unei Persoane 
în altă Persoană. Acest verb este întrebuințat de 12 ori în evangheli- 
ile sinoptice, de 17 ori în Epistolele Sf. Apostol Pavel şi de 60 de ori în 


75 Sa. IOAN DAMASCHIN, Dogmatica, Cartea I, cap. VIII, p. 29. 

Evanghelia şi Epistolele Sfântului loan. „A rămâne în” nu are nimic comun 
cu Vechiul Testament, cu gnosticismul sau cu elenismul. Insistenţa asu- 
pra dimensiunii de interioritate, implicată în verbul „a rămâne”, este cu 
adevărat și în chip propriu ioaneică. Sf. loan Evanghelistul pune, astfel, 
în relief imanenţa („existenţa întru”) Persoanelor, fie pe plan trinitar, fie 
la nivelul iconomiei divine, în credincioși: „Cel ce mănâncă Trupul Meu 
şi bea Sângele Meu, spune Domnul, rămâne întru Mine și Eu întru el” 
(loan 6, 56)5. Asupra acestui adevăr stăruie pe larg Sfinţii Părinţi. Astfel, 
Sf. loan Damaschin spune: 


„Ipostasurile locuiesc și stau Unele în Altele, căci Ele sunt 
nedepărtate și nedespărțite Unele de Altele şi au neamestecată 
întrepătrunderea Unuia în Altul, nu în sensul că Ele Se contractează 
sau Se amestecă, ci în sensul că Ele sunt unite între Ele: Fiul este în 
Tatăl şi în Duhul; Duhul, în Tatăl și în Fiul, iar Tatăl, în Fiul și în 
Duhul, fără ca să Se contragă, să Se confunde sau să Se amestece. 
Există la ele unitate şi identitate de mișcare căci cele trei Ipostasuri au 
un singur impuls și o singură mișcare, lucru cu neputinţă de văzut la 
firea creată”. 


Acest mod de existență al Persoanelor Sfintei Treimi se numeşte 
perihoreză (nepixwpnois, nepixweiv, circumincessio, circuminsessio). La 
baza perihorezei stă deoființimea Persoanelor divine. Prin perihoreză se 
exprimă atât unitatea, cât și trinitatea Persoanelor distincte în Dumne- 
zeu. Unitatea, prin aceea că Tatăl, Fiul şi Duhul Sfânt au aceeași Fiinţă 
divină întreagă, fără să o împartă, Fiecare având-o însă într-un mod 
propriu, iar frinitatea prin aceea că unica Fiinţă divină subzistă în trei 
Persoane, care nici nu o împart dar nici nu o repetă, ci o deţin Fiecare 
întreagă dar în unitate și în comuniune desăvârșită cu Celelalte două. 

Termenul perichoresis („întrepătrundere, „conlocuire”, „învăluire 
) a fost introdus în teologie de către Sf. Maxim Mărturisitorul, 


w) 


reciprocă 


7* Pr, D. Popescu, lisus Hristos Pantocrator, p. 131. 
77 SF. IOAN DAMASCHIN, Dogmatica, Cartea I, cap. XIV, p. 42. 

care l-a utilizat mai ales în hristologie (pentru a descrie relaţia dintre 
cele două firi) şi în cosmologie (pentru a arăta relaţiile dintre diversele 
părți ale universului și dintre creație şi Dumnezeu). Dar el a introdus 
acest termen și în triadologie, fiind apoi folosit, în mod deosebit, de către 
Sf. loan Damaschin, deoarece concepţia perihoretică, profund biblică, 
depăşeşte orice idee de confuzie a Persoanelor divine prin comuniune 
sau de sfâşiere a esenței divine prin distincţiile personale”. De aceeași 
fire, Persoanele „sunt Unele în Celelalte”, dar „nu în sensul că Se con- 
fundă, ci în sensul că sunt unite, „întrepătrunderea reciprocă a Iposta- 
surilor fiind fără contractare şi fără amestec”. Pe scurt, „Ipostasurile sunt 
unite fără confuzie şi fără separație, ceea ce pare şi absurd”. 

Pornind de la cuvintele Mântuitorului adresate Tatălui, cu lacrimi 
de sânge: „Precum Tu Părinte întru Mine şi Eu întru Tine” (loan 
17, 20), Părintele Dumitru Stăniloae definește această prezență reciprocă 
a Persoanelor, Una în Alta, ca intersubiectivitate divină. Dacă relaţiile 
interpersonale au mai mult o conotaţie ontologică, arătând Persoanele 
dumnezeieşti ca determinând în comun firea, perihoreza accentuează 
interioritatea Persoanelor, iar termenul de intersubiectivitate pune 
accentul pe comuniunea pozitivă dintre Persoanele Sfintei Treimi, în 
actul naşterii şi purcederii, prin afirmarea reciprocă. 

Supraesența dumnezeiască infinită nu este multiplicată (exterior, ca 
la oameni), căci, în acest caz, Dumnezeirea n-ar mai fi infinită. Dumne- 
zeirea (ființa, supraesenţa, totul divin) rămâne desăvârșit Una. Dumne- 
zeu este Unul şi, totuși, subzistă în trei moduri personale, fiecare mod 
cuprinzând, în chip perfect, în sine și celelalte moduri. Totul divin este 
într-un dialog ontologic în trei. Caracterul pur al Subiectelor divine 
implică o deplină intersubiectivitate a Lor. De aceea este un unic Dum- 
nezeu şi trei Eu-uri. Cele trei Subiecte nu Se desprind Unul din Altul, 
Unul din conştiinţa Celorlalte două, ca să arate Dumnezeirea subzis- 
tând separat. Subiectivitatea unui Eu divin Le cuprinde într-un fel și pe 


78 Pr. Dumitru Popescu, Pr. Doru COSTACHE, Introducere în Dogmatica Ortodoxă, 
Ed. Libra, București, 1997, p. 76. 
7 SF. IOAN DAMASCHIN, Dogmatica, Cartea I, cap. VIII, p. 24. 

Celelalte două. Fiecare trăieşte şi modurile Celorlalte două de trăire a 
Fiinţei divine, dar nu ca ale Sale, ci ca ale Lor. 

Comunitatea și comuniunea se arată prin Fiinţa comună, prin 
proprietățile personale și prin intersubiectivitatea pură a celor trei 
Persoane treimice, care Se manifestă şi în faptul că Ele Se afirmă reci- 
proc, ca Persoane distincte. La Dumnezeu nu este posibil ca un Eu să 
Se afirme în faţa Celuilalt Eu, ci Îl socoteşte continuu pe Celălalt Eu ca 
al Său. Fiecare Se vede numai în relaţie cu Celălalt, sau Se vede în Celă- 
lalt. Tatăl nu Se vede decât ca Subiect al iubirii Fiului. Dar Eu-ul Tată- 
lui nu Se pierde prin aceasta, căci este afirmat de Fiul, Care la rândul 
Său nu Se ştie decât ca Fiu al Tatălui. Dar chiar prin aceasta se intensi- 
fică în Tatăl simţirea paternității și în Fiul calitatea filiației. Tatăl, Care 
întruchipează toată „părințimea', trăindu-Se pe Sine ca Tată, trăiește 
ca Tată toată subiectivitatea filială a Fiului; subiectivitatea Fiului Îi este 
interioară, dar ca unui Tată. Și, precum Tatăl trăieşte subiectivitatea 
Fiului în subiectivitatea Sa părintească, fără să le amestece, ci inten- 
sificându-le, așa și Fiul trăiește subiectivitatea părintească a Tatălui în 
subiectivitatea Sa filială, ca Fiu Care întruchipează toată filiația. Totul 
este comun și perihoretic în Sfânta Treime, fără ca, în această mișcare 
comună a subiectivităţii Unuia în Altul, să se confunde modurile dis- 
tincte ale trăirii împreună a acestei subiectivităţi. În Dumnezeu fiecare 
Eu este și cuprinde totul, dar fericirea Lui perfectă stă în faptul că fie- 
care Eu, Care este totul, cuprinde celelalte Eu-uri Care sunt și Ele totul, 
Fiecare fiind totul în această reciprocă cuprindere, Eu-urile treimice 
Își sunt, din veci, desăvârșit interioare, dar nu identice“. 


4) Monarhia Tatălui, izvor al unităţii Sfintei Treimi. În Sfânta 
Treime, „Tatăl este izvorul şi cauza Fiului şi a Sfântului Duh, Tată 
numai al Fiului și purcezător al Duhului Sfânt”*!. El este izvorul unităţii 
Sfintei Treimi, unitate în iubire a Trei Ipostasuri. Izvorul Însuși al 


5 Pr. D. STĂNILOAE, Teologia Dogmatică Ortodoxă, vol. |, pp. 288-306; Pr. D. POPESCU, 
Iisus Hristos Pantocrator, pp. 128-132. 
31 Se. IOAN DAMASCHIN, Dogmatica, Cartea 1, cap. XII, p. 38. 

Dumnezeirii este personal, „din Dumnezeu-Izvor (expresie a Sf. Dio- 
nisie Areopagitul - n.n.) ţâșneşte în Treime şi se înrădăcinează Dum- 
nezeirea aceeași şi neîmpărțită, dar în chip diferit împărtășită, a Fiului 
şi a Sfântului Duh'”*?. Unitatea în Dumnezeu este nu numai la nivelul 
firii comune a celor Trei, ci porneşte de la relația personală de origine a 
Tatălui. Tatăl este nu numai „fără cauză”, „nenăscut” şi „nepurces”, dar 
este şi „cauză, „principiu” (ăpxn) al Ipostasurilor treimice ale Fiului 
şi Duhului Sfânt. Tatăl naște, din veci, pe Fiul, Fiul se naște, din veci, 
din Tatăl; Tatăl purcede, din veci, pe Sfântul Duh, Duhul Sfânt pur- 
cede, din veci, din Tatăl și „odihnește în Fiul”. Fiul și Duhul răspund 
la iubirea Tatălui. 

Dacă „Dumnezeu este iubire” (1 loan 4, 8), iubirea este un act 
divin fiinţial şi, în acelaşi timp, definiția acestui act ca relație. De aceea 
supraesenţa divină, de natură spirituală, este una și relaţie în sânul 
unităţii, ea este structurată tripersonal. Şi dacă iubirea ține ființial de 
Dumnezeu, atunci şi raportarea reciprocă în care se manifestă iubirea 
are o bază ființială, deşi poziţiile pe care le ocupă Persoanele, în această 
raportare, sunt neschimbate între Ele. Fiinţa fiind una şi fiind iubirea 
desăvârșită, raportarea este ca de la egal la egal, nu ca de la superior la 
inferior. Raportarea trebuie să aibă loc în Dumnezeu Însuşi dar între Eu- 
uri distincte şi egale, pentru ca raportarea și, deci, iubirea, să fie reală. În 
Dumnezeu este Tată, Fiu și Duh Sfânt, Persoane perfect egale, în relaţie 
fiinţială, dar Care nu-Și schimbă aceste poziţii între Ele. Raportarea este 
comună în Dumnezeu, deşi fiecare Persoană are altă poziţie în acest act 
comun al raportării?. 

Tatăl fiind izvorul Fiului şi al Duhului Sfânt, fiecare dintre Aceștia 
trăieşte împreună cu Tatăl nu numai actul provenienţei Sale din Tatăl, 
ci participă şi Se bucură împreună cu Celălalt la trăirea actului de pro- 
venire a Aceluia, dar din poziţia Sa proprie. Toţi trei trăiesc într-o inter- 
subiectivitate actul naşterii Fiului şi al purcederii Duhului Sfânt, dar 


% Vladimir LosskY, „Iheologie dogmatique’, în: Messager de PExarchat du Patriarche 
russe, 46-47, Paris, 1964, p. 99. 
8% Pr, D. STĂNILOAE, Teologia Dogmatică Ortodoxă, vol. 1, p. 297. 

Fiecare din poziţia Sa proprie, între cele trei Ipostasuri fiind şi rămâ- 
nând acea comunitate desăvârșită, adică acea unitate desăvârşită a Per- 
soanelor distincte. Comuniunea și unitatea desăvârșită a Persoanelor 
Sfintei Treimi se arată, deci, nu numai prin Fiinţă ci şi prin proprietățile 
personale înseși. Ceea ce este propriu Fiecăreia este, de fapt, o speci- 
ficare adusă de Fiecare în această comuniune, este modul prin care 
o Persoană divină comunică cu Alta în actul provenirii Sale, dând și 
primind, iar, prin aceasta susținându-Se în ceea ce sunttt. De aceea, 
monarhia Tatălui nu implică niciun fel de subordonare a Fiului şi a 
Duhului Sfânt - un subordinaţianism latent, cum sugerează K. Chr. 
Felmy$ - pentru că, aşa cum arată Vladimir Lossky, 


„un principiu nu poate fi desăvârşit decât dacă este principiul 
unei realităţi care este de aceeaşi desăvârșire. Părinţii greci vorbeau 
deseori despre «Tatăl-cauză», dar nu este vorba decât de un termen 
analogic, căruia folosirea purificatoare a apofatismului ne permite să-i 
măsurăm deficiența: în experienţele pe care le fac oamenii, cauza este 
superioară efectului; în Dumnezeu, dimpotrivă, cauza, ca împlinire 
a iubirii personale, nu poate produce efecte inferioare, ci le voiește 
egale în vrednicie, fiind astfel cauza egalităţii lor. În Dumnezeu, de 
altfel, nu există extrapoziţie a cauzei și efectului, ci cauzalitate în inte- 
riorul aceleiași firi (subl. n.). Aici, cauzalitatea nu antrenează un efect 
exterior, ca în lumea materială, nici un efect care să se resoarbă în 
cauza sa, ca în ierarhiile ontologice ale Indiei și în neoplatonism. Prin 
ea se încearcă o reprezentare - neputincioasă, de altfel - a unei comu- 
niuni inexprimabile. Tatăl nu ar fi cu adevărat Persoană dacă nu ar 
fi, pros, „către, în întregime îndreptat către alte persoane, în între- 
gime împărtăşit acestora şi pe care le face persoane, deci egale, prin 
deplinătatea iubirii Sale”. 


% Pr. D. STĂNILOAE, Teologia Dogmatică Ortodoxă, vol. I, pp. 301-304. 

% Karl Chr. FELMY, Dogmatica experienţei eclesiale. Înnoirea teologiei ortodoxe con- 
temporane, trad. Pr. |. Ică, Ed. Deisis, Sibiu, 1999, p. 99. 

8 VI. Lossx, „Iheologie dogmatique’, p. 100. 

„Sf. Grigorie Teologul spune că: «Tatăl este mai Mare decât 
Fiul nu prin fire, ci prin «cauzalitate», căci între cei egali prin fire 
nu există nici mai mare, nici mai mic după ființă» (Omilie despre 
Botez, XL, 43). Cauzalitatea Îi aparţine, deci, Tatălui. Acesta este 
principiul teologic fundamental al monarhiei: «Acolo unde există 
un singur principiu, scrie Sf. Vasile cel Mare, acolo unitatea nu este 
desființată» (Omilia XXIV). În același sens, Sf. Grigorie Teologul 
afirmă: «credința în Dumnezeirea cea una este păzită atunci când 
raportăm pe Fiul şi pe Duhul la o singură Cauză» (Omilia XX); 
«Firea unică în Trei Persoane este Dumnezeu. Unitatea este Tatăl, 
de la Care purced şi către Care acced Celelalte două Ipostasuri, 
în chip neamestecat, dar rămânând în El» (Omilia XLII). Astfel, 
Părinţii capadocieni se bazează pe Treimea Persoanelor pen- 
tru a vorbi despre Unitate. Temeiul Unităţii este Tatăl, de la Care 
purced și către Care acced Celelalte două Ipostasuri. Tatăl distinge 
Persoanele dumnezeiești ale Fiului şi Duhului și Le dă ființa din 
veșnicie, plineşte în Ele ființa Sa inepuizabilă, în taina naşterii 
şi purcederii Celor două Persoane conținând aceeași (subl. n.) 
dumnezeiască fire ca și Tatăl (nu asemănătoare, ceea ce ar însemna 


triteism, ci aceeași). 


Formularea cea mai precisă a monarhiei Tatălui şi a implicaţiilor 
sale trinitare ne-o dă Sf. loan Damaschin: 


„Tatăl are ființa prin Sine şi nimic din ceea ce are nu are de la 
altcineva. Dimpotrivă, El este pentru toți izvorul şi principiul firii lor 
şi al modului lor de a fi. [...] Așadar, toate câte le au Fiul şi Duhul, le 
au de la Tatăl, şi însăşi existența. Dacă nu este Tatăl, nu este nici Fiul 
şi nici Duhul. Și dacă Tatăl nu are ceva, nu are nici Fiul, nici Duhul. 
Şi din cauza Tatălui, şi Fiul şi Duhul le au pe toate, câte le au, adică 
din pricină că Tatăl le are pe acestea. [...] Dar, când privim la acelea în 
care este Dumnezeirea sau, ca să spunem mai precis, care sunt acelea 


% Pr. B. BOBRINSKOY, Taina Preasfintei Treimi, pp. 310-311. 

din care este Dumnezeirea și care sunt de acolo, din prima cauză, de 
aceeaşi slavă și nedespărțite, adică Ipostasele Fiului și Duhului, atunci 
Trei sunt Acelea la care trebuie să ne închinăm*:. 


Tatăl, singur, este cauza Dumnezeirii: 


„Trebuie să se știe — spune Sf. loan Damaschin - că nu spunem 
că Tatăl este din cineva, ci spunem că El este Tatăl Fiului. Pe Fiul nu 
Îl numim nici cauză (aïtıov), nici Tată, ci spunem că El este din Tatăl 
și este Fiu al Tatălui. Iar Duhul cel Sfânt spunem că este din Tatăl 
şi-L numim Duh al Tatălui. Nu că Duhul este din Fiul, dar Îl numim 
Duhul Fiului”. 


Prin urmare, „monarhia Tatălui” nu face decât să sublinieze că uni- 
tatea în Dumnezeu este o unitate ontologică a comuniunii celor trei 
Persoane sau o ontologie a iubirii. 

Comuniunea iubirii din Dumnezeu se împărtășește oamenilor de la 
Tatăl prin Fiul, în Duhul Sfânt. Paternitatea dumnezeiască se oglindește 
analogic în orice paternitate umană, pe care o întemeiază tainic. Hris- 
tos ne face cunoscută, în chip solemn, paternitatea primei Persoane în 
Rugăciunea domnească (Matei 6, 9), precum şi, în paralela sa ioaneică, 
Rugăciunea arhierească (loan 17), care cuprind, amândouă, aceleași 
elemente principale. Solemnitatea folosirii numelui de „Iată” dezvăluie 
faptul că acest nume manifestă proprietatea cea mai personală și cea mai 
„relativă”, totodată, a lui Dumnezeu, despre Care experiența omenească 
nu poate vorbi decât printr-o analogie întotdeauna imperfectă. Numele 
de Tată, actul nașterii dumnezeieşti revelează că Tatăl este singurul Tată, 
dar această paternitate este un dar total de iubire, o deschidere totală 
către Fiul şi către Duhul. Într-adevăr, nu există paternitate, nici naștere 
dumnezeiască fără purcedere, fără Duhul. Duhul este Cel în Care Tatăl 
spune Fiului din veci: „Iu ești Fiul Meu, Eu astăzi Te-am născut”. Tot 


8 SF. IOAN DAMASCHIN, Dogmatica, Cartea 1, cap. VIII, p. 10. 
% SF. IOAN DAMASCHIN, Dogmatica, Cartea I, cap. VIII, p. 10. 

astfel, Duhul este Cel în Care Fiul spune Tatălui (și Cel care în Fiul spune 
Tatălui): „Avva, Părinte”%. 


„Paternitatea dumnezeiască nu este un antropomorfism prin 
care limbajul religios I-ar atribui lui Dumnezeu funcţii care aparțin 
făpturii. Revelația lui Dumnezeu, ca Paternitate și Filiaţie, ne intro- 
duce în Fiinţa imuabilă şi veşnică a lui Dumnezeu. Această Paternitate 
dumnezeiască este, ea însăşi, întemeietoare a relaţiilor omeneşti. Ea 
le revelează în adevărul și vocaţia lor (Efeseni 3, 15). În iconomia 
treimică a creației şi a mântuirii, Paternitatea dumnezeiască este 
Chipul lui Dumnezeu întors către lume, este Revelația supremă a 
lui Dumnezeu ca dragoste treimică. Paternitatea lui Dumnezeu nu 
este firească, în sensul unui drept, a ceva mergând de la sine înțeles, 
ci este un dar pe care făptura îl redescoperă de fiecare dată când se 
vede liberă și în chip filial depinzând de iubirea ziditoare a Tatălui. 
Dacă Dumnezeu este iubire (cf. 1 Ioan 4, 8 şi 16), Tatăl este Izvorul şi 
Iniţiatorul, Originea (cf. Ioan 3, 16; Romani 5, 5 ş.urm.) acestei iubiri. 
Sfântul Pavel a atribuit Tatălui calitatea iubirii (cf. 2 Corinteni 13, 13). 
Astfel, Tatăl este întors către lume ca Ipostasul iubirii, ca Izvorul iubi- 
rii pe care o împărtășește prin Fiul și prin Duhul - «cele două Mâini 
ale lui Dumnezeu» (Sfântul Irineu - n.n.), Ipostasurile revelatoare și 


dăruitoare ale Iubirii Tatălui”. 


4.8. Lucrarea perihoretic-iconomică 
a Persoanelor Sfintei Treimi, în creaţie și în Biserică 


În Dumnezeu există Fiinţa cea una, structurată personal, ipostaziată 
în Cele trei Persoane - Tatăl, Fiul și Duhul Sfânt - și lucrările sau ener- 
giile necreate ce izvorăsc din Fiinţa lui Dumnezeu, sunt distincte, dar 
nedespărțite de aceasta. Energiile divine nu contrazic simplitatea naturii 


% Pr. B. BOBRINSKOY, Taina Preasfintei Treimi, pp. 312-313. 
” Pr. B. BOBRINSKOY, Taina Preasfintei Treimi, p. 314. 

divine, așa cum nici Persoanele trinitare nu contrazic unitatea nume- 
rică a Dumnezeirii. Persoana, Care deschide natura dumnezeiască spre 
comunicare prin energiile necreate, reconciliază în Dumnezeu unul cu 
multiplul, după o logică transcendentă: 


„Crede în Același Dumnezeu, spune Sf. Grigorie Palama, împărțit 
și nedespărțit, unit în împărtășire și distinct în unire, neieșind din Sine 
în ieşiri și pururea mișcându-Se nemișcat, împărțindu-Se neîmpărțit 
şi împărtăşindu-Se întreg, după chipul razei solare”. 


Între Dumnezeu și creaţia Sa, între Dumnezeu şi lume există o 
diferență fundamentală, dar şi o raportare permanentă, o prezență 
continuă a lui Dumnezeu în creație. Dumnezeu este neîmpărtășibil şi 
împărtăşibil. Dumnezeu, împărtăşindu-ni-Se, nu ni Se împărtășește nici 
după Fiinţa Sa, nici după Ipostasurile Sfintei Treimi. El ni Se împărtășește 
după energiile Sale necreate, distincte, dar nedespărţite de Fiinţa Sa. 
Energiile necreate sunt razele divine prin care Sfânta Treime coboară 
către om şi creaţie de la Tatăl, prin Fiul, în Duhul Sfânt, pentru ca omul, 
împreună cu creaţia, să se înalțe la comuniunea de viață veșnică a Sfintei 
Treimi. 

Între planul vieţii trinitare ad intra şi planul lucrării iconomiei 
dumnezeieşti ad extra există o deosebire infinită, fiindcă în timp ce viaţa 
trinitară a lui Dumnezeu ţine de Fiinţa divină necreată, pe care nimeni 
n-a văzut-o vreodată (1 Timotei 6, 16), planul iconomiei divine aparţine 
lucrării necreate a lui Dumnezeu. Pe de altă parte, între aceste două pla- 
nuri există o legătură indisolubilă datorită energiilor divine necreate şi 
raționalității creaţiei. 

Deși Tatăl a avut rolul principal în crearea lumii, Fiul întrupat în 
mântuirea lumii, iar Sfântul Duh în sfințirea omului şi a creaţiei prin 


* Sr. GROGORIE PALAMA, Despre împărtășirea dumnezeiască, 27, în Filocalia, vol. 
VII, trad. Pr. D. Stăniloae, Ed. Institutului Biblic și de Misiune al Bisericii Ortodoxe Ro- 
mâne, Bucureşti, 1977, p. 409. 

Biserică, totuși Persoanele Sfintei Treimi lucrează nedespărțit. Treimea 
ad intra şi Treimea ad extra sunt Una şi Aceeaşi Sfântă Treime, Care 
coboară de pe planul neîmpărtășibil al esenței divine pe planul ener- 
giilor divine, ca să comunice creaturii viaţa şi iubirea Sa cea veşnică. 
După îndrăzneţul cuvânt al Apostolului Petru, creștinii sunt destinaţi 
să devină „părtași ai firii dumnezeieşti” (1 Petru 1, 4). Iar Mântuitorul 
Hristos făgăduiește, celor ce împlinesc poruncile Lui, că Se va sălășlui 
împreună cu Tatăl în ei (loan 14, 24). 

Această împărtășire de viața veşnică a Sfintei Treimi a fost făcută 
posibilă prin faptul că Fiul lui Dumnezeu a coborât de pe planul vieţii 
intratrinitare pe cel al iconomiei divine și S-a făcut om: „Şi cuvântul S-a 
făcut trup și S-a sălășluit între noi şi am văzut slava Lui, slavă ca a Unuia- 
Născut din Tatăl, plin de har și de adevăr” (Ioan 1, 14). După Ipostas, 
unirea lui Dumnezeu cu omul a avut loc o singură dată în Persoana 
Fiului întrupat. Duhul Sfânt Însuși și Fiul S-au coborât în Sf. Fecioară 
Maria, dar Fiul după ipostas, iar Sfântul Duh după energia Sa. După 
ipostas, Sfântul Duh s-a coborât îndată după înălțarea Domnului Iisus 
Hristos de-a dreapta Tatălui, act prin care a fost întemeiată Biserica - 
Trupul lui Hristos. În şi prin Biserică Sfântul Duh şi Hristos cel înviat şi 
înălțat sunt prezenți în lume pentru a ne face părtaşi la viața veșnică mai 
presus de fire a Sfintei Treimi. 

Având aceeași Fiinţă, cele trei Persoane ale Sfintei Treimi au o 
unică voinţă și o unică lucrare dumnezeiască prin care Dumnezeu ni se 
împărtășește. Pe de altă parte nu există distanță între Persoană și lucrare, 
precum nu există nici între Fiinţă şi lucrare, sau între Fiinţă şi Per- 
soane. Datorită perihorezei treimice toate Cele trei Persoane ale Sfintei 
Treimi sunt prezente oriunde, cu Fiinţa și lucrarea Lor. Fiecare Persoană 
a Sfintei Treimi, revelându-Se în lume și lucrând în oameni și între 
oameni, manifestă unitatea desăvârșită cu Celelalte două Persoane prin 
ființă şi prin iubirea desăvârşită faţă de Ele. Dar, în acelaşi timp, aduce şi 
oamenilor iubirea Sa, din iubirea ce o are față de celelalte două Persoane. 
Astfel, iubirea veșnică a Tatălui față de Fiul devine, în Fiul întrupat, 
iubire faţă de oameni ca fii ai Săi creaţi; Fiul ne împărtășește simțirea 
de frați ai Săi şi fii ai Tatălui. Căci Fiul, întrupându-Se, Își mărturiseşte 

şi ca om dragostea de Fiu față de Tatăl, dar o dragoste ascultătoare și Îl 
revelează în felul acesta oamenilor pe Tatăl, ca și aceştia să-L iubească 
întocmai ca pe Tatăl lor. Totodată Tatăl mărturisește Fiului, în calitatea 
Acestuia de Fiu întrupat, şi prin El nouă, iubirea Sa de Tată. Dacă în 
Fiul întrupat am devenit fii ai lui Dumnezeu prin har, în Duhul Sfânt 
dobândim conştiinţa şi îndrăznirea de fii. Căci Duhul Sfânt elimină prin 
har distanţa dintre eu-ul nostru și eu-ul Lui, creând prin har, între noi 
şi Tatăl, aceeași relaţie pe care EI o are, după ființă, cu Tatăl și cu Fiul. 

Prin lucrarea Lor, cele trei Persoane pot fi experiate ca foarte aproape 
de noi, ca locuind în noi. Astfel, în har, ca lucrare comună a celor trei 
Persoane, sunt prezenți Duhul şi Fiul şi Tatăl: „Dacă Mă iubeşte cineva, 
va păzi cuvântul Meu și Tatăl Meu îl va iubi, şi vom veni la el şi vom face 
locaş în el”, spune Mântuitorul (Joan 14, 23). Lucrarea Sfintei Treimi 
este una și nedespărțită, deşi fiecare Persoană are rolul şi specificul Ei în 
această lucrare. Tatăl este Cauza, Fiul este Mijlocitorul, iar Sfântul Duh 
este capătul lucrării treimice prin care harul necreat se comunică făptu- 
rii, pentru ca făptura să facă experienţa vieții celei noi şi îndumnezeite 
în Hristos, spre mântuire, îndumnezeire şi participare la viața veşnică a 
Sfintei Treimi”. 

Cele trei Persoane lucrează unanim, dar fiecare după modul Său pro- 
priu. Unul voiește și lucrează ca Dumnezeu- Tatăl, altul ca Fiul lui Dum- 
nezeu, altul ca Duhul lui Dumnezeu. Teologii ortodocși folosesc diverse 
formule pentru a exprima această lucrare trinitară: Sf. Chiril al Alexan- 
driei spune că orice dar vine de sus, „de la” Tatăl, „prin” Fiul, „în” Duhul 
Sfânt; după Sf. Grigorie Taumaturgul orice lucrare porneşte „din” Tatăl, 
trece „prin” Fiul, se desăvârșeşte „în” Duhul; Sf. Grigorie Palama preia o 
expresie tradițională: „de la” Tatăl, „prin” Fiul, „în” Duhul Sfânt. Activi- 
tatea „în afară” a lui Dumnezeu, adică creaţia, mântuirea şi sfințirea sunt 
opera comună a Sfintei Treimi, dar creaţia se atribuie, prin apropriere, 
Tatălui, prin Fiul, în Duhul Sfânt; răscumpărarea, Fiului, Care S-a 
întrupat prin Duhul Sfânt, ascultând pe Tatăl; sfințirea, Duhului, Care 
vine de la Tatăl, la cererea Fiului. În actul creaţiei, Tatăl este izvorul, 


* Pr. D. Popescu, lisus Hristos Pantocrator, pp. 136-137. 

Fiul limita, Duhul devenirea. După Sf. Vasile cel Mare, „există o singură 
sursă a tot ce există, Care creează prin Fiul şi desăvârșeşte prin Duhul”. 
Dumnezeu este „susținătorul şi purtătorul de grijă al tuturor, prin Fiul, 
în Duhul Sfânt”. 


4.9. Problematica contemporană privind Sfânta Treime. 
Distorsionările adaosului Filioque şi consecinţele 
istorico-dogmatice ale controversei 


4.9.1. Transcendenţa și prezența Sfintei Treimi în creaţie 


Doctrina trinitară, aşa cum a fost înţeleasă și formulată la primele 
două Sinoade Ecumenice, s-a păstrat şi s-a transmis în Biserica Orto- 
doxă şi a pătruns în cultura bizantină. La înțelegerea şi formularea aces- 
tei doctrine, precum și a prezenţei şi lucrării Sfintei Treimi în Biserică și 
în creaţie a contribuit, în mod decisiv, Sf. Atanasie cel Mare, care a con- 
vertit dualismul cosmologiei antice într-o cosmologie unitară cu centrul 
de gravitație în Logosul divin, Care la „plinirea vremii” S-a întrupat în 
lisus Hristos. Referatul biblic despre creaţie arată că Dumnezeu a creat 
toate prin Logos, în Duhul Sfânt: „Și a zis Dumnezeu: «Să fiel». Şi s-a 
făcut” (cf. Facerea 1, 3; 6; 9; 11; 14; 20; 24; 26); „Duhul lui Dumnezeu Se 
purta pe deasupra apelor” (Facerea 1, 2). Prin urmare, tot ceea ce este 
creat, este adus la existenţă prin Cuvântul și în Duhul lui Dumnezeu. Din 
relaţia fundamentală a Tatălui și a Fiului și a Duhului iubirii este adusă 
la existență întreaga creaţie. De aceea, orice creatură este „logosică” și 
pnevmatică; este o mărturie sau semn al Cuvântului. Faptul acesta este 
exprimat și în Evanghelia după loan astfel: „La început era Cuvântul şi 
Cuvântul era la Dumnezeu şi Dumnezeu era Cuvântul. Toate prin El 


” SF. VASILE CEL MARE, Despre Duhul Sfânt, XVI, în coll. Părinţi şi Scriitori Bisericești, 
vol. 12, p. 53. 

% SF. GRIGORIE SINAITUL, Capete în acrostih, XXX, în Filocalia, vol. VII, trad. Pr. D. 
Stăniloae, Ed. Institutului Biblic şi de Misiune al Bisericii Ortodoxe Române, Bucureşti, 
1977, p. 100. 

s-au făcut; și fără El nimic nu s-a făcut din ce s-a făcut” (Ioan 1, 1, 3); 
„Cuvântul era Lumina Cea adevărată Care luminează pe tot omul, care 
vine în lume” (Ioan 1, 9). Cuvântul este Hristos prin Care „au fost făcute 
toate”; „Toate s-au făcut prin El și pentru EI” (Coloseni 1, 16). 

Datorită acestei reconstrucții cosmologice, realizată de Sf. Atanasie 
cel Mare în spiritul mărturiei Noului Testament, teologia patristică răsă- 
riteană a afirmat transcendențţa Sfintei Treimi față de creaţie, fiindcă 
natura divină necreată nu se confundă cu natura făpturilor create, dar 
şi prezenţa Sfintei Treimi în creaţie prin Duhul Sfânt, capătul lucrării 
treimice întors către lume. Astfel, teologia răsăriteană a afirmat mereu 
şi afirmă, în lumina Revelaţiei divine și a ordinii raționale a cosmosului, 
că Sfânta Treime rămâne atât transcendentă față de creaţie, după firea Sa 
divină, dar rămâne prezentă în creaţie prin energiile divine împărtășite 
de Tatăl prin Fiul în Duhul Sfânt. 

Marea majoritate a teologiei creştine a rămas însă tributară dua- 
lismului filosofiei antice şi a promovat autonomia lumii sensibile față 
de lumea inteligibilă, izolând astfel Sfânta Treime în lumea realităților 
pur spirituale. Cu alte cuvinte, dualismul dintre lumea sensibilă și lume 
inteligibilă a promovat deismul sau absenţa lui Dumnezeu din lume în 
câmpul gândirii creştine eterodoxe. Faptul acesta a dus la relativizarea 
unor articole fundamentale ale credinței. Spre exemplu, Mântuitorul 
Iisus Hristos Se naşte doar ca om pe pământ şi devine Dumnezeu numai 
după Înălţarea la cer, iar Duhul Sfânt nu mai coboară şi lucreze în rea- 
litatea lumii sensibile, fiindcă lumea sensibilă are caracter autonom. De 
aici decurg apoi alte consecințe pentru viața și spiritualitatea creştine. 
Nu se mai vede, spre exemplu că omul și întreaga creație sunt meniţi 
spre transfigurare prin Duhul lui Dumnezeu, iar această transfigurare 
începe în viața aceasta. 

Teologia ortodoxă acceptă autonomia omului față de Dumnezeu, 
din cauza libertăţii lui de voinţă cu care Dumnezeu Însuși l-a înzestrat, 
dar nu poate accepta autonomia creaţiei față de Creatorul ei, atât pentru 
faptul că aceasta nu dispune de libertate de voinţă, cât și pentru faptul că 
întreaga creaţie are la baza ei ordinea rațională a Logosului, Care afirmă 
împreună transcendenţa lui Dumnezeu față de lume, din cauza firii Sale 

necreate, şi imanenţa lui Dumnezeu în lume, prin energiile Sale necre- 
ate. Este imposibil ca Dumnezeu, din iubire negrăită față de om, să nu 
fie prezent în lumea pe care a creat-o. Este un articol fundamental al 
credinţei creştine că Dumnezeu este prezent în lume și, cu toate că forțe 
ale răului lucrează în ea, El o conduce spre împlinirea ei finală. 


4.9.2. Purcederea Sfântului Duh din Tatăl și relația Lui cu Fiul. 
Distorsionările adaosului Filioque și consecințele sale 
istorico-dogmatice 


1) Purcederea Sfântului Duh din Tatăl și relația Lui cu Fiul. 
Sfântul Duh, a treia Persoană a Sfintei Treimi, Își are originea în Tatăl şi 
numai în Tatăl. Mântuitorul lisus Hristos spune: „lar când va veni Mân- 
gâietorul, pe Care Eu Îl voi trimite vouă de la Tatăl, Duhul Adevărului 
Care de la Tatăl purcede, Acela va mărturisi despre Mine” (loan 15, 26). 
Prin aceasta, El arată, în mod expres și clar, faptul că Duhul Sfânt Își are 
originea în Tatăl și că El, Fiul întrupat, Îl va trimite în lume, sau că Tatăl 
Îl va trimite în numele Fiului: „Dar Mângâietorul, Duhul Sfânt, pe Care- 
L va trimite Tatăl, în numele Meu, Acela vă va învăţa toate și vă va aduce 
aminte despre toate cele ce v-am spus Eu” (Ioan 14, 26). În aceste texte 
se face deosebire netă între existența eternă a Duhului Sfânt şi trimiterea 
sau arătarea Lui în lume. Existenţa eternă o are prin purcedere din veci, 
din Tatăl, iar trimiterea în lume, în timp, se face de către Hristos, Fiul 
întrupat, sau de către Tatăl în numele Fiului, celor credincioşi, de aceea 
se numeşte Duhul Fiului sau Duhul lui Hristos (Galateni 4, 6; Romani 
8, 9; Filipeni 1, 19; 1 Petru 1, 11). Trimiterea Sfântului Duh în lume, de 
către Fiul, sau trimiterea Fiului, de către Sfântul Duh (Luca 4, 18) sunt 
explicate de Sfinţii Părinţi prin unitatea Fiinţei dumnezeiești. Lucrarea 
iconomică este comună Celor trei Persoane ale Sfintei Treimi. 

Studiul Revelaţiei Sfintei Treimi în Noul Testament ne-a arătat că 
exisă şi o mișcare revelatoare Tată-Duh-Hristos. În această mișcare 
Tatăl se află la origine, Duhul Sfânt este Mijlocitorul Care Se coboară 
şi odihnește peste Fiul întrupat. „Odihna” Duhului peste Fiul exprimă 
şi relația Lor ipostatică. Tatăl este atât originea trimiterii Fiului, cât și a 

Duhului Sfânt. Această ordine este exprimată într-un mare număr de 
texte din Noul Testament. lisus Hristos este Cel peste Care odihneşte 
Duhul, Cel Care ascultă de Duhul, Cel Care este trimis de Duhul, Care 
vorbeşte şi lucrează prin Duhul. „lisus a fost dus de Duhul în pustie” 
(Matei 4, 1) este unul din pasajele cele mai pline de forță din Evanghelie, 
care vorbește despre ascultarea, chiar supunerea lui lisus față de Duhul 
Tatălui. 

În concluzie, mărturia Noului Testament, în totalitatea ei, contra- 
zice ab initio învățătura Filioque, întrucât arată reciprocitatea trimiterii 
Fiului şi a Duhului Sfânt în lume. De aceea, toţi Sfinții Părinţi învață 
purcederea Duhului Sfânt numai de la Tatăl. Ei spun că Fiul este trimis 
în lume de Tatăl și de Duhul Sfânt, spre a se arăta că Tatăl şi Duhul Sfânt 
nu sunt străini de activitatea mânuitoare a Fiului, ci participă la aceasta. 
Iar Duhul Sfânt este trimis în lume de Tatăl și de Fiul, ca să se arate 
că Tatăl şi Fiul participă la activitatea sfinţitoare a Duhului Sfânt. Dar 
Persoanele Sfintei Treimi participă la lucrarea iconomică de mântuire și 
sfințire de pe poziţiile Lor distincte în Sfânta Treime. 

Biserica răsăriteană a susținut permanent purcederea Sfântului 
Duh numai de la Tatăl, pe temeiul cuvintelor Mântuitorului Iisus Hris- 
tos, că Mângâietorul este Duhul Adevărului, Care de la Tatăl purcede 
(Ioan 15, 26). Sub aspectul Dumnezeirii Lor, Cele trei Persoane ale 
Sfintei Treimi sunt deoființă și egale între ele, dar sub aspectul per- 
sonal, Fiul şi Duhul Sfânt Își au originea în Tatăl, Fiul prin naștere, 
Duhul Sfânt prin purcedere, fiindcă Tatăl este Izvorul unităţii perso- 
nale a Sfintei Treimi. În măsura în care naşte pe Fiul, Tatăl purcede și 
pe Duhul Sfânt ca să-Și reverse iubirea Sa părintească asupra Fiului, 
prin Sfântul Duh. Duhul Sfânt purcede numai de la Tatăl și rămîne 
în Fiul, fiindcă scopul iubirii Tatălui este Fiul. Duhul Sfânt nu trece 
dincolo de Fiul, fiindcă nu există o altă Persoană trinitară față de care 
Tatăl să-Şi manifeste iubirea Sa, în afara Fiului. Duhul Sfânt este legă- 
tura interioară dintre Tatăl şi Fiul, Care manifestă iubirea Tatălui față 
de Fiul și a Fiului față de Tatăl, fiindcă purcede din Tatăl şi rămâne în 
Fiul, răspunzând cu Fiul la iubirea Tatălui. De aceea, Duhul Sfânt este 
Duhul iubirii şi al comuniunii sau Mângâietorul, Care ne fereşte de 

individualism sau panteism. Persoanele Sfintei Treimi nu Se separă 
între Ele în sens individualist, dar nici nu Se confundă între Ele, în 
sens panteist, fiindcă Duhul Sfânt „împreună mărit cu Tatăl şi cu Fiul” 
afirmă atât identitatea Persoanelor, cât şi comuniunea dintre ele, în 
cadrul Sfintei Treimi, Care rămâne deschisă spre creație”. 


2) Originea şi istoricul controversei Filioque. În anul 381, Sinodul 
II Ecumenic a formulat următorul text, prin care mărturisea dumnezei- 
rea Duhului Sfânt: „Și în Duhul Sfânt, Domnul de viață Făcătorul, Care 
din Tatăl purcede, Cel ce, împreună cu Tatăl şi cu Fiul, este închinat și 
slăvit, Care a grăit prin proroci” Sprijinindu-se ferm pe textul originar 
al Simbolului de credință mărturisit la Niceea şi Constantinopol, mai 
întâi Biserica primelor veacuri, iar, mai apoi, toate Bisericile răsăritene 
au învățat purcederea Duhului Sfânt de la Tatăl, potrivit textului de la 
Ioan 15, 26. 

Începând cu cererea făcută de Heinrich al II-lea, la încoronarea sa 
ca împărat roman, în 1014, la Roma, ca Simbolul de credință niceocon- 
stantinopolitan să fie preluat în missa romană, el este rostit în Occident 
cu adaosul Filioque: „Şi în Duhul Sfânt, Domnul de viață Făcătorul, 
Care de la Tatăl și de la Fiul (subl. n.) purcede (ex patre filioque - n.n.), 
Care împreună cu Tatăl și cu Fiul este închinat şi mărit, Care a grăit prin 
proroci”. 

Fără îndoială, decisivă pentru dezvoltarea învățăturii despre pur- 
cederea Duhului Sfânt ex patre filioque a fost contribuția Fericitului 
Augustin. Potrivit învățăturii lui Augustin, Tatăl și Fiul suflă reciproc 
pe Duhul Sfânt. Prin aceasta, Duhul Sfânt este darul reciproc al Tatălui 
către Fiul şi al Fiului către Tatăl. El este darul Lor reciproc, legătura de 
iubire care leagă întreolaltă pe Tatăl şi Fiul. Această viziune a influențat, 
de altfel, cele mai multe dintre doxologiile finale ale rugăciunilor latine: 
„Prin Domnul nostru lisus Hristos, Fiul Tău, Care împreună cu Tine 
viază şi împărăţeşte în unitatea Duhului Sfânt Dumnezeu” (Per Domi- 
num nostrum lesum Christum, Filium tuum, Qui tecum vivit et regnat 


% Pr. D. Popescu, lisus Hristos Pantocrator, p. 133. 

in unitate Spiritus Sancti Deus). Această concepţie nu are nicio acope- 
rire scripturistică. Ea a fost posibilă numai pentru că, în explicitarea 
învăţăturii despre Duhul Sfânt, Fericitul Augustin nu gândea intratrini- 
tar. Mai degrabă el pleca de la faptul că Duhul Sfânt este un cadou, un 
dar. Pentru că este un dar făcut creaturii, Duhul purcede de la Tatăl şi 
de la Fiul ca darul Lor reciproc. Prin aceasta găsim, pentru prima dată 
în teologia trinitară, axioma, desigur neformulată încă, potrivit căreia 
între existenţa intratrinitară şi acțiunea în afară a Sfintei Treimi există 
nu numai o relație - pentru că o relaţie vede şi teologia răsăriteană -, ci 
o identitate. 

Fireşte, Fericitul Augustin nu avea de gând să schimbe textul Sim- 
bolului de credinţă. Pe lângă aceasta, în gândirea sa teologică găsim linii 
total diferite. Pe lângă linia nouă, specific augustiniană, deja schițată, el 
menţine și vechea linie, potrivit căreia Tatăl trebuie gândit ca „princi- 
pium Deitatis”. Pentru a echilibra linia tradiţională cu cea nouă, proprie 
lui, Fericitul Augustin învață purcedea Duhului Sfânt „principaliter a 
Patre et a Filio”. În această linie nouă, existând pe lângă cealaltă, era de 
părere că a găsit soluția unei probleme dificile în teologia răsăriteană, 
care nu poate spune în ce anume se deosebeşte nașterea Fiului Unul- 
Născut de purcederea Duhului Sfânt. Fericitul Augustin spune: princi- 
pala deosebire între nașterea Fiului şi purcederea Duhului Sfânt constă 
în aceea că numai Fiul are ca origine pe Tatăl, Duhul Sfânt având ca 
origine atât pe Tatăl, cât şi pe Fiul. 

Expressis verbis, Filioque apare pentru, prima dată, într-un docu- 
ment tipic occidental, prin includerea sa în așa-zisul Simbol atanasian 
sau (după primele sale cuvinte) „Quicumque”, provenit probabil din 
şcoala lui Augustin, din Spania. În paragraful 25, care vorbeşte despre 
Duhul Sfânt, acesta spune: „Spiritus Sanctus a Patre et Filio [...] proce- 
dens”. În receptarea lui „Quicumque” Biserica Ortodoxă a eliminat pe 
„et Filio”. 

În Simbolul de credință, Filioque a fost acceptat, pentru prima dată, 
numai de Biserica din Spania. După ce era învăţat, în fond, deja de 
sinoadele spaniole anterioare, el a fost primit oficial în Crez de Con- 
ciliul III de la Toledo, din 589, ca o afirmaţie cu ţintă clară antiariană, 

Sinodul confirmând trecerea regelui vizigot Rekkared de la arianism, 
la ortodoxie. În acest context, motivul pentru introducerea lui Filioque 
a fost cu totul naivă: trebuia spus ceva despre cel de-al doilea Ipostas al 
Sfintei Treimi care să exprime egalitatea Lui în rang cu întâiul Ipostas. 
Acest procedeu, la drept vorbind, inofensiv, cuprindea un lucru abso- 
lut tipic pentru teologia occidentală. Problemele hristologiei se extin- 
deau în pnevmatologie. Pentru a accentua mai puternic dumnezeirea 
lui Hristos era acceptată o diminuare a afirmațiilor despre Duhul Sfânt. 
În aceasta constă elementul simptomatic şi pericolul procedeului apli- 
cat în 589. Din Spania, Simbolul de credință, în redactarea lărgită cu 
Filioque, a ajuns în Galia şi este atestat de Conciliul de la Gentilly (787) 
şi de aşa-numitele Libri Carolini. 

În evoluţia ulterioară, introducerea lui Filioque în Simbolul de 
credință a fost aproape în permanență legată de introducerea Simbolu- 
lui de credință în celebrarea missei, de unde lipsea până atunci, pentru 
că locul specific al Simbolului credinței este Botezul, în missa, funcţia 
Crezului deţinând-o rugăciunea euharistică. În anul 589, în Spania, 
s-a decretat recitarea în missă, înainte de Tatăl nostru, a Simbolului 
de credință, cu adaosul Filioque. Carol cel Mare a pus ca în capela sa 
să fie rostit îndată după Evanghelie, de asemenea cu adaosul Filioque, 
pe care apoi teologii de la curte l-au apărat într-un mod deosebit de 
vehement. Un Conciliu ținut în anul 809 la Aachen îl include în hotă- 
rârile sale. Când hotărârea sinodului a fost înaintată spre aprobare 
Papei Leon III, acesta, deşi a încuviințat Filioque, din punct de vedere 
material, n-a aprobat schimbarea textului Crezului. Pentru a scoate în 
evidență textul originar în redactarea sa neschimbată, el a pus să fie 
expuse în Basilica „Sfântul Petru”, din Roma, două plăci de metal cu 
textul în limba greacă și latină al Simbolului niceoconstantinopolitan 
fără adaosul Filioque. Abia sub Heinrich al II-lea a încetat rezistenţa 
papei împotriva textului cu adaosul Filioque. La Paris însă Filioque 
avea să lipsească din Simbolul de credință până în anul 1240. 

Biserica Răsăriteană a luat, relativ târziu, poziţie față de procedura 
Occidentului. Într-un mod destul de rezervat se referă la Filioque Sf. loan 
Damaschin (cca. 650-750) în faimoasa sa Expunere exactă a credinţei 

ortodoxe. El fundamentează unitatea lui Dumnezeu pe unitatea de ori- 
gine a Fiului şi a Duhului Sfânt în Tatăl şi scrie: 


„De aceea nu spunem că Tatăl, Fiul şi Duhul Sfânt sunt trei dum- 
nezei, ci, mai degrabă, că Sfânta Treime este un singur Dumnezeu, 
întrucât Fiul şi Duhul se reduc la o singură obârşie; nu sunt nici 
compuși, nici contopiţi, în sensul contopirii lui Sabelie (căci, aşa cum 
am spus, Ipostasurile Sfintei Treimi sunt unite, nu în sensul că se 
amestecă, ci în sensul că există unele în altele; iar întrepătrunderea 
este fără amestecare nici confundare)””, 


În prezentarea relaţiei Fiului şi a Duhului cu Tatăl urmează apoi res- 
pingerea, cu totul nepolemică, dar fără echivoc a lui Filioque: 


„Pe Fiul nu-L numim nici cauză, nici Tată, ci spunem că El este 
din Tatăl și este Fiu al Tatălui. lar Duhul Sfânt spunem că este din 
Tatăl şi Îl numim Duh al Tatălui. Nu spunem că Duhul este din Fiul, 
ci Îl numim Duh al Fiului. [...] Despre Fiul nu spunem că este Fiu al 
Duhului și nici din Duhul”. 


Ultima propoziţie este importantă, pentru că ea combate temerea 
potrivit căreia printr-un simbol de credință fără Filioque s-ar micşora 
cinstirea Fiului. Cinstirea Duhului Sfânt nu este micşorată nici prin 
aceea că Fiul nu este nici al Duhului şi nici din Duhul. 

Mai hotărâtor este însă faptul că, în spatele respingerii notabile a lui 
Filioque, de către Sf. loan Damaschin, se ascunde o abordare teologică 
trinitară cu totul diferită. El vorbește de unitatea lui Dumnezeu pentru 
că Fiul şi Duhul se referă la Unul şi Acelaşi Principiu, Tatăl. Într-un ase- 
menea context teologic trinitar, un Filioque ar suprima Treimea. 

O dispută reală între teologii franci şi răsăriteni, asupra problemei 
Filioque, a apărut, pentru prima oară, în timpul lui Carol cel Mare. 


” Se. IOAN DAMASCHIN, Dogmatica, Cartea I, cap. VIII, p. 31; PG 94, 829. 
% Sr. IOAN DAMASCHIN, Dogmatica, Cartea I, cap. VIII, p. 32; PG 94, 832. 

Disputa a izbucnit între monahii franci şi cei răsăriteni, în Mănăsti- 
rea Sfântul Sava, de lângă Ierusalim, în care a fost monah și Sf. loan 
Damaschin. Însă, disputa în jurul lui Filioque a devenit virulentă abia 
în secolul al IX-lea, sub patriarhul Fotie al Constantinopolului. O con- 
troversă iscată în jurul unor probleme jurisdicționale și a defăimării 
riturilor răsăritene, de către latini, a oferit patriarhului Fotie prilejul 
unei vehemente polemici împotriva Bisericii latine, împotriva obice- 
iurilor și învățăturilor ei, care se abăteau de la cele răsăritene. În lunga 
listă de reproșuri împotriva Occidentului, Filioque este caracterizat de 
Fotie ca o „încununare a răutăților”, ca o „operă a diavolului” şi drept 
eretic. Mai importante decât o astfel de polemică sunt ideile teolo- 
gice trinitare exprimate cu acest prilej de Fotie: occidentalii introduc 
două principii în Treime, dizolvând astfel „monarhia” în „diarhie” și 
diteism. După care urmează un argument pe care teologia occiden- 
tală n-a fost în stare până azi să-l combată: Dacă Fiul este recunoscut 
ca Dumnezeu abia prin faptul că Duhul Sfânt purcede și din El, cum 
stau atunci lucrurile cu Duhul Sfânt? De ce atunci Fiul, așa cum Se 
naște din Tatăl, nu s-ar naște și din Duhul? Dimpotrivă, prin Filioque, 
Duhul este împins încă și mai departe de natura Tatălui decât Fiul 
și, prin aceasta, dumnezeirea Sa este micşorată, în sensul ereziei lui 
Macedonie. 

Nichita Stethatos (n. cca. 1080) a precizat ideile lui Fotie într-un 
mod încă şi mai polemic: 


„Ei (latinii - n.n.) răstoarnă întreaga credință creştină, întrucât 
nu zic că una este obârşia Celor doi (Fiul şi Duhul - n.n.), ci intro- 
duc nesăbuit diarhia (două obârşii - n.n.) în Treime. Prin aceasta 
ajung fie la confuzia sabeliană, fie la sfâşierea ariană a Treimii. Și-L 
fac și pe Fiul Tată. Dacă este necesar ca Fiul să-L aducă la existență 
pe Duhul, pentru a fi de o ființă cu Tatăl, atunci, la rândul Său, și 
Duhul ar trebui să aducă la existență ceva pentru a fi de aceeași 


ființă cu Tatăl şi cu Fiul”. 


% K.C. FELMY, Dogmatica experienței..., p. 106 

Disputa în jurul lui Filioque a contribuit la Marea Schismă din 1054. 
În încercarea de a respinge reproșul că învață două principii în Treime, 
Biserica Romano-Catolică a definit, la Conciliile unioniste de la Lyon 
(1274) şi Florenţa (1438-1439), că „Duhul Sfânt purcede veşnic din 
Tatăl şi din Fiul, nu ca din două principii, ci ca dintr-un singur princi- 
piu, nu prin două suflări ci printr-o singură suflare” (quod Spiritus Sanc- 
tus aeternaliter ex Patre et Filio non tanquam ex duobus principiis, sed 
tanquam ex uno principio, non duabus spirationibus, sed unica spirationa 
procedit). În viziunea teologiei ortodoxe însă contopirea Tatălui și Fiu- 
lui într-un unic principiu aduce cu sine noi primejdii pentru învățătura 
despre Treime: văzuţi ca un singur principiu, Tatăl și Fiul nu mai sunt 
văzuţi în personalitatea Lor distinctă. Potrivit înțelegerii ortodoxe, în 
viziunea influenţată de hotărârile de la Lyon, nu mai rămâne loc pentru 
personalitatea Duhului!%. 


3) Distorsionările adaosului Filioque. Învățătura catolică despre 
purcederea Duhului Sfânt de la Tatăl și de la Fiul (Filioque) ca dintr- 
un singur principiu, formulată cu intenţia de a întări comuniunea între 
Tatăl şi Fiul, păcătuiește împotriva: extinderii generoase a iubirii dintre 
Tatăl şi Fiul şi a menținerii distincte a Persoanelor lor, ba chiar a Per- 
soanei Sfântului Duh'". Această învățătură, lipsită de orice bază biblică, 
nu mai porneşte de la monarhia Tatălui, ca izvor al Fiului și al Duhului 
Sfânt ci de la unitatea de natură a Tatălui și a Fiului, pe care o consideră 
ca fiind anterioară Ipostaselor divine. De aceea, în virtutea unităţii lor 
de natură, Duhul Sfânt nu purcede numai de la Tatăl, ci şi de la Fiul. 
Duhul Sfânt încetează, astfel, să mai fie legătura interioară dintre Tatăl 
şi Fiul și Se transformă în legătura exterioară dintre Ei (nexus amoris), 
legătură în care Tatăl şi Fiul Se confundă în mod impersonal. 

Accentuând iubirea dintre Tatăl şi Fiul, până la confundarea Lor 
într-un singur principiu al purcederii Sfântului Duh, teologia catolică 
nu mai vede, în acest caz, pe Aceștia ca fiind Persoane distincte. Iar 


1% K.C. FELMY, Dogmatica experienței... pp. 102-107. 
101 Pr. D. STĂNILOAE, Teologia Dogmatică Ortodoxă, vol. 1, p. 313. 

aceasta face imposibilă chiar iubirea dintre Ele. Căci nemaiexistând ca 
două Persoane, în actul purcederii Duhului Sfânt, Tatăl și Fiul nu Se 
mai pot iubi propriu-zis. Existența Duhului, ca al treilea, şi rolul Lui, de 
a arăta mărimea iubirii dintre Tatăl şi Fiul şi de a-I păstra ca Persoane 
distincte, devine fără obiect. El nu mai este propriu-zis al treilea, ci al 
doilea. În această învăţătură, Duhul Sfânt este văzut, mai degrabă, ca 
Cel ce scufundă pe Tatăl și pe Fiul într-o unitate indistinctă. Iar dacă 
Cei doi, pentru a purcede în comun pe Duhul, Se scufundă într-un tot 
indistinct, Duhul, ca rezultatul acestui tot indistinct, nu mai poate fi nici 
El Persoană!%: 


„Ne aflăm în prezența unei concepții trinitare substanţialiste 
(subl. n.), inspirată din aristotelism, în care Duhul Sfânt, ca «nexus 
amoris», constituie mijlocul prin care natura divină se întoarce asu- 
pra ei înseşi. Toma dAquino spune că: «prin iubire (Dumnezeu 
- n.n.) revine la substanța de unde începuse prin cunoaștere». Se 
recunoaște deschis că «esenţa este aceea din care şi prin care este totul 


în Dumnezeu, inclusiv Persoanele Care sunt Dumnezeu». 


Teologia catolică contemporană a căutat să apere învățătura Filioque 
prin noi exprimări şi aprofundări. Dar, expresiile unor teologi catolici 
despre Sfântul Duh sunt atât de ambigue, încât este greu să mai apreci- 
ezi dacă ei Îl consideră Persoană sau nu. Alţii Îl declară Persoană, dar 
din speculaţiile lor rezultă, mai degrabă, că nu este Persoană. Toţi sunt 
conduşi la această concluzie de speculațiile prin care identifică nașterea 
Fiului şi purcederea Sfântului Duh cu actele psihice și, îndeosebi, de 
necesitatea de a întemeia, prin aceste acte, purcederea Sfântului Duh de 
la Tatăl şi de la Fiul, ca dintr-un singur principiu. Necesitatea aceasta 
a determinat teologia catolică să identifice pe Fiul cu imaginea ce Și-o 
face Tatăl despre Sine prin cunoaştere, iar purcederea Duhului, cu iubi- 
rea dintre Tatăl şi Fiul. Iubirea aceasta, nemaiținând în existență două 

Persoane distincte, este ea însăşi persoana comună a Tatălui și a Fiului. 
În felul acesta, Tatăl și Fiul sunt contopiţi, în acest act, într-o Persoană 
duală, într-un „noi”, adică încetează de a mai fi două Persoane propriu- 
zis, ba această realitate contopită, deci impersonală, este socotită, toto- 
dată, ea însăși Sfântul Duh. Iubirea deplină între Tatăl și Fiul, ca identică 
cu Duhul Sfânt, de care face atâta caz teologia catolică, nu este decât 
scufundarea celor două Persoane în ființa impersonală, în sensul ploti- 
nian sau nirvanic!%. 

Teologia ortodoxă a evitat pericolul eșuării în acest impersonalism 
prin faptul că, nefiind obligată să explice o doctrină nerevelată, ca cea 
a purcederii Duhului Sfânt de la Tatăl și de la Fiul, ca dintr-un singur 
principiu, prin procesele psihice, a privit pe Fiul şi pe Duhul Sfânt ca 
Persoane reale și distincte, date prin naștere și purcedere, fără să se 
lase ispitită de încercări de a explica modul originii Lor, după analogia 
funcţiilor psihice, ci l-a exprimat prin numirile apofatice noutestamen- 
tare naștere şi purcedere, subliniind, prin acestea, proprietățile personale 
specifice. 

Plecând de la Fiinţa lui Dumnezeu, nu de la Dumnezeu cel perso- 
nal, și antrenată de analogia nașterii și purcederii cu funcţiile psihice, 
teologia catolică nu a mai ținut aceste două acte (nașterea şi purcederea) 
deasupra actelor care se referă la relaţiile lui Dumnezeu cu lumea. Ea 
declară că, așa cum celelalte acte ale lui Dumnezeu sunt comune tuturor 
Persoanelor divine, pentru că provin din Fiinţa Lor comună, așa sunt 
comune şi actul nașterii şi cel al purcederii. Prin aceasta, teologia cato- 
lică nu le mai menţine pe acestea ca acte specifice ale Persoanelor și con- 
stitutive pentru Persoanele divine. Din această cauză teologia catolică 
deduce, din ordinea în care Se manifestă Persoanele divine în lume, o 
ordine a relaţiilor Lor intradivine. În consecință, ea nu admite o liber- 
tate a ordinii divine, în care lucrează Persoanele divine în lume, căci 
actele divine în lume trebuie să reproducă strict ordinea în care Se află 
Ele în viaţa intradivină. După această teologie Fiul nu poate fi trimis de 
Duhul Sfânt în lume, cum spune Domnul Hristos (Luca 4, 18), pentru 


1% Pr. D. STĂNILOAE, Teologia Dogmatică Ortodoxă, vol. |, pp. 313-314, 316. 


354 


TEOLOGIA DOGMATICĂ ORTODOXĂ 


că pe planul etern Duhul Sfânt este Acela Care purcede de la Fiul. Se 
manifestă, aici, o lipsă de înţelegere pentru misterul libertăţii divine, 
o interpretare a lucrării lui Dumnezeu în lume după o ordine lipsită 
de libertate. Identificarea planului personal cu planul ființei și deriva- 
rea planului creațional din planul divin al fiinţei duc concepţia catolică 
aproape de panteism. De aici decurge şi raționalismul teologiei catolice. 
În acest sens, teologul catolic Heribert Miihlen respinge învățătura că 
nașterea şi purcederea ar aparține unor Persoane deosebite, declarând: 
„Aceasta ar însemna că s-ar referi între ele trei centre de acte. În dumne- 
zeire nu există însă decât un unic centru de acte, strict comun”. De aici ar 
rezulta că, în Dumnezeu, nu există propriu-zis un Tată și un Fiu, pentru 
că nu există o naștere ca act propriu exclusiv al Tatălui'%. 

Sfinţii Părinţi au accentuat şi ei că, în Dumnezeu, există un singur 
principiu, un singur centru de acte, un singur centru al actelor de prove- 
nire; dar acest unic centru sau principiu este Tatăl, deci este o Persoană, 
are asigură caracterul personal al celor trei Persoane, nu Fiinţa comună 
care face relativă și ambiguă deosebirea dintre Ele. 

Treimea Persoanelor distincte se opune, ea însăși, adaosului Fili- 
oque. Întemeindu-se pe teologia trinitară a Sfinţilor Părinţi răsăriteni, 
Părintele Dumitru Stăniloae a aprofundat taina unităţii Persoanelor dis- 
tincte în Sfânta Treime şi prin bucuria Uneia de Celelalte două. Tatăl Se 
bucură de Fiul, dar această bucurie Și-o comunică Unui al treilea, ca să 
fie deplină. Aceasta nu înseamnă că Fiul trebuie să dea și El existență 
unei alte Persoane deosebite de Tatăl, Căreia să-l comunice bucuria 
Sa. În acest caz, S-ar închide şi Fiul față de Tatăl, în comuniunea cu 
câte o Altă Persoană deosebită. În acest scop, Tatăl purcede pe al treilea 
Subiect, Care este îndreptat, împreună cu Tatăl, în întregime spre Fiul. 
Bucuria împărtăşită a Tatălui de Fiul umple pe Fiul de o sporită bucurie 
de Tatăl. Pe lângă aceasta, Fiul împărtășește şi El bucuria Sa de Tatăl 
Acestui al treilea Subiect, fără să trebuiască să-L purceadă şi El, odată ce 
există prin purcederea de la Tatăl. Duhul participă la bucuria Tatălui de 
Fiul, întrucât purcede de la Tatăl și participă la bucuria Fiului de Tatăl 

şi, prin aceasta, străluceşte din Fiul. Fiul Însuşi apare mai strălucitor 
Tatălui, întrucât Se bucură de Tatăl nu numai El, ca imagine consistentă 
a Lui, ci şi cu Duhul. 

Sfântul Duh face, în sensul acesta, legătura interioară între Tatăl și 
Fiul, fără să înceteze să fie Persoană distinctă și fără să purceadă şi de la 
Fiul. În acest sens, Duhul Sfânt este şi „Duhul Fiului”, dar Fiul rămâne 
„Fiu” în această strălucire a Duhului din El; nu devine Tată al Duhului. 
Sfântul Duh nu este El Însuși bucuria, ci Cel Care, participând la bucuria 
Tatălui de Fiul şi a Fiului de Tatăl, arată în plinătatea ei bucuria Unuia de 
Celălalt, sau bucuria tuturor Celor trei de toți trei. Învățătura ortodoxă 
despre purcederea Duhului Sfânt din Tatăl, spre Fiul și despre strălucirea 
Lui din Fiul, spre Tatăl, ţinând pe Fiul în lumină în fața Tatălui, implică 
în sine faptul că Fiul și Tatăl nici nu Se confundă, nici nu Se separă. 
Acest rol îl are oriunde Persoana a treia, în raport cu celelalte două Per- 
soane: datorită Ei, Cele două nu Se confundă într-o iubire fără orizont, 
în sens panteist, nici nu Se separă în sens individualist, ci Se păstrează 
în comuniune. Atât panteismul cât și individualismul sunt o cădere în 
natură, de la nivelul existenţei personale, cu adevărat spirituale. 

Întrucât Duhul Sfânt nu este numai Cel ce participă la bucuria Tată- 
lui de Fiul şi a Fiului de Tatăl, ci este și Cel de Care Se bucură și Tatăl 
şi Fiul, El nu este al treilea, într-un sens rigid al cuvântului; Cei trei în 
Treime transcend orice număr matematic. Dar, întrucât Fiul are poziția 
deosebită, de Chip al Tatălui, iar Duhul este purces în scopul participării 
la bucuria Tatălui de Fiul, El are, în relaţia celorlalte două Persoane, rolul 
deosebit al Celui purces în scopul de a face ca bucuria fiecărei Persoane 
de Alta să fie o bucurie participată de Cealaltă. Altfel, Duhul Sfânt poate 
fi numit, tot așa de bine, al doilea ca şi Fiul sau toţi împreună primul. 
Duhul Sfânt prilejuieşte, în mod special, „comuniunea” (2 Corinteni 
13, 13; Filipeni 2, 1%. 

Biserica Răsăriteană mărturiseşte că Tatăl naște pe Fiul și purcede, 
totodată, pe Duhul Sfânt, fiindcă Duhul Sfânt este expresia iubirii pe 
care Tatăl o manifestă şi o revarsă asupra Fiului. Duhul Sfânt nu purcede 

şi nu trece dincolo de Fiul, pentru că după Fiul nu este o altă Persoană 
divină faţă de care Tatăl să-şi manifeste iubirea Sa divină. Duhul Sfânt 
purcede de la Tatăl şi rămâne în Fiul, pentru că este legătura interioară 
dintre Tatăl și Fiul, prin care Tatăl rămâne în Fiul şi Fiul în Tatăl, aşa cum 
spune Mântuitorul Iisus Hristos: „după cum Tu, Părinte, întru Mine şi 
Eu întru Tine, Așa şi aceştia în Noi să fie una, ca lumea să creadă că Tu 
M-ai trimis” (loan 17, 21). Această „inhabitare” reciprocă a Persoanelor 
divine, una în alta, pe care Părintele Dumitru Stăniloae o prezintă ca 
intersubiectivitate divină, constituie comuniunea trinitară supremă, 
care depăşeşte orice tendință individualistă, colectivistă sau panteistă. 
Astfel, ca legătură interioară între Tatăl şi Fiul, Sfântul Duh depăşeşte 
atât confuzia dintre Persoanele Sfintei Treimi, cât şi separaţia dintre 
Ele, provocate de Filioque, şi pune în evidenţă caracterul unic şi ine- 
galabil al comuniunii trinitare!”. Dogma despre Treimea Dumnezeirii 
sau a unității lui Dumnezeu întreit-ipostatice este o dogmă fundamen- 
tală şi atotcuprinzătoare, ea având implicaţii asupra întregii învățături 
creştine. Comuniunea Sfintei Treimi constituie modelul, scopul și izvo- 
rul de putere pentru comuniunea oamenilor cu Dumnezeu şi între ei, 
în Hristos, prin lucrarea Duhului Sfânt. Învățătura despre Sfânta Treime 
are o însemnătate deosebită pentru viața duhovnicească a credincioșilor. 
Căci, aşa cum Persoanele Sfintei Treimi există Una în Alta, într-o unitate 
perihoretică ființială, tot aşa şi creștinii formează o comuniune spirituală 
de credință, nădejde şi iubire, în Dumnezeu. Biserica este o unitate de 
ființă şi comuniune după chipul Sfintei Treimi (Ioan 17). 

constantinopolitan”, în: Ortodoxia, XXXIII (1981), 3, pp. 382-385. 

CREAŢIA - OPERĂ A SFINTEI TREIMI 


5.1. Lumea, operă a iubirii Persoanelor Treimii, 
destinată transfigurării 


5.1.1. Lumea - operă a iubirii creatoare a Preasfintei Treimi 


Omul este confruntat, de la începutul existenţei sale, cu o lume 
înconjurătoare pe care se sileşte să o înţeleagă, să o folosească şi s-o 
iubească. El nu găsește explicaţii suficiente referitoare la această lume, 
în afara datelor Revelaţiei, pe care le întâlnim în Sfânta Scriptură şi în 
Sfânta Tradiţie. Nu de puţine ori, s-au imaginat tot felul de explicații 
referitoare la originea lumii și la semnificaţia ei pentru om, dar care 
toate, în loc să aducă lumini de înțelegere asupra naturii în conjurătoare, 
mai mult întunecau orizontul cunoașterii acesteia. 

În fața tuturor erorilor de înţelegere a cosmologiei şi antropologiei 
în context contemporan, Biserica, întemeiată pe Descoperirea dumne- 
zeiască, evidențiază în mod consecvent că lumea aceasta este rezultatul 
iubirii creatoare a lui Dumnezeu. Întreaga făptură văzută şi nevăzută, 
ce există în afară de noi, nu a apărut la întâmplare, nu este o realitate 
autonomă, ci este o existență ce își are originea în actul de creaţie al 
lui Dumnezeu Cel lubitor!. Având în Sine acea putere unică a iubirii 


! Vezi pe larg: Pr. D. STĂNILOAE, Teologia Dogmatică Ortodoxă, vol. |, Ed. Institutului 
Biblic şi de Misiune al Bisericii Ortodoxe Române, Bucureşti, 2003, pp. 337-360; Pr. D. 

atotcuprinzătoare şi desăvârșite, Dumnezeul Cel veşnic, Tatăl, Fiul şi 
Sfântul Duh, comuniune de iubire sfântă şi veşnică, aduce la existență 
creaţia Sa, ca vehicul al iubirii Lui față de om, pentru care El a adus la 
existență această realitate. Momentul aducerii la existenţă a întregii lumi 
văzute şi nevăzute este cel hotărât de Dumnezeu Însuși, pentru ca lumea 
creată să se împărtășească de lumina, viața şi puterea Sa. 

Aceste mărturii ale legăturii creației cu Creatorul ei ne le oferă 
din belşug Sfânta Scriptură şi Sfânta Tradiţie. Chiar pe prima pagină 
a Vechiului Testament putem citi: „La început a făcut Dumnezeu cerul 
şi pământul” (Facerea 1, 1) sau „Rogu-te, fiule, ca la cer și la pământ 
căutând și văzând toate cele ce sunt în ele, să cunoști că din cele ce n-au 
fost le-a făcut pe ele Dumnezeu şi întreg neamul omenesc” (2 Macabei 
7, 28). Tot ceea ce există în lumea văzută și nevăzută are la bază voința 
creatoare şi iubitoare a lui Dumnezeu Care „a zis şi s-au făcut, a porun- 
cit şi s-au zidit” (Psalmul 32, 9). Biserica mărturiseşte, în Crezul ei, ade- 
vărul creării lumii de către Dumnezeul Cel viu, iubitor şi atotputernic: 
„Cred într-Unul Dumnezeu Tatăl Atotţiitorul, Făcătorul cerului şi al 
pământului, al tuturor celor văzute şi nevăzute”. 

La actul creator participă întreaga Sfântă Treime. Dar teologia orto- 
doxă evidenţiază într-un mod distinct faptul că Dumnezeu Tatăl este 
Creatorul tuturor celor văzute şi nevăzute, așa cum mărturisim în Crez. 
De asemenea, tot în Sfânta Scriptură aflăm următoarele: „Cu cuvântul 
Domnului cerurile s-au întărit şi cu duhul gurii Lui toată puterea lor” 
(Psalmul 32, 6). 


Popescu, lisus Hristos Pantocrator, Ed. Institutului Biblic şi de Misiune al Bisericii Orto- 
doxe Române, Bucureşti, 2005, pp. 140-146; tł IOANNIS ZIZIOULAS, Prelegeri de dogmatică 
creștină, trad. F. Caragiu, Ed. Sofia, Bucureşti, 2014, p. 171: „Doctrina creaţiei poate fi 
întâlnită în Crezul Bisericii din cele mai vechi timpuri. Primul articol afirmă: «Cred într- 
Unul Dumnezeu, Tatăl Atotţiitorul, Făcătorul cerului și al pământului, văzutelor tuturor 
şi nevăzutelor». Din punct de vedere istoric, referirea la creaţie este un adaos la primul 
Crez, care era, în primul rând, o mărturisire de credinţă în Cele trei Persoane, a Tatălui și 
a Fiului și a Sfântului Duh. Referirea la creaţie a fost adăugată deoarece Biserica trebuia 
să arate în ce mod doctrina creştină despre creaţie diferea de alte concepții cu privire la 
cosmos. Ca de obicei, nu trebuia să spunem numai cum doctrina a ajuns să fie articulată, 
ci şi care este semnificația sa pentru noi, astăzi”. 

Sfânta Scriptură subliniază rolul creator al Logosului: „Toate prin 
El s-au făcut şi fără de EI nimic nu s-a făcut, din ce s-a făcut” (Ioan 
1, 3). De asemenea, Părinţii Bisericii subliniază cu multă forță de con- 
vingere, faptul că prin Logosul Întrupat s-a depășit opoziţia lumii sen- 
sibile față de cea inteligibilă, reuşindu-se o adevărată reconstrucţie a 
cosmologiei antice, pe temeiul Revelaţiei divine. Cel care a ilustrat o 
asemenea construcție nouă şi vie a fost Sf. Atanasie cel Mare, care a con- 
vertit cosmologia dualistă şi panteistă a lumii antice într-o cosmologie 
creştină, în care lumea sensibilă și cea inteligibilă alcătuiesc o singură 
lume prin ordinea armonioasă şi rațională a creaţiei și care își are cen- 
trul de gravitație în Logosul dumnezeiesc, prin Care au fost create toate 
(Ioan 1, 1-3). Sfântul Atanasie spune: 


„Același Cuvânt atotputernic, atotdesăvârșit şi sfânt al Tatălui 
sălășluindu-se şi întinzând puterile Sale în toate și pretutindeni și 
luminând toate cele văzute și nevăzute, le ține și le strânge, nelăsând 
nimic gol de puterea Lui, ci dându-le viață tuturor și păzindu-le pe 
toate împreună şi pe fiecare în parte [...] unește părțile cu întregul 
şi, cârmuindu-le pe toate cu porunca și voia Sa, alcătuieşte o singură 
lume și o unică rânduială armonioasă a ei, El Însuşi rămânând 
nemișcat, dar mișcându-le pe toate, prin crearea şi orânduirea lor, 


după bunăvoința Tatălui”. 


Referitor la Duhul Sfânt, cunoaştem că „pământul era netocmit şi 
gol. Întuneric era deasupra adâncului şi Duhul lui Dumnezeu se purta pe 
deasupra apelor” (Facerea 1, 2). Așadar, Fiul şi Cuvântul lui Dumnezeu 
au fost „mâinile Tatălui”, potrivit expresiei Sfântului Irineu, prin care 
Acesta a lucrat şi lucrează în creaţie, în providenţă și în toate actele Sale 
mântuitoare?. 


2 SE. ATANASIE CEL MARE, Despre Întruparea Cuvântului lui Dumnezeu, în coll. 
Părinţi şi Scriitori Bisericești, vol. 15, trad. Pr. D. Stăniloae, Ed. Institutului Biblic și de 
Misiune al Bisericii Ortodoxe Române, București, 1987, p. 79. 

31 ILARION ALFEYEV, Taina credinţei. Introducere în teologia dogmatică ortodoxă, Ed. 
Doxologia, Iași, 2014, p. 80. 

Puterea creatoare a lui Dumnezeu poate fi sesizată în însăși existența 
lumii, a creaţiei, putere care a fost învrednicită de Creatorul ei de a se 
manifesta în afară, prin energiile imprimate în ea de către Dumnezeu. 
Ca atare, lumea văzută și nevăzută nu a apărut ca o necesitate oarbă, 
ci atunci când Dumnezeu a binevoit să cheme pe toate cele create de la 
neexistență la existență, potrivit cuvântului Sfintei Scripturi: „Dumnezeul 
nostru în cer şi pe pământ, toate câte a voit a făcut” (Psalmul 134, 6). 
Așadar, voința liberă, personală și atotputernică a lui Dumnezeu se află 
la baza întregii creații. Dumnezeu creează prin aceea că vrea, că doreşte 
să aducă în afară de Sine o realitate asupra căreia să reverse iubirea Sa 
susținătoare și proniatoare, iar nu prin aceea că există, adică din necesi- 
tate. Deci, în Dumnezeu nu există nicio necesitate care L-ar putea scoate 
din sfera libertăţii Sale desăvârşite. Întreaga creaţie este rezultatul hotă- 
rârii libere a lui Dumnezeu și a iubirii Sale atotputernice. Prin voința Sa 
atotputernică și iubitoare Dumnezeu a făcut ca cele create de El să par- 
ticipe la bunătatea și la iubirea Lui, transfigurându-se în lumina harului 
iubirii Sale. Bunătatea și iubirea lui Dumnezeu se află la baza creaţiei, 
oferind omului un mediu adecvat de desăvârşire personală. 

Dumnezeu este perfecțiunea sau desăvârșirea absolută. De ce a avut 
El nevoie de creaţie pentru a o aduce la existență? La această întrebare 
tradiţia patristică răspunde că din prea multă iubire și bunătate. 


„Pentru că Bunul şi Preabunul Dumnezeu nu S-a mulțumit cu 
contemplarea Lui proprie, ci, prin mulțimea bunătăţii Sale, a binevoit 
să facă ceva care să primească binefacerile Sale și să se împărtășească 
din bunătatea Lui [...] aducând de la neexistenţă la existenţă atît pe 


cele nevăzute, cât şi pe cele văzute”*. 


Și în aceasta se poate vedea înțelepciunea negrăită a lui Dumnezeu, 
Care a voit ca şi alții, în afară de Sine, să se împărtășească de lumina, 
iubirea, puterea, frumusețea și bunătatea Sa. 


1 SF. IOAN DAMASCHIN, Dogmatica, Cartea a II-a, trad. Pr. D. Fecioru, Ed. Scripta, 
Bucureşti, 1993, p. 37. 

5.1.2. Crearea lumii de către Dumnezeu, 
„din nimic” și deodată cu timpul 


Omul sesizează prin gândirea sa, că el este dependent de lumea în 
care trăieşte, pe de o parte, iar, pe de altă parte, că el se simte dependent 
de Dumnezeu, pe care Îl „înţelege” într-un anumit fel, ca fiind la temelia 
existenței lumii întregi. Faptul că lumea nu este veșnică, trimite la adevă- 
rul că lumea are un început, căci dacă nu ar avea un început ar însemna 
că ea este veșnică, ca şi Dumnezeu. Pornind de la afirmaţia Sfintei Scrip- 
turi, care ne spune că „la început” a făcut Dumnezeu cerul și pământul” 
(Facerea 1, 1) se ajunge la concluzia că lumea a apărut în existență în 
timp sau deodată cu timpul. Prin această expresie - la început — se arată 
că Dumnezeu realizează actul Său de creaţie indicând „prima unire a 
veșniciei Sale cu timpul”. La început înseamnă atât începutul coborârii 
lui Dumnezeu la timp, cât şi începutul timpului care ia ființă prin pute- 
rea creatoare a lui Dumnezeu, Cel astfel coborât; „la început” este prima 
clipă a dialogului lui Dumnezeu, coborât la creatură, cu creatura care 
începe drumul ei temporar”. 

Astfel, lumea a fost creată de Dumnezeu „din nimic” - ex nihilo — aşa 
cum ne încredințează Sfânta Scriptură. Expresia „din nimic” nu trebuie 
înțeleasă ca un principiu ce ar sta la baza creaţiei, ci ea exprimă faptul că 
Dumnezeu nu a avut nevoie de absolut nimic pentru a crea lumea; El „a 
zis şi s-au făcut” toate prin puterea creatoare a Cuvântului Său. 

Expresia din nimic nu trebuie înțeleasă nici ca un fel de cauză din care 
ar fi apărut lumea, ci ea doar arată că nu a existat absolut nimic înainte de 
a fi lumea, decât Dumnezeu Însuși, iar Acesta nu a avut nevoie de nimic 
pentru a crea lumea, necreând-o nici din Sine, și nici din altcineva sau din 
altă materie preexistentă lumii. În baza Atotputerniciei Sale, Dumnezeu a 
putut crea lumea din nimic, așa cum ne spune Sfânta Scriptură (Facerea 


$ Pr. D. STĂNILOAE, Teologia Dogmatică Ortodoxă, vol. 1, p. 344; Despre raportul din- 
tre începutul timpului și timpul ca atare, în desfășurare, vezi SF. VASILE CEL MARE, Omilii 
la Hexaimeron, în coll. Părinţi și Scriitori Bisericești, vol. 17, trad. Pr. D. Fecioru, Ed. In- 
stitutului Biblic şi de Misiune al Bisericii Ortodoxe Române, Bucureşti, 1986, pp. 76-77. 

1, 1-2). Mai trebuie adăugat faptul că sintagma la început exprimă, de fapt, 
începutul timpului, adică arată că în afara lui Dumnezeu nu exista nimic 
altceva. Expresia din nimic are o valoare teologică excepțională, deoa- 
rece ea arată că realitatea lumii nu este din veșnicie, ci ea a fost creată 
de Dumnezeu în timp. Unii Părinți ai Bisericii au afirmaţii grăitoare cu 
privire la crearea lumii din nimic şi în timp. Astfel, respingând afirmaţiile 
ereticilor cu privire la crearea lumii, spuneau: 


„Ereticii nu cred că Dumnezeu, din cele ce nu erau, precum a voit, 
a făcut toate cele ce s-au făcut, ca să fie. Oamenii desigur că nu pot 
face ceva din nimic, ci numai dintr-o materie existentă. Dumnezeu 
întrece însă pe oameni, înainte de toate, prin aceea că El Însuși a aflat 
materia formaţiunii Sale, nefiind aceasta mai înainte”. 


Iar un alt Părinte al Bisericii spunea: 


„Dacă Dumnezeu nu este şi autorul materiei, ci a făcut lucrurile 
din materia existentă deja, atunci El apare slab, deoarece n-a putut 
fără materie să producă nimic din cele existente, precum şi slăbiciunea 
tâmplarului se arată prin aceea că fără lemn el nu poate face nimic”. 


Crearea lumii de către Dumnezeu, din nimic, este legată de crea- 
rea acesteia în timp sau deodată cu timpul. Faptul că lumea nu este din 
Dumnezeu, în sens panteist, adică veşnică, că ea nu a apărut nici dintr-o 
materie veşnică, ci este creată din nimic, aşa cum s-a arătat mai sus, 
înseamnă că ea a apărut în timp sau deodată cu timpul. Pe de altă parte, 
timpul este strâns legat de existența lumii trecătoare și schimbătoare, 
astfel că el este o coordonată majoră a creaţiei. Deci, putem să spunem 
că începutul timpului coincide cu începutul lumii. Nici nu ne putem 
imagina lumea fără timp și existența timpului nu o putem cugeta în 


6 SE. IRINEU DE LYON, Contra Haereses [Împotriva ereziilor], II, 10, în PG 7, col. 735-736. 
7 SF. ATANASIE CEL MARE, Oratio de Incarnatione Verbi [Cuvânt despre Întruparea 
Cuvântului lui Dumnezeu], în PG 25, 100. 

afara lumii. Fericitul Augustin are cuvinte memorabile referitor la legă- 
tura dintre existenţa lumii și a timpului: 


„Fără îndoială, lumea s-a creat nu în timp, ci împreună cu timpul; 
căci tot ceea ce se face în timp, aceea se face după un timp, şi înainte 
de un timp, după acel timp ce a trecut și înainte de acela care este 
viitor. Înainte de crearea lumii însă, nu putea să fie un timp trecut, 
căci nu exista nici o creatură în a cărei mișcare sau schimbare ar fi 
decurs timpul; cu timpul însă s-a creat lumea, dacă la producerea ei 
s-a născut mișcarea sau schimbarea”. 


Sfânta Scriptură ne vorbeşte cu multă forță de convingere despre legă- 
tura cu crearea lumii în timp. „Mai înainte de ce s-au făcut munții şi s-a 
zidit pământul şi lumea; din veac şi până în veac ești Tu” (Psalmul 89, 
2). „La început a făcut Dumnezeu cerul şi pământul” (Facerea 1, 1-2), 
„la început” semnificând atât începutul actului de creaţie a lui Dumnezeu, 
cât şi prima unire a veşniciei lui Dumnezeu cu timpul. Crearea lumii 
„din nimic” înseamnă, totodată, crearea lumii prin actul de voinţă a lui 
Dumnezeu, care se concretizează în timp sau deodată cu timpul. 


Desigur, „gândurile sau ideile despre lume sunt expresii necre- 
ate ale vieții dumnezeieşti. Dumnezeu creează lumea, nu «din ele», 
ci din nimic. Începutul lumii este începutul unei cu totul unei noi 
realități, declanșat prin actul de creare care vine de la Dumnezeu și se 
conformează planului Său veşnic”. 


5.2. Structura catafatic-apofatică a lumii, ca semn 
al prezenței Logosului în ea 


Lumea, în ansamblul ei, se află în legătură cu Dumnezeu-Creatorul, 
Care, după ce a creat pe toate cele văzute şi nevăzute, nu a abandonat 


8 FER. AUGUSTIN, De civitate Dei, XI, 4, 2, în PL 41, 319. 
? John MEYENDOREE, Teologia bizantină, Pr. A.I. Stan, Ed. Institutului Biblic şi de 
Misiune al Bisericii Ortodoxe Române, București, 1996, p. 176. 

lumea, ci păstrează cu ea o legătură intimă, profundă, care o face să nu 
se descompună în elementele ei componente, ci să-şi păstreze coerenţa 
şi armonia. Structura apofatic-catafatică a lumii este percepută de om, 
care, la rândul lui, se află strâns legat de creaţie, ca mediul lui de viață, 
de cunoaştere şi de prelucrare a ei. Prin acest proces, omul se cunoaşte 
tot mai bine pe sine însuși, cunoscând tot mai nuanţat lumea, urcând tot 
mai sus spre cauza ultimă a ei, care este Creatorul ei. 

Urmând cugetării Sfinților Părinți, teologia ortodoxă are o viziune 
armonioasă, complexă şi echilibrată asupra creaţiei, neînţelegând-o pe 
aceasta în niciun caz ca separată de Logosul creator, căci, aşa cum spune 
Sfânta Scriptură: „Toate prin El s-au făcut; și fără de El nimic nu s-a 
făcut din ce s-a făcut” (Ioan 1, 3). Pornind de la temelia existenţei, care 
este o temelie spirituală, şi anume Logosul creator prezent în ea, marii 
gânditori ai Bisericii au afirmat cu claritate că, de aceea, creaţia întreagă 
poartă pecetea raționalităţii ei, întrucât ea se întemeiază pe Rațiunea 
sau Logosul divin, prin ale cărui raze de lumină şi putere s-au creat 
cele văzute şi nevăzute. Sunt extrem de grăitoare în acest sens cuvintele 
Sf. Grigorie Teologul: 


„Că Dumnezeu există și este cauza făcătoare și susținătoare a 
tuturor, ne învață vederea și legea naturală: cea dintâi privind cele 
văzute şi bine orânduite și minunate și, ca să zic așa, mișcate și purtate 
în chip nemișcat; a doua, deducând din cele văzute şi orânduite pe 
Conducătorul lor. Căci cum ar fi luat subzistență sau s-ar fi alcătuit 
acest univers, fără Dumnezeu, Care dă ființă tuturor şi le susține pe 
toate? Fiindcă nici cel ce priveşte o chitară minunat întocmită și buna 
ei armonie și orânduirea ei, sau cel ce ascultă cântarea chitarei n-ar 
putea să nu cugete la creatorul chitarei sau la cântărețul din chitară, ci 
s-ar duce cu gândul la el, chiar dacă nu-l cunoaşte din vedere. Așa ne 
este evident şi nouă Cel ce le-a creat pe toate cele făcute, le mișcă și le 
conservă, chiar dacă nu-L cuprindem cu înţelegerea”. 


10 SF. GRIGORIE DE NAZIANZ, A doua cuvântare teologică, în SF. GRIGORIE DE NAZIANZ, 
Cele cinci cuvântări teologice, trad. Pr. D. Stăniloae, Ed. Anastasia, Bucureşti, 1993, p. 25. 

Pornind de la aceste cuvinte ale acestui Părinte al Bisericii, Părintele 
Dumitru Stăniloae sesizează o adevărată teologie a cunoaşterii lumii şi a 
lui Dumnezeu, ce îmbină în ea catafaticul cu apofaticul, pentru ca omul 
să se apropie cât mai mult de Dumnezeu-Creatorul tuturor, cu mintea 
sa luminată de credinţă și har, și nelăsându-se scufundat în creaţie, din 
care să nu mai vadă luminile ei, care îi deschid poarta unei cunoașteri 
nesfârşite. 

Sf. Grigorie Teologul sesizând legătura dintre Dumnezeu şi creaţie, 


„constată că Dumnezeu nu a făcut o lume încremenită într-o 
raționalitate statică sau într-o mişcare circular identică, ci o lume prin 
care Dumnezeu execută o cântare care înaintează în temele ei melodice; 
adică Dumnezeu Își continuă vorbirea Lui către noi prin lume, sau ne 
conduce spre o ţintă. El nu este numai Creatorul acestei vaste chitare, ci 
şi executantul unei uriașe şi complexe cântări prin ea”... 


În felul acesta, teologia ortodoxă valorifică şi acest mod catafatic, 
rațional, intelectual, de cunoaştere a lui Dumnezeu din creația Sa, dar 
aceasta nu rămâne la acest mod unic de percepţie a realităţii, ci conti- 
nuă cu dimensiunea apofatică a cunoașterii teologice. Astfel, trebuie să 
reținem efortul catafatic-apofatic al demersului teologic pentru a sesiza 
complexitatea cunoașterii lui Dumnezeu și pentru ca omul, în între- 
gul existenţei sale, să se poate înălța spre Creator și, prin aceasta, să se 
desăvârșească. 

Teologia ortodoxă, fidelă Revelaţiei și gândirii Sfinților Părinţi, sub- 
liniază legătura necesară dintre cunoaşterea rațională, afirmativă sau 
negativă, şi cunoașterea apofatică, întemeindu-se acestea pe distincția 
necesară între Revelația naturală şi cea supranaturală a lui Dumnezeu, 
ce stă la baza oricărui fel de cunoaștere a Lui!?. Prin cunoaşterea catafa- 


1! Pr, D. STĂNILOAE, Teologia Dogmatică Ortodoxă, vol. I, p. 119. 

' Vezi mai pe larg: Pr. Ştefan BucHIv, Cunoașterea apofatică în gândirea Părintelui 
Stăniloae, Ed. Basilica, București, 2013, p. 17; Pr. Şt. BucHIu, Cunoașterea apofatică..., 
p. 14: „Pentru Părintele Stăniloae, apofatismul trebuie aplicat nu doar în dogmatică, 
ci şi în alte domenii ale teologiei, care sunt, de altfel, inseparabile și complementare: 

tică Îl putem cunoaşte pe Dumnezeu pe calea minţii luminate de razele 
Revelaţiei naturale, în calitate de Cauză ultimă a tuturor celor create, 
scrutând sensurile creaţiei Sale; dar dacă am rămâne numai la acest fel 
de cunoaștere, am rămâne doar la suprafața adevăratei cunoașteri a lui 
Dumnezeu. Dimpotrivă, pornind de la acest fel de cunoaștere, trebuie 
să urcăm mai sus pe scara ei, prin cunoașterea apofatică sau negrăită a 
lui Dumnezeu, prin experierea tainei Lui celei negrăite!?. 

Alţi mari Părinţi ai Bisericii (Sf. Dionisie Areopagitul, Sf. Grigorie de 
Nyssa etc.) compară înălțarea apofatică a minţii omului spre Dumnezeu 
cu urcarea lui Moise pe muntele Sinai, pentru a primi Tablele Legii (2 Regi 
22, 12), când Dumnezeul Cel viu S-a lăsat cuprins de nori negri. 


„Întunericul divin simbolizează absenţa oricărui element mate- 
rial sau sensibil. A intra în întunericul divin înseamnă a ieși din limit- 
ele ființei inteligibile. În timpul întâlnirii dintre Moise şi Dumnezeu, 
poporul israelitean trebuia să rămână la poalele muntelui, adică în 
limitele cunoașterii catafatice despre Dumnezeu, numai Moise singur 
putând să urce în întuneric, adică, după ce renunțase la tot, putea să-L 
întâlnească pe Dumnezeu care este în afară de toate, Care se află acolo 


unde nu este nimic”. 


Prin aceste feluri de cunoaştere, omul Îl percepe pe Dumnezeu ca 
realitate personală cu Care poate iniția şi dezvolta un dialog al iubirii și 
al comuniunii. Dar Îl poate înțelege în acest mod pe Dumnezeu, întru- 
cât și omul este o persoană, creată de Dumnezeul Cel viu şi personal, 
după chipul Său. Astfel, dialogul acesta al iubirii și al cunoașterii este un 


spiritualitatea sau mistica și cultul. [...] (De fapt - n.n.) relaţia lui Dumnezeu cu omul și 
a omului cu Dumnezeu se cere nu doar simplu cunoscută sau definită, ci, în mod prin- 
cipal, experiată sau trăită pe temeiul prezenţei transformatoare şi transfiguratoare a lui 
Dumnezeu în om și în cosmos”. 

13 Vezi Pr. D. STĂNILOAE, Teologia Dogmatică Ortodoxă, vol. I, pp. 115-143; Paul 
EvDOKIMOV, Cunoaşterea lui Dumnezeu în tradiția răsăriteană, trad. Pr. V. Răducă, 
Asociaţia Filantropică Medicală Creştină „Christiana”, pp. 18-27. 

14 |. ALFEYEV, Taina credinței..., p. 57. 

dialog interpersonal în cadrul căruia omul simte o tot mai vie şi lumi- 
noasă înțelegere a Celui Care i Se adresează ca unui partener personal al 
unui dialog ce nu se va sfârși niciodată. 


„Prezenţa şi lucrarea continuă a Logosului divin și a Duhului 
Sfânt, atât prin intermediul Revelaţiei naturale, cât și prin cel al 
Revelaţiei supranaturale, deşi de grade şi intensităţi diferite, determină 
în planul cunoaşterii teologice o apropiere între cunoaşterea rațional- 
afirmativă și cea apofatică, în sensul unei dimensiuni apofatice, ce 


este sesizabilă chiar în catafatism”!?. 


Pentru a putea trece de la cunoașterea raţional-catafatică a lui 
Dumnezeu, la cea apofatică sau prin experiență, omul trebuie să par- 
curgă drumul ascetic-duhovnicesc al virtuţilor, unde Îl poate descoperi 
pe lisus Hristos Care este ascuns în săvârşirea faptelor bune sau altfel 
spus, în împlinirea concretă a poruncilor Sale. În felul acesta, în fața 
omului apare chipul tot mai viu şi personal al lui Dumnezeu, Care îi 
întărește şi chipul său personal. Adică omul își actualizează chipul divin 
din el, în măsura în care el se curățeşte de patimile pe care i le prilejuiește 
lumea și se îmbracă în haina virtuţilor, ţesută din efortul personal al lui 
şi din harul iubirii lui Hristos. În felul acesta, omul Îl poate cunoaște pe 
Dumnezeu ca Persoană vie şi iubitoare, Care îl cheamă la cunoașterea 
Sa, spre a se putea împărtăși tot mai mult de viața dumnezeiască. Proce- 
sul aceste cunoașteri nu se va încheia niciodată, ci va cunoaște o dina- 
mică permanentă, pe măsura efortului credinţei şi al dragostei celui 
credincios. „Din ce-L cunoaştem pe Dumnezeu, din aceea dorim să-L 
cunoaștem şi mai mult, din ce-L iubim mai mult, ne stimulează la şi mai 
multă iubire. Pentru că Dumnezeu este Persoană, cunoașterea Lui prin 
experienţă este și în funcţie de curățirea noastră de afecțiunea pătimașă 
şi oarbă față de lucrurile finite. Dar tocmai aceasta ne dă să înțelegem că, 
dincolo de bogăţia mereu nouă pe care o sesizăm, există un izvor al ei, 


15 + |. ALFEYEV, Taina credinţei..., p. 18. 

care nu intră în raza experienței noastre 
apofatisme: apofatismul care poate sesiza unele lucrări ale lui Dumne- 
zeu în creaţia Sa şi îndeosebi în viața omului, exprimabil întrucâtva, şi 
apofatismul a ceea ce nu se poate nici măcar experia; acesta din urmă 
se referă la taina cea negrăită a ființei lui Dumnezeu, cea mai presus 
de orice gând, simţire și exprimare umană, la care nu are acces nicio 
ființă creată, pentru că acolo „Cel ce este” (Ieșirea 3, 14) locuiește întru 
„lumina Sa cea neapropiată” (1 Timotei 6, 16). 

O temă foarte importantă în acest context este aceea a raportului 
dintre Creator şi creatură, despre care Sf. Maxim Mărturisitorul afirma 
că ea se lămureşte, dacă avem în vedere pe Logosul dumnezeiesc, ca cen- 
tru şi unitate a creaţiei. Terminologia, ca atare, există la Filon şi Origen. 
Dar, în timp ce după Origen logoi (rațiunile), ca raţiuni, există numai 
în unitate fiinţială cu Logosul unic, după Sfântul Maxim existența lor 
reală şi «logică» este exprimată și în diversitatea lor. Marea deosebire 
dintre Origen şi Sfântul Maxim constă în aceea că acesta din urmă res- 
pinge concepţia lui Origen despre creația văzută ca diversificată numai 
prin căderea în păcat. Bunătatea creației, după Sfântul Părinte, constă 
în creaţia însăși, iar nu doar în unitatea ei cu ființa dumnezeiască. Dar 
creaţia nu poate fi cu adevărat „bună” decât dacă raţiunile sale (logoi), ce 
au preexistat ca „gândiri” și „voiri” ale lui Dumnezeu, sunt stabile în El 
şi păstrează comuniunea cu unicul Logos dumnezeiesc „suprafiinţial”"”. 

Făpturile create, privite în adâncul rațiunilor lor, existente din 
veci în Dumnezeu, apar în existență în mod concret atunci când vrea 
Dumnezeu, adică în timp, potrivit voinţei Sale. „Această existență actu- 
ală (concretă) temporală a fiinţelor create nu este autonomă, ci își are 
centrul în Logosul unic şi se află în comuniune cu EP”. 


"15. Cu alte cuvinte, există două 


15 Pr. D. STĂNILOAE, Teologia Dogmatică Ortodoxă, vol. I, p. 125. 

17 J, MEYENDOREF, Teologia bizantină, p. 177; vezi şi Lars THUNNBERG, Omul și cos- 
mosul în viziunea Sfântului Maxim Mărturisitorul, trad. R. Rus, Ed. Institutului Biblic şi de 
Misiune al Bisericii Ortodoxe Române, Bucureşti, 1999, p. 81. 

18 L, 'TUNNBERG, Omul și cosmosul..., p. 81. Sf. Maxim Mărturisitorul, referindu-se la 
legătura dintre Logosul creator și cele create de EI, afirma: „Logosul unic constituie multe 
raţiuni (logoi), iar cele multe sunt unul; cel Unul este mulţime, potrivit cu înaintarea uni- 

5.3. Virtualitățile alternative ale raportului Treime - om - cosmos 


În contextul creaţiei, putem vorbi din punct de vedere teologic ca 
despre un triunghi spiritual, în care laturile acestui triunghi sunt pro- 
fund implicate unele în altele: Treime - om - cosmos. Mai precis, fiecare 
latură a acestui triunghi se luminează într-un anume sens, fără ca prin 
aceasta să punem semnul egalităţii valorice între ele. Punctul de pornire 
a acestui triunghi este, fără îndoială, Sfânta Treime - Dumnezeul Cel viu 
şi iubitor de oameni, Creatorul „tuturor celor văzute şi nevăzute” (art. I 
din Simbolul de credință). Lumea creată, în ansamblul ei, trebuie privită 
din perspectiva lui Dumnezeu, pentru Care ea este cu desăvârşire contin- 
gentă, adică nu este necesară pentru Dumnezeu; EI a creat-o din iubire 
pentru om și în temeiul libertăţii Sale absolute. Privită din perspectiva 
omului, lumea îi este necesară acestuia, atât pentru a putea trăi biologic, 
hrănindu-se din ea, cât şi spiritual, sesizând şi aprofundând sensurile tot 
mai profunde ale lucrurilor, ascunse în ele, şi pe care omul trebuie să le 
descopere, să le cunoască și să le valorifice pentru progresul său spiritual 
şi pentru menţinerea sa în viață. În acest sens, lumea este necesară pentru 
om, în vederea cunoașterii acesteia şi a stimulării omului de a pătrunde 
tot mai adânc în semnificaţiile ei fundamentale pentru acesta. Ea nu este 
conştientă de ea însăși, dar este conştientizată de om, care îi susprinde 
virtualitățile ei multiple, ce se descoperă minţii sale căutătoare de sensuri 
tot mai înalte ale treptelor de existență create de Dumnezeu. 


5.3.1. Rolul omului în evidenţierea sensurilor tot mai înalte 
ale creaţiei și în progresul spiritual al umanităţii 


Creaţia, privită în ea însăşi, nu este în stare să sesizeze modul în 
care ea a fost chemată la existență sau să pătrundă sensurile ei, aflate în 
legătură cu razele luminoase ale energiilor dumnezeiești, ce izvorăsc din 


ficatoare și creatoare a Celui Unul spre cele multe, iar cele multe sunt Unul singur, potrivit 
Providenţei Ce le conduce pe cele multe să se îndrepte către Cel Unul, ca principiul lor 
atotputernic” (SF. MAXIM MĂRTURISITORUL, Ambigua, 7, în PG 91, col. 1081 C). 

fiinţa cea infinită și iubitoare a Preasfintei Treimi. Există o corespondență 
reală între structura intimă a creaţiei şi capacitatea omului de a o înţelege, 
prelucra și folosi în scopul atingerii atât a scopului ei, cât şi a acestuia, cel 
care este atât de strîns legat de creaţie. 


„Aceasta înseamnă că natura este astfel structurată încât lasă loc 
intervențiilor umane, care nu ţin seama de totalitatea legilor ei exacte, 
şi că aceste legi nu sunt menite să dea rezultatele cele mai folositoare 
prin ele însele, ci se întregesc prin intervenţiile libertăţii umane””?. 


Putem vedea aici o legătură şi o corespondenţă între obiectivitatea 
legilor naturii şi a proceselor ei fizico-chimice și aspirația omului de a 
cunoaşte și folosi tot mai eficient darul creaţiei. Creaţia are o anumită 
maleabilitate ce îi permite să poată fi folosită și într-un anume fel, adică 
să fie modificată sau transformată de om. 

Punctul de pornire în lucrarea de prelucrare a naturii de către om 
îl constituie țesătura ei rațională, care își are fundamentul în Logosul 
divin creator. 


„Dar raționalitatea maleabilă capătă sens deplin prin actuali- 
zarea acestei maleabilităţi, numai dacă raţiunea umană se conduce 
în această operă a ei de principii etice, de o responsabilitate față de 
comunitatea umană și față de Dumnezeu. Prin aceasta se deschide 
în ea perspectiva unei transparențe şi transfigurări care poate înainta 
până la înviere, prin copleşirea ei de lumina și puterea spiritului 
umplut de lumina şi puterea Duhului dumnezeiesc”%. 


În acest sens, progresul autentic, pe multiple planuri al omenirii, 
trebuie înțeles ca valorificare a potenţialului consistent pe care îl oferă 


'9 L, THUNNBERG, Omul și cosmosul..., p. 377 

2 J, MEYENDOREFE, Teologia bizantină, p. 376; vezi şi Adrian LEMENI, Sensul eshatolo- 
gic al creației, Ed. ASAB, Bucureşti, 2004; Pr. Cristinel Ioja, Cosmologie și soteriologie în 
gândirea Părinților răsăriteni, Ed. Universităţii Aurel Vlaicu, Arad, 2008. 

omului ansamblul creației lui Dumnezeu, pentru a o scoate pe aceasta 
din starea ei de realitate, supusă unor legi ale repetiţiei şi monotoniei și 
a o înălța liturgic-doxologic spre Creatorul ei. Omul este cel care pune 
în evidenţă virtualitățile ei variate, în strânsă legătură cu aspiraţiile 
omenirii spre o viață tot mai înaltă şi plină de lumină și sens. Promo- 
varea autenticelor valori, efortul ascetic-duhovnicesc al credincioşilor, 
progresul pe diferitele planuri ale spiritului uman, contribuţiile aduse 
de marii savanți ai omenirii etc. ajută la progresul spiritual general 
uman. 


5.3.2. Crearea lumii, ca manifestare a raţiunilor divine — 
mediu de afirmare a omului în comuniune cu Dumnezeu 
şi în legătură cu creația Sa 


Părintele Dumitru Stăniloae afirmă că lumea aceasta se întemeiază 
pe existența rațiunilor veșnice ale lucrurilor, existente din veci în planul 
dumnezeiesc și activate, în timp, prin lucrarea creatoare a lui Dumne- 
zeu. Activarea acestor raţiuni ale lucrurilor echivalează cu aducerea la 
existenţă a lumii, prin actul de creaţie, din nimic, al lui Dumnezeu. Părin- 
tele Stăniloae numește această concretizare, prin creație, a rațiunilor 
divine drept „plasticizare” a lor. 


„De aceea, această plasticizare păstrează mereu în ea marca aces- 
tui nimic şi a dependenţei ei de subiectul creator suprem. Din taina 
ei se explică alte multe taine: naşterea lui lisus Hristos fără stricarea 
fecioriei, pnevmatizarea trupului înviat, o anumită implicare a trupu- 
lui nostru în sufletul nostru după moarte și înainte de înviere. Căci 
plasticizarea se poate subţia şi se poate îngroșa, în funcție de voinţa 


spiritului care dă rațiunilor sale forma plasticizată”?!. 


Un rol important în această lucrare de pătrundere a creaţiei de 
către energiile sfințitoare ale Duhului revine omului credincios, care, la 


2 J], MEYENDORFE, Teologia bizantină, p. 385. 

rândul lui, este pătruns de același Duh, care-l înalță pe un plan superior 
al înţelegerii și prelucrării conștiente a creaţiei, în perspectiva transfi- 
gurării ei. În acest sens, omul, prin spiritul său, devine o oglindă care 
reflectă în chip unitar, prin gândirea şi simţirea sa, raţiunile şi imaginile 
lucrurilor, care sunt prelucrate şi combinate de către el, în mod liber și 
responsabil, pentru ca acestea să corespundă scopului pentru care ele au 
fost aduse la existență. 

De aceea, rațiunile lucrurilor au fost imprimate atât de inteligent și 
armonios în făpturi, pentru ca acestea să poată fi înţelese și cunoscute de 
către om. Astfel, omul este cel chemat să cunoască aceste raţiuni inteli- 
gente ale lucrurilor care-i revelează sensuri tot mai înalte ale lor. În felul 
acesta, lumea se luminează în om şi pentru om, devenind pentru acesta 
un fel de școală a înțelepciunii, a armoniei şi a frumuseţii spirituale. 


„Lumea întreagă este făcută pentru a deveni un om mare [...] 
nu omul pentru a fi parte a naturii şi neînsemnând în ea mai mult 
decât orice parte a ei sau contopindu-se cu ea. Căci printr-o eventuală 
contopire a omului în natură s-ar pierde cel mai important factor al 
realității, fără ca natura să câştige ceva nou, pe când prin asimilarea 
lumii în om, natura însăşi câștigă, fiind ridicată pe un plan cu totul 
nou, fără să se piardă propriu-zis"”. 

Mai mult decât atât, omul caută mereu o ordine a sensurilor lucru- 
rilor, ordine ce nu poate fi nesocotită. O nesocotire a acestora ar pro- 
duce omului mari suferinţe existenţiale. Îndeosebi evidenţierea clară 
a sensului ultim al existenţei îi conferă omului adevărata sa valoare 
excepțională în univers. Prin tot ceea ce omul aspiră, arată că are 
menirea de a se împlini într-un plan superior celui creat, şi anume în 
planul veşniciei. 


„Prin înţelegere, prin libertate, prin acţiune, prin aspirație, omul 
este deschis unei ordini superioare celei a naturii, deși se foloseşte 


22 ]. MEYENDORFE, Teologia bizantină, p. 12. 

de ea pentru a-și putea realiza scopul său de ființă chemată la o 


desăvârșire eternă”. 


Toate raţiunile lucrurilor își dezvăluie sensurile lor luminoase 
rațiunii cunoscătoare a omului, evidenţiindu-se faptul că ele au fost 
aşezate în lucruri tocmai pentru om, pentru creșterea lui spirituală şi, 
totodată, pentru o spiritualizare tot mai pronunțată a sa. În aceasta se 
poate vedea posibilitatea pe care o are umanitatea întreagă, de a pro- 
gresa continuu în cunoaștere, în adevărata știință, în cultură etc., prin 
prelucrarea sistematică a bogăției inepuizabile a rațiunilor din lucrurile 
create. Așadar, lumea întreagă devine o carte deschisă, ce se oferă tuturor 
oamenilor spre cunoaştere, spre aprofundare și spre îmbogățirea minții, 
a simţirii şi a înnobilării voinţei libere a acestora, în vederea transfigură- 
rii întregii creaţii, prin transfigurarea omului însuși. 


5.4. Crearea, constituţia şi scopul omului, act special şi personal 
al Dumnezeului Treimic 


Ultima etapă a creaţiei lui Dumnezeu o constituie aducerea la 
existenţă a ființei umane. Aceasta este de fapt cea mai de preț dintre 
toate creaturile lui Dumnezeu, punctul culminant al ei și sinteza celor 
două lumi: materială și spirituală. Părinţii spuneau că omul a fost creat 
ultimul, pentru a fi introdus în lumea creată de Dumnezeu, ca un rege 
în palatul său. 

Omul constituie punctul de întretăiere a lumii spirituale cu cea 
materială. Poziţia excepţională a omului în univers este indicată în 


23 Pr. D. STĂNILOAE, Teologia Dogmatică Ortodoxă, vol. 1, p. 16; P. EVDOKIMOV, 
Cunoaşterea lui Dumnezeu..., pp. 12-13; Sf. Maxim Mărturisitorul spune referitor la aceas- 
ta: „Iar dacă prin cele ce se văd, se privesc cele ce nu se văd, cum s-a scris, cu mult mai 
vârtos vor fi înțelese prin cele ce nu se văd cele ce se văd, de către cei dedați contemplației 
duhovniceşti. De fapt, contemplația simbolică a celor inteligibile prin cele văzute spre 
ştiinţă şi înțelegere duhovnicească a celor văzute prin cele nevăzute” (SF. MAxIM MĂR- 
TURISITORUL, Mystagogia: cosmosul și sufletul, chipuri ale Bisericii, trad. Pr. D. Stăniloae, 
Ed. Institutului Biblic şi de Misiune al Bisericii Ortodoxe Române, București, 2000, p. 17). 

special de modul deosebit în care a fost creat el. Dacă celelalte creaturi 
aduse la existență în primele cinci zile ale creaţiei au fost create numai 
prin cuvânt, doar omul a fost creat de Dumnezeu printr-un act special, 
printr-o intervenţie directă, participativă a Sa, creându-se trupul omu- 
lui, din țărână, și apoi Dumnezeu insuflându-i acestuia suflare de viață, 
adică sufletul (Facerea 2, 7). 

Atât Sfânta Scriptură, cât şi Părinţii Bisericii, referindu-se la om, 
îl privesc pe acesta din mai multe perspective, îl înțeleg pe mai multe 
coordonate, care se cuvin a fi aprofundate în cele ce urmează. 


5.4.1. Actul creator al lui Dumnezeu-Sfânta Treime, 
temei al existenței umane 


În Sfânta Scriptură aflăm că Dumnezeu nu le-a creat pe toate deo- 
dată, ci pe rând, într-o anumită ordine și cu bună rânduială. Și în acest 
mod de creaţie a lui Dumnezeu se pot vedea atotputernicia, înțelepciunea 
şi bunătatea Sa, care trebuia să manifeste toate aceste lucrări sau atribute 
dumnezeieşti. Astfel, Dumnezeu le-a creat pe toate în şase zile, iar în a 
şaptea S-a odihnit de toate lucrările Sale (Facerea 1) 

În prima zi Dumnezeu a zis: „Să fie lumină! Şi a fost lumină”. În ziua 
a doua: A zis Dumnezeu: „Să fie o tărie prin mijlocul apelor și să despartă 
ape de ape !” În ziua a treia, Dumnezeu a zis: „Să se adune apele de sub cer 
la un loc şi să se arate uscatul !” Iar, pe uscat a apărut apoi verdeaţa. Așa 
au apărut uscatul, vegetaţia şi mările. În ziua a patra, Dumnezeu a spus: 
„Să fie luminători pe tăria cerului, ca să lumineze pe pământ, să despartă 
ziua de noapte și să fie semne, care să deosebească anotimpurile, zilele și 
anii”. Astfel, au apărut: soarele, luna și stelele. În ziua a cincea, Dumnezeu 
a creat vietățile din ape şi păsările cerului. În ziua a șasea, Dumnezeu a 
creat animalele sălbatice şi domestice de pe pământ, după felul lor. Tot în 
ziua a şasea a fost creat şi omul, după cum aflăm în Sfânta Scriptură: „Să 
facem pe om după chipul şi după asemănarea Noastră” (Facerea 1, 26). „Şi 
a făcut Dumnezeu pe om după chipul Său, bărbat şi femeie i-a făcut pe ei” 
(Facerea 1, 27). În ziua a şaptea Dumnezeu S-a odihnit din lucrarea Sa şi a 
binecuvântat și a sfințit Domnul această zi. 

Toate cele create sunt puse de Dumnezeu în legătură cu omul, căci 
toate au fost făcut pentru om, pentru ca el să le cunoască şi să le pună în 
legătură cu Dumnezeu - Creatorul lor şi, în felul acesta, omul să-şi pună 
în lucrare darurile cu care a fost înzestrat de Dumnezeu. 

În capitolul al II-lea din cartea Facerii, ni se relatează actul de cre- 
are a omului de către Dumnezeu. Acesta a luat țărână din pământ, l-a 
făcut pe om, a suflat în fața lui suflare de viață şi s-a făcut omul ființă 
vie. După aceea, Dumnezeu a spus că nu este bine să fie omul singur pe 
pământ, să-i facem un ajutor potrivit pentru el. Şi luând una din coastele 
lui Adam, Dumnezeu a făcut-o pe femeie — Eva - pe care a i-a adus-o lui 
Adam. Apoi l-a așezat pe omul creat de El în Grădina Edenului, ca să o 
lucreze și s-o păzească (Facerea 2, 7, 15). În această Grădină a Edenului 
a făcut Dumnezeu să răsară tot felul de pomi, care erau plăcuţi la vedere, 
precum și pomul vieții şi pomul cunoștinței binelui și răului. Primul om 
a primit poruncă de la Dumnezeu ca din toți pomii să mănânce, numai 
din pomul cunoștinței binelui şi răului să nu mănânce, căci în ziua în 
care va mânca, va muri. 

Toate cele create de Dumnezeu în Grădina Raiului sunt la dispoziția 
omului, pentru ca acesta să se bucure de ele, să le lucreze și să le 
înfrumusețeze, prezentându-le, în final, lui Dumnezeu - Creatorul lor. 

După învățătura Bisericii, omul îşi are originea de la Dumnezeu, 
ca şi celelalte făpturi, prin actul creaţiei, însă modul în care el apare în 
existență este deosebit de al celorlalte creaturi, care au apărut doar prin 
acel „să fie!” al lui Dumnezeu. În cazul creării omului, Dumnezeu inter- 
vine în mod special pentru a-l crea pe acesta. Mărturii în legătură cu 
acest act special de creaţie întâlnim în Sfânta Scriptură a Vechiului Tes- 
tament, mai ales în Cartea Facerii, în primele două capitole: 


„Să facem om după chipul şi asemănarea noastră, ca să stăpâ- 
nească peștii mării, păsările cerului, animalele domestice, toate 
vietăţile ce se târăsc pe pământ şi tot pământul. Și a făcut Dumnezeu 
pe om după chipul Său; după chipul lui Dumnezeu l-a făcut; a făcut 
bărbat şi femeie. Şi Dumnezeu i-a binecuvântat zicând: «Creşteți și 
vă înmulțiți şi umpleți pământul și-l supuneți; şi stăpâniţi peste peste 

peştii mării, peste păsările cerului, peste toate animalele de pe pământ 
şi peste tot pământul!»” (Facerea 1, 26-28). 


„Sfatul dinainte de veci” al lui Dumnezeu în Treime „era necesar 
nu numai pentru că omul se naşte în condiţia unei ființe superioare, 
înzestrată cu rațiune și voință, domnind peste toată lumea cea văzută, 
dar şi pentru că fiind întrutotul liber şi independent de Dumnezeu, el 
avea să nu respecte porunca”. 


În capitolul al doilea al Facerii, ni se detaliază pe larg crearea omu- 
lui. „Atunci, luând Domnul Dumnezeu țărână din pământ, a făcut 
pe om şi a suflat în faţa lui suflare de viață şi s-a făcut omul ființă vie” 
(Facerea 2, 7). În legătură cu actul de creare a femeii, Sfânta Scriptură 
spune următoarele: 


„Și a adus Domnul Dumnezeu asupra lui Adam somn greu; și 
dacă a adormit, a luat una din coastele lui și a plinit locul ei cu carne. 
Iar coasta luată din Adam a făcut-o Domnul Dumnezeu femeie şi a 
adus-o lui Adam” (Facerea 2, 21-22). 


Din punct de vedere creştin, relatarea despre actul creaţiei, în gene- 
ral, şi a omului, în special, are un caracter istoric și constituie un ade- 
văr de credinţă. Folosirea unor imagini şi simboluri pentru exprimarea 
acestui adevăr de credinţă este determinată de nevoia de exprimare și 
înțelegere omenească, care nu poate sesiza altfel intervenţia directă a lui 
Dumnezeu în lume. În legătură cu diferite aspecte ale creației, precum 
şi cu cele legate de antropologia creştină, se găsesc mai multe menţiuni 
în întreaga Sfântă Scriptură. Mântuitorul Însuși a confirmat ca ade- 
vărate cele relatate în Cartea Facerii despre crearea lumii şi a omului, 
citând din descrierea creării lumii în discuţia avută cu fariseii asupra 
indisolubilității căsătoriei. 


2 + |. ALFEYEV, Taina credinței..., p. 101. 

„Dar de la începutul făpturii, bărbat și femeie i-a făcut Dumnezeu. 
De aceea, va lăsa omul pe tatăl său şi pe mama sa și se va lipi de femeia sa. 
Şi vor fi amândoi un trup; aşa că nu mai sunt doi, ci un trup. Deci, ceea ce 
Dumnezeu a unit, omul să nu despartă” (Marcu 10, 6-9; Matei 19, 5-6). 


În legătură cu crearea omului, poate fi reținut faptul că nu există 
două acte separate ale creaţiei omului. Astfel, se menţionează că mai 
întâi Creatorul a format trupul omului din țărână şi apoi i-a creat sufle- 
tul său, prin suflare dumnezeiască. Dar acest fapt nu ne îndreptățește să 
vorbim despre două acte separate şi succesive în aducerea la existență 
a omului. Nu este vorba de așa ceva, ci de un singur act creator sau o 
creaţie simultană a trupului și a sufletului. Numai în felul acesta se păs- 
trează neatinse atotputernicia și înțelepciunea lui Dumnezeu şi unitatea 
fiinţială a omului. 

Ceea ce vrea să exprime aici Sfânta Scriptură (Facerea 2) nu este 
succesiunea celor două lucrări, ci ideea că trupul este element constitu- 
tiv al ființei omului şi bază sau premisă a vieții spirituale umane și par- 
ticipant la calitatea sa de chip al lui Dumnezeu. Prin urmare, nu poate 
fi acceptată nici ideea creării sufletului în urma trupului, nici concepția 
după care sufletul a fost creat înaintea trupului, aşa cum susține 
preexistenţianismul. Sinodul al V-lea Ecumenic de la Constantinopol, 
din anul 553, a respins concepția lui Origen despre preexistenta sufletu- 
lui, reliefându-se încă o dată creația simultană a sufletului și a trupului și 
corespondenţa şi legătura strânsă, existentă între suflet şi trup. Aceasta 
înseamnă că există o raționalitate a sufletului și a trupului care este pusă 
în evidenţă şi prin legătura strânsă dintre cele două părți componente 
ale ființei umane. 


5.4.2. Structura paradoxală a ființei umane sau constituția 
dihotomică a omului 


Potrivit învățăturii creştine, omul este format din trup material 
și din suflet, acesta din urmă nereducându-se la materie. Prin trupul 
său, omul are ceva comun cu creaţia văzută, cu toate viețuitoarele de 

pe pământ, fiind legat strâns de lumea materială, iar prin sufletul său, 
omul este înrudit cu lumea spirituală și cu Dumnezeu. Sufletul provine 
de la Dumnezeu prin creaţie, iar nu prin emanaţie, și prin el omul stă în 
legătură de iubire şi comuniune cu Dumnezeu. În aceasta constă şi taina 
omului care este, de fapt, taina persoanei, „care își are temeiul ultim în 
lumea mai presus de fire a lui Dumnezeu, fiindcă a fost creat după chi- 
pul lui Dumnezeu”%. 

În legătură cu cele două părți componente ale ființei umane întâlnim 
mențiuni în Sfânta Scriptură. Vom aminti câteva din ele: „Şi ţărâna să se 
întoarcă în pământ, cum a fost, iar sufletul să se întoarcă la Dumnezeu, 
Care l-a dat” (Ecclesiastul 12, 7): „Nu vă temeţi de cei ce ucid trupul, iar 
sufletul nu pot să-l ucidă; temeți-vă mai degrabă de acela, care poate și 
sufletul și trupul să le piardă în Gheenă” (Matei 10, 28); „Căci precum 
trupul fără suflet este mort, astfel și credința fără de fapte este moartă” 
(Iacob 2, 26). Din aceste texte rezultă clar constituţia dihotomică a omu- 
lui, adică faptul că el se compune din două elemente deosebite: trup şi 
suflet. În Sfânta Scriptură, natura spirituală a omului este numită suflet 
- psihi, alteori spirit - pnevma. Sufletele celor adormiți sunt uneori 
numite spirite, alteori duhuri, iar despre cei care mor se spune că iese de 


la ei spiritul sau duhul. 


„Așa cum trupul nu începe să se formeze de la sine sau printr-un 
proces anterior, ci are de la început în sine sufletul, ca factor deosebit 
de natura lui, tot aşa nici sufletul nu există înainte de a începe să se 
formeze trupul său. Începutul concomitent al existenţei lor presupune 
o implicare foarte intimă a sufletului și a trupului, care face imposibil 


de înțeles separat un suflet și un trup în sine”%. 


Structura dihotomică a ființei umane este afirmată cu claritate nu 
numai de Sfânta Scriptură, ci şi de Sfânta Tradiţie. Fericitul Augustin 


2 Pr. D. Popescu, lisus Hristos Pantocrator, p. 171; Pr. Ion BRIA, Tratat de Teologie 
Dogmatică și Ecumenică, Ed. România Creştină, Bucureşti, 1999, pp. 109-110. 
% Pr. D. STĂNILOAE, Teologia Dogmatică Ortodoxă, vol. 1, p. 395. 

spune că Dumnezeu este creator și al trupului și al sufletului, din care este 
alcătuit omul, iar om nu este trupul singur şi nici sufletul singur, ci omul 
constă din suflet şi trup. Alţi Părinţi ai Bisericii spun că viața omului pe 
pământ este vieţuirea cu sufletul şi trupul, iar moartea este despărțirea 
sufletului de trup (Irineu, Clement Alexandrinul, Origen ş.a.) 

Prin suflarea dumnezeiască, omul primește adevărata sa valoare și 
demnitate, căci doar prin aceasta omul tinde spre Cel Care l-a creat şi i-a 
fixat un sens şi o menire specială. 


„Suflarea lui Dumnezeu sădeșşte în om nu atât viața biologică, căci 
aceasta o au și animalele, care nu primesc o insuflare de la Dumnezeu, 
ci viața înțelegerii şi a comuniunii cu Sine, adică viața spirituală. Cu 
cât este mai dezvoltată înțelegerea, cu atât este mai dezvoltată comu- 
niunea şi viceversa. În aceasta este chipul în întregimea lui. Prin insu- 
flarea lui Dumnezeu, sufletul înțelegător şi liber este pus odată pentru 
totdeauna în om, dar odată cu el Dumnezeu intră şi în comuniune 
prin suflarea Sa cu sufletul sădit în om”. 


Această suflare dumnezeiască se află la baza progresului omu- 
lui în bunătate şi iubire, în tendinţa de a se apropia tot mai mult de 
Dumnezeu, având capacitatea de a răspunde chemării lui Dumnezeu, 
de a Se apropia de EI, de a-L iubi și preamări. Aşadar, prin această 
lucrare divină se pune temelia dialogului omului cu Dumnezeul- 
Iubire, Care i Se adresează omului, iar acesta are capacitatea şi dorința 
de a-l răspunde. 


„Dumnezeu insuflă în organismul biologic suportul spiritual 
al sufletului căruia i se adresează chemarea Sa şi în acelaşi timp îi 
dă capacitatea să răspundă. Dumnezeu, suflând în om, începe să 
vorbească cu omul, sau îi dă încredințarea că Dumnezeu îi vorbeşte şi 


el trebuie să răspundă'*. 


7 Pr. D. STĂNILOAE, Teologia Dogmatică Ortodoxă, vol. I, p. 409. 
28 Pr. D. STĂNILOAE, Teologia Dogmatică Ortodoxă, vol. 1, p. 409. 

Scopul creaţiei este de a fi în comuniune cu Dumnezeu, prin inter- 
mediul omului, cel creat după chipul Său. „Întrucât trupul său este alcă- 
tuit din toate elementele materiale, omul este legat de toată creaţia și 
toată creaţia are o participare în om. Datorită legăturii reprezentate de 
trupul omenesc, întreaga lume creată poate să ajungă în comuniune cu 
Dumnezeu și să primească viață din acea comuniune. Dacă Dumnezeu 
ar fi ales puterile netrupești, îngerii, nu ar fi fost loc în această comuni- 
une pentru lumea materială’? . 

În aceasta se poate observa structura duală, distinctă a ființei umane 
- trup şi suflet — cu o strânsă legătură între cele două elemente com- 
ponente ale ei, pe de o parte, dar şi aceea că omul creat în acest fel de 
Dumnezeu este pus într-o legătură strânsă atât cu Dumnezeu, cât și cu 
semenii săi şi cu întreaga creaţie, pe care are menirea de a o transfigura 
şi a o înălța spre Creatorul ei. 


5.4.3. Problema trihotomismului 


Apolinariștii, sprijinindu-se pe filosofia lui Platon și Plotin, au 
susținut o structură trihotomică în legătură cu natura omului. După 
aceştia, omul s-ar compune din trup, suflet şi spirit. Omul ar avea 
astfel un suflet animal, suflet rațional şi, evident, trup. Trihotomiştii 
indică drept bază scripturistică a învățăturii lor următoarele texte: 
„Dumnezeul păcii, Însuşi, să vă sfințească pe voi desăvârșit și duhul 
vostru şi sufletul şi trupul, păzească-se în întregime, fără de prihană, 
întru venirea Domnului nostru lisus Hristos” (1 Tesaloniceni 5, 23) şi 
„Căci Cuvântul lui Dumnezeu este viu şi lucrător şi mai ascuţit decât 
orice sabie cu două tăișuri şi pătrunde până la despărţitura sufletu- 
lui și duhului, dintre încheieturi și măduvă şi destoinic este să judece 
simţirile şi cugetările inimii” (Evrei 4, 12). În aceste două texte numai 
aparent se vorbeşte despre trei elemente componente ale naturii umane. 
Prin suflet şi duh, din aceste două texte, Apostolul Pavel numeşte unul 
şi același element component al naturii umane și anume sufletul. De 


% +I, ZIzIOULAS, Prelegeri de dogmatică..., p. 182. 

altfel, Apostolul Pavel afirmă cu tărie structura dihotomică a naturii 
umane. Spre exemplificare, să observăm următoarele texte: „Ci eu, 
deşi departe cu trupul, însă de față cu duhul, am și judecat, ca şi cum 
aş fi fost de față, pe cel ce a făcut una ca aceasta” (1 Corinteni 5, 3) sau 
„Să daţi pe unul ca acesta Satanei, spre pieirea trupului, ca duhul să se 
mântuiască în ziua Domnului lisus” (1 Corinteni 5, 5). 

Al doilea aspect care trebuie reținut din textele de mai sus este că 
termenii suflet şi spirit sau duh se folosesc, așa cum s-a văzut, în mod 
alternativ, unul pentru altul, ambele exprimând, de fapt, acelaşi ele- 
ment component spiritual al naturii umane. 

În concluzie, putem spune că în cele două texte amintite, invocate 
de trihotomişti, în care se vorbeşte despre suflet şi duh, nu este vorba 
de două principii deosebite, ci numai de două funcțiuni sau puteri 
ale aceleiași naturi spirituale a omului, şi anume despre puterea vieții 
organice şi puterea vieții spirituale. Prin suflet şi duh sau spirit, în cele 
două texte, se indică cele două aspecte ale aceleiași naturi spirituale: 
aspectul inferior al vieţii vegetative organice, adică al sufletului, și 
aspectul superior al cunoașterii şi voinţei raționale, adică al spiritului. 
Că despre acest înţeles al textelor în cauză este vorba, ne putem edifica 
examinând contextul celor două texte”. 

Constituţia dihotomică a omului reiese și din implicaţiile morale 
ale cuvintelor „suflet” şi „duh” sau „spirit” din textele pauline. Omul 
legat strâns de cele pământești nu se poate ridica la o viaţă spirituală 
superioară, rămânând om psihic sau trupesc. Despre oamenii psihici 
sau firești, Sfântul Iuda spune că aceştia nu au Duhul (v. 19). Omul 
care duce o viață în plan superior, în Duhul lui Hristos, ca unul care 


% Pr. D. Popescu, lisus Hristos Pantocrator, p. 171: „Constituţia dihotomică a omu- 
lui și caracterul unitar al chipului lui Dumnezeu din om sunt puse la îndoială de cei ce 
invocă în sprijinul trihotomismului anumite afirmaţii pauline, în care se face amintire de 
trup, suflet, spirit (1 Corinteni 2, 14-15; 15, 45; Galateni 5, 17). Dar acest «spirit» nu este 
al treilea element constitutiv al omului, în sens trihotomist, cum se susține din vremea lui 
Apolinarie, ci constituie partea superioară și înțelegătoare a sufletului omenesc, pe care 
Părinţii o definesc ca «nous» şi prin care omul cunoaşte pe Dumnezeu”. 

are harul dumnezeiesc, este un om duhovnicesc sau spiritual. Prin 
urmare, spiritul sau duhul se numește suflet, întrucât rămâne în sfera 
naturalului şi sufletul se numește duh sau spirit, fiind ridicat pe planul 
supranatural al harului dumnezeiesc. 

După doctrina creștină, sufletul este o substanţă reală, vie, imate- 
rială sau spirituală, vie și nemuritoare, dar nu prin sine, ci prin pute- 
rea lui Dumnezeu. Acesta străbate prin trupul material, fiind legat 
de el, dar transcende mereu materialitatea trupului. Omul este un 
cineva şi nu un simplu ceva, tocmai datorită dimensiunii sale spiri- 
tuale, adică datorită sufletului său. Prin suflet, omul se manifestă ca 
cineva conștient și unic, şi cu voinţa de a fi şi de a se desăvârși veşnic. 
Neavându-şi originea în materie, sufletul nu poate dispărea odată cu 
dispariția materiei trupului său, ci el rămâne veșnic, fiind creat de Spi- 
ritul suprem, ca un spirit conștient, aflat în dialog cu Spiritul suprem, 
adică cu Dumnezeul Cel viu şi personal. 


„În sufletul lui Adam zidit după chipul lui Dumnezeu există 
nucleul fără de păcat al persoanei, centrul său tainic. Prin faptul că 
este creat după chipul lui Dumnezeu, omul - Adam reprezintă vred- 
nicia dumnezeiască, întrece în virtute toată făptura și se învrednicește 


de cinstea de a fi locul odihnei lui Dumnezeu”?!. 


Omul poate rezista răului și ispitelor prin sufletul său, făcând din 
trup un templu al lui Dumnezeu (1 Corinteni 3, 16-17). Cu acelaşi 
trup, omul se va prezenta la a doua venire a Fiului lui Dumnezeu, pri- 
mind răsplata spre fericire veşnică sau osândă veşnică. Prin sufletul 
prezent în el, trupul uman are o deosebită valoare, pusă în evidenţă de 
întruparea Fiului lui Dumnezeu, Care a realizat mântuirea și îndum- 
nezeirea omului prin trupul Său, nedespărţit de dumnezeirea Sa. 


51 IUSTIN POPOVICI, Calea cunoașterii lui Dumnezeu, trad. monah. D. Telea, Ed. 
Egumeniţa, Galaţi, 2014, p. 26. 

5.4.4. Transmiterea sufletului în urmaşii lui Adam 


Biserica creştină, stând pe temelia Revelaţiei divine, învață că 
întreg neamul omenesc formează o unitate, ca descendent al primilor 
oameni, Adam şi Eva, creați nemijlocit de Dumnezeu. Adam cel dintâi 
ocupă o poziţie centrală în sânul umanităţii, în el găsindu-se cuprinși 
virtual toți oamenii care îi urmează, din toate timpurile şi locurile”. 

Dogma unității de origine şi a unităţii de ființă a neamului ome- 
nesc este exprimată cu claritate de Sfânta Scriptură. Înainte de a-l crea 
Dumnezeu pe Adam, „părintele neamului omenesc” (Înţelepciunea lui 
Solomon 10, 1), „nu era nimeni care să lucreze pământul” (Facerea 
2, 5), şi înainte de a fi Eva „maica tuturor celor vii” (Facerea 3, 20), 
„Adam nu avea ajutor care să-i fie asemenea” (Facerea 2, 20), „şi din 
ei - Adam şi Eva - s-a născut neamul omenesc” (Tobit 8, 6). Sfânta 
Scriptură spune că Dumnezeu „a făcut dintr-un sânge tot neamul 
omenesc, ca să locuiască peste toată fața pământului” (Faptele Apos- 
tolilor 17, 26). Învățătura creştină despre originea neamului omenesc 
este deci monogenistă. Unitatea de origine a neamului omenesc este 
o premiză a mântuirii, căci pe ea se întemeiază universalitatea păca- 
tului strămoșesc şi universalitatea mântuirii în Hristos, „căci precum 
în Adam toți mor, aşa și în Hristos toţi vor învia” (1 Corinteni 15, 22). 

Există anumite concepții poligeniste, preadamitice, coadamitice şi 
naturaliste care sunt contrare adevărului unității neamului omenesc, 
aşa cum a fost el prezentat mai sus. 

În legătură cu modul transmiterii sufletului în urmașii lui Adam, 
şi implicit a păcatului strămoșesc, s-au emis mai multe teorii, care 
încearcă să explice modul în care sufletul trece de la părinţi la copii, 


* În legătură cu modul transmiterii sufletului în urmaşii lui Adam, teologia ortodoxă a 
căutat să dea un răspuns. A se vedea, în acest sens: Isidor TODORAN, Scrieri alese: volum oma- 
gial, Ed. Renașterea, Cluj Napoca, 2006, pp. 261-275; Jean-Claude LARCHET, Persoană și Na- 
tură. Sfânta Treime - Hristos - Omul, trad. Pr. D. Bahrim, M. Bojin, Ed. Basilica, București, 
2013, p. 461 ş.u.; N. CHIȚESCU, et al., Teologia Dogmatică și Simbolică, vol. I, Ed. Renaşterea, 
Cluj-Napoca, 2004, pp. 386-389; Pr. D. Popescu, lisus Hristos Pantocrator, pp. 169-170. 

pornind de la primii oameni în jos”. Astfel s-au conturat trei teorii care 
încearcă să ofere aceste explicații referitoare la modul transmiterii sufle- 
tului omenesc în toți urmașii lui Adam, și anume: preexistențianismul, 
traducianismul şi creaționismul. 


1. Teoria preexistenţianistă. Această teorie a fost iniţiată de Origen 
sub influenţa lui Platon și afirmă că sufletele oamenilor au fost create 
toate deodată, la început, și, păcătuind ele în starea de preexistență, au 
fost trimise apoi în trupuri, spre pedeapsă, urmând ca prin suferințele 
îndurate în trup, să se curețe de păcate. Acest curent este întâlnit la 
maniheiști, priscilieni, catari, precum şi la unii gânditori mai recenți. 

Teoria preexistențianistă este respinsă atât de afirmaţiile Sfintei Scrip- 
turi, cât și de experiența umană. Sfânta Scriptură ne arată că sufletul omu- 
lui a fost creat de Dumnezeu odată cu trupul (Facerea 2, 7), iar păcatul a 
apărut după creaţia omului în dualitatea existenţei sale: trup și suflet. Deci 
păcatul apare în urma încălcării de către Adam a poruncii lui Dumnezeu. 

Experiența umană ne arată că dacă sufletul ar fi avut o viață inde- 
pendentă înainte de a fi în trup, omul ar trebui să-şi aducă aminte oricât 
de vag de acea viaţă. 


„Sufletul uman nu poate fi înțeles înainte de trup, căci, în acest 
caz, trupul n-ar fi părtaş de la început la caracterul de subiect la omu- 
lui şi acesta s-ar repercuta asupra întregii vieţi a omului şi a legăturii 
lui cu natura, ținând sufletul în trup ca într-o temniţă și în fața naturii 
ca în fața unei realităţi străine pe care nu o poate transfigura şi care 
nu-l poate îmbogăţi, aşa cum socotește teoria platonic-origenistă”**. 


Teoria preexistenţei sufletului a fost condamnată ca eretică la Sino- 
dul al V-lea Ecumenic, de la Constantinopol, din anul 553. 


33 Pr. D. Popescu, lisus Hristos Pantocrator, p. 181 ş.u.; p. 171: „Originea omului și 
a neamului omenesc nu se poate explica numai pe cale naturală. Taina omului este taina 
persoanei, care își are temeiul ultim în lumea mai presus de fire a Sfintei Treimi, fiindcă a 
fost creat după chipul lui Dumnezeu”. 

34 Pr. D. STĂNILOAE, Teologia Dogmatică Ortodoxă, vol. 1, p. 395. 

2. Teoria traducianistă. Această teorie este reprezentată de Ter- 
tulian. Potrivit acestei teorii, sufletul urmașilor se naște din sufletul 
părinţilor, ca răsadurile plantelor, sau cum trupurile se nasc din cele 
ale părinților, fie prin desprindere, fie printr-o putere creatoare, cu care 
sufletele părinților sunt înzestrate de Dumnezeu. Teoria aceasta înca- 
drează apariția sufletului în legile generale ale nașterii organismelor din 
alte organisme. 

Temeiurile pe care le caută teoria traducianistă sunt în câteva locuri 
scripturistice, în care strămoșii neamului omenesc sunt binecuvântaţi 
spre creştere şi înmulțire (Facerea 1, 28), sau în care se spune că lui 
Adam i s-a născut Set după chipul şi asemănarea sa, ceea ce ar însemna 
om complet, inclusiv cu suflet. Mântuitorul spune: „Ce este născut din 
trup, trup este şi ce este născut din Duh, Duh este” (Ioan 3, 6). S-a cre- 
zut că teoria traducianistă are un rol în explicarea transmiterii păcatului 
strămoșesc de la părinţi la urmași. De asemenea, s-a afirmat că ipoteza 
traducianistă oferă şi o dovadă a înțelepciunii lui Dumnezeu, care a 
creat totul de la început, deci n-ar mai fi vorba de o creaţie continuă, ci 
numai de acţiunea proniatoare a lui Dumnezeu. 

Această ipoteză însă este inacceptabilă din mai multe motive. 
În primul rând, ea nu concordă cu adevărurile dogmatice generale 
privind creaţia și constituția omului. Este contrazisă natura sufletu- 
lui, anume spiritualitatea și simplitatea lui, în virtutea cărora sufletul 
nu poate fi împărțit și nici nu se poate desprinde din alt suflet. Apoi, 
sufletul nu se poate forma din sufletul părinţilor, căci spiritele nu se 
înmulțesc, iar părinții n-au putere creatoare, cum nu are nicio făp- 
tură şi nici îngerii. Dacă totuşi părinţii ar avea o astfel de putere, ar fi 
cu totul de neînțeles, căci aceasta lucrează adesea fără sau împotriva 
voinţei celor care o posedă. 

Transmiterea păcatului strămoşesc nu poate fi explicată convingă- 
tor nici de această teorie, deşi s-ar fi părut că aceasta ar avea un avan- 
taj deosebit în a explica transmiterea păcatului strămoșesc. Căci, dacă 
păcatul strămoșesc trece de la părinţi la copii, prin naștere, atunci tre- 
buie să treacă la copii nu numai păcatul cel dintâi al strămoşilor neamu- 
lui omenesc, ci şi toate păcatele lor personale. Prin urmare, Adam ar fi 

transmis urmaşilor săi toate păcatele sale împreună cu păcatul originar. 
În felul acesta, păcatul apare ca esenţial şi necesar în ființa sufletului 
omenesc. Dar atunci cu greu mai pot fi înţelese libertatea și responsabi- 
litatea omului înaintea lui Dumnezeu față de păcatele săvârșite, despre 
care aminteşte Scriptura. 

Latura pozitivă a traducianismului constă în aceea că susține parti- 
ciparea directă a omului la nașterea fiecărei ființe umane noi. 


3. Teoria creaționistă. A fost reprezentată de marii Sfinţi Părinţi 
precum Sf. Atanasie cel Mare, Sf. Grigorie de Nyssa, Sf. Ioan Gură de 
Aur și de alți mulți alții. Această teorie a devenit dominantă în Biserică. 
Potrivit acestei teorii, fiecare ființă umană își primeşte sufletul printr-o 
creaţie nemijlocită a lui Dumnezeu și nu de la părinți. În felul acesta, se 
afirmă o distincţie clară a sufletului de trup. 

Teoria creaționistă are temeiuri puternice în Sfânta Scriptură. Ast- 
fel se spune în Scriptură, că prin moarte, trupul merge în pământul 
din care a fost luat, „iar sufletul se întoarce la Dumnezeu care l-a dat” 
(Ecclesiastul 12, 7). Dumnezeu a sădit sufletul în om (Zaharia 12, 1), 
căci Dumnezeu este „părintele duhurilor” (Evrei 12, 9). În toate aceste 
texte biblice, originea sufletelor este atribuită lucrării creatoare a lui 
Dumnezeu, dar fără ca aceasta să excludă cu desăvârşire participarea 
părinţilor. 

Această teorie are anumite insuficiențe. În primul rând, prin creația 
directă a sufletelor, s-ar părea că se contrazice textul de la Facerea 2, 2, 
unde se spune că Dumnezeu s-a odihnit de toate lucrurile Sale, ceea ce 
înseamnă că El nu mai creează nimic nou. Textul acesta stă în legătură 
cu creaţia primă, în sensul că Dumnezeu nu mai creează noi făpturi, dar 
îşi continuă activitatea Sa cu privire la menţinerea în existenţă a celor 
deja create. Aceasta o mărturiseşte Mântuitorul Însuşi când zice: „Tatăl 
Meu lucrează şi Eu lucrez” (loan 5, 17). 

În afară de aceasta, se pare că părinţii nasc de la ei ființe omeneşti 
complete, ca şi ei, cu suflet şi cu trup. Greutatea este însă înlăturată dacă 
actul naşterii naturale a trupului din părinţi este considerat unit cu actul 
creării sufletului, potrivit voii lui Dumnezeu. 

„Sufletul şi trupul vin la existență deodată, la început prin creaţie, 
iar după aceea, prin naştere şi prin voia lui Dumnezeu, ca o unitate, dar 
nu ca o unitate de substanţă, ci ca o unitate făcută din amândouă”. 


Creaţionismului i s-a adus obiecția că pune activitatea creatoare a lui 
Dumnezeu în dependență de patimi omenești. Obiecţia aceasta poate fi 
însă respinsă, căci dacă Dumnezeu a hotărât ca omul să constituie o uni- 
tate formată din trup şi suflet, deci ca odată cu formarea trupului să se 
creeze şi sufletul, înseamnă că El lucrează liber, după hotărârea Sa, în legă- 
tură cu înmulţirea oamenilor și nu după înclinațiile și patimile omeneşti. 

Dificultatea cea mai mare o întâmpină însă teoria aceasta atunci 
când trebuie să explice transmiterea păcatului strămoșesc. În realitate, 
creaţia sufletelor în urmașii lui Adam depășeşte orice experiență umană, 
fiind o taină cunoscută numai de Dumnezeu. De aceea, această proble- 
matică nu o putem desprinde de dimensiunea ei apofatică şi de caracte- 
rul participativ al lui Dumnezeu la taina omului. 

Pentru a se depăşi anumite dificultăți ale acestei teorii, teologi 
ortodocşi ca Macarie Bulgakov şi Hristu Andrutsos au emis opinii, care 
să completeze anumite insuficiențe ale acestei teorii. După Macarie Bul- 
gakov, crearea sufletului de către Dumnezeu nu este o creație nouă, ci 
o creaţie din sufletul părinților. Căci dacă Dumnezeu ar opera o creație 
nouă, ar fi imposibil de înţeles transmiterea păcatului strămoșesc. 
Hristu Andrutsos spune că pentru a înțelege mai bine fenomenul în 
sine este nevoie de o îmbinare a teoriei creaționiste cu cea traducia- 
nistă. În concluzie, timpul creării sufletului în urmaşii primilor oameni 
este în momentul conceperii noii ființe umane în trupul mamei. Trupul 
noii ființe umane se formează treptat, dar aceasta este om deplin din 
momentul conceperii, adică având în el partea spirituală și cea materi- 
ală, adică sufletul şi trupul. 


*5 SF. MAXIM MĂRTURISITORUL, Ambigua, în PG 91, col. 1234; vezi mai pe larg: Pr. D. 
STĂNILOAE, Teologia Dogmatică Ortodoxă, vol. I, pp. 397-398; Pr. Cristinel IOJA, Rațiune și 
mistică în teologia ortodoxă, Ed. Universităţii Aurel Vlaicu, Arad, 2008, p. 279 ş.u. 

3% N. CHIȚESCU et al., Teologia Dogmatică Ortodoxă, p. 389; Pr. loan TULCAN, Teologia, 
știința mărturisitoare despre Dumnezeu, Ed. Oastea Domnului, Sibiu, 2009, pp. 232-236. 

5.4.5. Scopul creării omului 


Modul aducerii la existență a omului, în calitatea sa de sinteză a lumii 
materiale și spirituale, indică poziția excepţională și unică a omului în 
univers, în contextul făpturilor create, precum și legătura sa specială cu 
Dumnezeu, Creatorul său. Fiind creat nu numai din țărână, ci și prin 
suflarea lui Dumnezeu în trupul din țărână, pe care Acesta l-a plăsmuit, 
se indică faptul că omul are un loc special în univers și o menire deosebit 
de înaltă, omul primind caracterul de persoană a ființei sale, după chi- 
pul Dumnezeului Celui viu și personal, după Care a fost creat. Mai mult 
decât atât, omul are menirea de a dezvolta „chipul” dumnezeiesc din 
sine la „asemănarea” cu Dumnezeu, adică la îndumnezeirea sa. Lucrarea 
aceasta de îndumnezeire a omului nu este posibilă fără o relaţie perma- 
nentă cu Dumnezeu - Sfânta Treime, Care îl atrage mereu mai sus, spre 
comuniunea cu Sine, dar şi spre o legătură specială cu semenii săi şi cu 
întreaga creaţie, pe care are menirea de a o transfigura”. 

În raport cu Dumnezeu, poziţia şi misiunea omului se determină în 
legătură cu scopul creaţiei în general. Or, scopul creaţiei în general este 
preamărirea lui Dumnezeu şi fericirea creaturilor, prin ridicarea aces- 
tora la dimensiunea comuniunii cu Creatorul lor, prin cel care a devenit 
un fel de împărat al creaţiei - omul. Aceasta înseamnă că și omul are 
un asemenea scop. Deci omul trebuie să-L cunoască, să-L iubească și 
să-L preamărească pe Dumnezeu şi, prin aceasta, să ajungă la adevărata 
fericire. Menirea omului este, de altfel, -indicată şi de propria sa struc- 
tură spirituală. Mintea omului credincios tinde spre adevăr, voinţa sa 
spre bine, iar sentimentul lui spre frumos şi fericire; toate acestea însă se 
găsesc întruchipate într-un mod absolut în Dumnezeul Cel viu și iubi- 
tor cu Care omul trebuie să se afle într-o legătură specială a iubirii, a 
comuniunii şi a responsabilității. Atunci când omul urmărește cu tena- 
citate scopul înscris de Dumnezeu în ființa sa, atunci el este recunoscă- 
tor şi iubitor de Dumnezeu şi împlinitor al voii Lui, solidar și sensibil la 
nevoile semenilor săi şi cu atenţie şi prețuire față de mediul înconjurător 


* Pr. D. STĂNILOAE, Teologia Dogmatică Ortodoxă, vol. I, pp. 407-411. 

- creaţie a lui Dumnezeu. Numai în felul acesta el va ajunge la adevărata 
fericire şi împlinire a vieţii sale personale. 


„Prin trupul şi prin sufletul său, în care se oglindește chipul lui 
Dumnezeu, omul este atât micro-cosmos, cât și micro-theos, menit 
să ridice creaţia la comuniunea de viaţă veşnică a Sfintei Treimi, prin 


puterea harului necreat”*. 


Sfânta Scriptură mărturiseşte despre menirea înaltă a omului. Ast- 
fel, se spune: „Cu ştiinţa înțelepciunii i-a umplut Dumnezeu pe oameni, 
şi bune şi rele le-a arătat” (Înţelepciunea lui Iisus, fiul lui Sirah 17, 6-10); 
„Aşa să lumineze lumina voastră înaintea oamenilor, ca văzând ei fap- 
tele voastre cele bune să preamărească pe Tatăl vostru cel din ceruri” 
(Matei 5, 16); „Preamăriţi, dar, pe Dumnezeu în trupul şi în duhul vos- 
tru, care sunt ale lui Dumnezeu” (1 Corinteni 6, 20); „Ori de mâncaţi, ori 
de beți, ori de altceva faceţi, toate spre slava lui Dumnezeu să le faceți” 
(1 Corinteni 10, 31). 

Sfânta Tradiţie afirmă că menirea omului constă în cunoașterea 
şi iubirea lui Dumnezeu, în preamărirea Lui, şi în nevoia de a rămâne 
într-o tot mai strânsă comuniune cu El. Sf. Vasile cel Mare spune urmă- 
toarele: „Suntem instrumente ale măririi dumnezeieşti şi toată lumea 
este ca o carte care predică, pentru cel ce are minte, slava ascunsă și 
nevăzută a lui Dumnezeu”. 

Sf. Grigorie Teologul, referindu-se tot la această problemă, spune 
că trebuia ca totul să fie plin de mărirea lui Dumnezeu și de aceea se 
cuvenea să fie închinători ai Lui nu numai în cer, ci şi pe pământ, totul 
fiind de la Fl. 

În raport cu sine însuşi, omul are menirea de a se dezvolta și desăvârși 
neîncetat, ajungând prin practicarea virtuții la asemănarea tot mai 
deplină cu Dumnezeu. De fapt, menirea omului în raport cu el însuși 
nu este o altă menire, ci ea este implicată în menirea sa față de Dumne- 
zeu. În raport cu lumea exterioară, cu celelalte creaturi, menirea omului 


*% Pr. D. Popescu, lisus Hristos Pantocrator, p. 172. 

este aceea de a fi purtătorul de cuvânt al acesteia în fața lui Dumnezeu 
şi reprezentantul lui Dumnezeu în ea, stăpânul ei, prin puterea lui 
Dumnezeu (Facerea 1, 28). 

Întrucât lumea sau întreaga creaţie este cuprinsă în om, există pen- 
tru om și se exprimă prin el, înseamnă că misiunea specială pe care o 
are omul față de creaţie, este aceea de a o conduce spre desăvârşire şi 
îndumnezeire, în perspectiva acelui „ca Dumnezeu să fie totul în toți”. 


5.5. Starea primordială a omului, ca posibilitate a îndumnezeirii 
în comuniune cu Dumnezeu, cu cosmosul și cu sine însuși 


Această problemă îl priveşte pe om în toată dimensiunea şi com- 
plexitatea lui, aşa cum a ieșit el din mâinile Creatorului. Cartea Facerii 
ne arată că omul a fost creat după chipul și asemănarea lui Dumnezeu 
(1,26), cu scopul de a stăpâni pământul și toate cele de pe el şi de a-L prea- 
mări pe Dumnezeu. În starea primordială omul se afla în acea existență cu 
care a ieşit din mânile Creatorului atotiubitor”. Aceasta îi conferă omului 
o demnitate cu totul aparte. Prin urmare, prerogativele stării primordiale 
a omului se întemeiază pe chipul și asemănarea lui Dumnezeu în el. 


5.5.1. Crearea omului „după chipul” și „după asemănarea” lui 
Dumnezeu 


Problema fundamentală care se pune este aceea de a determina mai 
îndeaproape în ce constă chipul şi asemănarea lui Dumnezeu. Deoarece 
Sfânta Scriptură nu ne lămureşte mai îndeaproape în ce constă chipul lui 
Dumnezeu din om, teologia a căutat să determine mai precis conţinutul 
noțiunii de „chip” şi de „asemănare. Sfinţi Părinți din primele veacuri 


% Pr. I. BRIA, Tratat de teologie..., pp. 107-108; Pr. D. Popescu, lisus Hristos Pan- 
tocrator, p.172: „Dumnezeu l-a zidit pe om după chipul Său şi l-a înzestrat cu toate 
calitățile necesare pentru a transfigura creaţia și a o transforma în Paradisul nemuririi”; 
I. Popovici, Calea cunoașterii... pp. 25-27. 


395 


CREAŢIA - OPERĂ A SFINTEI TREIMI 


creştine au fost cei dintâi care s-au pronunțat asupra celor două noțiuni 
fundamentale ale antropologiei creştine. 

Sf. Iustin Martirul și Filosoful şi Sfântul Irineu, în lupta lor cu gnos- 
ticismul, extindeau noțiunea de chip și la trup, dar nu înțelegeau prin 
aceasta că chipul lui Dumnezeu ar fi propriu trupului, ci că și trupul 
omului participă oarecum la acest chip, prin unirea lui cu sufletul, prin 
forma, poziţia şi funcţia lui de a exprima puterea şi măreţia sufletului“. 
În acest sens, omul întreg are chipul lui Dumnezeu, ceea ce rezultă și 
din cuvintele Scripturii, după care, înainte de a fi format trupul omului 
s-a zis: „Să facem om după chipul şi asemănarea Noastră” (Facerea 1, 
26). Dumnezeu, fiind Spirit absolut, se poate ușor înțelege că chipul Lui 
în om se referă la natura spirituală a omului, întrucât toate acestea tind 
spre Dumnezeu ca spre Adevărul, Binele şi Fericirea absolute. Ca atare, 
chipul lui Dumnezeu în om este sufletul acestuia în înclinația lui spre 
Dumnezeu. Această concepție este dominantă la Sfinţii Părinți. 

Sf. loan Gură de Aur și Teodoret înțeleg chipul lui Dumnezeu în 
om ca putere de stăpânire a lui asupra naturii şi a tuturor creaturilor 
de pe pământ. De fapt, stăpânirea omului asupra naturii nu este decât 
consecinţa firească şi manifestarea chipului lui Dumnezeu din el”. 

Foarte mulți Sfinți Părinţi fac deosebirea necesară între chip şi ase- 
mănare. Astfel, chipul dumnezeiesc se referă la natura intelectuală și 
morală a omului, la rațiune şi libertate, în înclinația lor spre Dumnezeu, 
iar asemănarea omului cu Dumnezeu este scopul spre care tinde omul în 
dezvoltarea și desăvârşirea sa morală. Asemănarea cu Dumnezeu putea 
fi atinsă prin statornicia în bine, depinzând, pe de o parte, de acțiunea 
puterilor spirituale şi morale ale omului, iar, pe de altă parte, de ajutorul 
harului dumnezeiesc. Punctul de plecare al asemănării cu Dumnezeu îl 
constituie chipul lui Dumnezeu, cu tot ceea ce implică el. Deci, chipul 
lui Dumnezeu aparţine însăși naturii omului prin creaţie, în timp ce 


* Pr. D. STĂNILOAE, Teologia Dogmatică Ortodoxă, vol. I, p. 412: „Părinţii Bisericii 
văd chipul lui Dumnezeu manifestându-Se în toate funcțiunile şi mișcările sufletului, sau, 
mai bine zis, ale ființei omeneşti. Toate se împărtășesc de chipul lui Dumnezeu, de capaci- 
tatea relației cu Dumnezeu şi de aspiraţia după comuniunea cu EL. 

“1 N. CHIȚESCU et al., Teologia Dogmatică Ortodoxă, p. 391. 


396 


TEOLOGIA DOGMATICĂ ORTODOXĂ 


asemănarea cu Dumnezeu o are omul numai în potenţă, urmând să o 
actualizeze prin libera conlucrare a sa cu harul divin. 

Sf. Vasile cel Mare, referindu-se la raportul dintre chip şi asemănare 
afirmă: „Chipul este asemănarea în potenţă, iar asemănarea este chipul 
în actualitate”. Asemănarea cu Dumnezeu se actualizează prin practi- 
carea virtuţii, ea este starea de deplină sfințenie şi dreptate, în aspirație 
permanentă spre Creatorul Cel desăvârșit. Deosebirea dintre chipul și 
asemănarea lui Dumnezeu îşi are temeiul în Sfânta Scriptură. Înainte de 
crearea omului, Dumnezeu spune: „Să facem om după chipul și asemă- 
narea Noastră” (Facerea 1, 26), iar apoi se menționează că Dumnezeu a 
făcut pe om după chipul Său (Facerea 1, 27), fără să mai adauge şi „după 
asemănare”. Aceasta se explică prin faptul că primul om avea asemăna- 
rea cu Dumnezeu numai ca posibilitate, ca virtualitate, fiindu-i dată ca 
ţintă la care să ajungă prin propria sa lucrare şi prin har. 


Sf. Grigorie de Nyssa spune: „Suntem după chip prin creaţie, iar 
după asemănare ajungem prin noi înşine, prin voinţa noastră liberă. 
A fi după chipul lui Dumnezeu ne aparține prin creația noastră 
primă, dar a ne face după asemănarea lui Dumnezeu, depinde de 


voinţa noastră”*?. 
Mărturisirea ortodoxă înfăţişează starea primordială a omului astfel: 


„De două feluri este starea lipsei de răutate, adică a nevinovăţiei 
(după Sf. Vasile cel Mare). Întâia este o înstrăinare de bunăvoie de 
păcate, când - adică - omul se îndepărtează cu însăși voința sa de la 
greşeli, datorită deprinderii pe care o are şi obişnuinţei îndelungate 
cu faptele bune. A doua este necunoașterea și neștiința răului, adică 
atunci când nu cunoaște şi nici n-a încercat întru nimic răul, fie din 
pricina vârstei sale, fie din alte pricini. Şi potrivit cu acest al doilea fel, 
erau nevinovăția şi lipsa de răutate în Adam, înainte să păcătuiască, 
sădite într-însul potrivit cu toată desăvârşirea și dreptatea, atât în 


“2 N. CHIȚESCU et al., Teologia Dogmatică Ortodoxă, p. 392. 

privința minţii, cât şi a voinţei. În minte se cuprinde toată ştiinţa, iar 
în voinţă, toată blândeţea și bunătatea. Deoarece cunoscând Adam 
prea bine pe Dumnezeu, odată ce-L cunoştea, cunoştea toate lucru- 
rile împreună cu El. Și despre aceasta avem dovadă, între altele, adu- 
cerea la Adam a tuturor viețuitoarele pentru a le da nume. Și le-a 
numit pe fiecare dintr-însele, ceea ce s-a întâmplat fiindcă le cunoștea 
firea lor, nu dintr-o altă învățătură, ci doar fiindcă gândea şi cugeta 
la Dumnezeu și la bunătăţile Lui. Cât despre voinţă, aceasta se supu- 
nea totdeauna judecății, cu toate că era pururi slobodă şi omul avea 
putere să păcătuiască sau să nu păcătuiască'“. 


Prin actul creaţiei are loc unirea deplină dintre suflet și trup, ele formând 
o singură fire, superioară naturii. Prin crearea lui de către Dumnezeu, omul 
devine „spirit capabil de simţire prin simţuri, dar menținând conștiința 
de sine şi libertatea și puterea mișcării sale prin mișcarea trupului, și prin 
aceasta, şi puterea mișcării obiectelor după cum voiește, întrucât are tru- 
pul participant la actele de cunoaștere și de mişcare ale spiritului”“. Ast- 
fel, primii oameni au primit toate darurile necesare în vederea atingerii 
scopului pentru care au fost creaţi, altfel spus ei se aflau într-o stare de 
perfecţiune, care le permitea atingerea scopului lor existenţial. 


5.5.2. Omul - „după chipul” Arhetipului sau „chip al Chipului” 


Învățătura Sf. Apostol Pavel despre om este atât de magistral expri- 
mată, încât ea a constituit punctul de plecare al reflexiilor teologice refe- 
ritoare la om ale Părinților Bisericii. Aceștia, pornind de la învățătura 
revelată a Scripturii, au înţeles frumuseţea chipului lui Dumnezeu din 
om în strânsă legătură cu Logosul divin, în calitatea Acestuia de „chip 
la Dumnezeului Celui nevăzut”. Un text clasic referitor la importanţa 
Logosului în context antropologic este cel de la Coloseni 1, 15-18: 


3 Mărturisirea de credință a Bisericii Ortodoxe (1642), trad. Al. Elian, Ed. Institutului 
Biblic şi de Misiune al Bisericii Ortodoxe Române, Bucureşti, 1981, p. 41. 
+4 Pr. D. STĂNILOAE, Teologia Dogmatică Ortodoxă, vol. I, p. 308. 

„Acesta (Fiul lui Dumnezeu, n.n.) este chipul lui Dumnezeu 
Celui nevăzut, mai întâi născut decât toată făptura. Pentru că întru 
El au fost făcute toate, cele din ceruri și cele de pe pământ, cele 
văzute şi cele nevăzute, fie tronuri, fie domnii, fie începătorii, fie 
stăpânii. Toate s-au făcut prin El și pentru El. El este mai înainte 
de toate şi toate prin El sunt așezate. Și El este Capul trupului, al 


Bisericii” 


Pe bună dreptate observa un mare teolog al veacului trecut că în 
acest text nu este vorba despre o învăţătură triadologică, ci de una 
„pur cosmologică şi antropologică”. Cu alte cuvinte, în el se sublini- 
ază nu atât relaţia Cuvântului cu Tatăl - relaţie desigur presupusă şi 
pe care Apostolul o dezvoltă altundeva -—, cât semnificaţia lui Hristos 
pentru om. Acest aspect închide în sine o mare importanţă, pentru 
că el face evidentă dimensiunea hristologică a antropologiei lui Pavel. 
Această dimensiune a termenului chip se manifestă, pe de altă parte, 
şi în învățătura fundamentală a Apostolului potrivit căreia, pentru a fi 
întreg omul trebuie să poarte chipul omului ceresc, adică al lui Hristos 
(1 Corinteni 15, 49), să ajungă la „măsura vârstei deplinătăţii lui Hris- 
tos” (Efeseni 4, 13), şi aceasta ca „el să nu mai fie prunc” (Efeseni 4, 14). 
Pentru Sfântul Apostol Pavel majoratul omului coincide cu hristifica- 
rea lui”. 

Mai mulți Părinţi ai Bisericii, printre care Irineu, Clement Alexan- 
drinul, Origen, Sfântul Atanasie, Sf. Grigorie de Nyssa etc. împărtăşesc 
cu convingere adevărul că Hristos este Chipul lui Dumnezeu şi omul 
este chipul lui Hristos, adică omul este chip al Chipului. De aceea, 
în starea primordială a omului putem vorbi despre o structură sau 
constituție hristologică a acestuia. Această constituţie hristologică a 
omului poate fi identificată în câteva direcţii: în calitatea omului de 
ființă raţional-cuvântătoare, în capacitatea creatoare a acestuia, în cali- 
tatatea sa de stăpân asupra creaţiei, liber și responsabil pentru creaţie. 


% Panayotis NELLAS, Omul - animal îndumnezeit, trad. Diac. I.I. Ică jr, Ed. Deisis, 
Sibiu, 1994, pp. 7-8. 

5.5.3. Dinamica stării primordiale a omului, ca stare de comuniune 
cu Dumnezeu, prin chipul lui nemuritor 


Deşi aveau toate darurile necesare atingerii scopului lor, nu putem 
vorbi totuşi despre o perfecțiune absolută a stării omului primordial, 
deoarece perfecțiunea absolută o are numai Dumnezeu, iar dacă ar fi 
avut-o şi omul, ar fi însemnat că acesta nu ar mai fi putut să păcătu- 
iască. Perfectiunea stării primordiale a omului rezultă din considerațiile 
asupra sufletului, rațiunii și libertăţii sale, precum şi asupra trupului şi 
a împrejurărilor de viaţă în care trăia primul om. Starea primordială a 
omului trebuie înțeleasă pornind de la demnitatea creării acestuia după 
chipul lui Dumnezeu, ca dat ontologic al ființei sale, prin care tindea 
spre comuniunea cu Dumnezeu, comuniune desăvârşită de Persoane 
veşnice şi desăvârșite. Omul în starea primordială era 


„curat de pornirile rele şi cu o tendinţă spre binele comuniunii cu 
Dumnezeu şi cu semenii, dar nu întărit în această curăţie și în acest 
bine. El era conștient și liber, iar în conştiinţă şi libertate avea tendința 
spre cele bune. Dar el nu realizase o conștiință progresată a binelui 
şi a adevărului, nici o libertate asigurată împotriva posibilității de a 
fi robit de anumite pasiuni. Nu era păcătos, dar nici împodobit cu 
virtuţi dobândite şi cu gânduri curate consolidate. Avea nevinovăția 
celui ce nu a gustat păcatul, dar nu cea câștigată prin respingerea 
ispitelor”*s. 


Omul era perfect în privința puterii lui de cunoaștere, raţiunea lui 
era luminată și clară, luminoasă și fără prejudecăţi, eliberată de orice 
rătăcire. Acest adevăr poate fi constatat din acele texte biblice în care se 
arată că Adam, îndată după ce a fost creat, a devenit stăpân al pământu- 
lui (Facerea 1, 28), a dat nume animalelor, potrivite cu firea lor, Dumne- 
zeu necorectând nimic din ceea ce fixase primul om (Facerea 2, 19-20), 
Adam a dat nume potrivit femeii sale şi animalelor. 


* Pr. D. STĂNILOAE, Teologia Dogmatică Ortodoxă, vol. 1, p. 428. 

Din punct de vedere moral, primul om era de asemenea perfecti- 
bil, căci voința lui era curată și dreaptă, supusă raţiunii şi prin aceasta 
lui Dumnezeu. În primul om nu exista nicio dizarmonie între suflet 
şi trup, iar simţirea lui se îndrepta numai spre ceea ce era vrednic de 
iubit. Starea aceasta de curăție morală a primilor oameni este expri- 
mată de cuvintele Sfintei Scripturi: „Adam şi femeia lui erau amândoi 
goi şi nu se ruşinau” (Facerea 2, 25), căci Dumnezeu l-a făcut pe om 
drept (Ecclesiastul 7, 29). Fericitul Augustin, comentând cuvintele de 
mai sus spune: 


„Erau amândoi goi şi nu se rușinau, nu ca şi cum nu şi-ar fi cunos- 
cut goliciunea, ci nu se rușinau pentru ca nicio poftă nu mișcase încă 
sensibilitatea lor împotriva voinţei lor”. 


Din punct de vedere biologic-trupesc, omul se bucura de aceeași 
stare de perfectibilitate, căci trupul lui era perfect sănătos, fără dureri, 
suferințe și boli, care sunt consecințe ale păcatului. Primul om a fost 
înzestrat cu nemurirea și din punct de vedere trupesc. 

Natura înconjurătoare, ce reprezenta modul de viață al primilor 
oameni, era cea mai bună cu putință pentru aceștia. Natura şi celelalte 
viețuitoare nu se opuneau puterii de stăpânire a omului asupra lor, iar 
munca era pentru primul om o plăcută exercitare pentru întărirea pute- 
rilor sale fizice și spirituale. 

Întrucât omul se bucură de izvorul vieții sale nu prin el însuși, ci 
prin Dumnezeu, el are permanentă nevoie de harul dumnezeiesc pentru 
a-şi menţine viața pe un plan superior şi a progresa continuu pe drumul 
desăvârşirii. Prin harul lui Dumnezeu, omul a putut petrece în comuni- 
une cu Dumnezeu, izvorul vieții, cunoașterii şi înțelepciunii sale. 

Având în vedere cele de mai sus, putem spune că starea primordială a 
omului se distinge printr-o armonie a omului cu sine însuşi, cu Dumnezeu 
şi cu natura înconjurătoare. Această armonie a primilor oameni avea 
numai caracter incipient sau potenţial, întrucât ei aveau menirea de a o 


1 N. CHIȚESCU et al., Teologia Dogmatică Ortodoxă, p. 393. 

desăvârși prin stăruința în bine, prin menţinerea pe coordonata ascen- 
dentă a comuniunii cu Dumnezeu și prin împlinirea voii Lui“. 

Perfecţiunea primului om era în sensul că acesta avea totul în cel 
mai înalt grad, pentru a-şi împlini menirea lui. Starea lui de desăvârșire 
nu însemna că a atins un punct peste care nu mai poate trece. Adam 
nu poseda o perfecțiune intelectuală și morală absolută, nu era încă o 
personalitate morală definitiv cristalizată. Dacă s-ar înțelege starea pri- 
mordială a primilor oameni ca o stare de desăvârșire deplină, căderea 
lor în păcat ar fi inexplicabilă. Desigur, întreaga activitate spirituală a 
celor dintâi oameni era teocentrică, adică orientată spre Dumnezeu, dar 
nu era încă întărită până la punctul care să excludă posibilitatea căderii. 

Modul aducerii la existență a creaţiei în cele șase zile, iar la urma 
tuturor a omului, arată înțelepciunea Creatorului și sensul profund al 
fiecărei creaturi în parte. 


„Apariţia omului la finele creaţiei indică faptul că omul este cea 
mai înaltă dintre toate făpturile şi că Dumnezeu a rânduit pentru el 
lumea materială. El este făptura care urmează să aducă întreaga lume 
materială în comuniune cu Dumnezeu. Poziţia omului la sfârşitul 
creației indică, de asemenea, spre exercițiul libertăţii pe care acesta îl 
săvârşeşte din partea lumii materiale. Întrucât este creat cu libertate, 


omul poate acționa el însuși în favoarea lumii sau împotriva ei”*. 


Prin libertatea sa, primul om avea în faţa sa un drum cu o îndo- 
ită posibilitate: cea a vieții veşnice în legătură de viață și comuniune cu 
Dumnezeu şi aceea, opusă acesteia, de a ajunge la moarte trupească și 
chiar la moartea veşnică. Pentru fiecare din aceste posibilități, omul tre- 
buia să aibă o atitudine, să se exprime în fața provocărilor la care urma 
să fie expus. 

Nestricăciunea și nemurirea trupească, de asemenea, nu înseamnă 
că, din fire, trupul ar fi fost nemuritor, neputând muri, deci nu-l avea pe 


48 Pr. D. Popescu, lisus Hristos Pantocrator, pp. 173-174. 
” +I. ZIZIOULAS, Prelegeri de dogmatică... p. 190. 

acel non posse mori, ci avea numai posibilitatea de a nu muri, adică acel 
posse non mori, desigur dacă omul n-ar fi păcătuit. 

Relativitatea stării de perfecțiune a lui Adam rezultă şi din paralela 
făcută de Sfinții Părinţi între creație şi mântuire, între viaţa din Adam și 
viaţa din Hristos. Mântuirea, fiind înţeleasă ca restabilire sau restaurare 
a omului în Hristos, se ridică evident deasupra creaţiei, prin înfierea în 
Hristos și prin viața duhovnicească ce izvorăște din Hristos şi este trăită 
în Hristos, pe care primii oameni nu o puteau întâlni, căci numai în 
Hristos s-a revărsat peste lume „har peste har” (Ioan 1, 16), 

Teologia ortodoxă, fidelă revelaţiei în Hristos şi gândirii apostolice şi 
patristice, păstrează o influență covârșitoare din partea acestora, evitând 
anumite exagerări şi erori în care ar fi putut cădea; astfel, teologia ortodoxă 
poate transmite un mesaj de viaţă şi de lumină pentru omul de astăzi. 


5.6. Căderea omului și distorsiunea armoniei 
stării primordiale în relaţie cu Dumnezeu, 
cu sine însuși, cu cosmosul și în relațiile interumane 


Starea de după cădere a omului în păcat este privită în mod sime- 
tric cu cea din starea primordială a acestuia. Astfel, învățătura ortodoxă 
prezintă consecinţele căderii în păcat ale omului în plan teologic, în plan 
antropologic şi în plan cosmologic”. 

Primii oameni n-au rămas în starea primordială prea mult timp, 
nereușind să se consolideze în bine, în progresul necesar trecerii de la 
starea de chip al lui Dumnezeu la cea de asemănare cu Dumnezeu. În 
starea primordială, primul om a primit porunci de la Dumnezeu, în care 
se cuprinde întreaga voie a lui Dumnezeu. Conformându-se acestei voi 
a lui Dumnezeu, primii oameni ar fi progresat în viața cea duhovni- 
cească, trecând de la calitatea omului de „chip” al lui Dumnezeu, la cea 
de o tot mai mare „asemănare” cu Dumnezeu. 


5 Pr. Dumitru Popescu, Pr. Doru COSTACHE, Introducere în dogmatica ortodoxă, Ed. 
Libra, București, 1997, p. 162 ş.u. 

În virtutea libertăţii sale, omul trebuia să se manifeste în afară, să-şi 
pună în lucrare puterile spirituale şi pe cele fizice, pentru a parcurge 
drumul de la „chip” la „asemănare”. Fiind pus la încercare, prin porun- 
cile pe care le-a primit de la Dumnezeu, omul n-a fost în stare să reziste 
ispitei celui rău și ajunge în păcatul respingerii lui Dumnezeu şi al neas- 
cultării de El. 

Starea aceasta de reală păcătoșenie a firii umane cu care se naște fie- 
care om, ca urmaș al lui Adam, se numeşte păcat originar sau strămoșesc. 

a) În relația sa cu Dumnezeu, prin păcat, omul a pierdut comuni- 
unea cu Dumnezeu, nemaiînțelegând adevărata sa menire, aceea de a 
fi punctul de legătură al tuturor celor create cu Creatorul lor. În urma 
căderii în păcat, chipul lui Dumnezeu din om se amestecă cu o tendință 
contrară menirii lui inițiale, prin care el nu-l mai reflectă pe Dumnezeu 
în el ca înainte, dar rămâne totuși într-o anumită relaţie cu Acesta. S-a 
produs o slăbire a comuniunii - notată bibilic prin tentativa omului de 
a se ascunde şi apoi prin îndepărtarea sa din paradis, prin interzicerea 
pomului vieţii - dar nu radicală, pentru că omul s-a așezat „în preajma 
grădinii din Eden”, aducându-i jertfe lui Dumnezeu (Facerea 4, 3-4) și 
„chemând numele Domnului Dumnezeu” (Facerea 4, 26). 

Sfânta Scriptură ne arată că prin cădere oamenii n-au devenit cu 
totul incapabili de a înţelege lucrurile spirituale. Chiar păgânii ÎI cunosc 
pe Dumnezeu prin revelaţie naturală (Psalmul 18, 1; Romani 1, 19-20). 
Astfel, păgânii înşişi „de vreme ce, cunoscând pe Dumnezeu, nu L-au 
mărit ca pe Dumnezeu” (Romani 1, 21), sunt răspunzători de faptele 
lor și nu pot găsi dezvinovăţire din cauza neștiinţei. Dacă omul ar fi 
lipsit de capacitatea înţelegerii celor spirituale, ar fi imposibil să i se 
împărtășească Revelația divină, căci n-ar putea nici să o cunoască, nici 
să şi-o însușească. 

Păcatul strămoșesc n-a nimicit cu totul libertatea umană, căci în om 
au mai rămas totuşi urme de bine și putinţa de a se bucura de cele ale lui 
Dumnezeu (Romani 7, 21-22). Numai prin libertate au rost poruncile, sfa- 
turile, făgăduinţele şi amenințările care au fost făcute cunoscute omului 


5 Pr. D. Popescu, lisus Hristos Pantocrator, p. 175. 

căzut. Omul este liber şi stăpân peste faptele sale, putând să urmeze voința 
lui Dumnezeu sau să i se opună (Matei 16, 24; Ioan 7, 17; Matei 23, 37). 

Prin păcat nu s-a distrus chipul lui Dumnezeu în om, căci tendința 
firească spre adevăr și bine n-a dispărut cu totul. Şi după potop se mai 
vorbeşte despre stăpânirea omului asupra pământului (Facerea 9, 1-2), iar 
aceasta este o consecinţă a chipului lui Dumnezeu în om. În Sfânta Scrip- 
tură se afirmă direct existenţa chipului lui Dumnezeu în omul căzut: „De 
va vărsa cineva sânge omenesc, sângele aceluia de mână de om se va vărsa, 
căci Dumnezeu a făcut pe om după chipul Său (Facerea 9, 6). 

Faptele bune ale omului natural sunt într-adevăr bune și nu pot fi 
numite rele sau vicii strălucitoare. În Sfânta Scriptură sunt lăudate unele 
fapte săvârşite de păgâni, fapte plăcute lui Dumnezeu, deci moral bune. 
Astfel, se laudă moașele egiptenilor, care n-au omorât la naștere pe copiii 
israeliților şi care au fost răsplătite de Dumnezeu (Ieșirea 1, 20); Dumne- 
zeu a primit rugăciunea lui Manase (2 Paralipomena 33, 13), iar iudeii 
sunt îndemnați de Dumnezeu la pocăință (Zaharia 1, 3) etc. Evident, 
aceste fapte bune săvârșite de omul nerenăscut în Hristos nu sunt fapte 
mântuitoare, dar totuşi nu sunt fapte rele, ci sunt bune, ceea ce arată că 
omul este capabil și după cădere să facă binele. 

Afirmarea unei ruine spirituale totale a omului căzut duce de-a 
dreptul la concluzii absurde. Astfel, dacă puterea religioasă şi morală a 
omului este distrusă prin păcatul strămoșesc, atunci de la Adam până 
la Hristos nu mai poate fi vorba despre păcat, deoarece răul moral s-a 
transformat în rău fizic. 

În fine, istoria religiilor confirmă un adevăr de netăgăduit, anume că 
omul n-a pierdut cu totul cunoștința de Dumnezeu şi posibilitatea de a face 
binele. N-a existat nicio comunitate umană care să nu creadă în Dumne- 
zeu, indiferent de modul în care şi L-a imaginat. Există chiar unele religii 
şi sisteme filosofice păgâne la care pot fi întâlnite idei religioase și morale 
superioare şi demne de admiraţie. Aceasta înseamnă că nu se poate vorbi 
despre o nimicire totală a puterilor spirituale umane, ba dimpotrivă, des- 
pre o afirmare a existenţei acestora și a căror prezenţă la diverse neamuri a 
putut facilita acceptarea și primirea comorilor de viaţă și mântuire aduse 
în lume de Iisus Hristos, Fiul lui Dumnezeu cel întrupat. 

Mircea Eliade demonstrează conservarea acestei relaţii a omu- 
lui căzut cu divinitatea, subliniind faptul că „religiozitatea constituie 
o structură ultimă a conștiinței”, care nu depinde de manifestările ei 
în diversele religii și care poate fi descifrată în orice comportament 
religios”. 

b) În relaţie cu sine însuși, trebuie, de asemenea, privite consecințele 
căderii în păcat a primilor oameni. Neascultarea de Dumnezeu a primu- 
lui om a însemnat o privare a lui de harul iubirii lui Dumnezeu, care îl 
ajuta să se menţină în relaţie cu Acesta, precum și golirea de sens a vieții 
lui. Harul, ca energie dumnezeiască, înseamnă prezenţa lui Dumnezeu 
Însuși în omul creat după chipul Său. Omul a ajuns la o opacizare a fiinţei 
sale în raport cu harul lui Dumnezeu, ființa sa „îngroșându-se”, deve- 
nind inflexibilă şi menţinând harul doar pentru a susţine ființa umană 
în viață. Renuntarea la har sau la condiţia teandrică originară, susținută 
prin comuniunea cu Dumnezeu, a antrenat un șir de disfuncționalități 
în structura umană „pe cale de împrăștiere”*. Sf. Maxim Mărturisitorul 
explică diferenţa dintre starea omului de dinainte și de după cădere prin 
„temperament” sau „caracter pătimitor”, adică printr-un complex de 
dispoziţii care, întrunite, dau o tendinţă potrivit căreia se mişcă omul: 
dacă în paradis „temperamentul” se manifesta unitar, în măsura în care 
omul își activa toate funcţiile într-o singură direcţie - spre Dumnezeu - 
în cădere se produce o sfâşiere pe care Sf. Apostol Pavel a numit-o „legea 
minţii” și „legea trupului” (Romani 7, 21-23). Omul căzut în păcat nu 
mai cunoaște, nu mai vrea și nu mai iubește decât ceea ce se vede, con- 
fundând puterile persoanei cu cele ale firii şi devenind sclav al lumii 
simțurilor în mijlocul căreia el trăiește. 

c) În relațiile cu semenii, omul căzut în păcat a denaturat şi aceste 
relaţii, distorsionându-le. Întrucât prin căderea în păcat omul a pierdut 
legătura de comuniune cu Dumnezeu, aceasta a avut drept consecință 
şi pierderea puterii de comuniune interumană, în urma pierderii 


* Mircea ELIADE, Sacrul și profanul, Ed. Humanitas, Bucureşti, 1992, pp. 9, 188. 
5 Pr. D. Popescu, Pr. D. COSTACHE, Introducere în Dogmatica... p. 166. 
* Pr. D. POPESCU, Pr. D. COSTACHE, Introducere în Dogmatica. .., p. 166. 

modelului comuniunii trinitare. Omul căzut devine egocentric, cău- 
tând sub orice formă să se individualizeze și crezând că afirmarea 
unilaterală de sine îi protejează personalitatea. Prin iubirea falsă de 
sine, omul căzut se înrobeșşte exigențelor propriei sale firi și instinctiv 
devine tiran al celorlalți. Pierzând sensul solidarităţii cu semenii şi cău- 
tând să-i domine, el îi desconsideră şi le refuză calitatea de persoane. 
Semnele deteriorării relaţiilor interumane sunt conflictul dintre sexe 
(Facerea 3, 16) şi primul fratricid (Facerea 4, 8). 


„Fără modelul și fără puterea comuniunii, omenirea a căutat să 
depășească urmările eșecului prin construirea unor sisteme care să 
regleze relaţiile interumane, reuşind doar să justifice ambițiile pro- 
priei căderi. De la matriarhat la patriarhat, de la legea talionului până 
la drepturile omului și de la individualism la colectivism, s-au creat 
structuri sociale care au ajuns să strivească omul pentru că au ignorat 
calitatea lui de persoană chemată la comuniunea cu alte persoane”. 


d) În relaţie cu cosmosul, urmările păcatului strămoșesc nu sunt cu 
nimic mai puțin grave decât cele menționate deja. Odată cu stricarea 
relațiilor interumane s-a ajuns la deteriorarea relaţiei omului căzut cu 
lumea înconjurătoare, adică cu întreg cosmosul. Pentru omul căzut în 
păcat, lumea creată nu mai este transparentă, ci opacă; nu se mai văd prin 
ea raţiunile pe care Dumnezeu Creatorul le-a așezat în lucrurile Sale și 
pe care omul să le contemple, spre a vedea prin ele şi a dialoga prin inter- 
mediul lor cu Logosul creator. Părăsindu-L pe Dumnezeu, protopărinții 
s-au înstrăinat simultan şi de restul creaţiei, trăind „pe acest pământ ca 
nişte exilați” şi „întinând pământul, aerul, cerul și pe toate cele de sub el 
prin faptele lor necuviincioase'*. Omul căzut nu şi-a mai asumat funcția 
mijlocitoare de preot al creaţiei, aşezat în mijlocul lumii de Dumnezeu 


55 Pr. D. Popescu, Pr. D. COSTACHE, Introducere în Dogmatica..., p. 171. 

55 SE. SIMEON NOUL TEOLOG, Întâia cuvântare morală, 2, în Filocalia, vol. VI, trad. 
Pr. D. Stăniloae, Ed. Institutului Biblic și de Misiune al Bisericii Ortodoxe Române, 
Bucureşti, 1977. 

pentru a realiza unirea ei cu Creatorul, ci s-a instituit în stăpân al lumii 
în locul lui Dumnezeu. Omul stăpânit de păcat a interpretat porunca 
paradisiacă a „stăpânirii” şi a „supunerii” duhovniceşti a lumii, ca 
dominare prin violenţă și siluire a creaţiei; această înţelegere diferită 
este evidentă atunci când, după potop, Dumnezeu a înnoit porunca, 
arătând în ce constau noile relaţii dintre omenire și celelalte făpturi 
(Facerea 9, 1-2). 

Datorită faptului că omul este „parte'și sinteză a lumii, adică, în 
același timp, micro și macrocosmos, tot ce se petrece în el şi cu el are 
rezonanțe cosmice: o dată cu trupul uman se corupe întreaga făptură 
văzută, legată în chip tainic de acesta, afirmă Sf. Maxim Mărturisito- 
rul (Ambigua, 8). Dezordinea interioară a omului, ca urmare a căderii, 
s-a prelungit în creația întreagă, devenind un principiu al anomiei, al 
dezordinii, fapt pe care Dumnezeu l-a anunţat chiar înainte de cădere 
(Facerea 3, 17-18). 

După învățătura ortodoxă problema căderii omului în păcat este 
privită pe temeiul Revelaţiei și al învățăturii dintotdeauna a Bisericii. De 
aceea, în legătură cu căderea în păcat şi ființa păcatului strămoșesc se 
cuvin a fi tratate următoarele aspecte: originea, realitatea, universalita- 
tea, ființa şi urmările păcatului strămoșesc. 


5.6.1. Originea, realitatea şi universalitatea păcatului strămoșesc 


Omul a fost creat după chipul lui Dumnezeu și avea menirea să 
ajungă la asemănarea cu El, printr-o permanentă comuniune harică 
cu Creatorul său. Primii oameni nu au ajuns să se consolideze în bine 
prin comuniunea lor cu Dumnezeu și să progreseze în cunoaşterea Lui, 
deoarece în acest caz căderea în păcat nu s-ar fi produs”, această cădere 
în păcat punând în evidență eşecul libertății sale”. Îndumnezeirea omu- 
lui nu se poate atinge fără contribuţie personală, fără hotărâre în deplină 
cunoştinţă și libertate pentru bine, ca expresie a voii lui Dumnezeu și 


5 Pr. D. STĂNILOAE, Teologia Dogmatică Ortodoxă, vol. I, p. 486. 
5 Pr. I, BRIA, Tratat de teologie..., p. 110. 

fără activitate în acest sens. De aceea, Dumnezeu l-a creat pe om liber 
şi responsabil. Pentru dezvoltarea puterilor fizice le-a dat munca și paza 
Raiului (Facerea 2, 15), pentru exercițiul și dezvoltarea puterilor spi- 
rituale și a limbajului, a pus bază vieții sociale, orânduind căsătoria și 
înmulțirea (Facerea 1, 28 şi 2, 24) etc. În calea spre îndumnezeire, omul 
avea să treacă prin încercare, prin examen moral, care să-i ofere oca- 
zia să-şi recunoască şi să-şi exprime dependenţa și supunerea față de 
Dumnezeu, pe de o parte, iar pe de altă parte, să contribuie prin efort 
propriu, susținut de harul dumnezeiesc şi conştient, la definitivarea 
situației sale, câștigând şi o vrednicie personală. 

În altă ordine de idei, diavolul, după căderea lui de bună voie în 
păcat, s-a fixat în rău, în mod iremediabil și fără posibilitatea de pocăință. 
Posibilitatea căderii omului în păcat este dată în faptul că exista răul în 
forma periculoasă a diavolului, pe de o parte, iar omul era înzestrat cu 
libertate şi chemat să-și atingă scopul său prin exercitarea libertăţii sale, 
pe de altă parte. De aceea Dumnezeu a adresat primului om porunca de 
a nu mânca din pomul cunoștinței binelui şi răului. Aceasta exprima, de 
altfel, întreaga lege morală și implicit, voia lui Dumnezeu”. Prin faptul că 
Dumnezeu a dat această poruncă omului înseamnă că acesta era capabil 
de hotărâre morală, adică de libertate faţă de bine și rău. Porunca era 
ușor de ținut, pentru că nu oprea decât de la fructele unui singur pom. 
Nu trebuia decât voia omului spre a o împlini. Cel care a primit porunca 
direct de la Dumnezeu a fost Adam, care a şi împărtășit-o Evei. Referatul 
biblic în legătură cu căderea în păcat (Facerea 3) prezintă toate elemen- 
tele fundamentale ale acestui act dramatic din istoria omenirii. Măcinat 
de invidie față de fericirea omului, diavolul se arată în chipul şarpelui și, 
prin uneltiri viclene, reuşeşte să-l îndemne pe om la încălcarea poruncii 
lui Dumnezeu. Şarpele se adresează Evei și nu lui Adam, fie pentru că nu 
ea primise porunca direct de la Dumnezeu, fie pentru că a fost socotită 
mai sensibilă față de perspectiva măririi pe care i-o înfățișa. Diavolul 


5 Pr. D. STĂNILOAE, Teologia Dogmatică Ortodoxă, vol. I, pp. 486-489; Pr. I. BRIA, 
Tratat de teologie..., pp. 110-111; Pr. D. STĂNILOAE, Teologia Dogmatică Ortodoxă, vol. 1, 
pp. 175-176. 

trezeşte pe de o parte în Eva îndoială şi neîncredere în Dumnezeu, ară- 
tându-L egoist şi invidios, vrând să împiedice desăvârşirea omului, iar pe 
de altă parte mândrie, prezentând fructele pomului oprit ca având pute- 
rea să ducă la independenţa absolută și la asemănarea cu Dumnezeu. 
Pătrunși de păcatul mândriei, primii oameni încalcă porunca lui 
Dumnezeu. După săvârşirea păcatului, în primii oameni s-a trezit 
conștiința vinovăţiei, „cunoscând că erau goi”. Dumnezeu a mai făcut 
o ultimă încercare după cădere, de a-l mai aduce pe primul om pe calea 
pocăinţei, strigând: „Adam, unde eşti?”, tocmai pentru a-i da posibilita- 
tea mărturisirii păcatului și a căinței sincere, condiţii ale iertării din par- 
tea lui Dumnezeu. Adam nu-și recunoaște vina, ci numai rușinea: „Sunt 
gol şi m-am ascuns!” Când Dumnezeu îi arată vina, Adam încearcă să o 
atribuie femeii, iar femeia, la rândul ei, o atribuie șarpelui. 


5.6.2. Pomul cunoștinței binelui și răului 


Potrivit Facerii, cei doi pomi din Rai, pomul vieţii şi pomul 
cunoștinței binelui şi răului“, despre care se vorbeşte în referatul des- 
pre cădere, sunt pomi adevăraţi, deși înțelegerea alegorică, spirituală 
sau tainică a acestor doi pomi își poate găsi îndreptăţire şi deci nu se 
exclude din principiu. După cum lemnul Crucii este lemn obișnuit, dar 
se numeşte pomul sau lemnul mântuirii, pentru tot ceea ce s-a săvârșit 
prin el, tot aşa pomul vieții şi pomul cunoștinței binelui şi răului sunt 


€ Sf. MAXIM MĂRTURISITORUL, Răspunsuri către Talasie, în Filocalia, vol. III, Ti- 
pografia Arhidiecezană, Sibiu, 1948, p. 12: „Poate că Pom al cunoștinței binelui şi răului 
s-a numit zidirea celor văzute, fiindcă are raţiuni duhovnicești care hrănesc mintea, dar 
şi o putere naturală, care, pe de o parte, desfătează simţirea, pe de alta, pervertește min- 
tea. Deci, contemplată duhovnicește, ea oferă cunoștința binelui, iar, luată trupeşte, oferă 
cunoștința răului. Căci celor ce se împărtășesc din ea trupește li se face învățătoare în ale 
patimilor, făcându-i să uite de cele dumnezeieşti. Poate de aceea a interzis Dumnezeu 
omului cunoștința binelui şi răului, amânând pentru o vreme împărtăşirea de ea, pentru 
ca, mai întâi, precum era drept - cunoscându-și omul cauza sa prin comuniunea cu ea, 
în har, şi, prin această comuniune, prefăcând nemurirea dată lui, după har, în nepătimire 
şi neschimbabilitate, ca unul ce a devenit dumnezeu prin îndumnezeire - să privească 
cu Dumnezeu fără să se vatăme şi cu totul liber făpturile lui Dumnezeu și să primească 
cunoştinţa lor cu Dumnezeu, ca Dumnezeu”. 

pomi obișnuiți, dar cu un anumit scop hotărât de voința lui Dumnezeu. 
De realitatea acestor doi pomi, Dumnezeu leagă anumite daruri și 
dispoziţii ale Sale, care însă nu le schimbă natura, ci numai le stabileşte 
anumite funcțiuni în planul divin. Probabil pomul vieții aducea nemu- 
rirea trupească, iar pomul cunoștinței binelui și răului avea legătură cu 
viaţa spirituală. Prin acest pom, omul a cunoscut de fapt binele din care 
a căzut şi răul în care a căzut. 

Unii Sfinţi Părinți dau o înţelegere spirituală acestor doi pomi; 
pomul vieţii înseamnă viața de comuniune cu Dumnezeu, iar pomul 
cunoștinței binelui şi răului înseamnă cunoașterea prin experiență a 
ruperii acestei comuniuni. 

După Sf. Maxim Mărturisitorul, Pomul vieţii este mintea care caută 
cele veşnice, iar Pomul cunoștinței binelui și răului este simţirea legată 
de cele vremelnice. 


„Pomul vieţii este mintea sufletului în care-și are scaunul 
înţelepciunea, iar pomul cunoștinței binelui şi răului este simţirea 
trupului în care este vădit că se află mișcarea nerațională”“.. 


5.6.3. Căderea în păcat a primilor oameni şi îmbrăcarea lor 
în „haine de piele” 


În Sfânta Scriptură, citim că după cădere „a făcut Domnul 
Dumnezeu lui Adam și femeii lui îmbrăcăminte de piele şi i-a îmbrăcat” 
(Facerea 3, 21). Trebuie să precizăm faptul că „hainele de piele” primite 
de către om după cădere nu reprezintă un element constitutiv al naturii 
lui, ci o stare ulterioară, de după cădere, nu însăşi natura lui originară: 
„Pentru că proprie și conformă naturii este pentru oameni viaţa asemă- 
nată naturii divine”®. 

În legătură cu „hainele de piele”, trebuie precizat și faptul că ele nu 
reprezintă trupul omului, aşa cum am fi tentaţi să înțelegem. Majoritatea 


51 Se. MAXIM MĂRTURISITORUL, Răspunsuri către Talasie, p. 12. 
62 SF, GRIGORIE DE Nyssa, In Ecclesiasten [La Ecclesiast], |, în PG 44, col. 624 B . 

Părinților sunt unanimi în sublinierea faptului că „hainele de piele” nu 
trebuie aplicate doar la trup, așa cum au încercat ereziile gnostice să 
afirme. Afirmația centrală a Părinților a fost aceea că trupul alcătuiește 
împreună cu sufletul, prin compunere, natura umană deplină. 


„Om însă, după natură, nu se numeşte foarte adevărat, nici sufle- 
tul fără trup, nici trupul fără suflet, ci compusul rezultat din compu- 
nerea sufletului și trupului într-un singur chip”®. 


Pe bună dreptate, teologul Panayotis Nellas afirmă că învățătura 
patristică referitoare la „hainele de piele”, deşi plină de semnificaţii, nu 
este sistematică. Așa cum, pentru a exprima realitatea conformă naturii 
omului, Părinţii s-au folosit de expresia „după chipul lui Dumnezeu”, 
fără să edifice în jurul acestui adevăr un sistem, tot așa, ca să descrie și 
să interpreteze starea de după cădere a omului, s-au folosit adeseori de 
conceptul de „haine de piele”. 

În legătură cu această sintagmă - haine de piele - se cuvine a fi făcute 
câteva precizări, din punct de vedere dogmatic. În primul rând, fiind 
vorba de starea de după cădere a omului, când acesta a fost îmbrăcat cu 
acest veșmânt, trebuie precizat că acesta exprimă mortalitatea biologică 
a omului, aceasta devenindu-i cea de-a doua natură a sa, așa cum se 
exprimă Părinţii Bisericii Metodie de Olimp, Sf. Grigorie de Nyssa, Sf. 
Maxim Mărturisitorul etc. Sfântul Maxim, referindu-se la modul căde- 
rii în păcat al lui Adam, îl vede pe acesta grăbindu-se să creeze în el, 
în mod tehnic, însușirile lui Dumnezeu, să creeze în el în mod auto- 
nom, „fără Dumnezeu, înainte de Dumnezeu şi nu după Dumnezeu, 
ceea ce este o caracteristică exlusivă a Acestuia, adică viaţa în sine. El 
a părăsit astfel hrana dumnezeiască potrivită naturii lui şi, pentru a-și 
duce viaţa lui separată, a ales ca hrană rodul pomului oprit, cu toate că 
a fost învăţat dinainte că acesta este un rod al morţii, adică un rod al 


% Sa. GRIGORIE TEOLOGUL, Oratio XLV - In Sanctum Pascha [Cuvântarea XLV, la 
Sf. Paşti], în PG 36, col. 632. 
* P, NELLAS, Omul - animal îndumnezeit, p. 26. 

neîncetatei curgeri, schimbări şi alterări. Astfel, și-a făcut stricăcioasă, 
asemenea rodului, şi viaţa lui, iar moartea a ajuns vie în el*. 


5.6.4. Semnificaţia păcatului strămoșesc 


Păcatul strămoșesc înseamnă nesupunere şi neascultare, neîncre- 
dere şi nerecunoştință, dar principiul acestuia este mândria, care și 
constituie natura acestui păcat. Stăpânit de mândrie, omul caută să 
ajungă la perfecțiune şi veşnicie prin forțe proprii, rupând legătura 
cu Dumnezeu, izvorul vieţii. „Începutul păcatului este trufia” zice 
Isus Sirah (10, 13). Greutatea acestui păcat rezultă din ființa poruncii 
nerespectate, care cuprindea întreaga lege morală. Prin păcat, dispare 
armonia omului cu sine, cu Dumnezeu și cu natura. Trupul nu se mai 
supune sufletului şi înclină spre cele rele. Pierzând comuniunea cu 
Dumnezeu, omul ajunge în robia diavolului şi a morții. 


„Căderea oamenilor de la Dumnezeu a constat formal într-un act 
de neascultare. Prin însuşi acest act s-au rupt interior de Dumnezeu, din 
dialogul pozitiv cu El. Ei n-au mai răspuns lui Dumnezeu, crezând că prin 
aceasta îşi afirmă libertatea, autonomia. De fapt, acest act a fost începutul 
închiderii egoiste a omului în sine, devenind sclavul său propriu'**. 


Teologia ortodoxă vede cauza căderii primilor oameni în păcat şi în 
ura diavolului față de Dumnezeu și față de omul cel creat după chipul 
Său. De aceea, dorința expresă a diavolului a fost aceea de a-l atrage 
pe om într-o alianță împotriva lui Dumnezeu, cu urmarea directă de a 
călca toate poruncile şi legile dumnezeieşti. În felul acesta, el dorea să 
introducă dezordinea în creaţie și să o atragă în sfera întunericului şi a 
morții”. 


% SF. MAXIM MĂRTURISITORUL, Ambigua, în PG 91, col. 1157 A, apud P. NELLAS, 
Omul - animal îndumnezeit, p. 27. 

5 Pr, D. STĂNILOAE, Teologia Dogmatică Ortodoxă, vol. I, p. 489; Pr. I. BRIA, Tratat 
de teologie..., p. 110. 

” Pr, D. Popescu, lisus Hristos Pantocrator, p. 175. 

Prin păcat, răul s-a amestecat în firea bună prin cel ce a primit 
patima prin neascultare. Viaţa sa este sfâșiată de cele contrare. Păcatul 
nu este o simplă infracțiune morală, o călcare a unei legi, ci el este și o 
dislocare existenţială, o formă falsă de a trăi şi a iubi, în afara comuniu- 
nii cu Dumnezeuss. 


5.6.5. Urmările sau consecințele păcatului strămoșesc 


Acestea apar imediat după săvârşirea păcatului şi se răsfrâng asupra 
omului întreg, suflet și trup, şi asupra condiţiilor lui de viață. 

Urmările păcatului se arată, în primul rând, în pierderea nevinovăției, 
dreptăţii şi sfințeniei originare, prin care omul era în comuniune cu 
Dumnezeu. Stricarea comuniunii omului cu Dumnezeu implică pierde- 
rea harului divin şi moartea spirituală. Pierderea dreptății și a nevinovăţiei 
originare aduce după sine alterarea naturii spirituale umane, adică strica- 
rea integrităţii şi perfecțiunii originare a puterilor sufletești ale omului. 
Consecința aceasta rezultă nemijlocit din cea dintâi, întrucât dreptatea şi 
curăţia originară sunt organic legate de natura spirituală umană. Altera- 
rea acestor puteri spirituale ale omului înseamnă întunecarea chipului lui 
Dumnezeu în om, exprimată în întunecarea raţiunii, în pervertirea inimii 
şi în slăbirea voinţei, care nu se mai orientează ca înainte de păcat, spre 
Dumnezeu, ca spre Adevărul şi Binele absolut. Prin păcat, lumina minții 
scade în așa măsură, încât omul să-şi închipuie că se poate ascunde în 
tufiș de la fața Celui Atotprezent și Atotştiutor și că învinuirea femeii sau a 
şarpelui şi, indirect, chiar a lui Dumnezeu, ar putea constitui o îndreptăţire 
a păcatului; inima-și pierde curăția originară şi, în locul încrederii filiale 
în Dumnezeu, a nădejdii în bunătatea Lui şi a iubirii față de El, se arată 
doar frica servilă şi ruşinea; voința, deși liberă, dar slăbită, urmează ali- 
pirea de cele materiale, calea poftei trupului, a concupiscenţei, înclinând 
mai mult spre rău decât spre bine“. 


6 Pr. I. BRIA, Credința pe care o mărturisim, Ed. Institutului Biblic și de Misiune al 
Bisericii Ortodoxe Române, București, 1987, p. 72. 
© N, CHIȚESCU et al., Teologia Dogmatică Ortodoxă, p. 542. 

În privinţa trupului, acesta este cuprins de tot felul de suferințe, nea- 
junsuri şi chiar de moartea fizică. Prin păcat, omul a ajuns nu numai 
în moarte spirituală, dar a devenit şi muritor trupeşte. Sfânta Scriptură 
spune că „plata păcatului este moartea” (Romani 6, 23). 

Prin păcat, chipul lui Dumnezeu în om s-a alterat, dar nu s-a distrus 
sau desființat. Niciuna dintre puterile sufletești în care este imprimat nu 
a fost nimicită. Constituţia spirituală a omului s-a alterat, dar nu s-a dis- 
trus. Şi după cădere au mai rămas în om, slăbite, tendința şi capacitatea 
de cunoaştere şi voire a binelui, ceea ce rezultă chiar din faptul că Adam 
şi Eva, după cădere, au recunoscut vocea lui Dumnezeu şi s-au simțit 
vinovaţi şi rușinaţi. Posibilitatea cunoaşterii adevărurilor religioase şi 
morale şi a respectării normelor morale nu lipseşte nici în omul căzut. 

Mediul înconjurător a fost atins şi el de consecințele păcatului 
strămoșesc. Astfel, căderea în păcat a avut drept consecință alungarea 
primilor oameni din Eden, pământul a fost blestemat, iar puterea de 
stăpânire a omului asupra lumii şi a lucrurilor din ea a fost limitată. 

În urma căderii în păcat și a blestemului din partea lui Dumnezeu, 
pământul a început să producă „spini şi pălămidă”; munca plăcută și 
ușoară în Rai a devenit o povară şi prin aceasta avea menirea să dezvolte 
în om conştiinţa căderii şi a osândei. Despre această stare a făpturii în 
urma păcatului strămoșesc vorbeşte Sf. Apostol Pavel: 


„Căci făptura a fost supusă deșertăciunii, nu de voia ei ci din 
cauza celui ce a supus-o, cu nădejde, pentru că şi făptura însăşi se 
va izbăvi din robia stricăciunii, ca să fie părtaşă la libertatea măririi 
fiilor lui Dumnezeu. Căci ştim că toată făptura împreună suspină şi 
împreună are dureri până acum” (Romani 8, 20-22). 


Limitarea stăpânirii omului asupra animalelor şi a naturii apare și ea 
ca urmare firească a alterării chipului lui Dumnezeu în om. Prin cădere, 
întunecându-se acest chip, creatura n-a mai recunoscut în om pe stăpânul 
ei, iar omul însuși nu s-a mai simțit stăpânul făpturii, ca înainte de cădere. 

Păcatul săvârşit de primul om în Rai are o importanță dogmatică 
deosebită, deoarece săvârșitorul lui, fiind părintele întregului neam 

omenesc, îl transmite prin naștere tuturor urmașilor lui naturali, odată 
cu ființa proprie şi păcatul lui originar, cu toate consecinţele lui, mai 
puţin alungarea din Rai. Aceasta rezultă din aceea că păcatul este şi faptă 
a voinţei şi stare de păcătoşenie, provenită din păcat și având același 
caracter ca și el. Această stare de reală păcătoșenie, care se transmite de 
la primul om la toți descendenții lui naturali, se numeşte păcat origi- 
nar, strămoșesc sau ereditar. Trebuie subliniat şi faptul că numai primul 
păcat al lui Adam se transmite urmașilor săi, dar nu și celelalte păcate 
personale. 

Realitatea păcatului strămoșesc a fost contestată de manihei, prisci- 
lieni şi origeniști în mod indirect, iar în mod direct de pelagieni. După 
manihei, un păcat există, dar originea lui provine din firea cea rea a 
omului. Pelagienii afirmă că păcatul are un caracter exclusiv personal și 
îi aparţine primului om, lui Adam, iar acesta nu este decât un exemplu 
negativ pentru oameni”. Concupiscenţa, suferința sunt fenomene natu- 
rale. Păcatul originar se întinde la toate ființele umane. Iov spune: „Cine 
ar putea să scoată ceva curat din ceea ce este necurat? Nimeni!” (Iov 
14, 4), iar psalmistul: „Iată, întru fărădelegi m-am zămislit şi în păcat 
m-a născut maica mea” (Psalmul 50). Ideea păcătoşeniei generale a tutu- 
ror oamenilor o exprimă rugăciunile, psalmii şi profețiile mesianice ale 
Vechiului Testament. Conştiinţa păcătoşeniei oamenilor şi vina acestora 
în fața lui Dumnezeu stau la baza instituţiei tăierii împrejur şi a jertfelor, 
atât la păgâni, cât şi la iudei. 

În Noul Testament se afirmă și mai clar realitatea păcătoşeniei 
generale a neamului omenesc. Prin naştere naturală, toți oamenii sunt 
păcătoşi, căci „ce este din trup, trup este” (Ioan 3, 6) şi toți sunt din 
fire „fii ai mâniei” (Efeseni 2, 3). Textul clasic care arată atât realitatea, 
cât şi universalitatea păcatului strămoșesc este cel de la Romani 5, 12: 
„De aceea, precum printr-un om a intrat păcatul în lume şi prin păcat 
moartea, așa moartea a trecut la toți oamenii prin acela în care toţi au 
păcătuit”. De asemenea, „precum în Adam toți mor, aşa în Hristos toți 
vor învia” (1 Corinteni 15, 22). 


7 N. CHIȚESCU et al., Teologia Dogmatică Ortodoxă, p. 409. 

„Plata păcatului este moartea” (Romani 6, 23). Ea este de trei feluri: 
trupească, sufletească şi veșnică. Moartea trupească înseamnă încetarea 
vieţii de aici, de pe pământ, este despărțirea sufletului de trup. Moartea 
sufletească este ruperea legăturii harice dintre om şi Dumnezeu, părăsi- 
rea legăturii cu Dumnezeu şi intrarea în robia păcatului. Moartea veșnică 
înseamnă separaţia veșnică de Dumnezeu şi este pedeapsă şi urmare a 
păcatului strămoșesc. Ea este condamnare veșnică, neputinţă de a intra 
în Împărăţia lui Dumnezeu. 

Prin mântuirea în Hristos, pedepsele și urmările păcatului 
strămoșesc îşi pierd caracterul lor de pedeapsă. Pentru cei renăscuţi în 
Hristos, necazurile și suferințele din această viață, rezultate din păcatul 
lui Adam, sunt prilejuri de exercitare a puterilor morale şi de întărire în 
virtute. Moartea fizică însăși îşi pierde din gravitatea ei în omul renăscut 
în Hristos, fiind așteptată în liniște, ca trecere de la cele pământeşti şi 
stricăcioase în veşnica și fericita Împărăţie a lui Dumnezeu. 

Misterul ființei umane este reliefat de Iisus Hristos, Noul Adam. 
Primul Adam a fost așa de rănit, încât, până la Hristos, nimeni n-a putut 
să-l vindece. În Hristos, omul trebuie să fie conştient de dimensiunea 
sacră a fiinţei şi existenţei sale, de măreţia viziunii pe care o poartă 
cu sine. 


5.7. Creaţie, mântuire, îndumnezeire - sensul hristologic, 
pnevmatologic, eclesiologic şi eshatologic al creaţiei 


a) Un punct comun în conștiința teologică şi dogmatică a Bisericii 
este acela potrivit căruia lisus Hristos, ca Logos creator şi mântuitor al 
întregii creaţii, reprezintă coloana vertebrală a tuturor celor văzute şi 
nevăzute. Atât Sfânta Scriptură, cât şi gândirea Sfinţilor Părinţi afirmă la 
unison centralitatea lui Hristos atât în creaţie, cât şi în lucrarea de mân- 
tuire și de îndumnezeire a acesteia”!. Calitatea Logosului de a Se afla în 


7! A se vedea, în acest sens, mai multe referinţe bibliografice: Pr. Dumitru STĂNILOAE, 
„La centralite du Christ dans la théologie, dans la spirituglite et dans la mission orhtodoxe, 

centrul creaţiei şi al mântuirii oamenilor este pusă în evidenţă de toate 
actele săvârșite în afară de Sine, de către Dumnezeul Cel viu și iubitor 
al creaţiei Sale, începând cu creaţia propriu-zisă și, continuând cu toate 
celelalte, până la ridicarea creaţiei şi a oamenilor la starea pentru care 
ele au fost gândite și create de Dumnezeu. În toate actele mântuitoare 
săvârşite de lisus Hristos nu lipsesc implicaţiile acestora asupra cosmo- 
sului, destinat şi el transfigurării și îndumnezeirii. 

Întreaga făptură nu este frumoasă şi ordonată pentru sine, ci pentru 
o ființă rațională capabilă să se bucure de raționalitatea lui și astfel să se 
raporteze cu discernământ la el, printr-o relaţie neîntreruptă cu Creato- 
rul. Logosul creator își trimite raze ale existenţei Sale prin intermediul 
creaţiei, care concretizează rațiunile lucrurilor, pentru ca omul, ființă 
cunoscătoare, să poată să înțeleagă şi să-şi interiorizeze aceste rațiuni ale 
lucrurilor şi, prin aceasta, să se menţină într-o legătură permanentă cu 
Cuvântul sau Logosul divin, prin Care toate au fost create. Toate actele 
mântuitoare ale lui Hristos au consecinţe asupra umanității Sale proprii, 
pe de o parte, dar şi asupra tuturor celorlalți oameni și asupra întregului 
cosmos, pe de altă parte. Răstignirea lui Hristos face să vibreze și să se 
cutremure întreg universul văzut şi nevăzut. 


„Ca om, a fost batjocorit atunci de oameni şi a fost pălmuit, dar ca 
Dumnezeu a fost cunoscut de întreaga zidire: soarele când a văzut că 
Stăpânul este batjocorit, tremurând s-a întunecat, neputând suporta 


priveliştea'”?. 


Răstignirea, Îngroparea şi Învierea lui lisus Hristos au drept 
consecințe schimbarea din interior a calității creaţiei, în general, prin 
faptul că aceste lucrări mântuitoare îl transformă pe om şi mediul lui 
de viață în anticameră a Împărăției lui Dumnezeu. Se schimbă calitatea 


în: Contacts, XXVII, 92/1975, pp. 447-457; Pr. Dumitru STĂNILOAE, „Chipul lui Hristos în 
Biserica Răsăriteană: lisus Hristos, darul şi Cuvântul suprem al lui Dumnezeu”, în: Ortodo- 
xia, XXV, 1/1973, pp. 5-17; Pr. C. Ioja, Cosmologie și soteriologie..., p. 296. 

72 SE. CHIRIL AL IERUSALIMULUI, Cateheze, IV, 11-12, Ed. Institutului Biblic și de 
Misiune al Bisericii Ortodoxe Române, București, 2003, pp. 54-55. 

omului din cea de „fiu al mâniei” (Efeseni 2, 3), în aceea de fiu iubit al lui 
Dumnezeu, în Fiul Tatălui, întru Care El a binevoit (Matei 3, 17). 

Centralitatea lui Hristos, ca Logos creator şi mântuitor, rezidă în 
faptul că EI este atât Cel prin Care toate au fost create (loan 1, 3), cât şi 
în aceea că EI le-a răscumpărat sau mântuit pe toate, ca Cel Care este 
începutul, mijlocul şi sfârşitul tuturor”. 

b) Iisus Hristos actualizează iconomia Sa mântuitoare, pentru fie- 
care generaţie de oameni care apare în istorie, prin puterea Duhului 
Sfânt, ca Duh al Lui, și prin Care fiecare credincios Îl recunoaşte pe 
El, ca Domn şi Mântuitor al tuturor, în calitatea lor de mădulare vii ale 
Trupului Său tainic — Biserica. 

Iisus Hristos, Duhul Sfânt şi Biserica Sa constituie această nouă rea- 
litate într-o eficiență maximă în viața oamenilor şi a creaţiei. Un mare 
cercetător al Sf. Maxim Mărturisitorul spunea că pentru acesta Bise- 
rica nu este numai o dimensiune oarecare, ci dimensiunea supremă, ea 
întrupând cu adevărat „trupul mistic, care reprezintă în mod simbolic 
întreaga taină divino-umană, întregul mister al sfatului celui bun al lui 
Dumnezeu şi iconomia mântuirii "+. 

Biserica este icoana lui Dumnezeu, în sensul că, după cum 
Dumnezeu ţine întreaga creaţie într-o unitate paradoxală, fără confuzie, 
tot aşa și Biserica, ca imitatoare a lucrării lui Dumnezeu, ţine împreună 
în unitate diversitatea persoanelor, fără a prejudicia identitatea lor, dar 
şi fără a le menţine într-o dispersare contradictorie. Acest mod de a fi al 
creaţiei în ansamblul ei se explică prin pecetea harică a Sfintei Treimi, 
Care a imprimat-o peste toate, încă de la începutul creaţiei, indicând şi 
ţinta finală a acesteia. Actualizarea lucrării de adunare a tuturor oame- 
nilor în Același Hristos, precum şi a creaţiei, are loc prin Duhul Sfânt, ca 
Duh al comuniunii tuturor întreolaltă şi între ei și Hristos. 


75 Pr. C. Ioja, Cosmologie și soteriologie..., p. 296 ș.u.; SF. MAXIM MĂRTURISITORUL, 
Răspunsuri către Talasie, p. 76. 

7 L. THUNNBERG, Omul și cosmosul în viziunea Sf. Maxim Mărturisitorul, trad. R. 
Rus, Ed. Institutului Biblic și de Misiune al Bisericii Ortodoxe Române, București, 1999, 
p. 105. 

„Prin Duhul, noi intrăm într-un dialog cu Hristos, în care ni se 
comunică puterea şi lumina cunoaşterii Lui, a cunoașterii treptate a 
infinităţii dumnezeiești, care sălășluieşte în umanitatea Lui accesibilă 
nouă. Noi imităm şi primim prin Duhul cele ale lui Hristos, într-un 
dialog liber în nesfârşit progres. Devenim tot atâtea ipostase prin 
care vorbeşte şi lucrează Ipostasul Duhului sau care devin capa- 
bile să vorbească cu Hristos ca partenere adaptate Lui și capabile să 
primească cele ale Lui””5. 


În aceasta este însă transparentă realitatea vie a Bisericii, Trupul Lui 
în istorie, spre a pregăti omenirea şi creația în vederea apariţiei eveni- 
mentelor eshatologice. 

În gândirea Părinților, creația are menirea de a se îmbiserici, de a 
deveni o Biserică, o macrobiserică, în întregul ei. Numai atunci creația 
îşi actualizează toate virtualitățile ei, când se îndreaptă spre ținta ei 
fixată de Creator şi anume aceea de a se transfigura prin darurile Duhu- 
lui, în locaş viu al lui Dumnezeu. Biserica lui Hristos devine un chip 
al cosmosului sau al creaţiei, prin faptul că credincioşii, care participă 
la Liturghia Bisericii, sunt un fel de inel de legătură între cele trăite şi 
împărtășite în Biserică şi cosmos sau lume. În această lucrare este 


„implicată voința creştinilor care participă la Liturghia din 
biserică, dea duce cu ei, în viața din afara ei, duhul unirii cu Dumnezeu 
şi al unirii lor în El. Ei merg ca biserici personale în mijlocul lumii 
din afară [...]. Dacă prin Biserică creaţia înaintează spre unitatea din- 
tre partea ei sensibilă și inteligibilă şi a acestora în Dumnezeu, omul 
înaintează spre unificare între trupul și sufletul lui și a amândurora în 
Dumnezeu, dar nu fără lucrarea lui asupra creației. Legătura dintre 
părţile creației și ale omului va dura și va progresa - în cei ce vor voi — 
până când Rațiunea supremă care le leagă le va face să se împlinească 


printr-o legătură mai misterioasă în viaţa viitoare'”$. 


75 Pr. D. STĂNILOAE, Teologia Dogmatică Ortodoxă, vol. I, p. 317. 
7 Pr. Dumitru STĂNILOAE, Spiritualitate și comuniune în Liturghia Ortodoxă, Ed. In- 
stitutului Biblic şi de Misiune al Bisericii Ortodoxe Române, Bucureşti, 2004, pp. 72-73. 

c) Există o mișcare permanentă a creaţiei, încă de la începutul ei, spre 
a-şi atinge scopul pentru care a fost creată, acela de a fi locul desăvârșirii 
şi al fericirii tuturor. Prin lumina lui Hristos, întreaga creaţie va fi transfi- 
gurată deplin în planul eshatologic, iar, ca anticipare şi prefigurare, acest 
proces începe încă din viața pământească. Prin lucrarea lui Hristos, prin 
Duhul Lui cel Sfânt, încă în viața pământească începe procesul de trans- 
figurare a tuturor, prin lumina lui Hristos cel Înviat. Teologia ortodoxă 
are conştiinţa că posibilitatea transfigurării şi îndumnezeirii omului și 
a cosmosului este dată de Schimbarea la Faţă a Domnului. La acel eve- 
niment au participat şi ucenicii Domnului, părtași la acel act dumne- 
zeiesc, fiind şi ei transfiguraţi, prin curățirea simțurilor trupului şi ale 
sufletului și intrând într-un alt plan al existenţei, luminat de viața cea 
dumnezeiască. Acest eveniment ce a avut loc pe muntele Schimbării la 
Faţă a Mântuitorului anticipează atât Învierea lui Hristos, cât şi întreaga 
lucrare de sfințire şi îndumnezeire a oamenilor și a creației. Scopul final 
al lucrării lui Hristos este împărtăşirea vieţii dumnezeieşti întregii făp- 
turi, adică îndumnezeirea tuturor. Sf. Maxim Mărturisitorul spune că 
îndumnezeirea omului şi a creaţiei nu este autoîndumnezeire, adică un 
act ce are la bază puterile exclusive ale omului, ci este vorba despre o 
îndumnezeire teonomă, adică prin puterea harului sfinţitor şi luminător 
al lui lisus Hristos”. 

Cei care se învrednicesc de darul îndumnezeirii, aceia trăiesc per- 
manent în lumină și în bucuria comuniunii cu Cel veşnic şi desăvârșit. 


„Bucuria veşnică şi neîntreruptă este împărtășirea de bunurile 
dumnezeiești mai presus de fire. lar împărtăşirea de bunurile 
dumnezeiești mai presus de fire este asemenea celor ce se împărtășesc. 
Asemănarea celor ce se împărtăşesc cu Cel de Care se împărtășesc 
înseamnă identitatea actualizată prin asemănare a celor ce se 
împărtăşesc, cu Cel de Care se împărtășesc, atât cât este cu putinţă. 
Iar identitatea actualizată prin asemănarea celor ce se împărtășesc cu 


7 SF. MAXIM MĂRTURISITORUL, Răspunsuri către Talasie, 22, p. 89: „Noi nu avem, 
prin fire, o putere capabilă să realizeze îndumnezeirea”. 

Cel de Care se împărtăşesc este îndumnezeirea celor ce se învred- 


nicesc de îndumnezeire”*. 


Ţinta eshatologică a omului şi a creaţiei oferă fiinţelor raționale 
claritate și sens vieţii lor, făcând posibil progresul umanității pe mul- 
tiple planuri, din puterea lui Hristos cel Înviat, de Care se împărtăşesc 
mădularele Bisericii în planul istoriei. În același timp, odată cu oamenii 
credincioși, este înalțată spre acel plan al transfigurării şi îndumnezeirii, 
împreună cu omul, întreaga creație. 


5.8. Purtarea de grijă a lui Dumnezeu asupra creaţiei Sale, 
reflectată în Sfânta Scriptură și în Tradiţia Bisericii 


5.8.1. Providența divină, în general 


După ce Dumnezeu a creat lumea, ca expresie a atotputerniciei, 
bunătăţii și înțelepciunii Sale, nu a lăsat-o singură, ci se interesează de 
ea, îi poartă de grijă, pentru a nu se întoarce în neființa din care a fost 
adusă la existență şi pentru a o sprijini să-și atingă scopul pentru care a 
fost creată. Așadar, pronia sau providenţa divină înseamnă grija pe care o 
are Dumnezeu față de lumea întreagă și față de fiecare creatură în parte, 
pentru ca acestea să-şi atingă scopul pentru care au fost aduse la existență, 
adică pentru a-şi atinge fiecare menirea sa”. Dacă se spune că Dumnezeu 
S-a odihnit în ziua a șaptea, aceasta nu înseamnă decât că Dumnezeu a 
încetat de a mai aduce la existență ființe noi pe pământ. După crearea 
omului, Dumnezeu i-a purtat de grijă acestuia, ca și lumii întregi. 

Pronia sau providența divină este lucrarea prin care Dumnezeu se 
îngrijește sau poartă de grijă lumii în general şi fiecărei creaturi în parte. 


75 SE. MAXIM MĂRTURISITORUL, Răspunsuri către Talasie, 59, pp. 320-321. 

” Despre această lucrare a lui Dumnezeu asupra creației, a se vedea: N. CHIȚESCU et 
al., Teologia Dogmatică Ortodoxă, pp. 356-363; Pr. |. BRIA, Tratat de teologie..., pp. 101- 
102; Pr. D. Popescu, lisus Hristos Pantocrator, pp. 182-185; Pr. D. STĂNILOAE, Teologia 
Dogmatică Ortodoxă, vol. I, pp. 511-520. 

Providența este o activitate externă, reală şi continuă a lui Dumnezeu, 
prin care se conservă şi se conduce lumea spre destinul ei gândit de 
Acesta, anume transfigurarea sau îndumnezeirea omului și a creaţiei. 
Afirmând centralitatea lui Hristos în creaţie, teologia ortodoxă depăşeşte 
atât viziunea panteistă legată de creaţie, cât şi dualismul filosofic. Prin 
aceasta, se depășește 


„istoria cosmosului care nu mai poate apărea ca o curgere 
liniară sau ca o evoluţie în sine însăși, ci este o creaţie continuă a lui 
Dumnezeu, care îşi are punctul de plecare în creaţia iniţială (creatio 
originalis) şi se încununează cu creația finală (creatio finalis), datorită 
faptului că Fiul lui Dumnezeu nu este numai Logos creator, ci și 
Logos mântuitor, Care dă unitate și sens iconomiei divine cu privire 


la creaţie”. 


Astfel, Persoana Lui lisus Hristos este cea Care luminează toate 
aspectele creaţiei, Care le susține şi le armonizează. Prin El, creaţia este 
deschisă perspectivei îndumnezeirii tuturor, într-o dinamică perma- 
nentă și ascendentă. 


5.8.2. Aspectele Providenţei divine 


Providența divină se prezintă sub trei aspecte, momente sau acte: 
conservarea, conlucrarea și guvernarea sau cârmuirea. 

a) Conservarea este grija pe care o are Dumnezeu pentru păstra- 
rea creaturilor Sale, pentru a menţine lumea și fiecare creatură în parte 
în forma sa originară. Conservarea nu este o creaţie nouă, ci numai o 
păzire a lumii spre a nu fi nimicită. Dumnezeu nu mai aduce nimic de 
la neexistență la existență, ci numai le păstrează pe cele create. Conser- 
varea nu este numai o simplă păzire a lucrurilor create, de distrugere 
şi nimicire, ca și când creaturile ar avea puterea în ele însele de a se 


% Pr. Dumitru POPESCU, Ortodoxie și contemporaneitate, Ed. Diogene, București, 
1996, p. 194. 

menţine în existenţă, ci este lucrarea continuă a lui Dumnezeu asupra 
creaturilor, prin care le dă acestora puterea de existență. Aceasta deoa- 
rece creaturile, fiind mărginite şi avându-și puterea de existență de la 
Dumnezeu, nu pot exista singure, per se şi a se, fără a fi în legătură unele 
cu altele şi a se sprijini unele pe altele. Dacă fiecare făptură în parte nu 
poate exista singură, aşa şi lumea nu poate exista de la sine şi prin sine, 
ci are nevoie de grija lui Dumnezeu, nu numai pentru a o păzi de distru- 
gere, ci şi pentru a o sprijini şi înrâuri pozitiv în existenţa sa. 

Lucrarea providenţei divine se manifestă şi față de lumea aflată în păcat. 


„Aceasta înseamnă că lumea nu este compromisă și nu va fi dusă 
la distrugerea totală de forța răului, ci ea își păstrează valoarea în fața 
lui Dumnezeu şi poate să fie condusă de El într-o stare în care omeni- 
rea poate fi călăuzită spre mântuire şi îndumnezeire'*!. 


În lucrarea de conservare a lumii, Dumnezeu Se foloseşte atât de 
puterile fizice şi spirituale din lume, cât şi de legile ei. Adevărul conser- 
vării lumii de către Dumnezeu este clar mărturisit de Sfânta Scriptură 
şi Sfânta Tradiţie. „În mâna Lui, El ţine viaţa a tot ce trăieşte şi suflarea 
întregii omeniri” (Iov 12, 10) sau „EI dă tuturor viață, suflare şi toate” 
(Faptele Apostolilor 17, 25; Psalmul 103). 

Mântuitorul Însuşi spune că Dumnezeu are grijă de păsările cerului 
şi de crinii câmpului şi le dă toate cele necesare (Matei 6, 26). Sfântul 
Pavel spune că Dumnezeu este principiul existenţei tuturor celor create: 
„În El avem viață, ne mișcăm și suntem” (Faptele Apostolilor 17, 28). 

Sfânta 'Tradiţie mărturiseşte de asemenea despre lucrarea lui 
Dumnezeu de conservare a lumii. Simbolul de credință Îl numeşte pe 
Dumnezeu „Atotţiitorul”. Sf. loan Gură de Aur spune că lucrarea de 
conservare a lumii este chiar superioară actului creației. El afirmă că 
înseamnă mult a produce ceva, a crea ceva, dar a conserva lucrurile, care 
tind prin existenţa lor spre neființă, şi a le ţine laolaltă, când vor să se 
împrăștie, este un semn de mare putere. 


Pr, D. STĂNILOAE, Teologia Dogmatică Ortodoxă, vol. |, p. 511. 

b) Cooperarea sau conlucrarea este acțiunea prin care Dumnezeu 
împărtășeşte creaturilor ajutorul Său, pentru ca toate creaturile să-și 
atingă scopul pentru care au fost aduse la existență. Dumnezeu nu face 
totul în ceea ce le privește, ci aşteaptă ca și ele să lucreze potrivit destinu- 
lui lor. În momentul în care lucrurile create decid să lucreze în confor- 
mitate cu natura lor, Dumnezeu le dă sprijinul și ajutorul necesare pen- 
tru a-şi duce lucrarea lor la bun sfârșit. În acest înţeles, se poate spune că 
Dumnezeu este începutul, mijlocul şi sfârșitul oricărei lucrări din lumea 
aceasta. Acest ajutor se împărtăşeşte în raport cu natura fiecărei creaturi 
și în funcţie de legile de existență și de conservare a lor. Lucrarea de 
cooperare a lui Dumnezeu nu este aceeaşi pentru toate creaturile, ci este 
diferită în funcţie de specificul fiecăreia. 


„Răul, căutând, prin iniţiativele mereu noi ale duhurilor rele şi 
ale oamenilor influiențaţi de acelea, să mențină răul în lume în forme 
noi și să-l imprime tot mai adânc în ea, cu speranţa că o va distruge 
total, providența este şi ea mereu nouă în modurile ei de a menţine 
lumea, de a o apăra, folosindu-se şi de forțele ei proprii şi de acțiunile 
bune ale oamenilor. Fie că acestea susțin totdeauna binele, fie că-l 


susţin cu intermitență”*?. 


Dumnezeu este, în pronia Sa, Domnul istoriei și Mântuitorul lumii, 
dar lasă loc şi libertăţii omului să antreneze universul spre finalitatea 
lui providenţială, adică spre acea stare, prin care să corespundă fiecare 
creatură cu gândul lui Dumnezeu pentru care a fost creată“. 

Lucrarea de cooperare a lui Dumnezeu se manifestă într-un fel când 
este vorba despre creaturile neînsufleţite, altfel se manifestă la plante, 
animale sau oameni. 

Cu făpturile neînsuflețite, Dumnezeu conlucrează totdeauna uni- 
form, ca fiecare creatură să-și dezvolte lucrarea sa specifică. De exemplu: 
cu soarele, Dumnezeu conlucrează ca acesta să lumineze și să încălzească; 


52 Pr. D. STĂNILOAE, Teologia Dogmatică Ortodoxă, vol. I, p. 511. 
3 Pr. I. BRIA, Tratat de teologie..., p. 102. 

cu făpturile însuflețite neraţionale, El lucrează colaborând cu instinctul 
acestora în care Dumnezeu a imprimat legile după care ele se conduc. 
În privinţa omului, Dumnezeu conlucrează atât prin instinctul pus în 
el, cât și prin rațiunea și voia lui liberă. Dumnezeu colaborează cu omul 
numai când acesta vrea şi când face binele. Răul îl săvârşeşte omul sin- 
gur. Dumnezeu proniază numai faptele bune ale omului; faptele rele le 
îngăduie din cauza libertăţii ființei umane. Orice faptă bună este a lui 
Dumnezeu și a omului în același timp; este o lucrare sinergetică, tean- 
drică. Conlucrarea lui Dumnezeu cu lumea este clar atestată de Sfânta 
Scriptură şi Sfânta Tradiţie: „Doamne, revarsă pacea Ta peste noi, căci 
toate lucrurile noastre pentru noi le-ai făcut” (Isaia 26, 12); „Tatăl Meu 
lucrează și Eu lucrez” (Ioan 5, 17); „Dumnezeu este Cel ce lucrează în voi 
şi ca să voiţi și ca să săvârşiţi după a lui bunăvoință” ( Filipeni 2, 13). 

c) Cârmuirea sau guvernarea este conducerea creaturilor de către 
Dumnezeu, spre scopul existenţei lor. Lumea fizică este condusă de 
Dumnezeu spre scopul ei, prin legile fizice care i-au fost imprimate, să se 
desăvârşească şi să se nască chiar noi specii de plante și animale. Această 
evoluţie a lumii nu înseamnă o creaţie din nou, ci exprimă ridicarea ei la 
arhetipul sau paradigma ideală, fixată de Dumnezeu din veci. 

Omenirea este condusă de Dumnezeu spre scopul ei prin diferite 
mijloace, prin diferiți oameni, precum şi prin concursuri de împreju- 
rări. Omul este condus de Dumnezeu printr-o înrâurire binefăcătoare 
asupra voinţei sale, care nu înseamnă o constrângere a lui, ci un imbold 
de a face binele şi a se feri de rău. 

Conducerea tuturor făpturilor spre scopul lor propriu și suprem o 
face Dumnezeu şi prin mijloace extraordinare, când intervine în lume 
prin minuni. 

Guvernarea lumii de către Dumnezeu nu înseamnă o fatalitate; omul 
se poate sustrage de la înrâurirea pe care o exercită Dumnezeu asupra 
lui, căci greşelile şi păcatele sunt numai ale oamenilor. Or, în fatalism, 
omul nu se poate sustrage sub niciun chip influențelor exterioare. Prin 
aceste aspecte ale Providenței, Dumnezeu conduce creaţia Sa înainte. 
Este și greu să se facă o distincție clară între conservarea lumii de către 
Dumnezeu și cârmuirea sau conducerea ei de către Proniator, în vederea 

desăvârșirii ei, în perspecitva acelui „cer nou şi pământ nou” (Apoca- 
lipsa 21, 1). Nicio creatură conștientă nu se poate sustrage cu totul de 
sub forța binelui. Dumnezeu Se foloseşte astfel atât de forțele rele, cât 
şi de cele bune, spre conducerea istoriei pe trepte mai înalte, în ultimă 
analiză spre mântuire şi îndumnezeire, căci providenţa implică sinergia 
între Dumnezeu şi creatura conștientă“. 

Sfânta Scriptură și Sfinţii Părinţi mărturisesc cârmuirea lumii de 
către Dumnezeu când Îl numesc pe Acesta Domn şi Stăpân a toate, 
Care călăuzeşte soarta oamenilor: „A Ta este Doamne, Împărăţia, şi Tu 
eşti mai presus de toate, ca Unul ce împărățești şi domneşti peste toate; 
bogăţia și slava sunt de la fața Ta” (1 Paralipomena 29, 11-12). Mântu- 
itorul Îl numeşte pe Dumnezeu-Tatăl „Domn şi Stăpân al cerului şi al 
pământului” (Matei 11, 25). Sf. Efrem Sirul spune: 


„Văd cerurile şi conchid despre Creatorul lor; văd lumea şi cunosc 
providența; văd cum se îneacă corabia, dacă lipseşte Cârmuitorul, 
și cunosc că lucrările omenești rămân nimic, dacă nu le îndreaptă 


Dumnezeu. 
5.8.3. Providența generală, specială, ordinară şi extraordinară 


Providența se referă atât la lume, în general, şi atunci vorbim despre 
providenţă generală, cât şi la fiecare creatură în special, şi atunci se poate 
vorbi despre providenţă specială. 

Necesitatea providenţei generale o arată Sfinții Părinți atunci când 
se referă la faptul că lumea este adusă de la neexistenţă la existenţă, că 
este accidentală, contingentă şi trecătoare, încât pentru a nu se distruge 
are nevoie de o putere de coeziune şi de purtarea de grijă permanentă 
a lui Dumnezeu. Cu privire la providenţa specială, Sfânta Scriptură ne 
spune că Dumnezeu poartă de grijă şi de păsările cerului şi de crinii 
câmpului, precum şi de fiecare om în parte, indiferent dacă este bun sau 
rău (Matei 5, 45). Privită din punctul de vedere al mijloacelor de care 


8 Pr. D. STĂNILOAE, Teologia Dogmatică Ortodoxă, vol. 1, p. 512. 

Se foloseşte Dumnezeu în purtarea Sa de grijă față de lume, providența 
poate fi ordinară şi extraordinară. Providența ordinară înseamnă con- 
servarea şi conducerea lumii prin mijloace obișnuite sau naturale, iar 
providența extraordinară se face prin mijloace extraordinare, adică prin 
minuni. 


5.8.4. Lucrarea proniatoare este o acțiune comună 
a Celor trei Persoane Treimice 


Despre activitatea proniatoare a lui Dumnezeu- Tatăl, Mântuitorul 
spune: „Nu duceţi grijă spunând: ce vom mânca sau ce vom bea sau cu 
ce ne vom îmbrăca, căci cu toate acestea se străduiesc păgânii; ştie, dar, 
Tatăl vostru cel ceresc că aveţi nevoie de ele” (Matei 6, 31-32). Despre 
activitatea proniatoare a lui Dumnezeu-Fiul, mărturiseşte Însuși Fiul lui 
Dumnezeu cel Întrupat: „Tatăl Meu lucrează și Eu lucrez” (Ioan 5, 17). 
Despre activitatea proniatoare a Duhului Sfânt se spune în Sfânta Scrip- 
tură: „Duhul lui Dumnezeu umple lumea, El cuprinde toate şi ştie orice 
şoaptă” (Înţelepciunea lui Solomon 1, 7). 


5.8.5. Obiecţii aduse împotriva Providenţei divine 


Referitor la realitatea și acţiunile providenței în lume, s-au adus 
de-a lungul timpului mai multe obiecții, care au o anumită actualitate şi 
astăzi. Cei care le-au formulat consideră că ar fi o anumită incompatibili- 
tate între evenimentele şi realitățile care se derulează în lume şi prezența 
providenţei divine. Dintre aceste obiecţii, pot fi amintite următoarele: 

a) Providența divină ar nimici libertatea omului 

Dacă Dumnezeu poartă de grijă întreagii lumi și o conduce, omul 
nu ar mai avea nicio libertate. În realitate nu se desființează libertatea 
omului, aşa după cum nici noi nu suprimăm libertatea cuiva când îl 
ajutăm să ducă la bun sfârşit un lucru sau o lucrare pe care şi-a propus 
s-o facă. Dacă pedagogul exercită o putere fizică asupra copilului pe care 
îl ţine de mână, şi-i suprimă într-un fel libertatea, Dumnezeu nu exer- 
cită asupra noastră o astfel de forță fizică prin călăuzirea Sa. Dumnezeu 

ne indică numai ţinta vieţii şi ne arată căile prin care putem ajunge la 
ea, avertizându-ne că, în cazul în care urmăm binele, vom primi bine- 
cuvântarea Sa, iar dacă nu-L ascultăm pe El, vom avea parte de rău. 
Dumnezeu nu ne constrânge să-l urmăm poruncile. De aceea, putem 
apuca în orice moment pe alt drum, în afara celui indicat de Dumnezeu. 
Dacă providenţa divină ar desființa libertatea omului, ar fi inexplicabile 
păcatele oamenilor. 

b) Existența răului în lume ar contrazice realitatea providenței divine 

Unii afirmă că dacă ar exista providenţa divină, n-ar exista răul în 
lume, or, se ştie că în lume există răul moral şi fizic. 

Într-adevăr, în lume există răul sub toate aspectele sale. Însă cauza 
lui nu este Dumnezeu, răul avându-și izvorul în spiritul cel rău - dia- 
volul - şi în om. La început, a existat răul moral sau păcatul în lume, 
generând apoi tot complexul de suferinţe şi dureri sau răul fizic. 

Providența divină se vede chiar și în mijlocul relelor din lume. 
Dumnezeu îngăduie răul pentru că respectă libertatea omenească, dar 
Fl rânduiește lucrurile în așa fel încât, până la urmă, răul nu este atot- 
puternic, ci influența lui este limitată şi, în final, serveşte chiar binelui. 
Omul este liber să facă ce vrea, chiar şi răul; dar efectele răului nu mai 
depind întru totul de om, ci acestea se află în mâna lui Dumnezeu 
Care le poate întoarce spre bine. De exemplu, fariseii L-au omorât pe 
lisus Hristos, crezând că L-au nimicit şi astfel vor scăpa de El, dar 
Dumnezeu a întors acest rău imens făcut de farisei, spre binele ome- 
nirii, astfel încât prin moartea lui Hristos întreg neamul omenesc a 
dobândit mântuirea. 

Uneori, providenţa divină foloseşte răul ca mijloc de îndreptare a 
omului. Adeseori, un necaz, o boală, o supărare îi îndeamnă pe mulți 
oameni să abandoneze calea întunericului, a răului și a păcatului, văzând 
în suferințele de care au parte o îndepărtare a lor de ascultarea de voia 
lui Dumnezeu, exprimată în poruncile Sale. 

Ceea ce trebuie însă reținut este faptul că răul nu reprezintă o reali- 
tate absolută, o fatalitate; el îşi are originea în voinţa și libertatea omului 
şi tot prin voinţă şi libertate, ajutat de Harul dumnezeiesc, omul poate 
scăpa de el. 

c) Disproporţia dintre merit și răsplată 

Dacă ar exista providența divină, de ce îngăduie Dumnezeu ca cei 
drepţi şi buni să sufere și de multe ori să fie nefericiţi, iar cei răi să se 
bucure de multe ori de fericire. 

În realitate, suferința din lumea aceasta nu este întotdeauna o 
pedeapsă pentru păcat, căci există și o suferință a drepţilor (vezi cazul 
celebru al dreptului Iov), ca încercare din partea lui Dumnezeu. În al 
doilea rând, judecata noastră despre oamenii buni şi răi nu este tot- 
deauna corectă, exactă. Adeseori, noi îi considerăm buni și virtuoși pe 
cei pe care-i vedem că se comportă bine în societate, dar care în ascuns 
pot fi mari păcătoşi, iar răi şi vicioși îi considerăm pe cei care păcătuiesc, 
Chiar dacă între timp s-au căit; sau de multe ori îi socotim răi pe cei pe 
care lumea îi vorbeşte de rău, din interese meschine, egoiste. Deci noi 
nu putem afirma cu certitudine despre un om că este bun și drept, sau 
despre altul că este rău sau păcătos. 

De asemenea, nu este totdeauna justă şi corectă judecata noas- 
tră despre fericirea sau nefericirea cuiva. De obicei, noi îi considerăm 
fericiți pe cei care au o stare materială bună, sau care ocupă funcţii înalte 
în societate, iar nefericiţi îi considerăm pe cei săraci şi bolnavi. Or, nu 
întotdeauna cei bogaţi, cei înstăriți sunt și fericiți. Nici cei săraci nu sunt 
întotdeauna cei mai nefericiţi, ei pot avea o linişte şi o pace sufletească, 
care-i fac mai fericiți decât pe toţi bogaţii din lume. 

În același timp, suferința din lume nu este întotdeauna o pedeapsă 
dată de Dumnezeu oamenilor, ci ea este și o încercare a virtuţii lor. 
Dacă Dumnezeu permite uneori ca drepţii să sufere, o face spre binele 
lor; prin suferinţe, drepţii se întăresc și mai mult în virtute, devenind 
părtași ai unei fericiri și mai mari, şi aici pe pământ, și în ceruri. În 
acest sens, suferințele drepţilor sunt și o dovadă a iubirii lui Dumnezeu 
faţă de ei, aşa cum mărturiseşte Scriptura: „Fiul Meu, nu disprețui 
certarea Domnului, nici nu te descuraja când ești mustrat de El. Căci 
pe cine iubeşte, Domnul îl ceartă, şi-l biciuieşte tot pe fiul pe care-l 
primeşte” (Evrei 12, 5-6). Căci „ştim că Dumnezeu pe toate le lucrează 
spre binele celor ce-L iubesc pe Dumnezeu, al celor care sunt chemași 
după voia Lui” (Romani 8, 28). 

Sf. loan Damaschin spune că 


„Dumnezeu îngăduie ca cel cuvios să sufere cele rele, ca să nu 
cadă din conștiința lui cea dreaptă sau să nu alunece în mândrie din 
pricina puterii şi a harului dat lui. Este părăsit de Dumnezeu cineva, 
pentru o bucată de vreme, pentru îndreptarea altuia, ca să capete 
învățătură ceilalți, care privesc la starea lui, după cum a fost cu săracul 


Lazăr” 


În afară de acestea, nimeni nu poate spune despre sine că este fără 
de păcat și că suferă pe nedrept. Din iubire față de el, Dumnezeu îl 
pedepsește şi pentru păcatele mai mici, ca să ducă o viață și mai virtu- 
oasă. Dumnezeu îngăduie ca și cei răi să aibă parte de unele bunuri ale 
lumii acesteia, ca să-i îndrepte, să-i ducă pe calea pocăinţei, căci bunăta- 
tea lui Dumnezeu îndeamnă la pocăință. 

Şi cei răi fac uneori fapte bune şi Dumnezeu îi răsplăteşte pentru 
aceste fapte, spre a-i îndemna la săvârşirea altora. 

Dacă uneori drepţii suferă într-adevăr în lumea aceasta, iar păcătoşii 
o duc bine, trebuie să ştim că nu există întotdeauna pe pământ un echi- 
libru perfect între faptă și răsplată. Acest echilibru va fi restabilit în mod 
desăvârşit în veacul viitor (a se vedea Parabola bogatului nemilostiv şi a 
săracului Lazăr). 

d) Deismul 

Această concepţie susține că Dumnezeu, după ce a creat lumea, 
i-a fixat legi după care să se conducă, apoi s-a retras din lume în 
transcendența Sa absolută, fără să se mai îngrijească de ea. Potrivit 
acestui curent, providenţa divină este imposibilă, dar ea nu este nici 
necesară, întrucât lumea şi omul se conduc după legi fixate dinainte de 
Creatorul lor. La acestea răspundem că dacă Dumnezeu nu mai poartă 


% N. CHIȚESCU et al., Teologia Dogmatică Ortodoxă, pp. 360-363; Pr. D. POPESCU, 
Iisus Hristos Pantocrator, p. 185, n. 77; Pr. I. BRIA, Tratat de teologie..., p. 102: „Pronia nu 
este pentru om o fatalitate, adică lipsă de grijă şi de responsabilitate [...] el poate condiționa 
viața sa și a semenilor săi într-un mod pozitiv sau negativ”. 

de grijă lumii după ce a creat-o, este din două motive: fie că nu poate, 
fie că nu vrea. Dacă nu poate, înseamnă că este o ființă slabă, mărginită; 
dacă este slab, El nu poate interveni în opera Sa şi nu poate oferi niciun 
ajutor omului. Dar atunci cum mai este posibilă religia, care este legă- 
tura liberă şi conştientă a omului cu Dumnezeu? 

Dacă nu vrea să-i poarte de grijă lumii, atunci El este o ființă rea şi 
de neînțeles. Sf. loan Damaschinul spune, în acest sens, că Dumnezeu, 
fiind bun şi înţelept, poartă de grijă lumii, căci cel care nu poartă de 
grijă nu este bun. Ba mai mult, Dumnezeu, fiind înțelept, poartă de grijă 
creaturilor Sale în modul cel mai bun cu putință. 


5.9. Crearea lumii nevăzute și relația ei cu Dumnezeu 
şi cu lumea văzută 


5.9.1. Originea îngerilor 


Lumea nevăzută, creată de Dumnezeu, este formată din lumea înge- 
rilor, despre care aflăm mai multe din Revelația dumnezeiască. Astfel, 
în Sfânta Scriptură se spune: „La început a făcut Dumnezeu cerul și 
pământul” (Facerea 1, 1). Prin „cer” sau „lucrurile nevăzute”, sau „cele 
mai presus de ceruri” se înțeleg: puterile cerești, cetele și oștile îngerilor, 
creaturile spirituale fără trup, dar cu rațiune și voinţă, spiritele personale 
şi nemuritoare (Luca 20, 36). 

În Sfânta Scriptură se numesc uneori „îngeri” nu numai aceste ființe 
spirituale, create de Dumnezeu, ci şi anumiţi oameni, care se prezintă 
drept trimiși ai lui Dumnezeu, ca de exemplu: Moise (Numerii 20, 16), 
Profetul Agheu (Agheu 1, 13), loan Botezătorul (Maleahi 1, 3), Apostolii 
(Luca 9, 32) şi chiar Mântuitorul Însuși este numit „Îngerul Legământu- 
lui” (Maleahi 1, 3). 

În mod concret, prin îngeri se înţeleg acele ființe spirituale, reale 
şi personale, create de Dumnezeu, deosebite de EI și de oameni, având 
o misiune specială. Îngerii sunt creaţi de Dumnezeu din nimic, nu din 
ceva preexistent și nici din Sine. Biserica învaţă că, înainte de toate, 

Dumnezeu a creat puterile nevăzute din nimic, ca pe nişte lăudători ai 
slavei Sale. Ea respinge învățătura gnostică și maniheică, potrivit cărora 
îngerii ar fi niște emanaţii din Dumnezeu. 

Prin „cerul” biblic se înțelege lumea spirituală, după cum „pămân- 
tul” se referă la lumea materialăt€. 

Motivul pentru care în Facere nu s-a făcut menţiunea specială refe- 
ritoare la crearea îngerilor ar fi acela că evreii, înțelegând greu cele spiri- 
tuale şi fiind înclinați spre idolatrie, ar fi căzut în rătăcirea închinării la 
idoli (Sf. Atanasie cel Mare, Teodoret și alţii). 

Toţi Sfinţii Părinţi sunt de acord că întâi a fost creată lumea nevă- 
zută, apoi cea văzută. Sfânta Scriptură vorbeşte despre originea îngeri- 
lor, arătând că au fost creați de Dumnezeu: 


„Numai Tu eşti Domn și numai Tu ai făcut cerurile cerurilor și 
toată oștirea lor, pământul şi toate cele de pe el, mările şi toate cele 
ce se cuprind în ele. Tu dai viață la toate și Ţie Ți se închină oștirea 


cerurilor” (Neemia 9, 6) 
sau 


„Pentru că în El au fost făcute toate, cele din ceruri și cele de 
pe pământ, cele văzute și cele nevăzute, fie tronuri, fie domnii, fie 
începătorii, fie stăpânii” (Coloseni 1, 16; Efeseni 1, 21). 


Că îngerii au fost creaţi înainte de om, rezultă din aceea că ispitito- 
rul nu putea fi decât un duh căzut, îmbrăcat în chip de şarpe. În momen- 
tul căderii omului, nu numai că existau duhurile, dar unele căzuseră şi 
deveniseră demoni. Îngerii existau înainte de ziua a patra (Iov 38, 7), 
căci atunci când Dumnezeu a făcut stelele, ei Îl lăudau. 

Sf. Grigorie Teologul, referindu-se la îngeri, spune următoarele: 
„Întâi a cugetat Dumnezeu puterile îngerești şi cereşti şi gândul a devenit 


36 Pr. D. STÂNILOAE, Teologia Dogmatică Ortodoxă, vol. I, pp. 436-445; Pr. D. PopEs- 
CU, lisus Hristos Pantocrator, pp. 146-147; t I. ALFEYEV, Taina credinței..., p. 82. 

faptă. Sf. loan Damaschin se exprimă astfel: „Trebuia zidită întâi ființa 
spirituală, apoi cea sensibilă și, în cele din urmă, omul”. Ghenadie al 
Marsiliei spune că îngerii au fost creaţi între prima creare a materiei şi 
organizarea ei în cosmos. După Fericitul Augustin, îngerii au fost creaţi 
după om, pentru că numai aşa se respectă legea gradaţiei, de la cele infe- 
rioare la cele superioare”. 

Aceste ultime două păreri sunt greșite. Teologia creştină consideră 
că lumea spirituală a fost creată înaintea celei materiale. 


5.9.2. Natura sau ființa îngerilor 


Îngerii sunt duhuri sau spirite pure, imateriale, nevăzute şi necor- 
porale, inferioare lui Dumnezeu și superioare omului, dar mărginite. 
Sfânta Scriptură îi numeşte „duhuri”. „Nu sunt oare toţi îngerii duhuri 
slujitoare?” (Evrei 1, 14). În opoziţie cu oamenii, îngerii nu se căsăto- 
resc şi nu se înmulțesc (Luca 20, 35) și nici nu mor. Ca spirite, înge- 
rii sunt ființe raţionale și libere, rațiunea şi libertatea fiind trăsăturile 
fundamentale ale spiritului. Ei sunt nevăzuţi. Totuşi, după voia lui 
Dumnezeu și pentru îndeplinirea slujirii lor pe pământ, îngerii pot să 
ia şi forme omenești; pot să vorbească, să mănânce şi să poarte aripi 
(Facerea 32, 25; Luca 24, 4). Din faptul că Sfânta Scriptură amintește 
mai multe angelofanii, nu se poate trage concluzia că ei ar avea trupuri, 
aşa cum din teofanii nu se poate spune că Dumnezeu ar avea trup. 
Sfinţii Părinţi îi numesc puteri cereşti fără trupuri sau netrupești. Alţii 
spun că necorporalitatea aparține exclusiv lui Dumnezeu și că nicio 
creatură nu poate fi lipsită de un substrat material și, în consecință, 
atribuie şi îngerilor o oarecare corporalitate, un trup aerian sau de foc, 
nu un trup sensibil. Sf. Vasile cel Mare spune că ființa îngerilor este 
duh aerian sau foc nematerial: „Cel ce face pe îngerii săi duhuri și pe 
slugile sale pară de foc”. 

Fericitul Augustin şi Ghenadie de Marsilia cred că trebuie să atri- 
buim îngerilor o oarecare corporalitate, deoarece sunt circumscrişi 


% N. CHIȚESCU et al., Teologia Dogmatică Ortodoxă, p. 364 ş.u. 


434 


TEOLOGIA DOGMATICĂ ORTODOXĂ 


spaţial, asemenea spiritului uman, care este circumscris în trup. Deși 
toți Sfinţii Părinţi afirmă spiritualitatea îngerilor, nu o înțeleg pe aceasta 
ca pe o spiritualitate absolută, aceasta avându-o numai Dumnezeu, ci 
numai ca pe una relativăt. 

Îngerul este o ființă spirituală, veşnic mişcătoare, liberă, necorpo- 
rală, care slujeşte lui Dumnezeu și primeşte în dar nemurirea. Îngerii se 
găsesc într-un oarecare loc și nu pretutindeni; ei nu pot fi în acelaşi timp 
în mai multe locuri. Când sunt în cer nu sunt şi pe pământ şi invers. 
Totuşi, se mişcă cu foarte mare ușurință dintr-un loc în altul. Fiind spi- 
rite, este nepotrivit a ne întreba asupra spaţiului în care sunt așezați şi în 
care petrec îngerii. Dacă Sfânta Scriptură indică cerul ca locaş al îngeri- 
lor, nu vrea prin aceasta să arate un loc special pentru ei, ci se referă la o 
regiune superioară, nepământească de existenţă a lor, căreia ei îi aparţin. 
Înţelepciunea lor este un ideal pentru înțelepciunea oamenilor. Înge- 
rii sunt lipsiţi de orice pasiune trupească. De aceea, se spune că viaţa 
monahală este după chipul vieții îngereşti. 

Îngerii sunt inferiori lui Dumnezeu, ca făpturi create; mărginirea 
lor se referă atât la cunoaştere, cât şi la putere. Ei nu cunosc adâncurile 
Fiinţei lui Dumnezeu, tainele lui Dumnezeu, gândul lui Dumnezeu şi 
nici cugetul omului (3 Regi 8, 39). 

Starea morală actuală a îngerilor buni este una de sfințenie şi impe- 
cabilitate, dar nu prin natura lor, care şi ea este schimbătoare, ci prin 
darul lui Dumnezeu. Ei cugetă și săvârşesc numai cele ale lui Dumnezeu; 
conștiința lor este dreaptă, voinţa lor este îndreptată spre bine şi nu mai 
poate fi mișcată spre rău. Rezistând ispitei, ei au primit harul de la Dum- 
nezeu de a nu mai putea păcătui, rămânând pentru totdeauna neclintiți 
în bine. Impecabilitatea îngerilor este rezultatul persistenței lor în bine 
şi al întăririi lor prin harul dumnezeiesc. Deci nu sunt impecabili prin 
natura lor, căci prin natură, fiind liberi, ar fi putut să se hotărască și spre 
rău, așa cum au procedat îngerii răi. 


5 N. CHIȚESCU et al., Teologia Dogmatică Ortodoxă, pp. 368-369; Pr. D. POPESCU, 
Iisus Hristos Pantocrator, pp. 147-148. 

5.9.3. Relaţia îngerilor cu Dumnezeu, cu oamenii 
și cu întreaga lume creată 


Îngerii buni au rămas statornici în legătura lor cu Dumnezeu, 
menținându-și în lucrare menirea pe care au primit-o de la creaţie. Pen- 
tru că nu s-au abătut din comuniunea cu Dumnezeu și, implicit, ajutaţi 
de harul divin, au ajuns la starea de desăvârșire morală, care îi face să 
nu mai poată fi atraşi spre păcat. Datorită acestei stări a lor se spune în 
Sfânta Scriptură că ei sunt aleșii lui Dumnezeu, că înconjoară tronul 
lui Dumnezeu și văd pururea fața Lui“. Părintele Dumitru Stăniloae 
vorbește despre o legătură strânsă între oameni și îngeri, pe care o 
numeşte sobornicitate angelo-umană, care poate deplin fi înțeleasă şi 
experiată în dimensiunea liturgică a Bisericii. Dumnezeu a creat lumea 
îngerilor într-o solidaritate vie și continuă cu oamenii”. 

Îngerii se găsesc în comuniune desăvârșită cu Dumnezeu, căreia îi 
corespunde o stare de negrăită fericire, în care ei petrec permanent. Prin 
aceasta ei Îl cunosc pe Dumnezeu și Îl preamăresc neîncetat. 


„Îngerii cunosc spiritualitatea divină printr-o intuiţie simplă, mai 
mult sau mai puţin intensă, pe care, comunicându-le-o oamenilor, 
aceştia o prind în simboluri. Când Fiul lui Dumnezeu Se întrupează, 
El Însuşi Își manifestă realitatea și viața Sa atotînţeleaptă în acte sen- 
sibile multiple. Acesta este un mod mai accesibil de revelare a lui 
Dumnezeu pe seama omului, care înseamnă o mai mare apropiere a 
Lui de om, un mai mare interes pentru om şi pentru problemele lui în 


trup, o manifestare a unei mai mari iubiri față de oameni”. 


Fiind mai aproape de Dumnezeu, îngerii ÎI slujesc neîncetat și Îl 
preamăresc. Prorocul Isaia descrie cum L-a văzut pe Domnul înconjurat 


% Mai multe despre aceste aspecte, a se vedea: Pr. D. STĂNILOAE, Teologia Dogmatică 
Ortodoxă, vol. I, pp. 437-469; t I. ALFEYEV, Taina credinței..., pp. 82-83. 

% Pr. D. STĂNILOAE, Teologia Dogmatică Ortodoxă, vol. 1, p. 439 ş.u. 

°l Pr. D. STĂNILOAE, Teologia Dogmatică Ortodoxă, vol. 1, p. 441. 


436 


TEOLOGIA DOGMATICĂ ORTODOXĂ 


de serafimi „care strigau unul către altul: sfânt, sfânt, sfânt, Domnul 
Savaot, plin este tot pământul de slava Lui” (Isaia 6, 1-3). 


5.9.4. Numărul îngerilor şi ierarhia lor 


Sfânta Scriptură nu precizează numărul îngerilor, dar rezultă din 
ea că acesta este foarte mare. În Scriptură se aminteşte de „milioane 
de milioane de îngeri” (Daniel 7, 10) sau de „legiuni” de îngeri (Matei 
26, 53). În lumea îngerilor nu este un haos, ci o anumită ordine ierar- 
hică, întemeiată pe puterile, iluminarea și slujirea deosebită a îngerilor. 

Biserica, bazându-se pe Sfânta Scriptură şi urmând Sf. Dionisie 
Areopagitul (care a scris lucrarea Ierarhia cerească), învaţă că ierarhia 
îngerească se compune din nouă cete îngereşti, grupate în trei clase, ast- 
fel: treapta I: Serafimi, Heruvimi, Scaune; treapta a II-a: Domnii, Puteri, 
Stăpânii; treapta a III-a: Începătorii, Arhangheli, Îngeri. 

Denumirile acestea nu sunt numiri personale ale îngerilor, ci nume 
ale cetelor cerești. După nume, cunoaștem doar trei arhangheli: Mihail, 
Gavriil şi Rafael. 

Pe treapta cea mai de sus sunt serafimii şi heruvimii, iar pe cea mai 
de jos sunt îngerii. Împărţirea îngerilor în cete și trepte nu este arbitrară. 
Ea se întemeiază pe Sfânta Scriptură, care numește pe toate cele nouă 
cete îngereşti, desigur nu pe toate într-un singur loc. De exemplu, heru- 
vimii sunt amintiți la Facerea 3, 24; serafimii la Isaia 6, 1; scaunele, dom- 
niile, puterile, stăpâniile, etc. sunt menționați la Efeseni 1, 21, Coloseni 1, 
16; Romani 8, 38; 1 Petru 3, 22. 

Deși există teologi care cred că 


„ierarhizarea îngerilor ar fi opinia personală a lui Dionisie 
Areopagitul, totuşi, Sf. Ioan Damaschin își însușește ierarhia lui 
Dionisie Areopagitul, ca de altfel toți Părinţii Bisericești de după el, 
împreună cu întreaga Biserică. Dionisie Areopagitul vede urcuşul 
acesta realizându-se în formă de spirală în jurul lui Dumnezeu, într-o 
apropiere continuă de Dumnezeu, ca un fel de coloană a infinitului, 
în mișcare de înălțare şi de apropiere de Dumnezeu”. 


% Pr. D. Popescu, lisus Hristos Pantocrator, p. 149. 

În ce constă deosebirea între cetele îngereşti, nu putem cunoaște; 
aceasta rămâne o taină pentru noi, dar este cert că ei se deosebesc unii 
de alții după iluminare și rang. Ei se luminează unii pe alţii; cei de sus 
împărtăşesc lumina și cunoașterea lor celor de jos, într-o armonie și 
înțelepciune suprafireşti. Toate cetele îngereşti sunt într-o permanentă 
mișcare şi într-un urcuş duhovnicesc neîntrerupt, trecând prin purifi- 
care, iluminare, desăvârşire. 

Îngerii au fost creaţi în acelaşi scop ca şi creaţia în genere: să-L prea- 
mărească pe Dumnezeu şi să se bucure de fericirea deplină; menirea 
îngerilor este preamărirea lui Dumnezeu prin cunoașterea Sa şi împli- 
nirea voii Lui, prin care dobândesc şi fericirea veşnică. Sfânta Scriptură 
exprimă acest adevăr când spune că ei Îl văd pe Dumnezeu, Îl preamă- 
resc și slujesc la împlinirea iconomiei mântuirii noastre. Numirea de 
îngeri arată şi menirea lor („anghelos” înseamnă sol, crainic, vestitor) de 
a fi slujitori ai lui Dumnezeu şi organe ale Providenţei divine. 

Sf. loan Damaschin spune că îngerii au un singur lucru de făcut: 
să-L laude pe Dumnezeu şi să slujească voinţei Sale”. 


5.9.5. Rolul îngerilor în iconomia dumnezeiască a mântuirii oamenilor 


În raport cu lumea, îngerii au misiunea de a împlini porunca lui 
Dumnezeu în lucrarea de mântuire a oamenilor, pentru întemeierea şi 
desăvârșirea Împărăției lui Dumnezeu. Astfel ei anunţă Nașterea Mân- 
tuitorului, ÎI servesc după ispita din Grădina Ghetimani, la Înviere şi 
Înălţare, şi-L vor însoţi și la a doua Sa venire; anunţă nașterea Sf. loan 
Botezătorul, îi ajută pe Apostoli. Îngerii îi ajută şi îi ocrotesc pe drepții 
Vechiului Testament: Avraam, Lot, Iacob, Ilie, Daniel etc. Ei se bucură 
de întoarcerea păcătoşilor (Luca 15, 10). Scriptura spune: „Oare nu 
sunt toți îngerii duhuri slujitoare, trimiși să slujească pe toţi cei ce vor 
fi moştenitorii mântuirii?” (Evrei 1, 14). Îngerii sunt trimiși spre slu- 
jire tuturor celor ce cred în Hristos; fiecare credincios viețuieşte sub 
călăuzirea unui înger păzitor (Matei 18, 10). Ba mai mult, îngerii sunt 


% Se. IOAN DAMASCHIN, Dogmatica, Ed. Scripta, Bucureşti, 1993, p. 48. 

călăuzitorii oamenilor şi ai popoarelor. Ei îi îndeamnă pe oameni să-L 
iubească şi să-L slujească pe Dumnezeu şi îi ajută să reziste în fața ispi- 
telor celui rău. El ajută la întărirea credinţei şi a evlaviei credincioşilor şi 
a întăririi lor în viața în lisus Hristos. 

Credința în îngerul păzitor de la Botez o mărturisesc Biserica și 
mulți Sfinți Părinți. Sfinţii Părinți văd unitatea creaţiei în faptul că înge- 
rii au fost creaţi pentru a sluji planului de mântuire a oamenilor, plan 
care este gândit de Dumnezeu din veci”. Aceasta nu înseamnă că îngerii 
nu ar fi fost creați şi pentru propria lor fericire, ca şi oamenii. Dar ferici- 
rea şi-o asigură şi unii şi alții într-o comuniune a tuturor. lar în această 
comuniune îngerii, ca ființe superioare, au un anumit rol de ajutorare a 
noastră. Însă prin aceasta, deşi dintr-un punct de vedere sunt superiori 
oamenilor, ei se fac slujitori ai mântuirii acestora şi astfel ai misiunii 
acestora de a spiritualiza creația văzută. Toată această lucrare se reali- 
zează în comuniunea pe care îngerii o întrețin cu oamenii”. Cu multă 
măiestrie se exprimă în acest sens și Sf. Grigorie Palama: „Înainte și pen- 
tru noi Dumnezeu a creat pe îngeri, pe care-i trimite să slujească acelora 
care, cum vorbeşte Pavel (Evrei 1, 14), o să moștenească mântuirea”. 

Prin intermediul îngerilor, oamenii se împărtășesc de infinitatea 
luminoasă şi plină de viață, şi de bucuria ce izvorăsc din Dumnezeu și 
astfel ei ajung să se apropie şi mai mult de Acesta. 

Îngerii, ca fiinţe spirituale, au o anumită superioritate față de oameni 
și, cu toate acestea, ei devin slujitori ai mântuirii oamenilor. Între această 
calitate fiinţială a lor şi misiunea pe care o au de îndeplinit din partea lui 
Dumnezeu, pentru lume şi pentru oameni - de a-i sluji în perspectiva 
mântuirii —, nu există nicio contradicție sau incompatibilitate. 


„Cel mai mare slujeşte adeseori celui mai mic, mai ales când își 
vădeşte mărirea sa, prin misiunea importantă pe care o împlineşte prin 
aceasta. Altfel slujesc cuiva cele inferioare şi altfel cele superioare. Cele 


°t SF. MAXIM MĂRTURISITORUL, Răspunsuri către Talasie, p. 69. 
% Pr. D. STĂNILOAE, Teologia Dogmatică Ortodoxă, p. 444. 
% SF. GRIGORIE PALAMA, Omilia 36, în: PG 151, col. 449 D. 

inferioare slujesc pentru a se împărtăși de superioritatea celor supe- 
rioare, sau dintr-o necesitate de ascultare, sau dintr-o dependență 
implicată în minusul existenţei lor. Cele superioare slujesc din conștiința 
unei răspunderi, a unei datorii de a le ajuta pe cele inferioare, de a le 
face parte acelora de surplusul lor de existență sau de dar”. 


Omul cel creat după chipul lui Dumnezeu este deschis spre comu- 
niunea cu lumea îngerilor, are capacitatea de a surprinde impulsuri şi 
lumini care îi vin de la aceștia, pentru a-l atrage şi pe om în armonia 
preamăririi lui Dumnezeu. 

Deși oamenii sunt mai mult după chipul lui Dumnezeu decât îngerii, 
pentru ei vin îngerii să slujească, să-i apropie de Dumnezeu și împreună, 
îngerii şi oamenii, să-L preamărească, să-L slujească și să-L iubească pe 
Acesta şi să-l împlinească voia Sa cea sfântă şi bună. 


5.10. Căderea îngerilor, prezenţa diavolului în lume şi rolul lui 
în susţinerea și promovarea răului 


5.10.1. Existenţa îngerilor răi sau apariția răului în lume 


Nerămânând în comuniune cu Dumnezeu, unii îngeri au căzut 
din comuniunea cu Izvorul vieții, devenind îngeri răi sau duhuri necu- 
rate. Sfânta Scriptură îi numeşte „duhuri rele”, „necurate, „duhuri ale 
răutăţii”, „demoni”, „draci”, „îngeri ai diavolului”, iar pe căpetenia lor 
o numește „diavolul, „Satana, „Veliar”, „domnul” sau „stăpânul lumii 
acesteia”, „domnul dracilor”, Numărul îngerilor răi este și el foarte mare, 
constituind o adevărată împărăție a răului (Luca 11, 18). Răutatea lor 
are şi ea grade sau trepte, aflându-se şi ei în mai multe cete: „Începătorii, 
domnii, stăpânii ale întunerecului” (Efeseni 6, 12; Coloseni 2, 15). 

Sfânta Scriptură ne spune că lumea îngerilor răi a făcut, la început, 
şi ea parte din lumea mare a îngerilor buni, până când s-au răzvrătit 


% Pr. D. STĂNILOAE, Teologia Dogmatică Ortodoxă, vol. 1, p. 445. 


440 


TEOLOGIA DOGMATICĂ ORTODOXĂ 


împotriva lui Dumnezeu - Creatorul lor. Cu referire la apriția răului în 
lume, Sf. Vasile cel Mare spune următoarele: 


„De unde este rău omul? Din propria lui libertate. De unde 
este rău diavolul? Din aceeași cauză. Având și el viaţă liberă și prin 
libertatea lui având putinţa să rămână lângă Dumnezeu sau să se 
înstrăineze de El. Mihail era înger şi a rămas lângă Dumnezeu pentru 
vecie. Satana era înger şi a căzut din treapta lui. Pe acela voinţa liberă 
l-a păzit în cele de sus; pe acesta libertatea alegerii l-a aruncat. Putea 
şi acela să apostazieze şi putea şi acesta să nu cadă. Pe acela l-a salvat 
nesăturarea de iubirea lui Dumnezeu, pe acesta l-a lepădat depărtarea 
de Dumnezeu. Acesta este răul: înstrăinarea de Dumnezeu”. 


Conștiinţa creștină nu a legat niciodată existența răului de Dumnezeu 
sau de fiiința creaţiei, în general. Răul nu îşi are originea în Dumnezeu 
şi nici în creaţia originară, care era de la început foarte bună. „Şi a 
privit Dumnezeu toate câte făcuse şi, iată, erau bune foarte” (Facerea 
1, 31). Același Părinte al Bisericii spune despre originea răului: 


„Nu socoti nici pe Dumnezeu cauză a existenței răului, nici nu 
închipui răul ca având o existență proprie. Căci nu este subzistentă 
răutatea, ca un animal oarecare; nici nu are vreo esență ipostaziată 
a ei. Căci răul este o lipsă a binelui. Ochiul a fost creat, orbirea s-a 
produs ulterior prin pierderea ochilor [...] așa și răutatea nu are o 
subsistență proprie”*. 


Existenţa îngerilor răi este şi ea contestată de aceia care-i con- 
testă pe îngeri în general. Sfânta Scriptură îi reprezintă întotdeauna ca 
fiinţe reale, iar nu imaginare. Astfel, diavolul îi produce nenorociri lui 
Iov, îl chinuie pe Saul, îi ispiteşte pe David şi pe protopărinţii neamu- 
lui omenesc. Moartea apare în lume prin lucrarea diavolului. În Noul 


% SF. VASILE CEL MARE, Dumnezeu nu e autorul răului, în PG 31, col. 348. 
9 Sr. VASILE CEL MARE, Dumnezeu nu este autorul răului, col. 341. 

Testament, în Parabola neghinei, este afirmată realitatea diavolului, ca şi 
realitatea Fiului Omului și a îngerilor. Mântuitorul atestă existența dia- 
volilor (Matei 12, 26). Diavolii sunt ființe reale, raționale, cugetă, cred 
şi se cutremură. Au voință proprie şi păcătuiesc dintru început. Biserica 
a crezut întotdeauna în existența diavolilor, întrucât celui ce se botează 
i se cere lepădarea de diavolul, de toți îngerii lui și de toată lucrarea lui. 
Din punct de vedere creștin, existența diavolilor este o realitate teri- 
bilă, pentru surparea temeliei pentru care a trebuit să lupte Însuși Fiul lui 
Dumnezeu, Care a venit în lume să nimicească lucrarea diavolului și să 
izbăvească neamul omenesc de sub tirania demonică. Însăși posibilita- 
tea mântuirii omului se explică prin aceea că omul n-a devenit rău de la 
sine, ci prin lucrarea diavolului, prin ispită şi amăgire, acesta fiind izvorul 
propriu-zis al răului în lume. De aceea existența îngerilor răi o întâlnim 
exprimată în Revelatie, fiind articulată în ansamblul învățăturii creştine. 


5.10.2. Originea îngerilor răi 


Toţi îngerii au fost creaţi buni, dar au devenit răi prin propria lor 
voință. De aici, rezultă următoarele aspecte: a) îngerii răi nu constituie 
un principiu al răului de sine stătător, iar existența lor nu implică un 
dualism ontologic: binele și răul; b) îngerii răi sunt și ei creaturi ale lui 
Dumnezeu, fiind creaţi la început buni și nu răi; răutatea lor îşi are cauza 
în abuz şi în greşita întrebuințare a libertății lor. 

Posibilitatea căderii îngerilor este implicată în natura lor spirituală 
creată, pentru că sunt fiinţe raționale și libere, având posibilitatea de a 
rămâne și progresa în bine sau de a se îndrepta şi rămâne în rău. Ca ființe 
create, ei sunt schimbători, numai Dumnezeu rămâne mereu Același. 

Sfânta Scriptură ne spune că îngerii au căzut din propria lor vină. 
Diavolul dintru început a fost ucigător de oameni şi n-a stat în ade- 
văr (loan 8, 44), ceea ce înseamnă că fusese mai înainte în adevăr, şi 
în chip liber l-a părăsit pe Dumnezeu. Depărtându-se de Dumnezeu, a 
atras după el osânda veşnică. „Dumnezeu nu i-a cruțat pe Îngerii care au 
păcătuit, ci i-a aruncat în lad” (2 Petru 2, 4). La fel se exprimă şi Iuda, v. 6: 
„Iar pe îngerii care nu şi-au păzit vrednicia, ci au părăsit locașul lor, îi 

ţine în întuneric, în lanţurile cele veşnice și judecata zilei celei mari”. 
Deci îngerilor li s-a conferit o anumită vrednicie, corespunzătoare firii 
şi menirii lor. Diavolul, din proprie iniţiativă, s-a prăbuşit, „ca fulgerul”, 
împreună cu toată ceata lui (Luca 10, 18). 

Autorul răului în lume s-a făcut diavolul, care este cauza căderii sale 
şi a altora. El singur s-a decis spre păcat, devenind din arhanghel diavol. 

1) Timpul căderii îngerilor răi. Nu există o învățătură formulată 
oficial referitor la acest subiect. În orice caz, se poate afirma că timpul 
căderii lor este înainte de începutul istoriei umane, din următoarele 
motive: 1) de la crearea lor, până la cădere a trebuit să se scurgă un anu- 
mit timp; 2) diavolul a apărut ca ispititor al protopărinților neamului 
omenesc, ceea ce înseamnă că el căzuse înaintea lor; 3) Scriptura ne 
spune că: „diavolul a păcătuit dintru început”. 

2) Modul și motivul căderii îngerilor răi. Sfinții Părinți spun că mai 
întâi a căzut căpetenia unei cete de îngeri, apoi i-au urmat cei aflaţi sub 
influenţa lui. Desăvârşirea lui Lucifer, cel care a căzut cel dintâi, a câștigat 
încrederea celor aflaţi în subordinea lui, aceștia urmându-i exemplul. 
Sfânta Scriptură îi numeşte „îngeri ai diavolului”. Păcatul prin care au 
căzut îngerii răi este mândria, adică neacceptarea stării de dependență 
şi de ascultare faţă de Dumnezeu, aspirând la o totală independenţă 
față de Creatorul lor, dorind să aibă în sine și pentru sine plenitudinea 
existenţei și fericirea absolută, năzuind a fi asemenea lui Dumnezeu!%. 
Când Apostolul Pavel cere ca „episcopul să nu fie de curând botezat, 
ca să nu se mândrească și să cadă în osânda diavolului (1 Timotei 3, 6), 
arată de fapt că osânda diavolului își are cauza în păcatul mândriei. 


1% Pr. D. STĂNILOAE, Teologia Dogmatică Ortodoxă, vol. I, p. 476 ș.u.: „Mândria ex- 
plică răzvrătirea şi neascultarea lor. Dar răzvrătirea și neascultarea implică condiţia ante- 
rioară a unei stări subalterne şi refuzul de a rămâne în ea. Astfel, o explicare mai departe 
a răului constă în voinţa unor spirite create, inferioare lui Dumnezeu, de a se ridica peste 
această condiţie a lor, deci într-o tendinţă a lor de a fi, prin esenţă, mai mult decât sunt. 
În aceasta stă forța pozitivă manifestată în rău: în tendinţa sădită de Dumnezeu Însuși în 
spiritele inferioare de a se ridica mai sus de unde sunt. Răul stă nu în actualizarea acestui 
impuls, ci în actualizarea lui greșită. Ele au voit să devină ca Dumnezeu, adică izvor al 
existenţei, fără să se dezvolte în legătură cu izvorul existenţei, deci nu prin Dumnezeu, nu 
în legătură cu EI, ci fără El, prin ele, în mod independent”. 

Căderea îngerilor răi este una radicală, definitivă și ireversibilă, 
nemaiexistând pentru ei posibilitatea mântuirii. Motivul pentru care 
nu mai este posibilă îndreptarea îngerilor răi se află în însăși natura 
lor, care s-a consolidat în rău, nemaifiind posibilă pocăinţa lor. 

Ca spirite pure, ei sunt lipsiţi de orice ispită trupească. Căderea 
lor nu se face printr-un îndemn din afară, ci prin hotărârea liberă 
şi conștientă a voinţei lor. De aceea, căderea lor este o rupere totală 
şi definitivă de Dumnezeu, o împietrire în rău, care exclude posi- 
bilitatea mântuirii. Opinia lui Origen despre restaurarea tuturor, 
inclusiv a îngerilor răi (apocatastaza), a fost condamnată de Biserică 
la Sinodul al V-lea Ecumenic de la Constantinopol, din anul 553. 
Dumnezeu a acordat îngerilor căzuți, ca şi omului de altfel, un timp 
spre căinţă, pe care însă ei au refuzat-o; după aceea s-au împietrit în 
rău, disprețuind harul, au căzut în mod definitiv și ireversibil. 

3) Însuşirile diavolului. Însușirile fundamentale ale diavolului 
sunt ura față de adevăr și izvorul minciunii (Ioan 8, 44). Împărăţia 
diavolului este una a înşelăciunii, a întunericului și a morţii. Acţiunea 
diavolului se îndreaptă împotriva operei de mântuire a oamenilor. 
Diavolii sunt amăgitorii sufletului omenesc, ei născocesc tot felul de 
uneltiri şi generează tot felul de nenorociri asupra oamenilor, pen- 
tru a-i împinge pe aceştia de la bine la rău (a se vedea cazul lui Iov). 
Diavolul îi încurajează pe cei răi pe calea pierzării şi-i înstrăinează 
de Dumnezeu. Această influenţă a diavolului asupra oamenilor este 
îngăduită de Dumnezeu, ca mijloc de încercare și întărire a celor 
buni, dar uneori şi ca pedeapsă a celor răi. Este însă important de 
subliniat faptul că puterea de influenţă a diavolului asupra oameni- 
lor nu depăşeşte limita de rezistenţă a acestora. Omul poate rezista 
ispitei diavolului, întrucât prin ea diavolul nu se atinge de liberta- 
tea omului. Acesta poate lupta victorios împotriva diavolului, prin 
lisus Hristos, prin rugăciune, care împreună cu harul divin îl ajută să 
învingă orice ispită, până la a doua venire a Mântuitorului. Scriptura 
spune: „Supuneţi-vă lui Dumnezeu, staţi împotriva diavolului și el 
va fugi de voi” (Iacob 4, 7; 1 Corinteni 5, 5). 

Diavolul ispiteşte, dar nu sileşte; el luptă să câștige consimţământul 
nostru, pentru a ne determina la acțiunile sale, dar nu ne poate con- 
strânge niciodată. 


5.10.3. Îngerii răi - impactul lor în apariţia și dezvoltarea răului 
în lume 


Lumea îngerilor răi nu este lipsită de o anumită legătură cu creaţia lui 
Dumnezeu, în ansamblul ei, și cu oamenii, în mod special. Prezenţa rău- 
lui în lume, aşa cum am văzut mai sus, se datorează puterilor netrupești 
care s-au răzvrătit împotriva lui Dumnezeu, căutând să se autonomi- 
zeze în raportul cu Creatorul lor. Dar, în același timp, această adevărată 
împărăție a răului nu are liniștea pasivităţii, ci caută să atragă în sfera 
ei de influiență pe oameni, pe care să-i transforme în instrumente de 
acțiune ale ei. Deci răul nu poate fi explicat numai prin lucrarea omului. 


„Dar, pe de altă parte, omul poate ţine în frâu răul şi se poate 
izbăvi de el aproape în întregime, ca subiect care îl săvârşeşte, dar nu 
numai prin eforturile sale, ci prin eforturile sale ajutate de puterea 
lui Dumnezeu. Deci răul nu se dovedește de neînvins de către om în 


calitatea lui de subiect făptuitor al lui”. 


Chiar și atunci când omul este stăpânit de rău, el mai păstrează, 
totuși, resturi ale binelui, fiind capabil de săvârşirea lui. În contextul 
existenţei răului, ca ispită pentru om, acesta poate să-i reziste prin lupta 
împotriva lui. Aşadar, omul nu este iremediabil stăpânit de forțele rău- 
lui, ci elementele pozitive ale fiinţei sale, ajutate de harul lui Dumnezeu, 
pot birui lucrarea demonică ce se dezlănțuie împotriva omului. 

Iremediabil aflate în sfera răului sunt duhurile necurate sau demo- 
nice care nu mai păstrează în ele niciun fel de bine, ci s-au consolidat în 
rău, ca o a doua natură a lor. Această adevărată împărăție a răului își tri- 
mite momeala către omul cel aflat în lume, pentru a-l cuprinde pe acesta 


101 Pr. D. STĂNILOAE, Teologia Dogmatică Ortodoxă, vol. I, p. 472. 

în această tentativă de a-l cuceri şi transforma în unealtă a acţiunilor 
sale. Astfel, răul poate fi înţeles ca o dovadă a exercitării libertăţii creatu- 
rilor spirituale - a îngerilor - pe de o parte, dar şi ca folosire a puterilor 
naturii umane, dar contrar acesteia, pe de altă parte. Sf. Maxim Mărturi- 
sitorul spune, referitor la lucrarea în lume a duhurilor rele, următoarele: 


„Răul este abaterea lucrării puterilor sădite în fire de la scopul 
lor, altceva nimic. Mai ales după ce s-a produs sau cei ce l-au produs 
s-au obișnuit cu producerea lui, răul înmulțește slăbiciunea firii sau 
a puterilor ei, sau deprinderea folosirii lor contrar firii. Făcându-se 
astfel călcător de poruncă și necunoscând pe Dumnezeu, acela și-a 
amestecat cu încăpățânare răul în toată simţirea și în toată puterea 
cugetătoare şi așa a îmbrățișat cunoștința compusă și pierzătoare, 


producătoare de patimi, a celor sensibile”"%. 


Deci răul nu este intim legat de ființa celor create, ci îşi are explicația 
în libertatea creaturilor spirituale, mai întâi, şi apoi a omului, chip al 
lui Dumnezeu, înzestrat cu rațiune și libertate. Răul produs de crea- 
turi arată că el nu este lucrarea lui Dumnezeu, Cel atotbun și iubitor al 
creaţiei Sale, ci este rezultatul îndepărtării creaturii spirituale și a omului 
de Izvorul vieţii. Duhurile rele şi întunecate îi atrag pe oameni în același 
orizont de a nu putea vedea perspectivele spirituale infinite ale creaţiei, 
menţinându-i într-un minus al existenţei, în acea violență a patimilor 
care le slăbesc capacitatea de a sesiza vederea şi simţirea lui Dumnezeu 
în toate. Un mare Părinte al Bisericii explică lucrarea diavolului în lume 
și în om astfel: 


„De unde provine deci războiul lui împotriva noastră? De acolo, 
că fiind vasul întregii realități, el a primit şi boala pizmei şi a invidiat 
cinstirea noastră. Căci nu a suportat viața noastră fără supărări în rai. 
De aceea, amăgind prin vicleşuguri şi meșteşugiri pe om și dorinţa ce 
acesta o avea de a se asemăna cu Dumnezeu, și folosindu-se de ea spre 


102 Sf, MAXIM MĂRTURISITORUL, Răspunsuri către Talasie, pp. 8-9. 

înşelarea lui, i-a arătat pomul și i-a făgăduit că va deveni asemenea 
lui Dumnezeu prin mâncarea din acela. Nu a fost creat ca dușman 
al nostru, ci a devenit duşmanul nostru din pizmă. Căci văzându-se 
pe sine aruncat dintre îngeri, n-a suportat să vadă pe cel pământesc 
înălțându-se la treapta îngerilor prin înaintare”, 


Dumnezeu cel Milostiv n-a lăsat lucrarea diavolului să fie atotstă- 
pânitoare în viața oamenilor şi a în creaţie, ci le-a transformat în prile- 
juri de a-l ajuta pe om să se ridice deasupra acestor ispite ale diavolu- 
lui, ajutându-l în lucrarea binelui, adică a împlinirii voii Sale. Lucrarea 
duhurilor rele se află la antipodul lucrării îngerilor buni, care-L slujesc 
şi Îl preamăresc pe Dumnezeu şi ajută la mântuirea oamenilor. Duhurile 
demonice caută prilejuri de a zădărnici lucrarea cea bună a oamenilor, 
ispitindu-i spre o existență periferică, fără sens și opacă faţă de realitățile 
spirituale. 


„Dacă îngerii buni pot ancora statornic în trupurile înfrânate, 
dar mai ales în sufletele bune și în mințile lor curate, duhurile rele 
sunt și mai adânc ancorate în trupurile bântuite de porniri pasionale, 
în părțile inferioare ale lor, dar şi în mințile lor care uneltesc gânduri 


viclene” 9%. 


Duhurile demonice sunt apropiate de oameni și caută să pătrundă 
până în fibra cea mai intimă a fiinţei lor, pe care vor să o stăpânească cu 
o putere ce se instalează cu fermitate în eul intim al omului. De aceea, se 
şi vorbeşte despre o posedare adevărată a oamenilor pătrunși de duhu- 
rile demonice, duhuri ce sunt răspândite în văzduhuri, după cuvântul 
Sf. Apostol Pavel (Efeseni 6, 12). Adică aceste duhuri sunt pretutindeni, 
în întunericul veacului acestuia, pe care caută să-l introducă și în viața 
oamenilor, pentru ca aceştia să nu mai poată sesiza transparența pentru 
Dumnezeu a lumii acesteia. Oamenii stăpâniţi de aceste duhuri nu mai 


103 SF, VASILE CEL MARE, Dumnezeu nu e autorul răului, col. 348. 
1% Pr. D, STĂNILOAE, Teologia Dogmatică Ortodoxă, vol. I, p. 481. 

pot să vadă adevărata frumuseţe spirituală a lumii și a oamenilor, intrând 
într-un univers opac şi superficial, întunecat, în care se află „stăpânitorul 
lumii acesteia” (Ioan 12, 31; 14, 30). 

Această prezenţă întunecoasă reclamă din partea omului o atitu- 
dine susținută de împotrivire, printr-o voinţă încordată a lui și printr-o 
răbdare a suferințelor pricinuite de lucrarea duhurilor demonice. Este 
vorba despre o luptă continuă, ce necesită o subţirime sau finețe spi- 
rituală pentru a putea să fie surprinse acele ispite de la început, dar şi 
o hotărâre fermă de a nu ne lăsa stăpânii de ele. Pentru această luptă 
spirituală, pe lângă efortul omenesc, sunt necesare în viața omului cre- 
dincios şi harul lui Dumnezeu și prezența lui Hristos Însuşi, Cel Care 
a reevidențiat valoarea, sensul și lumina creaţiei întregi şi, în special, a 
vieţii omului, prin tot ceea ce El a săvârşit, ca Dumnezeu-Omul Întrupat. 


5.11. Problematica actuală privind creaţia - om și cosmos — 
şi răspunsul Bisericii 


5.11.1. Cosmologia 


Omul dintotdeauna s-a întrebat în legătură cu propria sa persoană 
sau existență, precum şi în legătură cu mediul său de viaţă, cu lumea 
în care trăiește. Originea sa şi a lumii au constituit preocupări impor- 
tante ale lui, care au contribuit la progresul omenirii în cunoaştere şi 
percepţie asupra realităţii, ca un fel de motor interior al mersului înainte 
al societăţii umane. 

Astfel, unii au început să afirme că lumea a fost creată de Dumnezeu, 
dar nu din nimic, ci dintr-o materie preexistentă, chiar veşnică, în care 
Dumnezeu ar fi avut doar rolul de Demiurg sau Arhitect al lumii. Concepţia 
aceasta este numită dualism, întrucât afirmă că la baza existenţei se află 
două principii fundamentale: spiritul și materia. 

Alţii afirmă că lumea aceasta este rezultatul atomilor care alcătu- 
iesc materia, ajungându-se la materialism, concepţie definitorie asupra 
lumii. Potrivit acestei concepţii, lumea este veşnică, iar ca formă ea este 

produsul evoluţiei. Această viziune este împărtășită de toți materialiștii, 
începând cu Democrit, trecând prin Feuerbach şi ajungându-se la forma 
cea mai evoluată a ei la Marx şi Engels. Nu trebuie uitat nici faptul că unii 
au înțeles lumea creată ca identificându-se cu Dumnezeu Însuşi — totul 
este Dumnezeu - ajungându-se la o viziune panteistă asupra realității, 
care-L identifică sau ÎI confundă pe Dumnezeu cu creaţia Sa. Biserica a 
cristalizat învățătura sa despre creaţie în confruntarea cu gândirea ori- 
genistă, după care 


„actul creaţiei a fost o expresie a firii lui Dumnezeu și că, deoa- 
rece această fire este neschimbătoare, n-a putut exista niciodată vreun 
timp când Dumnezeu să nu fi creat. În origenism, eternitatea creației 


era, de fapt, indistinctă de veşnicia Logosului”"%. 


Toate concepţiile de mai sus, asupra originii lumii, subminează 
credința într-un Dumnezeu viu, personal, iubitor, Creator a tot ceea ce 
există, fie că-l neagă direct existența, așa cum o fac materialiștii, fie că-l 
reduc rolul la acela de simplu Arhitect al universului. 

Unele dintre aceste concepții greșite au fost împărtășite şi de către 
unii eretici din primele secole creştine, ca de pildă: Simon Magul, 
Menandru, Anaximene, Vasilide etc., care învățau că substanţa lumii 
este eternă, în timp ce maniheii și priscilienii susțineau că lumea este 
opera diavolului. 

Marea realizare în domeniul cosmologiei Bisericii este că Logos-ul 
creaţiei este identificat cu Iisus Hristos Care restaurează creaţia şi este pus 
la temelia întregului sistem cosmologic creștin, depășindu-se astfel atât 
confuziile cosmologiilor şi cosmogoniilor greceşti, cât şi cosmologia iude- 
ilor. Astfel, cu teologia Logosului stă sau cade orice sistem cosmologic 
şi, de ce nu, orice sistem teologic. Teologia Logosului este una centrală 
pentru cosmologie, în creștinism vorbindu-se despre iradierea cosmică 
a operei mântuitoare a Logosului Întrupat, precum și despre îndumne- 
zeirea omului şi transfigurarea cosmosului în lumina Logosului întrupat. 


1% J. MEYENDOREF, Teologia bizantină, p. 173. 

În primul rând, pentru a desluşi sensul creaţiei şi scopul ei, trebuie 
să subliniem centralitatea lui Hristos în creaţie, mântuire și îndumne- 
zeire şi implicit centralitatea Bisericii. Lumea nu este un cadru material 
fără o dimensiune spirituală intrinsecă, așa încât omul să se raporteze 
la ea ca la un obiect şi, în consecință, să o exploateze ca pe un obiect, 
într-un sens strict utilitar şi egoist. Lumea este un cadru din care și prin 
care transpare iubirea lui Dumnezeu față de om, ca ființă conştientă și 
capabilă să-L sesizeze pe Dumnezeu ca prezență, nu dincolo de lume, 
deşi este și dincolo de lume, ci în lume, în viaţa lumii și, implicit, în 
viaţa omului. Sensurile cosmosului nu sunt numai materiale, ci și spi- 
rituale întrucât, pe de o parte, el se spiritualizează în cadrul dialogului 
dintre Dumnezeu şi om, iar pe de altă parte, el se spiritualizează chiar 
şi în cadrul dialogului iubitor, solidar şi dezinteresat dintre om și om. 
Astfel, nu numai omul se spiritualizează în cadrul dialogului de iubire 
cu Dumnezeu în cadrul lumii, ci și lumea. După cum nu numai omul 
se spiritualizează în cadrul dialogului de iubire dintre om şi om, ci şi 
lumea, prin iradierea plină de iubire a omului pentru om și, implicit, a 
omului pentru Dumnezeu, bunurile lumii dobândesc sensuri spirituale 
în cadrul acestui multiplu dialog dintre Dumnezeu - om - lume. 

Epoca modernă va aduce schimbări colosale în conceperea rapor- 
tului dintre om şi cosmos și dintre om şi bunurile materiale, întrucât a 
adus schimbări colosale în conceperea relaţiei dintre Dumnezeu și om, 
Dumnezeu - om - cosmos. Aceste schimbări vor avea reverberaţii la fel 
de importante în organizarea vieții omului, în sistemul său de valori, în 
raportarea lui la semeni, la modul de a avea şi de a fi, precum și în modul 
de a acumula și a mânca. Materia nu mai reprezintă o taină pentru omul 
modern, ci doar „ceva” căreia trebuie, în timp, să-i smulgem tainele prin 
exploatare; nu mai este o taină pentru că a fost desprinsă de Taina Cre- 
atorului ei şi opusă omului, iar bunurile materiale nu mai slujesc taina 
omului, ci alienarea ei, pentru că însuși omul se încadrează în același 
tipar al unui rațional exacerbat care a omorât taina în numele progresu- 
lui, progres care se va dovedi în cele din urmă regres şi deziluzie. 

În abordarea cosmosului de către fizica contemporană nu se face 
altceva decât să se repete, în multe privinţe şi cu alți termeni, unele 

aspecte ale teologiei Părinților Bisericii referitoare la raționalitatea 
internă a creaţiei și posibilitatea transfigurării materiei în lumină, sub- 
stratul materiei fiind raţional şi luminos sau, altfel spus, materia este 
concentrare de energie şi lumină. 

Răspunsul pe care Părinţii îl dau referitor la structura materiei este 
profetic în raport cu cercetările ştiinţifice ale secolului al XX-lea. Altfel 
spus, ceea ce Părinţii au afirmat, ştiinţa contemporană întăreşte, ceea 
ce Părinţii au mărturisit referitor la structura internă a cosmosului, 
ştiinţa contemporană descoperă și confirmă. Imaginea universului, din 
perspectiva ştiinţei contemporane, se apropie de imaginea universului 
din gândirea răsăriteană, știința contemporană întâlnindu-se în unele 
aspecte cu marii Părinţi ai Bisericii precum Sf. Atanasie cel Mare, Sf. 
Vasile cel Mare, Sf. Grigorie de Nyssa, Sf. Maxim Mărturisitorul, Sf. 
Simeon Noul Teolog, Sf. Grigorie Palama, care au depăşit și ei la vremea 
lor dualismul filosofiei antice, pentru a scoate în evidenţă raționalitatea 
creaţiei şi posibilitatea transfigurării materiei în lumină. Acest fapt arată 
nu numai dimensiunea profetică a teologiei, în raport cu ştiinţa con- 
temporană, și depășirea științei de factură mecanicistă, deterministă și 
a-spirituală, ci și posibilitatea susţinerii unui dialog deschis şi temeinic 
cu ştiinţa contemporană. 

Acest fapt se înregistrează nu numai în cosmologie, ci în primul rând 
în antropologie, omul având o adevărată vocaţie cosmică în a transfi- 
gura creaţia întreagă, îndumnezeindu-se prin comuniunea cu Creato- 
rul, în cadrul ei. După modelul lui Hristos, în Care umanitatea a fost 
transfigurată şi îndumnezeită în lumină, omul are menirea și posibili- 
tatea de a-și transfigura în Hristos, prin Duhul Sfânt, în Biserică, pro- 
priul trup în lumină şi de aici întreaga creaţie. Acest fapt extraordinar al 
transfigurării materiei - despre posibilitatea căruia vorbeşte știința con- 
temporană - a fost şi rămâne o constantă în mistica Răsăritului creştin, 
şi experiența Bisericii Răsăritene dă mărturie despre sensul şi scopul 
omului și al cosmosului. 

Paradoxal, în lumea postmodernă, întâlnim continuarea procesu- 
lui de de-spiritualizare a materiei, adică deposedarea materiei de sen- 
sul ei spiritual, concomitent cu intensificarea procesului de mistificare 

a materiei prin reacție față de insuccesele și exacerbarea unei viziuni 
raționaliste şi mecaniciste asupra lumii. Totuși, în mijlocul acestei mis- 
tificări a sensului materiei, care în cele din urmă se descoperă a fi unul 
confuz, consumismul, ca atitudine hedonist-idolatră a omului con- 
temporan, se prezintă ca una dintre cele mai puternice redute ideolo- 
gice care luptă pentru continuitatea procesului de de-spiritualizare a 
materiei în atitudinile şi la nivelul societăţii lumii de azi. Procesul de 
deconstrucție a modernităţii continuă în postmodernitate, atitudinea 
materialistă a omului modern trecând, sub masca altor forme de mani- 
festare - consumismul - în viața omului postmodern. Postmodernitatea 
va dori o depăşire a umanismului modern, deconstruind noţiunile de 
esenţă, origine, unitate, transcendență, conștiință, Dumnezeu şi om. În 
locul centralizării va propune descentralizarea, în locul întregului, par- 
tea, în locul sintezei, antiteza, în locul transcendenţei, imanența, în locul 
adevărului, relativismul, în locul ordinii, hazardul!%. 


5.11.2. Antropologia 


Modernitatea va cultiva un „umanism antropocentric”, opus celui 
„teocentric” care era dominant în Evul Mediu, centrul omului devenind 
el însuși, şi mai reductiv, centrul omului devenind raţiunea sa zeificată. 
Dar realitatea este paradoxală, iar ştiinţa autonomă de factură mecani- 
cistă nu a reuşit să desluşească prin metodele ei reducţioniste paradoxul 
omului şi al materiei, de aceea nici nu a reușit să indice în mod auten- 
tic sensul creaţiei. În plin progres ştiinţific, confuziile se ţineau lanţ, 
viziunea unilaterală asupra realităţii şi insuficienţa ei înmulțeau tainele 
esenţiale ale realității şi implicit pe cele ale existenței omului care nu 
peste mult timp va constata el însuşi insuficienţele viziunii sale. 

Antropologia modernă a pledat pentru explicarea reducționistă a 
omului, abordat numai din perspectiva biologiei, psihologiei, sociolo- 
giei, comunicării, nu şi din perspectiva sa de ființă teologică. Constituţia 


1% A se vedea pe larg Pr. Cristinel Ioja, Homo economicus. lisus Hristos, sensul creaţiei 
și insuficiențele purului biologism, Ed. Marineasa, Timişoara, 2010, pp. 32-33, 88-90. 


452 


TEOLOGIA DOGMATICĂ ORTODOXĂ 


fiinţei omenești, care este o constituție paradoxală, presupune o abor- 
dare a omului mult mai complexă, mult mai adâncă decât abordarea 
strict materialist-mecanicistă şi scientistă. Aceste forme ale cunoaşterii 
sunt necesare, dar rămân limitate, afirmând că omul este o simplă ființă 
în devenire, care se naşte şi moare în virtutea legilor naturale, supus fiind 
mecanismelor vieţii cosmice şi psihologice, fără să vadă adâncimile de 
taină ale omului ca ființă teologică. Deci omul, aşa cum îl prezintă biolo- 
gia şi psihologia, ca ființă naturală şi socială, este un produs al lumii şi al 
proceselor ce se desfăşoară în lume. Dar omul, fără perspectiva teonomă, 
încetează a mai fi om şi, din acest motiv, umanismul antropocentric nu 
sfârşeşte, cum s-ar crede, printr-o afirmare a omului, ci printr-o negare 
a sa; omul devine o caricatură, un produs al unei viziuni trunchiate 
despre el însuși şi, în acest sens, el va experimenta dramele existenţiale 
ale secolului al XX-lea, de la războaie la centre de exterminare și de la 
gulag-uri la bomba atomică. Dispreţuirea misterului credinței de către 
raționalismul exacerbat loveşte de fapt în taina şi unitatea persoanei 
umane. Taina omului în care se reflectă taina lui Dumnezeu, după chi- 
pul căruia omul a fost creat, face imposibilă o cercetare a omului doar pe 
cale obiectual-experimentală, prin forțele rațiunii analitice, autonome, 
limitate în sine. Prăpastia dintre perspectiva rațională asupra creaţiei şi 
demersul și implicaţiile ontologice ale credinței nu făcea altceva decât 
să faciliteze o imagine trunchiată şi caricaturizată despre om şi destinul 
său în lume şi deci despre moartea omului despărțit de Dumnezeu şi 
„scufundat” în biologic, rob al determinismelor cosmice. 

Omul în modernitate a pierdut perspectiva spirituală a propriei 
persoane şi a cosmosului, intrând într-un amplu proces de de-spi- 
ritualizare a materiei, atât la nivelul trupului înţeles ca obiect, cât şi a 
cosmosului înțeles mecanicist, ca o uriașă mașină. Din această per- 
spectivă nu se poate autocunoaşte în totalitatea ființei sale. Omul nu-l 
poate cunoaște pe om printr-o metodă reducționistă, pur raţională şi 
ştiințific-mecanicistă, pentru că omul este o ființă paradoxală. El nu se 
poate cunoaște în profunzime prin sine însuşi, prin puterile raţiunii sale 


197 Pr. C. Ioja, Homo economicus..., pp. 70-71. 

autonome. Persoana umană este întotdeauna dincolo de încercările de a 
o defini în profunzimile ei; este o taină care se poate revela în dragoste, 
dar îmbrăţișând antinomia vom spune că rămâne cu atât mai necunos- 
cută, cu cât este mai cunoscută. Misterul omului nu-și află răspunsul 
autentic şi deplin decât privit din perspectiva profunzimilor misterului 
lui Hristos. Nu numai Dumnezeu este taină, ci şi omul şi lumea sunt 
taine. Teologia patristică consideră taina persoanei create legată de taina 
Persoanei absolute, de aceea omul se poate cunoaște în legătură cu Cre- 
atorul său. 

Perspectiva cartesiană, care a dus la supralicitarea intelectului, nu 
este înlocuită cu perspectiva răsăriteană asupra cunoaşterii lumii, struc- 
turată pe relația dintre catafatic şi apofatic, raționalitate și taină, ci cu 
perspectiva orientală păgână şi panteistă. De fapt, această perspectivă a 
teologiei răsăritene este considerată de către mulți - unii chiar teologi 
creştini occidentali — ca fiind idealistă, ireală chiar şi nu în conformitate 
cu realitatea. Nu mai este îmbrățișată spiritualitatea răsăriteană situată 
dincolo de o mistică panteistă sau deistă, ci diferitele spiritualităţi orien- 
tale care primesc chiar statut științific şi social permanent'%. 

Cultura occidentală, plictisită şi dezamăgită de hipertrofia 
raționalistă, începe să fie impresionată de mistică, însă de o mistică 
care nu rezolvă problema omului şi a lumii fără să confunde atât 
omul, cât şi lumea, cu Creatorul lor, sau să despartă atât omul, cât 
şi lumea, în sens deist şi autonom, de Creatorul lor. De la separaţia 
omului de Creatorul său, în epoca modernă, prin diferitele influențe 
ale raționalismului şi deismului, s-a ajuns, în epoca postmodernă, 
la o confundare a omului cu Creatorul său, tocmai ca o consecinţă 
a influențelor doctrinelor mistice orientale. Dezolată de consecințele 
la matricea iniţială. Astfel, acest fenomen care însumează elementele 
unei noi paradigme care se vrea sub o formă holistă și care face trece- 
rea de la o concepţie dominantă asupra cosmosului, înţeles ca obiect 
inert, la o concepţie în care acesta este considerat și abordat ca un 


1% Pr. C. Ioja, Homo economicus. .., pp. 70-71. 


454 


TEOLOGIA DOGMATICĂ ORTODOXĂ 


organism viu, este o re-sacralizare a naturii, dar şi o reîntoarcere la 
cultul Naturii Mame, noi am spune, tot la cultul „hainelor de piele”. 
Prin redescoperirea naturii ca organism viu, precum și a unor dimen- 
siuni lăuntrice pierdute în epoca iluministă şi raționalistă, omul post- 
modern trăieşte o mișcare inversă față de îndepărtarea de natură a 
impunătorului homo faber. Prin reîntoarcerea la cultul Naturii Mame, 
tot mai mulți oameni recunosc suferința naturii, dându-și seama că 
Pământul este un organism viu, contestându-se astfel, din sfera fizicii 
subatomice până în epistemologie, ceea ce a fost numit, în chip sim- 
plist - în epoca pozitivistă — realitate obiectivă inertă. Acum, obiec- 
tivitatea, aşa cum a fost numită și definită de filosofii şi naturaliștii 
naivi, este declarată iluzie!*. Putem astfel observa cum știința începe 
să „coabiteze” tot mai mult cu doctrinele mistice orientale, câştigând 
aspectul unei noi forme de mitologie. Ceea ce altădată era desconside- 
rat şi repudiat, acum devine parte a demersului ştiinţific. 

Dezvoltarea şi practicarea doctrinelor mistice în Occident şi coabi- 
tarea ştiinţei contemporane cu multe dintre aceste doctrine, au dus, fără 
îndoială, la întrezărirea nașterii unei noi umanități, care prezintă adânci 
şi grave implicaţii pentru conştiinţa şi viața omului contemporan. Se 
observă cum vechiul gnosticism renaşte într-o formă cvasi-ştiințifică, 
abordând problemele de mistică nu în mod mistic, ci ştiinţific, ajun- 
gându-se astfel la o „magie ştiințifică”!!*. În această perspectivă, a unei 
convergenţe dintre ştiinţa occidentală şi înțelepciunea orientală, omul 
postmodern caută sensul lumii şi al său. În opinia susținătorilor aces- 
tui fenomen, Europa nu trebuie să rămână creștină, ci ea trebuie să se 
întoarcă la rădăcinile ei indoeuropene. Dacă în epoca raționalismului și 
pozitivismului omul încerca să-și transforme viaţa într-un mod mecanic 
şi pur rațional, ca ecou al ființei sale care căuta nemurirea și îndumne- 
zeirea, în epoca postmodernă omul caută îndumnezeirea prin metode 


1 Bruno WURTZ, New Age. Paradigma holistă sau revrăjirea vărsătorului, Ed. de Vest, 
Timişoara, 1994, pp. 115-116. 

1 Nikolai BERDIAEV, Sensul creației, încercare de îndreptățire a omului, trad. A. Oro- 
veanu, Ed. Humanitas, București, 1992, pp. 65-66. 

care fac apel la dimensiunea sa spirituală, însă o dimensiune spirituală 
căzută şi pe mai departe autonomă. Însuși conceptul de îndumneze- 
ire s-a modificat profund în conştiinţa omului modern şi postmodern, 
îndumnezeirea plecând de la alte baze decât cele autentic creștine și 
propunându-şi alte scopuri decât cele autentic creştine, care în primul 
rând vizau o transfigurare calitativă a omului, în Hristos şi în Biserică, şi 
nu o acumulare cantitativă şi autosuficientă de tip individualist sau un 
echilibru spiritual al omului, prin omul însuși. 

Observăm urme concrete ale arianismului în lumea actuală, pe fon- 
dul dorinţei exacerbate şi dezorganizate a primului om care dorea să 
devină dumnezeu fără Dumnezeu. Transformarea omului, din această 
perspectivă, nu este una harică, ci una naturală în sens autonom, care 
se mişcă în cercul vicios al morţii. La întrebarea „cine este Iisus Hris- 
tos?”, des întâlnită în cadrul fenomenului New Age, teologia ortodoxă, 
fidelă teologiei biblice şi patristice, afirmă cu putere: Iisus Hristos este 
Fiul lui Dumnezeu, Dumnezeu adevărat din Dumnezeu adevărat, este 
Lumină din Lumină, consubstanţial cu Tatăl, iar în vremurile din urmă 
făcut om, prin naștere supranaturală din Fecioara Maria, Născătoarea 
de Dumnezeu şi de la Duhul Sfânt (Luca 1, 35). 

Omul de tip new-age-ist, pentru că despre el este vorba, caută trans- 
formarea sa, transpersonalizarea, „îndumnezeirea” sa, prin tot felul de 
psihotehnici și psihotehnologii. Astfel este construită o teorie a mutaţiei 
de conştiinţă care are menirea să producă un „om nou” într-o „lume 
nouă”, întrucât atingerea dimensiunii transpersonale de către individ 
este legată de realizarea ei paradigmatică de către întreaga omenire, 
acesta fiind de fapt țelul final și cel mai înalt al transformării de tip new- 
age. Observăm cum transformarea personală, de tip new-age, încearcă 
să fie acreditată ca un corespondent veridic al înnoirii sacramentale și 
eclesiale prezente în mod real în creştinism și, în special, în mistica răsă- 
riteană. În procesul acestei transformări, este vorba despre trecerea la 
o altă specie, în sens calitativ, prin transformare, homo sapiens devine 


ui Pr. Cristinel Ioja, Rațiune și mistică în teologia ortodoxă, Ed. Universităţii Aurel 
Vlaicu, Arad, 2008, pp. 318-319. 

homo noeticus!"”. Transfigurarea trupului va fi înlocuită cu cultul adus 
trupului, în sens păgân de narcisism, vitalism, sexualism. Un sfânt nu 
este un supraom, ci este cel care trăieşte adevărul prezent în Biserică, 
ca ființă liturgică, integrată eclesial și nu construind natural ideea de 
adevăr sau ideea de desăvârşire prin forțele proprii, care nu sunt numai 
autonome, ci şi utopice în acest caz. Niciodată omul nu va putea câştiga 
desăvârşirea, înnoirea ființei sale în mod autonom și autosuficient, ci 
doar în mod sinergic, iar această înnoire nu va însemna o creştere canti- 
tativă de transformare, ci o transfigurare care implică o schimbare cali- 
tativă a fiinţei umane, care stă în comuniune cu Dumnezeul Personal!!?. 

Chiar dacă foloseşte aspecte ce ţin de „interiorizare”, misticismul 
propus de noua paradigmă nu are nimic comun cu fundamentele inte- 
riorizării, pe care le propune mistica răsăriteană, interiorizare care nu 
face abstracţie de Hristos şi Duhul Sfânt cu Care omul conlucrează în 
chip sinergic și liber în vederea transfigurării lui şi a întregului cos- 
mos. Această transformare de factură panteistă şi ocultă este departe de 
transfigurarea în Hristos, unde distincţiile şi antinomiile nu confundă 
omul cu lumea, nici pe Dumnezeu cu lumea, nici pe om cu Dumnezeu, 
ci, fără să producă separaţii, acest triunghi existenţial fundamental 
Dumnezeu - om - lume este plasat pe coordonatele unei relaţii inte- 
rioare şi intercondiționate. Îndumnezeirea omului, în mistica răsări- 
teană, nu se realizează prin puterile lui limitate, ci prin prezenţa harică 
a lui Dumnezeu în om. În acest sens, voința omului se face în mod liber 
ascultătoare de voința lui Dumnezeu, după cum firea umană s-a făcut 
ascultătoare firii divine în Ipostasul Logosului întrupat. 

Moartea lui Dumnezeu atrage după sine autozeificarea omului 
care însă trăiește în moarte. Este vorba despre ultimul om!!*, de omul 
mondial, de homo economicus, golit de religie, cultură și orice trimi- 
tere la transcendenţă, el fiind rezultatul final al mondializării econo- 
miei şi distrugerii generalizate a culturilor tradiționale și moderne din 


12 Pr. C. Ioja, Rațiune și mistică..., p. 320. 
13 Pr. C. Ioja, Rațiune și mistică..., pp. 327-328. 
14 Francis FUKUYAMA, The End of History and the Last Man, New York, 1992. 

pricina comunicaţiilor și tehnologiilor financiare'!5; este omul nihilist 
de tip new-age-ist. Mai mult decât atât, profeția despre apariția ulti- 
mului om şi sfârşitul istoriei este depășită sub influenţele civilizaţiei 
informaționale și manipulărilor biotehnologice, de profeția despre un 
viitor postuman, care va genera un nou început al istoriei şi apariția 
unui om nou. Serafim Rose descrie existenţa, înfățișarea şi manifestă- 
rile omului nou care, de fapt, nu este altceva decât perpetuarea chipu- 
lui căzut al lui Adam cel vechi. 


„Este un om lipsit de rădăcini, discontinuu față de un trecut 
pe care nihilismul l-a desființat, materialul brut al visului oricărui 
demagog; «gânditorul liber» și sceptic, închis numai față de adevăr, 
dar «deschis» către orice modă intelectuală, pentru că el însuși nu 
are nicio bază intelectuală; cel care caută un fel de «revelaţie nouă»; 
gata să creadă în orice este nou pentru că adevărata credinţă a fost 
anihilată în el; proiectantul şi experimentatorul, venerând «faptul» 
pentru că a abandonat adevărul, văzând lumea ca pe un laborator 
vast în care este liber să hotărască ce anume este «posibil»; omul 
autonom, prefăcându-se umil numai pentru că îşi cere «drepturile», 
însă cu toate acestea plin de trufia de a considera că totul i se cuvine 
într-o lume în care nimic nu este interzis în mod autoritar; omul 
momentului, fără conștiință sau valori și astfel aflat la cheremul celor 
mai puternici «stimuli»; «revoltatul» care urăște orice constrângere şi 
autoritate pentru că el însuși este propriul și singurul lui zeu; «omul 
mulțimii», acest nou tip de barbar «redus» și «simplificat» la extrem, 
capabil numai de ideile cele mai elementare și totuși disprețuitor față 
de oricine îşi îngăduie să înfățişeze lucrurile superioare sau complexi- 
tatea reală a vieţii. Aceşti oameni formează cu toții un singur om, 


omul a cărui modelare a fost tocmai scopul nihilismului”"S. 


us Ignacio RAMONET, Geopolitica haosului, trad. M. Banu, Ed. Doina, Bucureşti, 
1998; Ignacio RAMONET, Tirania comunicării, trad. M. Banu, Ed. Doina, București, 2000. 


116 Pr. Serafim Rose, Nihilismul. Rădăcinile revoluției în epoca modernă, trad. I. Doga- 
ru, Ed. Anastasia, Bucureşti, 1997, pp. 93-94. 

Acest tip de „om fără rădăcini” poate fi supus oricăror schim- 
bări, fiind maleabil şi fără „inhibiţii”, dar şi fără o conştiinţă religioasă 
profundă. 

Teologia ortodoxă afirmă că atunci când se vorbeşte despre 
depăşirea limitelor propriei naturi, se vorbeşte de fapt despre limi- 
tele datului natural, depăşire însemnând ducerea la deplinătatea sa a 
acestui dat natural, supranaturalul fiind înțeles aici ca natural ajuns la 
deplinătate, prin lucrarea energiilor necreate, creaţia nefiind încheiată, 
ci chemată la desăvârşire. Din această perspectivă, scopul „supraomu- 
lui” nu este de a produce un „supraom, ci de a da posibilitatea umanu- 
lui să depășească limitele obișnuite ale umanităţii sale care, în Hristos, 
nu sunt limite pur naturale, întrucât în Hristos, umanitatea descoperă 
adevăratele dimensiuni şi posibilități ale naturii ei transfigurate prin 
Duhul Sfânt”. 


"7 M.A. Costa DE BEAUREGARD, Pr. D. STĂNILOAE, Mică dogmatică vorbită, p. 91. A 
se vedea pe larg Pr. C. Ioja, Raţiune și mistică... pp. 330-333. 

